
SULOS DOSNUMAS 


Keturios dienos prieš pat lapkričio idas* (lapkričio 10-ąją) 
675 Romos eros* metais, konsulaujant* Publijui Servilijui Va- 
cijui Izauriečiui ir Apijui Klaudijui Pulchrui, nuo pat aušros 
Roma jau knibždėjo lyg skruzdėlynas: iš visų miesto pakraščių 
žmonės traukė į Didįjį cirką“. 

Iš siaurų, kreivų, tankiai gyvenamų Eskvilino ir Suburos 
gatvelių, kur daugiausia spietėsi prastuomenė, vis tirštėdama 
plaukė minia, įvairaus amžiaus ir padėties žmonės; jie užtvin- 
dė pagrindines miesto gatves - Tabernolą, Naująją, Puodžių ir 
kitas. Visi ėjo tik į vieną pusę - cirko link. 

Amatininkai, plikšiai, atleistiniai, iškaršę randuoti gladiato- 
riai, elgetos, luoši išdidžių legionų veteranai - Azijos, Afrikos 
bei kimbrų* nugalėtojai, prastuomenės moterys, juokdariai, 
komediantai, šokėjos ir nenustygstančių mitrių vaikiščių būre- 
liai sudarė šią bekraštę minią. Giedri veidai, džiugiai spindin- 
čios akys, linksmi pokštai ir smagūs sąmojai sakyte sakė, kad 
žmonės skuba į cirką pažiūrėti kokio nors masinio ir malonaus 
reginio. 

Nuo šių nesuskaičiuojamų klegančių ir guvių minios būre- 
lių virš didžiojo miesto kilo neaiškus, duslus, bet galingas gaus- 
mas, tarytum gatvėse būtų stovėję šimtai tūkstančių avilių. 

Romiečių veidai švytėjo tokiu džiaugsmu, kad jo nė kiek ne- 
drumstė nė rūškanas dangus, apsigaubęs pilkų niūrių debesų 
marška, žadančia veikiau lietų negu giedrą. 

Nuo Lacijaus* ir Tuskulo kalvų išilgai Romos gatvių pūtė 
gaivus, bet žvarbokas rytmečio vėjelis, ir žmonės vieni ėjo už- 
simaukšlinę ant galvų apsiaustų gobtuvus, kiti užsidėję plačia- 
kraštes skrybėles ar apskritas veltines kepuraites; žodžiu, visi 


* Čia ir toliau žvaigždute pažymėtas sąvokas žr. „Paaiškinimuose“. 


pasistengė apsirengti kuo šilčiau: vyrai abolomis* ir togomis*, 
moterys stolomis* ir palijais*. 

Cirką įkūrė Tarkvinijus Senasis 138 Romos metais, po Api- 
jolos pergalės, vėliau jį išplėtė ir išgražino paskutinysis iš ka- 
ralių — Tarkvinijus Superbas, tačiau kai 533 metais cenzorius* 
Kvintas Flaminijus pastatydino kitą cirką ir davė jam savo var- 
dą, pirmąjį imta vadinti Didžiuoju. 

Didysis cirkas, stovintis Mursijaus slėnyje tarp Palatino ir 
Aventino kalvų, čia aprašomų įvykių metu dar nebuvo toks 
erdvus ir prašmatnus kaip vėliau, Julijaus Cezario ir Oktaviano 
Augusto“ laikais. Vis dėlto tai buvo įspūdingas, grandiozinis 
statinys, dviejų tūkstančių šimto aštuoniasdešimties pėdų ilgio 
bei devynių šimtų devyniasdešimt aštuonių pėdų pločio, galįs 
sutalpinti daugiau kaip šimtą dvidešimt tūkstančių žiūrovų. 

Cirkas buvo beveik ovalo formos, iš vakarų pusės nupjau- 
tas tiesiąja, 0 iš rytų apjuostas pusračiu. Vakarinėje dalyje kilo 
opidumas - trylikos arkų statinys. Vidurinėje arkoje stūksojo 
vieni iš dvejų didžiųjų cirko vartų, vadinami Paradiniais. Pro 
juos į areną įeidavo dievų atvaizdais nešina procesija, kuriai 
pasirodžius prasidėdavo žaidynės. Dvylikoje kitų arkų buvo 
arklidės arba karceriai, kur stovėdavo vežėčios ir arkliai, kai 
arenoje vykdavo lenktynės, ir būdavo suvaromi gladiatoriai 
bei plėšrieji žvėrys, kai arenoje vykdavo kruvinos rungtynės - 
jas romiečiai ypač mėgo. 

Nuoopidumo apskritimais kilo daugybė pakopų žiūrovams 
sėdėti; pakopas lygiais tarpais kirto laiptai: norint atsisėsti į vie- 
tą, tekdavo pirma užkopti laiptais. Šie laiptai buvo sujungti su 
kitais, vidiniais, vedančiais prie vadinamųjų komitorijų - angų, 
pro kurias žmonės patekdavo į areną ir išeidavo atgal. 

Viršuje kai kurios eilės baigėsi portiku, skirtu moterims, no- 
rinčioms ten pasėdėti. 

Prieš paradinius vartus stovėjo Triumfo vartai, pro kuriuos 
įeidavo nugalėtojai, 0 opidumo dešinėje, artėliau Paradinių, 
buvo Mirties vartai. Pro šiuos niūrius vartus cirko tarnautojai 

ilgais kabliais ištempdavo iš arenos subjaurotus ir kruvinus 
nukautų ar mirštančių gladiatorių kūnus. 

Aikštelėje virš opidumo buvo suolai konsulams, magistra- 
tams, vestalėms* ir senatoriams*; kitos vietos priklausė vi- 
siems, nepaisant nei pareigų, nei luomo. 

Arenos viduriu, tarp opidumo ir Triumfo vartų, ėjo žema 
apie penkių šimtų pėdų ilgio siena - spina. Per lenktynes pagal 
ją nustatydavo nuotolį. Abiejuose sienos galuose buvo po kele- 
tą stulpelių, vadinamų metomis. Spinos viduryje stovėjo saulės 
obeliskas, o palei ją iš vienos ir kitos pusės - kolonos, koplytė- 
lės, aukurai ir statulos, tarp jų Cereros ir Veneros Murcijos. 

Cirko viduje, prieš tribūnas, buvo sumūryta aštuoniolikos 
pėdų aukščio užtvara - podijus. Palei ją driekėsi griovys su 
vandeniu - euripas, atitvertas geležine tvora. Podijus, euripas 
ir tvora saugojo žiūrovus, kad jų neužpultų arenoje riaumojan- 
tys ir siautėjantys laukiniai žvėrys. 

Taip atrodė tas grandiozinis reginiams skirtas statinys 
675 metais nuo Romos įkūrimo. Į šį milžinišką pastatą, tikrai 
vertą liaudies, kurios pergalių ereliai jau buvo apskridę visą 
pasaulį, kas valanda, kas minutė plaukė vis tirštėdamas nesi- 
baigiantis srautas ne tik plebėjų, bet ir raitelių“, patricijų, mat- 
ronų; visi atrodė nerūpestingi, kaip žmonės, nusiteikę linksmai 
ir maloniai praleisti laiką. 

Tad kas gi vyko tą dieną? Kas buvo per šventė? Koks regi- 
nys sutraukė į cirką tokią galybę žmonių? 

Liucijus Kornelijus Sula Laimingasis“, Italijos valdovas ir 
Romos siaubas, gal norėdamas užmiršti jau dveji metai jį kan- 
kinančią nepagydomą odos ligą, prieš kelias savaites buvo įsa- 
kęs paskelbti, kad tris dienas iš eilės jis vaišinsiąs ir linksmin- 
siąs reginiais Romos gyventojus. 

Tačiau dar švenčių išvakarėse visi Romos plebėjai jau sėdė- 
jo Marso lauke ir Tiberio pakrantėje už stalų, padengtų žiau- 
riojo diktatoriaus įsakymu. Puotos triukšmas netilo ligi vėlios 
nakties, o paryčiais linksmybės virto kone orgija. Mat amžinas 


Gajaus Marijaus* priešas iškėlė šią prašmatnią puotą su tikrai 
karališkų užmoju: triklinijuje*, greituoju suręstame po atviru 
dangumi, romiečiams buvo patiekta neregėta gausybė gar- 
džiausių valgių ir brangiausių vynų. 

Sula Laimingasis parodė negirdėtą dosnumą: šiai šventei ir 
žaidynėms, surengtoms Herkulio garbei, jis išleido dešimtąją 
dalį savo turtų. Kiekvieną dieną daugybė maisto buvo išmeta- 
ma į upę, 0 vynai buvo geriami keturiasdešimties ar daugiau 
metų senumo. 

Taigi Sula kairiąja ranka dalijo romiečiams dalį tų gėrybių, 
kurių buvo prisiplėšęs dešiniąja. O kviritai*, nors širdyje mir- 
tinai nekentė Liucijaus Kornelijaus Sulos, lyg niekur nieko pri- 
ėmė visas vaišes ir pramogas iš žmogaus, savo ruožtu jautusio 
begalinę neapykantą visai Romos liaudžiai. 

Pagaliau išaušo diena. Saulės spinduliai, skleisdami gaivi- 
nančią šilumą, tai vienur, tai kitur praplėšė debesis ir skaisčiai 
suspindo, nuauksindami septynių kalvų viršūnes, šventyklas, 
bazilikas ir akinamai baltas marmurinių patricijų rūmų sienas. 
Saulutė maloniai šildė ir plebėjus, susigūžusius ant Didžiojo 
cirko pakopų. 

Daugiau kaip šimtas tūkstančių piliečių jau sėdėjo cirke 
ir laukė pačių smagiausių Romos liaudžiai reginių: kruvinos 
gladiatorių kovos ir grumtynių su laukiniais žvėrimis. Tarp tų 
šimto tūkstančių traukė akį geriausias vietas užėmę patricijai, 
raiteliai, pinigų keitėjai, matronos ir turtingi svetimšaliai, ku- 
rie iš visų Italijos ir netgi pasaulio kampų plaukė į Amžinąjį 
miestą. 

Nors ir vėliau už prastuolius atėję, šie likimo numylėtiniai 
sėdėjo geresnėse ir patogesnėse vietose. Be kitų ne itin vargi- 
nančių darbų, daugelis čia esančių Romos piliečių, kuriems 
beveik visada stigo duonos, o dažnai ir pastogės, tik ne išdi- 
dumo - Noli me tangere, civis Romanus sum! („Neliesk manęs, 
aš Romos pilietis!“ ), - mėgdavo šaukti jie, taigi, be kitų ne itin 
varginančių darbų, šie pasipūtę dykūnai nesibodėdavo ir tokio: 


anksti atėję, užimdavo patricijams ir turtingiems miestelėnams 

geriausias vietas; tie atvykdavo į cirką vėliau, neskubėdami ir, 

užmokėję trejetą ar ketvertą sestercijų, gaudavo teisę atsisėsti. 
Sunku įsivaizduoti, kaip didingai atrodė cirkas, kur per šim- 


tą tūkstančių abiejų lyčių, įvairaus amžiaus ir padėties žiūrovų 
laukė vaidinimo. Latiklavijų*, angustiklavijų*, pretekstų“, sto- 
lų, tunikų*, palijų, peplų* ir kitų apdarų margumynas tvaskėjo 
šimtais įvairiausių atspalvių tarsi pažirusi vaivorykštė, milži- 
niška minia gaudė, grumėjo lyg prabudęs vulkanas, o galvos ir 
rankos šmėkščiojo, bangavo kaip audringa jūra. Bet šis aprašy- 
mas toli gražu negali lygintis su tuo puikiu ir nepakartojamu 
anų laikų cirko reginiu. 

Tai vienur, tai kitur sėdintys ant suolų prasčiokai traukė at- 
sineštą iš namų valgį. Kimšo su dideliu apetitu — kas sūdytą 
kiaulieną, kas kumpį ar šaltą jautieną, kas taip mėgstamą krau- 
jinę dešrą, o kas kvietinius paplotėlius su sūriu bei medumi 
ir džiūvėsius. Valgantieji svaidėsi kandžiais žodžiais, nešvan- 
kiais sąmojais, nerūpestingai plepėjo, garsiai nenutrūkstamai 
kvatojo ir smagiai maukė vyną: veliterną, masiką, tuskulaną. 

Spragintų pupų bei paplotėlių pardavėjai sėkmingai prekia- 
vo tarp plebėjų, kurie pirko šiuos pigius skanėstus, kad ne taip 
prailgtų laikas jų žmonoms ir vaikams. Savaime suprantama, 
šie išlaidūs pirkėjai, prisikirtę spragintų pupų, netrukus turė- 
davo šauktis vyno pirklio, kad numalšintų troškulį, išmaukę 
porą puodelių gėralo, įžūliai vadinamo tuskulanu. 

Turtingų miestelėnų, raitelių ir patricijų šeimos, laikydamo- 
si skyrium nuo plebėjų, šnekučiavosi ir juokavo, demonstruo- 
damos orumą ir puikias manieras. Elegantiški dabitos ant pli- 
kų suolų pasitiesdavo demblius ar kilimus ir, išskleidę skėčius, 
saugodavo nuo kaitrių saulės spindulių matronas ir mergaites. 

Prie Triumfo vartų, trečioje eilėje, tarp dviejų raitelių sėdėjo 
neapsakomo grožio matrona. Tvirto sudėjimo, tačiau liekna ir 
grakšti, nepaprastai gražių pečių, ši moteris iš pirmo žvilgsnio 
darė tikros Romos dukters įspūdį. 


Taisyklingi veido bruožai, plati kakta, gracingai išlenkta no- 
sis, maža burna, lūpos, kurios, rodės, prašyte prašėsi bučiuoja- 
mos, ir didelės juodos kaip anglis gyvos akys teikė šiai moteriai 
nepakartojamo žavesio. Susukti sruogomis juodi kaip varnas 
tankūs ir švelnūs plaukai krito jai ant pečių, o ant kaktos buvo 
prispausta brangakmeniais nusagstyta diadema. Ji vilkėjo plo- 
nytės baltos vilnos tuniką, apačioje dailiai apvedžiotą auksine 
juostele, ir šis drabužis anaiptol neslėpė jos kūno grakštumo. 
Virš tunikos buvo apsisiautusi baltutėlį palijų purpuriniais 
kraštais, krintantį dailiausiomis klostėmis. 

Ši prabangiai apsitaisiusi gražuolė turbūt dar neturėjo nė 
trisdešimties metų. Tai buvo Valerija, Liucijaus Valerijaus Me- 
salos duktė, netikra sesuo Kvinto Hortenzijaus*, kuris buvo 
varžovas garsaus oratoriaus Cicerono, 685 metais tapusio 
konsulu. Keli mėnesiai iki mūsų pasakojimo pradžios Valeriją 
pametė vyras, esą ji nevaisinga. Iš tikrųjų skyrybų priežas- 
tis buvo sklidusios po Romą gana garsios paskalos apie jos 
elgesį. Visi laikė Valeriją pasileidusia moterimi; romiečiai tik 
ir kalbėjo apie jos nelabai padorius meilės nuotykius. Šiaip 
ar taip, buvo išsiskirta be skandalo, ir Valerijos garbė nenu- 
kentėjo. 

Šalia jos sėdėjo Elvijus Medulijus - liesas išblyškęs ilgšis, 
išsidažęs, išsikvepinęs, išsipustęs, apsimaustęs auksiniais žie- 
dais (kiekviename buvo įtaisyta po du brangakmenius), pasi- 
kabinęs ant kaklo aukso grandinę su gemomis puoštais me- 
dalionais. Elegantišką apdarą papildė dramblio kaulo lazdelė, 
kurią jis grakščiai sukaliojo. 

Neišraiškingame šio Žmogaus veide matei nuobodulį bei 
apatiją, ir nors jis turėjo dar tik trisdešimt penkerius metus, nie- 
kas gyvenime jo nebedomino. Elvijus Medulijus buvo vienas 
tų išlepusių ir prasiūžusių Romos nobilių, kurie teisę mirti už 
tėvynę ir garbę palikdavo tunikuotiems plikšiams. Oligarchai 
pavesdavo prastuomenei užkariauti karalystes ir pavergti tau- 
tas, o patys sukdavo galvas, kaip nieko neveikdami galėtų kuo 

įmantriau švaistyti paveldėtus turtus arba plėšti jiems pavestas 
valdyti provincijas“. 

Iš kito Valerijos Mesalos šono sėdėjo Markas Decijus Ce- 
dicijus, kokių penkiasdešimties metų vyras, apskrito, atviro, 
linksmo veido raudonskruostis patricijus, nedidukas, bet kres- 
nas storulis, kuriam didžiausia laimė buvo kuo ilgiau pasilikti 
už stalo triklinijuje. Markas Decijus Cedicijus pusę dienos su- 
gaišdavo ragaudamas rinktinius patiekalus, sutaisytus jo virė- 
jo, vieno garsiausių Romos kulinarų. Antrąją dienos pusę jis 
mintyse mėgaudavosi vėl jo laukiančiais malonumais triklini- 
juje per vakaro puotą. Žodžiu, Markas Decijus Cedicijus virš- 
kindamas pietus jau svajodavo apie vakarienę. 

Netrukus čia atėjo ir Kvintas Hortenzijus, kurio gražbylystė 
garsėjo toli už Romos ribų. 

Kvintui Hortenzijui dar nebuvo sukakę trisdešimt šešeri. Jis 
ilgą laiką studijavo kūno plastikos bei kalbėjimo meną ir išmo- 
ko be galo harmoningai valdyti kiekvieną savo gestą, tarti kiek- 
vieną žodį, tad senate, triklinijuje ar kitur jo manieros dvelk- 
davo tokiu kilnumu, tokia didybe, kad atrodydavo įgimtos ir 
visus žavėdavo. 

Kvinto Hortenzijaus rūbuose vyravo tamsios spalvos, bet 
latiklavijos klostės buvo sudėtos taip kruopščiai ir apgalvotai, 
kad dar labiau ryškino ir šiaip patrauklų bei didingą jo stotą. 

Tuo laiku jis jau buvo spėjęs pasižymėti mūšiuose su ita- 
lų sąjungininkais Marsų*, arba pilietiniame, kare ir per dvejus 
metus gavo iš pradžių centuriono*, vėliau tribūno“ titulą. 

Beje, Hortenzijus išsiskyrė ne tik mokytumu ir žodžio do- 
vana - jis buvo puikus aktorius, pusę sėkmės jam pelnė melo- 
dingas balsas ir retorikos paslaptys, kurias jis išmanė taip to- 
bulai, kad netgi įžymusis tragikas Ezopas ir garsusis Roscijus 
skubėdavo į Forumą pasiklausyti jo kalbų: abu norėjo išmokti 
deklamacijos meno, o čia Hortenzijus neturėjo sau lygių. 

Kol Hortenzijus, Valerija, Elvijus ir Cedicijus šnekučiavosi, 
oatleistiniui, tenkinant damos norą, buvo įsakyta atnešti lente- 

les su tą dieną kovojančių gladiatorių vardais, žynių procesija, 
dievų atvaizdais nešina, jau apsuko aplinkui spiną ir sustatė 
tuos atvaizdus aikštelėje, įrengtoje ant spinos. 

Netoli tos vietos, kur sėdėjo Valerija ir jos pašnekovai, sto- 
vėjo auklėtojo prižiūrimi du patricijų berniukai, apsirengę pre- 
tekstomis - sniego baltumo togomis su purpuriniais apvadais. 
Abu šie berniukai, vienas keturiolikos, antras dvylikos metų, 
buvo tipiški romėnų šeimos atstovai - platūs prakaulūs veidai, 
ryškūs įsidėmėtini bruožai. Tai buvo Cepijonas ir Katonas iš 
Porcijų giminės, vaikaičiai to Katono Cenzorijaus*, kuris gyve- 
no antrojo“ ir trečiojo pūnų karo laikais ir reikalavo žūtbūt su- 
griauti Kartaginą. 

Jaunesnysis brolis, Cepijonas, atrodė šnekesnis ir malones- 
nis ir vis kalbino savo auklėtoją Sarpedoną, o jaunasis Markas 
Porcijus Katonas* stovėjo tykus ir pasipūtęs, piktas ir gaižus. 
Jau tada buvo žinoma, kad jis yra tvirto būdo ir nepalenkiamų 
įsitikinimų. Kartą, kai berniukui buvo dar tik aštuoneri me- 
tai, Markas Pompedijus Silonas, vadovavęs vienam iš Italijos 
miestų, kurie tada kariavo su Roma dėl pilietinių teisių, atėjo į 
berniuko dėdės Druzo namus, griebė Katoną, iškišo jį pro lan- 
gą ir baisiu balsu ėmė grasinti išmesiąs ant grindinio, jeigu šis 
atsisakysiąs užtarti dėdei italus; kad ir kaip purtė bei gąsdino 
vaiką Pompedijus, mažasis Katonas neištarė nė žodžio, nė vie- 
nu judesiu neparodė baimės ar sutikimo. Įgimta dvasios tvir- 
tybė, graikų ir ypač stoikų filosofijos studijavimas bei atkaklus 
sekimas griežto prosenio tradicijomis išugdė šį keturiolikmetį 
berniuką puikiu piliečiu, kuris vėliau nusižudydamas Utikoje 
nusinešė į kapą paskutinę lotynų laisvės vėliavą, įsisupęs į ją 
kaip į drobulę. 

Tiesiai virš Triumfo vartų, netoli išėjimo, ant suolo sėdė- 
jo, taip pat su auklėtoju, dar vienas berniukas iš patricijų šei- 
mos. Jis kažką karštai įrodinėjo jaunuoliui, kuriam iš visa ko 
sprendžiant buvo ne daugiau kaip septyniolika metų. Nors 
jaunuolis ir vilkėjo toga, paprastai nešiojama subrendusių 

vyrų, jo smakre dar tik kalėsi pirmieji pūkeliai. Jis buvo ne- 
aukšto ūgio, liguistas, silpno sudėjimo, tačiau blyškiame jo 
veide, apgaubtame žvilgančių juodų plaukų, spindėjo dide- 
lės juodos it anglis akys, kuriose kartais sublykčiodavo didžio 
proto ugnelės. 

Septyniolikmetis jaunuolis buvo Titas Lukrecijus Karas“, kil- 
mingos romėnų šeimos atžala, vėliau poema „Apie daiktų pri- 
gimtį“ išgarsinęs savo vardą. Jo pašnekovui, dvylikamečiam 
berniukui Gajui Longinui Kasijui, buvusio konsulo patricijaus 
Kasijaus sūnui, likimas lėmė - kai jis jau buvo galingo stoto vy- 
ras - suvaidinti vieną žymiausių vaidmenų Romos respublikos 
žlugimo išvakarėse ir vėliau. 

Lukrecijus ir Kasijus gyvai kalbėjosi. Būsimasis didis poetas 
per pastaruosius dvejus ar trejus metus dažnai lankydavosi 
Kasijaus namuose, išmoko vertinti jaunojo Longino nepapra- 
stai guvų protą, didžiai kilnią širdį ir labai prie jo prisirišo. Kasi- 
jus irgi ne mažiau mylėjo Lukrecijų, juos siejo tie patys jausmai 
ir polėkiai, vienoda panieka mirčiai, vienoda pažiūra į žmones 
ir dievus. 

Nelabai toli nuo Lukrecijaus ir Kasijaus sėdėjo Sulos sūnus 
Faustas, menkutis, laibas paauglys; blyškus jo veidas buvo 
šviežiai subraižytas ir nusėtas mėlynėmis; rudaplaukis, žyd- 
raakis garbėtroška ir klastūnas, jis tarsi didžiavosi, kad į jį rodo 
pirštais kaip į laimingo diktatoriaus laimingą sūnų. 

Kol žiūrovai laukė atvykstant konsulų ir konsulų šeiminin- 
ko, surengusio romiečiams šią pramogą, arenoje su pagirtinu 
įkarščiu, bet stengdamiesi vienas kito nesužeisti kovojo gladia- 
torių mokiniai, ginkluoti mokomosiomis kuokomis bei medi- 
niais kardais. 

Ši nekruvina kova niekam iš žiūrovų neteikė jokio malo- 
numo, nebent tik seniems legionieriams ir į laisvę paleistiems 
gladiatoriams, kurie patys šimtus kartų dalyvavo kautynėse ir 
išliko gyvi. Staiga per visą milžinišką amfiteatrą nuūžė audrin- 
gi ir gana darnūs aplodismentai: 

- Tegyvuoja Pompėjus!.. Tegyvuoja Gnėjus Pompėjus!.. Te- 
gyvuoja Pompėjus Didysis*! - šaukė tūkstančiai balsų. 

Įėjęs į cirką, Pompėjus atsisėdo opidumo aikštelėje greta 
vestalių, kurios čia jau sėdėjo, laukdamos kruvino reginio, taip 
mėgstamo šių nekaltų mergelių, pasišventusių skaistybės dei- 
vės Idijos kultui. Atsistojęs Pompėjus pasveikino minią grakš- 
čiai nusilenkdamas ir, pridėjęs prie lūpų rankas, siuntė buči- 
nius - dėkingumo ženklą. 

Gnėjus Pompėjus buvo maždaug dvidešimt aštuonerių 
metų, augalotas, galingo kūno sudėjimo vyras; tankūs plaukai, 
dengiantys stambią jo galvą, augo ant kaktos taip žemai, kad 
beveik lietėsi su nusvirusiais antakiais, iš po kurių žvelgė di- 
delės juodos migdolo formos akys, tiesa, nejudrios ir nelabai 
išraiškingos. 

Rūstūs ir griežti veido bruožai teikė jam karingo grožio, o 
atletiškas kūnas iš pirmo žvilgsnio kėlė visų simpatijas. 

Be abejo, gerai įsižiūrėjęs į tą žmogų, dvidešimt metų už- 
imantį pirmąją vietą Romos imperijoje, į jo statišką veidą, ste- 
bėtojas nebūtų įžvelgęs jokio ženklo, bylojančio apie minčių ir 
poelgių didybę. O juk turėdamas tik dvidešimt penkerius me- 
tus, šis jaunuolis už karą Afrikoje užsitarnavo triumfą“ ir netgi 
gavo Didžiojo vardą iš paties Sulos, matyt, kai tas buvo, nors ir 
keista, gerai nusiteikęs. 

Šiaip ar taip, kad ir kokia būtų nuomonė apie Pompėjų, kad 
ir kokią nuomonę apie jį, apie jo nuopelnus, darbus, sėkmę 
būtų buvę stengiamasi sudaryti, bet tą akimirką, kai šeši šim- 
tai septyniasdešimt penktųjų metų lapkričio dešimtą dieną jis 
įėjo į Didįjį cirką, Romos liaudies simpatijos neabejotinai buvo 
jo pusėje. Dvidešimt penkerių metų jis jau buvo triumfatorius, 
pelnęs meilę visų legionų, kuriuos sudarė veteranai, užsigrū- 
dinę varge bei daugybės kautynių pavojuose ir paskelbę jį im- 
peratoriumi*. 

Gal tą demonstratyvią meilę Pompėjui iš dalies buvo galima 
paaiškinti slapta plebėjų neapykanta Sulai: negalėdama šios 

neapykantos parodyti kitu būdu, liaudis nešykštėjo audringų 
plojimų ir liaupsių jaunuoliui, kuris, nors ir diktatoriaus drau- 
gas, buvo vienintelis žmogus, sugebąs atlikti didžius žygius, 
prilygstančius Sulos žygiams. 

Pompėjui atvykus, netrukus pasirodė konsulai - Publijus 
Servilijus Vacijus Izaurietis ir Apijus Klaudijus Pulchras, kurie 
kitų metų sausio pirmą dieną turėjo palikti savo postus. Prieky 
Servilijaus, ėjusio konsulo pareigas šį mėnesį, žygiavo liktoriai, 
o paskui Klaudijų, konsulavusį praeitą mėnesį, sekė liktoriai 
su fascijomis. 

Kai konsulai pasirodė opidumo aikštelėje, žiūrovai, pa- 
gerbdami aukščiausiąją respublikos valdžią, visi kaip vienas 
atsistojo. 

Žmonės atsisėdo tik tada, kai paskui dabartinius konsulus 
Servilijų bei Klaudijų atsisėdo ir du būsimieji - Markas Emilijus 
Lepidas ir Kvintas Lutacijus Katulas, per rugsėjo komicijas* jau 
išrinkti kitiems metams. 

Pompėjus pasveikino Servilijų ir Klaudijų; tie atsakė ma- 
loniai, beveik su pagarba; tada jis atsistojo ir nuėjo paspausti 
rankos Markui Lepidui, kuris jam turėjo būti dėkingas už iš- 
rinkimą: Gnėjus Pompėjus nepaisė Sulos norų ir karštai jį gynė, 
pasitelkdamas didžiulį savo populiarumą. 

Lepidas sutiko jaunąjį imperatorių reikšdamas jam pa- 
garbą ir meilę; Pompėjus ėmė su juo šnekučiuotis, o kitam 
būsimajam konsului, Lutacijui Katului, tik šaltai ir oriai link- 
telėjo. 

Per konsulų rinkimus jau atsisakęs diktatūros, Sula vis dėl- 
to panaudojo visą savo galią prieš Lepido kandidatūrą, įtarda- 
mas - ir ne be pagrindo, - kad pastarasis širdyje yra jo priešas 
ir Gajaus Marijaus šalininkas. Tačiau kaip tik Sulos opozicija 
bei Pompėjaus pritarimas ir nulėmė tai, kad komicijose Lepido 
kandidatūra ne tik buvo patvirtinta, - jis gavo netgi daugiau 
balsų už Lutacijų Katulą, kurį rėmė oligarchija. Dėl to Sula 
priekaištavo Pompėjui, esą tas blogai padaręs, palaikydamas 

per konsulų rinkimus patį blogiausią iš piliečių ir sukliudyda- 
mas išrinkti patį geriausią. 

Atvykus konsulams, netikros mokinių kautynės pasibaigė, 
o išsirikiavęs būrys gladiatorių, kurie turėjo dalyvauti tikrose 
kautynėse, pasiruošė išeiti iš karcerių ir laukė ženklo, kad pa- 
gal paprotį galėtų pražygiuoti pro valdovus. 

Visi nukreipė akis į opidumą, laukdami konsulų įsakymo 
pradėti kautynes, bet konsulai žvalgėsi po amfiteatro eiles, 
lyg kažko ieškodami ir norėdami gauti sutikimą. Iš tikrųjų jie 
laukė Liucijaus Kornelijaus Sulos, kuris, nors ir buvo atsisakęs 
diktatoriaus vardo, vis tiek liko vyriausias visko ir visų Romoje 
valdovas. 

Galiausiai pasigirdo plojimai. Iš pradžių silpni ir reti, paskui 
triukšmingi ir darnūs, jie nugriaudėjo per areną. Visų žvilgsniai 
nukrypo į Triumfo vartus, pro kuriuos, lydimas daugybės tarnų, 
draugų ir klientų, tuo metu ėjo į cirką Liucijus Kornelijus Sula. 

Šis nepaprastas žmogus tada turėjo penkiasdešimt devyne- 
rius metus. Buvo gana aukšto ūgio, gražiai ir tvirtai sudėtas; į 
savo vietą cirke jis ėjo lėtai ir vangiai, kaip žmogus, praradęs 
sveikatą - ją suėdė nepadorios orgijos, kurių Sula nevengė visą 
gyvenimą, o dabar labiau negu bet kada. Tačiau svarbiausia 
tokios eisenos priežastis buvo varginanti nepagydoma liga, 
įspaudusi jo veide ir visoje figūroje liūdnos ir ankstyvos senat- 
vės žymes. 

Sulos veidas atrodė tikrai baisus. Tiesa, nepaprastai harmo- 
ningi ir taisyklingi bruožai nebuvo šiurkštūs — priešingai, plati 
kakta, griežtų formų nosis, iš šnirpšlių panaši į liūto, gana di- 
delė burna, atsikišusios valdingos lūpos teikė jam netgi vyriško 
grožio, ypač įsivaizdavus šį taisyklingą veidą apgaubtą tankių 
šviesiai rusvų plaukų ir nušviestą pilkai žydrų gyvų, gilių ir 
įžvalgių akių. Tai buvo akys, spindinčios lyg erelio ir sykiu pik- 
tos, klastingos tartum hienos. Kiekviename tų žiaurių, neper- 
maldaujamų akių žvilgsnyje galima buvo išskaityti valdžios ir 
kraujo troškimą. 


Kai Sula Azijoje kovojo su Mitridatu, jam buvo pavesta iš- 
spręsti ginčą tarp Kapadokijos* valdovo Ariobarzano ir partų 
karaliaus, kuris nusiuntė pas jį savo įgaliotinį Orobazą. Nors 
Sula buvo tik prokonsulas*, tačiau suvokdamas Romos, taigi ir 
savo, Sulos, pranašumą, atvykęs į derybų salę nė nesuabejojo, 
kad iš ten stovinčių krėslų jam skirtas vidurinysis; jis ten kuo 
ramiausiai ir klestelėjo, iš dešinės pasodinęs Orobazą, galin- 
giausio ir baisiausio Azijos karaliaus atstovą, o iš kairės - Ario- 
barzaną. Partų karalius pasijuto taip įžeistas ir pažemintas, kad 
Orobazui grįžus nubaudė jį mirtimi. 

Reikia paminėti, kad pasiuntinio Orobazo svitoje buvo kaž- 
koks chaldėjas, magijos žinovas, kuris iš veido nustatydavo 
žmogaus dvasines ypatybes. Atidžiai įsižiūrėjęs į Sulą, jis buvo 
tiesiog; pritrenktas išraiškingai blizgančių jo žvėries akių ir pa- 
sakė: „Šitas vyras iš tikrųjų taps didis, ir aš tik stebiuosi, kaip jis 
pakenčia, kad dar iki šiol nėra pirmasis tarp žmonių“. 

Bet grįžtant prie Sulos derėtų paaiškinti, kad tas tikslus por- 
tretas, kurį pateikėme skaitytojui kalbėdami apie jo veidą, dar 
negalėtų pateisinti epiteto „baisus“; o jis tikrai buvo baisus: iš- 
bertas bjauriais raudonais spuogais, išmėtytas baltomis dėmė- 
mis, panašus, kaip ironiškai pasakė vienas juokdarys atėnietis, 
į miltuotą mauro veidą. 

Jeigu Sulos veidas buvo toks šiurkštus jaunystėje, lengva 
įsivaizduoti, kad metams bėgant jis tapo dar šiurkštesnis; jo 
gyslomis tekąs sugedęs ligotas kraujas nuo besaikių palaido 
gyvenimo linksmybių dar labiau subjuro, šašai bei dėmės ėmė 
plėstis, ir dabar visas jo kūnas buvo nusėtas pūlingais spuogais 
ir opomis. 

Lėtai, kaip žmogus, kuriam viskas įgriso, Sula žengė į cir- 
ką. Vietoj tautinio palijaus ar tradicinės togos virš baltutėlės 
vilnonės tunikos, ataustos auksiniais raštais ir arabeskomis, jis 
vilkėjo nepaprastai elegantišką ryškios purpuro spalvos auksu 
apvedžiotą chlamidę, ant dešiniojo peties susegtą auksine sag- 
timi, į kurią įtaisyti reto grožio brangieji akmenys žėrėjo saulės 


17 


spinduliuose. Sula, niekinantis visą žmonių giminę, ypač savo 
tautiečius, pirmasis iš nedaugelio su malonumu ėmė vilkėti 
graikišką chlamidę. Jis turėjo ir lazdą su auksiniu bumbulu, 
ant kurio nepaprastai kruopščiai ir meniškai buvo išraižytas 
mūšio prie Orkomeno ir Beocijos epizodas - ten Sula sutriuš- 
kino karaliaus Mitridato vietininką Archelijų; raižinyje Arche- 
lijus, priklaupęs ant vieno kelio, pasiduoda Sulai; ant bevar- 
džio dešinės rankos piršto diktatorius mūvėjo žiedą su didele 
raudono jaspio kamėja, įmontuota į auksinį apsodą; akmenyje 
buvo išgraviruota, kaip Bokchas išduoda karaliui Sulai kara- 
lių Jugurtą; Sula nešiojo šį žiedą nenusimaudamas iki Gajaus 
Marijaus triumfo dienos ir labai juo didžiavosi, kas visai ati- 
tiko pagyrūnišką ir įžūlų jo būdą; kaip tik tas žiedas ir įskėlė 
pirmąją kibirkštį, sukėlusią pražūtingo karo gaisrą tarp Sulos 
ir Marijaus. 

Sugriaudėjus plojimams, sardoniška šypsena iškreipė Sulos 
lūpas, ir jis burbtelėjo: 

— Plokite, plokite, kvaili avinai! 

Tuo tarpu konsulai davė ženklą pradėti vaidinimą, ir šimto 
gladiatorių kolona, išėjusi iš karcerių, patraukė aplink areną. 

Pirmoje gretoje žygiavo reciarijus* ir mirmilonas*, jie turėjo 
kautis pirmieji, ir nors netoli buvo ta valanda, kai vienas steng- 
sis nužudyti kitą, abu ėjo ramiai šnekučiuodamiesi. Paskui juos 
sekė devyni lakveatoriai*, apsiginklavę tik tridančiais ir tin- 
klais, kuriuos jie turės užmesti ant skydais ir kardais ginkluotų 
devynių sekutorių*; pastarieji, jei kam pavyks išvengti tinklo, 
persekios bėgančius per areną lakveatorius. 

Paskui šias devynias poras žengė trisdešimt porų gladia- 
torių; jiems buvo skirta kautis visiems kartu vyras prieš vyrą, 
mažu mastu pakartojant tikras kautynes. Trys dešimtys jų buvo 
trakai, trys dešimtys - samnitai*; visi gražūs, augaloti, stiprūs, 
karingos išvaizdos jaunuoliai. 

Trakai buvo apsiginklavę trumpais riestu galu kardais ir ne- 
didukais kvadratinės formos gaubtais skydais, o ant galvos tu- 

rėjo mažus šalmus be antveidžių, žodžiu, lygiai taip, kaip buvo 
įprasta ginkluotis jų gimtojoje Trakijoje. Be to, išdidūs trakai dar 
vilkėjo savotiškas ryškiai raudono purpuro spalvos tunikas, o 
ant jų šalmų plazdeno dvi juodos plunksnos. Trys dešimtys 
samnitų buvo apsiginklavę Samnijaus karių ginklais: trumpu 
tiesiu kardu, uždaru šalmu su atbrailomis, mažu kvadratiniu 
skydu, geležiniu antrankiu, dengiančiu skydo neapsaugotą 
dešiniąją ranką, ir pagaliau antblauzdžiu ant kairiosios kojos. 
Samnitai buvo su žydromis tunikomis, o jų šalmus puošė dvi 
baltos plunksnos. 

Eiseną užbaigė dešimt porų andabatų, vilkinčių trumpas 
baltas tunikas ir ginkluotų tik striukomis geležtėmis, labiau 
panašiomis į peilius negu į kardus; kiekvieno andabato galvą 
dengė šalmas, kurio nuleistame ir pritvirtintame antveidyje 
buvo ne vietoj išgręžti du mažučiukai plyšeliai akims. Šie dvi- 
dešimt išvytų į areną nelaimingųjų turėjo kautis tarytum gūži- 
nėdami, linksminti ir juokinti publiką, kol lorarijai - šiam rei- 
kalui skirti cirko tarnautojai, - ragindami įkaitintais geležiniais 
virbais, sustatys juos vyras prieš vyrą, kad kiekvienas galėtų 
savo priešininką pasiekti ir nudobti. 

Šimtas gladiatorių, šaukiant ir plojant žiūrovams, žygiavo 
aplink areną. Priėję iki tos vietos, kur sėdėjo Sula, jie pakėlė 
galvas ir, kaip buvo lanista* Akcianas pamokęs, choru sušuko: 

- Sveikas, diktatoriau! 

— Neblogai, neblogai! - pasakė Sula, kreipdamasis į aplin- 
kinius ir žvelgdamas į praeinančius gladiatorius įgudusiu nu- 
galėtojo žvilgsniu, išbandytu daugelyje kautynių. - Šie drąsūs 
ir stiprūs jaunuoliai žada gražų reginį. Vargas Akcianui, jeigu 
bus kitaip! Už šias penkiasdešimt porų gladiatorių tas sukčius 
paėmė iš manęs du šimtus dvidešimt tūkstančių sestercijų! 

Gladiatorių vora apsuko visą ratą aplink areną ir, pasveiki- 
nusi konsulus, grįžo į savo karcerius. Blizgančioje lyg sidabras 
arenoje dabar stovėjo akis į akį tik du žmonės - mirmilonas ir 
reciarijus. 


Stojo mirtina tyla, ir visų akys nukrypo į šiuodu gladiato- 
rius, pasiruošusius kautis. 

Mirmilonas, kilimo galas, šviesbruvis, aukštas, vikrus ir 
stiprus gražuolis, vienoje rankoje laikė nedidelį skydą, kitoje — 
trumpą platų kardą, o ant galvos buvo užsivožęs šalmą, viršuje 
papuoštą sidabrine žuvimi. Reciarijus, ginkluotas tik tridančiu 
ir tinklu, apsivilkęs paprastute žydra tunika, sustojo už dvi- 
dešimties žingsnių nuo mirmilono ir, rodės, svarstė, kaip čia 
geriau jį užpuolus ir įpainiojus į savo tinklą. 

Mirmilonas, išmetęs kairiąją koją į priekį ir visu liemeniu 
pasviręs ant truputį sulenktų kelių, stovėjo nuleidęs kardą prie 
dešinės šlaunies ir laukė reciarijaus puolimo. 

Staiga reciarijus stryktelėjo kaip žvėris ir, nudūmęs prie 
mirmilono, žaibo greitumu iš kelių žingsnių metė ant jo tinklą. 
Bet mirmilonas tą pačią akimirką vikriai atšoko į dešinę, visu 
kūnu priguldamas beveik prie pat žemės, išvengė tinklo ir savo 
ruožtu puolė reciarijų, kuris, pamatęs, kad nepataikė, ėmė kiek 
įkabindamas bėgti. 

Mirmilonas puolė vytis, bet greitesnis ir vikresnis priešinin- 
kas, apsukęs ratą aplink areną, atsidūrė toje vietoje, kur gulėjo 
tinklas, ir jį pakėlė. Vos reciarijus spėjo išsitiesti, mirmilonas 
jau buvo čia ir smogė reciarijui, bet šis kryptelėjo ir metė ant 
savo priešo tinklą, tačiau mirmilonas keturpėsčias puolė į kairę 
ir vėl išsigelbėjo. Kai jis stryktelėjo ant kojų, reciarijus trenkė 
jam tridančiu, kurio smaigaliai tik perbrėžė galo skydą. Tada 
reciarijus vėl šoko bėgti. 

Nepatenkinta minia ėmė murmėti. Ji jautėsi įžeista, kad toks 
nepatyręs gladiatorius, nemokąs nė tinklo deramai užmesti, 
drįso pasirodyti cirke. 

Šį kartą mirmilonas, užuot vijęsis, nusprendė užbėgti recia- 
rijui už akių ir, pasukęs į kitą cirko pusę, staiga atsidūrė per 
kelis žingsnius nuo tinklo. Reciarijus, supratęs jo manevrą, 
sustojo, apsigręžė ir ėmė skuosti palei pat spiną. Mūro prie- 
dangoje pribėgęs iki Triumfo vartų metos, jis liuoktelėjo į kitą 

cirko pusę ir atsidūrė visai arti tinklo. Čia laukęs mirmilonas 
tučtuojau puolė jį kaip padūkęs, o tūkstančiai balsų pratrūko 
įnirtingai šaukti: 

- Duok jam!.. Duok!.. Nudurk reciarijų!.. Nudurk tą vėplą!.. 
Nudurk tą bailį!.. Nusmeik jį!.. Nusmeik!.. Pasiųsk gaudyti var- 
lių prie Acheronto krantų! 

Padrąsintas minios riksmų, mirmilonas vis smarkiau spau- 
dė reciarijų, kuris baisiai išbalęs su savo tridančiu stengėsi arti 
neprisileisti priešo ir tuo pat metu sukosi aplink jį, mėginda- 
mas žūtbūt pagriebti tinklą. 

Staiga mirmilonas atmušė priešininko tridantį, palindo po 
juo ir pakėlęs kairę ranką nukreipė nuo savęs įstrigusį skydan 
reciarijaus ginklą. 

Jo kardas jau buvo besmingąs reciarijui į krūtinę, tačiau šis, 
palikęs mirmilono skyde tridantį, staiga lyg žaibas puolė prie 
tinklo, bet galas suspėjo smogti jam į kairįjį petį, iš kurio gau- 
siai plūstelėjo kraujas. Vis dėlto reciarijus pačiupo savo tinklą, 
greitai nubėgęs kokių trisdešimt žingsnių, atsigręžė į priešinin- 
ką ir garsiai sušuko: 

- Žaizda menka! Niekai!.. 


Ir kiek luktelėjęs uždainavo: 


Ateik, ateik, gražuoli gale! 
Aš ne tave, 0 žuvį gaudau... 
Ateik, ateik, gražuoli gale! 


Vos tik dainelė pasibaigė, sugriaudėjo smagus juokas; recia- 
rijaus gudrybė pavyko kuo puikiausiai - jis užkariavo publi- 
kos simpatijas: prapliupo audringi plojimai tam žmogui, kuris, 
skatinamas gyvybės instinkto, sugebėjo rasti savyje drąsos juo- 
kauti ir krėsti pokštus, nors buvo beginklis, sužeistas ir plūdo 
krauju. 

Įsiutintas priešininko patyčių ir apimtas pavydo, kad minia 
dabar ima simpatizuoti ne jam, o reciarijui, mirmilonas įnirtęs 

puolė jį. Bet reciarijus stryktelėjo atgal ir vikriai išvengdamas 
smūgių sušuko: 

- Eik šen, gale! Šiandien vakare aš pasiųsiu keptos žuvies 
gerajam Charonui*! 

Ši nauja replika dar smagiau prajuokino minią, o mirmiloną 
paskatino vėl pulti: reciarijus metė tinklą, ir šį kartą taip vy- 
kusiai, kad tikrai sugavo priešą lyg žuvelę. Minia ėmė triukš- 
mingai ploti. Mirmilonas kaip įmanydamas stengėsi iš tinklo 
ištrūkti, bet tik dar labiau painiojosi; miniai griausmingai kva- 
tojant, reciarijus nukūrė į tą vietą, kur gulėjo tridantis, čiupo jį 
ir, vėl bėgte grįždamas prie mirmilono, šaukė: 

— Charonas gaus žuvų! Charonas gaus žuvų! 

Tačiau kai jis buvo jau visai arti, priešas, apimtas nevilties, 
žūtbūtinėmis galingų savo raumenų pastangomis perplėšė tin- 
klą, ir šis, nusmukęs žemyn, paliko jam laisvas rankas; dabar 
mirmilonas galėjo atremti reciarijaus puolimą, bet kojas supan- 
čiojęs tinklas neleido jam pasijudinti iš vietos. 

Ir vėl minia pratrūko ploti. Sulaikiusi kvapą, ji sekė kiekvie- 
ną kovotojų veiksmą, kiekvieną judesį. Juk menkiausia vieno iš 
jų klaidelė galėjo nulemti šios dvikovos baigtį. 

Ir tikrai, kai tik mirmilonas perplėšė tinklą, reciarijus atsi- 
vėdėjęs iš visų jėgų smogė jam tridančiu. Mirmilonas atmušė 
smūgį, bet jo skydas subyrėjo į gabalus ir tridantis įsmigo į 
nuogą gladiatoriaus ranką, iš kurios trijose vietose pliūptelė- 
jo kraujas. Tačiau beveik tą pačią akimirką mirmilonas kaire 
ranka žaibiškai čiupo tridantį, visu svoriu griuvo ant priešo ir 
suvarė jam pusę kardo į dešinę šlaunį. Sužeistas reciarijus, pa- 
likęs tridantį galo rankose, ėmė bėgti, šlakstydamas krauju are- 
ną, bet už kokių keturiasdešimties žingsnių suklupo, paskui 
parvirto ant žemės. Mirmilonas, kuris smogdamas iš inercijos 
irgi buvo pargriuvęs, atsistojo, rankomis išpainiojo kojas iš tin- 
klo ir beregint puolė prie gulinčio priešo. 

Audringi plojimai griaudėjo paskutines kovos akimirkas ir 
nenutilo netgi tada, kai reciarijus, pasirėmęs kairiosios rankos 


22 


alkūne, atgręžė į žiūrovus mirtinai išblyškusį veidą. Pasiruošęs 
garbingai ir be baimės sutikti mirtį, jis kreipėsi į žiūrovus, pra- 
šydamas dovanoti jam gyvybę ne dėl to, kad tikėjosi išsigelbė- 
siąs, o tik sekdamas to meto papročiu. 

Uždėjęs koją ant priešo, įrėmęs jo krūtinėn kardą, mirmilo- 
nas pakėlė galvą ir žvilgsniu permetė amfiteatro eiles, norėda- 
mas sužinoti žiūrovų sprendimą. 

Daugiau kaip devyniasdešimt tūkstančių vyrų, moterų ir 
vaikų nuleido dešinės rankos nykštį žemyn - tai reiškė mirtį, ir 
mažiau kaip penkiolika tūkstančių gailestingųjų pakėlė kumštį 
apgniaužtu nykščiu - tai reiškė dovanoti nugalėtajam gladiato- 
riui gyvybę. 

Tarp tų devyniasdešimt tūkstančių žmonių, nuleidusių nykš- 
čius žemyn, buvo ir skaisčiosios pamaldžiosios vestalės, įsigei- 
dusios nelaimingojo gladiatoriaus mirties reginiu suteikti sau 
nekaltą malonumą. 

Mirmilonas jau ketino nudurti reciarijų, bet šis staiga pagrie- 
bė priešo kardą ir iš visų jėgų smeigė juo sau į širdį, suvaryda- 
mas geležtę kone ligi rankenos; mirmilonas greit ištraukė kru- 
viną garuojantį kardą, o reciarijus, išsirietęs Žiaurioje agonijoje, 
suriko baisiu balsu, kuriame jau nieko žmogiško nebebuvo: 

- Būkite prakeikti!.. 

Ir negyvas krito aukštielninkas. 


II skyrius 
SPARTAKAS ARENOJE 


Minia ėmė pašėlusiai ploti, dalytis įspūdžiais, ir cirkas ga- 
lingai sugaudė visu šimtu tūkstančių balsų. 

Mirmilonas grįžo į karcerius, iš kur išėjo Plutonas, Mer- 
kurijus ir cirko lorarijai; jie pro Mirties vartus kabliais išvilko 
"reciarijaus lavoną, prieš tai įkaitintos geležies strypu palietę 

kūną, norėdami įsitikinti, ar jis tikrai negyvas. Vietą, kur nu- 
kautas gladiatorius paliko didelį kraujo klaną, lorarijai apibars- 
tė smulkiausiais blizgančiais marmuro milteliais, nedideliuose 
maišiukuose atgabentais iš netoliese esančio Tivolio karjero, ir 
arena vėl sutvisko saulėje lyg sidabras. 

Minia plojo ir be perstojo šaukė: 

- Tegyvuoja Sula! 

Sula, atsisukęs į šalia sėdintį Gnėjų Kornelijų Dolabelą, prieš 
dvejus metus buvusį konsulu, tarė: 

- Niekingi plebso išperos, prisiekiu Delfų Apolonu, savo 
globėju! Manai, jie ploja man?.. Ploja mano virėjams, kurie va- 
kar skaniai ir gausiai juos prišėrė. 

— Kodėl neini sėstis į opidumą? - paklausė Gnėjus Dolabela. 

— Manai, kad dėl to pasidaryčiau garsesnis? - atsakė Sula ir 
patylėjęs pridūrė: - Atrodo, neblogą prekę man pardavė lanis- 
ta Akcianas. 

— O, tu dosnus ir didis! — tarė šalia Sulos sėdintis senatorius 
Titas Akvicijus. 

- Tenutrenkia Jupiteris visus niekingus pataikūnus! - sušu- 
ko buvęs diktatorius ir, agniai griebęsis už kairiojo peties, ėmė 
nirtulingai kasytis, norėdamas numaldyti kankinantį niežulį, 
sukeltą šlykščių parazitų. 

Po valandėlės pridūrė: 

- Aš atsisakiau diktatūros, grįžau į privatų gyvenimą, o į 
mane vis dar žiūrima kaip į valdovą!.. Menkystos, jiems tik ver- 
gais tetinka būti! 

— Ne visi, o Sula, yra gimę vergauti, - drąsiai atkirto vienas 
netoliese sėdįs patricijus iš Sulos svitos. 

Tasai drąsuolis buvo vardu Liucijus Sergijus Katilina*. 

Tuo metu jis turėjo kokius dvidešimt septynerius metus. 
Buvo vyras augalotas, iškilos galingos krūtinės, plačiapetis, 
nepaprastai raumeningų rankų ir atletiškų kojų. Juodi tankūs 
ir vešlūs plaukai dengė didelę jo galvą; tamsus, vyriškas, valin- 
gų bruožų veidas prie smilkinių buvo platesnis; per aukštą jo 

kaktą iki pat nosies leidosi stora visad kraujo pritvinkusi gys- 
la; tamsiai pilkų akių žvilgsnis atrodė nuožmus ir žiaurus, O 
nervinis trūkčiojimas, kuris tolydžio virpindavo šio įspūdingo 
ir griežto veido raumenis, atidžiam stebėtojui atskleisdavo net 
menkiausias jo nuotaikas. 

Tuo metu, apie kurį mes čia pasakojame, Liucijus Sergijus 
Katilina buvo įgijęs baisaus žmogaus vardą. Visiems kėlė bai- 
mę jo ūmus, nežabotas būdas. Juk jis nudūrė ramiai sau vaikš- 
čiojantį Tiberio pakrante patricijų Gratidianą tik dėl to, kad 
tasai atsisakė paskolinti Katilinai, įkeitus jo turtą, stambią pi- 
nigų sumą, reikalingą grąžinti didžiulėms skoloms, — per jas 
Katilina negalėjo užimti nė vienos iš tų valstybinių vietų, ku- 
rių siekė. Tai buvo proskripcijų* laikai, kai nepasotinamas Su- 
los žiaurumas užtvindė Romą krauju. Gratidianas nepateko į 
proskripcijas, jis netgi priklausė Sulos šalininkams, bet buvo 
pasakiškai turtingas, o įrašyto į proskripcijas žmogaus turtas 
būdavo konfiskuojamas. Todėl kai Katilina atvilko į kuriją“, 
kur posėdžiavo Sula, Gratidiano lavoną ir metė jį diktatoriui 
po kojų, sakydamas, kad jis šį žmogų nužudęs kaip Sulos ir 
šią žmogžudystę pro pirštus, kuriuos išskėtė virš milžiniškų 
Gratidiano turtų. 

Netrukus po šio įvykio Katilina susivaidijo su broliu; abu 
išsitraukė kardus, tačiau Sergijus buvo ne tik velnioniškai stip- 
rus, bet ir geriausias Romos fechtuotojas. Jis nužudė brolį, pa- 
veldėjo jo turtus ir taip išsigelbėjo nuo bankroto, į kurį jį atvedė 
išlaidumas, girtuoklystė ir ištvirkimas. Sula ir šį sykį į viską pa- 
žiūrėjo pro pirštus, tad nė kvestoriai* nesuko galvos dėl brol- 
žudystės. 

Išgirdęs drąsius Katilinos žodžius, Liucijus Kornelijus Sula 
ramiai atsigręžė į jį ir paklausė: 

- O kaip tu manai, Katilina, kiek Romoje piliečių, tokių drą- 
sių kaip tu ir tokios kaip tavo širdies, kuri vienodai didi tiek 
piktadarystėse, tiek dorybėse?.. 

- Aš negaliu, o šlovingasis Sula, - atsakė Katilina, - žiū- 
rėti į žmones ir vertinti įvykius iš tavo didybės aukštumų; 
žinau tik, kad nuo pat gimimo myliu laisvę, laisvę be jokių 
suvaržymų ir, įsidėmėk, neapkenčiu tironijos, nors ji būtų 
dangstoma kilnumu ar veidmainingai naudojama tariamai 
valstybės gerovei; juk mūsų tėvynei, nors ir draskomai vi- 
daus neramumų bei pilietinių karų, visada būtų geriau, jei 
valdytų visi žmonės, o ne vienas despotas. Nesigilindamas į 
tavo veiksmus, sakau tiesiai: aš atvirai smerkiau ir smerkiu 
tavo diktatūrą. Aš tikiu, noriu tikėti, kad Romoje dar yra pi- 
liečių, pasiruošusių iškęsti viską, kad tik nepasikartotų vieno 
žmogaus diktatūra, juoba jei tas žmogus būtų vardu ne Liu- 
cijus Kornelijus Sula, jei jo kaktos nepuoštų šimtuose kovų 
laimėti laurai, o jo diktatūra neturėtų pateisinimo; juk tavo- 
ji, šiaip ar taip, buvo pateisinta Marijaus, Karbono ir Cinos 
kurstomais vaidais. 

- Tai kodėl gi, - ramiai, bet su pašaipa lūpose paklausė 
Sula, - tai kodėl gi jūs manęs nešaukiate į teismą prieš laisvąją 
tautą? Aš atsisakiau diktatūros, tad kodėl man nebuvo pateik- 
tas kaltinimas ir kodėl jūs iš manęs nereikalaujate mano darbų 
ataskaitos? 

— Kad vėl neprasidėtų kraujo liejimas ir vaidai, kurie dešimt 
metų alino Romą... Bet nekalbėsime apie tai, nes aš nė neketinu 
tavęs kaltinti: gal tu daug kur klydai, užtat atlikai ir gana kilnių 
žygių, kurių prisiminimas dieną naktį jaudina mano sielą, nes 
aš kaip ir tu, Sula, trokštu šlovės ir galybės. Bet sakyk, ar tau 
neatrodo, kad mūsų tautos gyslose teka didžių ir laisvų pro- 
tėvių kraujas? Prisimeni, kai prieš keletą mėnesių kurijoje, se- 
nato akivaizdoje, tu savo noru atsisakei diktatoriaus valdžios, 
paleidai liktorius bei apsaugą ir su savo bičiuliais rengeisi eiti 
namo, kažkoks jaunuolis ėmė tave plūsti, kam atėmei iš Romos 
laisvę, išskerdei ir apiplėšei jos piliečius, o pats tapai jų tiro- 
nu? O Sula, pripažink, kad taip pasielgti reikia neapsakomos 
drąsos - juk vienas tavo ženklas, ir jaunuolis akies mirksniu 

galėjo netekti gyvybės. Tu buvai kilnus, - žinok, aš tai sakau ne 
meilikaudamas: Katilina nemoka ir nenori meilikauti niekam, 
net ir visagaliam Jupiteriui, - tu buvai kilnus ir jo nenubaudei; 
bet turi su manimi sutikti: jeigu pas mus atsiranda plebėjiško 
luomo jaunuolių, - gaila, nežinau jo vardo, - sugebančių taip 
pasielgti, tai dar galima tikėtis, kad tėvynė ir respublika bus 
išgelbėtos. 

- Taip, tai buvo vyriškas poelgis, o aš visada žavėjausi drąsa 
ir mėgau narsius žmones, tad nenorėjau keršyti už nuoskau- 
dą ir iškenčiau visus jo keiksmus bei užgauliojimus. Bet ar tu 
žinai, Katilina, kokias pasekmes turės to jaunuolio poelgis ir 
žodžiai? 

- Kokias? - paklausė Sergijus, įsmeigęs smalsų žvilgsnį į šią 
akimirką apsiblaususias laimingojo diktatoriaus akis. 

- Nuo šiol, - atsakė Sula, - tas, kuriam pavyks užgrobti res- 
publikos valdžią, nebenorės jos atsisakyti. 

Katilina susimąstęs nuleido galvą, paskui susivaldė, pakėlė 
ją ir žvaliai tarė: 

- Kažin ar beatsiras dar toks, kuris įstengs ir sugebės už- 
grobti aukščiausiąją valdžią? 

- Najau!.. - nusišaipė Sula, - na jau... Štai minios vergų, - jis 
mostelėjo į žmonių perpildytas amfiteatro eiles. - Yra vergų, 
bus ir šeimininkų! 

Šis pokalbis vyko be perstogės triukšmingai plojant miniai, 
kuri buvo įsitraukusi į arenoje vykstančias kruvinas lakveatorių 
ir sekutorių kautynes; jos, beje, gana greitai pasibaigė septynių 
lakveatorių ir penkių sekutorių mirtimi. Šeši likę gyvi gladia- 
toriai, žaizdoti, kraujais aptekę, sugrįžo į karcerius, o žiūrovai 
karštai plojo, juokėsi, šūkavo, laidė sąmojus, krėtė pokštus ir 
dalijosi įspūdžiais. 

Kai lorarijai vilko iš cirko dvylika lavonų ir naikino arenoje 
kraujo pėdsakus, Valerija, jau kuris laikas stebėjusi netoli jos 
sėdintį Sulą, atsistojo ir, priėjusi iš užpakalio prie diktatoriaus, 
ištraukė siūlą iš jo vilnonės chlamidės. Sula nustebęs atsigręžė 

ir, žiauriai blykstelėjęs žvėries akimis, ėmė įdėmiai žiūrėti į drį- 
susią jį paliesti moterį. 

- Nerūstauk, diktatoriau! Paėmiau šį siūlelį, tai gal ir man 
kaip tau ims šypsotis laimė! — tarė ji meiliai šypsodama. 

Pagarbiai nusilenkusi ir, kaip reikalavo paprotys, pridėjusi 
ranką prie lūpų, ji grįžo į savo vietą. Sula, tų meilių žodžių pa- 
malonintas, mandagiai linktelėjo ir pasukęs galvą lydėjo gra- 
žuolę kiek įmanydamas švelnesniu žvilgsniu, kol ta atsisėdo. 

— Kas ji? paklausė Sula, atsigręžęs į areną. 

— Valerija, - atsakė Gnėjus Kornelijus Dolabela, - Mesalos 
duktė. 

— Ol. - tarstelėjo Sula. - Kvinto Hortenzijaus sesuo? 

- Ta pati. 

Ir Sula vėl atsisuko į Valeriją, kuri neatitraukė nuo jo įsimy- 
lėjusių akių. 

Hortenzijus pakilo iš savo vietos ir persėdo šalia patricijaus 
Marko Kraso“, baisaus turtuolio, pagarsėjusio šykštumu ir gar- 
bės troškimu - aistros priešingos, tačiau jos kuo puikiausiai de- 
rinosi šiame originalios prigimties žmoguje. 

Markas Krasas sėdėjo netoli nepaprasto grožio graikės; ka- 
dangi mūsų pasakojime jai teks labai svarbus vaidmuo, už- 
truksime valandėlę ir į ją pažiūrėsime. 

Tai buvo Eutibidė, graikė - tą iškart galėjai numanyti iš jos 
drabužių kirpimo, - aukšto ūgio, liekna ir grakšti mergina. 
Jos taliją lengvai galėjai apimti rankų pirštais - tokia ji buvo 
plonytė. Žavus veidukas buvo alebastro baltumo, skruostai 
vos vos raustelėję. Taisyklingos formos kaktą gaubė švelnučių 
rudų plaukų garbanos, o didžiulės, migdoliškos jūrų vandens 
spalvos akys degte degė aistra ir gašlumu ir išsyk pavergda- 
vo kiekvieną vyrą. Truputį riestas mažos ir dailios nosytės 
galiukas tarytum dar labiau ryškino įžūlią drąsą, sklindančią 
iš kiekvieno jos veido bruožo. Tarp putlių, geismingų koralo 
spalvos lūpyčių žėrėjo dvi eilės akinamų it perlai dantų - jie, 
rodės, net metė atspindį ant žavingos duobutės vidury mažo 

apvalaus smakro. Baltų balčiausias kaklas atrodė lyg marmu- 
ro statulos, pečiai buvo verti Junonos, krūtinė žadino geismus. 
Beje, pečiai ir krūtinė sudarė keistą kontrastą su plonyte talija, 
bet visa tai merginai teikė tik dar daugiau patrauklumo. Nuo- 
gos rankos ir blauzdos buvo švelnios ir apvalios, o pėdos ir 
plaštakos - mažutės lyg kūdikio. 

Virš trumpos tunikos iš ploniausios, permatomos baltos 
drobės, nusagstytos sidabro žvaigždutėmis ir krintančios dai- 
liomis klostėmis, kurios toli gražu neslėpė daiktais netgi bo- 
luojančių skulptūriškų merginos kūno formų, ji vilkėjo mėlyną 
vilnonį palijų, irgi nusėtą žvaigždėmis. Plaukus ant kaktos lai- 
kė prispaudusi nedidelė diadema. Mažose ausyse kabojo du 
stambūs perlai, įtaisyti į spindinčias safyro žvaigždeles; kaklas 
buvo apvyniotas perlų vėriniu, nuo kurio ant pusiau apnuo- 
gintos krūtinės leidosi paprastų safyrų žvaigždė, dar didesnė, 
negu kad kabojo ausyse. Riešus puošė keturios sidabro apy- 
rankės, išraižytos lapais ir žiedais. Taliją juosė lankas aštriu 
kampuotu galu, taip pat iš brangaus metalo. Mažos rausvos 
kojytės buvo apautos trumpučiais koturnais, vadinamosiomis 
krepidėmis, kurias sudarė tik padas ir du žydros odos dirže- 
liai, kryžmai apsukti apie kulkšnis. Aukščiau kulkšnių kojos 
buvo suveržtos dviem puikaus darbo sidabro lankeliais. 

Ši gražuolė turėjo ne daugiau kaip dvidešimt ketverius me- 
tus. Ji buvo taip elegantiškai pasipuošusi, tokia gundanti, tokia 
geidžiama, tarsi pati Pafo Venera, nužengusi iš Olimpo svai- 
ginti mirtingųjų savo dieviško grožio burtais. 

Tokia buvo jaunoji Eutibidė, netoli kurios sėdėjo, nesitver- 
damas savo kailyje, sužavėtas Markas Krasas. 

Kai prie jo prisiartino Hortenzijus, Krasas visa širdimi gėrė- 
josi žavinga būtybe, kuri apimta nuobodulio akimirką žiovavo 
mažyte burna, o dešine ranka žaidė ant kaklo tabaluojančia sa- 
fyro žvaigžde. 

Krasas tada turėjo trisdešimt dvejus metus. Jis buvo aukš- 
tesnio nei vidutinio ūgio ir tvirto sudėjimo, bet linkęs tukti. 

Ant storo it buliaus sprando pūpsojo gana didelė, proporcinga 
kūnui galva, tačiau jo geltonas kaip bronza veidas atrodė labai 
liesas. Bruožai buvo ryškūs, grynai romėniški — ereliška nosis, 
atsikišęs stambus smakras. Gelsvai pilkos akys čia sužaižaruo- 
davo nepaprasta šviesa, čia būdavo nejudrios, bespalvės, pri- 
gesusios. 

Garsi kilmė, nuostabus oratoriaus talentas, milžiniški turtai, 
meilumas ir taktas pelnė jam ne tik populiarumą, bet ir garbę 
bei įtakingumą: prieš prasidedant mūsų pasakojimui, jis buvo 
jau ne kartą šauniai kovojęs Sulos pusėje, kilus pilietiniams vai- 
dams, ir užėmė įvairias aukštas vietas. 

- Sveikas, Markai Krasai, - tarė Hortenzijus, pažadindamas 
jį iš sustingimo, - ar tik ne žvaigždes tyrinėji? 

- Įspėjai, prisiekiu Herkuliu! - atsakė Krasas. - Šita... 

- Šita... Kuri? 

— Nagi, ta gražuolė graikė... kuri ten sėdi... dviem eilėmis 
aukščiau. 

— O! Matau... Tai Eutibidė. 

- Eutibidė? Ką tuo nori pasakyti? 

— Nieko. Tai jos vardas... Iš tikrųjų ji graikė... Kurtizanė... — 
tarė Hortenzijus, sėsdamasis šalia Kraso. 

- Kurtizanė?.. Ji greičiau panaši į deivę!.. Tikra Venera!.. Pri- 
siekiu Herkuliu, aš negaliu geriau įsivaizduoti šauniosios Jupi- 
terio dukters dieviško grožio! 

- Tavo tiesa! - nusišypsojęs tarė Hortenzijus. - O argi Vulka- 
no žmona tokia neprieinama? Argi ji dosniai nedalija malonių 
ir savo kūno turtų dievams ir pusdieviams, kurie turi laimės 
jai patikti? 

- O kuri gyvena? 

- Šventojoje gatvėje... Netoli Jano Aukštutiniojo šventyklos. 

Matydamas, kad Krasas jo nesiklauso, tik žiūri kaip pakerė- 
tas į žaviąją Eutibidę, jis pridūrė: 

- Argi verta tau pamesti galvą dėl šitos moters, jei tu, išlei- 
dęs tik menką savo turtų dalelę, galėtum jai padovanoti rūmus, 
kur ji dabar gyvena kaip nuomininkė? 

Kraso akys suspindo fosforine šviesa, kurios taip gausu 
buvo jų vyzdžiuose, bet vėl apsiblausė, ir jis, grįžtelėjęs į Hor- 
tenzijų, paklausė: 

- Tau reikia su manimi pasikalbėti? 

- Taip, dėl bylos su bankininku Trabulonu... 

- Aš klausau. 

Kol jie kalbėjosi apie Hortenzijaus bylą, o penkiasdešimt de- 
vynerių metų Sula, prieš kelis mėnesius palaidojęs ketvirtąją 
savo žmoną Ceciliją Metelą, pradėjo vėlyvos meilės žaidimą su 
gražiąja Valerija, trimito balsas davė ženklą pradėti kautynes, 
šį kartą tarp trisdešimties trakų ir trisdešimties samnitų, jau iš- 
sirikiavusių vieni prieš kitus. 

Nutilo kalbos, triukšmas, juokas; visų žvilgsniai nukrypo į 
kovotojus. 

Pirmasis susirėmimas buvo baisus: cirke stojusioje tyloje 
šaižiai sudžeržgė atsimušę į skydus kardai, ir netrukus arenoje 
pabiro plunksnos, šalmų skeveldros bei sudaužytų skydų ga- 
balai, o įtūžę, sunkiai šnopuojantys gladiatoriai, žaibiškai pul- 
dami ir traukdamiesi, kirto smūgį po smūgio, kirtį po kirčio. 

Nepraėjo nė penkios minutės nuo kautynių pradžios, o are- 
na jau plūdo krauju: trys mirštantys gladiatoriai raitėsi ant že- 
mės skausmingoje agonijoje, o kovotojai be gailesčio trypė juos 
kojomis. 

Sunku ne tik aprašyti, bet ir įsivaizduoti, su kokia įtampa 
žiūrovai sekė tą kruviną permainingą kovą. Kokia ji buvo, ga- 
lima turėti tik blankią nuovoką, žinant, kad mažiausiai aštuo- 
niasdešimt tūkstančių iš cirke esančių žiūrovų kirto lažybų, kas 
iš dešimties sestercijų, o kas net iš penkiasdešimties ar šimto 
talerių, nelygu kieno išgalės; vieni statė už purpurinius trakus, 
kiti už žydrus samnitus. 

Juo labiau retėjo gladiatorių eilės, juo dažniau žiūrovai plojo 
ir visa gerkle skatino kovojančius. 

Po valandos kautynės artėjo į pabaigą. Penkiasdešimt žuvu- 
sių ar sunkiai sužeistų gladiatorių krauju aplaistė areną. Mirš- 
tantieji, agonijos konvulsijų tampomi, klaikiai šaukė. 

Lažinęsi už samnitus žiūrovai atrodė jau tikri savo pergale. 
Septynetas samnitų apsupo ir spaudė tris likusius gyvus tra- 
kus, kurie stovėjo trikampiu surėmę nugaras ir beviltiškai, ta- 
čiau atkakliai priešinosi gausesnėms nugalėtojų jėgoms. 

Tarp tų dar gyvų trakų buvo Spartakas. 

Atletiška jo figūra, legendinė raumenų jėga, nuostabi kūno 
formų harmonija ir nepalaužiama drąsa būtinai turėjo išskirti jį 
iš kitų tarpo, ypač tais laikais, kai fizinė jėga ir dvasios energija 
buvo pagrindinės žmogaus sėkmės sąlygos. 

Tada Spartakas turėjo vos trisdešimt metų, ir tos ypatingos 
savybės, apie kurias kalbėjome, jame derinosi su nepaprastu jo 
padėties žmogui išsimokslinimu, kaip reta kilniomis mintimis, 
širdies taurumu ir didybe - tą jis ne kartą kuo puikiausiai buvo 
įrodęs. 

Ilgi šviesūs plaukai ir tamsi barzda tarsi rėmino jo gražų, 
vyrišką, taisyklingų bruožų veidą. Dvi didelės žydros pilnos 
gyvybės, jausmo ir šviesos akys teikė jo veidui, kai buvo ra- 
mus, švelnaus gerumo. Bet kaip persimainydavo jo veidas, kai 
įtūžęs, žaibuojančiomis akimis, baisus Spartakas kaudavosi 
arenoje! 

Spartakas gimė Trakijoje, Rodopų kalnuose. Kovojo prieš 
romėnus, užpuolusius jo šalį, o patekęs į nelaisvę, dėl savo jė- 
gos ir narsumo buvo priimtas į legioną, kur rodė drąsos ste- 
buklus ir taip pasižymėjo kare prieš Mitridatą bei jo sąjungi- 
ninkus, kad buvo paskirtas dekanu, dešimties žmonių būrio 
viršininku, ir pelnė garbės dovaną - piliečio vainiką“. Tačiau 
kai romėnai vėl pradėjo karą su trakais, Spartakas perbėgo pas 
savo tautiečius ir ėmė kautis prieš vakarykščius bendražygius. 
Sužeistas jis antrąkart pateko į nelaisvę, bet užuot pagal įsta- 
tymą nusmerktas mirti, buvo parduotas į gladiatorius vienam 
lanistai, iš kurio jį vėliau nupirko Akcianas. 

Praėjo dveji metai nuo to laiko, kai Spartakas tapo gladiatoriu- 
mi; su pirmuoju lanista jis apvažinėjo beveik visus Italijos mies- 
tus, kovojo daugiau kaip šimtą kovų ir nė karto nebuvo sunkiai 

sužeistas. Kad ir kokie drąsūs ir stiprūs būdavo kiti gladiatoriai, 
Spartakas nugalėdavo visose kautynėse ir savo žygdarbiais Itali- 
jos amfiteatruose bei cirkuose pelnė didžiulę šlovę. 

Akcianas sumokėjo už jį labai didelę kainą - dvylika tūks- 
tančių sestercijų ir, nors turėjo jį jau šešis mėnesius, dar nė kar- 
to nebuvo išleidęs į Romos amfiteatrus, ar dėl to, kad nepa- 
prastai jį vertino savo gladiatorių mokykloje kaip fechtavimo, 
imtynių ir gimnastikos mokytoją, ar dėl to, kad Spartakas jam 
pernelyg brangiai kainavo ir lanista negalėjo rizikuoti jo gy- 
vybe kautynėse: gautas pelnas nebūtų padengęs nuostolių jo 
mirties atveju. 

Dabar Akcianas pirmą kartą išleido Spartaką į cirko areną: 
dosnusis Sula už šimtą gladiatorių, atrinktų kruvinoms šios 
dienos kautynėms, užmokėjo net du šimtus dvidešimt tūks- 
tančių sestercijų, o tokia suma padengtų netgi nuostolius dėl 
Spartako mirties. 

Nors po kovos likę gyvi gladiatoriai vėl tapdavo lanisto nuo- 
savybe, išskyrus tuos, kuriems žiūrovai dovanodavo gyvybę, 
bet vis dėlto Akcianas, išblyškęs ir susirūpinęs, stovėjo atsirė- 
męs į vieno karcerio duris ir įdėmiai stebėjo paskutines kovos 
akimirkas; jei kas nors būtų atidžiau jį pasekęs, tikrai būtų pa- 
matęs, kaip jis jaudinasi dėl Spartako, kaip dreba dėl kiekvieno 
jo mosto, kiekvieno smūgio, kurį trakas kirto ar atrėmė. 

- Drąsiau, samnitai, drąsiau! - šaukė tūkstančiai žiūrovų, 
kurie buvo už juos susilažinę. 

- Muškite juos, skerskite tuos barbarus! - skatino kiti. 

- Duok jiems, Nebulianai! Pliek juos, Kriksai! Pribaik juos, 
pribaik, Porfirijau! - šaukė žiūrovai, kurių rankose buvo lente- 
lės su gladiatorių vardais. 

Bet į tuos balsus atsakė ne mažiau galingas trakų šalinin- 
kų choras; nors jie ir nedaug jau turėjo vilties, tačiau atkakliai 
laikėsi įsikibę vienintelio šiaudelio - Spartako, kuris, dar nesu- 
žeistas, su sveiku skydu ir kardu, kaip tik šią akimirką kiaurai 
pervėrė vieną iš septynių jį apgulusių samnitų. 

Po šito dūrio cirke sugriaudėjo plojimai ir tūkstančių žiūro- 
vų riksmas: 

- Drąsiau, Spartakai! Bravo, Spartakai! Tegyvuoja Spartakas! 

Akivaizdžiai seko jėgos abiejų trakų, kovojančių petys į petį 
su buvusiu Romos kareiviu: sunkiai sužeisti, jie vis lėčiau kil- 
nojo kardus, vis vangiau atmušinėjo kirčius. 

- Saugokite mano nugarą! - suriko Spartakas griausmingu 
balsu: žaibiškai mosikuodamas trumpu kardu, jis turėjo atmu- 
šinėti visų jį puolančių samnitų smūgius. - Saugokite mano 
nugarą!.. Dar valandėlė... ir mes laimėsime! 

Jo balsas trūkinėjo, krūtinė smarkiai kilnojosi. Per išblyškusį 
veidą dideliais lašais žliaugė prakaitas, o žėrinčios akys degė 
troškimu nugalėti, pykčiu, neviltim. 

Netrukus ir antras samnitas, gavęs smūgį į pilvą, ėmė rai- 
čiotis paleistom žarnom Spartakui po kojų, šlakstydamas areną 
krauju; sustūgęs kaip laukinis žvėris, jau gergždžiančiu mirties 
agonijoj balsu, jis ėmė baisiai plūstis ir siųsti prakeikimus. Tą 
pačią akimirką vienas iš dviejų trakų, stovėjusių Spartakui už 
nugaros, griuvo negyvas perskeltu kiaušu. 

Oras gaudė nuo plojimų, riksmo, šūkčiojimų, įsmeigę akis 
Žiūrovai sekė kiekvieną kovotojų judesį. Pašakes iš vietas, Liu- 

Cijus Sergijus Katilina stovėjo šalia Sulos; sulaikęs kvapą, jis ne- 

matė nieko, tik šią kruviną kovą, ir neatitraukė akių nuo Spar- 

tako kardo — mat buvo susilažinęs už trakus, - tarytum ant šio 
kardo būtų kabojęs jo gyvybės siūlas. 

Trečias samnitas, Spartako sužeistas į miego arteriją, nu- 
griuvo šalia gulinčių arenoje draugų kaip tik tą akimirką, kai 
trakas, vienintelė ir paskutinė Spartako atrama, kelių kardų 
pervertas, nė neaiktelėjęs krito ant žemės. 

Minia suūžė, tiksliau, sustūgo tarsi žvėris, paskui viskas nu- 
tilo, taip nutilo, kad galėjai aiškiai girdėti sunkų uždususių gla- 
diatorių alsavimą. Žiūrovų nervinė įtampa buvo tokia didelė, 
kad vargu ar būtų buvusi didesnė, jeigu nuo šių kautynių būtų 
priklausęs Romos likimas. 

Kova jau truko daugiau nei valandą. Spartakas, nepapra- 
stai vikrus ir meistriškai valdantis kardą, turėjo tik tris lengvas 
žaizdas, teisingiau, įdrėskimus, ir dabar grūmėsi vienas su ket- 
vertu stiprių priešų, kurie, nors ir sužeisti, vieni sunkiau, kiti 
lengviau, nors ir krauju paplūdę, vis tiek liko grėsmingi, mat 
buvo keturiese. 

Kad ir koks stiprus, kad ir koks drąsus buvo Spartakas, ta- 
čiau kritus paskutiniam draugui manė esąs žuvęs. 

Bet staiga jo akys sužibo: jam dingtelėjo mintis pasinaudoti 
sena Horacijų prieš Kuriacijus* taktika. 

Ir jis pasileido bėgti. 

Samnitai puolė vytis. 

Per amfiteatrą nuūžė garsus pasipiktinusios minios stau- 
gimas. 

Nenubėgęs nė penkiasdešimties žingsnių, Spartakas ūmai 
atsisuko, puolė arčiausiai esantį samnitą ir įsmeigė jam krū- 
tinėn savo lenktą kardą. Samnitas susvyravo, mostelėjo ran- 
komis lyg ieškodamas atramos ir pargriuvo, o Spartakas jau 
užpuolė antrą priešą ir, skydu atmušdamas kardo smūgius, 
patiesė jį ant žemės entuziastingai klykiant žiūrovams, kurie 
dabar beveik visi buvo už traką. 

Kai tik antrasis samnitas krito, pribėgo visas žaizdotas jo 
draugas. Spartakas šį sykį apsiėjo be kardo ir trenkė jam per 
galvą skydu, matyt, nenorėdamas užmušti. Smūgio apsvaigin- 
tas samnitas dukart apsisuko vietoje ir sudribo ant žemės. Tuo 
metu jam į pagalbą atskubėjo paskutinis jo draugas, jau visai 
netekęs jėgų; Spartakas įnirtingai puolė ir stengdamasis nesu- 
žeisti keliais smūgiais jį nuginklavo išmušdamas kardą. Tada 
apglėbė samnitą galingomis rankomis, patiesė ant žemės ir su- 
šnibždėjo į ausį: 

- Nebijok, Kriksai, aš tikiuosi tave išgelbėti. 

Uždėjęs vieną koją ant krūtinės Kriksui, o kita priklaupęs 
ant samnito, kurį buvo partrenkęs skydu, Spartakas ėmė laukti 
žiūrovų sprendimo. 

Ilgi, darnūs, griausmingi plojimai lyg požeminio smūgio 
trenksmas nusirito per cirką; kone visi žiūrovai pakėlė aukštyn 
dešinės rankos kumščius apgniaužtu nykščiu, ir abiejų samni- 
tų gyvybė buvo išgelbėta. 

— Koks stiprus vyras! - tarė Sulai Katilina, kuriam per kak- 
tą stambiais lašais žliaugė prakaitas. - Koks stiprus vyras! Jam 
reikėjo gimti romėnu! 

Tuo tarpu šimtai balsų šaukė: 

- Laisvę narsiajam Spartakui! 

Gladiatoriaus akys sužibo nepaprasta šviesa; jo veidas dar 
labiau išblyško, ir jis prispaudė ranką prie širdies, lyg norė- 
damas sulaikyti pašėlusį jos plakimą, kurį sukėlė tie žodžiai 
ir viltis. 

- Laisvę, laisvę! - kartojo tūkstančiai balsų. 

- Laisvė! — vos girdimai sušnibždėjo gladiatorius. - Laisvė!.. 
Olimpo dievai, padarykite, kad tai būtų ne sapnas! - Ir Sparta- 
kas pajuto, kaip jo blakstienos sudrėko nuo ašarų. 

- Jis pabėgo iš mūsų legionų! - riktelėjo kažkas griausmin- 
gu balsu. - Negalima duoti laisvės dezertyrui! 

Tada ir daugelis kitų žiūrovų, kurie dėl Spartako drąsos pra- 
kišo lažybas, su neapykanta ėmė šaukti: 

— Ne, ne, jis dezertyras! 

Trako veidas žiauriai persikreipė, galva lyg spyruoklės pa- 
mėtėta kryptelėjo ton pusėn, iš kur pasigirdo pirmasis kalti- 
nimas, ir neapykanta degančios akys ėmė ieškoti jį ištarusio 
žmogaus. 

O tūkstančiai balsų šaukė: 

- Laisvę, laisvę, laisvę Spartakui!.. 

Neįmanoma aprašyti, ką jautė vargšas gladiatorius tą aki- 
mirką, kai buvo sprendžiamas klausimas, svarbesnis net už 
gyvybę; baisus nerimas atsispindėjo išblyškusiame jo veide; 
virpančios lūpos ir žaibuojančios akys iškalbingai bylojo apie 
jame vykstančią baimės ir vilties kovą. Ir šis žmogus, kuris pu- 
santros valandos narsiai grūmėsi su mirtimi, žmogus, kuris 

kovojo vienas prieš keturis ir neprarado vilties nugalėti, žmo- 
gus, kuriam nesudrebėjo ranka nužudant dvylika ar penkioli- 
ka savo nelaimės draugų, staiga pajuto linkstant kelius ir, kad 
neparkristų be sąmonės vidury cirko, atsirėmė į pečius vienam 
lorarijui, atėjusiam išvilkti iš arenos lavonų. 

- Laisvę, laisvę!.. - vis šaukė minia. 

- Jis tikrai jos vertas, — tarė Katilina Sulai į ausį. 

- Ir bus jos vertas! - šūktelėjo Valerija, kuria tuo metu gėrė- 
josi susižavėjęs Sula. 

- Na, ką gi... - tarė Sula, klausiamai žiūrėdamas Valerijai į 
akis; kupinos švelnumo, užuojautos, meilės, jos, rodės, malda- 
vo pasigailėti gladiatoriaus. - Ką gi... tebūnie taip! 

Jis linktelėjo galva, ir Spartakas, žiūrovams audringai plo- 
jant, gavo laisvę. 

- Tu laisvas, - tarė lorarijus Spartakui. - Sula tau dovanojo 
laisvę. 

Spartakas neatsakė, nė nekrustelėjo. Jis bijojo atmerkti akis, 
kad nedingtų ta saldi iliuzija, negalėjo patikėti, kad tai - jau 
tikrovė. 

- Sukčiau, paleidai mane elgetomis su ta savo drąsa! — su- 
šnibždėjo kažkieno balsas gladiatoriui į ausį. 

Nuo tų žodžių Spartakas atsipeikėjo ir atmerkė akis. Prieš jį 
stovėjo lanista Akcianas. Šeimininkas iš tiesų atėjo paskui 10- 
rarijus į areną pasidžiaugti kartu su vergu pergale, nes manė, 
kad jis ir toliau liks jo nuosavybė. Dabar Akcianas keikė trako 
drąsą: kvailas žmonių gailestingumas ir, jo manymu, nerei- 
kalingas Sulos kilnumas jam kainavo dvylika tūkstančių ses- 
tercijų. 

Lanistos žodžiai įtikino traką, kad jis nesapnuoja; jis atsi- 
stojo, didingai išsitiesė visu milžinišku ūgiu, nusilenkė Sulai, 
nusilenkė žiūrovams ir pro duris į karcerius išėjo iš arenos vėl 
griaudžiant plojimams. 

- Ne, ne, ne dievai viską sukūrė, - kaip tik tą akimirką pasa- 
kė Titas Lukrecijus Karas, tęsdamas jau seniai pradėtą pokalbį 

su jaunuoju Kasijum ir geriausiu savo bičiuliu Gajum Memu 
Gemelu, aistringu literatūros, dailės ir filosofijos gerbėju, ku- 
ris per kautynes atsisėdo šalia jo. Vėliau Lukrecijus jam pa- 
skyrė savo poemą „Apie daiktų prigimtį“, jau tada brendusią 
jo mintyse. 

- Tai kas gi tada sukūrė pasaulį? - paklausė Kasijus. 

- Amžinas medžiagos judėjimas ir mažiausių, nematomų 
jos dalelyčių jungimasis. Ak! Tu matai danguje ir žemėje atsi- 
randant daugybę kūnų ir, nesuprasdamas slaptų to atsiradimo 
priežasčių, manai, kad juos sukūrė dievai? Niekados niekas ne- 
galėjo ir negalės atsirasti iš nieko. 

- Tai kas gi tada Jupiteris, Junona, Saturnas?.. - apstulbęs 
paklausė Kasijus, kuriam labai patiko klausytis Lukrecijaus 
samprotavimų. 

- Žmonių tamsumas ir baimė. Aš tave supažindinsiu, mie- 
las mano berniuk, su vieninteliu tikru mokslu, mokslu didžiojo 
Epikūro, kuris nepabūgo nei griaudžiančio dangaus, nei siau- 
bingų žemės drebėjimų, nei dievų galybės, nei jų tariamų žai- 
bų. Nugalėdamas įsišaknijusius prietarus, jis su nežmoniška 
drąsa išdrįso prasiskverbti į didžiąsias gamtos paslaptis ir at- 
skleidė daiktų kilmę bei priežastį. 

Tuo metu Kasijaus auklėtojas priminė berniukui tėvo palie- 
pimą grįžti namo dar su šviesa ir ėmė jį vadinti iš cirko. Tasai 
neprieštaraudamas atsistojo; Lukrecijus su Memu taip pat pa- 
kilo, ir jie visi ėmė leistis žemyn prie artimiausio išėjimo. Tačiau 
norint jį pasiekti, Kasijui su draugais reikėjo eiti pro tą vietą, 
kur sėdėjo Sulos sūnus Faustas; meiliai su juo šnekučiuoda- 
mas, šalia stovėjo Pompėjus Didysis, kuris, palikęs opidumą, 
vaikštinėjo čia tarp eilių, kalbindamas matronas ir draugus. 

Ji pamatęs, Kasijus sustojo ir tarė: 

- Faustai, gal tu dabar pakartosi tuos beprotiškus žodžius, 
kuriuos užvakar leptelėjai mokykloje, esą tavo tėvas gerai pa- 
daręs atimdamas romėnams laisvę ir likdamas mūsų tėvynės 
tironu, už ką aš tada taip sudirbau tau snukį, kad dar šiandien 

žymu mėlynės; pakartok, tai vėl iškaršiu kailį paties Pompė- 
jaus akyse. 

Taip kalbėjo ir elgėsi dvylikos metų berniukas; dabar nė su 
žiburiu nerastum tokio geležinio charakterio tarp tų išgeibusių 
vyrų, kurių tiek daug mūsų laikais. 

Kasijus veltui laukė atsakymo; Faustas nulenkė galvą prieš 
tą neregėtos drąsos vaiką, kuris, skatinamas karštos meilės 
laisvei, degančios jo didžioj širdy, nepabūgo apkulti ir išplūsti 
paties Romos valdovo sūnų. Tada, pagarbiai nusilenkęs Pom- 
pėjui, Kasijus išėjo iš arenos kartu su Memu, Lukrecijum ir 
auklėtoju. 

Kaip tik tuo metu nuo vieno suolo, esančio virš Mirties 
vartų, pakilo jaunas, kokių dvidešimt šešerių metų vyras, 
apsivilkęs labai ilga, ilgesne nei įprasta, toga, dengiančia jo 
neapsakomai liesas ir plonas kojas. Jis buvo aukšto ūgio, di- 
dingos imponuojančios išvaizdos, nors jo veidas atrodė švel- 
nus ir liguistas. Atsisukęs į savo kaimynę, šalia kurios iki šiol 
sėdėjo tarp kitų jos gerbėjų - jaunų patricijų ir elegantiškų 
dabitų, jis tarė: 

- Sudie, Galerija, - ir pabučiavo jaunajai gražuolei ranką. 

- Sudie, Markai Tulijau, - atsakė ji, - ir neužmiršk, kad po- 
ryt aš vaidinsiu Sofoklio „Elektroje“ Apolono teatre. Lauksiu 
tavęs. 

- Būtinai ateisiu. 

- Lik sveikas, lik sveikas, Tulijau, - vienu kartu sušuko dau- 
gelis balsų. 

- Sudie, Ciceronai, - oriai ir manieringai spausdamas jau- 
nuoliui ranką, tarė gražus, kokių penkiasdešimt penkerių metų 
vyras, visas išsidažęs ir išsikvepinęs. 

- Tegloboja tave Talėja, nuostabusis Ezopai, — atsakė jaunuo- 
lis ir spustelėjo didžiajam aktoriui ranką. 

Priėjęs prie nepaprastai dailaus maždaug keturiasdešimties 
metų vyriškio, sėdinčio ant suolo šalia Galerijos, jaunasis vyras 
ir jam ištiesė ranką sakydamas: 

- Telakioja virš tavęs devynios mūzos, neprilygstamasis 
Kvintai Roscijau, mylimas mano drauge. 

Ir mandagiai atsiprašinėdamas, jis iš lėto ėmė skverbtis pro 
susigrūdusius tarpueiliuose žmones prie Triumfo vartų, kur 
pastebėjo sėdint du Marko Porcijaus Katono Cenzoriaus gimi- 
naičius. 

Žiūrovų būrelį, su kuriuo ką tik išsiskyrė Markas Tulijus 
Ciceronas - mat tas dvidešimt šešerių metų jaunuolis buvo 
jis, - sudarė meno žmonės: dvidešimt trejų metų gražuolė 
Galerija Embolarija, garsiausia to meto tragikė, Ezopas, irgi 
tragiškų vaidmenų atlikėjas, nors jau penkiasdešimties metų, 
bet visada išsidažęs, išsikvepinęs, išsipustęs, ir jo varžovas 
Kvintas Roscijus, nemirtingos šlovės aktorius, savo vaidyba 
virkdęs, juokinęs ir šiurpinęs visą Romą; jis sėdėjo šalia Embo- 
larijos, ir kaip tik su juo taip širdingai atsisveikino nueidamas 
Ciceronas. 

Roscijui neseniai sukako keturiasdešimt. Jis buvo vyras pa- 
čiame stiprume, jo talentas - pačiame klestėjime, be to, labai 
turtingas. Roscijų dievino visa Roma, žymiausi jos piliečiai 
didžiavosi jo draugyste; Sula, Hortenzijus, Ciceronas, Pompė- 
jus, Lukulas, Kvintas Cecilijus Metelas Pijus, Servilijus Vacijus 
Izaurietis, Markas Krasas, Skribonianas Kurionas, Kornelijus 
Scipionas Azijietis viens per kitą jį kviesdavosi, myluodavo 
ir garbindavo ne tik kaip talentingą aktorių, bet ir kaip puikų 
žmogų; tas nuoširdus susižavėjimas buvo juo vertingesnis, kad 
jį reiškė žmonės, savo širdimi ir protu esantys aukščiau už pa- 
prastą minią. 

Aplink garsiųjų aktorių trijulę cirke glaudėsi mažesnio ryš- 
kio žvaigždės iš menininkų plejados, tomis dienomis žavėju- 
sios Romos publiką, kuri miniomis traukdavo į teatrus žiūrėti 
Aischilo, Sofoklio, Euripido ir Pakuvijaus tragedijų bei Aristo- 
fano, Menandro, Filemono ir Plauto komedijų. 

O aplink Embolariją, Ezopą, Roscijų ir jų scenos draugus 
grūdosi įkyrūs dabitos, paiki dykūnai, siekiantys, kad juos visi 

pastebėtų, vedami kvailo garbės troškimo, mados, tinginystės, 
geisdami ir tikėdamiesi rasti naujų ir stiprių įspūdžių. 

Beje, kaip tuo metu Romoje buvo gerbiami aktoriai, lengvai 
galime įsivaizduoti iš jų fantastiškų pajamų ir susikrauto turto. 
Gana pasakyti, kad Roscijus gaudavo tūkstantį dinarų už spek- 
taklį ir šimtą keturiasdešimt tūkstančių per metus. 

Markas Tulijus Ciceronas tarpueiliais nuėjo prie Katono ir 
Cepijono, širdingai juos pasveikino ir, atsisėdęs į vidurį, ėmė 
šnekėtis su Katonu, kurį labai mėgo. 

Markas Tulijus Ciceronas, kaip jau sakėme, tada turėjo dvi- 
dešimt šešerius metus, buvo jaunas, gražus, didingo stoto, nors 
šiaip silpnas ir liguistas. Kaklas ilgokas, užtat galva vyriška, o 
veidas raiškus ir energingas. Nepaprastai plati kakta, rodanti 
galingą protą, taisyklingi bruožai, itin tankūs pašiurę antakiai, 
iš po kurių žybčiojo didelės trumparegės akys. Tobulos formos 
lūpos beveik visuomet šypsojo, dažnai ironiškai, bet netgi tada 
džiugiai ir geraširdiškai. 

Apdovanotas didžiai įžvalgiu protu, nuostabia atmintimi 
ir įgimta gražbylyste, atkakliai, stropiai ir su meile dirbda- 
mas, dvidešimt šešerių metų Ciceronas jau buvo įgijęs šlovę 
ir garsėjo kaip filosofas, oratorius ir puikus, visų pripažintas 
poetas. 

Poezijos meno Ciceronas mokėsi dar vaikystėje iš graikų po- 
eto Archijo, kurį vėliau gynė teisme vienoje iš garsiųjų kalbų. 
Archijas buvo žinomas dėl savo proto ir dorumo; jis gyveno pas 
Lukulą - didįjį Lukulą, Mitridato ir Tigrano nugalėtoją, - mokė 
jo vaikus poezijos meno ir kartu laikė Romoje viešąją mokyk- 
lą, lankomą darbštaus jaunimo iš patricijų šeimų. Mūsų pasa- 
kojamuoju laikotarpiu Archijas sukūrė ir išleido poemą „Apie 
kimbrų karą“, kurioje kėlė į padanges narsųjį Gajų Marijų, vie- 
nintelį iš visų romėnų respublikos laikais septynis kartus per- 
rinktą konsulu. 

Šaunūs Gajaus Marijaus žygiai ne tik suteikė jam pergalės 
prieš Jugurtą laurus, bet ir išgelbėjo respubliką nuo pražūtin- 

go teutonų bei kimbrų antplūdžio ir pelnė jam trečiojo Romos 
įkūrėjo vardą. 

Dar lankydamas Archijo mokyklą, penkiolikametis Cice- 
ronas sukūrė poemėlę „Glaukas Poncijus“; gaivališkos eilės, 
grakštus stilius išgarsino jį jau tada, kai dar nebuvo Lukreci- 
jaus, Katulo, Vergilijaus, Ovidijaus, Horacijaus, kurie vėliau 
savo nuostabiais poezijos kūriniais praturtino lotynų kalbą. 

Beje, Archijo mokyklos lankymas netrukdė Ciceronui klau- 
sytis paskaitų, iš pradžių filosofo epikūriečio Fedro, paskui 
stoiko Diodoto ir akademiko Filono, kurie, Mitridatui užgro- 
bus Atėnus, pabėgo į Romą, ir pagaliau nepaprastai įdomaus 
retorikos kurso - jį skaitė Molonas iš Rodo, atvykęs prie Tibe- 
rio krantų prašyti senatą padengti nuostolius, kuriuos patyrė 
Rodas, kariaudamas romėnų pusėje prieš Mitridatą. Molono 
gražbylystė buvo tokia garsi, kad jis pirmasis gavo leidimą kal- 
bėti senate graikiškai be vertėjo. 

Teisės dalykus Ciceronas uoliai studijavo pas abu Scevolas“, 
senatorius ir didžiai mokytus juristus: vyresnysis buvo augu- 
ras*, jaunesnysis — vyriausiasis žynys*; abu mokė jį subtiliau- 
sių jurisprudencijos gudrybių ir paslapčių. 

Būdamas vos aštuoniolikos metų, jis jau kaunasi Marsų, 
arba Sąjungininkų, kare, vadovaujamas Pompėjaus Strabono, 
Pompėjaus Didžiojo tėvo, ir, kaip pats vėliau pasakojo, žavisi 
Sulos narsumu ir pergalėmis. 

Pora metų prieš čia aprašomus įvykius Ciceronas pirmą 
kartą pasirodė Forume ir pasakė ginamąją kalbą „Už Kvink- 
cijų“. Kažkoks kreditorius, kurį gynė garsusis Hortenzijus, 
reikalavo, kad Kvinkcijus jam grąžintų skolą. Ką tik pradėjęs 
savo karjerą, Ciceronas už jokius pinigus nenorėjo rungtis su 
grėsminguoju Hortenzijumi, bet jo bičiulis aktorius Roscijus 
buvo Kvinkcijaus svainis ir tiek prašė dėl savo giminaičio, kad 
Ciceronas nusileido ir teisme išdrožė tokią kalbą, kad pakerėti 
teisėjai išsprendė bylą jo kliento naudai. 

Kita byla dar plačiau nuskambėjo: tada gynė vieną moterį iš 
Arecijaus, kuriai, kaip ir visam miestui, diktatorius Sula dek- 


42 


retu buvo atėmęs pilietybės teises. Šiaip silpno ir neryžtingo 
būdo, Ciceronas kalbėjo teisme su didele drąsa, mat buvo tei- 
singas ir doras. 

Tačiau kalba, iškėlusi jaunąjį oratorių į šlovės viršūnes ir 
plačiai jį išgarsinusi, buvo jo pasakyta ginant Sekstą Roscijų 
Ameriną, kurį Sulos atleistinis Kornelijus Chrizogonas kalti- 
no tėvažudyste. Cicerono ginamoji kalba buvo tokia ugninga, 
gyva, atkakli ir vaizdi, kad Roscijus Amerinas buvo išteisintas, 
o Ciceronas pripažintas Hortenzijaus konkurentu - ir šioje by- 
loje jo varžovas buvo Hortenzijus, kurį jis sėkmingai nugalėjo. 

Tomis dienomis Romoje per įvairių sluoksnių piliečių ran- 
kas ėjo kita Cicerono poemėlė. Ji dar labiau padidino visuotinį 
susižavėjimą galingo talento autoriumi, kuriam vėliau savo kū- 
riniais buvo lemta iškelti lotynų kalbą į nepasiekiamo tobulu- 
mo aukštumas; nežinia kuo juose labiau derėtų gėrėtis: didele 
erudicija, jausmų tyrumu, didžia dorove, minčių didybe, nuo- 
stabiu stiliumi ar neapsakomu patrauklumu, graikiška elegan- 
cija dvelkiančia forma. 

Mūsų paminėta poemėlė vadinosi „Gajus Marijus“; jos iš- 
liko tik nedidelis fragmentas. Nors autoriaus pažiūros tuo 
metu aiškiai buvo oligarchinės, joje jis liaupsino Gajų Marijų, 
kurį nepaprastai gerbė kaip savą žmogų, mat abu buvo gimę 
Arpine. 

Prašome skaitytojus atleisti už dažnus nukrypimus, bet jie 
išplaukia tiek iš pačios temos pobūdžio, tiek iš būtinybės ap- 
mesti portretus tų nepaprastų žmonių, kurie paskutiniajame 
laisvosios Romos šimtmetyje pasižymėjo kas drąsa ir dorybė- 
mis, kas baisiomis ir pražūtingomis ydomis, kas didžiais dar- 
bais; juoba kad praradusiems vyriškumą ir išsigimusiems jų 
palikuonims nepakenks priminti, kokie buvo jų protėviai se- 
novėje. 

O dabar vėl pasakosime toliau. 

- O dievai aukščiausieji, nejaugi tai tiesa? - paklausė jaunąjį 
Katoną nustebęs Ciceronas. 

- Žinoma, tiesa, - niūriai burbtelėjo berniukas. - Argi aš ne- 
buvau teisus? 

- Tu buvai teisus, šaunusis berniuk, — tyliai atsakė Cicero- 
nas, bučiuodamas Katoną į kaktą, - bet, deja, ne visada galima 
garsiai kalbėti tiesą, ir dažnai, netgi kone visuomet, teisingu- 
mas turi nusileisti jėgai. 

Abu valandėlę patylėjo. 

— Bet kaip atsitiko, kad?.. - paklausė Tulijus Sarpedoną, 
abiejų jaunuolių auklėtoją. 

— Kadangi Sulos įsakymu kasdien buvo žudomi žmonės, - 
nutraukė jį Sarpedonas, - aš stengiausi bent kartą per mėnesį 
aplankyti su berniukais diktatorių, kad žudymo karštligės pa- 
gautas jis laikytų juos savo draugais ir kad jam niekad į galvą 
nešautų beprotiška mintis įtraukti juos į proskripcijas. Sula iš 
tiesų visada maloniai berniukus priimdavo, pamyluodavo ir 
meiliais žodžiais išlydėdavo namo. Kartą po tokios audiencijos 
eidami per Forumą išgirdome širdį draskančias dejones, sklin- 
dančias iš Mamertino kalėjimo... 

- Ir aš paklausiau Sarpedoną, - pertraukė jį Katonas, - kas 
ten klykia. „Tai piliečiai, žudomi Sulos įsakymu“, - atsakė jis 
man. - „O už ką jie žudomi?“ — paklausiau tada. - „Už ištiki- 
mybę laisvei“, - atsakė Sarpedonas. 

- Ir tada šis vėjavaikis, - tarė Sarpedonas, savo ruožtu per- 
traukdamas Katoną, - ir tada šis vėjavaikis sako man pasikei- 
tusiu balsu, bet taip garsiai, kad, deja, girdėjo ir aplinkiniai: 
„O kodėl tu nedavei man kardo, juk aš dabar galėjau nužudyti 
tą prakeiktą tėvynės tironą?“ 

Kiek palaukęs, Sarpedonas pridūrė: 

— Dabar, kai šis gandas pasiekė tavo ausis... 

— Daug; kas apie tai girdėjo, - atsakė Ciceronas, - ir džiūgau- 
dami bei sužavėti kalba apie berniuko drąsą... 

— Neduok dieve, visa tai pasieks Sulą!.. - nusiminęs sušuko 
Sarpedonas. 

— O kas man? - niekinamai tarė Katonas, suraukdamas an- 
takius. - Aš galiu pakartoti, ką pasakiau, ir tam Žmogui, prieš 

kurį visi drebate, bet, prisiekiu Olimpo dievais, manęs drebėti 
jis neprivers, nors aš dar vaikas! 

Ciceronas ir Sarpedonas apstulbę susižvalgė vaikui per gal- 
vą; paskui berniukas įsikarščiavęs sušuko: 

- O, kad aš jau būčiau su toga!.. 

- lr ką gi tada padarytum, nutrūktgalvi? — paklausė Cicero- 
nas ir tuojau pridūrė: - Ar nutilsi tu pagaliau! 

- Pašaukčiau Liucijų Kornelijų Sulą į teismą ir apkaltinčiau 
jį tautos akivaizdoje... 

- Tylėk, tylėk! - sudraudė Ciceronas. - Nori visus mus pra- 
žudyti? Aš, pamiršęs atsargumą, šlovinau Marijaus žygius, 
dviejose bylose gyniau klientus, patekusius Sulos nemalonėn, 
ir, savaime suprantama, buvęs diktatorius nejaučia man sim- 
patijų. Nejaugi tu nori, kad per tavo beprotiškus žodžius mus 
ištiktų nesuskaičiuojamų nesveiko jo žiaurumo aukų likimas? 
O jeigu mes žūsime, tai tikrai neišgelbėsime Romos nuo rūs- 
čios jo galybės! Deja, protėvių kraujas romėnų gyslose iš bai- 
mės pavirto į ledą, deja, Sula iš tiesų yra laimės vaikas, ir dar 
visagalis. 

- Užuot buvęs ar vadinęsis laiminguoju, verčiau steng- 
tųsi būti teisinguoju, - sušnibždėjo Katonas ir, paklusęs 
primygtiniams Cicerono prašymams, pamažu, nors ir burbė- 
damas, nusiramino. 

Tuo tarpu arenoje andabatai linksmino žiūrovus farsais — 
siaubingais kruvinais farsais, kuriuose visi dvidešimt vargšų 
gladiatorių turės skirtis su gyvybe. 

Sula, jau pasisotinęs reginiais ir skatinamas tik vienos min- 
ties, kuri visą šį laiką kaitino jam kraują, atsistojo, priėjo prie 
Valerijos, maloniai nusilenkė ir nenuleisdamas nuo jos goslaus 
žvilgsnio, kuriam pasistengė suteikti kuo daugiau švelnumo, 
nuolankumo ir meilumo, paklausė: 

- Ar tu laisva, Valerija? 

- Prieš kelis mėnesius mane atstūmė vyras, bet ne už kokį 
nors gėdingą poelgį, priešingai... 

- Aš žinau, - tarė Sula, į kurį Valerija meiliai žiūrėjo juodo- 
mis akimis, degančiomis geismu ir meile. 

- O mane, - kiek patylėjęs prislopintu balsu paklausė buvęs 
diktatorius, - o mane ar pamiltum? 

- Visa širdimi, - atsakė Valerija nuleisdama akis, ir gašliose 
jos lūpose pražydo meili šypsena. 

- Aš tave irgi myliu, Valerija, ir, rodos, dar niekad nesu taip 
mylėjęs, — virpančiu balsu tarė Sula. 

Abu nutilo, tada buvęs Romos diktatorius paėmė gražiosios 
matronos ranką ir, karštai ją pabučiavęs, pridūrė: 

- Po mėnesio tu būsi mano žmona. 

Ir draugų lydimas išėjo iš cirko. 


III skyrius 
VENEROS LIBITINOS SMUKLĖ 


Vienoje iš pačių atkampiausių siaurų ir purvinų Eskvilino 
gatvelių, šalia senosios Servijaus Tulijaus laikų miesto sienos, 
tarp Eskvilino ir Kverkvetulano vartų, atdara dieną ir naktį - 
dažniau naktį - stovėjo smuklė, pavadinta Veneros Libitinos, 
arba Veneros Gedulingosios, laidotuvių ir kapinių deivės, var- 
du. Toji smuklė taip buvo pavadinta, matyt, dėl to, kad čia pat, 
už Eskvilino vartų, iš vienos pusės buvo plebėjų kapinaitės, 
nusėtos negiliomis dvokiančiomis duobėmis - į jas numirėliai 
būdavo sumetami kaip pakliuvo, o iš kitos iki pat Sestercijaus 
bazilikos plytėjo laukas, kur būdavo atvežami ir paliekami 
pūti tarnų, vergų ir labiausiai niekinamų žmonių lavonai; tik 
vilkai ir maitvanagiai ten keldavo nesibaigiančias puotas. Šia- 
me dvokiančiame lauke, nuodijančiame apylinkių orą, ant su- 
dūlėjusių žmonių kūnų, pusei šimtmečio praėjus, legendinis 
turtuolis Mecenatas įveisė garsiuosius daržus ir sodus, kurie, 
savaime suprantama, duodavo gausų derlių. Tie daržai ir so- 

dai aprūpindavo prašmatnų šeimininko stalą skaniausiomis 
daržovėmis ir puikiausiais vaisiais, išaugusiais plebėjų kaulais 
patręštoje dirvoje. 

Virš smuklės durų kabojo Veneros atvaizdas, panašesnis į 
šlykščią megerą nei į grožio deivę, - matyt, jį buvo nupiešęs 
koks girtas tepliorius. Vėjo supamas žibintas apšvietė vargšę 
Venerą, bet ji, nors ir geriau matoma, atrodė tik dar bjauresnė. 
Tačiau šio menko apšvietimo pakako atkreipti praeivių dėme- 
siui į dabar jau sausą šaką, prikaltą virš smuklės durų, ir bent 
kiek išsklaidyti šios purvinos gatvikės tamsai. 

Įėjęs pro žemas dureles ir nusileidęs bet kaip vienas ant kito 
sudėtais akmenimis, atstojančiais laiptus, lankytojas patekda- 
vo į aprūkusį ir drėgną kambarį. 

Įėjusiajam iš dešinės prie sienos stovėjo židinys, kuriame 
degė ugnis, o alaviniuose induose buvo verdami įvairūs valgiai, 
be kitų - tradicinė kraujinė dešra ir būtinai mėsos kukuliai; iš 
kojie - kažin ar kas būtų norėjęs žinoti. Juos taisydavo Lutacija 
Vienakė, šios purvinos užeigos savininkė ir šeimininkė. 

Šalia židinio, nedidelėje sienos nišoje, glaudėsi ketvertas 
terakotinių statulėlių, vaizduojančių larus - namų židinio ser- 
gėtojus; jų garbei degė lempelė ir gulėjo gėlių puokštelės bei 
vainikai. 

Prieš židinį stovėjo riebalais permirkęs staliukas ir suolelis, 
kadaise buvęs skaisčiai raudonos spalvos, su paauksinimais; 
ant jo sėdėdavo smuklės šeimininkė Lutacija, kai nereikėdavo 
aptarnauti klientų. 

Pasieniais, į kairę, į dešinę ir priešais židinį buvo sustatyti 
seni stalai, o aplink juos - ilgi aplūžę suolai ir suklypusios ta- 
buretės. 

Palubėj kabojo alavinė lempa su keturiais dagčiais; kartu su 
ugnimi, smagiai traškančia židinyje, ji šiaip taip išsklaidydavo 
tirštą kambario tamsą. 

Tiesiai prieš lauko duris buvo kitos, į antrąjį kambarį, ma- 
žesnį ir švaresnį. Kažkoks, matyt, ne itin drovus dailininkas 

pramogos dėlei nutepliojo visas keturias sienas baisiai nepa- 
doriais etiudais iš natūros. 

Kampe mirksėjo aliejinė spingsulė su vienu dagčiu; ji vos ne 
vos apšvietė tik gabalą grindų ir du valgomuosius gultus, šiaip 
kone visas kambarys skendėjo tamsoje. 

Tą pačią šeši šimtai septyniasdešimt penktųjų metų lapkri- 
čio dešimtą dieną, maždaug pirmojo deglo valandą (apie pirmą 
nakties), Veneros Libitinos smuklė buvo pilna lankytojų — kal- 
bos ir triukšmas aidėjo ne tik lūšnoje, bet ir visoje gatvėje. 

Lutacija Vienakė drauge su savo juoda kaip suodžiai verge 
etiope plušėjo kiek įmanydamos ir stengėsi patenkinti vienu 
metu iš visų pusių sklindančius ištroškusių ir alkanų lankytojų 
užsakymus. 

Lutacija Vienakė, aukšta, stipri, putli raudonskruostė mote- 
ris, nors jau keturiasdešimties metų ir žilstelėjusių kaštoninių 
plaukų, dar galėjo vadintis, kad ir pagyvenusia bei apvytusia, 
bet vis dėlto gražuole. Tačiau jos veidą bjaurino ilgas platus 
randas, kertąs nuo pusės kaktą iki nosies, kuriai trūko vienos 
šnirpšlės, ir išvarvėjusią dešinę akį - vokas dengė tik tuščią aki- 
duobę. Dėl taip sudarkyto veido Lutaciją jau seniai visi pravar- 
džiavo Monokola, tai yra Vienake. 

To rando istorija siekia senus laikus. Lutacija buvo ištekėjusi 
už tokio Rufino, legionieriaus, daugelį metų narsiai kovojusio 
Afrikoje prieš Jugurtą. Kai Gajus Marijus nugalėjo šį karalių 
ir Rufinas kartu su juo grįžo į Romą, Lutacija buvo graži Mo- 
teris ir ne itin paisė Dvylikos lentelių įstatymuose* išdėstytų 
vedybinių priesakų. Vieną dieną vyras, pavyduliaudamas kai- 
mynui kiaulių skerdikui, čiupo peilį ir jį nudūrė, paskui kar- 
do smaigaliu taip įkalė žmonai į galvą vedybinius priesakus, 
kad šiai liko prisiminimas visam gyvenimui. Rufinas manė ją 
nudaigojęs ir, bijodamas, kad reikės atsakyti prieš kvestorius, 
be abejo, ne už žmonos, o už mėsininko nužudymą, paskubėjo 
dingti iš miesto. Kovodamas po savo dievinamo vado Gajaus 
Marijaus vėliava, jis žuvo garsiajame Akvės Sekstijės mūšyje, 


48 


kur šlovingasis arpinietis*, sutriuškinęs teutonų ordas, išgelbė- 
jo Romą nuo didžiausio pavojaus. 

Po daugelio mėnesių, užgijus baisiajai žaizdai, Lutacija su- 
rinko visas santaupas, tai vienur, tai kitur dar šį tą iškaulijo 
ir už tuos pinigus nusipirko rakandus smuklei. Pasinaudojusi 
Kvinto Cecilijaus Metelo Numido dosnumu, ji išsiprašė šią pa- 
laikę lindynę. 

Nors ir sudarkytu veidu, tačiau plepi, paslaugi ir linksma 
Lutacija dar sugebėdavo uždegti lankytojų aistras, ne kartą dėl 
jos net muštynės buvo kilusios. 

Reikia pridurti, kad Veneros Libitinos smuklę lankydavo pa- 
tys varganiausi ir labiausiai niekinami Romos gatvių žmonės. 

Libitinarijai (laidotojai), duobkasiai, cirko atletai, žemiau- 
sios rūšies artistai ir juokdariai, gladiatoriai, apsimetę luošiais 
elgetos ir prastos kekšės buvo nuolatiniai Lutacijos smuklės 
klientai. 

Bet Lutacija Vienakė nebuvo itin skrupulinga ir nesigilino į 
smulkmenas; pagaliau juk ne piliečiams, raiteliams ar patrici- 
jams ji laikė šią smuklę. Kita vertus, geroji moteris manė, kad 
Jupiterio valia saulė danguje vienodai šviečia tiek turtingiems, 
tiek vargšams, ir jeigu turtuoliai turi vynines ir cukraines, trato- 
rijas ir osterijas, tai ir vargšai privalo turėti savo smukles, juo la- 
biau - Lutacija buvo spėjusi tuo įsitikinti, - kad kvadrantai, asiai* 
ir sestercijai iš vargšo ar kokio nors sukčiaus kišenės niekuo nesi- 
skiria nuo garbingo piliečio ar turtingo patricijaus monetų. 

- Po velnių, ar duosi tu mums tų prakeiktų maltinių! — 
griausmingai sušuko senas gladiatorius, kurio veidas ir krūti- 
nė buvo perdėm išvagoti randų. 

- Kertu iš sestercijaus, kad Luvenijus jai neša iš Eskvilino 
lauko mėsą, likusią nuo varnų. Tikrai iš tos mėsos ji kepa savo 
pragariškus maltinius! - suriko šalia senojo gladiatoriaus sėdįs 
elgeta. 

Šiurkštus kvatojimas nuaidėjo po šio kraupaus luošiu apsi- 
metusio elgetos sąmojo. Tačiau Luvenijui, kresnam ir storam 

duobkasiui, kurio raudonas, grubus, ugniniais gumbais nu- 
sėtas veidas rodė tik buką abejingumą, šis elgetos sąmojis toli 
gražu nepatiko, ir jis atkirto kimiu balsu: 

- Lutacija, kaip doras duobkasys, patariu tau į Velenijui, - 
toks buvo elgetos vardas, - skirtus maltinukus kaip nors įdėti ' 
tos jautienos, kurią jis virvutėmis prisiriša prie krūtinės, vaiz- 
duodamas nesamas žaizdas, kad iš jautrios širdies piliečių iš- 
viliotų kuo daugiau pinigo. 

Po šių riebių žodžių vėl visi ėmė smagiai juoktis. 

- Jeigu Jupiteris nebūtų tinginys ir toks miegalius, jis tik- 
rai nepagailėtų vieno žaibo ir paverstų pelenais Luvenijų, šitą 
kiaurą dvokiantį odmaišį. 

- Prisiekiu juoduoju Plutono skeptru, aš kumščiais išmalsiu 
tavo barbariškam snuky tokią žaizdą, kad tau nė apsimetinė- 
ti daugiau nebereiks elgetaujant! - stodamasis suriko įtūžęs 
duobkasys. 

— Nagi, lįsk, lįsk, nevėkšla! - suspiegė elgeta Velenijus, taip 
pat pašokęs ir gniauždamas kumščius. — Tik lįsk, tai kaipmat 
nukeliausi pas Charoną ir, prisiekiu Merkurijaus sparnais, duo- 
siu dar ir varioką, įbruksiu tarp tavo sukirmijusių vilko dantų. 

- Baikit vieną kartą, jūs seni kuinai! - suriaumojo Gajus Tau- 
rivijus, milžiniško ūgio cirko atletas, kuris su azartu lošė iš me- 
džio gabalėlių padirbtais kauliukais, - baikit vieną kartą, nes, 
prisiekiu visais Romos dievais, pagriebęs taip trenksiu jus kits į 
kitą, kad perpuvę jūsų kaulai subyrės lyg spaliai mintuvuose. 

Laimė, tuo metu Lutacija Vienakė ir Azura, jos vergė etiopė, 
atnešė ant stalų du didžiulius dubenis, pilnus garuojančių mal- 
tinių, prie kurių lyg išalkę vilkai puolė dvi gausiausios smuk- 
lės lankytojų šutvės. 

Barniai kaipmat nutilo, ir laimingieji viską užmiršę ėmė ryti 
maltinius ir girti Lutacijos sugebėjimus. Tuo tarpu prie kitų sta- 
lų, mėtydami kauliukus ir šlykščiai keikdamiesi, klientai tęsė 
pokalbį apie svarbiausią šios dienos įvykį - gladiatorių kauty- 
nes cirke; laisvieji piliečiai, kuriems teko laimė jas stebėti, pa- 

sakojo nebūtus dalykus tiems, kas priklausė vergų luomui ir 
neturėjo teisės patekti už cirko aptvaro. 

Visi kėlė į padanges Spartako narsumą ir jėgą. 

Tuo tarpu Lutacija siuvo tarp stalų, tiekdama kraujinę dešrą 
kitiems klientams, ir pamažu Veneros Libitinos smuklėje nutilo 
visi pokalbiai. 

Pirmasis tylą nutraukė senukas gladiatorius: 

- Aš dvidešimt dvejus metus koviausi amfiteatruose ir cir- 
kuose! - sušuko jis. - Esu badytas, pjaustytas ir vėl siūtas, bet, 
kaip matote, išnešiau sveiką kailį, o tai jau byloja apie mano 
narsumą ir jėgą, bet, dievaži, niekad neteko regėti tokio pui- 
kaus gladiatoriaus, tokio stipruolio, tokio fechtuotojo kaip ne- 
nugalimasis Spartakas. 

- Jei jis būtų gimęs romėnu, - globėjiškai pridūrė romėnų 
kilmės cirko atletas Gajus Taurivijus, - būtų galėjęs tapti did- 
vyriu... 

- Gaila, kad jis - barbaras*! - niekinamai šūktelėjo Emilijus 
Varinas, gražus dvidešimtmetis jaunuolis, kurio veidas jau 
buvo išvagotas raukšlių, bylojančių apie jo palaidą gyvenimą 
ir per ankstyvą senatvę. 

- Ir vis dėlto tasai Spartakas - laimingiausias žmogus! — tarė 
senas Afrikos legionierius su plačiu randu kaktoje ir šlubas, 
mat kadaise buvo sužeistas į koją. - Nors ir dezertyras, o vis 
tiek gavo laisvę!.. Kur tai girdėta!.. Oho! Matyt, Sula tuo metu 
buvo itin geros nuotaikos, jeigu parodė tokį dosnumą. 

- Galima įsivaizduoti, kaip niršo lanista Akcianas! — pasakė 
senasis gladiatorius. 

- Kur ten!.. Tik skundžiasi visiems, esą jį apiplėšę, elgetomis 
paleidę, pražudę!.. 

- Nieko, jo prekė buvo labai dosniai apmokėta. 

- Taip, reikia pripažinti, prekė tikrai buvo gera! 

- Argi aš ką sakau! Tačiau du šimtai dvidešimt tūkstančių 
sestercijų irgi gražus pinigas! 

- Tikrai gražus, prisiekiu Jupiteriu Statorium! 

- Prisiekiu Herkuliu, tai bent pinigai! - sušuko atletas. - O, 
kad taip juos man!.. Su tokia krūva aukso išmėginčiau visus 
malonumus, kokius tik gali teikti kūnas. 

- Tu?.. O mes?.. Manai, Taurivijau, kad mes nemokėtume 
mėgautis malonumais, gavę du šimtus dvidešimt tūkstančių 
sestercijų? 

- Pinigus leisti gudrus kiekvienas, bet ne visi moka jų už- 
sikalti. 

- Ar tik nenorite pasakyti, kad Sulai daug vargo atsiėjo jo 
turtai?.. 

- Pirmiausia jis gavo palikimą iš vienos moters... iš Niko- 
polio... 

- Kai jį įsimylėjo, moteriškė buvo jau įmetėjusi, o jis dar jau- 
nas, ir jeigu ne gražus, tai bent jau ne toks bjaurus kaip dabar... 

- Mirdama ji paliko jam visus savo turtus. 

- O juk Sula jaunystėje buvo gana neturtingas, — tarė atle- 
tas. - Aš pažinojau vieną pilietį, kurio namuose jis ilgą laiką 
gyveno visiškai išlaikomas už tris tūkstančius sestercijų per 
metus. 

- Paskui kare prieš Mitridatą paėmęs Atėnus, jis sugebėjo 
iš viso grobio sau pasiimti liūto dalį, ir jo turtas dar labiau iš- 
augo. 

- O kai atėjo proskripcijų laikai ir jo įsakymu buvo išžudyta 
septyniolika konsulų, septyni pretoriai*, šešiasdešimt edilų ir 
kvestorių, trys šimtai senatorių, tūkstantis šeši šimtai raitelių ir 
septyniasdešimt tūkstančių piliečių, tai, manote, jų turtas visas 
atiteko iždui? O Sula gavo špygą, ar ne? 

- Norėčiau turėti bent menką dalelę to, ką jis gavo iš pro- 
skripcijų! 

- Vis dėlto, - tarė Emilijus Varinas, kuris, kad ir jaunas, buvo 
gana išsilavinęs ir atrodė nusiteikęs šį vakarą pafilosofuoti, — 
nors Sula ir tapo iš vargšo turtuoliu, o iš nieko - triumfatorium 
ir Romos valdovu, nors tauta ir pastatė prieš rostrą auksinę jo 
statulą su užrašu: IMPERATORIUS KORNELIJUS 

SULA LAIMINGASIS, šį visagalį žmogų kankina liga, 
kurios negali išgydyti nei auksas, nei vaistai. 

Šie žodžiai padarė šutvei didžiulį įspūdį, ir visi kaip vienas 
liūdnai sušuko: 

— Tikrai, tikrai!.. 

- Taip jam ir reikia, - riktelėjo šlubas legionierius, kuris, 
kaip senas Afrikos karų dalyvis, buvo Gajaus Marijaus garbin- 
tojas, - tegu pasikankina tas laukinis žvėris, tas pabaisa žmo- 
gaus pavidalu! Tai atpildas už šešių tūkstančių samnitų kraują; 
jie pasidavė į nelaisvę su sąlyga, kad bus dovanota gyvybė, 0 
Sula vis tiek liepė visus šešis tūkstančius išžudyti cirke strėlė- 
mis; kai tų nelaimingųjų klaikus riksmas pasiekė senatorius, 
kurie tuo metu posėdžiavo Hostilijaus kurijoje, tie išsigandę 
net pašoko iš vietų, tačiau Sula žiauriu balsu ramiai tarė: „Ne- 
sijaudinkite, tėvai senatoriai, čia mano įsakymu baudžia kelis 
nusikaltėlius; tęskite posėdį“. 

— O skerdynės Preneste, kur jis negailėdamas nei moterų, 
nei vaikų per vieną naktį išžudė dvylika tūkstančių nelaimin- 
gų šio miesto gyventojų, gyvą palikęs tik tą žmogų, pas kurį 
svečiavosi? 

- Oargi ne jis sugriovė ir sulygino su žeme Sulmoną, Spole- 
cijų, Teriną ir Florenciją, šiuos klestinčius Italijos miestus, vien 
už tai, kad jie palaikė Marijų ir sulaužė ištikimybę Sulai? 

— Ei, vyrai! - riktelėjo Lutacija; ji sėdėjo ant savo suolo ir dėjo 
įalavinę keptuvę didelius gabalus kiškienos, kurią ruošėsi kep- 
ti, - Man rodos, jūs burnojate prieš diktatorių Sulą Laimingąjį? 
Patariu prikąsti liežuvį. Nenoriu, kad mano smuklėje būtų įžei- 
dinėjamas didžiausio Romos piliečio vardas. 

- Še tau! Pasirodo, ši prakeikta žvairė - Sulos šalininkė! — su- 
šuko senasis legionierius. 

- Ei tu, Mecijau, - užriko duobkasys Luvenijus, — pagarbiau 
kalbėk apie mūsų brangiąją Lutaciją. 

— Prisiekiu Belonos* skydu, kur tai matyta! Kažkoks duob- 
kasys įsakinėja Afrikos veteranui!.. 

Nežinia, kaip būtų pasibaigęs šis naujas barnis, bet staiga 
gatvėje pasigirdo baisiai nedarnus moteriškų balsų choras, ku- 
ris, reikia manyti, traukė kažkokią dainą. 

- Tai Evenija, - tarė vienas svečias. 

— Ne, Lucilija. 

- Diana. 

Visų akys nukrypo į smuklės duris, pro kurias šokinėdamos 
ir klykaudamos įsiveržė penkios merginos begėdiškai trumpais 
apdarais, išsidažiusios, plikais pečiais; į laukinį riksmą, kuriuo 
jas pasveikino susirinkusieji, jos atsakė nešvankiais žodžiais. 

Nesustosime prie scenos, įvykusios atėjus šioms nelaimin- 
gosioms. Geriau pažiūrėsime, kaip Lutacija su savo verge den- 
gia stalą, kurį iš priekinio kambario jos nunešė į gerąjį; spren- 
džiant iš to, kaip jos ten plušėjo, vakarienė turėjo būti gana pra- 
šmatni. 

- Ko gi tu lauki šį vakarą ateinant į smuklę, kad tavo keptos 
katės taip panašios į kiškius? - paklausė elgeta Velenijus. 

- Ar tik nelauki vakarienės Marko Kraso? 

- Ne, ji laukia Pompėjaus Didžiojo. 

Taip visiems bejuokaujant ir besišaipant, landynės tarpdury 
pasirodė milžiniško ūgio, galingo kūno sudėjimo, žilas, bet dar 
gražus vyras. 

- Trebonijus!.. 

- Sveikas, Trebonijau!.. 

— Sveikas atvykęs, Trebonijau! - vienu kartu sušuko daug 
balsų. 

Trebonijus buvo lanista. Prieš kelerius metus jis uždarė savo 
mokyklą ir dabar gyveno iš tos pelningos profesijos santaupų. 
Tačiau įpratimas ir polinkis jį vis traukė prie gladiatorių, ir to- 
dėl jis buvo nuolatinis Eskvilino ir Suburos landynių bei smuk- 
lių lankytojas, čia paprastai lėbaudavo šie likimo pasmerkti 
žmonės. 

Sklido gandai, kad jam, kaip turinčiam tarp gladiatorių di- 
delį autoritetą ir palaikančiam su jais ryšius, kilus pilietiniams 

maištams patricijai duodą įgaliojimus dideliam jų skaičiui už- 
verbuoti. Buvo kalbama, esą jis savo žinioje turįs pulkus gla- 
diatorių, su kuriais, gavęs ženklą, atvykstąs į Forumą ar komi- 
cijas, kai ten būna sprendžiamas koks svarbus reikalas ir tenka 
pagąsdinti teisėjus, sukelti sąmyšį ar netgi muštynes; ypač jo 
paslaugų prireikia per magistratų rinkimus. Žmonės tvirtino, 
esą Trebonijus gaunąs daug naudos iš savo pažinčių su gla- 
diatoriais. 

Šiaip ar taip, Trebonijus buvo jų draugas, užtarėjas, taigi ir 
tą dieną, pasibaigus cirke kautynėms, jis nubėgo prie išėjimo, 
pasitiko Spartaką, apkabino, išbučiavo ir pasveikinęs pakvietė 
vakarienės į Veneros Libitinos smuklę. 

Trebonijus atėjo į Lutacijos smuklę lydimas Spartako ir dar 
aštuonių ar dešimties kitų gladiatorių. 

Spartakas vis dar vilkėjo tą purpurinę tuniką, su kuria kovo- 
jo cirke. Pečius buvo apsigobęs trumpesniu už togą apsiaustu, 
kokius paprastai nešiodavo kariai viršum šarvų; trakas jį buvo 
pasiskolinęs iš vieno centuriono, Trebonijaus draugo. 

Smuklės lankytojai triukšmingai pasisveikino su naujais 
svečiais. Mačiusieji cirke kautynes laimingi išdidžiai rodė die- 
nos didvyrį, laimės numylėtinį, narsųjį Spartaką tiems, kurie jo 
nepažinojo. 

- Drąsusis Spartakai, štai čia gražioji Evenija, pati gražiausia 
iš merginų, lankančių šią smuklę, - tarė senasis gladiatorius. 

- Kuri bus labai laiminga, galėdama tave pabučiuoti, - pri- 
dūrė Evenija, aukšta, liekna ir gana graži juočkė. 

Ir nelaukdama atsakymo, ji apsivijo rankomis Spartakui 
apie kaklą ir jį pabučiavo. 

Trakas pasistengė šypsena paslėpti nemalonų jausmą, kurį 
jam sukėlė merginos elgesys; nuėmęs nuo kaklo Evenijos ran- 
kas, mandagiai ją atstumdamas, jis tarė: 

- Dėkoju tau, gražioji mergaite... bet dabar norėčiau ko nors 
užkąsti... jau nebegaliu tverti. 

— Čionai, čionai, gražuoli gladiatoriau, - pakvietė Lutacija, 
eidama prieky Spartako ir Trebonijaus į kitą kambarį, — jums 

vakarienė paruošta čia. Eikšekit, eikšekit, - pridūrė ji, - tavo 
Lutacija, Trebonijau, pagalvojo apie tave ir mano, kad šis pui- 
kus kiškienos kepsnys padarytų garbę paties Marko Kraso 
stalui. 

- Tuoj patikrinsime tavo sugebėjimus, šelme, - plekšnoda- 
mas smuklininkei per petį, atsakė Trebonijus, - o tuo tarpu at- 
nešk mums amforą cekubo! Tik, žiūrėk, seno! 

— O aukštieji dievai! - sušuko Lutacija, baigdama tvarky- 
ti stalą, už kurio susėdo svečiai. - O aukštieji dievai!.. Jis dar 
sako „seno“! Tik pagalvokit!.. Penkiolikos metų!.. Dar nuo 
konsulo Gajaus Celijaus Kaldo ir Liucijaus Domicijaus Aheno- 
barbo laikų! 

Lutacijai taip bekalbant, jos vergė etiopė Azura atnešė am- 
forą. Ji nuplėšė nuo kaklelio antspaudą, kurį svečiai ėmėsi 
apžiūrinėti leisdami iš rankų į rankas, ir dalį vyno perpylė į 
aukštą, platų indą, iki pusės jau su vandeniu, o likusį cekubą 
iš amforos supylė į mažesnį indą, skirtą neatskiestam vynui. 
Abu indus Azura užkėlė ant stalo, kur Lutacija prieš kiekvieną 
svečią buvo išdėliojusi taures. Tarp indų vietoj samčio ji padėjo 
puodelį su rankena vynui į taures pilstyti. 

Netrukus gladiatoriai jau galėjo įvertinti Lutacijos sugebėji- 
mus taisyti kiškienos kepsnį ir nuspręsti, kiek metų josios ce- 
kubui, kuris gal ir ne visai atitiko antspaude nurodytą pilsty- 
mo į amforas datą, bet vis dėlto buvo pripažintas gana senu ir 
gana neblogu. 

Vakarienė nusisekė, ir gladiatoriai linksminosi iš visos šir- 
dies, vynas iš tiesų pasirodė puikus, ir jo buvo daugiau, negu 
reikėjo, taigi kambarys netrukus sugaudė nuo linksmų pokal- 
bių ir garsaus juoko. Tik Spartakas, kurį visi vienas per kitą 
liaupsino, garbstė ir mylavo, buvo nelinksmas, nenoriai valgė, 
nejuokavo, matyt, dar nebuvo spėjęs atsipeikėti nuo šiandien 
patirtų įspūdžių ar nuo tos begalinės laimės, kad gavo laisvę. 

Jo veidą temdė kažkokio liūdesio ir sielvarto šešėlis, ir nei 
meilūs žodžiai, nei linksmi pokštai neįstengė jo nuvyti. 

- Prisiekiu Herkuliu, aš tavęs nesuprantu, mielas Sparta- 
kai! - pagaliau tarė Trebonijus ir buvo bepiląs į Spartako taurę 
cekubo, tačiau nustebęs pamatė, kad ji pilna. - Kas tau?.. Kodėl 
negeri? 

— Ko toksai liūdnas? - savo ruožtu paklausė vienas iš 
svečių. 

- Prisiekiu Junona, dievų motina! - sušuko kitas gladiato- 
rius, sprendžiant iš akcento - samnitas, - galima pamanyti, 
kad mes čia susirinkome ne linksmai paūžti, o į šermenis, ir 
kad tu ne savo laisvę šventi, o apraudi mirusią motiną! 

— Mano motina! - giliai atsidusęs, sušuko Spartakas, kuris 
net krūptelėjo, išgirdęs šį žodį. Kadangi prisiminęs motiną jis 
dar labiau nuliūdo, tai buvęs lanista Trebonijus atsistojo ir pa- 
kėlęs taurę sušuko: 

- Siūlau išgerti už laisvę! 

- Tegyvuoja laisvė! - spindinčiomis akimis, atsistoję ir aukš- 
tai iškėlę taures, šaukė gladiatoriai. 

- Laimingas tu, Spartakai, kad ją gavai dar gyvas būda- 
mas, - su kartėliu tarė jaunas gladiatorius šviesiais, kone bal- 
tais plaukais, — mes ją gausime tik mirdami. 

Nuaidėjus žodžiui „laisvė“, Spartakas pragiedrėjo, jo akys 
sužaibavo, veidas nušvito ir jis atsistojęs pakėlė taurę taip 
aukštai, kaip tik leido ranka, tada šypsodamas aiškiu, skambiu 
ir galingu balsu taip pat sušuko: 

- Tegyvuoja laisvė! 

Bet liūdni gladiatoriaus žodžiai tarytum prirakino taurę jam 
prie lūpų - jis daugiau negalėjo išgerti nė lašo, tik susikrimtęs 
bejėgiškai nuleido galvą ant krūtinės. Pastatė taurę, kietai su- 
čiaupė lūpas ir nugrimzdo į savo mintis. 

Stojo tyla, ir dešimties gladiatorių akys, pilnos pavydo ir 
džiaugsmo, susižavėjimo ir liūdesio, nukrypo į laimingąjį 
draugą. 

Tylą nutraukė Spartakas; įsmeigęs švelnias it vaiko akis į 
stalą, užsimiršęs, lyg be jo šiame kambaryje daugiau nieko ne- 

būtų buvę, jis lėtai, kone skanduodamas kiekvieną žodį pus- 
balsiu padeklamavo visiems žinomos dainos posmelį - papra- 
stai ją traukdavo per fechtavimo pratybas gladiatoriai Akciano 
mokykloje. 


Jis tėvynėje gimė, 

Augo laisvas, ramus, 
Bet sukaustė grandinėm 
Vergvaldys jį nuožmus. 
Ne už gimtąją šalį 
Kalaviją jis kelia, 

Ne už tėviškę kaujas, 
Kur paliko toli... 
Gladiatoriaus kraujas 
Liejas priešo šaly. 


— Mūsų daina! - nustebę džiugiai sušnibždėjo keli gladia- 
toriai. 

Spartako akys sužibo taip, kad buvo matyti, koks jis laimin- 
gas. Paskui, norėdamas paslėpti džiaugsmą, kurio priežasties 
Trebonijus negalėjo išsiaiškinti, jis vėl nuliūdo, pasidarė abejin- 
gas ir atsainiai paklausė nelaimės draugų: 

- Iš kokios jūs mokyklos? 

- Lanistos Julijaus Rabecijaus. 

Spartakas paėmė nuo stalo taurę, vienu mauku ją išgėrė ir, 
atsigręžęs į duris, lyg kreipdamasis į tuo metu įeinančią vergę, 
abejingu balsu tarė: 

- Šviesos! 

Gladiatoriai susižvalgė, o šviesiaplaukis jaunuolis, apsimes- 
damas, kad tęsia pradėtą kalbą, lyg tarp kitko pridūrė: 

- Ir laisvės... Tu ją gavai pelnytai, drąsusis Spartakai. 

Dabar Spartakas paskubomis persimetė žvilgsniu su prie- 
šais sėdinčiu šviesiaplaukiu gladiatoriumi. 


58 


Kaip tik tą akimirką, kai jaunasis samnitas ištarė šiuos žo- 
džius, suskambo griausmingas pasirodžiusio tarpdury žmo- 
gaus balsas: 

- Taip, laisvė! Ir tu jos nusipelnei, nenugalimasis Spartakai. 

Visi pasuko galvas į duris. Ant slenksčio, įsisupęs į tamsų 
platų apsiaustą, vyriškas ir tiesus stovėjo Liucijus Sergijus Ka- 
tilina. 

Išgirdęs žodį „laisvė“, taip pabrėžtinai ištartą, Spartakas ir 
visi gladiatoriai, išskyrus Trebonijų, klausiamai sužiuro į Ka- 
tiliną. 

- Katilina! - sušuko Trebonijus. Jis sėdėjo nugara į duris ir 
ne iš karto pamatė jį įeinant. 

Jis skubiai puolė jo pasitikti, pagarbiai nusilenkė ir, kaip 
buvo įprasta, pridėjęs ranką prie lūpų pridūrė: 

- Sveikas, sveikas, garsusis Katilina... Kokiai gerajai deivei, 
mūsų globėjai, turime dėkoti už garbę tave matyti tarp mūsų 
tokią valandą ir tokioje vietoje? 

- Kaip tik tavęs ieškojau, Trebonijau, - tarė Katilina. - Taip 
pat, - greit pridūrė atsisukęs į Spartaką, - ir tavęs. 

Paminėjus Katiliną, visoje Romoje žinomą žiaurumu ir žu- 
dynėmis, jėga ir drąsa, gladiatoriai apstulbę ir, reikia pasakyti, 
nusigandę - kiti net išblyško — susižvalgė. Net patsai Sparta- 
kas, kurio vyriškoj krūtinėj širdis niekada nedrebėjo iš baimės, 
krūptelėjo, išgirdęs baisiojo patricijaus vardą; suraukęs kaktą, 
jis įsmeigė žvilgsnį Katilinai į akis. 

— Manęs? - paklausė nustebęs. 

- Taip, tavęs, - atsakė Katilina ir, sėsdamas ant jam pasiūly- 
to suolo, mostu pakvietė sėstis visus. 

- Nežinojau, kad tave čia sutiksiu, ir net nemaniau, bet bu- 
vau kone tikras, kad čia rasiu Trebonijų, o jis man ir pasakys, 
kur ieškoti to drąsaus ir šaunaus vyro. 

Spartakas, vis labiau stebėdamasis, tiriamai žiūrėjo į Katiliną. 

- Tau buvo suteikta laisvė, ir tu jos vertas. Bet tau nieks ne- 
davė pinigų pragyventi bent iki tol, kol rasi būdą jų užsidirbti. 

Per tavo narsumą aš šiandien lažybose su Gnėjum Kornelijum 
Dolabela išlošiau dešimt tūkstančių sestercijų, tad ieškojau ta- 
vęs, norėdamas atiduoti tau priklausančią laimikio dalį, - juk 
aš rizikavau tik pinigais, o tu ištisas dvi valandas rizikavai 
gyvybe. 

Kambaryje pasigirdo pritarimo murmesys; bėdžiai pajuto 
simpatiją šiam aristokratui, kuris nepabūgo nusižeminti, susi- 
tikdamas su niekingais gladiatoriais, džiaugėsi jų pergalėmis, 
padėjo jiems varge. 

Spartakas, nors dar ne visai nurimęs, irgi buvo sujaudintas 
dėmesio, kurį jam rodė toks aukštas asmuo, - jau seniai niekas 
su juo taip mandagiai nebuvo kalbėjęs. 

— Labai tau dėkingas, šviesusis Katilina, už kilnų pasiūly- 
mą, - atsakė jis, - tačiau aš negaliu ir neturiu teisės jo priimti. 
Mokysiu kovos, gimnastikos, fechtavimo buvusio šeimininko 
mokykloje, taigi kaip nors pragyvensiu iš savo darbo. 

Katilina, nukreipęs iš kitos pusės sėdinčio Trebonijaus dė- 
mesį į taurę, kurią jam pastūmė prašydamas įpilti cekubo, pa- 
silenkė prie Spartako ausies ir vos girdimu balsu sušnibždėjo: 

- Juk ir aš kenčiu nuo oligarchų neapykantos, ir aš esu ver- 
gas tos išsigimusios, pūvančios Romos visuomenės, ir aš - gla- 
diatorius tarp patricijų, ir aš trokštu laisvės... ir... viską žinau... 

Spartakas krūptelėjo, atlošė galvą ir nieko nesuprasdamas 

- Žinau viską ir... esu su jumis... ir būsiu su jumis... 

Tada atsistojęs, jau garsesniu balsu, kad visi girdėtų, tarė: 

— Dėl to tu neatsisakysi priimti šią mažutę piniginę su dviem 
tūkstančiais sestercijų, tokių naujų gražių aurėjų“. 

Ir Katilina atkišo Spartakui dailią mažą piniginę pridur- 
damas: 

- Kartoju, tai ne dovana, tu šiuos pinigus užsidirbai, tai 
mūsų šios dienos laimikio tavoji dalis. 

Kai visi, sužavėti Katilinos dosnumo, ėmė jį garsiai, tačiau 
su pagarba girti, jis nutvėrė Spartako dešinę ranką ir taip ją su- 
spaudė, kad gladiatorius krūptelėjo. 

-— O dabar tu tiki, kad aš viską žinau? - pusbalsiu paklausė 
traką patricijus. 

Spartakas buvo priblokštas, jis negalėjo suprasti, iš kur Ka- 
tilinai žinomi kai kurie slapti ženklai ir žodžiai, tačiau įsitiki- 
nęs, kad tasai iš tikrųjų viską žino, atsakė į Liucijaus Sergijaus 
rankos paspaudimą ir, slėpdamas ant krūtinės po tunika pini- 
ginę, tarė: 

- Aš taip sujaudintas ir sužavėtas tavo poelgio, kilnusis Ka- 
tilina, kad dabar negaliu kaip derėtų tau atsidėkoti. Jeigu leisi, 
ateisiu pareikšti dėkingumo pas tave į namus rytoj auštant. 

Pabrėžtinai aiškiai tardamas šiuos žodžius, Spartakas tiria- 
mai žvilgtelėjo į patricijų. Katilina, rodydamas, jog suprato, nu- 
lenkė galvą ir tarė: 

— Mano namuose, Spartakai, tu visada būsi laukiamas sve- 
čias. O dabar, - skubiai pridūrė jis, atsigręždamas į Trebonijų ir 
kitus gladiatorius, - išgerkime taurę falerno, jei tik jo yra šioje 
landynėje. 

- Jeigu mano vargšei smuklei, - maloniai tarė Lutacija 
Vienakė, stovinti už Katilinos, - teko garbė priimti tarp savo 
kuklių sienų tokį aukštą patricijų kaip tu, Katilina, tai, matyt, 
patys aiškiaregiai dievai man bus padėję: vargšės Lutacijos 
Vienakės rūsyje yra nedidelė amfora falerno, verto paties Ju- 
piterio stalo. 

Ir nusilenkusi Liucijui Sergijui, ji išėjo atnešti falerno. 

- O dabar išklausyk mane, Trebonijau, - tarė Katilina buvu- 
siam lanistai. 

— Klausau kuo atidžiausiai. 

Gladiatoriai tylomis žiūrėjo į Katiliną, tik retkarčiais pusbal- 
siu persimesdavo vienu kitu žodeliu apie jo nepaprastą fizinę 
jėgą, galingas rankas su pūpsančiais gumbuotais raumenimis, 
ojis tuo tarpu patyliukais šnekėjosi su Trebonijum. 

- Supratau, supratau, - tarė Trebonijus, — tai pinigų keitėjas 
Ezeforas, kurio kontora stovi Šventosios ir Naujosios gatvių 
kampe, netoli Italijos kurijos... 

- Teisingai. Nueik ten neva su reikalu ir užuominomis duok 
suprasti, kad jis pateks į bėdą, jeigu neatsisakys savo ketinimo 
iškviesti mane pas pretorių ir nedelsiant išreikalauti tuos pen- 
kis šimtus tūkstančių sestercijų, kuriuos jam esu skolingas... 

- Supratau, supratau. 

- Pasakyk jam, kad besisukinėdamas tarp gladiatorių nugir- 
dai juos kalbant, esą kai kurie jauni patricijai, Katilinos drau- 
gai, be to, dėkingi jam už dovanas ir malones, surinko - savai- 
me aišku, be jo žinios — ištisą manipulą* gladiatorių ir ketina 
jam iškrėsti kiaulystę... 

- Supratau, Katilina, ir gali neabejoti, viską padarysiu kaip 
reikiant. 

Tuo tarpu Lutacija atnešė falerną ir pripylė taures; visi ėmė 
jį ragauti ir nutarė, kad vynas gana neblogas, nors ir ne toks 
senas, kaip tikėtasi. 

— Na, kaip tau atrodo, šviesusis Katilina? - paklausė Lu- 
tacija. 

— Geras vynas. 

— Užantspauduotas konsulaujant Liucijui Marcijui Filipui ir 
Sekstui Julijui Cezariui. 

- Tik dvylika metų! - sušuko Katilina. Paminėjus šių kon- 
sulų vardus, jis giliai nugrimzdo į savo mintis; įsmeigęs plačiai 
atmerktas akis į stalą ir pirštais nejučia sukaliodamas alavinę 
šakutę, jis ilgai sėdėjo sustingęs ir bežadis stojusioje už stalo 
tyloje. 

Sprendžiant iš to, kaip retkarčiais žiauriai sublykčiodavo jo 
akys, suvirpėdavo rankos, kūnu perbėgdavo nervinis drebu- 
lys, o skersai kaktos staiga iššoko stora gysla, Katilinos širdyje, 
matyt, virė arši jausmų kova, o galvoje spietėsi baisios mintys. 

Iš prigimties nepaprastai tiesus ir atviras, jis toks likdavo ir 
ištiktas žiaurumo priepuolių; kad ir norėdamas, jis negalėdavo 
paslėpti krūtinėje siautusios prieštaringų aistrų audros, kuri 
lyg veidrodyje iškart atsispindėdavo stambių bruožų, niūria- 
me ir energingame jo veide. 


- Apie ką galvoji, Katilina? Ko toks liūdnas? - paklausė ga- 
liausiai Trebonijus, išgirdęs jo atodūsį, panašų į maurojimą. 

- Galvojau, - atsakė Katilina, neatplėšdamas žvilgsnio nuo 
stalo ir pirštais nervingai sukaliodamas šakutę, - galvojau, kad 
tais metais, kai buvo užantspauduota ši falerno amfora, savo 
namų portike buvo išdavikiškai nužudytas tribūnas Livijus 
Druzas, panašiai prieš kelerius metus buvo nugalabytas tribū- 
nas Liucijus Apulėjus Saturninas, dar anksčiau buvo žvėriškai 
papjauti Tiberijus ir Gajus Grakchai* - dvi šviesiausios asme- 
nybės, mūsų tėvynės puošmenos! Ir visi žuvo už tą patį - be- 
turčius ir engiamuosius; ir žudė vis ta pati ranka - niekšingų 
optimatų*! 

Valandėlę patylėjęs, jis sušuko: 

- Nejaugi aukščiausiųjų dievų įsakymuose yra parašyta, 
kad engiamieji niekada neturės ramybės, kad beturčiai niekada 
neturės duonos, o žemė visada bus padalyta į dvi puses - vilkų 
ir ėriukų, ryjančiųjų ir ryjamųjų? 

- Ne, prisiekiu visais Olimpo dievais! - galingu balsu sušu- 
ko Spartakas, trenkdamas kumščiu į stalą; jo veidas persikreipė 
iš baisaus pykčio ir paniekos. 

Katilina krūptelėjo ir įsmeigė akis į traką, šis iškart nurimo 
ir susivaldęs paprastu balsu ramiai tarė: 

- Ne, aukščiausieji dievai negalėjo savo įsakymuose leisti 
tokios neteisybės! 

Vėl stojo tyla. 

Pirmasis ją nutraukė Katilina; jo balse skambėjo liūdesys ir 
užuojauta: 

- Vargšas Druzas!.. Aš jį pažinojau... toks jaunas, kilnus, ne- 
paprastai talentingas - ir tapo išdavystės auka. 

- Prisimenu jį, - tarė Trebonijus, - pamenu, kaip kalbėda- 
mas komicijose jis stengėsi vėl prastumti agrarinės reformos 
įstatymą ir šaukė patricijams: „Per savo godumą jūs kai kam 
davėte galimybę susikrauti turtą, bet ar tik nenorite palikti 
liaudžiai vien orą ir purvą?“ 

- Pikčiausias jo priešas buvo konsulas Liucijus Marcijus Fi- 
lipas, - pasakė Katilina. - Vieną dieną liaudis prieš jį sukilo ir 
kad kiek būtų nužudžiusi, bet Druzas uždarė jį į kalėjimą. 

- Jis trupučiuką pavėlavo: Filipui buvo taip sudirbtas snu- 
kis, kad net kraujas iš nosies žliaugė. 

— Pasakojama, - kalbėjo Katilina, - kad Druzas, pamatęs 
Filipą, sušuko: „Tai ne kraujas, o padažas strazdams!“ — dary- 
damas užuominą į begėdiškas orgijas, kurias Filipas kiekvieną 
naktį keldavęs. 

Kol vyko šis pokalbis, priešakiniame kambaryje girtuokliai 
taip įkaušo, kad per triukšmą, nešvankius keiksmus sunku 
buvo susikalbėti. 

Staiga Katilina ir jo sugėrovai išgirdo, kaip visi choru 
sušuko: 

- O, Rodopėja! Rodopėja! 

Išgirdęs šį vardą, Spartakas visu kūnu krūptelėjo. Jis primi- 
nė jam gimtąją Trakiją, jos kalnus, tėvų namus, šeimą. O varge! 
Ar bepamatys juos kada? Tokie saldūs ir drauge tokie liūdni 
prisiminimai! 

- Sveikutė, sveikutė, gražioji Rodopėja! - vienu balsu šaukė 
koks dvidešimt valkatų. 

- Duokime jai išgerti, ji juk to ir atėjo, - tarė duobkasys, ir 
visi apspito merginą. 

Rodopėja buvo jauna dvidešimt dvejų metų mergaitė ir 
tikrai graži: aukšta, liekna, veidas skaistus, taisyklingas, ilgi 
šviesūs plaukai, mėlynos žvitrios ir išraiškingos akys. Žydra 
sidabru apkraštuota tunika, sidabrinės apyrankės, žydra vilno- 
nė juosta aplink kaklą ir apskritai visa jos išvaizda rodė, kad ji 
ne romėnė, o žemiausios rūšies vergė; nesunku buvo suprasti, 
kuo ji verčiasi, galbūt prieš savo valią. 

Matant, kaip nuoširdžiai ir gana pagarbiai su ja elgiasi be- 
gėdiški ir įžūlūs Veneros Libitinos smuklės lankytojai, piršosi 
mintis, kad ji labai gera mergaitė, tik nuskriausta gyvenimo, 
nelaiminga, tariamu savo linksmumu sugebėjusi pelnyti nesa- 
vanaudišką šių šiurkščių ir piktų žmonių palankumą. 

Mielas veidukas, kuklus elgesys, gerumas ir mandagumas 
pavergė šiuos vyrus. Kartą ji pateko į Lutacijos smuklę visa ap- 
tekusi kraujais - ją buvo sumušęs suteneris, jos šeimininkas - ir 
verkdama paprašė gurkšnio vyno numalšinti troškuliui ir pa- 
sistiprinti. Tai atsitiko prieš du mėnesius iki mūsų pasakojimo 
pradžios. Nuo to laiko Rodopėja kas antrą ar trečią vakarą pasi- 
taikius progai užbėgdavo keliolikai minučių į Lutacijos smuk- 
lę. Tas ketvirtis valandos laisvės čionai jai atrodė neapsakoma 
laimė, kone rojus, palyginti su tuo pragaru, kuriame buvo pri- 
versta gyventi diena iš dienos, be jokios prošvaistės. 

Rodopėja stovėjo prie Lutacijos staliuko ir gurkšnojo iš tau- 
rės cekubą, kuriuo ją pavaišino smuklės svečiai. Jos pasirody- 
mo sukeltas šurmulys jau buvo nurimęs, kai iš kambario galo 
vėl pasigirdo garsūs balsai. 

Duobkasys Luvenijus, jo draugužis Arezijus ir tariamas el- 
geta Velenijus, įkaitę nuo per dažno taurių kilnojimo, ėmė kal- 
bėti apie Katiliną, kurį jau visi žinojo esant kitame kambaryje. 
Girtuokliai kaip įmanydami plūdo Katiliną ir apskritai visus 
patricijus, nors kiti ir patarinėjo šnekėti atsargiau. 

- Na jau ne! - rėkė duobkasys Arezijus, aukštas ir toks pe- 
čiuitas žmogėnas, kad galėjo varžytis su pačiu Gajum Taurivi- 
jum. — Ne, ne, prisiekiu Herkuliu ir Kaku*! Negana, kad šitos 
prakeiktos siurbėlės minta mūsų krauju ir ašaromis, bet dar 
drįsta ateiti čionai, į mūsų smuklę, tartum mes jiems būtume 
tuščia vieta! 

- Kas jis per vienas, tasai turčius Katilina? Paskendęs orgijo- 
se nusikaltėlis, žmogžudys, parsidavęs Sulai! Atėjo mat čia su 
savo prašmatnia latiklavija tyčiotis iš mūsų skurdo. O kas dėl 
to kaltas? Jis pats ir jo draugai patricijai! 

Taip rėkė įsiutęs Luvenijus ir stengėsi ištrūkti iš atleto, kuris 
jam neleido pulti į kitą kambarį ir ten sukelti muštynes. 

- Ar nenutilsi, prakeiktas girtuokli! Kam jį plūsti? Juk jis ta- 
vęs nekliudo!.. Argi nematai, kad su juo tuzinas gladiatorių? Jie 
tavo seną maitą sukapos į gabalus! 

- Gladiatoriai!.. Gladiatoriai!.. - savo ruožtu suriko tartum 
apsėstas ištvirkėlis Varinas. - Jūs laisvi piliečiai ir, prisiekiu vi- 
sagalio Jupiterio žaibais, bijotės tų niekingų vergų, kurie pa- 
smerkti žudyti vienas kitą mūsų malonumui!.. Prisiekiu Vene- 
ros Afroditės dievišku grožiu, turime taip pamokyti šį praban- 
gia toga vilkintį niekšą, kuriame susimaišiusios visų patricijų 
ir žemiausių padugnių ydos, kad jam amžiams dingtų noras iš 
arti gėrėtis nelaimingų plebėjų vargais! 

— Nešdinkis į Palatiną*! - riktelėjo Velenijus. 

— Prasmek nors į Stiksą! - pridūrė Arezijus. 

- Ei, prakeikti optimatai, maukit iš čia kelti šlykščių orgijų 
į Forumą, Kapitolijų ar Palatiną, o Celijų, Eskviliną ir Suburą 
palikite mums, skurdžiams! 

- Lauk patricijus! Lauk optimatus! Lauk Katiliną! - subliuvo 
apie dešimt valkatų. 

Išgirdęs tuos šūkaliojimus, Katilina rūsčiai suraukė antakius 
ir žaibuodamas akimis pašoko iš vietos; atstūmęs Trebonijų, 
kuris su vienu gladiatorium norėjo jį sulaikyti tvirtindami pa- 
tys sudorosią tą šunaują, jis puolė į kitą kambarį; atsistojęs visu 
savo didingu ūgiu tarp durų, sukryžiavo ant krūtinės rankas, 
aukštai iškėlė galvą ir nuožmiai į visus žvelgdamas riktelėjo 
baisingu balsu: 

- Ei jūs, besmegenės varlės!.. Ko čia kvarkiat? Kodėl savo 
šlykščiomis vergų lūpomis teršiate garbingą Katilinos vardą?.. 
Ko norite iš manęs, niekingi kirminai? 

Galingas ir rūstus jo balsas, rodės, išgąsdino triukšmada- 
rius, nes jie nutilo, bet staiga kažkas vėl riktelėjo: 

- Norime, kad tu iš čia nešdintumeis! 

- Į Palatiną! Į Palatiną! - ėmė rėkti ir kiti. 

- Arba į Gemoniją*! Ten tavo vieta! - kimiai suspiegė mote- 
rišku balsu Emilijus Varinas. 

— Tai išvarykite mane iš čia! Na, drąsiau, susmirdę valka- 
tos! — riktelėjo Katilina ir atkišo rankas kaip muštis pasiruošęs 
kumštininkas. 


Plebėjai mažumą sutriko. 

— Ak, prisiekiu Averno dievais! - subliuvo pagaliau duob- 
kasys Arezijus. - Manęs nenutversi iš užpakalio kaip vargšą 
Gratidianą! Tu juk ne Herkulis! 

Ir jis šoko ant Katilinos, bet gavo tokį baisų smūgį į krūtinę, 
kad susvyravęs nuvirto ant užpakaly jo stovinčių sėbrų ran- 
kų; tada puolė duobkasys Luvenijus, tačiau Katilina galingais 
kumščiais trenkė jam per pliką galvą, ir jis, nulėkęs prie arti- 
miausios sienos, krito ten aukštielninkas. 

Išsigandusios moterys, cypdamos ir klykaudamos, susigrū- 
do už Lutacijos stalo, o didysis kambarys subruzdo lyg paku- 
šintas skruzdėlynas: pašokę iš vietų, žmonės puldinėjo šen ir 
ten, su triukšmu dužo moliniai indai, bildėjo vartomi suolai, 
visi vienas per kitą rėkė, plūdosi, keikėsi. Antrajame kambaryje 
Trebonijus, Spartakas ir kiti gladiatoriai savo ruožtu prašė Ka- 
tiliną pasitraukti nuo durų ir leisti jiems įsikišti į muštynes. 

Tuo tarpu Katilina, smarkiai spyręs į pilvą, partrenkė žemėn 
elgetą Velenijų, kuris puolė jį su durklu. 

Velenijui kritus, Katilinos priešai, susigrūdę prie antrojo 
kambario durų, atsitraukė, o Liucijus Sergijus griebė iš makštų 
trumpą kardą, šoko pirmyn ir plokščiąja puse kaip padūkęs 
ėmė kapoti girtuoklius per nugaras ir net uždusęs šaukti pa- 
našiu į žvėries riaumojimą balsu: 

- Niekingi tamsuoliai! Akiplėšos! Visada pasiruošę laižyti 
kojas tam, kas juos mindžioja, ir įžeidinėti tą, kuris ateina iš- 
tiesti jiems rankos... 

Paskui Katiliną, vos tik jis pasitraukė nuo durų, į didįjį kam- 
barį sugriuvo Trebonijus, Spartakas ir jų draugai. 

Valkatos, kurie jau buvo pradėję trauktis Katilinai pliekiant 
juos kardu, įsiveržus gladiatoriams šoko bėgti kiek kojos įkerta 
į gatvę. Greit smuklėje liko tysoti ant grindų tik Velenijus su 
Luvenijum, dar neatsigavę, dejuojantys iš skausmo, ir Gajus 
Taurivijus, kuris į muštynes nesikišo; sukryžiavęs ant krūtinės 
rankas, jis stovėjo prie židinio, abejingai viską stebėdamas. 

- Prakeikti girtuokliai!.. - šnopavo Katilina, kuris vijosi bė- 
gančiuosius ligi pat durų. 

Paskui, atsisukęs į dar teberypuojančias moteris, riktelėjo: 

- Ar nenutilsite pagaliau, prakeiktos verksnės! Še, imk, — 
pridūrė jis, mesdamas penkis auksinius ant stalo, už kurio 
verkšleno Lutacija dėl sulaužytų rakandų ir pabėgusių valkatų 
neapmokėto valgio bei vyno. - Še, imk, tu plepių karaliene! Ka- 
tilina moka už visą tavo veltėdžių šutvę. 

Tą akimirką Rodopėja, išplėstomis iš baimės akimis stebėju- 
si Katiliną ir jo draugus, ūmai išblyško kaip drobė ir šūktelėjusi 
puolė prie Spartako. 

- Aš neapsirikau! Tai tu! Tai tu, Spartakai! Mano Spartakai!.. 

- Kaip!.. - ne savo balsu sušuko gladiatorius staiga atsigrę- 
žęs ir sukrėstas įsmeigė akis į bėgančią prie jo mergaitę. - Tu?.. 
Negali būti!.. Tu?.. Mirca!.. Mirca!.. Sesute mano!.. 

Iš nuostabos visiems tylint, brolis ir sesuo puolė vienas ki- 
tam į glėbį. 

Tačiau po pirmųjų karštų ašarų ir pasibučiavimų, Spartakas 
ūmai ištrūko iš sesers glėbio, nutvėrė ją už rankų, atstūmė nuo 
savęs, apžvelgė nuo galvos ligi kojų ir mirtinai išblyškęs dre- 
bančiu balsu suvapėjo: 

- Bet tu... Ak! - sušuko jis su panieka ir pasibjaurėjimu at- 
stumdamas merginą. - Tu tapai... 

- Aš juk vergė, - suaimanavo vargšelė verksmingu balsu. — 
Vieno niekšo vergė... Mane plakė rykštėmis, kankino įkaitinta 
geležimi... Suprask mane, Spartakai, suprask!.. 

— Vargšelė! Nelaiminga mano sesutė! — virpančiu iš susijau- 
dinimo balsu tarė vargšas gladiatorius. - Glauskis, glauskis 
man prie širdies. 

Jis prisitraukė seserį ir, karštai ją bučiuodamas, glaudė prie 
krūtinės. 

Po valandėlės, pakėlęs į dangų pilnas ašarų, pykčiu žaibuo- 
jančias akis, jis grėsmingai pakratė galingą kumštį ir su baisia 
neapykanta sušuko: 

- Ir Jupiteris turi žaibus?.. Ir Jupiteris dievas?.. Ne! Jupi- 
teris - juokdarys! Jupiteris — klounas! Jupiteris — apgailėtina 
menkysta!.. 

O Mirca, įsikniaubusi į atletišką Spartako krūtinę, kūkčio- 
dama raudojo. 

Po valandėlės slogaus tylėjimo vargšas trakas vėl suriko ne- 
žmonišku balsu: 

- Tebūnie prakeiktas gėdingas atminimas pirmojo Žmogaus, 
iš kurio sėklos atsirado laisvieji ir vergai!.. 


IV skyrius 
KĄ VEIKĖ SPARTAKAS, GAVĘS LAISVĘ 


Nuo įvykių, aprašytų ankstesniuose skyriuose, prabėgo du 
mėnesiai. 

Kitų, 676-ųjų metų sausio mėnesio idų išvakarėse (sausio 
12 dieną), rytą, gindamas pilkus debesis, Romos gatvėse pūtė 
smarkus šiaurės vėjas. Iš apniukusio liūdno dangaus ant šlapio 
ir purvino grindinio lėtai krito mažos snaigės. 

Piliečiai, su reikalais atėję į Forumą, stengėsi po atviru dan- 
gum nepasilikti, užtat tūkstančiai jų ieškojo užuovėjos po namų 
portikais - kas po Forumo, Hostilijaus kurijos, Grekostasės* 
(ambasadorių rūmų), kas po Fulvijaus, Porcijaus, Emilijaus, 
Sempronijaus bazilikų, kas po Vestos, Kastoro ir Polukso, Sa- 
turno bei Santarvės šventyklų; beje, pastarąją 388 Romos eros 
metais, paskutiniu savo diktatūros laikotarpiu, pastatė Furijus 
Kamilas patricijų ir plebėjų susitaikymui atminti. Žmonės slė- 
pėsi netgi po Romos globėjų — aukščiausiųjų dievų šventyklos 
portiku. Didingą ir erdvų Romos forumą iš visų pusių supo 
nepaprasto grožio rūmai; jis plytėjo tarp dabartinių Trajano ir 
Montanaros aikščių, tarp Konstantino bei Pantanų arkų, ir tais 
laikais užėmė visą plotą tarp Kapitolijaus, Palatino, Eskvilino 

ir Viminalio kalvų. Šių dienų Romos forumas tėra blyškus se- 
nojo Forumo šešėlis. Liaudis knibždėjo ir Emilijaus bazilikoje, 
to grandiozinio pastato didžiojoje bei šoninėse navose, kurių 
pakraščiais kilo nuostabi kolonada. Čia sumišai grūdosi patri- 
cijai ir plebėjai, oratoriai ir verslininkai, amatininkai ir pirkliai; 
jie stovėjo mažais būreliais ir aptarinėjo savo reikalus. Visa ši 
žmonių minia judėjo, maišėsi, ūžė, gaudė. 

Didžiosios navos gale, tiesiai prieš duris, buvo ilga ir plati 
baliustrada, skirianti dalį navos nuo visos bazilikos ir sudaran- 
ti lyg atskirą, apsaugotą nuo triukšmo patalpą. Čia paprastai 
teisėjai svarstydavo bylas ir oratoriai sakydavo ginamąsias kal- 
bas. Virš kolonados aplink baziliką ėjo galerija, iš kurios buvo 
patogu stebėti visa, kas dėjosi apačioje. 

Tą dieną viršuje dirbo mūrininkai, akmentašiai, šaltkalviai: 
jie puošė galerijos karnizą veidrodžiais ir bronziniais skydais, 
kur nepaprastai meniškai buvo atvaizduoti Marijaus karo žy- 
giai prieš kimbrus. 

Emilijaus bazilika buvo pastatyta Marko Emilijaus Lepido 
protėvio. Patsai Lepidas kartu su Kvintu Lutacijum Katulu tais 
metais buvo išrinktas konsulu ir sausio pirmą dieną jau buvo 
pradėjęs eiti pareigas. 

Markas Emilijus Lepidas, kaip jau sakėme, buvo Marijaus 
šalininkas ir tapęs konsulu pirmiausia liepė papuošti 573 Ro- 
mos eros metais pastatytą baziliką tais skydais, norėdamas 
įtikti populiarų partijai, juo labiau kad Sula buvo išgriovęs vi- 
sas arkas ir paminklus, sukurtus šauniojo jo varžovo garbei. 

Tarp dykinėtojų, žiūrinčių iš viršutinės galerijos į apačioje 
liulančią minią, stovėjo Spartakas; alkūnėmis atsirėmęs į mar- 
murinį turėklą, padėjęs smakrą ant delnų, jis išsiblaškęs abejin- 
gai stebėjo žemai knibždančius žmones. 

Spartakas vilkėjo žydra tunika, o viršum jos buvo apsisiau- 
tęs trumpą vyšnių spalvos graikišką palijų, ant dešiniojo peties 
susegtą dailaus darbo sidabrine sagtimi. 

Netoli jo garsiai šnekučiavosi trys piliečiai. 

Du iš jų mums jau pažįstami: tai atletas Gajus Taurivijus ir 
ištvirkėlis Emilijus Varinas. Trečiasis buvo vienas iš tos dau- 
gybės dykinėtojų, kurie nieko nedirbo ir gyveno iš kasdienių 
kurio nors patricijaus dovanų; jie vadinosi jo klientais, lydėda- 
vo šeimininką į Forumą ir komicijas, jam paliepus balsuoda- 
vo, šlovindavo jį, jam meilikaudavo ir įgrisdavo nuolatiniais 
išmaldų kaulijimais. 

Tai buvo laikai, kai pergalės Azijoj ir Afrikoj atnešė į Romą 
Rytų prabangą ir tingumą, kai romėnų ginklo nugalėta Graiki- 
ja savo ruožtu įveikė nugalėtoją, kai nesuskaičiuojamos ir vis 
gausėjančios vergų minios nuveikdavo viską, ką iki tol dirbo 
darbštūs laisvi piliečiai. Visa tai pražudė darbą - galingiausią 
jėgų, dorovės, klestėjimo šaltinį, ir Romą po išoriniu didybės, 
turto ir galios apvalkalu jau ėdė pirmosios artėjančio nuosmu- 
kio rūdys. Klientai buvo viena tų žaizdų, kurios labiausiai ardė 
Romos valstybės organizmą mūsų vaizduojamu laikotarpiu; 
Grakchų, Saturnino, Druzo sukilimai, brolžudiški Sulos ir Ma- 
rijaus karai - pražūtingos jų pasekmės. Netrukus pasidarė dar 
blogiau: kone kasdien vykdavo kautynės, maištavo Katilina, 
Klaudijus, Milonas, galiausiai viskas baigėsi Cezario, Pompė- 
jaus ir Kraso triumviratu“. 

Kiekvienas patricijus, kiekvienas konsulas, kiekvienas tur- 
tų pertekęs garbėtroška maitino penkis šešis šimtus klientų, 0 
buvo ir tokių, kurie jų turėjo daugiau kaip tūkstantį. Šie gar- 
bingi piliečiai pasirinkdavo kliento profesiją kaip, sakysim, 
šaltkalvio, akmentašio ar batsiuvio; tie nešvariomis togomis 
vilkį elgetos, parsidavę nusikaltėliai, išdidžiai dangstydamiesi 
Romos piliečio tunika, gyveno iš intrigų, plepalų, išmaldos ir 
keliaklupsčiavimo. 

Žmogėnas, plepėjęs Emilijaus bazilikos galerijoje su Gajum 
Taurivijum ir Emilijum Varinu, kaip tik ir buvo vienas tų iš- 
sigimusių romėnų. Jis buvo vardu Apulėjus Tudertinas, mat 
jo protėviai atkeliavo į Romą iš Tudero; jis buvo Marko Kraso 
klientas. 

Visi trys stovėjo netoli Spartako ir politikavo. Tačiau trakas 
buvo taip pasinėręs į rimtus ir liūdnus apmąstymus, kad nieko 
negirdėjo. 

Nuo to laiko, kai Spartakas atrado seserį tokioje gėdingo- 
je padėtyje, pirmoji jo mintis, pirmasis rūpestis buvo išplėšti 
Mircą iš ją pažeminusio žmogaus nagų. Ir reikia pasakyti, jog 
Katilina su jam būdingu dosnumu, šįsyk, beje, šiek tiek sava- 
naudišku, atidavė buvusiam gladiatoriui ir kitus aštuonis tūks- 
tančius sestercijų, kuriuos buvo išlošęs iš Dolabelos, kad Spar- 
takas galėtų išpirkti Mircą. 

Spartakas dėkingas paėmė pinigus, žadėdamas Katilinai 
grąžinti skolą (nors šis visaip atsikalbinėjo), ir iškart nuėjo pas 
sesers šeimininką jos išpirkti. 

Kaip ir buvo galima tikėtis, šis, matydamas buvusio gladia- 
toriaus susirūpinimą sesers likimu ir karštą jo norą ją išlaisvin- 
ti, užsiprašė neregėtą kainą. Jis pareiškė, kad už Mircą sumo- 
kėjęs dvidešimt penkis tūkstančius sestercijų (nors iš tiesų ją 
buvo nusipirkęs už pusę tos sumos), kad ji jauna, graži, kukli, 
taigi, viską gerai paskaičiavus, mergaitė verta ne mažiau kaip 
penkiasdešimties tūkstančių. Jis prisiekė Merkurijum ir Venera 
Murcija nenuleisiąs nė vieno sestercijaus. 

Lengviau įsivaizduoti negu aprašyti vargšo gladiatoriaus 
sielvartą. Jis prašė, maldavo tą šlykštų prekiautoją Žmogaus 
kūnu, galiausiai puolė jam po kojų, bet niekšas žinojo savo tei- 
ses, žinojo, kad įstatymas jo pusėje, taigi jautėsi esąs padėties 
viešpats ir nenusileido. 

Tada įtūžęs Spartakas pašoko, griebė žmogėną už gerklės 
ir būtų akies mirksniu jį pasmaugęs, tik, sukčiaus laimė, trako 
protą staiga apšvietė viena mintis, ir jis pačiu laiku atleido bai- 
singus savo gniaužtus. 

Spartakas pagalvojo apie Mircą, apie tėvynę, apie slaptą rei- 
kalą, prie kurio buvo prisidėjęs ir jam paskyręs visą savo gyve- 
nimą; be jo tasai reikalas neabejotinai žlugtų. 

Atsitokėjęs jis paleido Mircos šeimininką, kuris liko stovėti 
apdujęs, pusiau be sąmonės, išsprogusiomis ant kaktos akimis, 
pamėlusiu kaklu ir veidu. Valandėlę pagalvojęs, Spartakas at- 
sisuko į žmogėną ir ramiu balsu paklausė, nors vis dar buvo 
labai išblyškęs ir visas drebėjo iš susijaudinimo bei pykčio: 

- Vadinasi, tu nori... penkiasdešimties tūkstančių sestercijų? 

- Aš... daugiau... nie... ko... nenoriu... Išeik... Išeik... į praga- 
rą... arba aš... sušauksiu visus savo vergus... 

- Atleisk man... Dovanok... aš pasikarščiavau... esu neturtin- 
gas... bet taip myliu seserį... Paklausyk, mes galime susitarti. 

- Susitarti su tokiu kaip tu? Tokiu, kuris iškart šalčiausiai 
puola smaugti žmones? - kiek aprimęs tarė Mircos šeiminin- 
kas, čiupinėdamas rankomis gerklę. - Lauk iš čia! Lauk! 

Spartakui šiaip taip pavyko šunsnukį nuraminti, ir jie štai 
kaip susitarė: Spartakas tuoj pat duos šeimininkui du tūkstan- 
čius sestercijų su sąlyga, kad Mirca jo name gaus atskirą kam- 
barį, kur galės gyventi su broliu. Jei per mėnesį Spartakas se- 
sers neišpirktų, ji vėl pereitų vergvaldžio nuosavybėn. 

Auksinės monetos spindėjo taip viliojamai, sąlygos buvo 
tokios palankios, kad šeimininkas sutiko: juk jis niekuo neri- 
zikuodamas uždirbo mažiausiai tūkstantį sestercijų. Tik įsiti- 
kinęs, kad Mirca persikėlė į patogų mažą kambarėlį už namo 
peristilio, Spartakas nuėjo į Suburą, kur gyveno Trebonijus. 

Jis viską jam papasakojo ir paprašė pagalbos bei patarimo. 

Trebonijus buvo gerai nusiteikęs. Jis pasistengė traką nu- 
raminti ir pažadėjo iš visos širdies jam padėti; Spartakas tegu 
nesirūpina, jis rasiąs būdą jeigu ne visai išlaisvinti jo seserį, tai 
bent padaryti taip, kad jos niekas neskriaustų. 

Trebonijaus šiek tiek apramintas, Spartakas nuskubėjo tie- 
siai pas Katiliną ir dėkodamas grąžino patricijui skolą - aštuo- 
nis tūkstančius sestercijų, kurių jam dabar nebereikėjo. Maiš- 
tingasis patricijus ilgai tarėsi su gladiatorium savo bibliotekoje; 
matyt, jie šnekėjosi apie slaptus ir labai svarbius reikalus, nes 
Katilina pasistengė, kad jų pokalbio niekas netrukdytų; neži- 

nia, ką jie ten svarstė, tačiau nuo šios dienos Spartakas dažnai 
lankydavosi patricijaus namuose; iš to buvo galima spręsti, kad 
tarp jų užsimezgė abipusis pagarbos ir draugystės ryšys. 

Beje, nuo tos dienos, kai tik Spartakas gavo laisvę, lanista 
Akcianas sekiojo jam iš paskos, įgrisdamas begalinėmis kal- 
bomis apie dabartinės jo padėties netvirtumą, sakydamas, jog 
reikia vieną kartą pastoviai ir galutinai įsikurti; galiausiai jis 
tiesiai pasiūlė Spartakui vadovauti jo mokyklai arba, dar ge- 
riau, - laisvu noru vėl parsiduoti jam į gladiatorius ir pažadėjo 
tokį gražų pinigą, kokio niekada nebūtų mokėjęs netgi laisvam 
gimusiam piliečiui. 

Mat kartais ir iš laisvų tėvų gimę piliečiai savanoriškai 
parduodavo savo gyvybę ir mirtį lanistai. Pardavimo sutartis 
būdavo sutvirtinama priesaika, kurios tekstas išliko iki mūsų 
dienų. Reikia pasakyti, kad, be vargšų karo belaisvių, skirtų į 
gladiatorius, be pasmerktų šiam amatui nusikaltėlių, atsiras- 
davo ir savanorių; tai paprastai būdavo dykūnai, lėbautojai ir 
mušeikos, prasiskolinę, negalintys patenkinti savo malonumų 
ir nežabotų aistrų, niekinantys gyvenimą, tačiau meistriškai 
valdantys kardą vyrai. Jie parsiduodavo lanistai ir baigdavo 
gyvenimą amfiteatro ar cirko arenoje. 

Spartakas, žinoma, griežtai atmetė visus buvusio šeiminin- 
ko siūlymus, davė suprasti, kad tas daugiau jam neįkyrėtų, ta- 
čiau lanista ir toliau nuo jo neatstojo, sukinėjosi aplinkui lyg 
kokia piktoji dvasia ar nelaimės pranašas. 

Tuo tarpu Trebonijus, kuris mylėjo Spartaką, o galbūt daug 
iš jo tikėjosi ateityje, labai energingai ėmė rūpintis Mircos li- 
kimu. Kaip artimas Kvinto Hortenzijaus draugas ir karštas jo 
iškalbos gerbėjas, jis turėjo galimybę pasiūlyti jo seseriai Vale- 
rijai pirkti Mircą, kuri buvo išauklėta ir apsišvietusi mergaitė, 
puikiai kalbėjo graikiškai, gana gerai nusimanė apie įvairius 
aliejus ir kvepalus, mokėjo jais naudotis, taigi visai tiko į asme- 
ninės ponios priežiūros vergės. 

Valerija neatsisakė merginą įsigyti, jeigu toji jai tiks. Ji pa- 
noro ją pamatyti. Kadangi Mirca jai patiko, Valerija tučtuojau ją 

nusipirko ir kartu su kitomis savo vergėmis išsivežė pas Sulą - 
nuo praėjusių metų gruodžio penkioliktos dienos ji buvo dik- 
tatoriaus Žmona. 

Nors šitai ir neatitiko Spartako planų išlaisvinti seserį, vis 
dėlto kol kas tai buvo geriausia išeitis: bent jau kurį laiką, o gal 
ir niekada daugiau jam nereikės bijoti dėl Mircos pažeminimo 
ir gėdos. 

Nusiraminęs dėl sesers, Spartakas pasinėrė į kažkokius pa- 
slaptingus ir labai svarbius reikalus - šitai galima buvo spręsti 
iš to, kad jis dažnai kalbėdavosi su Katilina, kasdien uoliai lan- 
kydavo Romos gladiatorių mokyklas, o vakarais sukinėdavosi 
po Suburos ir Eskvilino smukles bei užeigas, ir visada tarp gla- 
diatorių bei vergų. 

Apie ką jis svajojo? Kokios veiklos ėmėsi? Ką buvo su- 
manęs? 

Netrukus tai sužinosime. 

Neabejotina, kad ten, Emilijaus bazilikos galerijoje, Sparta- 
kas buvo nugrimzdęs į rimtus apmąstymus; jis negirdėjo, kas 
buvo kalbama aplinkui, ir nė karto nepasuko galvos į tą pusę, 
kur netoli jo, šiurkščiai rėkaudami ir mostaguodami ranko- 
mis, plepėjo Gajus Taurivijus, Emilijus Varinas ir Apulėjus 
Tudertinas. 

— Labai gerai, puiku, - kalbėjo Gajus Taurivijus, tęsdamas 
pokalbį su draugais. - Ak, tas nuostabusis Sula!.. Manė, kad 
galima nugriauti Marijaus šlovės paminklus! Ak!.. Ak!.. Lai- 
mingasis diktatorius galvojo, kad užtenka nuversti statulą, 
Marijaus garbei pastatytą Pincijaus kalvoje, ir arką Kapitolijuje, 
skirtą jo pergalėms prieš teutonus ir kimbrus pažymėti!.. Ak!.. 
Manė taip nutrinsiąs bet kokį Arpino sūnaus pėdsaką, bet kokį 
nemirtingų jo žygių prisiminimą!.. Vargšas naivuolis!.. Per jo 
žiaurumą, per baisią jo galybę miestuose, ko gero, nebūtų likę 
nė vieno žmogaus, o Italija būtų pavirtusi griuvėsių krūva. Ir 
vis dėlto Jugurtą nugalėjo ne jis, ir ne jis pasiekė pergalę prie 
Akvės Sekstijės ir Vercelos! 

— Vargšas kvailys! - spygtelėjo tęvu balseliu Emilijus Vari- 
nas. - O štai konsulas Lepidas puošia baziliką puikiais bron- 
zos skydais, ant kurių pavaizduotos Marijaus pergalės prieš 
kimbrus! 

— Aš sakiau, kad tas Lepidas bus lyg krislas laimingojo dik- 
tatoriaus akyje! 

- Eik sau!.. Lepidas vargšas! - tarė su didžiausia panieka 
storas ir pilvotas Kraso klientas. - Ką jis gali padaryti Sulai? Ne 
daugiau kaip uodas drambliui! 

- Argi tu nežinai, kad Lepidas ne tik konsulas, bet ir turtin- 
gas, turtingesnis už savo šeimininką Marką Krasą? 

- Kad jis turtingas - žinau, bet kad turtingesnis už Krasą - 
netikiu. 

- Ojo namo portikus matei? Patys gražiausi, patys nuosta- 
biausi ne tik Palatine, bet ir visoje Romoje! 

-— Na tai kas, kad jo namas gražiausias Romoje?.. 

- Juk tai vienintelis namas, kurio portikai iš Numidijos mar- 
muro! 

— Na tai kas? Ar tik ne tais portikais jis ketina pagąsdin- 
ti Sulą? 

- Tai rodo, kad jis galingas, kad jį myli liaudis... 

- Pasakei! Argi ne liaudis jam labiausiai priekaištauja dėl tos 
beprasmiškos ir nesaikingos prabangos? 

— Ne liaudis, o pavydūs patricijai, kurie norėtų su juo lygin- 
tis, bet negali. 

— Paminėsite mano žodį, - tarė Varinas, - šiais metais atsi- 
tiks kažkas nepaprasta. 

— O kodėl? 

— Todėl, kad netoli Arimino įvyko stebuklas. 

— Kas gi ten atsitiko? 

- Valerijaus dvare vienas gaidys, užuot giedojęs, prabilo 
žmogaus balsu. 

- O! Jeigu čia tiesa, tai iš tikrųjų toks stebuklas pranašauja 
nepaprastus įvykius! 

- Jeigu čia tiesa? Juk apie tai kalba visa Roma. Pats Valeri- 
jus su šeima vos tik grįžęs iš Arimino apie tai papasakojo, ir jo 
draugai, ir vergai... 

- Tikrai nepaprastas stebuklas! - sumurmėjo Apulėjus Tu- 
dertinas, linkęs į prietarus ir labai religingas žmogus. Jis giliai 
susimąstė apie slaptą šio įvykio prasmę, tvirtai tikėdamas, kad 
tai dievų ženklas. 

- Augurų kolegija jau aiškina šio keisto reiškinio paslaptį, - 
šaižiu balsu tarė Emilijus Varinas ir po valandėlės mirktelėjęs 
atletui pridūrė: - Aš nors ir ne auguras, bet man viskas aišku 
kaip dieną. 

— O! - išversdamas akis, šūktelėjo Apulėjus. 

- Ko čia taip stebėtis? 

— Ohoho! - šį kartą su pašaipa sušuko Marko Kraso klien- 
tas. - Kad jau esi gudresnis už pačius augurus, tai paaiškink ir 
mums, ką reiškia šis stebuklas. 

- Tai perspėjimas deivės Vestos, kuri nepatenkinta vienos 
savo vestalės nepadoriu elgesiu. 

- Šit kaip!.. Dabar supratau! Iš tiesų... puikiai pasakyta... kaip 
man neatėjo į galvą! - juokdamasis pritarė Gajus Taurivijus. 

- Gerai jums, kad suprantate vienas kitą iš pusės žodžio, o 
aš, prisipažįstu, nenuovokus ir nieko nenutuokiu! 

- Neapsimesk kvaileliu! 

- Tikrai nesupratau, prisiekiu visais dvylika aukščiausiųjų 
dievų... 

- Še taul.. Varinas turi galvoje vestalės Licinijos meilės ry- 
šius su Krasu, tavo šeimininku! 

- Begėdiškas šmeižtas! - pasipiktinęs sušuko ištikimasis 
klientas. - Melas! Apie tai ne tik kalbėti, bet ir galvoti nedera. 

— Aš irgi tą patį sakau, - atšovė Varinas pašaipiai vyptelė- 
jęs. - Bet jeigu tu toks drąsus, tai eik ir įtikink geruosius kviri- 
tus! Jie visi kaip vienas užsispyrę tik ir kalba apie tavo šeimi- 
ninko šventvagišką meilę gražiajai vestalei. 

- O aš kartoju: šmeižtas! 

- Be abejo, mielasis Apulėjau Tudertinai, pats turi taip sa- 
kyti. Taip reikia, ir mes suprantame. Bet, prisiekiu Merkurijaus 
skeptru, akių mums tikrai neapdumsi! Meilė ne toks dalykas, 
kurį galėtum paslėpti, ir jeigu Krasas nemylėtų Licinijos, tai ne- 
sėdėtų nuolat šalia jos, kur tik koks žmonių suėjimas, nebūtų 
Vienas sako „ne“, kitas sako „taip“, o tu tik melsk Venerą Mur- 
ciją iš visų jėgų, kurias palaiko Kraso dovanos, kad vieną gra- 
žią dieną pas tavo šeimininką neatsilankytų cenzorius. 

Tuo metu prie Spartako priėjo vidutinio ūgio, bet plačiape- 
tis vyras galinga krūtine, nepaprastai raumeningomis ranko- 
mis ir kojomis, vyrišku, energijos ir ryžto kupinu veidu, juoda 
kaip anglis barzda, juodaakis ir juodaplaukis. Kaire ranka jis 
švelniai patapšnojo trakui per petį, pažadindamas jį iš susi- 
mąstymo. 

- Tu taip nugrimzdęs į savo planus, kad žiūri, bet nieko ne- 
matai. 

- Kriksas! - sušuko Spartakas ir perbraukė ranka sau per 
kaktą, lyg norėdamas nuvyti mintis. - Aš tavęs nemačiau. 

- Tačiau į mane žiūrėjai, kai aš apačioje ėjau su mūsų lanista 
Akcianu. 

- Tebūnie jis prakeiktas!.. Na, kaip reikalai? - kiek luktelėjęs 
paklausė Spartakas. 

- Kalbėjausi su Artoriksu. Jau grįžo. 

- Buvo Kapujoj? 

- Taip. 

- Su kuo nors matėsi? 

- Su vienu germanu, kažkokiu Enomaju; palyginti su kitais, 
sako, tai tikrai kupinas energijos ir ryžto vyras. 

- Na, na? - tarė Spartakas vis labiau nerimaudamas; jo akys 
suspindo džiaugsmu ir viltimi. - Pasakok. 

- Tasai Enomajas gyvena panašiomis viltimis ir svajonėmis 
kaip mudu; todėl jis iš visos širdies pritarė mūsų planui, prisie- 
kė Artoriksui ir pažadėjo skleisti mūsų šventą ir teisingą idė- 

ją,- atleisk, kad sakau „mūsų“, turėčiau sakyti „tavo“, - tarp 
narsiausių Lentulo Baciato mokyklos gladiatorių. 

- O, jeigu tik Olimpo dievai laimins vargšus ir engiamuo- 
sius, aš tikiu, kad nebetoli tas laikas, kai vergija dings nuo že- 
mės paviršiaus! - nušvitusiu veidu tyliai tarė Spartakas giliai 
atsidusdamas. 

- Tačiau Artoriksas man pranešė, - pridūrė Kriksas, - kad 
Enomajas, nors ir labai narsus, bet lengvabūdis, neatsargus ir 
ne itin protingas. 

- Tai blogai... Labai blogai!.. Prisiekiu Herkuliu!.. 

- Aš irgi taip pagalvojau. 

Abu gladiatoriai nutilo. Pirmasis prakalbo Kriksas, jis pa- 
klausė Spartaką: 

— O Katilina? 

- Pradedu įsitikinti, - atsakė trakas, - kad jis niekada nesi- 
dės prie mūsų. 

- Vadinasi, jį supanti šlovė - netikra, o išgirtoji jo širdies di- 
dybė - tušti plepalai? 

- Ne, širdis jo didi, o dar didesnis protas, bet Katilina grynai 
romietiško auklėjimo prietarų vergas. Manau, jam ne pro šalį 
būtų pasinaudoti mūsų kardais, kad galėtų pakeisti dabartinę 
valdymo tvarką, o ne barbariškus įstatymus, kuriais rendamasi 
Roma engia pasaulį. 

Ir kiek patylėjęs pridūrė: 

- Šiandien vakare būsiu pas jį; ten ateis ir jo draugai, taigi aš 
pasistengsiu susitarti dėl bendros mūsų veiklos. Bijau tik, kad 
nieko iš to neišeis. 

- O Katilinai ir jo draugams ar žinoma mūsų paslaptis? 

- Kad ir sužinos, nedidelis daiktas; jeigu mums nepavyks 
susitarti, jie vis tiek mūsų neišduos. Romėnai taip mažai bijo 
mūsų - vergų, tarnų ir gladiatorių, jog nemano, kad mes galė- 
tume rimtai grėsti jų valdžiai. 

- Taip jau yra, mūsų jie žmonėmis nelaiko. Kai prieš aštuo- 
niolika metų Sicilijoj sukilo vergai, vadovaujami siro Euno“, 

kaip reikiant davė jiems garo, romėnai su jais skaitėsi labiau 
negu su mumis. 

- Taip, jie buvo beveik žmonės. 

- O mes jiems tas pats kas gyvuliai. 

- Ak, Spartakai, Spartakai, - sušnibždėjo Kriksas, ir jo akyse 
blykstelėjo baisus pyktis, — aš tau būsiu dėkingas labiau nei už 
gyvybę, kurią man cirke išgelbėjai, jei tu nebijodamas kliūčių iki 
galo tęsi kovą, kuriai paskyrei savo gyvenimą. Suburk mus, va- 
dovauk mums, ir mes mūšio lauke kardu įrodysime šiems pasi- 
pūtusiems plėšikams, kad esame tokie pat žmonės kaip ir jie ar 
net vertesni už juos, o ne kažkokie žemesnės rasės padarai. 

— O, kol gyvas, aš nepalūždamas, visomis jėgomis, visomis 
dvasios galiomis kovosiu už mūsų reikalą ir arba laimėsiu šlo- 
vingą pergalę, arba žūsiu už ją. 

Spartakas kalbėjo tvirtai tikėdamas savo žodžiais ir spaudė 
Kriksui ranką; tasai pakėlė ją prie širdies ir smarkiai susijaudi- 
nęs tarė: 

- Spartakai, mano išgelbėtojau, tu gimei dideliems žygiams, 
tokie žmonės kaip tu tampa didvyriais! 

— Arba kankiniais, - tyliai tarė Spartakas; jo veidas buvo 
liūdnas, o galva nusviro ant krūtinės. 

Kaip tik tuo metu pasigirdo šaižus Emilijaus Varino balsas: 

- Gajau, Apulėjau, eime į Nesantarvės šventyklą, pažiūrėsi- 
me, ką ten nutarė senatas. 

- Argi ne Santarvės šventykloj šiandien renkasi senatas? — 
paklausė Tudertinas. 

- Na taip, - atsakė Varinas. 

- Senojoje ar naujojoje? 

- Koks tu kvailas! Jeigu senatas būtų susirinkęs Furijaus Ka- 
milo šventykloje, skirtoje tikrajai santarvei, būčiau sakęs: eime 
į Santarvės šventyklą. Betgi aš tave kviečiu į Nesantarvės šven- 
tyklą - tai ar nesupratai, kad kalbu apie tą, kurią ant engiamos 
liaudies kaulų ir niekšiškai nužudytų Grakchų kraujo pastatė 
tasai šventvagis Liucijus Opinijus? 

- Varinas tiesą sako, - ruošdamasis eiti, tarė Gajus Taurivi- 
jus, - Santarvės šventyklą tikrai geriau būtų pavadinti Nesan- 
tarvės. 

Ir trejetas Romos piliečių patraukė link laiptų į bazilikos 
portiką; jiems iš paskos netrukus nuėjo ir abu gladiatoriai. 

Vos tik Spartakas su Kriksu atsidūrė po bazilikos portiku, 
kažkoks žmogus priėjo prie trako ir tarė jam: 

- Tai kaip, Spartakai, dar nenusprendei grįžti į mano mo- 
kyklą? 

Tai buvo lanista Akcianas. 

- Kad tave Stikso vandenys gyvą prarytų! - piktai riktelėjo gla- 
diatorius, pasisukdamas į buvusį savo šeimininką. - Ar tu paliksi 
mane ramybėje, ar ne? Nebegaliu žiūrėti į tavo bjaurų snukį! 

- Betgi aš, - saldžiu ir meilikaujamu balsu atsakė Akcia- 
nas, — tave trukdau tik tavo paties labui, rūpinuosi tavo atei- 
timi ir... 

- Klausyk, Akcianai, ir gerai dėkis į galvą mano žodžius. Aš 
nebe vaikas, ir globėjo man nereikia, o jei ir prireiktų, niekada 
nenorėčiau, kad globėjas būtum tu. Įsidėmėk tai ir daugiau ne- 
sipainiok man po kojų arba, prisiekiu Rodopo Jupiteriu, savo 
tėvų dievu, aš taip vošiu kumščiu į tavo seną, nuplikusį pakau- 
šį, kad nugarmėsi tiesiog į pragarą, o tada kas bus, tas bus! 

Ir po valandėlės pridūrė: 

- Tu juk žinai mano kumščio jėgą, pameni, kaip sudorojau 
dešimt tavo korsikiečių vergų, kuriuos mokiau gladiatoriaus 
amato, o jie vieną dieną visi kartu užpuolė mane su mediniais 
kardais? 

Kai lanista ėmė atsiprašinėti ir siūlyti draugystę, Spartakas 
atkirto: 

- Nešdinkis, sakau tau, nešdinkis po galais, ir kad aš tavęs 
daugiau nematyčiau! 

Palikę sugėdintą ir sumišusį Akcianą bazilikoj, abu gladia- 
toriai per Forumą nuėjo link Palatino - ten, prie Katulo portiko, 
Katilina buvo paskyręs Spartakui pasimatymą. 

Katulas tapo konsulu kartu su Marijumi 652 Romos eros 
metais, tai yra prieš dvidešimt ketverius metus nuo mūsų ap- 
rašomų įvykių. Jo namas buvo vienas prašmatniausių ir gra- 
žiausių Romoje. Nuostabų portiką puošė karo grobis, atim- 
tas iš kimbrų, ir bronzinis jautis, prieš kurį tie Romos priešai 
prisiekdavo. Tai buvo moterų susitikimo vieta: jos čia ateidavo 
pasivaikščioti ir pasimankštinti, tad nenuostabu, kad čia rink- 
davosi ir jauni dabitos - patricijai ir raiteliai - pasigėrėti gražio- 
siomis Kvirino dukterimis. 

Kai abu gladiatoriai atėjo prie Katulo portiko, ten jau kaip 
mūras stovėjo vyrai ir šaudė akimis į moteris, kurių čia šian- 
dien susibūrė gausiau nei paprastai, mat gatvėje tai snigo, tai 
purškė lietus. 

Iš tikrųjų malonu buvo žiūrėti į tą gausybę lyg iš dramblio 
kaulo ištekintų rankų, į vos pridengtas sniego baltumo krūtis, 
į pečius tarsi Olimpo deivių; o brangūs papuošalai iš aukso, 
jaspio, rubinų, kamėjų, margumynas peplų, palijų, stolų bei tu- 
nikų iš ploniausios vilnos ir kitokių dailių audinių irgi traukte 
traukė akį. 

Susirinkusios portike moterys stebino grožiu. Čia buvo Au- 
relija Orestila, Katilinos meilužė; jaunutė, puiki ir nepasiekiama 
Sempronija, dėl savo dvasios vertybių ir nepaprasto proto vė- 
liau praminta Šviesiąja: ji žuvo mūšyje prie Pistorijos, kovoda- 
ma šalia Katilinos kaip narsiausias karys; Cezario motina Au- 
relija; Sulos žmona Valerija; vestalė Licinija; buvusi Sulos žmo- 
na Celija, jau seniai jo pamesta; jaunojo Katono žmona Livija; 
Postumija Regilija, kurios protėvis nugalėjo lotynus prie Regilo 
ežero. Buvo ten ir abi nepaprasto grožio mergaitės iš garsiosios 
Fabijaus Ambusto giminės; ir prieš porą metų konsulavusio Ju- 
nijaus Norbano žmona Klaudija Pulchra; ir gražuolė Domicija, 
konsulo ir Nerono prosenelio Domicijaus Ahenobarbo duktė; 
ir puikioji Emilijaus Skauro duktė Emilija; ir Fulvija, jaunoji iš- 
tvirkėlė Fulvija; ir vestalė Vitelija, garsi nepaprastu odos bal- 
tumu, ir šimtai kitų matronų bei mergaičių iš pačių žymiausių 
Romos šeimų. 

Erdvaus ir puikaus portiko viduje, tam skirtoje vietoje, kai 
kurios patricijų mergaitės suposi sūpuoklėmis, kitos netoliese 
žaidė sviediniu - tai buvo populiariausias ir mėgstamiausias 
abiejų lyčių, įvairaus amžiaus ir padėties romiečių Žaidimas. 
Dauguma čia susirinkusių moterų vaikštinėjo šen ir ten, norė- 
damos išjudinti kraują, stingstantį gyslose nuo neįprasto šiam 
metų laikui šalčio. 

Spartakas su Kriksu atėję prie portiko sustojo atokiau nuo 
patricijų ir raitelių minios, kaip ir derėjo jų padėties žmonėms, 
ir ėmė akimis ieškoti Liucijaus Sergijaus Katilinos; ir iš tiesų 
pamatė jį stovint prie vienos kolonos su patricijum Kvintu Ku- 
rijum, girtuokliu ir pasileidėliu, kuriam padedant vėliau buvo 
atskleistas Katilinos sąmokslas. Su jais dar buvo jaunasis Liu- 
cijus Kalpurnijus Bestija, liaudies tribūnas Katilinos sąmokslo 
metais. 

Stengdamiesi neužkliudyti čia susirinkusių žmonių, gladia- 
toriai iš lėto prisiartino prie baisiojo patricijaus, kuris pašaipiai 
juokdamasis kalbėjo savo draugams: 

- Norėčiau kaip nors susipažinti su vestale Licinija, aplink 
kurią rėžia sparną Markas Krasas, ir jai papasakoti, ką tas sto- 
rulis išdarinėja su Eutibide. 

- Taip, taip, - pritarė Liucijus Bestija, - ir pasakyk jai, kad 
Krasas Eutibidei padovanojo du šimtus tūkstančių sestercijų! 

- Markas Krasas dovanoja moteriai du šimtus tūkstančių 
sestercijų! - sušuko Katilina. — Čia tai bent stebuklas, didesnis 
ir už Arimino, kur, sako, gaidys prašnekęs žmogaus balsu. 

- Tai stebina tik todėl, kad Krasas garsėja šykštumu, - pasa- 
kė Kvintas Kurijus. - Pagaliau jam du šimtai tūkstančių sester- 
cijų — tik grūdelis iš visų skaidriojo Tiberio smėlynų. 

- Tiesą sakai, - godžiai išversdamas akis tarė Liucijus Bes- 
tija. - Ką tai reiškia žmogui, turinčiam daugiau kaip septynis 
tūkstančius talentų*!.. 

- Vadinasi, daugiau kaip pusantro bilijono sestercijų? 

- Baisus turtas! Netikėtum, jei nežinotum, kad tai tiesa! 


83 


- Štai kam puikiai sutvarkytoj mūsų respublikoj atviri keliai 
į garbę ir šlovę! - karčiai tarė Katilina. - Vidutinybėms ir men- 
kystoms! O aš, nors jaučiu turįs jėgų ir gebėjimų vadovauti ir 
laimėti bet kokį karą, niekad negalėjau prasimušti į vadus, nes 
esu neturtingas ir paskendęs skolose. Jeigu rytoj Krasui tik dėl 
tuščios garbės šautų į galvą mintis prašyti paskyrimo į kokią 
nors provinciją, kur tektų vesti karą, gautų jį beregint: su to- 
kiais turtais jis nupirktų ne tik vargšus alkanus plebėjus, bet ir 
visa ko pertekusį, godų senatą. 

- Reikia pasakyti, kad tų nesuskaičiuojamų jo turtų šaltinis 
labai jau nešvarus, - pridūrė Kvintas Kurijus. 

— Aš manau! - pritarė jaunasis Bestija. - Kas nežino, kaip 
Krasas juos susikrovė? Už žemiausias kainas grobė konfiskuo- 
tą Sulos proskripcijų aukų gerą, skolino pinigus už nežmoniš- 
kus procentus, nusipirko penkis šimtus vergų — architektų ir 
mūrininkų, tie jam pastatė gausybę namų dykvietėse - jas irgi 
įsigijo kone veltui; ten kadaise stovėjo plebėjų lūšnos, sudegu- 
sios per gaisrus, kurie dažnai nusiaubia varguolių kvartalus... 

- Taigi dabar, - pertraukė Katilina, - pusė namų Romoje pri- 
klauso jam. 

- Argi tai teisinga? - karštai sušuko Bestija. - Argi tai dora? 

- Užtat patogu, - karčiai šyptelėjęs, tarė Katilina. 

— Ar gali ir ar turi taip ilgiau trukti? - paklausė Kvintas 
Kurijus. 

— Neturėtų, - murmtelėjo Katilina, - bet ką žmogus žinai, 
kas parašyta neklystančioje likimo knygoje? 

-— Norėti — tai galėti, - atsakė jam Bestija. - Keturi šimtai 
trisdešimt trys tūkstančiai Romos piliečių iš tų keturių šimtų 
šešiasdešimt trijų tūkstančių, kurie pagal paskutinį surašymą 
gyvena Romoje, neturi pakankamai pinigų numalšinti alkiui 
ir pakankamai žemės priglausti savo nuilsusiems kaulams; 
tačiau atsiras drąsuolis, kuris aiškins, kad tie trisdešimt tūks- 
tančių įgijo turtą apgaulės keliu ir valdo jį neteisėtai, ir tada 
pamatysi, Katilina, vargšai ras kaip parodyti savo jėgą tiems 

prakeiktiems siurbėlėms, mintantiems alkanų ir nelaimingų 
žmonių krauju. 

- Ne bejėgiškai verkšlenti ir tuščiažodžiauti reikia, jauni- 
kaiti, - tarė Katilina. - Mes turime slapčia subrandinti pla- 
ną ir atėjus laikui negailestingai jį įvykdyti. Tylėk ir lauk, 
Bestija; gal nebetoli ta diena, kai mes galėsime trenkti tokį 
smūgį, kad iš to supuvusio visuomenės pastato, kurio po- 
žemiuose dabar vaitojame, liks tik griuvėsių krūva. Nors jis 
ir dailiai iš lauko aptinkuotas, bet viduje visas sutrūkinėjęs 
ir sutrešęs. 

- Žiūrėk, žiūrėk, koks linksmas oratorius Kvintas Horten- 
zijus! — tarė Kurijus, lyg norėdamas nukreipti į šalį pokalbį. - 
Matyt, džiaugiasi, kad išvažiavo Ciceronas ir kad dabar Foru- 
mo susirinkimuose jis neturės varžovo. 

- Na ir bailys tas Markas Tulijus! - sušuko Katilina. - Vos 
tik pamatė, kad pateko Sulos nemalonėn už vaikystės dienų 
simpatijas Marijui, tuoj pasipustė padus ir - į Graikiją! 

- Greit bus du mėnesiai, kai jo nėra Romoje. 

- O, kad aš turėčiau jo iškalbą! - gniauždamas galingus 
kumščius, sušnibždėjo Katilina. - Po poros metų būčiau Ro- 
mos valdovas. 

- Tau trūksta jo iškalbos, o jam - tavo jėgos. 

- Ir vis dėlto, - susimąstęs ir staiga surimtėjęs tarė Katili- 
na, - mes turime jį patraukti savo pusėn. Tai bus nelengva, nes 
jis minkštakūnis: juk Ciceronas kiaurai persiėmęs peripateti- 
kų* bei Platono dorybių filosofija, kuri slopina ryžtą ir silpnina 
dvasios jėgas, - antraip jis gali tapti baisiu ginklu mūsų priešų 
rankose. 

Ir visi trys patricijai nutilo. 

Tuo tarpu portiką supanti minia šiek tiek prasiskyrė, ir pa- 
sirodė Sulos žmona Valerija, lydima nemažo būrio patricijų, 
iš kurių ypač krito į akis nedidukas dručkis Decijus Cedicijus, 
ilgšis Elvijus Medulijus ir Kvintas Hortenzijus; Valerija pasuko 
link savo auksu ir purpuru tvaskančios lektikos, kuri jau lau- 

kė jos prie pat įėjimo į portiką, laikoma ketverto stiprių vergų 
kapadokų. 

Išeidama į lauką, Valerija apsisiautė tamsiai mėlynu labai 
plačiu palijum iš sunkios rytietiškos medžiagos, ir jos klostės 
paslėpė nuo aistringų gerbėjų gašlių žvilgsnių visas grožybes, 
kuriomis gamta taip dosniai ją buvo apdovanojusi, nors prieš 
tai portike ji rodė, ką turi geriausio, kiek tik leido padorumas. 

Jos veidas buvo išblyškęs, o didelės juodos plačiai atmerktos 
akys žvelgė nemirkčiodamos ir su nuoboduliu; tai atrodė keis- 
ta, juk moteris tik prieš mėnesį buvo atšventusi savo vestuves. 

Grakščiai linkčiodama galva ir koketiškai šypsodama, ji at- 
sakinėjo į susirinkusių prie portiko patricijų sveikinimus ir, 
už žavios šypsenos slėpdama žiovulį, paspaudė rankas abiem 
dabitoms - Elvijui Medulijui ir Decijui Cedicijui. Jie kaip še- 
šėliai įkyriai visur sekiojo Valeriją. Savaime suprantama, abu 
vyrai niekam nenorėjo užleisti garbės padėti jai įlipti į lektiką. 
Atsisėdusi Valerija užtraukė užuolaidas ir ženklu įsakė ver- 
gams nešti. 

Kapadokai pakėlė lektiką ir ėmė ją nešti; prieky ėjo vergas, 
kurio pareiga buvo šalinti iš kelio kliūtis, o iš paskos — šešių 
vergų palyda. 

Vos tik lektika nutolo nuo garbintojų minios, Valerija su 
palengvėjimu giliai atsiduso ir, taisydamasi ant veido šydą, iš 
nuobodulio ėmė liūdnai dairytis tai į šlapią gatvių grindinį, tai 
į lietingą pilkšvą dangų. 

Kaip minėjome, Spartakas su Kriksu stovėjo atokiau; pama- 
tęs gražuolę sėdant į lektiką, jis iškart pažino, kad tai jo sesers 
ponia, ir susijaudinęs stuktelėjo alkūne draugą, sušnibždėda- 
mas jam į ausį: 

- Žiūrėk!.. Valerija, Sulos žmona! 

- Prisiekiu šventąja Arelato giria, ji graži kaip pati Venera. 

Tuo metu buvusio laimingojo diktatoriaus žmonos lektika 
atsidūrė palei gladiatorius, ir Valerija, kuri išsiblaškiusi dairėsi 
pro lektikos dureles, pamatė Spartaką. 

Ji netikėtai krūptelėjo, jos išsiblaškymas dingo, ir švelniai 
nuraudusi ji įsmeigė į Spartaką spindinčias juodas akis; lekti- 
kai tolstant nuo kukliai stovinčių gladiatorių, ji net galvą pro 
užuolaidėles iškišo, kad matytų traką. 

- Oho! - šūktelėjo Kriksas, pastebėjęs tą neabejotinai palan- 
kų kilmingosios damos dėmesį savo draugui. 

- Mano mielas, Fortūna, ta kaprizinga ir nedora moteris, 
beje, ji visada tokia, - nutvėrė tave už čiupros ar veikiau tu, 
laimingasis, sugavai už kasų nepastovią deivę!.. Laikyk ją stip- 
riai, drauguži, taip stipriai, kad tavo rankose šį tą paliktų, jeigu 
užsimanytų pabėgti. 

Paskutinius žodžius jis pridūrė, kai atsigręžęs į Spartaką pa- 
matė, kad šis stovi baisiai susijaudinęs ir išbalęs kaip drobė. 

Bet draugui dar nebaigus plepėti, Spartakas susitvardė ir 
kaip galėdamas atsainiau nusišypsojęs atkirto: 

- Ar nenutilsi tu, paikši! Ką čia kliedi apie Fortūną ir čiuprą? 
Prisiekiu Herkulio kuoka, tu matai ne daugiau už andabatą! 

Norėdamas nutraukti jam nemalonų pokalbį, buvęs gladiato- 
rius priėjo prie Liucijaus Sergijaus Katilinos ir tyliai paklausė: 

- Ar man ateiti šį vakarą pas tave, Katilina? 

— Žinoma. Bet nesakyk „šį vakarą“, kai jau beveik naktis, 
verčiau sakyk „netrukus“, - atsakė Katilina. 

Nusilenkęs patricijui, Spartakas pasisuko eiti sakydamas: 

- Taigi... netrukus... 

Jis grįžo pas Kriksą ir ėmė jam kažką pusbalsiu, bet karštai 
pasakoti; Kriksas keletą kartų linktelėjo galva, tada abu tylėda- 
mi nuėjo per Forumą link Šventosios gatvės. 

- Prisiekiu Plutonu! Aš visai pamečiau siūlą, iki šiol mane 
vedusį painiais tavo širdies labirintais, - tarė Bestija, kuris 
nustebęs žiūrėjo, kaip Katilina draugiškai kalbasi su gladia- 
torium. 

- Okas atsitiko? - naiviai paklausė Katilina. 

- Romėnų patricijus nusileidžia iki draugystės su žema ir 
niekinga gladiatorių paderme! 


87 


— Koks skandalas! - pašaipiai šypsodamas atkirto patrici- 
jus. - Baisus dalykas, ar ne?.. 

Ir nelaukdamas atsakymo pridūrė jau visai kitokiu balsu: 

- Ateikite šiandien pas mane: pavakarieniausime, pasilinks- 
minsime ir... pakalbėsime apie rimtus reikalus. 

Žingsniuodami Šventąja gatve Palatino link, Spartakas ir 
Kriksas staiga susidūrė su prašmatniai apsirengusia, nepapra- 
stai gražia jauna moterim, kuri, lydima tarno pedisekvo, ėjo 
kartu su pagyvenusia verge iš kitos pusės. 

Moteris buvo tokia graži - rudi plaukai, sniego baltumo oda, 
didžiulės žalios kaip jūra akys - ir tokia gracinga, kad Kriksas 
net išsižiojo iš nuostabos ir sustojęs šūktelėjo, nenuleisdamas 
nuo jos akių: 

— O Hezau! Tai bent gražuolė! 

Spartakas, kuris ėjo liūdnas, susimąstęs ir nuleidęs galvą, 
kilstelėjo akis ir pažiūrėjo į merginą. Toji, nekreipdama jokio 
dėmesio į besižavintį ja Kriksą, įbedė žvilgsnį į traką, sustojo 
nustebusi, lyg jis būtų buvęs senas jos pažįstamas, ir tarė grai- 
kiškai: 

- Tesaugo tave dievas, Spartakai! 

- Labai dėkoju, - nustebęs ir mažumą sumišęs atsakė Spar- 
takas. - Labai dėkoju, gražuole, tebūnie tau maloninga Knido 
Venera... 

Priėjusi arčiau mergina sušnibždėjo: 

- Šviesos ir laisvės, narsusis Spartakai! 

Išgirdęs šiuos žodžius, trakas net krūptelėjo iš nuostabos ir, 
įtariai žvelgdamas į pašnekovę, suraukęs antakius atsakė: 

- Nesuprantu, ką reiškia tavo juokai, gražuole. 

- Tai ne juokai, ir tu be reikalo apsimeti: tai engiamųjų slap- 
tažodis. Aš - kurtizanė Eutibidė, buvusi vergė, graikė, juk aš 
irgi engiama... 

Žavingai ir meiliai šypsodama, ji paėmė didelę Spartako 
ranką ir švelniai spustelėjo savo gležnais pirščiukais. 

Gladiatorius vėl krūptelėjo ir nustebęs sušnibždėjo: 

- Ji nejuokauja! Žino slaptą ženklą... 

šypsena lūpose irgi nenuleido nuo jo akių. 

- Tiek to... Tesaugo tave dievai! - tarė jis. 

- Mano namas Šventojoje gatvėje, netoli Jano šventyklos, 
ateik, aš galiu nemažai prisidėti prie to kilnaus reikalo, kurio 
ėmeisi. 

Matydama, kad Spartakas niekaip negali ryžtis, ji kone mal- 
daudama meiliai ir sykiu karštai pakartojo: 

- Ateik! 

- Ateisiu, - atsakė Spartakas. 

— Lik sveikas! - lotyniškai tarė kurtizanė mostelėjusi ranka. 

- Lik sveika, - atsakė Spartakas. 

- Lik sveika, grožio deive! - atsakė ir Kriksas, kuris Sparta- 
kui kalbantis su Eutibide stovėjo atokiau, nenuleisdamas akių 
nuo gražiosios mergaitės. 

Lyg stabo ištiktas stovėjo jis ir žiūrėjo į tolstančią Eutibidę. 
Nežinia, kiek laiko būtų taip prastypsojęs, jeigu Spartakas ne- 
būtų papurtęs jo už peties sakydamas: 

- Ei, Kriksai, tu pasijudinsi ar ne? 

Galas atsikvošėjo ir nužingsniavo greta Spartako, nuo- 
lat gręžiodamasis atgal. Nuėjęs kokių trisdešimt žingsnių, jis 
sušuko: 

- Ir jis dar nenori, kad vadinčiau Fortūnos numylėtiniu!.. 
Ak, nedėkingasis!.. Turėtum šventyklą pastatyti tai kaprizingai 
deivei, išskleidusiai virš tavęs savo sparnus. 

- Kodėl ji mane prakalbino, ta nelaimingoji? 

— Nežinau ir žinoti nenoriu, kas ji! Tačiau esu tikras, kad 
Venera, jeigu tik ji yra, negali būti už ją gražesnė. 

Sulig tais žodžiais vienas iš lydėjusių Valeriją vergų pedi- 
sekvų pasivijo gladiatorius ir paklausė: 

- Kuris iš jūsų Spartakas? 

- Aš, - atsakė trakas. 

- Tavo sesuo Mirca lauks tavęs šiandien apie vidurnaktį Va- 
lerijos namuose: jai reikia su tavim pasikalbėti neatidėliotinu 
reikalu. 

- Būsiu pas ją tuo laiku. 
Vergas grįžo atgal, o abu draugai nuėjo savo keliu ir greit 
dingo už Palatino kalvos šlaito. 


V skyrius 


KATILINOS TRIKLINIJUS IR VALERIJOS 
KONKLAVA 


Katilinos namai, stovintys pietiniame Palatino kalvos šlaite, 
toli gražu nebuvo nei didžiausi, nei gražiausi Romoje; pusei 
amžiaus praslinkus, jie kartu su oratoriaus Hortenzijaus na- 
mais buvo prijungti prie imperatoriaus Augusto rūmų. Šiaip 
ar taip, vidaus ištaiga ir patogumais jie nenusileido pačių Žy- 
miausių to meto patricijų namams, O triklinijus, kur pirmojo 
deglo valandą atsidrėbę gultuose puotavo Liucijus Sergijus Ka- 
tilina su draugais, garsėjo Romoje prabanga ir puošnumu. 

Ilga, plati ir labai erdvi salė buvo padalyta į dvi dalis še- 
šiomis Tivolio marmuro kolonomis, aplink kurias vyniojosi 
gebenių ir rožių girliandos, skleisdamos laukų gaivumą šioje 
vietoje, kur viešpatavo dirbtinumas, besotystė ir geiduliai. 

Palei sienas, tarp kvepiančių girliandų, panašių į tas, kurio- 
mis buvo apvyniotos kolonos, bolavo abiejų lyčių statulų gru- 
pės; apie jų švankumą ir padorumą negalėjo būti nė kalbos, 
tačiau vien tik akį užmetus nelikdavo abejonių, kad tai nepri- 
lygstami didžio meistro kūriniai. 

Ant dailiausių mozaikinių grindų nepaprastai meniškai 
buvo pavaizduota nimfos, satyrai ir faunai; susikibę rateliais, 
jie šoko laukinį begėdišką šokį, nė kiek neslėpdami savo gun- 
dančių formų, kuriomis juos buvo apdovanojusi menininko 
fantazija. 

Salės gale už kolonų stovėjo rečiausios rūšies marmuro sta- 
las, 0 aplink jį trys bronziniai dideli ir aukšti valgomieji gul- 

tai su pūkų čiužiniais ir brangiais purpuro spalvos užtiesalais. 
Puikaus darbo auksinės ir sidabrinės lempos kabojo palubėje 
ir ne tik skaisčiai švietė, bet ir skleidė malonų aromatą, nuo 
kurio žmogui atbukdavo mintys ir jis užsimiršęs nugrimzdavo 
į saldų geismingą svaigulį. 

Prie sienų stovėjo trys bronziniai staliukai, išdailinti meis- 
triškai ir subtiliai iškaltais lapais bei vynuogių šakelėmis: ant jų 
būdavo dedami įvairaus dydžio ir formos sidabro indai. Tarp 
staliukų buvo bronziniai suolai, uždengti purpuru, o aplink 
visą triklinijų, sustatytos lygiais tarpais, papuoštos karoliais ir 
brangakmeniais, dvylika bronzinių etiopų statulų laikė sidab- 
rinius kandeliabrus su lampadomis, kurios dar labiau didino ir 
taip ryškų salės apšvietimą. 

Ant gultų, atsirėmę alkūnėmis į purpurinės pagalves, tin- 
giai drybsojo Katilina ir jo svečiai: Kurionas ir Liucijus Besti- 
ja- karštas jaunuolis, vėliau tapęs liaudies tribūnu; Gajus 
Antonijus - apatiškas ir prasiskolinęs jaunas patricijus; per 691 
metų sąmokslą jis buvo Katilinos draugas, o paskui, tapęs kon- 
sulu, susidraugavo su Ciceronu. Energingasis Ciceronas pa- 
dėjo Gajui Antonijui tais pačiais metais sunaikinti buvusį savo 
bendrininką Katiliną. Čia buvo ir Liucijus Kalpurnijus Pizonas 
Cezonijus - ištvirkęs patricijus, irgi lig ausų paskendęs skolose, 
kurių niekaip negalėjo išmokėti, nors ir labai jaunas buvo; jis 
neįstengė išgelbėti Katilinos 691-aisiais, užtat likimo jam buvo 
lemta už jį atkeršyti po penkerių metų, kai tapęs konsulu pa- 
naudojo visą savo įtaką, kad Ciceronas būtų ištremtas; Pizonas 
buvo šiurkštus, nesivaldantis gašlūnas ir nemokša. Šalia Pizo- 
no, ant viduriniojo gulto, skirto garbingiausiam svečiui, dryb- 
sojo kokių dvidešimties metų moteriškai gražus jaunikaitis 
dažytu veidu ir akimis, sugarbanotais, iškvepintais plaukais, 
tačiau apvytusiais skruostais ir kimiu nuo girtavimo balsu. Tai 
buvo Aulas Gabinijus Nepotas, artimiausias Katilinos draugas; 
696 metais, tapęs konsulu, jis kartu su Pizonu dėjo daug pa- 
stangų, kad būtų ištremtas Ciceronas. 

Kaip tik Gabinijui šeimininkas ir paskyrė garbingiausią, 
konsulišką vietą: jis gulėjo triklinijaus durų dešinėje, taigi buvo 
pokylio karalius. 

Šalia jo, ant gretimo gulto, tysojo jaunas patricijus, ne ma- 
žesnis už kitus pasileidėlis ir švaistūnas, Kornelijus Lentulas 
Sura, narsus ir stiprus vyras; 691 metais, prieš pat Katilinos 
sukilimą, prie kurio Sura tiek daug buvo prisidėjęs, konsulo 
Cicerono įsakymu jis buvo pasmaugtas kalėjime. 

Greta Suros sėdėjo Cetegas, vaidingas ir drąsus jaunuolis; 
jis irgi troško pakeisti Romos valstybinę santvarką, svajojo apie 
permainas, maištus. Paskutinis ant to paties gulto sėdėjo Gajus 
Veris - godus sėkmės ir pinigų, žiaurus ir garbėtroška; netru- 
kus jis buvo paskirtas Galijos prokonsulo kvestorium, 0 vėliau 
ėjo tas pareigas pas Sicilijos pretorių Karboną, pagarsėjusį ky- 
šininkavimu ir plėšimais. 

Kaip matome, Katilinos triklinijus buvo pilnas; čia susirinko 
toli gražu ne patys doriausi Romos piliečiai ir, žinoma, ne di- 
džių darbų bei kilnių žygių rengti. 

Visi svečiai vilkėjo baltos kaip sniegas plonytės drobės rū- 
bais, o ant galvų buvo užsidėję gebenių, laurų ir rožių vaini- 
kus. Puiki vakarienė, kuria Katilina vaišino savo draugus, jau 
ėjo į pabaigą. 

Linksmumas, apėmęs šiuos devynis patricijus, pokštai, są- 
mojai, nešvankūs anekdotai, taurių skimbčiojimas ir smagios 
kalbos liudijo apie Katilinos virėjo ir ypač taurininko gebė- 
jimus. 

Patarnaujantys prie stalo vergai - taurininkai, valgių pada- 
vėjai, stalininkai - apsivilkę baltutėlėmis tunikomis stovėjo pa- 
lei triklinijaus stalą, daugiausia priešais garbės vietą, pasiruošę 
iš menkiausio ženklo įspėti svečių norus. 

Salės kampe buvo įsitaisę fleitininkai, aktoriai ir aktorės 
trumputėmis tunikomis, su gėlių vainikais ant galvų; retkar- 
čiais užgrojus muzikai jie pasileisdavo gašliai šokti, dar labiau 
pagyvindami linksmą pokylio triukšmą. 

- Įpilk man falerno, - užkimusiu nuo girtumo balsu staiga 
riktelėjo senatorius Kurionas, atkišdamas sidabro taurę arčiau- 
siai stovinčiam vyno pilstytojui. - Įpilk man falerno. Noriu iš- 
gerti už šviesiojo Katilinos sveikatą, ir kad tasai bjaurybė tur- 
čius Krasas nusprogtų iš šykštumo. 

- Pamatysi, tuoj tas nelemtas girtuoklis Kurionas mus pri- 
baigs, darkydamas Pindaro eiles, - tarė Liucijus Bestija greta 
sėdinčiam Katilinai. 

- Jeigu tik atsimins. Reikia manyti, jis dar nenuskandino at- 
minties vyno taurėje, - atsakė Katilina. 

- Krasas!.. Krasas!.. Tai mano košmaras... Tik apie jį aš nuo- 
lat galvoju, tik jį naktimis sapnuoju!.. - atsiduso Gajus Veris. 

- Vargšas Veris! Kraso turtai jam trukdo miegoti! - įdėmiai 
pažvelgęs į savo kaimyną, su pašaipa tarė Aulas Gabinijus, bal- 
ta ranka šiaušdamas sugarbanotus ir iškvepintus plaukus. 

— Nejaugi niekados neišauš lygybės diena? - atsidusęs su- 
šuko Veris. 

- Apie ką galvojo tie mulkiai Grakchai ir tas kvailys Dru- 
zas, kai sukėlė mieste maištą, norėdami išdalyti plebėjams že- 
mes? - tarė Gajus Antonijus. - Tik jau ne apie vargšus patrici- 
jus!.. O kas gi dar didesni vargšai už mus? Juk visą mūsų gerą 
suryja tie nepasotinami gobšuoliai bankininkai, kurie, reikalau- 
dami procentų už paskolintus pinigus, uždeda sekvestrą mūsų 
dvarų pajamoms, užuot pratęsę skolų mokėjimo terminą... 

- Iš tikrųjų, kas gi dar didesni vargšai už mus! Per neregė- 
tą išsigimėlių tėvų šykštumą ir visagalius įstatymus mes pa- 
smerkti skurde leisti gražiausius jaunystės metus, džiūti dėl 
neįvykdomų karštų norų! - grieždamas dantimis ir mėšlungiš- 
kai gniauždamas ką tik išgertą taurę, pridūrė Liucijus Bestija. 

- Kas gi dar didesni vargšai už mus! Gimėme patricijais — 
argi ne dėl juoko! Mes galingi - argi tai ne patyčios! Mus gerbia 
plebėjai - kokia ironija! - su kartėliu pasakė Lentulas Sura. 

- Driskiai su togomis - štai kas mes!.. 

- Elgetos, apsirengę purpuru! 

— Mes vargšai bedaliai... nėr mums vietos visa ko perteku- 
sios Romos puotoje! 

- Mirtis lupikautojams ir bankininkams! 

- Po velnių Dvylikos lentelių įstatymus!.. 

- Ir tėvų valdžią! 

- Tepaleidžia plėnimis senatą visagalis Griausmavaldžio Ju- 
piterio žaibas! 

- Tiktai pirmiau tegu mane įspėja, kad aš tą dieną neatei- 
čiau! - kvailai išsproginęs akis, burbtelėjo senatorius Kurionas. 

Netikėta ir sąmojinga girtuoklio pastaba visiems sukėlė gar- 
daus juoko, ir tuo užsibaigė nuobodūs Katilinos svečių skun- 
dai ir prakeikimai. 

Dar juokui nenutilus, į triklinijų įėjo vergas ir prisiartinęs 
prie šeimininko šnibžtelėjo jam į ausį keletą žodžių. 

- Prisiekiu pragaro dievais! - garsiai ir džiugiai sušuko Ka- 
tilina. - Pagaliau! Greit vesk jį čia kartu su draugu. 

Vergas nusilenkė ir buvo beeinąs, bet Katilina sustabdė jį 
sakydamas: 

- Priimkite juos su didžiausia pagarba. Nuplaukite kojas, 
ištrinkite kvepiančiais aliejais, apvilkite puotos rūbais ir ant 
galvų uždėkite vainikus. 

Dar kartą nusilenkęs, vergas išėjo, o Katilina riktelėjo trikli- 
nijaus tvarkdariui: 

- Epaforai, liepk tuojau nuvalyti nuo stalo puotos likučius ir 
pastatyk du suolus prieš garbės vietą: aš laukiu dviejų draugų. 
Juokdariai, muzikantai, vergai tegu išeina, o eksedroje kad vis- 
kas būtų paruošta linksmai, maloniai ir ilgai orgijai. 

Tuo metu, kai tvarkdarys Epaforas perdavinėjo gautus įsa- 
kymus, o iš triklinijaus ėjo aktoriai, muzikantai ir vergai, sve- 
čiai tylomis gurkšnojo iš sidabro taurių putojantį penkiasde- 
šimtmetį falerną ir su neslepiamu smalsumu nekantriai laukė 
pasirodant naujų svečių; netrukus vergo lydimi jie įžengė pro 
duris, pasipuošę baltais puotos rūbais, su rožių vainikais ant 
galvų. 

Tai buvo Spartakas ir Kriksas. 

— Tesaugo dievai šį namą ir kilniuosius jo svečius, - tarė 
Spartakas. 

- Būkite pasveikinti, - pridūrė Kriksas. 

- Pagarba ir šlovė tau, narsusis Spartakai, ir tavo draugui! - 
atsakė Katilina, eidamas pasitikti rudiarijaus* ir gladiatoriaus. 

Jis paėmė Spartaką už rankos ir nuvedė prie gulto, kur prieš 
tai pats sėdėjo; tada ant vieno iš suolų prieš garbės vietą paso- 
dino Kriksą, o pats įsitaisė greta. 

— Kodėl gi, Spartakai, nepanorėjai praleisti šio vakaro už 
mano stalo kartu su šiais kilniais ir šauniais jaunuoliais? - pa- 
klausė Katilina, rodydamas į svečius. 

- Nepanorėjau? Negalėjau, Katilina. Aš juk tave įspėjau... 
nebent durininkas tau neperdavė, ką buvau liepęs. 

- Taip, aš buvau įspėtas, kad tu negalėsi ateiti pas mane va- 
karienės... 

- Bet tu nežinojai kodėl, mat nepasikliaudamas durininku 
aš nepasakiau priežasties... Turėjau nueiti į vieną smuklę, kur 
renkasi gladiatoriai, ir ten susirasti - panašiai kaip tu mane 
kadaise susiradai - žmones, turinčius didelę įtaką šiems nelai- 
mingiesiems. 

— Vadinasi, - tai išgirdęs pašaipiai tarė Liucijus Bestija, - mes, 
gladiatoriai, galvojame apie savo laisvę, kalbame apie savo tei- 
ses ir rengiamės jas ginti su kardu rankoje!.. 

Spartako veidas plykstelėjo, galingu kumščiu trinktelėjęs į 
stalą, jis staiga pašoko ir suriko: 

- Taip, taip, prisiekiu visais Jupiterio žaibais!.. Jeigu... 

Bet staiga jis nutilo ir pakeitęs balsą, susivaldęs kalbėjo 
toliau: 

- Jeigu tik to norės aukščiausieji dievai ir jūs, kilnieji ir galin- 
gieji patricijai, mes imsimės ginklų dėl engiamųjų laisvės! 

- Na ir balsas šito gladiatoriaus! Kaip buliaus! - pro miegus 
sumurmėjo Kurionas, vos nulaikydamas galvą, svyrančią tai į 
vieną, tai į kitą pusę. 

- Pasipūtęs kaip diktatorius Liucijus Kornelijus Sula Lai- 
mingasis, - pridūrė Gajus Antonijus. 

Katilina, nujausdamas, kuo gali baigtis patricijų pašaipos, 
liepė vergams įpilti atvykėliams falerno ir atsistojęs šitaip 
prabilo: 

- Kilmingieji romėnų patricijai, iš kurių negailestingas liki- 
mas atėmė tai, kuo pagal savo dvasios didybę jūs visai tei- 
sėtai turite naudotis - laisvę, valdžią, turtus; aš, mano ištiki- 
mieji, dorieji draugai, pažįstu jus kaip puikius, šaunius vyrus 
ir noriu jums pristatyti šį stipruolį rudiarijų Spartaką, kuris 
dėl savo kūno ir dvasios ypatybių tikrai buvo vertas gimti ne 
traku, o Romos piliečiu ir patricijum. Kovodamas mūsų le- 
gionuose, jis įrodė didvyriškumą ir pelnė piliečio vainiką bei 
dekano laipsnį... 

- Tačiau tai jam nesukliudė dezertyruoti iš mūsų kariuome- 
nės, kai tik pasitaikė patogi proga, — pertraukė Liucijus Bestija. 

— Na tai kas! - energingai lyg peiliu nukirto Katilina. - Ne- 
jaugi kaltinate jį už tai, kad, mums užpuolus jo gimtąją šalį, 
jis mus paliko, norėdamas ginti savo tėvynę, savo artimuosius, 
savo namų dievus? Kuris iš jūsų, pakliuvęs Mitridato nelaisvėn 
ir paimtas į jo kariuomenę, nelaikytų savo pareiga, vos tik išvy- 
dęs romėnų erelį, mesti nekenčiamas barbarų vėliavas ir grįžti 
pas savuosius? 

Salė pritariamasi suūžė, ir Katilina, sėkmės paskatintas, kal- 
bėjo toliau: 

- Argi mes nematėme šio neįveikiamo vyro cirke? Argi visa 
Roma nesižavėjo šiuo bebaimiu kovotoju? Jis atliko žygius, 
vertus ne gladiatoriaus, 0 šauniausio karvedžio. Šis žmogus, 
kaip ir mes vergas, kaip ir mes engiamas, kaip ir mes nelai- 
mingas, yra pranokęs savo padėtį ir savo piktą likimą, nes jau 
seniai visa širdimi atsidavė sunkiam, pavojingam, bet kilniam 
reikalui: jis rengia su gladiatoriais slaptą sąmokslą, galvoja 
vieną dieną sukelti šiuos vargšus, davusius šventą priesaiką, 
prieš tironiją, pasmerkusią juos mirčiai ir žiūrovų patyčioms 

amfiteatruose, jis nori vergams duoti laisvę ir sugrąžinti juos į 
gimtuosius kraštus. 

Katilina nutilo ir po trumpos pauzės vėl prabilo: 

- O argi mes su jumis ne apie tą patį jau seniai galvojame? 
Ko reikalauja gladiatoriai? Laisvės! Ko reikalaujame mes? 
Prieš ką norime sukilti, jei ne prieš tą pačią oligarchiją? Juk 
nuo to laiko, kai respublika pateko į oligarchų rankas, tik 
jiems, vien tik jiems moka duoklę karaliai ir tetrarchai*, tau- 
tos ir nacijos, o visi kiti garbingi ir dori piliečiai - kilmingi 
ir be kilmės - yra nustumti į visuomenės dugną, paniekinti, 
apspjaudyti ir sutrypti. 

Jauni patricijai ėmė murmėti: jų akyse sužibo neapykanta, 
pyktis, keršto troškimas. 

Katilina kalbėjo toliau: 

- Mūsų namuose skurdas, mes paskendę skolose, dabartis 
liūdna, o ateitis dar liūdnesnė; kas mums beliko? Ar ne metas 
būtų pabusti? 

- Taip, taip, pabuskime, - užkimusiu balsu tarė Kurionas, 
per miegą išgirdęs paskutinius Katilinos žodžius, bet nesusi- 
gaudydamas tik ėmė smarkiai trintis akis. 

Nors ir labai atidžiai sąmokslininkai klausė Katilinos kal- 
bos, tačiau išgirdę kvailą Kuriono išsišokimą negalėjo susilai- 
kyti nesusijuokę. 

- Tegriebia tave Minas ir teisia pagal nuopelnus, tu prakeik- 
ta baidykle, išputusi nuo purvo ir vyno! - gniauždamas kumš- 
čius ir keikdamas nevykėlį girtuoklį, sustaugė Katilina. 

- Tylėk ir miegok, prakeiktasis! — užriko Bestija ir taip stum- 
telėjo Kurioną, kad tas nugriuvo aukštielninkas ant gulto. 

Katilina lėtai siurbtelėjo kelis gurkšnius falerno ir kiek pa- 
laukęs vėl prakalbo: 

- Taigi, gerbiamieji, aš jus šiandien susikviečiau bendrai ap- 
tarti, ar nevertėtų mūsų reikalo labui susijungti su Spartaku ir 
jo gladiatoriais. Jeigu mes ryšimės sukilti prieš nobilitetą, prieš 
senatą, kurių rankose yra aukščiausioji valdžia, valstybės iždas 

ir galingi legionai, tai vieni tikrai nelaimėsime ir turėsime ieš- 
koti pagalbos pas tuos, kurie turi teisę kovoti, trokšta žūtbūt 
nugalėti ir atkeršyti už savo skriaudas. Kova nieko neturinčių 
prieš visko pertekusius, kova vergų prieš ponus, engiamųjų 
prieš engėjus turi būti ir mūsų reikalas. Kodėl mums nepasi- 
naudojus tuo, ką sumanė gladiatoriai? Mes jiems vadovautu- 
me, juos valdytume, sudarytume iš jų romėnų legionus. Įtikin- 
kite mane, kad aš klystu, ir mes atidėsime savo planą geres- 
niems laikams. 

Nedarnus murmėjimas palydėjo Katilinos žodžius, kurie 
iš visa ko sprendžiant daugumui nepatiko. Spartakas, atidžiai 
stebėjęs čia susirinkusių patricijų nuotaiką šeimininkui kalbant, 
prabilo ramiu balsu, nors jo veidas buvo išblyškęs: 

- Aš atėjau čia, kilnusis Katilina, norėdamas suteikti tau ma- 
lonumą, nes tave labai gerbiu ir vertinu, bet visai nesitikėjau, 
kad šiuos kilmingus patricijus įtikins tavo žodžiai. Tu nuošir- 
džiai stengiesi tikėti tuo, ką sakai, nors pats širdyje abejoji. Tad 
leiskite man, tu ir kilnieji tavo draugai, kalbėti be užuolankų 
ir atverti jums širdį. Tarp jūsų ir mūsų, patricijų ir gladiatorių, 
pernelyg didelis padėties, siekių ir tikslo skirtumas, kad galė- 
tume, nors ir labai norėdami, eiti išvien. Jus, laisvus ir aukštos 
kilmės piliečius, laiko nustūmusi į šalį nuo valstybės reikalų ir 
atima iš jūsų turtus bei valdžią oligarchų kasta, priešiška liau- 
džiai, priešiška drąsiems, naujovių trokštantiems Žmonėms, 
oligarchų kasta, kurios valdžia jau daugiau kaip šimtą metų 
temdo Romos padangę nesantarve ir maištais; dabar labiau nei 
bet kada ji klesti, siautėja ir tvarko jus kaip įmanydama. 

Taigi jūsų sukilimo tikslas - nuversti dabartinį senatą, vei- 
kiančius įstatymus pakeisti kitais, teisingesniais liaudžiai, ly- 
giau paskirstyti turtus ir teises, O senatorius išsirinkti iš savo 
draugų. Bet jums, kaip ir dabartiniams valdovams, anapus Al- 
pių ir jūros gyvenančios tautos visada bus barbarai, ir jūs norė- 
site, kad jos ir toliau liktų Romos valdžioje ir mokėtų jai duoklę, 
norėsite, kad jūsų namai, kaip ir dera patricijų namams, būtų 

pilni vergų, o amfiteatruose, kaip ir šiandien, būtų rengiami 
jūsų mėgstami spektakliai - kruvinos gladiatorių kovos; tai 
bus jums pramoga po sunkių valstybinių darbų, kuriuos jūs, 
nugalėtojai, rytoj turėsite dirbti. Ko gi dar jūs galite norėti? Už- 
imti šiandienių vadovų vietą, ir nieko daugiau. 

Betgi mums, vargšams gladiatoriams, rūpi kitkas. Visų nie- 
kinami, žmonėmis nelaikomi, netekę laisvės ir tėvynės, verčia- 
mi grumtis ir vienas kitą žudyti kitų malonumui, mes trokšta- 
me laisvės, visiškos ir galutinės; mes norime atgauti savo tė- 
vynę, savo namus, taigi turime sukilti ne tik prieš dabartinius 
valdovus, bet ir prieš tuos, kurie ateis jų pakeisti, nesvarbu, 
kuo jie bus vardu - Sula ar Katilina, Cetegas ar Pompėjus, Len- 
tulas ar Krasas. 

Kita vertus, argi mes, gladiatoriai, galime tikėtis pergalės, 
patys vieni sukilę prieš baisią ir neįveikiamą Romos galybę?.. 
Ne, pergalė neįmanoma, vadinasi, ir pats žygis beprasmis. Kol 
aš tikėjausi, kad tu, Katilina, ir tavo draugai būsite ištikimi 
mūsų vadai, kol maniau, kad konsulo rango žmonės ir patri- 
cijai stos gladiatorių legionų priešaky, duos jiems savo vardą 
ir titulą, many dar liepsnojo tikėjimo ugnis, ji uždegdavo viltį 
ir mano draugų širdyse. Bet dabar man aišku, - aš tai supra- 
tau gerokai anksčiau, iš ilgų pokalbių su tavimi, Katilina, - kad 
jūsų auklėjimo prietarai niekad jums neleis būti mūsų vadais, 
ir matau, kokios tuščios buvo mano svajonės, kurias puoselė- 
jau savo širdyje, kurios nepalikdavo manęs net sapne... Be galo 
apgailestaudamas, dabar aš jų iškilmingai atsisakau kaip di- 
džiausios beprotybės. Argi galima kitaip pavadinti mūsų suki- 
limą netgi tuo atveju, jei mums pavyktų surinkti penkis ar de- 
šimt tūkstančių žmonių? Kokį autoritetą turėčiau, pavyzdžiui, 
aš ar kitas mano padėties vyras, kad ir stipresnis už mane būtų, 
kokį prestižą, kokią svarbą? 

Du legionai per porą savaičių mus sutriuškintų kaip ir tą 
gladiatorių armiją, kurią prieš dvidešimt metų vienas šaunus 
romėnų raitelis* buvo surinkęs prie Kapujos. Pretoriaus Luku- 

lo kohortos ją beregint išvaikė, nors gladiatorius vedė vyras iš 
garsios giminės, didžios dvasios ir be galo narsus. 

Sunku aprašyti tą įspūdį, kurį savo kalba padarė Spartakas, 
niekingas barbaras, daugumos svečių akyse. Vieni žavėjosi 
jo gražbylyste, kiti - minčių brandumu, treti - politinių idėjų 
gilumu, o apskritai visi buvo nepaprastai patenkinti romėnų 
galybei pareikšta pagarba. Buvęs gladiatorius taip sumaniai 
pakuteno patricijų tautinę savimeilę, kad šie vienas per kitą at- 
virai ėmė girti šaunųjį traką, ir visi, o labiausiai Liucijus Bestija, 
siūlė jam savo globą ir draugystę. 

Dar ilgai buvo svarstomas šis klausimas, pareikšta daug 
įvairių nuomonių ir galiausiai nuspręsta atidėti sumanymą ge- 
resniems laikams; laukti, kol pats metas duos gerą patarimą, 0 
Fortūna - palankesnę progą drąsiam planui įvykdyti. 

Spartakas pasiūlė Katilinai ir jo draugams savo ir to nedau- 
gelio juo tikinčių ir jį gerbiančių gladiatorių paslaugas - lyg 
tarp kitko jis visą laiką pabrėždavo žodį „nedaugelis“. Tad abu 
su Kriksu gurkštelėjo iš draugystės taurės, kuri ėjo aplink stalą, 
kaip ir visi svečiai įberdami į ją rožių žiedlapių iš savo vaini- 
kų, atsisveikino su šeimininku, jo draugais ir išėjo iš patricijaus 
namų, griežtai atsisakę pasilikti ruošiamai eksedroje orgijai. 

Atsidūrę gatvėje, jie pasuko Sulos namų link. 

Nenuėjus nė ketverto žingsnių, Kriksas pirmasis nutrau- 
kė tylą: 

- Tikiuosi, tu man paaiškinsi... 

- Ar nenutilsi, kad tave kur... - pusbalsiu sudraudė jį Spar- 
takas. - Vėliau viską sužinosi. 

Kokius tris šimtus žingsnių jie ėjo tylėdami. Pirmasis 
prabilo rudiarijus; apsidairęs jis atsisuko į galą ir pašnibž- 
domis tarė: 

- Ten buvo per daug žmonių, ir jie ne visi mums palankūs, 
ne visi gyvena savo galva; negalima jais pasitikėti. Tu girdėjai: 
jiems mūsų sąmokslas baigtas, išnyko lyg bepročio kliedesys. 
Tučtuojau bėk į Akciano gladiatorių mokyklą, pakeisk mūsų 

slaptažodį ir sutartą rankos paspaudimą. Dabar slaptažodis 
bus ne „Šviesa ir laisvė“, o „Pastovumas ir pergalė“, ir ne ranką 
reikės tris kartus spustelėti, o dešinės smiliumi trissyk lengvai 
suduoti į dešinįjį delną. 

Ir Spartakas, paėmęs Krikso ranką, tris kartus sudavė smi- 
liumi jam į delną sakydamas: 

- Šitaip, supratai? 

- Supratau, - atsakė Kriksas. 

— O dabar eik, negaišk laiko. Tegu kiekvienas manipulo 
viršininkas įspėja penkis savo gladiatorius, kad mūsų sąmok- 
slas atskleistas. Taigi kiekvienam, kuris ištars senąjį slaptažodį 
ir spustels tris kartus ranką, reikia paaiškinti, kad dingo bet 
kokia viltis, ir visiems laikams atsisakyta šio beprotiško su- 
manymo. Rytoj anksti rytą susitiksime Julijaus Rabecijaus mo- 
kykloje. 

Paspaudęs Kriksui ranką, Spartakas skubiai nuėjo link 5u- 
los namų. Netrukus jis jau beldėsi į duris. Durininkas jį įleido 
ir nuvedė į Valerijos apartamentus, kur mažame kambarėlyje 
gyveno jo sesuo Mirca. 

Mergaitė buvo įgijusi didelį ponios palankumą ir jau ėjo la- 
bai svarbias pareigas - tvarkė Valerijos tualetą. Ji nerimaudama 
laukė Spartako ir, vos tik pamatė brolį tarpdury, pripuolusi pa- 
kibo jam ant kaklo ir ėmė bučiuoti. 

O kai praėjo pirmas jausmų protrūkis, Mirca švytėdama iš 
džiaugsmo papasakojo Spartakui, kad ji niekada jo nebūtų čia 
kvietusi tokiu metu, jeigu ne jos ponia. Valerija tik ir kalbanti 
apie jį, tik ir klausinėjanti, kaip gyvenąs jos brolis: iš tiesų tokiai 
aukštai matronai gal nė nederėtų taip rūpintis buvusio gladia- 
toriaus likimu. Sužinojusi, kad Spartakas dar neturi jokios tar- 
nybos, Valerija liepė jį pakviesti šį vakarą: ketina jam pasiūlyti 
vadovauti gladiatorių mokyklai, kurią Sula neseniai įkūrė savo 
viloje Kumuose. 

Sunku įsivaizduoti, kaip nušvito iš džiaugsmo Spartako 
veidas Mircai ištarus šiuos žodžius; jis tai balo, tai raudo lyg 

aguona, 0 jo smegenyse, matyt, spietėsi keistos mintys, nes jis 
energingai purtė galvą, stengdamasis jas nuvyti. 

- O jeigu aš sutiksiu vadovauti šiai nedidelei gladiatorių 
mokyklai, ar Valerija nepareikalaus, kad vėl parsiduočiau į ver- 
giją, ar aš liksiu laisvas? - galiausiai paklausė jis seserį. 

- Apie tai ji man nieko neminėjo, - atsakė Mirca, - tačiau 
Valerija tau tokia palanki, kad tikrai sutiks palikti tave laisvą. 

- Vadinasi, ji labai gera, ta Valerija? 

- Tiek gera, kiek ir graži. 

- O, tada jos gerumas neturi ribų. 

— Man rodos, tu ją labai myli? 

— Aš?.. Nepaprastai, bet pagarbiai ir nuolankiai; tik taip 
mano padėties žmogus gali ir turi mylėti tokią kilnią matroną. 

— Tada... žinok... tiktai maldauju, jai - nė žodžio, ji man 
griežčiausiai uždraudė tau apie tai prasitarti... Žinok, tokį jaus- 
mą, be abejonės, tau įkvėpė aukščiausieji dievai! Tai atpildas 
Valerijai - juk ne kas kitas, o ji cirke įkalbinėjo Sulą dovanoti 
tau laisvę. 

- Kaip?.. Ji... Tu sakai tiesą?.. - paklausė Spartakas, krūptelė- 
jęs visu kūnu ir išblyškęs kaip drobė. 

- Tiesą, tiesą!.. Bet, žiūrėk, neišsiduok jai, kad žinai. 

Nuleidęs galvą ant krūtinės, Spartakas susimąstė. Po valan- 
dėlės Mirca pridūrė: 

— O dabar aš turiu pranešti Valerijai, kad tu atėjai, ir gauti 
leidimą įvesti tave pas ją. 

Nugrimzdęs į savo mintis, Spartakas nė nepastebėjo, kaip 
Mirca, lengvutė lyg drugelis, šmurkštelėjo pro duris. 

Rudiarijus pirmą kartą pamatė Valeriją prieš pusantro mė- 
nesio, kai nuvykęs į Sulos namus aplankyti sesers susidū- 
rė su ja portike; matrona ėjo prie lektikos ir nė nepastebėjo 
Spartako. 

Įspūdis, kurį Spartakui padarė Valerija, blyškus jos veidas, 
juodos spindinčios akys, juodi kaip anglis plaukai, buvo lyg 
žaibo tvykstelėjimas. Spartakas pajuto keistą, nenusakomą po- 

traukį ir buvo bejėgis jam atsispirti. Ūmai jis įsigeidė - tai buvo 
tik svajonė, daugiau, beje, jis nė nedrįso trokšti - pabučiuoti 
bent tunikos kraštelį šios moters, kuri jam atrodė puiki kaip 
Minerva, didinga kaip Junona, meili ir viliojanti kaip Venera. 

Nors dėl garsios kilmės ir aukšto jos vyro rango Valerija ne- 
galėjo atvirai reikšti savo jausmų Spartakui, tokios apgailėtinos 
padėties žmogui, tačiau mes matėme, kad ir jai iš pirmo žvilgs- 
nio suvirpo širdis, kaip ir buvusiam gladiatoriui pirmąsyk pa- 
mačius Valeriją, matyt, tarp jų tikrai būta kažkokių paslaptin- 
gų, juodu jungiančių srovių. 

Iš pradžių vargšas trakas norėjo išrauti iš širdies tą naują 
jausmą; sveikas protas jam sakė, kad meilė Valerijai ne tik ne- 
įmanoma, bet didžiausia beprotybė, pamišėlio kliedesys, kad 
jo aistros kelyje stovi nenugalimos kliūtys. Bet mintys apie šią 
moterį įkyriai ir atkakliai kvaršino jam galvą, nustumdamos į 
šalį visus rūpesčius ir sumanymus, o jeigu ir palikdavo valan- 
dėlei, tai grįžusios dar labiau imdavo drumsti sielą, ir greitai 
jis apie nieką daugiau negalėjo galvoti, nebegalėjo kontroliuoti 
savo proto. 

Kartais, lyg paslaptingos jėgos pastūmėtas, nė pats to nesu- 
vokdamas, jis, žiūrėk, jau stovi Sulos namų portike užsiglau- 
dęs už kolonos ir laukia išeinant Valerijos. 

Jos nepastebėtas jis daugsyk ją matė, ir kiekvieną kartą ji 
rodydavosi jam vis gražesnė; sulig kiekviena diena jo jausmas 
Valerijai stiprėjo, tai buvo meilė lyg deivei, kupina švelnaus 
nuolankumo, ir niekam, netgi pats sau, jis nebūtų galėjęs pa- 
aiškinti, kodėl taip yra. 

Tik vieną kartą Valerija pastebėjo Spartaką. Vargšui rudia- 
rijui toptelėjo, kad jos žvilgsnis palankus, meilus, netgi, kaip 
jam pasirodė, įsimylėjęs, tačiau jis greit nuvijo šalin šią mintį 
tarsi miražą, tarsi savo troškimų viziją, - suprato, kad toks klie- 
desys, jeigu tik jam pasiduos, išves jį iš proto. 

Štai kas dėjosi vargšo gladiatoriaus širdyje, tad lengva įsi- 
vaizduoti, kokį įspūdį jam padarė Mircos žodžiai. 

„Štai aš čia, Sulos namuose, - galvojo vargšelis, - už kelių 
žingsnių nuo šitos moters, ne, ne moters, o deivės, dėl kurios 
esu pasiruošęs atiduoti savo kraują, garbę, gyvybę; aš čia ir ne- 
trukus atsidursiu šalia jos (gal net būsime vieni du?), girdėsiu 
jos balsą, iš arti matysiu jos veidą, akis, šypseną...“ Dar nie- 
kad jis nebuvo matęs Valerijos šypsenos, bet ji turbūt skaisti 
kaip pavasario dangus, nepaprasta, dieviška šypsena: vos 
keletas akimirkų skiria jį nuo begalinės laimės, kurios ne tik 
trokšti - nė mintimis sutepti nedrįso... Kas jam nutiko? Gal jis 
tik saldžių svajonių, meile liepsnojančios nesveikos vaizduotės 
auka?.. O gal eina iš proto?.. Ar, neduok dieve, jau išprotėjo?.. 

Taip pagalvojęs, Spartakas krūptelėjo ir sutrikęs ėmė dairy- 
tis aplinkui, išplėstomis akimis ieškodamas sesers... Jos kam- 
baryje nebuvo. 

Jis pridėjo prie kaktos ranką, lyg norėdamas sustabdyti pa- 
dūkusį tvinksėjimą smilkiniuose ar išblaškyti ūkanas, užgulu- 
sias jo protą, ir vos girdimu balsu sušnabždėjo: 

- O aukštieji dievai, saugokite mane nuo pamišimo! 

Po valandėlės jis vėl apsidairė ir pamažu ėmė peikėtis, susi- 
vokti, kur esąs. 

Tai tikrai buvo jo sesers kambarėlis: viename kampe stovėjo 
nedidelė lova, prie sienų - du paauksuoti mediniai staliukai, 
tolėliau - medžio spintelė, nudažyta bronziniais dažais, o ant 
jos žalia terakotinė lempa, vaizduojanti driežą su dagčiu vietoj 
liežuvio; virpanti liepsnelė sklaidė kambario tamsą. 

Apstulbęs, lyg nesavas Spartakas vis dar galvojo, kad jis 
arba sapnuoja, arba išprotėjo. Jis neryžtingai žengė porą žings- 
nių link spintelės, prikišo kairės rankos smilių prie lemputės 
liepsnos, ir tik kai jį nutvilkė skausmas, įsitikino, kad tai ne 
sapnas. 

Tada, sukaupęs visą valią, nuramino kunkuliuojantį kraują 
ir pasistengė galutinai suvaldyti savo jausmus. 

Kai netrukus atėjo Mirca, norėdama palydėti brolį į Valerijos 
konklavą, jis buvo jau suėmęs save į rankas ir ganėtinai ramus; 

vis dėlto, išgirdęs sesers balsą, Spartakas krūptelėjo, širdis kaip 
pašėlusi ėmė daužytis, o pats išblyško lyg lavonas. Mirca tai 
pastebėjo ir susirūpinusi paklausė: 

- Kas tau, Spartakai?.. Bloga?.. 

- Ne, ne... ką tu, man dar niekad nebuvo taip gera! - atsakė 
rudiarijus, eidamas paskui seserį. 

Jie nusileido siaurais laiptais (vergai romėnų namuose gy- 
veno viršutiniame aukšte) ir nuėjo į konklavą, kur jo laukė 
Valerija. 

Konklava buvo vadinamas atskiras kambarys, kuriame Ro- 
mos matrona skaitydavo, linksmindavosi, priiminėdavo arti- 
mus draugus - šiandien tokį kambarį mes vadintume kabine- 
tu - ir kuris, savaime aišku, būdavo šalia šeimininkės aparta- 
mentų. 

Valerijos konklava žiemos bute (patricijų namuose papra- 
stai buvo tiek atskirų patalpų, kiek metų laikų) buvo mažas, 
jaukus kambarėlis; keletas lakštinės geležies vamzdžių, suma- 
niai paslėptų brangios rytietiškos medžiagos užuolaidų klostė- 
se, skleidė malonią šilumą, juo malonesnę, juo žiauresnis lauke 
spaudė šaltis. Visos konklavos sienos buvo drapiruotos pui- 
kaus žydro šilko užuolaidomis; įmantriomis klostėmis jos krito 
nuo lubų žemyn, liesdamos grindis savo keistais festonais; virš 
užuolaidų lyg debesėlis draikėsi plonučiukas sniego baltumo 
vualis, gausiai nubarstytas šviežiai nuskintomis rožėmis, nuo 
kurių gardžiai kvepėjo visas kambarys. 

Palubėje kabojo prabangi trijų dagčių auksinė lempa, vaiz- 
duojanti rožės žiedą tarp lapų, - nuostabus graikų auksakalio 
kūrinys. Nuo melzganos matinės šviesos kambaryje buvo jau- 
ki prieblanda, o dagčiai, įmerkti į alyvą, sumaišytą su Arabijos 
kvepalais, degdami skleidė subtilų aromatą. 

Tame su rytietiška elegancija įrengtame kambarėlyje stovėjo 
tiktai kušetė ar sofa viena atrama, padaryta iš purių pūkinių 
pagalvių su žydro ir balto šilko užvalkalais, keletas suoliukų, 
aptrauktų tokia pat medžiaga, ir mažytė neįkainojamos vertės 

sidabrinė komoda keturių sprindžių aukštumo, su keturiais 
stalčiukais, ant kurių didelio menininko kaltas buvo išraižęs 
keturias Sulos pergales. 

Ant komodos stovėjo vertinga garsiųjų Aretino meistrų 
darbo balto krištolo vaza, išraižyta reljefiškais ryškiai purpu- 
rinės spalvos ornamentais ir gėlėmis, joje raibuliavo pašildy- 
tas saldus vaisių gėrimas, kurio jau buvo įpilta ir į porceliano 
puodelį, pastatytą greta. Šis puodelis, vestuvinė Sulos dovana 
Valerijai, kainavo didžiulį turtą, jo vertė siekė kokių trisdešimt 
ar keturiasdešimt milijonų sestercijų; anuomet tai buvo nepa- 
prastai retas ir brangus daiktas. 

Tame nuošaliame, ramiame ir kvepiančiame kambaryje ty- 
lią nakties valandą gulėjo ant sofos puikioji Valerija su balta 
kaip sniegas vilnone tunika, apvedžiota mėlynais kaspinėliais. 
Prieblandoje bolavo dieviški jos pečiai, dramblio kaulo ran- 
kos, pusiau nuoga lyg iš pieno plaukusi krūtine; nerūpestingai 
paskleisti tankūs juodi plaukai daiktais slėpė šias josios kūno 
grožybes. Alkūne atsirėmusi į pagalvę, ji prilaikė galvą balta 
mažyte kaip vaiko ranka. 

Rodės, ji miega - akys primerktos, veidas sustingęs; matyt, 
ji iš tikrųjų buvo giliai nugrimzdusi į savo svajas, tokias sal- 
džias ir malonias, kad nematė nieko, kas dedasi aplinkui, nepa- 
stebėjo, kaip vergė įvedė konklavon Spartaką, nė nekrustelėjo, 
kai Mircai išeinant girgžtelėjo durys. 

Baltu lyg marmuras veidu Spartakas stovėjo netekęs žado, 
įsmeigęs degančias akis į gražiąją matroną, apimtas pamaldžios 
ekstazės, kuri jo širdyje sukėlė tokią jausmų audrą, kokios dar 
niekad iki šiol jam nebuvo tekę patirti. Taip praėjo kelios aki- 
mirkos. Jeigu Valerija būtų atsipeikėjusi, būtų aiškiai išgirdusi 
nelygų ir greitą rudiarijaus alsavimą. Staiga Sulos žmona krūp- 
telėjo, lyg kas būtų ją pašaukęs ir įspėjęs, kad Spartakas čia. 
Ji atsisėdo, pasuko į traką ūmai nuraudusį veidą, patenkinta 
giliai atsiduso ir švelniu balsu tarė: 

— Ak... tu čia? 

Pasigirdus šiam balsui, Spartako veidas užsiplieskė kaip ug- 
nis; jis žingtelėjo prie Valerijos, pravėrė burną, lyg ketindamas 
ką sakyti, bet tik kažką neaiškiai suvebleno. 

- Tegloboja tave dievai, narsusis Spartakai! - meiliai nusi- 
šypsojo Valerija, jau spėjusi suimti save į rankas. - Ir... ir... sės- 
kis, - pridūrė rodydama suolą. 

Dabar jau ir Spartakas padrąsėjo ir atsakė jai, tačiau dar silp- 
nu, drebančiu balsu: 

— Dievai mane globoja labiau, negu esu vertas, o dieviškoji 
Valerija; jie man teikia didžiausią malonę, kokia tik gali tekti 
mirtingojo laimei - tavo globą. 

- Tu ne tik narsus, - atsakė Valerija, ir jos akys nušvito iš 
džiaugsmo, - bet ir gerai išauklėtas. 

Paskui staiga paklausė jį graikiškai: 

- Prieš patekdamas į nelaisvę, tu buvai savo tėvynėje vienas 
iš vadų, tiesa? 

- Taip, - irgi graikiškai atsakė Spartakas; jis kalbėjo šia kalba 
kaip tikras atėnietis, - aš buvau vadas vienos iš galingiausių 
trakų genčių Rodopų kalnuose. Turėjau namą, gausias kaime- 
nes avių ir jaučių, vešlias ganyklas. Mane supo turtai, galia, 
laimė ir, tikėk manim, dieviškoji Valerija, aš mylėjau žmones, 
buvau jiems teisingas, gailestingas, geras... 

Jis patylėjo, giliai atsiduso ir drebančiu iš susijaudinimo bal- 
su vėl prakalbo: 

- Ir aš nebuvau barbaras, nebuvau niekinamas ir beteisis 
gladiatorius! 

Valerijai jo pagailo, jos širdis virptelėjo, ir ji, pakėlusi į rudia- 
rijų meile ir šiluma spindinčias akis, tarė: 

— Man daug apie tave pasakojo mieloji tavo Mirca; žinau, 
kad tu nepaprastai narsus, o dabar iš šio pokalbio įsitikinau, 
kad niekada nebuvai vertas paniekos; iš tiesų savo protu, iš- 
siauklėjimu ir manieromis esi labiau panašus į graiką negu į 
barbarą. 

Neįmanoma apsakyti, kokį įspūdį Spartakui padarė šie žo- 
džiai, ištarti tokiu švelniu balsu; jo akys pritvino ašarų, ir jis 
užsikirsdamas atsakė: 

- Tegu aukščiausieji dievai tave laimina... už šiuos gerus žo- 
džius... o gailestingiausioji iš moterų... tegu tave išskiria iš visų 
mirtingųjų... nes tu to nusipelnei, tegu tave padaro laimingiau- 
sią iš visų Žmonių! 

Valerija neįstengė paslėpti susijaudinimo, apie jį iškalbingai 
bylojo spindinčios jos akys, dažnas ir alsus kvėpavimas, besi- 
kilnojanti balta krūtinė. 

Spartakas buvo lyg nesavas; jam rodės, kad kliedi, kad tai tik 
jo įaudrintos vaizduotės padarinys, tačiau jis visa širdimi atsi- 
davė šio saldaus sapno burtams, šiai žavingai laimės iliuzijai. 
Nuolankumo, susižavėjimo, ekstazės kupinomis akimis žiūrė- 
jo Spartakas į Valeriją, klausėsi melodingo jos balso lyg Apolo- 
no arfos akordų, svaigo nuo ugningo ir goslaus jos žvilgsnio, 
rodės, žadančio neregėtus meilės džiaugsmus, ir nors nega- 
lėjo tikėti ir tikrai netikėjo tuo, ką aiškiai matė jos akyse, nors 
laikė visa tai tik haliucinacija, vis dėlto jis neįstengė atplėšti 
įsimylėjusio žvilgsnio, karšto lyg tekanti lava, švytinčio lyg 
saulės spindulys, nuo dieviškų Valerijos akių - krito į jas tarsi 
į bedugnę, apimtas neapsakomai saldaus svaigulio; nuo šiol 
visi jo jausmai, visos mintys, visas gyvenimas priklausė tik jai 
vienai. 

Po paskutinių Spartako žodžių stojo tyla, buvo girdėti tik 
alsus matronos ir trako kvėpavimas; jų širdys jau plakė vienu 
ritmu, jų sielos jau godojo tas pačias godas; abu tai jautė ir su- 
trikę tylėjo. 

Valerija pirmoji ryžosi nutraukti pavojingą tylą ir tarė 
Spartakui: 

— Kadangi dabar tu neturi jokio darbo, ar neapsiimtum va- 
dovauti šešiasdešimties vergų mokyklai, kurią mano vyras 
įsteigė savo viloje Kumuose? Sula nori juos išmokyti gladiato- 
riaus amato. 

- Aš pasiruošęs daryti viską, ko tik pageidausi, nes esu tavo 
vergas ir tik tau priklausau, -tyliai tyliai atsakė Spartakas, įsmei- 
gęs į Valeriją begaline meile ir ištikimybe spindinčias akis. 


pakilo, pavaikščiojo po kambarį, lyg ją būtų kankinęs koks rū- 
pestis, sustojo prieš rudiarijų, vėl tylėdama ilgai žiūrėjo jam į 
akis, pagaliau vos girdimu balsu paklausė: 

- Spartakai, pasakyk man nuoširdžiai: ką tu andai veikei, 
pasislėpęs už kolonos mano namų portike? 

Išblyškęs Spartako veidas plykstelėjo kaip ugnis; jis nuleido 
galvą ir nieko neatsakė, veltui mėgindamas pakelti į Valeriją 
akis, veltui mėgindamas prabilti: vargšas degė iš gėdos. Gėda 
jį kaustė tik pagalvojus, kad jo paslaptis jau nebe paslaptis, kad 
Valerija tik skaniai iš jo pasijuoks: kažkoks įžūlus gladiatorius, 
apdujęs nuo beprotiškos aistros, drįsta pakelti niekingą žvilgs- 
nį į gražiausią ir žymiausią Romos matroną! 

Ir jis pajuto kartėlį dėl nepelnytai gėdingos savo praeities, 
prakeikė širdyje karą, nekenčiamą Romos galybę ir griežda- 
mas dantimis, drebėdamas tyliai pravirko iš gėdos, sielvarto 
ir pykčio. 

Nesuprasdama, kodėl Spartakas tyli, Valerija žingtelėjo prie 
jo ir vėl paklausė, tik dar švelniau, dar meiliau negu pirma: 

— Na... pasakyk... ką ten veikei? 

Nepakeldamas galvos, rudiarijus puolė Valerijai po kojų ir 
sušnibždėjo: 

- Atleisk man!.. Atleisk!.. Liepk savo prievaizdui išplakti 
mane rykštėmis... Liepk mane nukryžiuoti Sestercijaus lauke... 
Aš to nusipelniau! 

- Kas tau?.. Kelkis!.. - tarė Valerija ir paėmusi Spartaką už 
rankos liepė jam stotis. 

- Prisiekiu, aš tave garbinau tik kaip Venerą, tik kaip 
Junoną... 

- Ak!.. - patenkinta sušuko matrona. - Tu atėjai manęs pa- 


matyti? 

- Tavęs pagarbinti... Atleisk man, atleisk! 

- Kelkis, Spartakai, kelkis, kilnioji širdie! - tarė Valerija dre- 
bančiu iš susijaudinimo balsu, stipriai spausdama jam ranką. 

— Ne, ne, tik čia, po tavo kojų... čia mano vieta, o dieviškoji 
Valerija... 

Ir pagriebęs jos tunikos kraštelį, ėmė jį aistringai bučiuoti. 

- Kelkis, kelkis, tau taip netinka, - visa virpėdama, sušnibž- 
dėjo Valerija. 

Spartakas, karštai bučiuodamas Valerijai rankas, atsistojo ir, 
įsmeigęs į ją meile degančias akis, tarsi kliedesio pagautas, ėmė 
vos girdimu balsu kartoti: 

— O dieviškoji... o dieviškoji... o dieviškoji Valerija!.. 


VI skyrius 
GRASINIMAI, INTRIGOS IR PAVOJAI 


Netoli Jano Aukštutiniojo šventyklos, Šventojoje gatvėje, 
savo namų eksedroje, išsitiesusi ant minkštų pagalvių gulėjo 
gražioji kurtizanė graikė Eutibidė. 

- Na, - tarė ji, - ar tu ką nors žinai? Ar nutuoki, kur čia šuo 
pakastas? 

Jos pašnekovas buvo gal penkiasdešimties metų vyras mo- 
terišku, bebarzdžiu veidu, kurių raukšlių jau nebeįstengė pa- 
slėpti nė storas grimo bei dažų sluoksnis; tik žvilgtelėjus į jo 
rūbus buvo matyti, kad tai aktorius. Nesulaukdama atsakymo, 
Eutibidė pridūrė: 

- Nori, pasakysiu, ką apie tave galvoju, Metrobijau? Niekad 
paties itin nevertinau, o dabar tikrai nė sudilusio skatiko už 
tave neduočiau. 

- Prisiekiu savo globėjo Momo* kauke! - gergždžiančiu bal- 
su atsakė aktorius. - Jeigu tu, Eutibide, nebūtum gražesnė už 
Dianą ir labiau gundanti už Kipridę, aš tikrai supykčiau, tai sa- 

kau aš, Metrobijus, kuris jau trisdešimt metų artimai draugauja 
su Kornelijum Sula! Pabandytų su manim taip kalbėti kas nors 
kitas, tai, prisiekiu Herkuliu Nugalėtoju, aš apsisukęs eičiau, 
palinkėdamas jam laimingos kelionės į Stiksą. 

- Bet ką gi tu vis dėlto padarei? Ar sužinojai ką nors apie jų 
planus? 

— Kaip čia pasakius... Ir daug, ir mažai... 

— Ką reiškia tavo žodžiai? 

— Kantrybės, ir aš viską paaiškinsiu. Tikiuosi, tu neabejoji, 
kad aš, Metrobijus, senas aktorius, trisdešimt metų vaidinantis 
moteris per liaudies šventes, puikiai moku gundyti žmones; o 
ką ir kalbėti, jeigu tie žmonės barbarai, tamsūs vergai ir gla- 
diatoriai - dar didesni barbarai ir tamsuoliai! Kita vertus, savo 
tikslui pasiekti aš turiu tokią išbandytą priemonę kaip auksas. 

— Todėl aš tau ir pavedžiau šį reikalą, kad neabejojau tavo 
gebėjimais, bet... 

- Bet... bet suprask, gražioji Eutibide, mano apsukrumas tu- 
rėjo atskleisti gladiatorių sąmokslą, o tau savo apsukrumą teks 
išbandyti kitur ir kitaip, nes gladiatorių sąmokslo atskleisti ne- 
galima jau vien dėl to, kad jokio sąmokslo nėra. 

- Tikrai? 

- Tikrų tikriausiai, žavioji mergaite. 

- Prieš du mėnesius... taip, ne anksčiau kaip prieš du mėne- 
sius man buvo pranešta, kad gladiatoriai ruošia sąmokslą; jie 
susibūrė į slaptą draugiją, turėjo slaptažodį, sutartinį rankos 
paspaudimą bei kitus atpažinimo ženklus ir, matyt, ketino su- 
kilti panašiai kaip Sicilijos vergai. 

- Ir tu rimtai patikėjai, kad gladiatoriai gali sukilti? 

— O kodėl ne?.. Argi jie nemoka kautis ir mirti? 

- Amfiteatruose... 

- Jeigu jie moka kautis ir mirti minios malonumui, tai kodėl 
jiems nemokėti kautis ir mirti dėl savo laisvės? 

— Ką gi... Jei tu sakai, kad žinojai, matyt, nemeluoji... jie iš 
tiesų ruošė sąmokslą... bet dabar galiu tave užtikrinti, jokio są- 
mokslo nėra. 

— Ak... - susimąsčiusi atsiduso gražioji graikė, - žinau viso 
to priežastis... bijau, kad žinau. 

- Tuo geriau!.. O aš nežinau ir žinoti nenoriu! 

- Gladiatoriai susimokė ir būtų sukilę, jei romėnų patricijai, 
nepatenkinti įstatymais ir senatu, būtų sutikę jiems vadovauti. 

- Bet Romos patricijai, nors ir dideli niekšai, dar tiek žemai 
nepuolė, kad vadovautų gladiatoriams... 

- Tačiau nedaug trūko... Užteks, tai ne mūsų reikalas. Sa- 
kyk, Metrobijau... 

- Pirma patenkink mano smalsumą, - tarė aktorius. - Iš kur 
tu sužinojai apie gladiatorių sąmokslą? 

- Iš vieno gladiatoriaus... Mano tautiečio... 

- Tu, Eutibide, esi galingesnė žemėje negu Jupiteris danguje. 
Viena koja tu stovi oligarchų Olimpe, o antra - minios purve. 

- Ką gi, aš darau viską, ką galiu, kad pasiekčiau... 

— Ką pasiektum? 

- Kad pasiekčiau valdžią! - sušuko Eutibidė drebančiu iš 
susijaudinimo balsu; ji pašoko, jos veidą iškreipė pyktis, o aky- 
se niūriai suspindo tokia baisi neapykanta, tokia drąsa, toks 
ryžtas, kad tik stebėtis galėjai, žiūrėdamas į šią gležnutę mer- 
gaitę. - Aš noriu valdžios, noriu būti turtinga, galinga, noriu, 
kad man visi pavydėtų... ir, - pašnibždomis, bet dar aistringiau 
pridūrė, - noriu atkeršyti! 

Metrobijus, nors ir įpratęs prie visokiausios vaidybos sceno- 
je, buvo tiesiog pritrenktas; išsižiojęs jis žiūrėjo į persimainiusį 
Eutibidės veidą; tai pastebėjusi, graikė susigriebė ir kvatodama 
sušuko: 

- Kaip manai, nebloga būtų iš manęs Medėja? Gal ne tokia 
kaip Galerija Embolarija, bet vis dėlto... Ko stovi lyg stabo iš- 
tiktas, vargšeli Metrobijau? Nors tu senas, patyręs aktorius, bet 
taip ir vaidinsi iki mirties tik moteris ir berniukus! 

Tai pasakiusi, Eutibidė vėl skaniai nusikvatojo, o Metrobijus 
visai sumišo. 

- Klausi, ko aš noriu? —- po valandėlės pasakė kurtizanė. — 
Ko aš noriu, tu seni besmegeni? 

Ji spragtelėjo Metrobijui į nosį ir nesiliaudama juoktis tarė: 

- Noriu būti turtinga kaip Sulos meilužė Nikopolija, kaip 
Flora, ta sena kurtizanė, kuri taip įsimylėjo Gnėjų Pompėjų, 
kad net susirgo, kai tas ją metė. Aš tai jau niekada iš meilės 
nesusirgsiu, prisiekiu Pafo Venera! Noriu būti turtinga, bai- 
siai turtinga, supranti, tu senas mulki? Noriu mėgautis visais 
džiaugsmais, visais malonumais, kol gyva, nes po mirties, kaip 
moko dieviškasis Epikūras, yra tik nebūtis. Dabar supratai, ko- 
dėl aš niekuo nesibodėdama naudojuosi savo žavesiu, kurio 
man nepašykštėjo gamta? Kodėl stengiuosi viena koja stovėti 
Olimpe, o kita purve, ir... 

- Bet purvas gali suteršti. 

- Visada galima jį nusiplauti. Argi Romoje maža pirčių ir 
dušų? Argi nėra vonios mano namuose? O aukštieji dievai! Tik 
pagalvokit, kas drįsta man moralizuoti?.. Žmogus, kuris visą 
gyvenimą voliojosi niekšybių purve, kuriam nieko šventa ne- 
buvo. 

- Liaukis! Kam taip tikroviškai piešti mano portretą? Iš tie- 
sų, dar išeis labai panašus, ir žmonės, pamatę tokią patrauklią 
asmenybę, bėgs nuo jos kaip nuo maro. Aš tik juokais pasa- 
kiau. Mano moralė, žinai, kur? Baisiai čia man jos reikia. 

Metrobijus priėjo prie Eutibidės ir bučiuodamas jai ran- 
ką tarė: 

— Kada gi tu man atsilyginsi, o dėkingoji širdie? 

- Atsilyginsiu?.. Dėkingoji širdie?.. Už ką gi dėkinga, tu 
senas satyre? — tarė kurtizanė ištraukdama ranką ir pliaukšte- 
lėdama Metrobijui per veidą. - O ar tu išaiškinai, ką sumanė 
gladiatoriai? 

- Bet, Eutibide, gražiausioji tu mano, - verkšleno senis, nuo- 
lankiai sekiodamas paskui graikę, kuri vaikštinėjo po kamba- 
rį, - argi aš galėjau išsiaiškinti tai, ko nėra?.. Argi aš galėjau, o 
mano meile, argi aš galėjau?.. 

- Tiek jau to, - atsiduso mergina ir atsigręžusi meiliai jam 
nusišypsojo, - jeigu nori nusipelnyti mano malonę, jeigu nori, 
kad aš tau įrodyčiau savo dėkingumą... 

- Įsakyk, įsakyk, dieviškoji... 

- Tu ir toliau turi juos sekti. Aš nesu tikra, kad gladiatoriai 
galutinai atsisakė minties sukilti... 

— Aš seksiu Kumuose, nuvyksiu į Kapują... 

- Svarbiausia, jeigu nori bent šį tą išsiaiškinti, nenuleisk akių 
nuo Spartako. 

Ištarusi šį vardą, Eutibidė skaisčiai nuraudo. 

— O Spartako pėdomis aš jau mėnuo kai seku ne tik dėl ta- 
vęs, bet ir dėl savęs... arba tiksliau, dėl Sulos. 

— Ką?.. Kaip?.. Ką tu pasakei?.. - baisiai susirūpinusi, pa- 
klausė kurtizanė eidama prie Metrobijaus. 

Apsidairęs aplinkui, lyg bijodamas, kad jo kas neišgirstų, 
Metrobijus pridėjo prie lūpų pirštą ir tyliai tarė: 

- Tai mano įtarimas... mano paslaptis; matai, aš galiu ir ap- 
sirikti, o šis reikalas liečia Sulą... taigi niekam už jokius pinigus 
to nepasakysiu, kol neįsitikinsiu, kad mano spėjimas teisingas. 

Metrobijui kalbant, Eutibidės veide pasirodė nerimas, ku- 
ris aktoriui buvo nesuprantamas. Išgirdusi, kad jis už jokius 
pinigus nenori atskleisti savo įtarimo, kurtizanė įsigeidė viską 
sužinoti. Be paslaptingų priežasčių, skatinusių graikę išsiaiš- 
kinti, kur čia šuo pakastas, ją, be abejo, kurstė dar ir moteriškas 
smalsumas arba noras išbandyti savo kerų galią netgi su šituo 
senu ištvirkėliu. 

- Gal Spartakas kėsinasi į Sulos gyvybę? 

— Ką tu! Kas tau šovė į galvą? 

- Tai pasakyk! 

— Negaliu dabar... Vėliau... 

— Dabar, dabar pasakyk! Juk pasakysi man, geruti mano 
Metrobijau? - ėmė prašyti Eutibidė, imdama aktorių už ran- 
kos ir švelniai glostydama jam veidą. - Argi tu manimi abe- 
joji?.. Argi dar neįsitikinai, kokia aš rimta ir nepanaši į kitas 
moteris?.. Juk pats ne kartą sakei, kad galėčiau būti aštuntuoju 
Graikijos išminčium!.. Prisiekiu savo globėju Delfų Apolonu, 
niekas nesužinos, ką man pasakysi! Na, kalbėk, pasakyk savo 

Eutibidei, mano geruti Metrobijau. Aš tau būsiu tikrai be galo 
dėkinga. 

Ir tol koketavo, tol glamonėjo senį, gundydama tai geismin- 
gu žvilgsniu, tai saldžia šypsena, kad tas galiausiai neištvėrė: 

— Matau, kad neatstosi, kol nepasieksi savo, - tarė Metrobi- 
jus. - Taigi žinok! Aš įtariu, ir ne be pagrindo, kad Spartakas 
įsimylėjęs Valeriją, o Valerija - jį. 

— O, prisiekiu kerštingųjų erinijų deglais! - įnirtingai gniauž- 
dama kumščius, sušuko mergina, staiga išblyškusi kaip dro- 
bė. - Tu tikrai taip manai? 

— Beveik įsitikinęs, nors įrodymų ir neturiu... Bet atsimink, 
niekam nė žodžio!.. 

- Ak, - lyg sau kalbėjo susimąsčiusi Eutibidė. - Ak!.. Štai ko- 
dėl... Žinoma, kitaip ir negalėjo būti!.. Tik kita moteris... Kita... 
kita!.. - įtūžusi suriko ji. - Vadinasi... ji už tave gražesnė... Ak, 
tu kvaišele nelaiminga!.. Štai kas tave nugalėjo!.. 

Ir užsidengusi veidą rankomis, ėmė raudoti. 

Nesunku įsivaizduoti, kaip nustebino Metrobijų Eutibidės 
ašaros ir toks aiškus prisipažinimas. 

Eutibidė, gražioji Eutibidė, kurios geidė patys žymiausi ir 
turtingiausi patricijai, ši dar nieko iki šiol nemylėjusi mergina, 
dabar ėjo iš proto dėl šauniojo gladiatoriaus; įpratusi niekinti 
šimtus kilmingų garbintojų, dabar pati buvo paniekinta kažko- 
kio rudiarijaus. 

Metrobijaus garbei reikia pasakyti, kad jam nuoširdžiai pa- 
gailo nelaimingos merginos; jis ėmė ją glostyti ir guosti saky- 
damas: 

- Bet... gal tai netiesa... Gal aš apsirikau.. gal man tik taip 
pasirodė... 

— Ne, ne, tu neapsirikai! Tau nepasirodė... Tai tiesa, tiesa, aš 
žinau, jaučiu, - atsakė mergina, šluostydamasi ašaras purpuri- 
nio palijaus kraštu. 

Po valandėlės ji pridūrė tvirtu ir niūriu balsu: 

- Ir gerai, kad žinau... gerai, kad tu man pasakei... 


115 


— Tik maldauju... neišduok manęs... 

- Nebijok, Metrobijau, nebijok. Priešingai, aš tau atsidėkosiu 
kaip galėdama; o jeigu tu man padėsi iki galo įvykdyti tai, ką 
sumaniau, pamatysi, kaip Eutibidė moka būti dėkinga. 

Ir kiek patylėjusi tarė trūkčiojančiu balsu: 

- Klausyk, nedelsdamas vyk į Kumus... tik kuo greičiau... 
šiandien pat... Sek kiekvieną jų žingsnį, kiekvieną žodį, kiek- 
vieną atodūsį... gauk įrodymų, tada mes atkeršysim ir už su- 
terštą Sulos garbę, ir už įžeistą mano savimeilę. 

Ir mergina drebėdama iš susijaudinimo išbėgo iš eksedros, 
šūktelėjusi suglumusiam Metrobijui: 

- Palauk truputį... Aš tuoj grįšiu. 

Iš tikrųjų ji netrukus grįžo, nešina storu ir sunkiu odos kap- 
šu, kurį duodama Metrobijui tarė: 

- Imk. Čia tūkstantis aurėjų. Papirk vergus, viliok verges, 
bet tik gauk man įrodymų, girdi? Jeigu reikės dar pinigų... 

- Turiu aš tų pinigų... 

- Gerai, leisk juos negailėdamas, aš tau atsilyginsiu... Na, 
eik... iškeliauk dar šiandien... tik niekur nesustok... Ir sugrįžk... 
kuo greičiau... su įrodymais. 

Tai sakydama, ji stumte išstūmė Metrobijų iš eksedros, pati 
ji palydėjo koridorium palei svetainę, pro altorių namų židi- 
nio dievams, pro impluvijų - baseiną lietaus vandeniui surink- 
ti, pro atrijų į prieškambarį, vis ragindama vargšą žmogų kuo 
greičiau leistis į kelionę; prie išėjimo ji pasakė einančiam duri- 
ninko pareigas vergui: 

— Matai, Hermogenai, šį žmogų?.. Kad ir kada jis ateitų... bet 
kuriuo metu... tučtuojau vesk pas mane. 

Dar sykį atsisveikinusi su Metrobijum, ji skubiai grįžo at- 
gal ir persimainiusiu veidu ilgai blaškėsi po kambarius lyg su- 
gautas žvėris; tūkstančiai troškimų, tūkstančiai vilčių spietėsi 
įkaitusiose jos smegenyse, kraupiai blykčiojo Eutibidės akys, 
kuriose jau nebebuvo nieko žmogiško, tik begalinis įtūžis, tik 
baisi neapykanta. Pagaliau, užsidariusi savo konklavoje, ji kri- 

toant gulto ir vėl pratrūko raudoti, tyliai inkšdama ir iki kraujo 
kandžiodama baltas rankas: 

- O eumenidės!.. Padėkite man atkeršyti!.. Aš jums pastaty- 
siu nuostabų altorių!.. Keršto aš trokštu, keršto!.. Keršto! 

Norėdami suprasti tokį nepaprastą gražiosios Eutibidės 
pyktį, grįšime atgal ir keliais žodžiais papasakosime skaityto- 
jams, kas atsitiko per du paskutinius mėnesius nuo tos dienos, 
kai Valerija, pavergta beprotiškos aistros, atsidavė Spartakui. 

Gladiatorius buvo ne tik dailus, vyriško stoto, bet, jei skaity- 
tojas neužmiršo, dar nepaprastai patrauklaus, spindinčio geru- 
mu, meiliai besišypsančio veido (jeigu, žinoma, jis nedegdavo 
rūstybe) ir didelių mėlynų akių, iš kurių tryško galingas, ne- 
varžomas jausmas. Nenuostabu, kad Valerijos širdyje jis įžiebė 
tokią pat karštą beribę aistrą kaip ta, kuria degė jo širdis. Gana 
greitai jis pavergė kilmingąją romietę, kuri kas valanda savo 
mylimajame atrasdavo vis naujų ir naujų dorybių ir ne tik be- 
protiškai jį mylėjo, bet gerbė, dievino, juo gėrėjosi, — taip prieš 
keletą mėnesių ji tarėsi mylėsianti ar bent jau gerbsianti Liucijų 
Kornelijų Sulą. 

Ar Spartakas tik manė esąs laimingas, ar iš tikrųjų toks 
buvo, lengviau suprasti negu aprašyti. Jis buvo taip apdujęs 
iš meilės, toks neapsakomai laimingas, paskendęs dieviškoje 
ekstazėje, kad kaip ir visi laimingieji pasidarė egoistas: už- 
miršo nelaimės draugus, grandines, dar taip neseniai kaus- 
čiusias jo kojas, užmiršo šventą laisvės reikalą, kurį taip il- 
gai buvo puoselėjęs savo širdyje ir prisiekęs žūtbūt užbaigti. 
Taip, jis viską pamiršo, nes buvo tik žmogus, o meilės burtai, 
kuriais jis kasdien svaiginosi, pasirodė tokie galingi, kad ne 
tik Spartakas, bet ir Pompėjus, Krasas ar Ciceronas būtų pa- 
metę galvas. 

Ir štai tada, kai Spartakas šitaip jautėsi, kai manė esąs ir iš 
tiesų buvo laimingiausias pasauly žmogus, Eutibidė ėmė at- 
kakliai jį kviesti pas save neva gladiatorių sąmokslo reikalais. 
Spartakas galiausiai nusileido ir kurtizanę aplankė. 

Mergina, kaip jau sakėme, neturėjo dar nė dvidešimt ketve- 
rių. Prieš aštuonerius metus, 668-aisiais nuo Romos įkūrimo, 
kai po ilgos apsiausties Sula paėmė Atėnus, kurių apylinkėse 
Eutibidė gimė, ji, keturiolikos metų paauglė, pateko į vergiją. 
Jaunoji vergė pakliuvo ištvirkusiam patricijui Publijui Stacijui 
Aprobianui; iš prigimties ydinga, pavydi, išdidi, ūmaus būdo, 
ji, gašlaus savo šeimininko verčiama, greit įprato į nuolatinių 
orgijų malonumus ir pamažu prarado bet kokią gėdą. Galop 
vergė taip susuko galvą senam ištvirkėliui, kad gavo laisvę ir 
pasinėrė į nedorą gyvenimą, o laikui bėgant įgijo įtakos, galios 
ir turtų. 

Be didelio grožio ir kitų retų ypatybių, gamta jai nepašykš- 
tėjo proto, kurį ji sėkmingai naudojo intrigoms, klastai ir šlykš- 
čiausioms nedorybėms regzti. Patyrusi visas blogio paslaptis, 
persisotinusi malonumais, patenkinusi visus geismus, Eutibi- 
dė ėmė bodėtis palaidu gyvenimu. Kaip tik šiuo metu ji sutiko 
Spartaką. Herkuliška jo jėga ir nepaprastas grožis sukėlė Euti- 
bidės širdyje žemas aistras, ir ji nė kiek neabejojo, kad gladiato- 
rius jas patenkins, vos tik ji pamos piršteliu. 

Kai kurtizanei pavyko klasta įsivilioti Spartaką į namus, ji 
paleido į darbą visas gundymo priemones, kokias tik diktavo 
ištvirkusi, žemų aistrų apsėsta jos širdis; deja, rudiarijus liko 
abejingas graikės kerams; pirmą kartą Eutibidė sutiko žmogų, 
gebantį atsispirti jos glamonių pagundai - iki šiol visi iš kai- 
lio dėl jos nerdavosi; kita vertus, šis ją paniekinęs gladiatorius 
buvo vienintelis vyras, įžiebęs jos širdyje kažkokį jausmą, ir ei- 
linis kurtizanės geismas, jai nė nepastebint, pamažu virto tikra 
aistra, baisia ir pavojinga, nes ji degė nedorovingoj širdy. 

Tapęs lanista Sulos gladiatorių mokykloje, Spartakas ne- 
trukus išvyko į Kumų miestą, kurio apylinkėse buvęs dikta- 
torius turėjo ištaigingą vilą; ten jis gyveno su visu savo dvaru 
ir šeima. 

Eutibidė, kurios jausmai ir savimeilė buvo didžiai įžeisti, 
numanė, kad paslaptinga Spartako abejingumo priežastis gali 

būti tik viena: kita moteris. Kurtizanė intuityviai jautė, kad tik 
meilė kitai, tik kitos moters paveikslas trukdo Spartakui pulti 
į jos glėbį, todėl kaip įmanydama stengėsi užmiršti rudiarijų, 
išmesti iš galvos bet kokias mintis apie jį. Deja! Tokia jau yra 
žmogaus širdis ir tokia visada bus: geidžia to, ko neįstengia 
gauti, ir kuo didesnės kliūtys iškyla, tuo atkakliau ji stengiasi 
patenkinti savo norą. Taigi ir Eutibidė, iki šiol tokia nerūpes- 
tinga ir lengvabūdė, dabar buvo turtų, prabangos ir tariamos 
laimės supama vargšių vargšė. 

Todėl Eutibidė, kaip jau sakėme, su tokiu džiaugsmu ir stvė- 
rėsi galimybės atkeršyti iš karto abiem: ir mylimam vyrui, ir 
laimingai nekenčiamai varžovei. 

Tuo metu, kai Eutibidė, užsidariusi konklavoje, duoda valią 
nedoros savo meilės aistroms, o Metrobijus ant puikaus žirgo 
šoliuoja į Kumus, mes užsukime pas senus pažįstamus į Ve- 
neros Libitinos smuklę, kur tą dieną dėjosi ne mažiau svarbūs 
įvykiai, pražūtingi pačiam Spartakui ir jo engiamųjų išsivada- 
vimo reikalui. 

676 Romos eros metų balandžio kalendų septynioliktą dieną 
(kovo 16), temstant, Lutacijos Vienakės smuklėje susirinko apie 
dvi dešimtys gladiatorių užkirsti dešrelių bei keptos kiaulie- 
nos ir išmaukti cekubo. Visi už stalo sėdintys gladiatoriai mėgo 
skaniai pavalgyti, gerai išgerti, buvo linksmi vyrai. 

Garbingiausioje vietoje sėdėjo galas Kriksas, šios puotos or- 
ganizatorius. Kaip jau sakėme, šis gladiatorius jėga ir narsumu 
buvo pelnęs ne tik autoritetą tarp draugų, bet ir Spartako pasi- 
tikėjimą bei pagarbą. 

Stalas gladiatoriams buvo padengtas antrajame smuklės 
kambaryje. Čia jie jautėsi laisvai, nesivaržė ir, svarbiausia, ga- 
lėjo be pavojaus atvirai kalbėtis apie savo reikalus, juoba kad 
priekiniame kambaryje tokiu metu lankytojų būdavo mažai, o 
jeigu ir užsukdavo kas nors, tai greitom išlenkdavo taurę tus- 
kulano ir neužsibuvęs išeidavo. 

Laukdamas, kol bus paduota vakarienė, Kriksas pastebėjo 
kambario kampe staliuką su užkandžio likučiais, matyt, už jo 
neseniai kažkas buvo valgęs. 

- Sakyk, Lutacija Kibele, dievų motina... - tarė Kriksas šei- 
mininkei, kuri net sukaitusi plūkėsi aplink stalą ir, žiūrėdama, 
kad kam ko netrūktų, dėliojo valgius. 

— Motina, bet tik ne dievų, o suktų ir nedėkingų gladiatorių, 
tokių kaip jūs! — nepiktai pertraukė jį Lutacija. 

— Kalbi taip, lyg jūsų dievai niekada nebūtų buvę gladia- 
toriai!.. 

- Oi! Teatleidžia man didysis Jupiteris! Kokių blevyzgų man 
tenka klausytis! - pasipiktinusi sušuko Lutacija. 

- Prisiekiu Hezumi, aš nemeluoju ir neblevyzgoju! Nekal- 
bėsime apie Marsą ir jo darbus, bet jeigu Bakchas su Herkuliu 
nebuvo narsūs gladiatoriai ir neatliko žygių, vertų rodyti am- 
fiteatruose ir cirkuose, tai tegu Jupiterio žaibai vietoj nutrenkia 
mūsų šaunųjį lanistą Akcianą! 

Už stalo sugriaudėjo darnus juokas, ir iš visų pusių pasi- 
girdo šūksniai: 

- Tai būtų bent!.. Tai būtų bent!.. Kad jį perkūnas trenktų!.. 

Nutilus triukšmui, Kriksas paklausė: 

- Sakyk, Lutacija, kas vakarieniavo prie to staliuko? - ir pa- 
rodė į kampą. 

Lutacija atsigręžė ir sušuko nustebusi: 

- Kurgi jis pradingo?.. Tai gražu!.. 

Ir tuojau pridūrė: 

— Oi, padėk man, Junona Liucina!.. 

- Padės tavo katei kačiuotis... - burbtelėjo vienas gladiatorius. 

- Plėšikas! Išėjo neužsimokėjęs! - pasipiktino Lutacija ir nu- 
bėgo prie staliuko. 

- Plėšikas?.. Tai kas gi tas nežinomasis? Kas gi tas plėši- 
kas? - paklausė Krisas. 

- Ak, - lengviau atsiduso Vienakė. - Apkalbėjau žmogų!.. 
Ojuk žinojau, kad jis padorus. Žiūrėkite, paliko ant stalo aš- 

tuonis sestercijus už vakarienę... netgi daugiau, nei iš jo pri- 
klausė. Lieku jam skolinga puspenkto aso. 

- Kad tu nusprogtum! Pasakysi ar ne pagaliau!.. 

- Vargšelis! - gailavo Lutacija kraustydama stalą. - Užmiršo 
stilių ir lentelę su užrašais. 

- Tegul Prozerpina šiandien pat suėda tavo liežuvį, iškeptą 
saldžiarūgščiame padaže, tu sena ragana! Ar pasakysi vieną 
kartą, ar ne to savo vargšelio vardą? - riktelėjo Kriksas, Lutaci- 
jos tauškalų išvestas iš kantrybės. 

- Pasakysiu, pasakysiu, dykaduoniai! Bet ir smalsumas, pik- 
čiau bobų! - atkirto pyktelėjusi Lutacija. - Už to staliuko valgė 
grūdų pirklys iš Sabinos; jis atvyko su reikalais į Romą ir jau 
kelinta diena ateina čia visada tuo pačiu metu. 

— Nagi, parodyk man, - tarė Kriksas ir, paėmęs iš Lutacijos 
rankų vašku aplietą medinę lentelę ir kaulinį stilių, ėmė skaity- 
ti pirklio užrašus. 

Čia tikrai buvo surašyta užpirktų grūdų modijų kiekis, o šone 
pažymėta kaina ir grūdus pardavusių žmonių vardai; matyt, jie 
gavo iš supirkėjo rankpinigių, nes šalia vardų buvo skaičiai. 

- Tik niekaip nesuprantu, - kalbėjo Lutacija Vienakė, - kada 
tas žmogelis išėjo? Galėčiau prisiekti, kad jums įeinant jis dar 
buvo čia!.. A! Suprantu! Tikriausiai jis mane pašaukė, kai ruo- 
šiau jums dešreles ir kepsnį; dirbdama aš nieko negirdėjau, o 
jis, matyt, skubėjo, tai paliko pinigus ant stalo ir išėjo. Štai kur 
geras žmogus! 

Ir Lutacija, atėmusi iš Krikso lentelę ir stilių, išėjo bambėda- 
ma sau po nosim: 

- Rytoj... jeigu ateis... kaipgi, ateis... aš jam viską grąžinsiu. 

Išalkę gladiatoriai valgė beveik nesikalbėdami, ir tik po ku- 
rio laiko vienas iš jų paklausė: 

- Tai ką, apie saulę! nieko negirdėti? 


' Kad galėtų be baimės susikalbėti savo mokyklose ar prie pašalinių, 
gladiatoriai vartojo sutartinius, tik jiems suprantamus žodžius. Sau- 
lė - tai didysis mokytojas, čia - Spartakas. (Čia ir toliau — aut. past.) 

-Ją vis dar dengia debesys", - atsakė Kriksas. 

- Keista, - nusistebėjo vienas. 

- Ir suprantama, - sušnibždėjo kitas. 

- O skruzdėlės*? - paklausė Kriksą trečiasis. 

- Jų vis daugėja, ir jos stropiai dirba savo darbą laukdamos 
vasaros!. 

— Kad tik greičiau ateitų vasara ir saulė kaitriais spinduliais 
sušildytų darbščiąsias skruzdes, o piktiems tranams? nusvilin- 
tų sparnus. 

- Sakyk, Kriksai, kiek danguje žvaigždžių“? 

-— Vakar buvo du tūkstančiai du šimtai šešiasdešimt. 

- O naujų atsiranda? 

- Nuolat. Ir jų rasis tol, kol virš pasaulio spindės žydras 
dangaus skliautas. 

- Dėmesio, irklas?! - tarė vienas gladiatorių, pamatęs Azurą, 
vergę etiopę, kuri įėjo vynu nešina. 

Vergei išėjus, vienas galų kilmės gladiatorius tarė prasta l0- 
tynų kalba: 

- Pagaliau mes čia vieni ir galime šnekėtis laisvai, nesivar- 
gindami sutartine kalba. Aš pas jus neseniai ir, pasakysiu tie- 
siai ir atvirai, jos dar kaip reikiant nė neišmokau. Taigi klausiu 
be jokių užuolankų: ar šalininkų skaičius auga? Ar mūsų gre- 
tos didėja kasdien? Kada pagaliau galėsime sukilti ir rimtai su- 
sikibti? Kada parodysime savo pasipūtusiems silpnapročiams 
šeimininkams, kad mes irgi narsūs vyrai, gal net už juos nar- 
sesni? 

- Tu labai nekantrus, Brezovirai, - atsakė Kriksas šypsoda- 
mas, - labai nekantrus ir labai karštas. Mūsų gretos auga diena 


* Dar nedavė jokių įsakymų. 
* Sąmokslininkai. 

* Sukilimo ženklo. 

* Romėnams. 

* Kiek yra sukilėlių? 

" Kažkas eina! 

po dienos; šventojo reikalo šalininkų skaičius didėja kas valan- 
da, kas minutė... Pavyzdžiui, šiandien naktį, pirmojo deglo va- 
landą, šventojoje deivės Furinos giraitėje, už Sublicijaus tilto, 
tarp Aventino ir Janikulo, į mūsų sąjungą pagal visas apeigas 
bus priimta dar vienuolika ištikimų ir išbandytų gladiatorių. 

- Deivės Furinos giraitėje! - sušuko karštakošis Brezovi- 
ras. - Ten, tarp ąžuolų, dar dejuoja ir šaukiasi keršto Gajaus 
Grakcho dvasia; šią šventą, neliečiamą žemę suvilgė tyru jo 
krauju piktieji patricijai! Taip, tik šioje giraitėje pavergtieji turi 
rinktis ir vienytis, kad išsikovotų laisvę! 

-Oaš, - tarė vienas gladiatorius samnitas, - laukiu nesulau- 
kiu, kada prasidės sukilimas ne todėl, kad labai jau tikėčiau jo 
laiminga baigtim, o kad rankos niežti kuo greičiau susikibti su 
romėnais, atkeršyti už samnitus ir marsus, žuvusius šventam 
pilietiniam kare. 

— Na, jeigu aš netikėčiau teisingo mūsų reikalo pergale, ne- 
būčiau stojęs į Engiamųjų sąjungą. 

- Aš vis tiek esu pasmerktas mirti, tad verčiau mirsiu kovos 
lauke, o ne cirke. Todėl ir įstojau į sąjungą. 

Tuo metu vienam gladiatoriui nukrito kardas su kardasai- 
čiu, - atėjęs į smuklę jis pasidėjo juos ant kelių. Gladiatorius 
sėdėjo ant suolo tiesiai prieš du triklinijaus gultus, ant kurių 
buvo įsitaisę keletas jo draugų. Jis pasilenkė, siekdamas nukri- 
tusių daiktų, ir staiga sušuko: 

- Po gultu kažkas yra! 

Jis pamatė ar tarėsi pamatęs kažkieno koją, nuo kelio ligi 
kulkšnies apvyniotą baltu raiščiu (tais laikais buvo madingos 
tokios blauzdinės, vadinamos kruraliais), ir žalią togos kraštą. 

Išsigandę ir sutrikę gladiatoriai pašoko kaip įgelti. Kriksas 
šūktelėjo: 

- Dėmesio, irklas! Brezoviras su Torkvatu tegu nuveja vabz- 


- džius, o mes kepsim žuvį“. 


8 * * LŽ 4 * 
Tegu pasaugo duris, 0 mes suimsime šnipą. 

Vykdydami įsakymą, du gladiatoriai nubėgo prie durų ir 
atsirėmę į staktą ėmė nerūpestingai šnekučiuotis, o kiti akies 
mirksniu pakėlė gultą ir ištraukė iš po jo susirietusį gal tris- 
dešimties metų vyrą. Ketverto stiprių rankų sučiuptas, jis ėmė 
maldauti pasigailėjimo. 

— Nė garso! - tyliai, bet grėsmingai tarė jam Kriksas. - Ne- 
krutėk, arba tau galas! 

Lempos šviesoje blykstelėjo dešimties kardų ašmenys, ir 
šnipas suprato, kad bus nužudytas anksčiau, negu spės pra- 
sižioti. 

— A... Tai tu ir esi tasai Sabinos grūdų pirklys, kuris paliki- 
nėja ant stalų krūvas sestercijų? - paklausė Kriksas, ir jo krauju 
pasruvusiose akyse sublizgo baisus pyktis. 

- Patikėkite manimi, gerieji žmonės... - vos girdimu balsu 
ėmė vapėti net pažaliavęs iš baimės vyras. 

- Tylėk, bjaurybe! - riktelėjo vienas gladiatorius, kumščiu 
smogdamas jam į paširdžius. 

— Eumaklai, - priekaištingai tarė Kriksas, - palauk... tegu jis 
pirma pasako, ko čia atėjo ir kas jį atsiuntė. 

Ir atsigręžęs į tariamą grūdų pirklį suriko: 

— Ne grūdais tu prekiauji, o šnipinėjimu ir išdavyste... 

- Vardan aukščiausiųjų dievų... maldauju... - drebančiu bal- 
su lemeno nelaimingasis. 

— Kas tu? Kas tave čia atsiuntė? 

— Nežudykite manęs... aš jums viską pasakysiu... tik būkite 
gailestingi... ak... būkite gailestingi, nežudykite manęs! 

- Pažiūrėsime... na, kalbėk! 

— Aš Silvijus Kordenijus Veris... graikas, buvęs vergas... da- 
bar Gajaus Verio atleistinis. 

- Ak, tai jo įsakytas čia atėjai?.. 

- Taip, jo. 

- O ką gi mes padarėme Gajui Veriui? Kodėl jis mus šnipi- 
nėja ir nori įskųsti?.. Jeigu jau užsimanė sužinoti slaptų mūsų 
susirinkimų tikslą, tai tik norėdamas įskųsti senatui... 

- Nežinau ... aš nežinau... - nesiliaudamas drebėti, tarė Ga- 
jaus Verio atleistinis. 

— Negudrauk... ir nesidėk kvailiu... jeigu Veris tau patikėjo 
tokį kelbų ir pavojingą uždavinį, vadinasi, tave laiko pakanka- 
mai sumaniu ir tinkamu tam reikalui. Taigi klok viską atvirai, 
ojeigu spirsies — pats save kaltink. 

Silvijus Kordenijus pajuto, kad su šiais vyrais menki juokai; 
suprato, kad jo laukia mirtis, ir kaip skęstantis šiaudo griebė- 
si teisybės, tikėdamasis, jeigu bus galima, atvirumu išgelbėti 
savo kailį. 

Ir papasakojo viską, ką žinojo. 

Gajus Veris, puotoj pas Katiliną sužinojęs apie gladiatorių 
ruošiamą sąmokslą prieš Romos įstatymus ir valdžią, negalėjo 
patikėti, kad tie drąsūs, nebijantys mirties vyrai taip lengvai at- 
sisakytų savo sumanymo - juk prarasti jie neturėjo ko, o laimė- 
ti galėjo viską. Kai tą vakarą nusivylęs ir prislėgtas Spartakas 
Katilinos triklinijuje pareiškė atsisakąs bet kokios minties apie 
sukilimą, Veris buvo įsitikinęs, kad sąmokslas ir toliau slap- 
ta gyvuos, plėsis, stiprės ir kad vieną gražią dieną gladiatoriai 
vieni, be patricijų pagalbos, iškels sukilimo vėliavą. 

Gajus Veris ilgai galvojo, kaip jam šiuo atveju geriau pa- 
sielgti. Jis buvo neapsakomai godus pinigų ir nesibodėjo jokio- 
mis priemonėmis, kad tik jų gautų; taigi jis nusprendė šnipinėti 
gladiatorius, sužinoti jų planus, suimti į rankas visas sąmokslo 
gijas ir pranešti senatui. Už tai tikėjosi gauti arba krūvą aukso, 
arba provincijos valdytojo vietą, kurioje sėdėdamas galėtų do- 
rai praturtėti, pagal įstatymus plėšdamas gyventojus kaip dau- 
guma kvestorių, pretorių ir prokonsulų, juoba kad skriaudžia- 
mų žmonių skundai nė trupučio nejaudino ištvirkusio, kyšių 
godaus Romos senato. 

Šiam tikslui pasiekti Veris prieš mėnesį pavedė savo atleis- 
tiniui ir ištikimam tarnui Silvijui Kordenijui šnipinėti gladia- 
torius, sekti kiekvieną jų žingsnį, viską sužinoti apie slaptas jų 
sueigas. 

Kordenijus ištisą mėnesį kantriai lankė pačių skurdžiausių 
ir atkampiausių Romos kvartalų lindynes ir viešnamius, smuk- 
les ir užeigas, kur dažniausiai mėgdavo rinktis gladiatoriai. 

Klausydamasis, šniukštinėdamas, stebėdamas jis prisirin- 
ko šiokių tokių įkalčių, šiokių tokių įrodymų ir galiausiai pa- 
darė išvadą, kad po Spartako labiausiai gerbiamas ir įtakin- 
giausias tarp gladiatorių yra Kriksas; kaip tik jis ir laikė visas 
sąmokslo, jeigu toksai buvo, gijas. Silvijus ėmė Kriksą sekti. 
Kadangi galas dažnai lankydavo Veneros Libitinos smuklę, 
Silvijus jau kokia savaitė kasdien, o kartais ir dusyk per die- 
ną ateidavo ten pasėdėti. Sužinojęs, kad tą vakarą smuklėje 
vyks susirinkimas, kuriame dalyvaus ir Kriksas, jis gerai vis- 
ką apsvarstė ir ryžosi imtis gudrybės: kai tik ateis gladiatoriai 
ir Lutacija Vienakė pradės aplink juos šokinėti, jis palįs po 
gultu, ir niekas nė nepastebės, kad kažkoks lankytojas staiga 
dingo. 

Iš pradžių Silvijus Kordenijus visa tai pasakojo užsikirsda- 
mas, padrikai, drebančiu, neryžtingu balsu, tačiau baigė gana 
vaizdingai, kaip tikras oratorius. Visą laiką atidžiai jį stebėjęs 
Kriksas valandėlę patylėjo, tada lėtai ir labai ramiai tarė: 

- Betgi ir niekšas tu! 

- Tu mane pervertini, kilnusis Kriksai, aš... 

— Ne, ne, tu pavojingesnis, nei gali atrodyti iš pirmo žvilgs- 
nio. Pažiūrėjus — avinas ir bailys, o iš tikrųjų esi nepaprastai 
aštraus proto ir gudrus kaip lapė. 

— Betgi aš jums nieko bloga nepadariau... aš tik vykdžiau 
savo pono įsakymus... Dovanokite, aš juk viską atvirai papa- 
sakojau... ir iškilmingai prisiekiu visais Olimpo ir požemių 
dievais, kad niekam, netgi pačiam Veriui, nė žodeliu neprasi- 
tarsiu, ką čia mačiau ir kas tarp mūsų įvyko. Manau, jūs galite 
dovanoti man gyvybę ir leisti išeiti. 

— Neskubėk, geruti, mes dar apie tai pasikalbėsime, - pa- 
šaipiai atsakė Kriksas ir, šūktelėjęs septynis ar aštuonis gladia- 
torius, tarė jiems: - Išeikime truputėlį. - Ir pirmas pasuko durų 

link. Ant slenksčio atsigręžė ir pridūrė: - Saugokite jį... ir ne- 
darykite jam nieko bloga. 

Kartu su tais, kuriuos buvo pasikvietęs, Kriksas per platų ir 
ilgą priekinį kambarį išėjo į gatvę. 

- Ką daryti su tuo gudročium? - paklausė Kriksas jį apsu- 
pusių draugų. 

- Kam dar klausti? - atsakė Brezoviras. - Užmušti jį reikia 
kaip pasiutusį šunį. 

- Paleisti būtų tas pats, ką patiems save įduoti, - tarė kitas. 

- Palikti gyvą ir laikyti kur nors uždarytą būtų pavojinga, — 
pridūrė trečias. 

- Ir kurgi mes galėtume jį paslėpti? - paklausė ketvirtas. 

— Vadinasi, mirtis? - tarė Kriksas, permetęs visus akimis. 

- Dabar naktis... 

— Gatvė tuščia... 

- Nuvesime į pačią kalvos viršūnę, kitame gatvės gale. 

- Mors sua, vita nostra?, — sentencija užbaigė Brezoviras, ne- 
gailestingai iškraipydamas šiuos keturis lotyniškus žodžius. 

- Taip, tai būtina, - patvirtino Kriksas ir žengė žingsnį link 
smuklės, bet tuoj pat sustojo ir paklausė: - Kas jį nužudys? 

Niekas neatsiliepė. Po ilgai trukusios tylos kažkuris prabilo: 

- Žudyti beginklį ir negalintį gintis... 

- Jeigu jis turėtų kardą... - tarė kitas. 

- Jeigu jis galėtų ir norėtų gintis, aš apsiimčiau tai padary- 
ti, - pridūrė Brezoviras. 

- Tačiau žudyti beginklį... - tarė samnitas Torkvatas. 

- Jūs narsūs ir kilnūs vyrai, - susijaudinęs prabilo Kriksas, — 
vyrai, verti laisvės! Bet sutikite, kad visų mūsų labui kažkas 
turi įveikti pasišlykštėjimą ir įvykdyti nuosprendį, kurį mano 
lūpomis ištarė Engiamųjų sąjungos teismas. 

Niekas neprieštaravo, tik visi tylomis paklusniai nulenkė 
galvas. 


* Jo mirtis - mūsų gyvenimas. (Lot.) 

- Be to, - kalbėjo Kriksas, - argi jis pas mus atėjo kautis ly- 
giais ginklais ir garbingoj kovoj? Argi jis ne šnipas? Jeigu mes 
nebūtume jo užtikę po gultu, argi už poros valandų jis nebūtų 
mūsų įskundęs? Jau rytoj mes būtume įmesti į Mamertino kalė- 
jimą, o po dviejų dienų nukryžiuoti Sestercijaus lauke. 

- Teisybė, teisybė, - tyliai pritarė keletas vyrų. 

- Taigi Engiamųjų sąjungos teismo vardu įsakau Brezovirui 
ir Torkvatui nužudyti tą žmogų. 

Abu gladiatoriai linktelėjo galvomis, ir visi kartu su Kriksu 
grįžo į smuklę. 

Silvijus Kordenijus Veris drebėdamas laukė, kaip bus nu- 
spręstas jo likimas. Minutės jam virto amžiais. Pamatęs įeinan- 
tį Kriksą su draugais, jis staiga išbalo kaip lavonas, o jo akyse 
sustingo neapsakomas siaubas - gladiatorių veidai nežadėjo 
nieko gera. 

— Tai kaip?.. - sulemeno jis pro ašaras. - Ar jūs man atlei- 
site?.. Ar paliksite gyvą?... Ant kelių atsiklaupęs maldauju... 
Vardan jūsų tėvų ir motinų, vardan visko, kas jums brangu... 
Nužemintai maldauju!.. 

- Argi mes dar turime tėvus ir motinas? - niūriai tarė Brezo- 
viras, ir jo veidas apsiniaukė. 

- Bene mums palikta kas nors brangaus? - pridūrė kitas gla- 
diatorius pykčiu ir kerštu degančiomis akimis. 

— Kelkis, niekše! - įsakė Torkvatas. 

- Tylėt! - riktelėjo Kriksas ir atsigręžęs į Gajaus Verio atleis- 
tinį pridūrė: - Tu eisi su mumis. Šios gatvelės gale mes pasitar- 
sime ir nuspręsime tavo likimą. 

Davęs ženklą pakelti ir išvesti Silvijų Kordenijų, kuriam 
tyčia paliko vilties spindulėlį, kad savo riksmu nesukeltų ant 
kojų visos gatvės ir nesipriešintų, Kriksas išėjo, lydimas gla- 
diatorių, velkančių leisgyvį iš baimės atleistinį; jis tylėjo ir pa- 
klusniai leidosi vedamas. 

Vienas gladiatorius pasiliko atsiskaityti su Lutacija už val- 
gį ir vyną (tarp išeinančių dvidešimties vyrų ji nė nepastebėjo 

grūdų pirklio), o kiti, pasukę nuo smuklės į dešinę, nuklampo- 
jo aukštyn purvina vingiuota gatvele, kuri baigėsi prie miesto 
sienos. Toliau buvo plikas atviras laukas. 

Čia gladiatoriai sustojo. Silvijus Kordenijus vėl puolė ant ke- 
lių ir inkšdamas ėmė verkti ir maldauti pasigailėjimo. 

- Ar nori tu, baily, kautis su vienu iš mūsų lygiais ginklais? — 
paklausė Brezoviras netekusį vilties atleistinį. 

- Pasigailėkite!.. Pasigailėkite!.. Dėl savo vaikų maldauju pa- 
sigailėti! 

- Mes neturime vaikų! - suriko vienas gladiatorius. 

— Mes pasmerkti niekada jų neturėti! - suriaumojo kitas. 

— Vadinasi, tu moki tik slėptis ir šnipinėti? — tarė pasipikti- 
nęs Brezoviras. - Garbingai kautis tu nesugebi? 

- Pasigailėkite!.. Nežudykite manęs!.. Maldauju, nežu- 
dykite!.. 

- Tai eik į pragarą, baily! - suriko Brezoviras, smeigdamas 
Verio atleistiniui į krūtinę trumpu kardu. 

- O su tavim ir visi niekingi tarnai, kurie neturi nei garbės, 
nei doros! - pridūrė samnitas Torkvatas, dusyk smogdamas 
gulinčiajam. 

Gladiatoriai glaudžiu ratu apsupo priešmirtinių konvulsijų 
tampomą Gajaus Verio atleistinį ir tylėdami žiūrėjo, kol jis nu- 
keipo; jų veidai buvo paniurę ir rūstūs. 

Brezoviras su Torkvatu pasmaigstė kardais žemę, norėda- 
mi nuvalyti nuo geležtės kraują, kol jis dar nesukepo, ir įsikišo 
juos į makštis. 

Tada visi dvidešimt vyrų susikaupę, tylėdami grįžo tuščia 
gatvele atgal ir iškriko po judresnius Romos kvartalus. 

Prabėgus savaitei nuo čia aprašytų įvykių, vakare, pirmojo 
deglo valandą, iš Apijaus kelio* pusės į Romą pro Kapenos var- 
tus įjojo raitelis, visas apsitūlojęs kelionės apsiaustu, kad bent 
šiek tiek apsigintų nuo lietaus, kuris jau kelios valandos pylė 
kaip iš kibiro, užtvindydamas miesto gatves. Prie Kapenos 
vartų visada būdavo labai daug žmonių: vartai vedė į Apijaus 

kelią, tą kelių karalių, mat nuo jo šakojosi kiti - į Setiją, Ka- 
pują, Kumus, Salerną, Beneventą, Brundizijų ir Samnijų. Netgi 
Kapenos vartų sargai, įpratę kiaurą parą matyti, kaip atvyksta 
ir išvyksta minios margiausiai apsirengusių įvairiausių luomų 
žmonių, pėsčių, raitų, lektikomis, ratais ar palankinais, kuriuos 
traukdavo pora vienas paskui kitą įkinkytų mulų, taigi net sar- 
gai stebėjosi šiuo raiteliu ir jo žirgu — tokie abu atrodė suvargę: 
permerkti lietaus ir prakaito, iškankinti ilgos kelionės, apsitaš- 
kę purvais. 

Ijojęs pro vartus, raitelis spustelėjo pentinais arklį ir nušuo- 
liavo pirmyn, nustebusiems sargams liko tik tolstantis kanopų 
kaukšėjimo į gatvės grindinį aidas. 

Po valandėlės arklys jau dūmė Šventąja gatve ir sustojo prie 
Eutibidės namų. Raitelis nušoko žemėn ir nutvėręs bronzinį 
belstuką kelis sykius smarkiai sudavė į duris. Pasigirdo šuns 
lojimas — nė vieni romėnų namai neapsieidavo be keturkojo 
sargo. 

„Netrukus raitelis, purtydamas nuo permirkusio apsiausto 
vandenį, išgirdo žingsnius: tai ėjo per kiemą durininkas, gar- 
siai tildydamas šunį. 

- Telaimina tave dievai, gerasis Hermogenai... Aš - Metrobi- 
jus, atjojau iš Kumų... 

- Sveikas atvykęs!.. 

- Aš šlapias kaip žuvis... Lietų valdovas Jupiteris teikėsi man 
parodyti, kaip veikia jo šliuzai... Pašauk ką nors iš Eutibidės 
vergų ir liepk nuvesti tą vargšą gyvulį į Jano osterijos arklidę, 
tegu jį ten pastato ir duoda avižų. 

Durininkas, paėmęs už kamanų arklį, spragtelėjo pirštais — 
taip Romoje būdavo šaukiami vergai - ir tarė Metrobijui: 

- Įeik, Metrobijau!.. Juk ne pirmas kartas čia. Šalia galerijos 
rasi Aspaziją, ponios kambarinę; ji praneš, kad atvykai. Arkliu 
aš pasirūpinsiu, ir viskas, ką liepei, bus padaryta. 

Stengdamasis nepaslysti - tai būtų labai blogas ženklas — 
Metrobijus kuo atsargiausiai peržengė slenkstį, įėjo į prieškam- 

barį ir palubėj mirksinčios bronzinės lempos šviesoj perskaitė 
mozaikinėse grindyse išdėliotą sveikinimą: Salve. Svečiui žen- 
gus keletą žingsnių toliau, sveikinimą pakartodavo papūga ant 
sienos kabančiame narve. Toks buvo tų laikų paprotys. 

Perėjęs prieškambarį ir atrijų, Metrobijus atsidūrė galerijos 
koridoriuje; ten pamatė Aspaziją ir liepė pranešti Eutibidei, 
kad jis atvyko. 

Aspazija iš pradžių nesiryžo, vis abejojo. Vergę ėmė baimė, 
kad gaus nuo šeimininkės barti ir mušti, jeigu nepraneš apie 
Metrobijų, bet ne mažiau jai buvo baugu tokiu metu trikdyti 
ponios ramybę. Galiausiai aktoriui primygtinai reikalaujant ji 
vis dėlto nuėjo pas Eutibidę. 

Patogiai įsitaisiusi ant minkštos dailios sofos gardžiai kve- 
piančioje žiemos konklavoje, kur stovėjo brangūs baldai, o nuo 
krosnių sklido maloni šiluma, kurtizanė godžiai klausėsi sėdin- 
čio prie jos kojų jaunikaičio meilės prisipažinimų. Įžūlia ranka 
ji šiaušė tankius ir purius anglies juodumo jo plaukus, o jis žiū- 
rėjo į merginą aistra degančiomis akimis ir karštais poetiškais 
žodžiais su įkvėpimu jai kalbėjo apie savo meilę ir jausmus. 

Jaunuolis buvo vidutinio ūgio, gana trapaus sudėjimo; blyš- 
kiame taisyklingų ir patrauklių bruožų veide spindėjo nepa- 
prastai gyvos juodos akys; jis vilkėjo baltutėle plonytės drobės 
tunika, apvedžiota purpurine juosta, kas rodė jį priklausant 
raitelių luomui. Tai buvo Titas Lukrecijus Karas. 

Iš mažens persiėmęs Epikūro mokslu, poetas ir gyvenime 
sekė savo mokytojo priesakais ir, nors jo galvoje jau brendo pir- 
mieji nemirtingos poemos posmai, jis vis dar ieškojo trumpų 
meilės nuotykių, bijodamas 


„kančioms ir sielvartui save pasmerkti, 
Nes, sužeista aistros negailestingos, 

Širdis su kiekviena diena labiau vis kenčia, 
Kol pagaliau sugrumba, surandėja... 
Eini taip trokšdami užmiršti meilę seną, 

Naujom aistrom svaigintis puolam... 
Kaip kylį mes iš rąsto išmušam kyliu, 
Taip greitai ir nuo jausmo trumpalaikio 
Nuraškomė...aaaeann saldžius vaisius. 


Beje, tai jam nesukliudė sulaukus keturiasdešimt ketverių 
metų baigti gyvenimą savižudybe, kaip manoma, tik dėl be- 
viltiškos, nelaimingos meilės. 

Lukrecijus, gražus, talentingas jaunikaitis, malonus ir sąmo- 
jingas pašnekovas, buvo turtingas ir negailėjo pinigų malonu- 
mams. Jis dažnai užeidavo praleisti keleto valandų pas Euti- 
bidę, ir ji priimdavo būsimąjį poetą daug meiliau negu kitus, 
turtingesnius ir dosnesnius gerbėjus. 

— Tu mane myli? - koketiškai klausinėjo kurtizanė jaunuolį, 
žaisdama jo garbanomis. — Aš tau dar neatsibodau? 

— Ne, aš myliu tave vis karščiau ir karščiau, nes 


štai kur tiesa: kuo labiau mes pažįstame meilės pilnatvę, 
tuo audringesnė aistra širdyse mūsų šėlsta. 


Jam tariant šiuos žodžius, pasigirdo tylus barbenimas į 
duris. 

— Kas ten? - paklausė Eutibidė. 

Aspazija baikščiai atsakė: 

- Atvyko Metrobijus iš Kumų... 

— Ak! - net išraudusi džiugiai sušuko Eutibidė ir nušoko 
nuo sofos. - Atvyko?.. Nuvesk jį eksedron... aš tuoj ateisiu. 

Ir atsigręžusi į Lukrecijų, kuris irgi atsistojo aiškiai nepaten- 
kintas, skubiai tarė jam trūkčiojančiu balsu, bet gana meiliai: 

- Palauk manęs... Ar negirdi, kokia audra šėlsta lauke?.. Aš 
tuoj grįšiu... Ir jeigu to Žmogaus atvežtos žinios, kurių jau sa- 
vaitė laukiu nesulaukiu, pasirodys geros, jeigu aš dar šį vakarą 
numalšinsiu savo keršto troškulį... būsiu laiminga ir nors dale- 
le to džiaugsmo pasidalysiu su tavimi. 

Tai sakydama, ji nepaprastai susijaudinusi išėjo iš konkla- 
vos, palikusi Lukrecijų nustebusį, nepatenkintą ir suintriguotą. 
Jis palingavo galva ir susimąstęs ėmė vaikštinėti pirmyn ir at- 
gal po kambarį. 

Lauke šėlo audra. Žaibai plyksčiojo be perstojo ir kraupia 
šviesa tvaiskė konklavą, o perkūnija taip trankėsi, kad namas 
virpėjo ligi pamatų. Griausmui nusiritus, lietus su kruša, rodos, 
dar smarkiau imdavo šniokšti, o pašėlęs šiaurys šaižiai švilp- 
damas veržėsi pro duris, langus, pro mažiausius plyšelius. 

- Minios dievas Jupiteris linksminasi, rodydamas savo griau- 
namąją galią, - pašaipiai šyptelėjęs, sumurmėjo jaunuolis. 

Dar truputį pasivaikščiojęs, jis klestelėjo ant sofos ir ilgai sė- 
dėjo susimąstęs, pasidavęs jausmams, kuriuos sukėlė ši stichijų 
kova; paskui staiga pagriebė ant dailios spintutės gulinčią vaš- 
kuotą lentelę bei sidabrinį stilių geležiniu antgaliu ir net įrau- 
dęs su įkvėpimu ėmė rašyti. 

Tuo tarpu Eutibidė įėjo į eksedrą, kur jos laukė Metrobijus. 
Jisbuvo jau nusivilkęs apsiaustą ir liūdnai jį apžiūrinėjo: drabu- 
žis atrodė apgailėtinai. Kurtizanė riktelėjo išeinančiai vergei: 

- Ei, pakurstyk ugnį židiny ir atnešk drabužių, kad mūsų 
Metrobijus galėtų persirengti. Ir paruošk triklinijuje gerą va- 
karienę. 

Tada atsisuko į Metrobijų, paėmė jį už rankų ir spausdama 
paklausė: 

- Na?.. Ar gerų naujienų atnešei, šaunusis mano Metro- 
bijau? 

- Iš Kumų - gerų, o iš kelio - blogų. 

- Matau, matau, vargšeli. Sėskis čia, arčiau ugnies, - ji pri- 
stūmė prie židinio suoliuką, - ir greičiau sakyk, ar gavai reika- 
lingų įrodymų? 

— Auksas, gražioji Eutibide, kaip žinai, atidarė Jupiteriui 
bronzines Danajės bokšto duris“... 

- Liaukis tauškęs niekus... Nejaugi net šaltas šio vakaro du- 
šas neatėmė tau noro plepėti? 

- Papirkau vergę, ir pro plyšelį duryse keletą sykių mačiau, 
kaip paryčiais Spartakas įeidavo į Valerijos kambarį. 

— O požemių dievai, padėkite man! - laukinio džiaugsmo 
pagauta, suriko Eutibidė. 

Ir atsukusi į Metrobijų persikreipusį veidą, išvertusi degan- 
čias akis, išpūtusi šnerves, kietai sučiaupusi virpančias lūpas, 
panaši į kraujo ištroškusią tigrę, ji vos ne vos iškošė pro dantis: 

— Vadinasi... tie niekšai... teršia... garbingą Sulos vardą... 
kasdien? 

— Manau, kad apimti aistros jie nekreipia dėmesio net į blo- 
gąsias dienas. 

— O, prisimins jie tas dieneles! Prakeiktas jų galvas skiriu 
pragaro dievams! - iškilmingai sušuko Eutibidė. 

Ir apsisuko eiti, bet staiga sustojo ir pridūrė: 

- Persirenk sausais drabužiais ir eik į triklinijų užkąsti. Ten 
manęs lauk. 

„Nenorėčiau įsivelti į kokį bjaurų reikalą, - pagalvojo senis, 
eidamas į svečiams skirtą kambarį persirengti. - Iš šitos merg- 
šės visko galima laukti... Oi, bijau, privirs ji košės!“ 

Netrukus aktorius persivilkęs nuėjo į triklinijų, kur jo laukė 
puiki vakarienė. Skanūs valgiai ir ypač falernas padarė savo: 
šaunusis vyras užmiršo ir pavojingą kelionę, ir baisios nelai- 
mės nuojautą. 

Jam dar nė neįpusėjus vakarieniauti, į triklinijų išblyškusi, 
bet rami įėjo Eutibidė; rankoje ji laikė geriausio, koks tik tuo- 
met buvo žinomas, papiruso ritinį, apvyniotą plonyte raudo- 
nai dažyto pergamento plėvele; ritinėlis buvo surištas drobės 
juostele, o plėvelės kraštas prilipintas vaškiniu Eutibidės žiedo 
antspaudu, vaizduojančiu iš jūros putų išnyrančią Venerą. 

Pamatęs laišką, Metrobijus truputį sunerimo ir paklausė: 

- Gražioji Eutibide... aš norėčiau... man būtų įdomu... kam 
adresuotas šis laiškas? 

- Tu dar klausi?.. Žinoma, Liucijui Kornelijui Sulai... 

- O, prisiekiu dievo Momo kauke, gal verčiau dar palaukti 
su mūsų nuosprendžiu, vaikeli?.. 

- Mūsų?.. Kuo tu čia dėtas?.. 

- Tegu apsaugo mane aukščiausiasis Jupiteris!.. O jeigu Su- 
lai nepatiks, kad kažkas kišasi į jo reikalus?.. Jeigu jis, užuot 
pričiupęs žmoną, išlies pyktį ant skundikų?.. Arba - tai dar 
blogiau, bet labiausiai tikėtina - ir ant vienų, ir ant kitų?.. 

- O kas man darbo? 

- Taip, tik... žinai... atsarga gėdos nedaro, vaikeli... gal tu ne- 
bijai Sulos rūstybės... bet aš - labai... 

— Kam tu reikalingas? 

- Sau pačiam, gražioji Eutibide, dievų ir žmonių numylėti- 
ne! - karštai atsakė Metrobijus. - Aš save labai myliu. 

— Aš tavęs čia nepaminėjau... Kad ir kas atsitiktų, tu čia nie- 
kuo dėtas. 

- Suprantu... visa tai puiku... bet matai, vaikeli, aš jau trisde- 
šimt metų esu artimas Sulos draugas. 

— Žinau, žinau... netgi artimesnis, negu derėtų tavo geram 
vardui... 

— Tai nesvarbu... aš pažįstu tą žvėrį... ką aš čia... žmogų... 
Nors mus jau tiek metų sieja draugystė, jis šalčiausiai galėtų 
nusukti man sprandą... kaip kokiai vištai... paskui, žinoma, 
šauniai mane palaidotų, gal net penkiasdešimties gladiatorių 
kautynes surengtų aplink mano laužą. Tik bėda, kad aš jau ne- 
galėčiau tais reginiais džiaugtis!.. 

- Nebijok, nebijok, - ramino Eutibidė, - tau nieko bloga ne- 
atsitiks. 

- Tepadeda man dievai, kuriuos aš visada garbinau. 

- O dabar pagarbink Bakchą ir išgerk šio penkiasdešimtme- 
čio falerno. Aš pati tau įpilsiu. 

Ir ji samteliu įpylė falerno į aktoriaus taurę. 

Jiems bekalbant, į triklinijų įėjo kelionės rūbais apsirengęs 
vergas. 

- Atmink mano nurodymus, Demofilai, ir niekur nesustok 
iki pat Kumų. 

Vergas paėmė iš Eutibidės rankų laišką, įsikišo užantin, susi- 
juosė virvute, tada nusilenkęs šeimininkei užsimetė apsiaustą 
ir išėjo. 

Vynas atrišo Metrobijui liežuvį, ir jis vėl ėmė dejuoti ir nuo- 
gąstauti, tačiau Eutibidė jį nuramino ir, pažadėjusi rytoj su juo 
pasimatyti, išėjo iš triklinijaus ir grįžo į konklavą, kur Lukreci- 
jus, laikydamas rankoje lentelę, skaitė, ką buvo parašęs. 

- Atleisk, kad taip ilgai palikau tave vieną... Nemaniau, jog 
tiek užtruksiu... bet, matau, tu neleidai veltui laiko. Paskaityk 
man tuos eilėraščius. Juk tu gali rašyti tik eilėmis... Dieviško- 
mis eilėmis. 

- Man jas įkvėpei tu ir lauke siaučianti audra... taigi pirma 
paskaitysiu tau... O grįždamas namo paskaitysiu audrai. 

Lukrecijus grakščiai atsistojo ir ėmė su įkvėpimu deklamuoti: 


Vėjas virš jūros bangų siaučia, jas plaka įtūžęs, 
Daužo ir laužo laivus, debesis plėšo ir sklaido. 

O kitąsyk laukuose viesulu sukasi, šėlsta, 

Varto kalnynų uolas, medžių kamienus galingus, 
Lenkia prie žemės miškus: šitaip jis tūžta grėsmingai, 
Kaukia riaumoja piktai, lėkdamas greitai pro šalį. 
Vėjai, vadinas, taip pat - kūnai, nors jų ir nematom, 
Jūros ir žemės gūbrius šiaušia jie, debesis blaško, 
Suka juos, neša tolyn, vėtra galinga pavirtę, 

Lekia pirmyn urduliais, viską nuo tako nušluoja. 
Lygiai taip pat ir vanduo - nors ir švelnus jis atrodo, 
Bet siautulinga upe veržiasi, kriokia, putoja, 
Nuolaužas, medžių stuobrius lyg šapelius kokius plukdo. 
Tiltai stipriausi, ir tie potvynio nebeišlaiko — 

Taip nežabotai vanduo šniokščia, suaudrintas vėjo, 
Smūgiais galingais sijas verčia ir atsparas laužo, 
Viską naikina jisai, dusliai dundėdamas rita 


Šūsnis sunkių akmenų, užtvaras, užtvankas ardo. 
Šitaip ir vėjai greiti, gūsiais praskriedami, ūžia, 
Lyg išsilieję srautai iš visų pusių atšniokščia, 
Viską savajam kely gena į priekį ir varto 

Ar kaukdami sūkuriu sukas baisingu 

Ir, ką pagavę ūmai, neša tolyn vis ir neša. 


Kaip jau sakėme, Eutibidė buvo graikė, be to, gana apsi- 
švietusi. Jos negalėjo nejaudinti eilių jėga, grožis ir harmonija, 
juoba kad lotynų kalba tuo metu dar neturėjo nei didžių po- 
ezijos kūrinių, nei garsių poetų, išskyrus Enijų, Plautą, Lucilijų 
ir Terencijų. 

Eutibidė išreiškė savo susižavėjimą nuoširdaus jausmo ku- 
pinais žodžiais, į kuriuos poetas išeidamas atsakė šypsena: 

- Už malonumą tau teks sumokėti šia lentele: aš ją išsinešu. 

- Bet pats ją ir atneši, kai tik perrašysi eiles į papirusą. 

Pažadėjęs Eutibidei vėl ją aplankyti, Lukrecijus išėjo. Jo šir- 
dis buvo sklidina gaivalingos ir nuoširdžios poezijos, kurią 
įkvėpė gamtos stebėjimas. 

Rodos, labai patenkinta Eutibidė, Aspazijos lydima, nuėjo į 
savo miegamąjį, norėdama lovoj ligi valiai pasimėgauti tokiu 
saldžiu būsimo keršto džiaugsmu. 

Tačiau, didžiai jos nuostabai, džiaugsmas pasirodė ne toks 
jau saldus, kaip ji tikėjosi, jai netgi buvo keista, kad pasitenki- 
nimas visai mažas. 

Tokia mintis jai toptelėjo gulantis į patalą. Ji liepė Aspazijai 
išeiti palikus neužgesintą, tik kiek pritemdytą naktinę lemputę. 

Atsigulusi Eutibidė ilgai galvojo apie tai, ką padarė ir kokių 
pasekmių gali turėti jos laiškas; galbūt įtūžęs Sula įstengs su- 
valdyti savo pyktį iki paryčių, paseks meilužius, užklups juos 
vienas kito glėby ir abu nužudys... 

Mintis, kad ji greit išgirs apie mirtį ir gėdą tos pasipūtusios 
irišdidžios matronos, kuri žiūrėjo į ją, nelaimingą ir paniekintą, 
iš aukšto (juk ši padori žmona, ši veidmainė ir ištvirkėlė tūks- 

tantį kartų nedoresnė už ją, Eutibidę), pripildė kurtizanės širdį 
džiugesio ir sumažino vis dar ją ėdančio pavydo kančias. Kitas 
dalykas buvo Spartakas. Eutibidė stengėsi pateisinti jo poelgį 
ir gerai pagalvojusi net nusprendė, kad trakas kur kas mažiau 
kaltas nei Valerija. Jis, šiaip ar taip, tik vargšas rudiarijus, ir Su- 
los žmona, kad ir kokia negraži, turi atrodyti jam tikra deivė. 
Ta klastūnė turbūt jį tiek gundė, glamonėjo, žavėjo, kad vargše- 
lis nepajėgė atsispirti... Matyt, taip ir buvo. Kitaip argi kažkoks 
gladiatorius išdrįstų pakelti įžūlų savo žvilgsnį į Sulos žmoną? 
O tokios moters kartą pamylėtas, vargšas Spartakas, savaime 
aišku, atsidūrė visiškoj jos valioj ir, maža sakyti, negalėjo - ne- 
drįso nė pagalvoti apie meilę kitai moteriai. Dabar Spartako 
mirtis jau nebeatrodė Eutibidei nei teisinga, nei pelnyta. 

Paskendusi tokiose mintyse, draskoma prieštaringų jausmų 
Eutibidė ilgai vartėsi nuo šono ant šono, dūsavo ir aimanavo 
negalėdama užmigti. Tarpais, įveikta nuovargio, ji nugrimz- 
davo į snaudulį, bet staiga krūptelėjusi pabusdavo ir imdavo 
blaškytis lovoje. Galiausiai ji vis dėlto užmigo. Kurį laiką kam- 
bary buvo tylu, tik sunkiai alsavo mieganti mergina. 

Staiga Eutibidė siaubo apimta pašoko ir kūkčiodama ėmė 
šaukti: 

-— Ne, Spartakai!.. Ne aš tave žudau... Tai ji... Tu nemirsi. 

Matyt, per šį trumpą miegą ją kankinusios mintys pavirto 
košmarišku sapnu, kuriame ji išvydo mirštantį ir maldaujantį 
pasigailėti Spartaką. 

Išbalusi, persimainiusiu veidu ji išlipo iš lovos, užsimetė 
baltą platų apsiaustą ir šūktelėjusi Aspaziją liepė jai pažadinti 
Metrobijų. 

Neaprašinėsim, kiek Eutibidei teko vargti, kol įtikino akto- 
rių nedelsiant išvykti ir pasivijus Demofilą paimti iš jo prieš tris 
valandas parašytą laišką - dabar ji nebenorėjo, kad papiruso 
ritinėlis patektų į Sulos rankas, 

Metrobijus buvo nuvargęs po kelionės, dar neišsipagiriojęs 
nuo išgerto vyno, aptingęs nuo malonios pūkinių antklodžių 

šilumos, ir Eutibidei teko panaudoti visą savo gundymo meną, 
kad po dviejų valandų aktorius ryžtųsi išvykti. 

Audra buvo nurimusi, danguje spindėjo tūkstančiai žvaigž- 
džių ir tik silpnas, tačiau gana šaltas vėjelis galėjo trukdyti 
mūsų keliautojui. 

— Demofilas kelyje jau penkios valandos, - tarė mergina ak- 
toriui, - taigi tu turi ne joti, o skriste skristi... 

— Aš manau! Taip ir padaryčiau, jeigu čia būtų ne arklys, o 
Pegasas. 

- Pagaliau ir tau taip bus geriau!.. 

Po kelių minučių šuoliais lekiančio arklio kanopų kaukšėji- 
mas pažadino iš miego Kvirino sūnus; pasiklausę jie vėl suposi 
į antklodes ir saldžiai čepsėdami džiaugėsi, kad gali sau gulėti 
malonioj šilumoj, kai tuo tarpu kitiems reikia kažkur keliauti 
tokiam šalty, per tokį vėją, šaižiai švilpiantį lauke. 


VII skyrius 


KAIP MIRTIS APLENKĖ DEMOFILĄ 
IR METROBIJŲ 


Žmogui, iškeliavusiam iš Romos pro Kapenos vartus ir 
Apijaus keliu per Arecijų, Sutrijų, Suesą-Pomeciją, Taraciną ir 
Kajetą atvykusiam į Kapują (čia kelias šakojosi: kairėn - į Be- 
neventą, dešinėn - į Kumus), atsiverdavo nuostabus reginys, 
jeigu jis pasukdavo Kumų link. 

Aprėpęs žvilgsniu žydinčias kalvas, apaugusias alyvų ir 
apelsinų giraitėmis, vynuogynais ir vaismedžių sodais, derlin- 
gus gelstančių javų laukus, gardžiai kvepiančias lankas, pri- 
žėlusias švelnios sultingos žolės, - ją godžiai rupšnojo gausios 
avių ir karvių bandos, skardenančios orą meiliu mekenimu ir 
ilgesingu bliovimu, - nuostabos pagautas keliautojas tolumoj 
išvystų saulės nutviekstą neapsakomo grožio pakrantę, besi- 
driekiančią nuo Literno iki Pompėjų. 

Ten, ant tų palaimingų krantų, lyg burtininkui lazdele 
mostelėjus, netoli vienas kito išdygo Liternas, Mizenai, Ku- 
mai, Bajos, Puteolai, Neapolis, Herkulanėjas ir Pompėjai, ap- 
supti didingų šventyklų, prabangių vilų, elegantiškų termų, 
pavėsingų giraičių; kiek akys užmato driekėsi kaimai, plytėjo 
ežerai: Acheruzijos, Averno, Likolio, Patrijos ir mažesni, o tarp 
jų - gausybė pavienių namukų ir sūrių daryklų. Žodžiu, visa 
pakrantė atrodė kaip vienas didžiulis miestas; toliau — žyd- 
ra jūra, ramiai teliūškuojanti tarp meiliai ją apglėbusių įlan- 
kos krantų, dar toliau - vainikas nuostabių salelių su rūmais, 
termomis, vešlia augalija: Ischija, Prochita, Nesida, Kaprėja. 
O virš šių gamtos grožybių, šio rojaus kampelio, kuriam die- 
vai ir žmonės tarytum susitarė duoti visa, kas žemėje yra ge- 
riausia ir gražiausia, švietė skaisti saulė ir dvelkė nuo jūros 
gaivus ir malonus vėjelis. 

Tai buvo tikrai pasakiškas vaizdas! Tad nenuostabu, kad 
kaip tik čia, pasak tų laikų legendos, buvo Charono valtis, ku- 
ria jis perkeldavęs mirusiųjų vėles iš šio pasaulio į Eliziejaus 
laukus. 

Atvykęs į Kumus, keliautojas pamatydavo gražų, turtingą, 
tankiai gyvenamą miestą, kurio viena dalis buvo išsistačiusi 
ant stataus, skardingo kalno, kita - nuolaidžiausiame šlaite ir 
pajūrio slėnyje. Per maudymosi sezoną į Kumus suplaukdavo 
kone visa Romos aukštuomenė, o kas turėjo vilą, mielai čia pra- 
leisdavo dalį rudens ir pavasario. 

Todėl šis miestas nenusileido Romai patogumais, prabanga 
ir pertekliumi, be kurių to meto turčiai ir diduomenė negalėjo 
gyventi. Čia buvo ir portikų, ir bazilikų, ir forumų, ir cirkų, ir 
milžiniškas amfiteatras (jo griuvėsiai tebėra ir šiandien), o ant 
kalno, Akropolyje, stūksojo didinga Apolono šventykla, viena 
gražiausių Italijoje. 

Kumų istorija labai sena. Žinoma, kad penkiasdešimt metų 
prieš Romos įkūrimą Kumai buvo pasiekę tokį suklestėjimą ir 
galybę, kad Sicilijoje įkūrė savo koloniją - Zanklės miestą, pa- 

skui pavadintą Mesana (šiandien Mesina). Vėliau buvo įkurta 
kita kolonija, Paleopolis, matyt, dabartinis Neapolis. 

Antrojo pūnų karo metais Kumai buvo nepriklausomas 
miestas, Romos draugas ir sąjungininkas, bet ne jos duoklinin- 
kas. Nors tuo metu daugelis kitų Kampanijos miestų perėjo į 
Kartaginos pusę, Kumai liko ištikimi Romai, užtat Hanibalas, 
surinkęs dideles pajėgas, juos užpuolė. Tada konsulas Sempro- 
nijus Grakchas atėjo miestui į pagalbą, sumušė Hanibalą ir iš- 
skerdė galybę kartaginiečių. 

Nuo to laiko Romos patricijai pamėgo Kumus, nors aprašo- 
mų įvykių metu turtuoliai mieliau traukdavo į Bajas, ir Kumų 
žvaigždė jau buvo bepradedanti leistis. 

Netoli Kumų, ant gražios kalvos, iš kur buvo matyti nuo- 
stabus pakrantės ir įlankos vaizdas, stovėjo didinga Liucijaus 
Kornelijaus Sulos vila. 

Vila buvo įrengta su tokia prabanga ir patogumais, kokius 
tik įstengė sugalvoti ambicingas, linkęs į ekstravaganciją, ap- 
dovanotas nežabota fantazija Sulos protas; sodai tęsėsi ligi pat 
jūros, kurioje jis liepė atitverti specialų baseiną prijaukintoms 

Prabanga vila nenusileido prašmatniausiems Romos na- 
mams. Ten buvo maudymosi kambarys - visas iš marmuro, su 
penkiasdešimčia skyrių karštoms, šiltoms ir šaltoms vonioms, 
kurių įrengimui Sula nepagailėjo lėšų. Buvo viloje ir šiltnamių 
su gėlėmis, voljerų su paukščiais, aptvertų giraičių, kur bėgiojo 
elniai, stirnos, lapės ir kiti laukiniai žvėreliai. 

Pasitraukęs nuo valstybės reikalų, visagalis diktatorius jau 
du mėnesiai gyveno šiame idiliškame kampelyje, kur šiltas ir 
švelnus klimatas buvo ne tik malonus gyventi, bet ir palankus 
sveikatai. 

Nesuskaičiuojamai savo vergų armijai Sula liepė nuo Api- 
jaus kelio posūkio į Kumų vilą nutiesti atšaką. 

Čia Sula leido dienas, mąstydamas ir rašydamas „Komenta- 
rus“ — juos ketino paskirti (ir iš tiesų paskyrė) Liucijui Lukului, 

garsiam turtuoliui, kuris tuo metu jau sėkmingai kariavo, 0 po 
trejų metų buvo išrinktas konsulu ir nugalėjo Mitridatą Armė- 
nijoje ir Mesopotamijoje; Lukulo atminimas pasiekė net mūsų 
laikus, bet išgarsėjo jis tarp tautiečių ne tiek žygiais ir pergalė- 
mis, kiek nesuskaičiuojamais turtais. 

Savo Kumų viloje Sula kasnakt keldavo triukšmingas ir ne- 
padorias orgijas; saulė jį dažnai užtikdavo drybsantį už stalo, 
girtą ir apsnūdusį, tarp dar labiau nusigėrusių ir apsnūdusių 
mimų, juokdarių ir komediantų, nuolatinių jo sugėrovų. 

Kartais, norėdamas prasiblaškyti, jis išvykdavo pasižmonėti 
į Kumus, rečiau į Bajas ar Puteolus. Ir visur įvairių luomų pilie- 
čiai reikšdavo jam pagarbą, ne tiek dėl didžių jo darbų, kiek iš 
baimės, kuri apimdavo vien išgirdus jo vardą. 

Trys dienos po įvykių, aprašytų ankstesnio skyriaus gale, 
Sula grįžo karieta iš Puteolų, kur sprendė ginčą tarp šio miesto 
patricijų ir plebėjų; tuo reikalu jis jau buvo čia atvažiavęs prieš 
dešimt dienų, o dabar kaipo arbitras tik patvirtino besivaidi- 
jančių pusių sutarties aktą. 

Temstant sugrįžęs į vilą, jis liepė paruošti vakarienę Delfų 
Apolono triklinijuje, pačiame didžiausiame ir puikiausiame iš 
visų keturių, esančių jo milžiniškuose marmuro rūmuose. 

Kiekvienam kampe liepsnojančių deglų šviesoje, tarp kve- 
piančių gėlių, piramidėmis sustatytų pasieniais, linksmai gro- 
jant fleitoms, lyroms ir citroms, gašiai kraipantis pusnuogėms 
šokėjoms, puota greit virto nežabota orgija. 

Didžiulėje salėje už trijų stalų ant devynių gultų sėdėjo dvi- 
dešimt penki svečiai, neskaitant paties šeimininko. Tuščia buvo 
tik viena vieta - Sulos mylimiausio draugo Metrobijaus. 

Buvęs diktatorius baltais kaip sniegas rūbais, su rožių vaini- 
ku ant galvos drybsojo ant vidurinio gulto, už vidurinio stalo, 
šalia savo geriausio draugo Kvinto Roscijaus, kuris buvo šios 
puotos karalius. Sprendžiant iš linksmo Sulos juoko, iš dažnų 
jo kalbų ir dar dažnesnio taurės kilnojimo, galima buvo pama- 
nyti, kad eksdiktatorius linksminasi iš širdies, kad jo neslegia 
joks rūpestis. 

Bet geriau įsižiūrėjus buvo matyti, kaip jis paseno ir sulyso 
per tuos keturis mėnesius, tapo dar bjauresnis ir atgrasesnis. 
Kraujuojančios votys išsekusiame veide dar labiau išpampo; 
prieš metus buvę žili plaukai pabalo kaip sniegas; visa jo iš- 
vaizda bylojo apie neviltį, negalę ir kančią - tai buvo pasekmės 
nuolatinės nemigos, kuriai jį pasmerkė baisi, skausminga liga. 

Ir vis dėlto kiaurai veriančiose pilkai žydrose jo akyse dar 
degė - ir net labiau nei bet kada - gyvybė, jėga, energija ir plie- 
ninė valia. Jis stengėsi nuslėpti nuo kitų savo nepakeliamas 
kančias, ir taip sėkmingai, kad tarpais, ypač per orgijas, rodės, 
pats užmiršta baisiąją ligą. 

- Nagi, papasakok, Poncianai, papasakok, - tarė Sula, atsi- 
gręždamas į Kumų patricijų, kuris drybsojo ant gulto už kito 
stalo, - aš noriu sužinoti, ką sakė Granijus. 

- Kad aš neišgirdau, ką jis sakė, - išblyškęs kaip drobė ban- 
dė išsisukti Poncianas. 

- Žinai, Poncianai, aš turiu gerą klausą, - ramiai tarė Sula, 
rūsčiai suraukdamas antakius, - ir girdėjau, ką tu dabar pasa- 
kei Elijui Luperkui. 

- Bet iš tiesų... - mikčiojo sumišęs patricijus, - tikėk manim... 
laimingasis visagali... diktatoriau... 

- Štai tavo žodžiai: „Kai iš dabartinio Kumų edilo Gracijaus 
buvo pareikalauta sumokėti valstybės iždui Sulos uždėtą bau- 
dą, jis pareiškė...“ Čia tu kilstelėjai į mane akis ir, pamatęs, kad 
aš girdžiu, nutilai. Siūlau tau dabar pakartoti žodis į žodį, ką 
ten Granijus pareiškė. 

- Bet leisk man, o Sula, didžiausias iš romėnų vadų... 

- Man nereikia tavo pagyrimų! - riktelėjo Sula net prikimęs 
iš pykčio, ir jo akys sužaibavo; jis atsistojo ir trenkė kumščiu į 
stalą. - Niekingas pataikūne! Pagyrimus kartu su savo darbais 
ir Žygiais aš pats įsirašiau į konsulų metraščius, ir man nerei- 
kia, kad čia juos vėl kaip varnas kranksėtum! Aš noriu sužinoti, 
ką pareiškė Granijus, ir tu man pasakysi, arba, prisiekiu savo 
globėjo dieviškojo Apolono arfa, prisiekiu aš, Liucijus Korne- 

lijus Sula, kad iš čia bus išneštas nebent tavo lavonas, kuriuo 
patręšiu savo daržus. 

Šaukdamasis Apolono, kurį jau prieš daugelį metų buvo pa- 
sirinkęs ypatinguoju savo globėju, Sula dešine ranka palytėjo 
auksinę to dievo statulėlę - diktatorius parsivežė ją iš Delfų ir 
beveik visada nešiojosi pasikabinęs pakaklėje ant puikaus dar- 
bo auksinės grandinėlės. 

Išgirdę šiuos žodžius, šią Sulos priesaiką, pamatę jo gestą, 
visi puotos dalyviai, jo sugėrovai, išblyško, nutilo ir išsigandę 
susižvalgė; liovėsi muzika, šokiai, ir kapų tyla pakeitė ką tik 
siautusį triukšmą. 

Mikčiodamas iš baimės, vargšas Poncianas pagaliau iš- 
stenėjo: 

- Granijus pasakė: „Dabar aš nemokėsiu: Sula netrukus nu- 
mirs, ir bauda bus panaikinta“. 

- Ak taip!.. - tarė Sula, ir raudonas jo veidas staiga pabalo iš 
pykčio. - Ak taip!.. Granijus nekantriai laukia mano mirties?.. 
Bravo Granijus!.. Jis jau apskaičiavo. - Sula visas drebėjo, bet 
stengėsi valdytis, tik jo akys degė pykčiu. - Jis jau apskaičia- 
vo!.. Mat koks įžvalgus!.. Koks aiškiaregys!.. 

Sula nutilo, bet tučtuojau spragtelėjęs pirštais suriko: 

— Chrizogonai! 

Ir pridūrė baisiu balsu: 

- Pažiūrėsime, ar tik jis neapsiriko skaičiuodamas! 

Chrizogonas, Sulos atleistinis ir patikėtinis, priėjo prie bu- 
vusio diktatoriaus; Sula, jau suėmęs save į rankas, ramiai jam 
pašnibždėjo kažkokį įsakymą; atleistinis kelis kartus linktelėjo 
galva ir pasuko durų link. Sula riktelėjo jam įkandin: 

- Rytoj! 

Tada atsigręžęs į svečius ir aukštai pakėlęs taurę falerno, 
linksmai sušuko: 

— Na?.. Ko tylite lyg apduję?.. Prisiekiu Olimpo dievais, 
ar tik jums, bailios avys, neatrodo, kad sėdite mano šermenų 
puotoj?.. 

- Tegu dievai tave sergsti nuo tokių minčių!.. 

- Telaimina tave Jupiteris ir tesaugo Apolonas! 

- Ilgiausių metų galingajam Sulai!.. - choru sušuko daugelis 
svečių, keldami putojančio falerno taures. 

- Išgerkime visi už Liucijaus Kornelijaus Sulos Laimingojo 
sveikatą ir šlovę! - aiškiu ir skambiu balsu sušuko Kvintas Ros- 
cijus, keldamas taurę. 

Visi garsiai pritarė šiam tostui ir išgėrė, o Sula, iš pažiūros 
vėl linksmas, dėkojo Roscijui, glėbesčiavo, bučiavo jį ir šaukė 
citrininkams bei mimams: 

- Ei jūs, terliai, ką ten veikiate? Tik mano falerną mokate 
lakti ir mano gerą ryti... Kad jūs vienąsyk užmigtumėte amži- 
nai, prakeikti tinginių pančiai! 

Vos tik nutilo prasčiokiška Sulos kalba - jis visada taip 
šnekėdavo, prasčiokiškai ir nešvankiai, - muzikantai vėl už- 
grojo ir kartu su šokėjomis bei mimais, kurie dainuodami 
jiems pritarė, ėmė trypti ratelį, juokingai ir nepadoriai krai- 
pydamiesi. Sunku aprašyti, kaip patiko svečiams šis siau- 
tulingas muzikantų ir šokėjų ratelis, kaip įkaitino jų kraują 
pusnuogiai kūnai, tai pavieniui, tai poromis gašliai besikrai- 
pantys pašėlusiame šoky. Visi šaukė, drąsino artistus ir plojo 
į muzikos taktą. 

Šokiui pasibaigus, viduriniam stalui, už kurio sėdėjo Sula 
ir Roscijus, buvo paduotas keptas erelis. Patiektas su visomis 
plunksnomis paukštis atrodė tartum gyvas; snape jis laikė lau- 
rų vainiką, apjuostą purpuriniu kaspinu, kur aukso raidėmis 
buvo užrašyta: Sullae Felici, Epafrodito, kas reiškė: „Sulai Lai- 
mingajam, Veneros numylėtiniui“. Pravardė „Veneros numylė- 
tinis“ Sulai nepaprastai patiko. 

Svečiams plojant, Roscijus ištraukė vainiką iš erelio snapo ir 
padavė Atilijai Juventinai, gražutei Sulos atleistinei, sėdinčiai 
šalia šeimininko; Juventina ir dar kelios patricijų luomo mote- 
rys iš Kumų tysojo greta vyrų ant gultų ir buvo didžiausias šio 
pokylio masalas. 

Atilija ant rožių vainiko, jau puošiančio Sulos galvą, uždėjo 
dar vieną - laurų, ir švelniu balsu tarė: 

- Tau, dievų numylėtini, tau, nenugalimasis imperatoriau, 
šiuos laurus skiria sužavėtas pasaulis. 

Sula kelis kartus pabučavo merginą, svečiai ėmė ploti, o 
Kvintas Roscijus - jo laikysena, gestai tikrai buvo verti didžio 
aktoriaus - atsistojo ir padeklamavo nuostabiu balsu: 


Št dinnnkališšosasdiščiniskitos Prie Tiberio jis išvydo, 
Kaip iškilnus valdovas rankon ėmė lazdą, 
Valdžios aukštosios ženklą, įbedė ją žemėn, 
Ir štai lazdos viršūnė sužaliavo, 

Vešliais, sultingais lapais suvešėjo 

Ir nušvietė kviritų plačią žemę. 


Sumaniai panaudotos tekste užuominos rodė, kad Roscijus 
buvo ne tik puikus aktorius, bet ir didelės nuovokos, subtilaus 
proto žmogus. Ir vėl triklinijuje nuaidėjo plojimai, tik šįkart dar 
garsesni. 

Tuo tarpu Sula peiliu prapjovė erelio kaklą, paskui pilvą toje 
vietoje, kur buvo susiūta įdaryto paukščio oda, ir į padėklą vie- 
nas po kito ėmė kristi kiaušiniai; jie čia pat buvo išdalyti sve- 
čiams, ir kiekvienas kiaušinio viduje rado keptą perkūno oželį, 
sutaisytą su aštriu garstyčių padažu. Visi ragavo šį įmantrų pa- 
tiekalą, garsiai gyrė Sulos dosnumą ir jo virėjo meną, o dvylika 
nepaprastai dailių vergių vaikščiojo aplink stalus ir pilstė į tau- 
res aukščiausios rūšies falerną. 

Netrukus tarnai atnešė naują patiekalą - milžinišką pyragą, 
ant kurio plutos iš tešlos ir medaus nepaprastai tiksliai buvo 
nulipdyta apskrita šventyklos kolonada; pyragą perpjovus, iš 
jo išskrido pulkelis žvirblių — tiek, kiek buvo svečių. Kiekvie- 
nas žvirblis turėjo užrištą ant kaklo kaspinėlį su dovana ir ku- 
rio nors svečio vardu. Ši nauja sumaniausio Sulos virėjo staig- 
mena buvo sutikta dar garsesniais plojimais ir juoku. Visi šoko 

gaudyti paukštelių, kurie, triukšmo išgąsdinti, blaškėsi aklinai 
uždarytoje salėje, veltui bandydami ištrūkti. Ilgai nesiliovė 
lakstančių svečių riksmas, moterų spygavimas, kol galiausiai 
Sula nutraukė tą medžioklę. Atstūmęs jį glamonėjančią Juven- 


tiną, jis sušuko: 

- Ei!.. Šiandien man linksma, tad norėčiau jums parodyti re- 
ginį, kokį nedažnai galima išvysti puotose... Klausykite, bran- 
gūs mano bičiuliai... Ar norite šioje salėje pamatyti gladiatorių 
kautynes? 

- Norime! - sušuko penkiasdešimt balsų, mat šį reginį ne- 
paprastai mėgo ne tik Sulos svečiai, bet taip pat šokėjos ir cit- 
rininkai, kurie iš džiaugsmo užsimiršę irgi sušuko: „Norime!“, 
nors klausta buvo ne jų. 

- Taip, taip, gladiatorių, gladiatorių!.. Tegyvuoja Sula! Dos- 
nusis Sula! 

Nedelsiant į gladiatorių mokyklą, esančią čia pat, prie vilos, 
buvo pasiųstas vergas su įsakymu Spartakui kuo skubiau at- 
vesti į triklinijų penketą porų gladiatorių. Gausus vergų būrys 
atkraustė salės galą, kur turėjo vykti kautynės, o muzikantai ir 
šokėjos pasitraukė arčiau stalų. 

Netrukus Chrizogonas įvedė dešimt gladiatorių: penkis tra- 
kų rūbais, penkis - samnitų. 

- O Spartakas? - palausė Sula Chrizogoną. 

- Mokykloje jo nėra. Turbūt pas seserį. 

Tą akimirką į triklinijų įbėgo uždusęs Spartakas. Pridėjęs 
ranką prie lūpų, jis pasveikino Sulą ir svečius. 

- Spartakai, - tarė Sula rudiarijui, - aš noriu įvertinti tavo 
sugebėjimą mokyti kautis. Tuoj pamatysim, ko išmoko ir ką 
gali tavo gladiatoriai. 

— Dar tik du mėnesiai, kaip aš juos mokau valdyti ginklą, ir 
jie nespėjo perprasti visų fechtavimo gudrybių. 

- Pažiūrėsim, pažiūrėsim, — tarė Sula ir atsigręžęs į svečius 
pridūrė: - Gladiatorių kautynės puotoje nėra naujas dalykas. 
Prieš du šimtmečius šis paprotys dar gyvavo Kampanijoje, ku- 

rios pirmieji gyventojai, o Kumų sūnūs, buvo narsūs jūsų pro- 
seniai, ir aš tik noriu jį atgaivinti. 

Spartakas išrikiavo kovotojus; jis buvo išbalęs, jaudinosi, 
mikčiojo ir, rodės, nesuvokia, ką daro ir ką sako. 

Tas rafinuotas barbariškumas, tas apgalvotas žiaurumas, 
nesveikas, gašlus kraujo troškimas, rodomas taip atvirai, su to- 
kia budelio ramybe, rudiarijaus širdyje sužadino baisų pyktį. 
Jam buvo neapsakomai skaudu, kad ne minios valia, ne žvėriš- 
ki tamsių plebėjų instinktai, o vieno nuožmaus girto žmogaus 
kaprizas, trisdešimties beširdžių parazitų užgaida pasmerkė 
šiuo nelaiminguosius, narsius ir stiprius vyrus, kurie irgi buvo 
gimę laisvi laisvose šalyse, be jokios neapykantos vienas kitą 
žudyti ir gėdingai mirti pačiame amžiaus žydėjime. 

Be čia išvardytų priežasčių, buvo dar viena, kuri ypač siu- 
tino rudiarijų: tarp gladiatorių jis pamatė Artoriksą. Tai buvo 
dvidešimt ketverių metų puikiai sudėtas, nepaprastai kilnios 
išvaizdos blyškiaveidis galas su šviesių plaukų kupeta ant gal- 
vos. Spartakas mylėjo jį labiau už kitus dar Akciano mokykloje, 
o jaunuolis irgi buvo nepaprastai prie jo prisirišęs. Ir kai tik 
rudiarijus gavo pasiūlymą vadovauti Sulos gladiatorių mokyk- 
lai, jis nedelsdamas paprašė nupirkti Artoriksą: galas esą jam 
būtinai reikalingas kaip prityręs padėjėjas. 

Rikiuodamas kovotojus vieną prieš kitą, Spartakas, smar- 
kiai susijaudinęs, tyliai paklausė jaunąjį galą: 

— Kodėl atėjai? 

— Neseniai, - atsakė Artoriksas, - mes lošėme kauliukais 
dėl teisės paskutiniam eiti į mirtį, ir aš pralošiau. Taigi pat- 
sai likimas man lėmė kautis pirmajame Sulos gladiatorių de- 
šimtuke. 

Rudiarijus nieko į tai neatsakė, bet po valandėlės, kai jam 
atrodė, kad jau viskas paruošta, priėjo prie Sulos ir tarė: 

- Kilnusis Sula, leisk man pasiųsti į mokyklą kito gladiato- 
riaus vietoj šito, - ir parodė į Artoriksą, - kuris... 

— O kodėl šitas negali kautis? - paklausė buvęs diktatorius. 

- Jis daug stipresnis už kitus, ir trakų pusė, kurioje jis turi 
kautis, būtų kur kas pranašesnė už samnitų... 

- Ir tik dėl to tu nori versti mus laukti?.. Tegu kaunasi tas 
tavo stipruolis, mums jau išseko kantrybė. Juo blogiau sam- 
nitams! 

Iš svečių veidų ir akių matydamas visus apėmusį nekantru- 
mą, Sula pats davė ženklą pradėti kautynes. 

Kaip ir reikėjo tikėtis, kova truko neilgai: po dvidešimties 
minučių vienas trakas ir du samnitai krito negyvi, o kiti du 
samnitai sunkiai sužeisti gulėjo ant grindų, maldaudami Sulą 
dovanoti jiems gyvybę, ir jų buvo pasigailėta. 

Paskutinis samnitas beviltiškai gynėsi nuo jį puolančių ke- 
turių trakų, bet greitai visas žaizdotas paslydo kraujo klane 
ant mozaikinių grindų, ir jo draugas Artoriksas pilnomis ašarų 
akimis iš gailesčio kiaurai pervėrė bičiulį kardu, norėdamas iš- 
vaduoti iš agonijos kančių. 

Sausakimšas triklinijus sudrebėjo nuo griausmingų aplodis- 
mentų. 

Juos nutraukė Sula, riktelėdamas Spartakui nuo girtumo 
užkimusiu balsu: 

- Na, Spartakai, tu stipriausias iš visų, tad imk nuo grindų 
skydą, va to trako kardą ir parodyk, ką sugebi, kovodamas vie- 
nas prieš keturis. 

Sulos pasiūlymui visi triukšmingai pritarė, o vargšas ru- 
diarijus net išsižiojo, lyg gavęs kuoka per šalmą. Ausyse jam 
spengė, ir jis pagalvojo, kad gerai nenugirdo, kad eina iš proto; 
sustingęs įsmeigė paklaikusias akis į Sulą ir ėmė krutinti lūpas, 
veltui mėgindamas ką nors pasakyti; taip ir stovėjo lyg stabo iš- 
tiktas, baltas baltas, ir jautė, kaip nugara eina pagaugai ir srūva 
šalti prakaito lašai. 

Artoriksas, pastebėjęs nepaprastą Spartako susijaudinimą, 
tyliai tarė: 

— Drąsiau!.. 

Rudiarijus krūptelėjo, išgirdęs šį žodį, apsidairė kelis kartus 
aplinkui ir vėl įsmeigė akis į Sulą; pagaliau vargais negalais su- 
ėmė save į rankas ir tarė: 

- Bet... didysis ir laimingasis diktatoriau... leidžiu sau at- 
kreipti tavo dėmesį į tai, kad aš jau ne gladiatorius; aš rudia- 
rijus ir laisvas žmogus, o pas tave einu tik gladiatorių lanistos 
pareigas. 

- Ajajai!.. - nusišaipė girtas Liucijus Kornelijus Sula. — 
Čia kalba narsusis Spartakas?.. Ir jis bijo mirties? Bijo!.. Nie- 
kinga gladiatorių veislė!.. Bet, prisiekiu Herkulio Nugalė- 
tojo kuoka, tu kausies! Kausies!.. - įsakmiai pridūrė jis ir 
patylėjęs trenkė kumščiu į stalą. - Kas tau dovanojo gyvybę 
ir laisvę, bailusis barbare?.. Argi ne Sula?.. Dabar Sula įsako 
tau kautis... ir tu kausies! Prisiekiu visais Olimpo dievais, 
tu kausies! 

Nustėręs ir pašiurpęs klausėsi Spartakas tų žodžių, baisūs 
jausmai ir mintys virė jo viduje; kaip žaibai danguje blykčioja, 
gęsta, virpa, kryžiuojasi, pinasi, taip jo veide atsispindėjo šir- 
dyje siaučianti audra; akys svaidė kibirkštis, skruostai tai balo, 
tai raudo, tai juodo it žemė, o po oda slankiojo spazmų tampo- 
mi raumenų gumulai. 

Jau keletą kartų Spartakui buvo dingtelėjusi mintis grieb- 
ti vieno iš žuvusių gladiatorių kardą, žaibiškai lyg įsiutusiam 
tigrui pulti Sulą ir sukapoti į gabalus, puotaujantiems nespėjus 
nė iš vietos pakilti. Tačiau per kažkokį stebuklą jam vis pavyk- 
davo susilaikyti. Kiekvieną sykį, kai tik Sula drėbdavo naują 
įžeidimą, gladiatorius sudrebėdavo visu kūnu, ir jam reikėda- 
vo didelių valios pastangų nuslopinti tą instinktyvų, žvėrišką 
norą užkapoti diktatorių. 

Pagaliau, priveiktas ilgos ir kankinančios minčių ir jausmų 
kovos, Spartakas pajudėjo, atsiduso - lyg žvėris suriaumojo - ir 
beveik nesuvokdamas ką darąs, griebė nuo grindų skydą, už- 
simovė ant rankos, čiupo kardą ir galingu, drebančiu iš pykčio 
balsu suriko: 

- Aš ne bailys ir ne barbaras ir kausiuos, kad suteikčiau tau 
malonumą, o Liucijau Sula! Bet prisiekiu visais tavo dievais, 
jeigu man kartais pasitaikytų sužeisti Artoriksą... 

Staiga spigus moters klyksmas pačiu laiku nutraukė bepro- 
tišką gladiatoriaus kalbą. Visi pasisuko į tą pusę, iš kur jis pa- 
sigirdo. 

Salės gale, sienoje, į kurią Sula ir daugelis svečių sėdėjo at- 
sukę nugaras, buvo durys, užleistos žalia užuolaida, tokia pa- 
čia kaip ir visų triklinijaus durų į kitus namų kambarius. Dabar 
ant šių durų slenksčio lyg statula stovėjo mirtinai išblyškusi 
Valerija. 

Kai vergas atėjo ieškoti Spartako, jis buvo pas Valeriją. Iš- 
girdęs, kad Sula jį kviečia, ir dar tokiu metu, rudiarijus nustebo 
ir sunerimo, o Valerija ne juokais išsigando. Ji suprato, kad šį 
kartą Spartakui gresia kur kas rimtesnis pavojus nei iki šiol. 
Meilės trakui vedama, Valerija pamiršo bet kokias mandagumo 
taisykles, bet kokį atsargumą ir apdairumą. Ji liepė vergėms 
aptaisyti ją puotos rūbais iš baltos kaip sniegas drobės, nusags- 
tyti rožių žiedais ir ilgu koridoriumi atėjo prie durų, vedančių 
iš jos kambario į triklinijų, kur šiąnakt buvo puotaujama. Savai- 
me suprantama, Valerija ketino čia pasirodyti kuo geriausios 
nuotaikos, ateiti lyg norėdama pasilinksminti, deja, sukritęs ir 
išblyškęs matronos veidas iškalbingai bylojo apie jos rūpestį, 
nerimą ir baimę. 

Pasislėpusi tarpdury anapus užuolaidos, ji bjaurėdamasi 
ir piktindamasi stebėjo žiaurias gladiatorių kautynės ir sceną 
tarp Spartako ir Sulos. Nuo kiekvieno jų žodžio, nuo kiek- 
vieno judesio ji krūpčiojo ir virpėjo. Valerija jautė, jog neten- 
ka jėgų, tačiau delsė, laukė neprarasdama vilties, kad viskas 
baigsis gerai. 

Kai ji pamatė, jog Sula verčia Spartaką kautis su Artoriksu, 
kurį, kaip žinojo, Spartakas labai myli, kai pamatė, jog apimtas 
nevilties, degantis pykčiu rudiarijus jau pasiruošęs kovai, ir iš- 
girdo baisią jo kalbą, kuri, be jokios abejonės, būtų pasibaigusi 

grasinimais ir prakeiksmais Sulai, Valerija suprato, kad Sparta- 
kas neišvengiamai žus, jeigu ji tučtuojau nejįsikiš. 

Tad riktelėjusi lyg sužeistas žvėris, ji praskyrė užuolaidą ir 
pasirodė ant slenksčio, iškart atkreipdama į save visų svečių ir 
Sulos dėmesį. 

— Valerija!.. - sušuko Sula nustebęs, stengdamasis atsikelti 
nuo gulto, prie kurio jį, rodės, buvo prikaustę gausūs valgiai ir 
falernas. - Valerija!.. Tu čia?.. Tokiu metu?.. 

Svečiai atsikėlė, tiksliau, pabandė atsikelti, nes negalėjo iš- 
laikyti pusiausvyros ir pastovėti ant kojų; tačiau visi su pagar- 
ba - vieni didesne, kiti mažesne - tylėdami sveikino matroną. 
Atleistinė Juventina iš pradžių paraudo kaip purpurinis jos 
tunikos kraštas, paskui baisiai išbalo; ji neatsistojo, priešingai, 
stengėsi sumažėti, susiriesti į kamuoliuką ir pamažu, nepaste- 
bimai nušliaužė po stalu, kur pasislėpė už staltiesės klosčių. 

— Sveiki, — tarė Valerija po valandėlės, peržvelgusi didžiulę 
salę ir spėjusi nusiraminti. - Tesaugo dievai nenugalimąjį Sulą 
ir jo draugus! 

Ji žvilgtelėjo į Spartaką, ir abu vienas kitą suprato. Gladiato- 
rius dar nebuvo pradėjęs kovos ir kaip pakerėtas žiūrėjo į Vale- 
riją, kurios pasirodymas šiuo metu jam buvo tikras stebuklas. 

Valerija vis dėlto pastebėjo, kad šalia jos vyro sėdėjo Juven- 
tina, o dabar staiga dingo. Tai išvydusi, ji net paraudo iš pasi- 
piktinimo, tačiau apsimetė nieko nemačiusi ir priėjo prie stalo. 
Sulai galiausiai pavyko atsistoti, bet jis taip siūbavo, kad buvo 
aišku - ilgai stačias vyras neišsilaikys. 

Sula vis dar negalėjo atsipeikėti, pamatęs Valeriją tokiu metu 
ir tokioje vietoje; drumzlinomis nuo alkoholio akimis jis klau- 
siamai žvilgčiojo į žmoną, kuri šypsodama taip kalbėjo: 

- Tu, Sula, tiek kartų esi mane kvietęs į vakarones trikliniju- 
je, tad šiąnakt, negalėdama užmigti ir girdėdama tolimą poky- 
lio triukšmą, nusprendžiau apsivilkti puotos drabužiais ir atei- 
ti čia išgerti su jumis draugystės taurę, o paskui prikalbinti tave 
eiti ilsėtis; iš tiesų savo sveikatos dėlei turėtum gultis anksčiau. 

Bet čia įžengusi pamačiau blykčiojant kardus ir gulint lavonus. 
Kas gi tai pagaliau? - didžiai pasipiktinusi sušuko matrona. — 
Argi jums dar negana aukų cirkuose ir amfiteatruose, kad su 
laukiniu pasimėgavimu keliate iš kapų draudžiamus ir seniai 
palaidotus barbarų papročius, gėritės priešmirtinėmis žmonių 
kančiomis ir girtomis lūpomis mėgdžiojate mirštančiųjų nevil- 
ties ir agonijos grimasas? 

Visi tylėjo nuleidę galvas. Sula, iš pradžių dar bandęs su- 
regzti keletą žodžių, tik kažką neaiškiai numykė ir pagaliau 
visai nutilo, lyg motinos užkluptas prasikaltęs vaikas. 

Tik gladiatoriai, ypač Spartakas su Artoriksu, žiūrėjo į Vale- 
riją meilės ir dėkingumo kupinais žvilgsniais. 

Valandėlę patylėjusi, Sulos žmona tarė vergams: 

- Greičiau išneškite lavonus ir atiduokite juos palaidoti. Iš- 
plaukite grindis, ištepkite aliejais ir apšlakstykite kvepalais, 
įpilkite į Sulos chalcedono taurę falerno ir paleiskite aplinkui — 
tegu visi išgeria už draugystę. 

Kol vergai vykdė Valerijos nurodymus, gladiatoriai pasi- 
šalino. 

Kapų tyloje draugystės taurė, į kurią tik nedaugelis svečių 
įbėrė rožių žiedlapių iš savo vainikų, apėjo pokylio dalyvius, 
tada visi tylomis svirduliuodami išslinko iš triklinijaus; vieni 
nuėjo į kambarius, šiuose didžiuliuose rūmuose skirtus sve- 
čiams, kiti grįžo namo į Kumus. 

Sula vėl buvo spėjęs nuvirsti ant gulto ir drybsojo netarda- 
mas nė žodžio, rodos, nugrimzdęs į savo mintis, nors iš tikrųjų 
buvo apkvaišęs nuo vyno kaip paprasčiausias girtuoklis. Pur- 
tydama jį už peties, Valerija tarė: 

- Kelkis! Naktis jau praėjo, tuoj rytas. Ar ne metas tau būtų 
į miegamąjį? 

Tai išgirdęs, Sula pasitrynė akis, lėtai, oriai pakėlė galvą ir 
gargaliuodamas, vos ne vos krutindamas liežuvį išlemeno: 

- Tu... apvertei aukštyn kojom... visą triklinijų... sugadinai 
man vakarą... Prisiekiu Jupiteriu Statorium... kur tai girdėta... 

kompromituoti Sulą... visagalį... Laimingąjį... Veneros numylė- 
tinį... diktatorių... Prisiekiu aukščiausiaisiais dievais!.. Aš vieš- 
patauju Romoje... ir visam pasauly... ir nenoriu, kad man kas 
nors įsakinėtų... Nenoriu!.. 

Pavandenijusios jo akys išsiplėtė: buvo matyti, kaip sunkiai 
girtumo priveiktas Sula stengiasi suvaldyti savo žodžius, jaus- 
mus, protą; bet jo galva vėl bejėgiškai nusviro ant krūtinės. 

Valerija žiūrėjo į vyrą su gailesčiu ir panieka. 

Sula, vėl pakėlęs galvą, ėmė virkauti: 

— Metrobijau!.. Kur tu, brangusis mano Metrobijau! Ateik, 
padėk man... aš noriu išvyti... noriu mesti šitą... Tegu sau neš- 
dinasi kartu su tuo, kurį nešioja savo įsčiose... Tai ne mano 
vaikas... 

Piktai sužibo juodos Valerijos akys. Ji grėsmingai žingtelėjo 
prie gulto, bet paskui su nepaprastu pasišlykštėjimu sušuko: 

- Ei, Chrizogonai, pašauk vergus ir nunešk savo šeimininką 
į lovą. Jis nusibaigęs ir girtas kaip bjaurus duobkasys. 

Tuo metu, kai Chrizogonas, dviejų vergų padedamas, temp- 
te tempė, o ne vedė girtą, besikeikiantį ir pliurpiantį nesąmo- 
nes Šulą į jo kambarius, Valerija, jau visai susivaldžiusi, įsmei- 
gė žvilgsnį į pastalę, kur už staltiesės klosčių vis dar tebetūno- 
jo pasislėpusi Atilija Juventina, tačiau tik atsainiai su panieka 
šyptelėjo ir nusisukusi pro tas pačias žalia užuolaida užleistas 
duris grįžo į savo kambarius. 

Paguldytas į lovą, Sula išmiegojo iki priešpiečių, tačiau Va- 
lerija, savaime suprantama, nesudėjo nė bluosto. 

Apie vidurdienį Sula, kurio odos liga pastaruoju metu buvo 
labai paūmėjusi ir sukėlusi visame kūne kankinantį niežulį, at- 
sikėlė iš lovos, užsimetė ant apatinių marškinių plačią togą ir 
lydimas vergų, skirtų rūpintis tik juo vienu, atsirėmęs į savo 
numylėtinio Chrizogono petį, per erdvų atrijų su nuostabia do- 
rėnine kolonada nukėblino į vonią, įrengtą namo flygely. 

Pro laukiamąjį įėjęs į termas, Sula atsidūrė nusirengiama- 
jame. Tai buvo dailus kambarys marmuro sienomis, mozaiki- 

nėmis grindimis, iš kurio vienos durys vedė į šaltą dušą, ki- 
tos - į baseiną su šiltu vandeniu, o trečios - į garinę. 

Sula atsisėdo į marmuro krėslą ant pagalvių, uždengtų pur- 
puriniu užtiesalu, vergų padedamas nusirengė ir įėjo į garinę. 

Ši patalpa taip pat buvo išklota marmuru; pro angas grindy- 
se iš apačioje įrengtos katilinės vamzdžiais veržėsi įkaitęs oras 
ir palaikė kambaryje reikiamą temperatūrą. 

Įeinančiajam iš dešinės buvo pusapskritė marmuro alkova 
su marmuriniu suolu vidury, o iš kitos pusės - nedidelis basei- 
nas su karštu vandeniu. 

Sula įėjo į alkovą ir atsisėdęs ėmė kilnoti geležinius svars- 
čius, pradėdamas nuo pačių mažiausiųjų; svarsčių alkovoje 
buvo įvairaus dydžio - su jais atėjusieji maudytis mankštinda- 
vosi, kad suprakaituotų. 

Kilnodamas iš pradžių gan mažus, paskui vis sunkesnius ir 
sunkesnius svarsčius, Sula netrukus pajuto, kad jo kūną ima pil- 
ti prakaitas, ir išėjęs iš alkovos puolė į karšto vandens baseiną. 

Atsisėdęs vandeny ant marmurinio suolelio, jis mėgavosi 
malonia šiluma, kuri, matyt, lengvino jo kančias, nes ligonio 
veidas palaimingai švytėjo. 

- Ak, kaip gera! Kaip aš visada laukiu šitos valandėlės... 
Greičiau, greičiau, Diodorai! - tarė jis vergui, kuris paprastai 
trindavo tepalais jo kūną. - Greičiau imk gremžtuką ir patrink 
man skaudamas vietas. Taip niežti, kentėti negaliu! 

Diodoras paėmė bronzinį gremžtuką, panašų į savotišką 
peilį, kuriuo po maudyklės paprastai gremždavo Sulos kūną 
prieš ištepdamas kvepiančiais aliejais, ir ėmė palengva juo 
braukyti per ištinusius diktatoriaus skaudulius. 

Sula kreipėsi į Chrizogoną: 

- Ar įrišai į purpurinį pergamentą mano „Komentarų“ dvi- 
dešimt antrą tomą, kurį užvakar baigiau diktuoti, o vakar per- 
daviau tau? 

- Taip, mano gerasis pone; ne tik tavo egzempliorių, bet ir 
visas dešimt kopijų, kurias padarė vergai perrašinėtojai. 

- O!.. Puiku, Chrizogonai!.. Vadinasi, tu pasirūpinai, kad 
būtų padaryta dešimt kopijų? - paklausė aiškiai patenkin- 
tas Sula. 

- O kaipgi. Kopijos padarytos ne tik paskutinio tomo, bet ir 
ankstesnių; vieni „Komentarų“ egzemplioriai guli vilos biblio- 
tekoje, kiti - tavo namuose Romoje, treti - mano bibliotekoje. 
Po vieną kiekvieno tomo egzempliorių tau tik padiktavus aš 
padovanojau Lukului ir Hortenzijui. Išsklaidęs „Komentarus“ 
po įvairias vietas, aš norėjau kūrinį apsaugoti nuo gaisro ar 
šiaip kokios nelaimės, kol tu nuspręsi jį publikuoti arba tavo 
mirtis — teatitolina ją aukščiausieji dievai — suteiks šią teisę Lu- 
kului, kaip esi nurodęs testamente. 

- Savo testamente aš pagalvojau ir apie tave, ir apie tą ne- 
daugelį kitų, kurie per visą permainingą mano gyvenimą buvo 
man ištikimi ir atsidavę... 

— Ak, nekalbėk taip!.. - sumišęs šūktelėjo Kornelijus Chri- 
zogonas. - Tu ir taip man esi davęs daugiau, negu aš nusipel- 
niau... laisvę, savo malonę, turtų... 

- Nedėkok man, Chrizogonai. Geriau eik pažiūrėti, kas ten 
per triukšmas nusirengiamajame. 

Atleistinis tuoj išėjo iš vonios kambario. 

Sula, kurio veidas po vakarykštės nakties lėbavimų atrodė 
itin susenęs ir išblyškęs, skundėsi baisiais skausmais; vonio- 
je jam pasidarė dar blogiau, jis pajuto nepaprastą sunkumą 
krūtinėje. 

Todėl Diodoras, baigęs trinti, išėjo pakviesti Sirmiono iš 
Rodo - atleistinio ir Sulos gydytojo, kuris gyveno kartu su juo 
ir visur jį lydėdavo. 

Sulą apėmė snaudulys, jis padėjo galvą ant baseino krašto 
ir tarytum užsnūdo; patarnaujantys vonioje vergai susibūrė 
kampe netoli alkovos ir netardami nė žodžio, išsigandę stebėjo 
žmogų, kurio net menkiausias antakių krustelėjimas versdavo 
juos drebėti. 

Po kelių minučių Chrizogonas sugrįžo. Sula krūptelėjo ir 
pakėlė galvą. 

— Kas tau? - išsigandęs paklausė atleistinis, bėgdamas prie 
baseino. 

- Nieko!.. Kažkoks snaudulys apėmė!.. Žinai, sapnavau... 

— Ką sapnavai? 

- Sapnavau mylimą savo žmoną Ceciliją Metelą, kuri pernai 
mirė; ji mane kvietė pas save. 

— Nekreipk dėmesio, Sula. Visa tai prietarai... 

- Prietarai? Kodėl tu taip manai apie sapnus, Chrizogonai? 
Aš visada labai tikėjau sapnais ir dariau tai, ką juose nurody- 
davo dievai. Ir niekada nesigailėdavau. 

- Už pergales ir sėkmę tu turi būti dėkingas savo protui ir 
šaunumui, 0 ne sapnams. 

— Ne tiek protui ir šaunumui, Chrizogonai, kiek likimui, 
kuris visada buvo man palankus, nes dažnai tik juo vienu pa- 
sikliaudavau. Patikėk, sėkmingiausi mano žygiai būdavo tie, 
kurių imdavausi staigiai ir neapgalvotai. 

Nors Sulos gyvenimo kelias buvo nusėtas niekšybėmis, vis 
dėlto jis atliko nemaža tikrai didžių, šlovingų žygių; juos prisi- 
minęs, diktatorius šiek tiek apsiramino, ir jo veidas pragiedrė- 
jo. Pasinaudojęs šia proga, Chrizogonas suskubo pranešti, kad 
Sulos įsakymu, duotu per vakarykštę puotą, iš Kumų atvyko 
Granijus ir laukia nurodymų. 

Išgirdus šį vardą, diktatoriaus veidas persikreipė iš pykčio; 
Sula išraudo, jo akys sužaižaravo tartum laukinio žvėries, ir jis 
įsiutęs riktelėjo kimiu balsu: 

— Vesk jį... tučtuojau... čionai... pas mane... šitą akiplėšą!.. 
Jisai vienintelis pasauly drįso tyčiotis iš mano įsakymų!.. Jis 
trokšta mano mirties! 

Ir liesomis, kaulėtomis rankomis Sula mėšlungiškai įsikibo 
į baseino kraštą. 

- Gal palauktum, kol baigsi maudytis?.. 

-— Ne, ne... tuojau... noriu jį matyti čia... 

Chrizogonas išėjo ir netrukus grįžo su edilu Granijum. 

Tai buvo apie keturiasdešimties metų, tvirto kūno sudėjimo 
žmogus; paprastas, šiurkščių bruožų veidas rodė jį esant gud- 

rų ir suktą. Tačiau eidamas pas Sulą į vonios kambarį, Granijus 
buvo labai išblyškęs ir negalėjo paslėpti jį apėmusios baimės. 
Žemai lankstydamasis ir bučiuodamas Sulai rankas, Granijus 
tarė drebančiu iš susijaudinimo balsu: 

- Tesaugo dievai kilniaširdį laimingąjį Sulą! 


mano nuosprendžio, kuriuo aš teisingai tau priteisiau sumo- 
kėti baudą į valstybės iždą! Šaukei nemokėsiąs, nes už dienos 
kitos aš mirsiąs, ir bauda būsianti panaikinta! 

— Ką tu! Ką tu! Niekada netikėk tais šmeižtais! - apimtas 
siaubo, sulemeno Granijus. 

- Dabar drebi, baily?.. Reikėjo drebėti tada, kai įžeidinėjai 
patį galingiausią ir laimingiausią pasauly žmogų... Bailys!.. 

Išsproginęs krauju pasruvusias akis, putodamas iš pykčio, 
Sula smogė Granijui per veidą. Vargšelis verkdamas puolė ant 
grindų prie baseino ir ėmė maldauti pasigailėjimo. 

- Pasigailėk!.. Pasigailėk!.. Prašau tave! Maldauju, atleisk 
man! - šaukė nelaimingasis. 

- Pasigailėti!.. - užriko Sula įsiutęs. - Pasigailėti niekšo, ku- 
ris mane įžeidė... kai aš kenčiu baisius skausmus?.. Ne, tu mirsi, 
baily, čia, tuoj pat, mano akyse!.. Aš trokštu pasigėrėti paskuti- 
nėmis tavo konvulsijomis, tavo priešmirtiniu gargaliavimu! 

Šėldamas it beprotis, abiem rankomis uoliai kasydamasis 
skauduliais išbertą kūną, Sula šaukė vergams užkimusiu iš 
pykčio balsu: 

- Ei, jūs, tinginiai!.. Ko vėpsote?.. Griebkite jį, muškite!.. Už- 
muškite negyvai, čia, man matant... Pasmaukite... Nugalabykite!.. 

Kadangi vergai, matyt, dvejojo, jis sukaupė paskutines jėgas 
ir baisiu balsu suriko: 

— Pasmaukite jį arba, prisiekiu erinijų deglais ir gyvatėmis, 
liepsiu jus visus nukryžiuoti! 

Vergai puolė vargšą edilą, parbloškė ant grindų, ėmė mušti 
ir spardyti, o Sula siautėjo ir dūko it laukinis žvėris, užuodęs 
kraują. 

- Taip! Taip! Smarkiau!.. Muškite!.. Spardykite!.. Smaukite 
niekšą!.. Smaukite jį, smaukite!.. Vardan pragaro dievų, smau- 
kite jį! 

Ketvertas stiprių vergų mušė ir spardė Granijų, o šis, skati- 
namas visoms gyvoms būtybėms įgimto instinkto, bandė gin- 
tis: smūgiuodamas galingais kumščiais, jis beviltiškai stengėsi 
ištrūkti iš apstojusių užpuolikų. 

Iš pradžių vergai mušė auką tik dėl akių, bijodami supykdy- 
ti šeimininką, tačiau patys gavę į kailį, be to, nuolat raginami 
“ putojančio iš pykčio Sulos, įniršo ir taip suėmė Granijų, kad tas 
negalėjo nė krustelti; tada vienas abiem rankomis sugniaužė 
edilui gerklę, įsirėmė keliais į krūtinę ir per kelias akimirkas 
vargšą pasmaugė. 

Ant kaktos iššokusiomis akimis, apsiputojęs, Sula mėgavosi 
žudynių reginiu, gardžiavosi juo lyg kraujo ištroškęs laukinis 
žvėris ir šūkčiojo vis silpstančiu balsu: 

- Taip... taip... stipriau!.. Dusink jį... smauk!.. 

Tuo metu, kai Granijus leido paskutinį kvapą, Sula, riksmų 
ir pykčio priepuolio nukamuotas, užvertęs galvą, krito aukš- 
tielninkas į baseiną ir sukriokė tokiu silpnu balsu, kokio iki šiol 
dar niekas iš jo nebuvo girdėjęs: 

— Gelbėkit!.. Mirštu!.. Gelbėkit!.. 

Atbėgo Chrizogonas, o jam iš paskos vergai; jie pakėlė Sulą 
ir pasodino, atrėmę į baseino kraštą. 

Buvusio diktatoriaus veidas pasidarė kaip lavono, vokai už- 
krito, akys užgeso, sukąsti dantys ėmė grikšėti, lūpas iškreipė 
spazmai, jis visas drebėjo. 

Chrizogonas ir vergai tupinėjo aplink savo poną, steng- 
damiesi jį atgaivinti, bet staiga baisi konvulsija sukrėtė Sulos 
kūną, jis smarkiai užsikosėjo, ėmė vemti kraujais ir, dusliai su- 
dejavęs, nė akių neatmerkęs mirė. 

Taip, sulaukęs šešiasdešimties metų, baigė savo gyvenimą 

šis vyras, toks didis ir toks nuožmus; šviesų jo protą ir dvasios 
“kilnumą buvo užslopinę žiaurumas ir gašlumas. Jis atliko di- 

džių žygių, bet savo tėvynei užtraukė daug nelaimių, ir nors 
garsėjo kaip talentingas vadas, pelnė istorijoje blogiausio 
piliečio vardą; taigi tiriant visus jo nuveiktus darbus, sun- 
ku spręsti, ko jame buvo daugiau — drąsos ir energijos ar 
klastos ir veidmainiškumo. Konsulas Gnėjus Papirijus Kar- 
bonas, Marijaus šalininkas, ilgą laiką narsiai kovojęs prieš 
Sulą, mėgdavo sakyti, esą kai jam tekdavę susiremti su liūtu 
ir lape, gyvenančiais Sulos širdyje, daugiausia bėdos jam pri- 
darydavusi lapė. 

Sula numirė pasisotinęs viskuo, kas tik žmogui įmanoma 
pasiekti ir kas teikia jam pasitenkinimo, viskuo, ko tik žmogus 
gali gauti; jis buvo vadinamas Laiminguoju, tik kažin ar turėti 
visa, ko nori, jau yra laimė? 

Vos tik Sula išleido paskutinį atodūsį, į vonios kambarį įėjo 
vergas Diodoras su gydytoju Sirmionu ir dar iš tolo suriko: 

- Atvyko pasiuntinys iš Romos... su labai svarbiu laišku iš... 

Čia vergas pastebėjo sąmyšį dėl Sulos mirties, ir žodžiai 
įstrigo jam gerklėje. 

Sirmionas puolė į kambarį, liepė nedelsiant iškelti mirusiojo 
kūną iš vonios ir paguldyti ant gulto, paruošto iš pagalvių čia 
pat, ant grindų. Tada ėmė jį apžiūrinėti, pačiupinėjo pulsą, pa- 
klausė širdies ir liūdnai linguodamas galva tarė: 

- Baigta... jis mirė! 

Atgabenęs laišką Eutibidės vergas nusekė paskui Diodorą į 
vonią; jis ilgai stovėjo kampe, pritrenktas ir išgąsdintas to, kas 
įvyko. Paskui, palaikęs Chrizogoną svarbiausiu šiame kamba- 
ryje asmeniu, priėjo prie jo ir duodamas laišką tarė: 

- Gražioji Eutibidė, mano ponia, liepė atiduoti šį laišką Su- 
lai į rankas, tačiau dievai mane nubaudė, ir aš atvykau tik tam, 
kad pamatyčiau didžiausiąjį iš žmonių jau mirusį. Taigi jam 
adresuotą laišką įteikiu tau, nes ašaros tavo akyse rodo, kad esi 
vienas iš mylimiausių jo artimųjų. 

Prislėgtas sielvarto Chrizogonas lyg automatas paėmė laiš- 
ką, nekreipdamas į jį jokio dėmesio, įsikišo užantin ir vėl ėmė 

triūsti aplink savo pono ir geradario lavoną, kurį dabar vergai 
šluostė ir trynė kvapniaisiais aliejais. 

Namuose pasklido žinia apie Sulos mirtį. Kilo sąmyšis. 
Vergai susigrūdo į vonios kambarį; jiems ten verkiant ir aima- 
nuojant, įbėgo visiškai nusivaręs, uždusęs komediantas Met- 
robijus: jis ką tik be jokio poilsio buvo atšuoliavęs iš Romos. Jo 
drabužiai buvo sudraskyti, išblyškusiu veidu žliaukė ašaros: 

- Ne, ne... negali būti!.. Ne, ne... tai netiesa!... - šaukė jis. 

Pamatęs jau atšalusį Sulos lavoną, Metrobijus prapliupo dar 
graudžiau verkti ir, parpuolęs ant grindų šalia numirėlio, ėmė 
bučiuoti jam veidą rypuodamas: 

- Be manęs tu numirei, mano bičiuli... mano mieliausias!.. 
Nelemta man buvo išgirsti paskutinį tavo žodį... nelemta pa- 
justi paskutinį tavo pabučiavimą! O Sula, mano mylimasis, 
mano brangusis Sula!.. 


VIII skyrius 
SULOS MIRTIES PASEKMĖS 


Gandas apie Sulos mirtį žaibo greitumu pasklido po visą 
Italiją. Lengviau įsivaizduoti negu aprašyti, koks sąmyšis kilo 
visur, ypač Romoje. 

Iš pradžių visi neteko žado ir žinią sutiko tylėdami. Paskui 
ėmė teirautis, klausinėti, smalsauti - kaip, kodėl, kada Sula 
taip netikėtai mirė. 

Oligarchų partija, patricijai ir turtuoliai sielvartavo dėl šio 
didžio žmogaus mirties kaip dėl tautos nelaimės, skaudaus ne- 
tekimo. Garsiai verkdami ir graudžiai aimanuodami, jie reika- 
lavo, kad didvyriui būtų suruoštos imperatoriškos laidotuvės, 
kad jam, kaip respublikos išgelbėtojui ir pusdieviui, būtų pa- 
statyta statulų ir šventyklų. 

Jiems pritarė dešimt tūkstančių atleistinių, kuriems Sula, nu- 
galėjus jo partijai, davė laisvę, savo vardą ir turtų, konfiskuotų 

iš proskripcijų aukų. Tie dešimt tūkstančių kornelijų“ sudarė 
Romoje atskirą tribą. 

Dešimt tūkstančių žmonių, už viską skolingų Sulai, palaikė 
jį ne tik iš dėkingumo, bet ir iš baimės, kad jam mirus bus at- 
imtos visos jo dovanos. 

Italijoje dar buvo šimtas dvidešimt tūkstančių legionierių, 
Sulos pusėje kovojusių prieš Mitridatą, o pilietiniame kare 
prieš Marijų. Tie legionieriai spietėsi daugiausia miestuose, 
kurių gyventojai kadaise palaikė Marijų ir buvo išnaikinti ar 
ištremti, o turtas atiduotas nugalėtojams. Tie šimtas dvidešimt 
tūkstančių karių dievino savo vadą bei geradarį ir buvo pasi- 
ryžę kardu ginti visa, ką Sula jų labui buvo padaręs. 

Taigi didžiulė Sulos šalininkų partija verkė ir liūdėjo, užtat 
džiūgavo šimtai tūkstančių jo aukų, dar gausūs ir galingi Ma- 
rijaus partijos likučiai, kurie atvirai plūdo savo giminaičių ir 
draugų žudiką, atėmusį jų turtus. Jie troško permainų, bruzdė- 
jo, šaukėsi keršto ir tikėjosi atkeršyti, 

Prie jų dėjosi plebėjai, iš kurių Sula buvo atėmęs daug teisių 
ir gana svarbių privilegijų; savaime suprantama, plebėjai norė- 
jo atsiimti tai, ką buvo praradę. 

Žodžiu, žinia apie buvusio diktatoriaus mirtį sukėlė Romoje 
sambrūzdį, daug visokių kalbų ir tokį sujudimą gatvėse, kokio 
jau daug metų nėra buvę. 

Forume, bazilikose, po portikais, šventyklose, gatvėse, kran- 
tinėse, turgavietėse — visur būriavosi įvairaus amžiaus bei pa- 
dėties žmonės ir pasakojo naujienas. Vieni garsiai verkė dėl ne- 
laimės, kiti dar garsiau šlovino dievus, pagaliau pasiuntusius 
tironui mirtį ir išgelbėjusius respubliką nuo pražūties. Žmonės 
ginčijosi, grasino vieni kitiems, minėjo senas skriaudas; iškilo 
paviršiun slapta neapykanta, nevaldomas pyktis, aistros, mai- 
šėsi įvairūs norai, būgštavimai, viltys. 

Sąmyšis kuo tolyn, tuo ėjo didyn. Mat konsularai* priklausė 
dviem opozicinėms partijoms ir iki šiol vieni su kitais kovo- 
jo slaptai; dabar aistros įkaito, priešininkai pasiruošė atviram 

mūšiui, abi partijos turėjo vienodai gabius ir įtakingus vadus, 
taigi pilietinis karas kabojo ant nosies ir buvo neišvengiamas. 

Autoritetingi ir dora garsėjantys piliečiai, senatoriai, konsu- 
lai stengėsi raminti aistras ir bruzdėjimus, žadėdami reformas, 
naujus įstatymus, o plebėjams - grąžinti prarastas privilegijas, 
bet jų kalbos ne ką tepadėjo: atmosfera kuo toliau, tuo labiau 
kaito. 

Daugelis senatorių, piliečių ir atleistinių iš kornelijų tribos 
gedėdami užsiželdino barzdas, apsivilko tamsios spalvos to- 
gas ir vaikščiojo po miestą nuliūdę; moterys taip pat gedėjo ir 
palaidais plaukais lakstė iš šventyklos į šventyklą melsdamos 
dievų globos, lyg Sulai mirus Roma būtų atsidūrusi didžiau- 
siame pavojuje. 

Sulos priešai iš jų šaipėsi, tyčiojosi ir juos plūdo; jie linksmi 
vaikštinėjo po Forumą, gatvėmis, džiaugdamiesi diktatoriaus 

Trys dienos po Sulos mirties judriausiose miesto vietose, ant 
marmurinių lentų - albumų, kur turgaus dienomis būdavo ka- 
binami pretorių įsakymai, pasirodė tokia epigrama: 


Sula - išdidėlis tironas — 
Tvirtai valdyt ketino Romą, 

Bet tai jam sekės nelengvai. 

Ir pagaliau jį nubaudė dievai: 
Išpuikėlis tasai svajojo, 

Kad Roma jam gulės po kojų, 
Tačiau pateko jis į didžią bėdą — 
Tironą žiaurų utėlės suėdė. 


Kitur buvo užrašyta: „Šalin įstatymus dėl išlaidų praban- 
gai!“ Šiuose įstatymuose ypač reiškėsi nekenčiamas Sulos 
despotizmas. Netrūko ir tokių užrašų: „Reikalaujame tribūnų 
neliečiamybės!“ (Sula buvo ją panaikinęs) arba: „Šlovė Gajui 
Marijui!“ 

Toks žmonių elgesys, tokie drąsūs šūkiai rodė, kad piliečių 
nuotaikos smarkiai pasikeitė. 

Štai kodėl Markas Emilijus Lepidas, kuris ir Sulai gyvam 
esant neslėpė savo nusistatymo prieš jį, dabar ėmė veikti ir 
kalbėti dar atviriau, įsitikinęs, kad jį palaiko Marijaus partija 
ir liaudis. 

O kitas konsulas, Lutacijus Katulas, garsėjantis protu ir dory- 
bėmis, nors ir buvo susijęs su oligarchų partija, paprastai, be jo- 
kio piktumo pareiškė tvirtai stovėsiąs senato ir įstatymų pusėje. 

Nuo šios suirutės neliko nuošaly ir Katilina. Nors jis visa- 
da palaikė gerus santykius su Sula, tačiau, būdamas garbėt- 
roška, prasiskolinęs, karštos prigimties žmogus, ieškojo naujo- 
vių; šiaip ar taip, prarasti jis neturėjo ko, o laimėti galėjo daug. 
Todėl jis bei karštakošiai jo draugai nėrėsi iš kailio ir kurstė 
nepatenkintuosius, pildami alyvos į ugnį, ir taip liepsnojančią 
neapykanta oligarchijai. 

Kurionas ir Lentulas Sura, Cetegas ir Gabinijus, Veris ir 
Liucijus Bestija, Pizonas ir Porcijus Leka kurstė liaudies pyktį, 
kviesdami atkurti teisybę, siūlė kerštą, represijas, žudynes. 

Tik Gnėjus Pompėjus ir Markas Krasas panaudojo savo di- 
džiulį autoritetą ir populiarumą, stengdamiesi visokiais būdais 
nuraminti žmones, įskiepyti pagarbą įstatymams, sužadinti 
gailestį tėvynei ir respublikai, kurioms naujas pilietinis karas 
atneštų daug, nelaimių. 

Senatas susirinko Hostilijaus kurijoje apsvarstyti, kaip pa- 
gerbti velionį triumfatorių, Mitridato nugalėtoją. 

Hostilijaus kurija, pastatyta karaliaus Tulo Hostilijaus apie 
penkis šimtus šešiasdešimt metų prieš čia aprašomus įvykius, 
stovėjo Palatino kalvos papėdėje, fasadu į komicijų pusę. Kuri- 
joje paprastai rinkdavosi senatas, ir nors tai nebuvo šventykla, 
į ją visi žiūrėjo kaip į šventą vietą. Įėjimas buvo per portiką, 
panašų į šventyklų priedurį, o pačią kuriją sudarė kvadratinė 
salė, iš visų keturių pusių apsupta kolonados, virš kurios ėjo 
publikai skirta galerija. 

Apačioje, išlenktos pusračiu, pakopomis kilo trys eilės mar- 
murinių suolų senatoriams; suolai buvo užkloti žvėrių kailiais 
ir šilkine medžiaga, su pagalvėmis ant viršaus. Prieš duris sto- 
vėjo marmuro stalas ir du prabangūs kuruliniai krėslai konsu- 
lams; viršutinės eilės viduryje buvo vieta vyriausiajam senato- 
riui; pusračio viduryje, nugara į duris, prieš konsulus stovėjo 
suolai liaudies tribūnams*, kurie tik prieš šimtą metų gavo vie- 
tą kurijoje - anksčiau jie aptarinėdavo senato potvarkius sėdė- 
dami portike prieš įėjimą. 

Tą dieną, kai senatas turėjo svarstyti, kaip atiduoti paskutinę 
pagarbą velioniui Sulai, Hostilijaus kurijos galerija buvo sau- 
sakimša. Žmonės grūdosi ir portike bei komicijose, kur buvo 
susirinkę kokie keturi ar penki tūkstančiai nesiskutusių korne- 
lijų pilkomis tunikomis; jie garsiai šlovino Sulą, o kiti septyni 
ar aštuoni tūkstančiai piliečių, daugiausia badmiriaujanti pra- 
stuomenė, jį koneveikė ir visaip plūdo. 

Tarp senatorių jautėsi nepaprastas pagyvėjimas. Jų vietos, 
beje, irgi buvo užimtos visut visutėlės. 

Susirinkimui pirmininkavo buvęs konsulas Publijus Servi- 
lijus Vacijus Izaurietis, žinomas savo išmintimi ir dorybėmis. 
Pradėjęs posėdį, jis suteikė žodį konsului Kvintui Lutacijui 
Katului. Kuklioje ir geranoriškoje kalboje, stengdamasis ne- 
užgauti Sulos priešų, Katulas priminė šlovingus velionio žy- 
gius - Jugurtą, Afrikoje paimtą į nelaisvę, Archelają, nugalėtą 
prie Chaironėjos, Mitridatą, sumuštą ir nuvytą toli į Aziją, Atė- 
nų paėmimą, pražūtingo pilietinio karo gaisro likvidavimą. Iš- 
vardijęs Sulos nuopelnus, Katulas kreipėsi į senatą, prašyda- 
mas, kad tokiam žmogui būtų surengtos laidotuvės, vertos jo ir 
romėnų tautos, kurios vadas ir geradaris jis buvo. 

Baigdamas Katulas pasiūlė Sulos palaikus iškilmingai per- 
vežti iš Kumų į Romą ir palaidoti Marso lauke. 

Beveik visi senatorių suolai trumpą Katulo kalbą sutiko 
audringais plojimais, tačiau galerijoje pasigirdo grėsmingas 
murmėjimas. 

Kai triukšmas nutilo, atsistojo Lepidas. 

- Aš gailiuosi, - tarė jis, - labai gailiuosi, tėvai senatoriai, 
kad šiandien negaliu pritarti gerbiamam kolegai Katului, ku- 
rio širdies taurumą ir dorybes aš pirmasis pripažįstu ir vertinu. 
Tačiau man atrodo, kad tik per savo begalinį gerumą, o ne vi- 
suomenės labui ir mūsų tėvynės garbei jis pateikė tokį siūlymą, 
ne tik nederamą, bet kenksmingą ir neteisingą. Tik per kilnią 
širdį iškėlė velionio Liucijaus Kornelijaus Sulos naudai kaip tik 
tokius argumentus, kurie paskatintų didžiai gerbiamus senato- 
rius duoti sutikimą, kad velionio kūnui būtų parodyta impera- 
toriška pagarba ir surengtos karališkos laidotuvės Marso lau- 
ke. Tačiau, vis per tą gerumą, kolega mums priminė tik velio- 
nio nuopelnus ir didžius darbus, bet pamiršo, sakyčiau, tyčia 
pamiršo nelaimes, kurias šis žmogus užtraukė mūsų tėvynei, 
karus ir žudynes, dėl kurių jis yra kaltas, ir - kalbėkim atvirai, 
neapsimetinėdami iš baimės ir nesivaržydami - nusikaltimus, 
suteršusius jo vardą, tokius nusikaltimus, kad vienintelio iš jų 
pakaktų užtemdyti ar net visai išguiti iš mūsų atminties visus 
jo žygius ir pergales. 

Šį kartą ėmė garsiai murmėti senatoriai, o galerijoje nugriau- 
dėjo plojimai. 

Vacijus Izaurietis davė ženklą trimitininkams, ir trimitų 
gausmas nutildė triukšmadarius. 

- O taip, būkime atviri, - kalbėjo Emilijus Lepidas, - Sulos 
vardas niūriai skamba romėnų lūpose. Jis taip susitepęs ydo- 
mis ir piktadarybėmis, kad vos jį išgirdus prieš akis iškyla pa- 
niekinti tėvynės įstatymai, sutryptas tribūnų autoritetas, su 
purvais sumaišytas konsulų orumas, despotizmas, Sulai buvęs 
valdymo pagrindu, neteisėtos tūkstančių piliečių žudynės, gė- 
dingos proskripcijos, plėšimai, prievartavimai, grobimai ir kiti 
dalykai, padaryti jo įsakymu, jo vardu, atnešę tiek žalos tėvy- 
nei ir vos nepražudę respublikos. 

Ir tokiam žmogui, kurio vardas kiekvienam doram piliečiui 
siejasi tik su nelaimėmis, žmogui, kuris savo įgeidžius, savo 

aistras versdavo įstatymais, šiandien mes norime atiduoti iš- 
kilmingą pagarbą, surengti karališkas laidotuves, dėl jo mirties 
norime paskelbti visos tautos gedulą? 

Kaipgi tad?.. Mes palaidosime Liucijų Kornelijų Sulą, res- 
publikos griovėją, Marso lauke, šalia mums visiems švento 
Publijaus Valerijaus Publikolos, respublikos įkūrėjo, kapo? 
Argi galima leisti, kad ten, kur ypatingu senato nutarimu ilsisi 
praėjusių laikų žymiausių ir didžiausių piliečių palaikai, gulė- 
tų kūnas to, kuris ištrėmė arba išžudė kilniausius ir garsiausius 
mūsų laikų piliečius? Argi mes turime teisę šiandien atsilygin- 
ti už ydas tuo, kuo mūsų protėviai atsilygindavo už dorybes? 
Ir kodėl, kodėl mes turime daryti tai, kas žemina, teršia mūsų 
orumą ir sąžinę? 

Gal bijodami tų dvidešimt septynių jo pusėje kariavusų ir 
besąlygiškai jo klausiusių legionų, kuriuos Sula apgyvendino 
pačiose gražiausiose Italijos vietose — ten, kur jis daugiausia 
siautėjo ir žudė? O gal mes taip pasielgsime išsigandę dešimt- 
ies tūkstančių niekingų vergų, kuriems jis savavališkai, vien tik 
iš tironiškos užgaidos suteikė laisvę ir garbingą Romos piliečių 
vardą, spjaudamas į mūsų papročius ir įstatymus? 

Aš suprantu, jog Sulai gyvam esant, kai visus gniuždė jo 
fatališkos galybės baimė, niekas nedrįso paraginti tautos ir se- 
nato laikytis mūsų tėvynės įstatymų, bet vardan visų dievų, 
Romos globėjų, aš jus klausiu, tėvai senatoriai, kas gi dabar jus 
verčia pripažinti, kad teisinga tai, kas buvo neteisinga, šlovinti 
kaip didžios širdies žmogų šį ištvirkusį ir nedorą pilietį? Kas gi 
dabar jus verčia rodyti šiam blogiausiam iš blogiausių Romos 
sūnų pagarbą, vertą tik pačių didžiųjų ir dorybingųjų vyrų? 

O neleiskite, neleiskite man, tėvai senatoriai, pulti į neviltį 
dėl mūsų tėvynės likimo, neleiskite prarasti paskutinės iliuzi- 
jos, kad šis garbingas susirinkimas dar turi drąsos, orumo, do- 
ros ir sąžinės. Įrodykite man, kad Romos senatorių širdis valdo 
ne žema baimė, o didis savo vertės supratimas. Atmeskite šį 
naujos pilietinės nesantaikos deglą, šį negarbingą ir nederamą 

pasiūlymą palaidoti Liucijaus Kornelijaus Sulos kūną Marso 
lauke su pagarba, verta didžio piliečio ir garsaus imperato- 
riaus. 

Marko Emilijaus Lepido žodžius palydėjo garsūs plojimai. 
Ne tik plebėjai galerijoje, bet ir daugelis senatorių plojo šiai 
jausmingai ir drąsiai kalbai. 

Iš tikrųjų Marko Emilijaus žodžių sukeltas įspūdis ir sujudi- 
mas buvo tokie, kokių Sulos šalininkai anaiptol nei laukė, nei 
norėjo. 

Todėl kai tik nurimo triukšmas, atsistojo Gnėjus Pompėjus 
Didysis. Tai buvo vienas jauniausių ir, žinoma, mylimiausių 
bei labiausiai gerbiamų senatorių, pats populiariausias Romos 
valstybės veikėjas. Savo kalba, kad ir ne tokia sklandžia bei 
vaizdinga - Pompėjus nebuvo gražbylys, - tačiau nuoširdžia ir 
kupina jausmo, jis apgynė velionį Liucijų Kornelijų Sulą. Jis nei 
gyrė šaunius diktatoriaus žygius ir didžius darbus, nei peikė gė- 
dingą bei smerktiną jo elgesį - anot Pompėjaus, čia buvo kaltas 
ne patsai Sula, o sąlygos, kurias pagimdė yranti respublika, esą 
tai buvę būtina per tą baisų laikmetį, kai Sula stovėjęs valstybės 
priešaky: įstatymų laužymas, asmeninės aistros valstybės daly- 
kuose, papročių sugedimas tiek liaudyje, tiek patricijų luome. 

Atvira, paprasta ir nuoširdi Pompėjaus kalba visiems, ypač 
senatoriams, padarė didelį įspūdį. Kiti pasisakė gana lėkštai. 
Tik Lentulas Sura puikiai kalbėjo, smerkdamas konsulo Kvinto 
Lutacijaus Katulo pasiūlymą. Kvintas Kurionas pasisakė suvis 
nevykusiai. 

Už Katulo pasiūlymą balsavo keturi penktadaliai susirinki- 
me dalyvaujančių senatorių, tarp jų Publijus Vacijus Izaurietis, 
Gnėjus Pompėjus, Markas Krasas, Gajus Skribonijus, Kurionas, 
Gnėjus Kornelijus Dolabela, Markas Aurelijus Kota, Gajus Au- 
relijus Kota, Markas Tulijus Dekala, Kornelijus Scipionas Azi- 
jietis, Liucijus Lukulas, Apijus Klaudijus Pulcharas, Kasijus 
Varas, Gelijus Publikola, Kvintas Hortenzijus ir daug kitų kon- 
sulo rango asmenų, žinomų savo darbais ir dorybėmis. 

Tarp balsavusių prieš Katulo pasiūlymą buvo Markas Emi- 
lijus Lepidas, Sergijus Katilina, Lentulas Sura, Liucijus Kasijus 
Longinas, Cetegas, Autronijus, Varguntėjus, Livijus Anijus, 
Porcijus Leka ir Kvintas Kurionas. Vėliau jie visi prisidėjo prie 
Katilinos sąmokslo. 

Reikalaujant kai kuriems senatoriams, buvo surengtas slap- 
tas balsavimas. Susumavus rezultatus, paaiškėjo, kad už Ka- 
tulo pasiūlymą balsavo trys šimtai dvidešimt septyni žmonės, 
prieš - devyniasdešimt trys. 

Taigi laimėjo Sulos šalininkai. Susirinkimas buvo baigtas. 
Įsiaudrinusios aistros iš Hostilijaus kurijos persimetė į komi- 
cijas ir įvairiose partijose sukėlė smarkią reakciją. Vieni plojo 
Lutacijui Katului, Vacijui Izauriečiui, Gnėjui Pompėjui, Markui 
Krasui - tai buvo Sulos šalininkai. Kiti dar triukšmingiau ir iš- 
kilmingiau palaikė Marką Emilijų Lepidą, Sergijų Katiliną ir 
Lentulą Surą, kurie, kaip visiems buvo žinoma, atkakliai kovo- 
jo prieš Katulo pasiūlymus. 

Kai Pompėjus su Lepidu išėjo iš kurijos, karštai svarstyda- 
mi ką tik pasibaigusias diskusijas, besigrūdantys prie portiko 
abiejų partijų šalininkai vos nesukėlė peštynių, kurios respub- 
likai galėjo būti lemtingos ir peraugti į rimtą maištą ir pagaliau 
į pilietinį karą su visomis jo pasekmėmis. 

Tūkstančiai balsų karštai sveikino konsulą Lepidą. Tūkstan- 
čiai kitų piliečių, daugiausia kornelijų, dar triukšmingiau plojo 
Pompėjui Didžiajam. Pasipylė abipusiai grasinimai, įžeidinė- 
jimai. Visa tai, be abejo, būtų pasibaigę kraujo praliejimu, jei 
Pompėjus ir Lepidas, eidami per minią susiėmę už parankių, 
nebūtų garsiai raginę savo šalininkus nusiraminti, laikytis 
tvarkos ir skirstytis. 

Nors šie raginimai ir sukliudė muštynes vietoje, tačiau 
smuklėse, užeigose, tavernose, judriausiose sankryžose, Fo- 
rume, bazilikose, po portikais - visur, kur tik buvo susibūrę 
žmonės, vyko smarkūs ginčai ir kruvinos pjautynės. Tą naktį 
daugeliui teko apverkti žuvusius ir sužeistus savo artimuosius; 

patys didžiausi karštakošiai iš liaudies partijos netgi mėgino 
padegti žymiausių Sulos šalininkų namus. 

Tuo metu, kai Romoje dėjosi tokie dalykai, kiti, ne mažiau 
svarbūs mūsų pasakojimui, vyko Kumuose. 

Tą pačią dieną, kelios valandos po staigios Sulos mirties, kai 
eksdiktatoriaus vilą buvo apėmęs sąmyšis, iš Kapujos atvyko 
žmogus, drabužiais ir išvaizda panašus į gladiatorių. Jis iškart 
paklausė, kur galįs rasti Spartaką, matyt, labai skubėjo su juo 
susitikti. 

Tai buvo apie keturiasdešimties metų milžiniško ūgio, her- 
kuliško kūno sudėjimo vyras ir turbūt nepaprastas stipruolis 
Tamsbruvis, kone žemės spalvos veidas buvo visas gruoblėtas, 
ar tik ne raupų išėstas. Šiurkščius ir atšiaurius bruožus dar la- 
biau ryškino gyvos juodos žvėries akutės, beje, spindinčios lau- 
kine drąsa, tankūs kaštoniniai gaurai ir išsitaršiusi barzda. 

Ir vis dėlto šis iš pirmo žvilgsnio toks nepatrauklus žmogus 
kėlė simpatiją: bebaimio, šiurkštaus, laukinio milžino veide, 
žvilgsnyje, gestuose buvo kilnaus orumo. 

Kol nusiųstas pakviesti Spartako vergas bėgo į gladiatorių 
mokyklą, esančią gana toli nuo pagrindinio pastato, atvykėlis 
vaikštinėjo alėja tarp Sulos rūmų ir mokyklos, apžiūrinėdamas 
nuostabias statulas ir kitas brangias grožybes, kurių neapsako- 
ma gausybė puošė vilos sodą. 

Nepraėjo nė ketvirtis valandos, ir vergas sugrįžo, o jam iš 
paskos išskėtęs rankas skubėjo Spartakas. Atvykėlis puolė jo 
pasitikti. Gladiatoriai apsikabino, išsibučiavo. 

Spartakas prabilo pirmasis: 

— Na, Enomajau, kokios naujienos? 

— Naujienos senos, - atsakė gladiatorius maloniu, skambiu 
balsu. - Man regis, kad tas, kuris nebudi, nieko neveikia, nė 
piršto nenori pajudinti - tinginys ir nevėkšla! Spartakai, drau- 
guži mano mielas, ar ne metas būtų imti į rankas kardus ir pa- 
kelti sukilimo vėliavą? 

- Nutilk, Enomajau! Prisiekiu germanų dievais, tu nori pra- 
žudyti mūsų reikalą! 

- Pražudyti?! Aš noriu, kad jis baigtųsi didžia pergale... 

- Ak tu karštakoši! Argi riksmu čia ką padėsi? Reikia veikti 
atsargiai ir protingai - tik taip mes galėsime pasiekti tikslą. 

- Pasiekti tikslą?.. Bet kada gi?.. Štai ką aš noriu žinoti. Būtų 
puiku, kad visa tai įvyktų man dar gyvam esant. 

- Sukilsime, kai sąmokslas bus pribrendęs. 

- Pribrendęs... Kaip sakoma, lauk galo, bus visko... O ar Ži- 
nai, kas pagreitina nokimą tokių vaisių kaip mūsų sukilimas? 
Narsumas, drąsa, įžūlumas! Ko gi mes laukiame? Pradėkime, 
o tada, matysi, viskas eis kaip iš pypkės! 

- Paklausyk manęs... Pakentėk truputį, tu nekantrus žmo- 
gau! Kiek vyrų per šiuos tris mėnesius tau pavyko suburti Len- 
tulo Baciato mokykloje? 

- Šimtą trisdešimt. 

- Šimtą trisdešimt iš dešimties tūkstančių gladiatorių!.. Ir 
tau atrodo, kad mūsų daugiau kaip metų triūsas jau davė 
vaisių, kad ir neprinokusių, tai bent tokių, kuriuos būtų ga- 
lima skinti? 

- Kai tik plykstels sukilimas, eis visi gladiatoriai. Bus kaip 
su vyšniomis: viena sirpsta paskui kitą. 

- Kaip jie gali prie mūsų dėtis, nežinodami nei koks reikalas, 
nei kas mes, nei kokio tikslo siekiame, nei kokios mūsų galimy- 
bės?.. Pergalė bus juo tikresnė, juo didesnis bus pasitikėjimas, 
kurį mes įkvėpsime savo nelaimės draugams. 

Supykęs Enomajas, matyt, svarstė šiuos žodžius, nes nieko 
neatsakė. Spartakas pridūrė: 

- Pavyzdžiui, tu, Enomajau, tu juk pats stipriausias ir drą- 
siausias iš dešimties tūkstančių gladiatorių Lentulo Baciato 
mokykloje, o ką spėjai per šį laiką padaryti? Kaip tu išnaudojai 
autoritetą, kurį esi išsikovojęs tarp gladiatorių dėl savo jėgos ir 
drąsumo?.. Kiek vyrų surinkai ir įtraukei į mūsų sąjungą? Ar 
daugelis žino mūsų sumanyto reikalo esmę?.. Argi nėra tokių, 

kurie tavimi nelabai pasitiki ir netgi prisibijo tavo ūmaus būdo 
ir lengvapėdiškumo? O ar daugelis šiandien Lentulo mokyklo- 
je žino apie Kriksą arba apie mane, ar mus gerbia ir vertina? 

- Kaip tik todėl, kad aš ne toks mokytas kaip tu, kad nesu- 
gebu taip gražiai ir įtikinamai kalbėti, tu turi būti tarp mūsų. 
Aš pasistengiau, kad lanista Baciatas tave pakviestų į savo mo- 
kyklą fechtavimo mokytoju. Man pasisekė - štai jo laiškas. Jis 
tave kviečia į Kapują. 

Enomajas išsitraukė iš už diržo ploną papiruso ritinėlį ir pa- 
davė Spartakui. 

Spartako akys sublizgo, jis pagriebė papirusą, drebančia iš 
susijaudinimo ranka nuplėšė antspaudą ir ėmė skaityti laišką, 
kuriame Baciatas rašė, kad, paveiktas sklindančio apie Sparta- 
ko šaunumą ir meistriškumą garso, jis, lanista, kviečiąs rudiari- 
jų į savo gladiatorių mokyklą Kapujoje fechtavimo mokytojų; 
už tai duosiąs jam puikų valgį ir algą. 

- Kodėl gi tu, karštakoši, man nedavei laiško iš karto, vos tik 
atvykęs, o gaišinai laiką tuščiomis kalbomis? Juk kaip tik šito aš 
labiausiai laukiau, nors nedrįsau tikėtis. Tik ten, tarp dešimties 
tūkstančių nelaimės draugų, mano vieta! - pagautas entuziaz- 
mo, sušuko nušvitęs gladiatorius. - Ten aš pakalbėsiu su kiek- 
vienu atskirai, kalbėsiu tol, kol įžiebsiu visiems tokį tikėjimą, 
koks šildo mano krūtinę. Iš ten, gavusi ženklą, vieną dieną iš- 
eis dešimties tūkstančių gladiatorių kariuomenė! Dešimt tūks- 
tančių vergų sutraukys grandines ir svies jas engėjams į veidą! 
Iš gėdingų pančių geležies dešimt tūkstančių vergų nusikals 
laisvės kardus!.. Ak, pagaliau, pagaliau aš įsigausiu į lizdą ir 
išgaląsiu dantis gyvačiukams, kurie sugels sparnus išdidiems 
ir galingiems romėnų ereliams! 

Nesitverdamas džiaugsmu, rudiarijus dar kartą perskaitė 
Baciato laišką ir paslėpė jį prie krūtinės. Jis tai apkabindavo 
Enomają, tai greitais žingsniais imdavo vaikščioti alėja pirmyn 
ir atgal, tai vėl sustodavo šalia draugo ir lyg pamišęs kažką pa- 
drikai sumurmėdavo. 

Enomajas žiūrėjo į jį nustebęs, ir į jo širdį plūdo džiaugsmas, 
o kai Spartakas truputį apsiramino, tarė: 

- Aš laimingas, kad tu toks patenkintas, tačiau dar laimin- 
gesni bus šimtas trisdešimt mūsų sąjungos draugų, jie nekan- 
triai tavęs laukia ir tikisi iš tavęs didelių žygių... 

- Be reikalo jie tiek daug tikisi... 

- Va, atėjęs pas mus, tu ir nuraminsi tuos karštakošius. 

- Kadangi jie artimiausi tavo draugai, tai, matyt, sunku bus 
juos pažaboti, kaip ir tave... Taip, taip, suprantu. Štai dar vie- 
nas dalykas, dėl kurio man reikia būti Kapujoje: neapgalvotais, 
lengvabūdiškais išsišokimais jie gali viską sugadinti. Aš pasi- 
stengsiu juos sutramdyti. 

- Spartakai, nors aš karštakošis, tačiau prisiekiu, kad visada 
būsiu šalia tavęs, klausysiu kiekvieno tavo žodžio ir darysiu 
viską, ką man liepsi. 

Abu nutilo. 

Enomajas žiūrėjo į Spartaką, ir atšiauriose jo akyse spindėjo 
švelnumas ir meilė. Staiga jis sušuko: 

- Žinai, Spartakai, nuo to laiko, kai mes pirmą kartą buvome 
susitikę — prieš kokį mėnesį, per susirinkimą Puteoluose, — tu 
tapai gražesnis ir kažkoks mielesnis... Atleisk, vos nepasa- 
kiau - moteriškesnis... bet šis žodis tau netinka... 

“| Čia Enomajas nutilo, nes Spartakas staiga išblyško ir per- 
“ braukęs ranka per kaktą tyliai ištarė keletą žodžių, taip tyliai, 
kad milžinas jų nesuprato: 

- O dievai!.. Kaipgi ji?.. 

Ir vargšas rudiarijus, kurį meilė laisvei ir broliškas jausmas 
nelaimės draugams, keršto troškimas ir pergalės viltis taip 
smarkiai buvo sujaudinę, staiga nusiminė, panarino galvą ir 
stovėjo tylėdamas, slegiamas ūmai užplūdusių prisiminimų. 

Tyla truko ilgai. Spartakas, nugrimzdęs į liūdnas mintis, ne- 

pratarė nė žodžio; jo širdyje vyko žiauri kova, krūtinė sunkiai 
“ kilnojosi. Enomajas irgi susimąstė ir, sunėręs ant krūtinės ran- 
kas, liūdnai žiūrėjo į kenčiantį rudiarijų. 

Pagaliau germanas neišlaikė ir, stengdamasis neužgauti 
draugo, tarė kuo švelniau ir mieliau: 

- Vadinasi, tu mus palieki, Spartakai? 

— Ne, ne, niekada! Niekada!.. - drebėdamas sušuko trakas 
ir pakėlė į Enomają tyras mėlynas akis, kuriose sublizgo aša- 
ros. - Aš greičiau paliksiu seserį, greičiau paliksiu... 

Jis sutriko, bet greit vėl suėmė save į rankas. 

- Viską paliksiu... viską... tik ne mūsų sąjungą, ne engiamus, 
visų apleistus vergus... Niekada!.. Niekada!.. 

Ir patylėjęs pridūrė: 

- Nekreipk į mane dėmesio, Enomajau... Eime. Nors šian- 
dien Sulos namuose didžiausias gedulas, tačiau virtuvėje šio 
to rasime tau pasistiprinti. Tik, žiūrėk, nė žodžio apie mūsų 
sąjungą, elkis ramiai, neburnok... 

Tai sakydamas, Spartakas nusivedė gladiatorių į rūmus, ir 
netrukus abu dingo už durų. 

Tryliktą dieną po to, kai buvo paskelbtas senato nutarimas 
valstybės lėšomis suruošti Liucijui Kornelijui Sulai iškilmin- 
gas, karališkas laidotuves, gedulinga procesija, lydinti velionio 
kūną, nusidriekė Apijaus keliu iš diktatoriaus vilos į Romą, 
miestą ant septynių kalvų. 

Iš visų Italijos kampų suvažiavo žmonės pagerbti velionio. 
Kai dar Kumuose laidotuvių vežimas pasijudino, jo prieky ir 
užpakaly ėjo, be konsulo Lutacijaus Katulo, du šimtai senato- 
rių ir tiek pat romėnų raitelių, visi Kumų, Kapujos, Bajų, Her- 
kulanėjo, Neapolio, Pompėjų, Puteolų, Literno ir kitų Kampani- 
jos miestų bei kaimų patricijai; čia buvo visų Italijos miestų bei 
municipijų atstovai, dvidešimt keturi liktoriai, konsulų vėlia- 
vos, visų kovojusių už Sulą legionų ereliai ir daugiau kaip pen- 
kiasdešimt tūkstančių legionierių su visa ginkluote, savanoriš- 
kai atvykusių atiduoti paskutinės pagarbos savo mylimam va- 
dui; keli tūkstančiai atleistinių iš kornelijų tribos, apsirengusių 
gedulo rūbais; būriai trimitininkų, fleitininkų, citrininkų, tūks- 
tančiai matronų pilkomis stolomis, paskendusių didžiausiame 

gedule; minių minios žmonių, suplaukusių į Kumus iš įvairių 
Italijos vietų. 

Prabangiame vežime, kurį traukė šešetas puikių juodžių, 
gulėjo balzamuotas ir išteptas kvapiaisiais aliejais diktatoriaus 
kūnas, įsuktas į auksu žaižaruojančią purpurinę imperatoriaus 
mantiją - paludamentą. Pirmieji paskui vežimą ėjo Faustas ir 
Fausta, Sulos ir Cecilijos Metelos vaikai, Valerija, Hortenzijus, 
Publijus ir Servijus Sulos, velionio brolio Sergijaus Sulos sūnūs; 
užjų - kiti giminės, atleistiniai, daugybė draugų ir pažįstamų -— 
visi stengėsi atrodyti kuo liūdnesni ir sielvartingesni. 

Dešimt dienų truko ši lėta laidotuvių eisena. Sulig kiekvie- 
nu kaimu, sulig kiekvienu miestu prisidėdavo nauji žmonės, 
procesija vis didėjo, plėtėsi ir tapo neregėtai prašmatni ir pom- 
pastiška. 

Apie dešimt tūkstančių Romos gyventojų išėjo iš miesto ir 
patraukė Apijaus keliu pasitikti Sulos laidotuvių eisenos. 

Kai procesija pasiekė Kapenos vartus, designatorius - kitaip 
sakant, tvarkdarys, kuriam senatas buvo pavedęs vadovauti 
laidotuvių ceremonijai, - pradėjo minioje daryti tvarką, kad 
eisena atrodytų dar įspūdingesnė. Keletą valandų jis rikiavo 
žmones. Pagaliau procesija įžengė į miestą. 

Visų priešaky, lydimas dvylikos tamsiai pilkomis togomis 
apsirengusių liktorių, ėjo designatorius. Tada - muzikantai, 
pučiantys ilgas laidotuvių fleitas. Po jų sekė daugiau kaip pen- 
ki šimtai raudotojų gedulo rūbais; už valandinį užmokestį jos 
liejo ašaras, aimanavo, rypavo, rovėsi plaukus ir visu balsu šlo- 
vino velionio žygius bei nuopelnus. 

Kadangi designatorius buvo įspėjęs raudotojas, kad šioms 
laidotuvėms valstybės iždas negailės pinigų, tai liejamos už 
Sulą ašaros buvo iš tiesų graudžios, verksmas atrodė tikrai 
nuoširdus, o velionio Romos diktatoriaus nuopelnai, anot rau- 
dotojų, buvo tokie dideli, kad Kamilo, Cincinato, Fabricijaus 
ir Fabijaus Maksimo, Katono ir Scipiono darbų, paimtų visų 
kartu, su jais nė lyginti negalėjai. 

Paskui raudotojas vėl ėjo muzikantai, skardendami orą 
liūdnomis melodijomis, o už jų - kolona legionierių, piliečių 
bei kornelijų, nešančių daugiau kaip du tūkstančius skubomis 
padirbtų aukso vainikų. Tai buvo miestų ir Sulos pusėje kovo- 
jusių legionų bei velionio draugų dovanos. 

Toliau ėjo viktimarijus, kuris turėjo prie laužo papjauti my- 
limiausius Sulos gyvulius. 

Paskui viktimarijų vergai nešė Liucijaus Kornelijaus Sulos 
protėvių atvaizdus, tarp jų ir Rufino Sulos, diktatoriaus prose- 
nelio, kuris dukart buvo išrinktas konsulu karo su Pyru* laikais; 
tai buvo narsus ir doras žmogus, tačiau cenzoriaus sprendimu 
vis tiek buvo pašalintas iš senato, mat turėjo daugiau kaip de- 
šimt svarų įvairių sidabro dirbinių, ką tuometiniai įstatymai 
griežtai draudė. 

Kartu su protėvių atvaizdais Sulos artimieji nešė jo pergalių 
Graikijoje, Azijoje bei Italijos karuose trofėjus ir kovinius ap- 
dovanojimus: vainikus, grandines. 

Dar toliau sekė nauja muzikantų grupė, o už jų - Metrobijus, 
taip nugrimuotas, kad būtų kuo labiau panašus į savo mirusį 
draugą; aprengtas jo drabužiais, papuoštas jo pasižymėjimo 
ženklais, aktorius vaizdavo Sulą tokį, koks jis buvo gyvenime. 

Tuoj už Metrobijaus, kurį ryte rijo akimis stovinti abipus ke- 
lio minia, patys jauniausi ir stipriausi pasikeisdami nešė ant 
pečių nusagstytą brangakmeniais auksinę lektiką. Joje gulėjo 
Liucijaus Kornelijaus Sulos kūnas, aptaisytas brangiausiomis 
regalijomis, kaip dera imperatoriui. Paskui lektiką ėjo žmona, 
vaikai, giminaičiai ir kiti velionio artimieji bei draugai, visi su 
gedulo rūbais, iš pažiūros labai nusiminę ir prislėgti sielvarto. 

Už giminių Mitridato nugalėtojo kūną lydėjo visos žynių 
kolegijos: priekyje žengė augurai, kiekvienas su riesta lazda 
rankoje - skiriamuoju savo kolegijos ženklu; po jų sekė gau- 
si flaminų kolegija; visų priešaky ėjo dialis — Jupiterio žynys, | 
marcialis - Marso žynys, kvirinalis - Romulo žynys, Floros 
bei Panomos flaminai ir kiti, apsitaisę iškilmingais pontifikų | 

rūbais, užsidėję savotiškas mitras. Šių galvos apdangalų vir- 
šuje, už vilnonės juostelės buvo užkišta po mirtos šakelę. Už 
flaminų ėjo dvylika salijų* - žengiančio mūšin Marso žynių. 
Jie vilkėjo išsiuvinėtomis tunikomis, per liemenį sujuostomis 
plačiais kariškais bronzos diržais, ir puošniomis purpurinėmis 
trabėjomis* ant viršaus. Salijams prie kairiojo šono kabojo kar- 
das, kairėje rankoje jie laikė skydą, o dešinėje - geležinę laz- 
delę; eidami retkarčiais suduodavo ja per šventąjį skydą, kurį 
pakabinę ant karties nešė jų tarnai. 

Paskui salijus ėjo haruspikai - būrėjai iš gyvulių vidurių; fe- 
cialiai - žyniai, skelbiantys karą ir sudarantys taiką; arvaliai* — 
deivės Cereros žyniai; būrėjai iš aukos vidurių su dramblio 
kaulo peiliais - savo darbo įrankių simboliais - rankose; kilni ir 
gerbiama skaisčiųjų vestalių kolegija; jų apdaras buvo trumpa 
drobės tunika su stola ant viršaus ir balta, purpuru apvedžio- 
ta mantija, krintanti klostėmis nuo galvos per pečius; juosianti 
kaklą balta infula laikė susuktus ant pakaušio plaukus. 

Už vestalių ėjo septyni žyniai - epulonai, kurie turėjo pa- 
ruošti aukų stalą dvylikai Santarvės dievų. Tiek liaudies šven- 
čių proga, tiek visuotinių nelaimių dienomis šių dievų garbei 
būdavo rengiamos prašmatnios puotos. Vėliau tuos įmantrius 
patiekalus, savaime aišku, surydavo patys žyniai, nes dievų 
statulos marmuriniais žandikauliais vargu ar galėjo kramtyti 
maistą. 

Žynių procesiją užbaigė trisdešimt kurionų - kulto tarnų, 
po vieną nuo kiekvienos kurijos. 

Paskui žynius traukė senatas, raiteliai, matronos, pačių Žy- 
miausių patricijų bei miestiečių žmonos, didžiulė minia ma- 
gistratų ir šiaip piliečių, o už jų - velionio tarnai ir vergai; jie 
vedė Sulos kovos žirgą bei kitus jo mylimus arklius, taip pat 
šunis ir gyvulius, kurie turėjo būti paaukoti deginant šeimi- 
ninko lavoną. 

Paskutinieji žygiavo Sulos legionai, jo pergalių liudytojai, 
įspūdinga, gerai organizuota kariuomenė. Tai buvo malonus 


177 


ir sykiu bauginantis reginys nesuskaičiuojamai miniai plebėjų, 
užtvindžiusių visas gatves, kuriomis traukė laidotuvių procesi- 
ja; dauguma jų degė pykčiu ir neapykanta. 

Praėjusi pro Kapenos vartus, eisena patraukė ilga ir plačia to 
paties pavadinimo gatve, tada pasuko link Jupiterio Statoriaus 
šventyklos ir Šventąja gatve, pro arką, pastatytą alobrogų nu- 
galėtojo Fabijaus garbei, išėjo į Forumą; ten tiesiai prieš rostrinę 
tribūną ir buvo padėtas Sulos sarkofagas. 

Senatas pirmasis pratrūko sielvartingai aimanuoti, juo pa- 
sekė raiteliai, paskui kariuomenė ir galiausiai - liaudis. Kadan- 
gi Faustas, kaip nepilnametis, dar nevilkėjo vyro toga ir pagal 
paprotį negalėjo tarti pagiriamojo žodžio prie velionio kapo, 
tai pirmasis kalbėjo Publijus Servilijus Vacijus Izaurietis, po 
jo - konsulas Katulas ir paskutinis - Pompėjus Didysis. Visi jie 
minėjo velionio žygius ir dorybes, kėlė į padanges jo nuopel- 
nus, verkiant ir aimanuojant visiems, kurie Sulai gyvam esant 
dėl kokios nors priežasties buvo jo ir oligarchų partijos šalinin- 
kai, o dabar bijojo, kad diktatoriui mirus šiai partijai neateitų 
juodos dienos. 

Tada ta pačia tvarka procesija pajudėjo toliau, į Marso lauką: 
išėjusi pro Mamertino skersgatvį, ji patraukė Ratumenos gatve, 
paskui plačiu, ilgų ilgiausiu Latos prospektu, virš kurio buvo 
pastatytos arkos, apipintos mirtų bei kiparisų šakų girliando- 
mis, ir pagaliau atėjo į Marso lauko vidurį, kur ir turėjo būti 
sudegintas Sulos kūnas. 

Viskas jau buvo paruošta laidotuvių ceremonijai. Nešėjai 
padėjo lektiką šalia laužo. Priėjusi Valerija pagal paprotį atmer- 
kė numirėliui akis ir įdėjo į burną varinį pinigą, kuriuo, kaip 
anksčiau minėjome, vėlė turėjo užsimokėti Charonui už per- 
plukdymą per Acheronto bangas; tada ji pabučiavo velionį į lū- 
pas ir ištarė apeiginius žodžius: „Sudie! Visi mes pagal gamtos 
nustatytą tvarką tave paseksime!“ 

Muzikantai užgrojo gedulingą melodiją, ir viktimarijai ėmė 
pjauti aukojimui skirtus gyvulius, kurių kraują sumaišę su pie- 
nu, medumi ir vynu išlaistė aplinkui ant žemės. 

Paskui tie, kurie stovėjo arčiausiai, ėmė pilti ant laužo kva- 
piuosius aliejus, mėtyti visokias aromatines medžiagas, gėlių 
ir laurų vainikus; vainikų buvo tokia daugybė, kad jie uždengė 
ne tik laužą, bet storai nuklojo ir didelį plotą aplinkui. 

Tada aplink laužą pradėjo kautis visi Sulos mokyklos gla- 
diatoriai, išskyrus Artoriksą: Spartako paprašyta, Valerija jam 
įsakė pasilikti Kumuose. Per trumpą laiką jie visi buvo nužu- 
dyti, nes laidotuvių kautynėse nė vienam tų nelaimingųjų ne- 
buvo galima dovanoti gyvybės. 

Gedulingoms apeigoms pasibaigus, Pompėjus Didysis pa- 
ėmė deglą iš libitinarijaus rankų ir, norėdamas suteikti didesnę 
garbę savo mirusiam draugui, pats panoro uždegti laidotuvių 
laužą, ant kurio gulėjo Sulos palaikai, suvynioti į ugniai atspa- 
rią asbesto drobulę. 

Jaunajam Afrikos triumfatoriui šitaip atiduodant paskuti- 
nę pagarbą mirusiam draugui, per visą Marso lauką nuaidė- 
jo triukšmingi plojimai. Akies mirksniu plykstelėjo liepsna ir 
greit išsiplėtė, laižydama laužą tūkstančiais besiraitančių ug- 
nies liežuvių; aplink pasklido tiršti, kvapnūs dūmai. 

Po pusvalandžio iš to žmogaus, kuris tiek metų vertė dre- 
bėti Romą ir Italiją, kurio vardą žinojo visas pasaulis, teliko 
žiupsnelis kaulų ir pelenų. Verkdamos ir rypuodamos raudo- 
tojos juos susėmė ir supylė į bronzinę urną, papuoštą kaltinio 
sidabro ornamentais ir nuostabiomis aukso inkrustacijomis. 

Urna buvo laikinai padėta šventykloje, kurią prieš keletą 
metų Sula liepė pastatyti netoli Eskvilino vartų, toje pačioje 

“vietoje, kur jis laimėjo pergalę prieš Gajaus Marijaus šalininkus. 
Šią šventyklą jis paskyrė Herkuliui Nugalėtojui. Urna turėjo čia 
likti iki to laiko, kol senato nutarimu Marso lauke, laidotuvių 
" laužo vietoje, valstybės lėšomis bus pastatytas prašmatnus ant- 
kapis. Vėliau ji iš tikrųjų ten buvo pernešta. 

Kol raudotojos sėmė į urną Sulos pelenus, viktimarijai pri- 
"rinko du šimtus dvidešimt pintinių kvapiųjų dervų, likusių iš 
tos daugybės aromatingųjų medžiagų, kurias moterys buvo at- 

nešusios į Marso lauką; buvusiam diktatoriui atminti jie čia pat 
iš jų nulipdė dvi statulas: viena vaizdavo Sulą, antra - liktorių. 

Spartakas, kaip lanista, tarnaujantis pas Sulą, irgi turėjo su 
pilka tunika bei pilku apsiaustu dalyvauti eisenoje ir tvarky- 
ti savo gladiatorių kautynes. Vargais negalais tramdydamas 
pyktį, jis žiūrėjo, kaip žudo vienas kitą vargšai jo auklėtiniai, 
kuriems jis buvo atskleidęs ne tik fechtavimo meno, bet ir En- 
giamųjų sąjungos paslaptis. Todėl pasibaigus Sulos laidotuvių 
ceremonijai Spartakas su palengvėjimu atsiduso: dabar jis ga- 
lėjo eiti kur nori. Naudodamasis savo herkuliška jėga, jis alkū- 
nėmis ėmė skintis kelią per minią. Tai nebuvo lengvas dalykas, 
nes laidotuvėse dalyvavo šimtai tūkstančių žmonių, kurie lyg 
jūros potvynio bangos ūžė, gaudė, kunkuliavo ir įsilieję į Latos 
prospektą plūdo atgal į miestą. 

Saulė nusileido, ir nakties sutemos pamažu ėmė gaubti Am- 
žinąjį miestą, tik tolumoj, virš Romą supančių kalvų, lyg milži- 
niško gaisro pašvaistė dar žioravo raudoni debesys. 

Daugiatūkstantinė minia, tirštesnė nei legionai, išsirikia- 
vę glaudžiomis gretomis, lėtai stūmėsi į priekį, ir toje žmonių 
knibždynėje tai šen, tai ten pasigirsdavo įvairios kalbos ir atsi- 
liepimai apie iškilmingas laidotuves ir tą žmogų, kurio garbei 
jos buvo surengtos. 

Palyginti su kitais, Spartakas ėjo gana greitai, todėl sulig 
kiekvienu žingsniu atsidurdavo šalia naujų Žmonių ir nugirs- 
davo vis naujų nuomonių apie įvykį, tą dieną išstūmusį iš gal- 
vų visas kitas mintis. 

— Kaip tu manai, ar ilgai stovės ši urna Herkulio Nugalėtojo 
šventykloje? 

- Tikiuosi, kad Romos ir mūsų liaudies garbei įtūžusi mi- 
nia netrukus ją iš ten išmes ir sudaužiusi išbarstys pelenus 
pavėjui. 

- Priešingai, tikėsimės, kad dėl Romos gerovės tokie kaip 
jūs, Marijaus atmatos, greit bus išsmaugti Mamertino karce- 
riuose! 

Kitoje vietoje vyko toks pokalbis: 
- Sakau tau - vargšė Roma, vargšai mes visi! Prie jo, nors ir 
išvykęs būdavo, niekas nė pagalvoti nedrįso apie permainas!.. 
- Užtat dabar... Tesaugo mus Jupiteris!.. Kas bus su įsta- 
tymais!.. 
- Įstatymais?.. Kokiais įstatymais?.. Paklausyk, Ventudėjau, 
“štai šitas vadina įstatymais Sulos tyčiojimąsi iš visų Žmogaus 
teisių ir dievų priesakų!.. 
- Įstatymai?.. Kas kalba apie įstatymus?.. Ar jūs žinote, kas 
tai per daiktas?.. Voratinklis! Musė jame įsipainioja, o širšė su- 
trauko. 
- Teisingai, Ventudėjau! 
- Bravo, Ventudėjau! 
- Prisiekiu Vulkano kalva! Aš klausiu: jeigu tam, kuris kas- 
“dien nedorybėmis teršė savo vardą, rodoma karališka pagarba, 
kas būtų, jeigu staiga rytoj - teapsaugo mus nuo to Jupiteris — 
mirtų Pompėjus Didysis? 
- Tik paklausyk, kaip filosofuoja kalvis!.. 
- Jis už Marijų, šitas Vulkano gerbėjas... 
- Ar žinai, kas būtų, jeigu mirtų Pompėjus? Įmestų jo lavoną 
į Tiberį žuvims suėsti!.. 
- Ir teisingai padarytų!.. 
- Kam dar mus moko būti dorus, jeigu tik ydingai gyven- 
damas žmogus gali pasiekti galybės ir turtų, o po mirties - die- 
 viškos garbės? 
- Tiesą kalbi!.. Tegul dorybė drožia sau į viešnamį, ten 
jai vieta! 

- Nuo Tarpėjos uolos teisingumą! 

- Skudurininkui šitą sudriskusį šlamštą! 

- Į bedugnę nuopelnus ir dorybes! 

- Tegyvuoja Sula! 

- Tegyvuoja laisvė, budelio sesuo!.. 

- Tegyvuoja per amžius nepajudinami Dvylikos lentelių 
įstatymai! Dabar tai nebe lentelės, o vienos skylės, kaip Dioge- 

no apsiauste: patricijų kardai jas taip subadė, kad nieko nebe- 
galima įskaityti! 

— Nieko sau įstatymai! Kaip kas nori, taip juos aiškina, dar 
geriau už bet kokį teisės mokovą! 

Kandūs sąmojai ir piktos pašaipos lyg iečių lietus be per- 
stojo krito ant oligarchų. Visa tai Spartakas girdėjo, kol pasiekė 
Ratumenos vartus ir pateko į spūstį; tie, kurie eidami į Marso 
lauką vilkosi uodegoje, dabar, grįždami į miestą, atsidūrė prie- 
kyje. Daugiausia tai buvo plebėjai, atėję į laidotuves, vedami 
smalsumo. Sulos jie neapkentė. Uoliai darbuodamasis alkū- 
nėmis, Spartakas vienas pirmųjų pasiekė miesto sieną ir pro 
vartus įsibrovė vidun. Roma jam pasirodė lyg išmirusi — tokios 
tuščios ir tylios buvo jos gatvės, šiuo metu paprastai pilnos 
žmonių. 

Todėl Spartakas greit atėjo į Julijaus Rabecijaus gladiatorių 
mokyklą; ten jis turėjo pasimatymą su Kriksu, su kuriuo pro- 
bėgšmais buvo susitikęs rytą už Kapenos vartų. 

Abu rudiarijai kalbėjosi draugiškai, karštai ir gana ilgai. 
Kriksas, kaip ir Spartakas, piktinosi gladiatorių žŽudynėmis | 
prie Sulos laužo; trakas vis dar negalėjo atsitokėti nuo to regi- 
nio, kurį pats turėjo prieš savo valią surengti. Kriksas įkalbinė- 
jo Spartaką nedelsiant priimti Lentulo Baciato pasiūlymą vykti 
Kapujon į jo mokyklą ir ten kaip galima greičiau užverbuoti 
kuo daugiau gladiatorių. | 

— Dabar mūsų žygio sėkmė, - užbaigė galas savo šiurkščiu, 
bet karštu balsu, - tavo rankose, Spartakai. Jeigu tavo širdis 
kupina kito jausmo, stipresnio negu vergų išlaisvinimo troš- 
kimas, tai bet kokia viltis pamatyti mūsų didžio žygio triumfą | 
dings mums amžinai. | 

Išgirdęs tokius Krikso žodžius, Spartakas išblyško ir giliai 
atsidusęs liūdnai tarė: 

— Kad ir koks jausmas degtų mano širdyje, Kriksai, niekas, 
girdi, niekas pasauly man nesukliudys tarnauti mūsų šventam 
reikalui, niekas manęs neprivers nė per nago juodymą pasuk- 

ti iš kelio, kurį pasirinkau, niekas manęs neprivers atsisakyti 
savo ketinimų! 

Dar ilgai jiedu kalbėjosi. Viską su Kriksu sutaręs Spartakas 
išėjo iš Julijaus Rabecijaus mokyklos ir pasuko į Sulos įpėdinių 
namus, sparčiai žengdamas gatvėmis, kurias jau buvo užtvin- 
džiusi grįžtanti iš laidotuvių minia. 

Vos tik Spartakas peržengė namų slenkstį, durininkas jam 
pasakė, kad Mirca nekantraudama jo laukia kambaryje priešais 
konklavą, kur Sulos našlė pasislėpė nuo įkyrių svečių ir jų už- 
uojautos. 

Plakančia širdimi, lyg nujausdamas kažkokią nelaimę, Spar- 
takas nuskubėjo į Valerijos kambarius; ten sutiko seserį, kuri jį 
pamačiusi sušuko: 

- Pagaliau! Ponia tavęs laukia jau visą valandą! 

Tai tarusi, ji nubėgo pranešti apie jį Valerijai ir netrukus įve- 
dė brolį į jos konklavą. 

Paskendusi liūdesy, neapsakomai išblyškusi, Valerija su 
tamsia stola ir gedulo šydu buvo dar gražesnė, dar patraukles- 
nė nei visada. 

- Spartakai!.. Mano Spartakai!.. - tarė ji, keldamasi nuo so- 
fos ir su nerimu eidama prie jo. - Tu mane dar tebemyli?.. Ar tu 
vis dar mane myli labiau už viską pasaulyje? 

Spartakas, kurio galvoje pastarąsias dienas sukosi kitos 
mintys, o širdyje virė tikra jausmų kova, nustebo ir sumišo, iš- 
girdęs tokį nelauktą klausimą. Trumpai pagalvojęs, jis atsakė: 

- Mano Valerija, kodėl tu šito klausi? Argi aš tave kuo nors 
įžeidžiau? Argi daviau tau progą suabejoti mano jausmais, 
mano meile, mano atsidavimu tau? Juk tu man pakeitei varg- 
šę motiną, kurios jau nebėra gyvos, nelaimingą mano žmoną, 
žuvusią vergijoje nuo prievaizdo botago. Tu man brangesnė už 
viską pasaulyje. Tu - vienintelė mano meilė, tau vienai mel- 
džiasi mano širdis... 

- Ak, - džiaugsmingai sušuko Valerija, ir jos akys nušvito. — 
Štai šitaip aš svajojau būti mylima. Veltui svajojau. Ir štai tu 
mane taip myli, Spartakai, ir visada taip mylėsi, juk tiesa?.. 

- Taip, taip! Visada! — tarė rudiarijus drebančiu iš susijaudi- 
nimo balsu ir atsiklaupęs prieš matroną ėmė karštai bučiuoti 
jai rankas. - Visada garbinsiu tave, Valerija, kaip deivę, jeigu 
net... kai net... 

Balsas įstrigo jam gerklėje, ir jis pratrūko raudoti. 

— Kas tau?.. Ko verki?.. Kas atsitiko, Spartakai... pasakyk 
man, kas atsitiko?.. - užsikirsdama kartojo Valerija ir susijaudi- 
nusi glostė rudiarijui veidą, bučiavo jam kaktą ir glaudė jį prie 
krūtinės. 

Tuo tarpu kažkas tyliai pasibeldė į duris. 

— Kelkis! - šnibžtelėjo jam Valerija ir kaip galėdama rames- 
niu balsu paklausė: - Ko nori, Mirca? 

- Atėjo Hortenzijus ir klausia tavęs, — atsakė už durų vergė. 

- Jau? - sušuko Valerija ir greit pridūrė: - Tegul truputį pa- 
laukia... paprašyk, kad lukteltų. 

- Gerai, ponia. 

Valerija įsiklausė ir, vos tik nutilo Mircos žingsniai, sku- 
biai tarė: 

- Štai jis ir atėjo... todėl aš taip ir jaudinausi, laukdama ta- 
vęs... todėl ir paklausiau, ar esi pasiryžęs dėl manęs viską pa- 
aukoti... Juk jis... Hortenzijus... viską žino... kad aš myliu tave, 
o tu - mane.... 

— Ką tu sakai?.. Kaip jis galėjo sužinoti? — susijaudinęs šūk- 
telėjo Spartakas. 

- Tylėk!.. Aš nieko nežinau... Šiandien jis apie tai man užsi- 
minė... ir sakė vakare užeisiąs... Pasislėpk... čia... šiame kamba- 
ryje, - tarė Valerija, pakeldama vienų durų užuolaidą, - tavęs 
jis nematys, o tu girdėsi viską... ir sužinosi, kaip gali mylėti 
Valerija. 

Įstūmusi rudiarijų į gretimą kambarį, ji tyliai pridūrė: 

— Kad ir kas atsitiktų, tylėk ir nekrutėk. Neišsiduok, kol aš 
nepašauksiu. 

Paleidusi užuolaidą, ji prispaudė rankas prie širdies, tary- 
tum norėdama sulaikyti jos plakimą, ir atsisėdo ant gulto; po 

valandėlės susivaldžiusi, kuo ramiausiu balsu lyg niekur nieko 
šūktelėjo: 

— Mirca! 

Mergina pasirodė ant slenksčio. 

- Aš tau liepiau pasakyti Hortenzijui, - tarė matrona, - kad 
esu savo konklavoje viena. Tu taip jam pasakei? 

- Pasakiau, kaip liepei. 

- Gerai, kviesk jį. 

Po valandėlės garsusis oratorius su dvi savaites neskusta 
barzda, pilka tunika ir tamsia vilnone toga rimtas ir paniuręs 
įėjo į sesers konklavą. 

- Sveikas, mielasis Hortenzijau! - tarė Valerija. 

- Sveika, sese, - atsakė Hortenzijus, neslėpdamas apmaudo. 

- Sėskis, brolau, ir nepyk, klok viską trumpai, nuoširdžiai 
ir atvirai. 

- Mirė mūsų mylimasis Sula, bet negana to, mane užgriuvo 
dar viena netikėta ir nepelnyta nelaimė: aš sužinojau, kad mano 
motinos duktė, pamiršusi pagarbą pačiai sau, man, Mesalų gi- 
minei, Sulos vedybiniam guoliui, užsitraukė nešlovę, užmegz- 
dama begėdiškus ryšius su niekingu gladiatorium. O Valerija!.. 
Ką tu padarei? 

Atsirėmęs alkūne į krėslo atkaltę, pirštais suspaudęs kaktą, 
jis nutilo, liūdnas ir susimąstęs. 

- Tu mane kaltini, Hortenzijau, ir tavo žodžiai labai skau- 
dūs. Bet prieš imdama gintis, noriu tave paklausti — juk aš turiu 
teisę tai žinoti, - iš kur tas kaltinimas? 

Hortenzijus pakėlė galvą, patrynė ranka kaktą ir trūkčiojan- 
čiu balsu atsakė: 

- Iš daugelio vietų... Šeštą ar septintą dieną po Sulos mirties 
Chrizogonas man perdavė štai šį laišką. 

Tai sakydamas, Hortenzijus padavė Valerijai suglamžytą 
papirusą. Ji skubiai jį išvyniojo ir perskaitė: 

„Liucijui Kornelijui Sulai, 

Imperatoriui, Diktatoriui, Laimingajam, Veneros Numylėti- 
niui bičiuliškas sveikinimas. 

Dabar vietoj įprastinių žodžių: „Saugokis šuns!“ ant savo 
namų durų tu galėtum užrašyti: „Saugokis gyvatės!“, tiksliau: 
„Saugokis gyvačių!“, nės ne viena, o dvi gyvatės susisuko lizdą 
po tavo stogu: Valerija ir Spartakas. 

Nepasiduok staigiam pykčiui, patykok juos naktį ir giedant 
gaidžiams pamatysi, kaip niekinamas vardas ir vedybinis guo- 
lis galingiausio ir labiausiai bijomo žmogaus visoje imperijoje. 

Teduoda tau dievai ilgą amžių ir tesaugo nuo panašių ne- 
laimių.“ 

Kraujas plūstelėjo Valerijai į veidą, vos tik ji perskaitė pir- 
muosius žodžius, o kai baigė skaityti, išblyško lyg numirėlė. 

- Iš ko Chrizogonas gavo šį laišką? - kimiu balsu paklausė 
ji, sukandusi dantis. 

- Deja, kad ir kiek jis stengėsi, niekaip negalėjo atsiminti nei 
kas jam šį laišką įteikė, nei kas atsiuntė. Atsimena tik, kad jį at- 
nešęs vergas atvyko į Kumus kelios minutės po Sulos mirties. 
Chrizogonas tada buvo taip nusiminęs ir sukrėstas, kad jam ne 
laiškas rūpėjo; tik po šešių dienų jis pateko jam į rankas, tačiau 
kieno jis - Chrizogonas neturi jokio supratimo. 

- Aš neimsiu tavęs įtikinėti, - valandėlę patylėjusi, ramiai 
prašneko Valerija, - kad anoniminis skundas - ne įrodymas, ir 
juo remdamasis, broli Hortenzijau, tu negali manęs, Valerijos 
Mesalos, Sulos našlės, kaltinti. 

- Tai ne viskas, ir Metrobijus, sielvartaudamas dėl savo bi- 
čiulio mirties ir jausdamas šventą pareigą atkeršyti už išnie- 
kintą jo vardą ir garbę, praėjus dešimčiai ar dvylikai dienų po 
Kornelijaus mirties atvyko pas mane ir papasakojo apie tavo 
santykius su Spartaku. Jis atsivedė ir vergę, kuri buvo jį paslė- 
pusi gretimam kambary, ir Metrobijus savo akimis matė, kaip | 
vėlai naktį pas tave atėjo Spartakas. 

- Užtenka, užtenka! - suriko Valerija, kurios veidas tai rau- 
do, tai balo, pagalvojus, kad niekinga vergė ir toks šlykštus 
padaras kaip Metrobijus matė, kaip ji bučiuoja Spartaką, gir- 
dėjo jos žodžius, sužinojo jos meilės paslaptį. - Užtenka, Hor- 

tenzijau! Tu savo kaltinimą jau išsakei, taigi dabar paklausyk 
manęs. 

Ji atsistojo, sukryžiavo ant krūtinės rankas ir, degančiomis 
akimis žvelgdama į brolį, išdidžiai pakėlusi galvą, tarė: 

- Taip, aš myliu Spartaką, na tai kas? Taip myliu, myliu jį 
aistringai!.. Na tai kas? 

- O aukščiausieji dievai, aukščiausieji dievai! - suvaitojo ne- 
vilties apimtas Hortenzijus ir pašokęs susigriebė už galvos. 

- Duok ramybę dievams, jie tavęs neklauso. Verčiau paklau- 
syk, ką pasakysiu aš. 

- Kalbėk... 

- Taip, aš jį mylėjau, myliu ir mylėsiu... 

- Valerija! - nutraukė seserį Hortenzijus, piktai į ją žiūrė- 
damas. 

- Taip, myliu jį, myliu ir amžinai mylėsiu, - pabrėždama 
kiekvieną žodį, tvirtai tarė Valerija. - Ir aš klausiu tave: na 
tai kas? 

- Tesaugo mane Jupiteris, tu mane gąsdini... Visai išprotėjo 
moteris!.. 

- Ne, aš tik moteris, kuri pasiryžo sulaužyti ir sulaužys des- 
“ potiškus jūsų įstatymus, kvailus jūsų prietarus, sutraukys ne- 
kenčiamas aukso grandines, kuriomis jūs, pasaulio nugalėto- 
jai, sukaustėte savo žmonas! Štai ko aš noriu, ir užtikrinu tave, 
brolau, kad toks noras toli gražu nereiškia, jog netekau proto, 
priešingai, man rodos, aš jį atgavau. Ak taip, vadinasi, mane 
kaltina Metrobijus, tas šlykštus pajacas, tas iškrypėlis, kuriam 
pavyduliauja moterys, kai jų vyrai su juo susitikinėja? Jis mane 
kaltina! Nuostabu! Stebiuosi, kodėl tu, Hortenzijau, nepasiūlai 
senatui išrinkti Metrobijų cenzorium, jeigu teiki tiek reikšmės 
jo kaltinimams. Tai būtų kaip tik romėnų papročių cenzorius! 
Metrobijus - skaisčiųjų vestalių saugotojas! Vilkas, genąs ėriu- 
kus į ganyklą!.. Tik to ir trūksta jūsų bjauriajai Romai, kur Su- 
lai, paskandinusiam miestą kraujyje, statomi paminklai ir šven- 

tyklos ir kur Dvylikos lentelių priedangoje jam buvo leidžiama 

mano akyse, šalia mano kambarių, kelti per naktis begėdiškas 
orgijas. O tėvynės įstatymai, kokie jūs teisingi, kokie dosnūs!.. 
Ir man šį tą davėte: teisę ramiai visa tai stebėti ir netgi slapta 
lieti ašaras ant našlės lovos pagalvių, pagaliau teisę būti bet 
kurią dieną atstumtai dėl vienintelės priežasties - kad nepa- 
gimdžiau savo šeimininkui ir viešpačiui įpėdinio! 

Valerijos veidas degė iš susijaudinimo, ji kalbėjo vis karščiau 
ir karščiau, pagaliau nutilo, pasisuko į Hortenzijų, kuris plačiai 
atsimerkęs žiūrėjo į ją su nuostaba ir tylėjo. Tada ji vėl prabilo: 

— Žinoma, tokių įstatymų akivaizdoje aš nusikaltau savo 
pareigai... Žinau... prisipažįstu... bet neketinu nei gintis, nei 
prašyti atleidimo; nusikaltau savo pareigai tuo, kad neturėjau 
drąsos pabėgti su Spartaku iš Sulos namų. Bet aš nesijaučiu nu- 
sikaltusi, kad pamilau tą žmogų, aš didžiuojuosi savo meile. Jis 
taurus, jo kilni širdis, o protas vertas didžių žygių; jeigu Tra- 
kijoje jis būtų nugalėjęs Romos legionus, jis būtų garbinamas 
labiau už Sulą ir Marijų, jo būtų bijomasi labiau nei Hanibalo ir 
Mitridato!.. Bet jis buvo nugalėtas, ir jūs jį pavertėte gladiato- 
riumi, nes nuo amžių esate įpratę elgtis su nugalėtomis tauto- 
mis pagal taisyklę „Vargas nugalėtiesiems“, kurią galai kadaise 
taikė jums. Jūs manote, kad dievai sutvėrė žmones jūsų pramo- 
goms!.. Ir tik dėl to, kad padarėte Spartaką gladiatoriumi, tik 
dėl to, kad taip jį pavadinote, manote, pasikeitė jo prigimtis? 
Manote, užtenka jūsų dekreto, ir bailys taps drąsuoliu, kvai- 
lys - protingu, o didelio proto ir taurios širdies žmogus - bes- 
megeniu avinu? 

— Vadinasi, tu maištauji prieš mūsų tėvynės įstatymus, 
mūsų papročius, prieš bet kokį padorumą? - nustebęs liūdnai 
paklausė didysis oratorius. 

- Taip, taip, taip!.. Maištauju, maištauju... atsisakau Romos 
pilietybės, savo vardo, savo giminės... Aš nieko iš jūsų nereika- 
lauju... Apsigyvensiu kur nors nuošalioje viloje, pasitrauksiu į 
tolimą provinciją arba į Trakiją, į Rodopų kalnus, su Spartaku, 
ir jūs, visi mano giminės, daugiau nieko apie mane negirdėsi- 


188 


te... Kad tik galėčiau būti savimi, elgtis kaip tinkama su savo 
širdim, savo jausmais. 


Staiga prasiveržę jausmai, karšti ir negailestingi žodžiai at- 
ėmė Valerijai jėgas, ir ji išsekusi, balta kaip drobė susmuko 
ant gulto. 

Sulos našlė degė begaline aistra, kita vertus, bene pusvalan- 
dį ją buvo apėmęs smarkus nervinis šokas, visa tai, be abejo, 
kliudė jai suvokti savo žodžių reikšmę ir galimas jų pasekmes. 

Gal Valerija ir nebuvo tiek teisi, kiek jai rodėsi. Prieš tai ji gy- 
veno ir elgėsi toli gražu ne be priekaištų, ir netgi meilė Sparta- 
kui, vienintelė tikra meilė, verčianti virpėti jos širdį, buvo per- 
nelyg lengvabūdiška. Vis dėlto Valerija savo karšta, nors gal ir 
ne visai logiška kalba pavaizdavo tas kančias, priespaudą ir, 
atvirai sakant, pažeminimą, kuriems buvo pasmerkę moterį 
romėnų įstatymai. 

Dėl tokios apgailėtinos moterų padėties iš dalies buvo kalti 
sugedę tų laikų papročiai. Negirdėta ir nuolat didėjanti pra- 
banga, nepadorios puotos, šlykščios orgijos, kuriomis mėga- 
vosi tėvai ir vedę vyrai, gimdė nežabotą ištvirkimą; ypač jį 
skatino kurtizanės - gavusios laisvę, jos turtais ir pertekliumi 
nenusileido matronoms; dabitos, raiteliai ir kiti Romos piliečiai 
viešai jomis žavėjosi, pamiršę bet kokią gėdą reiškė joms savo 
jausmus. 

Liūdna buvo moterų padėtis, dar blogesnė padėtis buvo 
sūnų, kentusių neribotą tėvų valdžią, viengungystė, plintanti 
nelyginant žaizda, yranti šeima, vis didėjanti vergija, kuri įpra- 
tino piliečius dykinėti — juk visus darbus dirbo vergai, - štai 
tikrosios Romos smukimo priežastys, štai nuo ko prasidėjo žiu- 
gimas milžiniškos imperijos, kurią per tokį trumpą laiką buvo 
sulipdžiusi, sujungusi, suvienijusi šiurkšti ir karinga, šauni ir 
visagalė Romos respublika. 

Žinoma, Hortenzijus dabar negalėjo leistis į tokius sampro- 
tavimus, nors ir labai protingas buvo; jis ilgai su užuojauta žiū- 
rėjo į seserį, tada švelniai tarė: 

— Matau, Valerija, tu šiandien blogai jautiesi... 

- Aš? - sušuko matrona staiga atsistojusi. - Ne, aš jaučiuosi 
puikiai, aš... 

- Ne, ne, Valerija, tikėk manim, tu nesveikuoji, tikrai nesvei- 
kuoji... Tu taip susijaudinusi, sudirgusi ir, žinoma, negali aiš- 
kiai protauti, o tai būtina svarstant tokius rimtus dalykus. 

- Bet aš... 

- Atidėkime mūsų pokalbį rytdienai, porytdienai, vėles- 
niam laikui. 

- Įspėju tave — aš viską tvirtai ir galutinai nusprendžiau. 

— Gerai, gerai... Dar pakalbėsime apie tai... kai vėl pasima- 
tysime... O kol kas meldžiu dievus, kad jie tavęs neapleistų, ir 
išeinu. Lik sveika, Valerija, lik sveika. 

- Lik sveikas, Hortenzijau. 

Oratorius išėjo iš konklavos. Valerija liko viena, giliai nu- 
grimzdusi į liūdnas mintis. 

Iš susimąstymo ją pažadino Spartakas. Jis įėjo į konklavą, 
puolė Valerijai po kojų, apkabino ją, ėmė bučiuoti ir apsipylęs 
ašaromis, kūkčiodamas dėkojo už meilę jam, už visa tai, ką iš- 
girdo. 

- Taip, taip, aš noriu visada su tavim gyventi, visada su 
tavim, kilnusis Spartakai, aš būsiu tavo žmona, 0 tavo svetin- 
gosios Trakijos kalnai bus mūsų meilės prieglobstis, - kalbėjo 
Valerija, spausdama Spartaką prie širdies. 

Svaigdamas nuo glamonių, rudiarijus, pamiršęs save ir vis- 
ką pasaulyje, šnibždėjo vos girdimu balsu: 

— Taip... taip... aš amžinai tavo... vergas... tavo tarnas... 
tavo... 

Staiga Spartakas sudrebėjo, ištrūko iš Valerijos glėbio ir iš- 
blyškęs kaip drobė, įtempęs ausis ėmė klausytis, lyg norėda- 
mas išgirsti slapčiausius savo širdies virpesius. 

- Kas atsitiko? - susijaudinusi paklausė Valerija. 

- Tylėk! - šnibžtelėjo rudiarijus. 

Gilioj tyloj abu išgirdo jaunų, stiprių ir skambių balsų cho- 
rą, nors Valerijos konklavą pasiekė tik tolimas silpnas jo aidas. 

Choras dainavo kažkur toli, vienoje iš keturių gatvių, kurios 
vedė į Sulos namus, stovinčius nuošaly kaip ir visi patricijų na- 
mai; dainos žodžiai buvo pusiau barbariški - graikų ir trakų 
kalbų mišinys: 


O Laisve, deivių sese, tu uždek 
Kiekvieną savo sūnų 

Šventa kovos ugnim, 

O Laisve, deivių sese, jų narsumui 
Suteik sparnus galingus 

Ir mūšių ugnyje juos vesk pirmyn! 
Sunkių grandinių plieną 

Vergai pavers kardais, 

Sukils visi kaip vienas, 

Ir net bailys taip kaip narsus į mūšį eis. 


O Laisve, deivių sese nemirtinga, 
Kovų ugnies šventosios 

Kibirkštim karšta 

Įžiebki gaisrą ten, kur žmogų nelaimingą 
Paniekino vergovė nelemta 

Ir kur tironas rūmuose aukštuosiuos 
Jo darbo vaisiais minta! 

O Laisve, tu į šviesą pakylėk, 

Pašauk į kovą vergą surakintą! 
Drąsos širdin įliek 

Ir kraują mums išjudink, 

Suteik šventos rūstybės ir užgrūdink! 
O Laisve, deivių sese, dėl tavęs 
Dainuodami į mūšį eisim mes! 


“| Spartakas klausėsi išplėtęs akis, viską užmiršęs, tarytum ši 
"daina būtų lėmusi visą jo gyvenimą. Valerija tesuprato vos ke- 
letą graikiškų žodžių. 


Tačiau ji tylėjo, ir jos baltame lyg alebastras veide atsispin- 
dėjo tas pats nerimas kaip ir rudiarijaus veide, nors ji ir nesu- 
vokė, kas jį taip jaudina. 

Abu klausėsi netardami nė žodžio, o kai nutilo gladiatorių 
daina, Spartakas pagriebė Valerijos rankas ir karštai jas bučiuo- 
damas ėmė kalbėti pro ašaras: 

- Negaliu... negaliu... Valerija... mano Valerija... atleisk man... 
aš negaliu būti tavo... nes sau nebepriklausau... 

Valerija pašoko, manydama, kad rudiarijus taip sakydamas 
turi galvoj kokią nors ankstesnę savo meilę. Didžiai susijaudi- 
nusi, ji sušuko: 

- Spartakai!.. Ką tu kalbi!.. Ką pasakei? Kokia moteris gali iš 
manęs paveržti tavo širdį? 

— Ne moteris... ne, - atsakė gladiatorius, liūdnai linguoda- 
mas galva, - ne moteris man draudžia būti laimingam... lai- 
mingiausiam iš žmonių... Ne!.. Tai... tai... ne, negaliu pasakyti, 
negaliu kalbėti... Aš surištas šventa priesaika... Aš sau daugiau 
nebepriklausau... Ir to užtenka... nes... kartoju... aš negaliu, ne- 
turiu teisės kalbėti... Žinok tik viena, - pridūrė jis drebančiu 
balsu, - toli nuo tavęs, nuo tavo dieviškų glamonių... aš būsiu 
nelaimingas... be galo nelaimingas... - Ir patylėjęs pridūrė pil- 
nu nevilties ir skausmo balsu: - Pats nelaimingiausias iš visų 
žmonių!.. 

— Ar tu iš proto išėjai? - išgąstingai sušuko Valerija ir, savo 
mažomis rankomis suėmusi Spartako galvą, pakėlusi antakius, 
įsmeigė juodų žibančių akių žvilgsnį jam į akis, lyg norėdama 
įsitikinti, ar jam tikrai nepasimaišė protas. 

- Artu iš proto išėjai?.. Ką kalbi?.. Ką čia paistai?.. Kas gi tau 
draudžia būti mano, mano vienos?.. Nagi, sakyk! Nekankink 
manęs, pasakyk - kas?.. Kas tau draudžia?.. 

- Išklausyk, išklausyk mane, mylimoji, dieviškoji Valerija, - 
drebančiu balsu tarė Spartakas; jo persikreipęs veidas atspin- 
dėjo širdyje siaučiančių prieštaringų aistrų kovą. - Išklausyk 
mane... Aš negaliu kalbėti... Ne mano valioj tau pasakyti, kas 

mus skiria... tačiau žinok, tai ne kita moteris... argi kita moteris 
galėtų užtemdyti tavo žavesį?.. Tu turi tai suprasti. Man tu esi 
daugiau negu deivė. Ir turi žinoti, kad mano širdyje nėra vietos 
kitai moteriai... tuo gali būti tikra. Prisiekiu savo gyvybe, savo 
garbe, prisiekiu nuoširdžiai ir dorai: arti ar toli, aš visados bū- 
siu tavo, tiktai tavo, tavo paveikslas, tavo atminimas amžinai 
bus mano širdyje. Tau vienai aš melsiuos, tik tave garbinsiu... 

- Bet kas gi tau? Jeigu taip mane myli, kodėl nesakai, kas 
tave kankina? - vos sulaikydama ašaras, klausinėjo vargšė 
moteris. - Kodėl man negali patikėti savo paslapties? Nejau tu 
abejoji mano meile, mano ištikimybe? Argi tau dar maža įrody- 
mų?.. Nori daugiau?.. Kalbėk... kalbėk... Įsakyk... Ko tu nori?.. 

- Ak, kaip aš kenčiu, kaip kenčiu! - lyg nesavas sušuko gla- 
diatorius. Apimtas nevilties, jis grąžė ir kandžiojosi rankas, ro- 
vėsi plaukus. - Mylėti pačią švelniausią, pačią nuostabiausią 
moterį, būti jos mylimam ir bėgti nuo jos... nepasiaiškinus... 
nieko nepasakius... nes... Aš negaliu... negaliu!.. - suriko jis lyg 
paklaikęs. - Koks aš nelaimingas, nieko negaliu pasakyti! 

Valerija verkdama jį apkabino, tačiau Spartakas ištrūko iš 
jos glėbio. 

- Bet aš grįšiu, grįšiu, kai tik gausiu leidimą sulaužyti savo 
priesaiką... grįšiu rytoj, poryt, greitai, kai tik galėsiu patikėti 
tau paslaptį. O dieviškoji Valerija, tai ne mano paslaptis! Tu 
tada man atleisi ir dar labiau mylėsi... jeigu tik gali būti didesnė 
meilė už tą, kuri mus jungia dabar... Sudie, sudie, mano myli- 
moji Valerija! 

Nežmoniškomis pastangomis jis išsiveržė iš raudančios ir 
meldžiančios pasigailėti mylimos moters glėbio. Svyruodamas 
lyg girtas nelaimingasis Spartakas išėjo iš konklavos, o Valerija, 
pakirsta sielvarto, apalpusi krito ant grindų. 

IX skyrius 


KAIP VIENAS GIRTUOKLIS TARĖSI 
IŠGELBĖJĘS RESPUBLIKĄ 


Penkiolika dienų prieš kovo kalendas (vasario penkioliktą), 
680 metais nuo Romos įkūrimo, praėjus beveik ketveriems me- 
tams po Liucijaus Kornelijaus Sulos laidotuvių, kviritai šventė 
luperkalijas. Šitą šventę buvo įvedęs Romulas ir Remas miesto 
įkūrimo, jų maitintojos Luperkos bei laukų apvaisintojo dievo 
Pano garbei ir abiejų brolių nuostabios vaikystės atminimui. 

Luperkalija vadinosi ola arba grota, esanti dievui Panui skir- 
toje giraitėje, į Forumo pusę atgręžtame Palatino kalvos šlai- 
te - tiksliau, tarp Naujosios gatvės ir šventojo Palatino šlaito, 
priešais ruminį figmedį. 

Tačiau tada buvo manoma, beje, ir dabar daugelis istorijų 
taip teigia, kad tos piemenų šventės pradėtos švęsti dar tais 
laikais, kai, Evandro valdomi, į šiuos kraštus atsikėlė senosios 
Arkadijos gyventojai; kaip ir savo tėvynėje ant Likijos kalno, 
taip ir čia jie rengdavę žaidynes dievo Pano garbei. 

Nežinia, kaip ten buvo, bet šių žaidynių kilmė tebėra neaiš- 
ki ir dabar; tačiau neabejotina, kad šios šventės visada būdavo 
švenčiamos ir jų reikšmė nė kiek nebuvo sumenkusi paskuti- 
niaisiais respublikos metais; diktatorius Cezaris jas netgi pa- 
tvirtino atskiru dekretu. 

Ruminis figmedis priešais luperkaliją buvo šventas dievų 
medis, mat pagal padavimą vilkė žindžiusi Romulą ir Remą 
kaip tik po figmedžiu, augusiu šioje vietoje; jo vardas kilęs iš 
žodžio „ruma“ (tešmuo), atseit figmedis maitintojas; kai pir- 
masis figmedis atgyveno savo amžių, jo vietoje su iškilmin- 
gomis apeigomis žyniai pasodino kitą, ir kiekvieną kartą, kai 
tik pasenęs medis imdavo trešti, jo vietoje iškilmingai būdavo 
pasodinamas kitas; ilgainiui tarp romiečių įsišaknijo prietaras, 
esą kol ruminis figmedis žaliuosiąs, Roma klestėsianti. 

Taigi luperkalijos pasitaikė vasario penkioliktą ir 680 metais 
buvo švenčiamos kaip ir visada su deramomis iškilmėmis. 

Ankstų rytą į luperkalijos grotą susirinko luperkai - žyniai, 
parinkti iš žymiausio patricijų jaunimo; jie laukė aukojimo pra- 
džios. 

Tarp luperkų buvo Liucijus Domicijus Ahenobarbas, dai- 
lus šviesiaplaukis dvidešimt vienerių metų jaunuolis, kuris 
700 Romos metais tapo konsulu, Liucijus Kornelijus Lentulas, 
Kvintas Furijus Kalenas, abudu dvidešimt ketverių metų, vė- 
liau irgi tapę konsulais — pirmasis 705, antrasis 706 metais; Vi- 
bijus Pansa, kuris tuo metu turėjo vos dvidešimt penkerius ir 
710 metais kartu su Atilijum Hircijum buvo išrinktas konsulu; 
Vibijus Pansa kovėsi prie Mutinos prieš Marką Antonijų, bet 
jam neteko matyti savo legionų pergalės, nes jis krito mūšio 
lauke kartu su Atilijum. 

Tuo metu, kai šie ir kiti jaunieji patricijai iš luperkų kole- 
gijos, apsirengę žynių drabužiais, stovėjo grotoje, ten atgužė- 
jo visas būrys kilmingo jaunimo; jie atsivedė Marką Klaudijų 
Marcelą ir Servijų Sulpicijų Rufą - dvidešimtmečius konsulų 
sūnus, kurie vėliau patys tapo konsulais. Abu atėjo su baltomis 
togomis ir vainikais, mat jiems buvo skirtas svarbus vaidmuo 
aukojimo ceremonijoje. 

Visiems susirinkus, viktimarijai, čiupę peilius, papjovė dvy- 
lika ožių ir tiek pat šuniukų. Tada vienas luperkas paėmė iš kito 
rankų paruoštą kardąir, suvilgęs jį aukų kraujyje, palietė Klaudi- 
jaus Marcelo ir Sulpicijaus Rufo kaktas. Tuojau pat kiti luperkai 
pamirkytais piene vilnos kuokšteliais ėmė trinti kraujo dėmes 
nuo jaunųjų patricijų kaktų. Kai tik kraujas buvo nušluostytas, 
Marcelas ir Rufas pagal paprotį prapliupo garsiai kvatoti. Ma- 
tyt, ši ceremonija simbolizavo piemenų apsivalymą. 

Tada atskirame olos kampe buvo atliktos apsiplovimo apei- 
gos, po kurių luperkai kartu su apsiplovusiais jaunuoliais ir 
jų draugais sėdo už ištaigingai padengto stalo ir ėmė ragauti 
gausybę rečiausių ir puikiausių vynų. 

Luperkos žyniams puotaujant, į olą ėmė rinktis žmonės. Pano 
giraitėje, kur buvo ola, kelyje į šventąjį Palatino kalvos šlaitą bei 
gretimose gatvėse telkėsi minios. Ypač daug čia buvo moterų: 
tarp jų nemaža patricijų luomo, dar netekėjusių ir matronų, ku- 
rios atėjo čia kartu su savo vergais, tarnais ir gladiatoriais. 

Ko minia laukė, paaiškėjo tik tada, kai linksmi ir įkaušę lu- 
perkai pakilo iš užstalės; tunikas susijuosę plačiomis paauko- 
tų gyvulių odos juostomis, su botagais, nupintais iš tos pačios 
odos, jie klegėdami visu būriu išpuolė iš olos ir ėmė bėgioti 
gatvėmis, pliekdami kiekvieną pasitaikiusį jiems po ranka. 

Kadangi mergaitės tikėjo, kad šventojo botago kirčiai joms 
padės ištekėti, o moterys buvo tvirtai įsitikinusios, kad tie bo- 
tagai turi apvaisinimo galią, tad visomis gatvėmis prie luperkų 
bėgo matronos bei mergaitės ir linksmai kvatodamos kišo ran- 
kas botagų kirčiams. 

Luperkai perbėgo visomis pagrindinėmis Romos gatvėmis, 
ir visur minia juos sutiko džiugiai klykaudama ir šūkaudama. 
Dalis jaunųjų Pano žynių nulėkė link cirko, iš ten pro Belonos 
šventyklą išniro į Triumfo gatvę, tada pasuko dešinėn, į Jano 
skersgatvį, dar kartą, pasuko dešinėn ir Flumentalio gatve pa- 
traukė į Tiberio salą. Kitas luperkų būrys nudrožė Naująja, pa- 
skui Tabernolos gatve, tada Afrikos skersgatviu nurūko prie 
Eskvilino vartų. Čia luperkų laukė jų šeimų atsiųsti vežimai, 
pakinkyti ketvertu arklių, apkalti bronziniais ir auksiniais pa- 
gražinimais: jaunieji žyniai sėdo į tuos vežimus ir, lydimi gau- 


sios raitų bei važiuotų Romos piliečių svitos, pasuko Tibūro | 


keliu į netoli miesto augantį Albumėjos mišką, į tą pačią vietą, 
kur tryško ir dabar tebetrykšta garsusis sieros šaltinis. Kasmet 
per luperkalijų šventes po aukojimo luperkai vykdavo į tą miš- 
ką, kuriame pagal padavimą gyveno faunai, mitinio Lacijaus 
karaliaus Fauno įpėdiniai; nuošaliuose žalios girios kampe- 
liuose jie esą pranašaudavę ateitį. 

Kitas luperkų būrys, kaip jau minėjome, minios lydimas nu- 


bėgo į Tiberio salą; nuėjusi pusę Flumentalio gatvės, minia pa- | 

suko kairėn, į Tiberio skersgatvį, ir netrukus priėjo medinį tiltą; 
po vienuolikos metų, tai yra 691-aisiais, senato sprendimu čia 
buvo pastatytas akmeninis tiltas, pavadintas Fabricijaus, tuo- 
metinio kelių kuratoriaus, vardu. 

Tiberio saloje, kuri tais laikais dar mažai buvo apgyventa, 
stovėjo trys garsūs paminklai: Eskulapijaus, Jupiterio ir Fauno 
šventyklos. 

Eskulapijaus šventykla, pati didžiausia ir puikiausia iš visų, 
buvo pastatyta 462 Romos metais, po siaubingos maro epide- 
mijos, nusinešusios tūkstančius aukų. Tada konsulavo Kvintas 
Fabijus Gurgita ir Julijus Brutas Sceva. Į Graikijos miestą Epi- 
daurą, skirtą medicinos dievo Asklepijo kultui, iš Romos nuvy- 
ko pasiuntiniai. Romiečiams būnant gydytojų dievo šventyklo- 
je, prie jų prišliaužė viena iš ten gyvenančių šventųjų gyvačių — 
prijaukinta nepavojinga gelsvai ruda gyvačiukė. Pasiuntiniai 
jos pasirodymą palaikė stebuklingu ženklu: šventoji Asklepijo 
gyvatė pati teikėsi prie jų prišliaužti. Kai jie nuėjo prie savo 
laivų, jiems iš paskos nuvinguriavo ir gyvačiukė; pasiuntiniai 
paėmė ją į laivą ir parvežė į Ostiją, bet ten, kai tik laivas įplaukė 
į Tiberio žiotis ir pasukęs prieš srovę pasiekė Trigubus vartus, 
gyvatė staiga puolė į vandenį ir pasislėpė Tiberio saloje. Tokią 
šliužo užgaidą augurai išaiškino kaip dievo Eskulapijaus valią, 
atseit jis norįs, kad šioje vietoje jam būtų pastatyta šventykla; 
tai ir buvo padaryta. 

552 metais nuo Romos įkūrimo pretorius Furijus Purpo- 
reonas, vykdydamas savo įžadą, šalia didžiosios Eskulapijaus 
šventyklos pastatydino kitą, mažesnę, bet ne mažiau puikią — 
Jupiterio šventyklą. 

O po šešerių metų, tai yra 558-aisiais, liaudies edilai Gnėjus 
Domicijus Ahenobarbas ir Gajus Skribonijus Kurionas, paskyrę 
baudas trims stambiems gyvulių pirkliams, už gautus pinigus 
iš kitos Eskulapijaus šventyklos pusės, beveik tiesiai prieš Jupi- 

terio šventyklą, pastatydino trečią - dievui Faunui. 

“|| Taigi mažutėje Tiberio salelėje buvo trys šventyklos, kas 
aiškiai rodo, kad dar prieš pastatant akmeninius Fabricijaus ir 

Cescijaus tiltus susisiekimas tarp miesto ir salos vyko ne tik kel- 
tais ir valtimis, bet ir mediniais tiltais, panašiais į Sublicijaus. 

Vienu iš tų medinių tiltų luperkai bei juos lydinti minia su- 
gužėjo į salą; jie atnešė auką dievui Faunui, artimam dievo Pano 
giminaičiui. Šventė užsibaigė nauja puota, kuri šįsyk buvo su- 
rengta Eskulapijaus smuklėje, garsioje savo virtuve ir iš tiesų 
puikiu falernu. 

Ne mažiau linksmai už šiuos luperkus dieną baigė ir tie, ku- 
rie pro Eskvilino vartus buvo išėję aplankyti Fauno jo urvuose 
bei giraitėse netoli Tibūro sieros šaltinio. 

Tiek senovėje, tiek dabar visos religinės apeigos buvo tik 
dingstis linksmai, kartais net nepadoriai leisti laiką, ir rengda- 
vo jas dažniausiai gudruoliai, naudodamiesi minios naivumu. 
Luperkai iš tuštumo patys apmokėdavo šventės išlaidas, nes 
gauti žynio vardą buvo nemaža garbė, kita vertus, ne mažiau 
malonu buvo švelniai perlieti botagu gražias merginas bei vi- 
liojančias matronas ir už tai sulaukti meilių šypsenų ir malonių 
žodžių. 

Prie Fauno šventyklos, atsirėmęs į vieną iš portiko kolonų, 
stovėjo dvidešimt penkerių metų jaunuolis, abejingai stebė- 
damas minią ir bėgiojančius luperkus; tai buvo aukšto ūgio, 
puikiai sudėtas ir, be abejo, labai stiprus vyras; jo viskas buvo 
gražu: tvirtas kaklas, tarytum iškaltas graikų skulptorių, išdi- 
di galva, kilnus stotas. Rūpestingai sugarbanoti ir iškvepinti, 
blizgantys lyg juodmedis plaukai gaubė aukštą plačią kaktą ir 
migdoliškas akis — išraiškingas, skvarbias, valdingas; tos besi- 
šypsančios, malonios akys kėlė simpatiją, traukė širdis ir visus 
pajungdavo geležinei šio žmogaus valiai, kuri retkarčiais pa- 
dvelkdavo iš ugningo jo žvilgsnio, iš kaktą kertančios raukšlės, 
iš vešlių juodų antakių krustelėjimo. Jo nosis buvo tiesi, griežta, 
nepaprastai daili, nedidelė burna su atsikišusiomis storokomis 
lūpomis bylojo apie dvi aistras - valdžiai ir moterims. Balta, 
šiek tiek matinė veido oda teikė dar daugiau žavumo šiam au- 
galotam, didingam, stipriam ir dailiam vyrui. 

Tai buvo Gajus Julijus Cezaris*. 

Jo apdaras dvelkė tikra graikiška elegancija. Ant plonytės 
sniego baltumo tunikos purpuriniais kraštais, suveržtos per 
liemenį vilnone purpuro spalvos virvute, Cezaris vilkėjo leng- 
vutę baltos vilnonės medžiagos togą, apvedžiotą plačia mėlyna 
juosta. Dailiai ir su išmanymu sudėtos tunikos bei togos klostės 
dar labiau ryškino gražią šio vyriškio figūrą. 

Tuo laiku Julijui Cezariui sukako dvidešimt šešeri - jis buvo 
gimęs 654 Romos metų liepos dvyliktą dieną. Romoje jau tada 
visi jį pažinojo kaip nepaprastai išsilavinusį, iškalbingą, nuo- 
širdų, drąsų, energingą ir neprilygstamos elegancijos vyrą. 

Gajus Julijus Cezaris, iš savo tetos Julijos pusės Gajaus 
Marijaus sūnėnas, ne tik pagal giminystę, bet ir pagal ryšius, 
draugystę bei simpatijas buvo dėdės šalininkas; turėdamas aš- 
tuoniolika metų, jis vedė Korneliją, Liucijaus Kornelijaus Ci- 
nos dukterį; Cina, keturis kartus išrinktas konsulu, irgi buvo 
karštas teutonų bei kimbrų nugalėtojo gerbėjas. Kai tik Sula, 
sunaikinęs savo priešus, tapo diktatorium, jis įsakė du Juli- 
jų šeimos narius, prijautusius Marijui, nužudyti, o iš jaunojo 
Gajaus Julijaus Cezario pareikalavo, kad šis išsiskirtų su savo 
žmona Kornelija. Tačiau Julijus Cezaris jau tada parodė geleži- 
nį charakterį ir nepaklausė. Už tai buvo pasmerktas mirti ir, tik 
užstojus įtakingiems Sulos šalininkams bei vestalių kolegijai, 
buvo išbrauktas iš proskripcijų ir liko gyvas. 

Tačiau Cezaris nesijautė saugus Romoje, kol ten valdė žmo- 
gus, kuris į daugelio prašymus dovanoti Cezariui gyvybę taip 
atsakinėjo: „Tame jaunuolyje slypi daug marijų“. Cezaris pa- 
bėgo į Sabiną ir slapstėsi ten Lacijaus ir Tibertino kalnuose, kol 
mirė Sula. 

Grįžęs į Romą, jis netrukus išėjo į karo žygį po Minucijaus 
Termo vėliava ir dalyvavo Mitilenės apsiaustyje. Pasižymėjo 
didele drąsa, geriau už kitus valdė ginklą ir apskritai, anot am- 
žininkų, drąsos turėjo daugiau, negu gali turėti žmogus, dau- 
giau, negu galima įsivaizduoti. Kartą rizikuodamas gyvybe jis 
“išgelbėjo kareivį ir už tai gavo piliečio vainiką. 

Vėliau Cezaris išvyko į Bitiniją pas karalių Nikomedą, su 
kuriuo greitai taip susidraugavo, kad to meto satyrikai prami- 
nė jį Bitinijos karaliene. 

Kai Servilijui Izauriečiui buvo pavesta, pasitelkus Romos 
laivyną, sutriuškinti Kilikijos* piratus, kurie laikėsi įsitvirtinę 
Izauro mieste, Cezaris išplaukė kartu su juo ir daugelyje kau- 
tynių pasižymėjo kaip narsus ir šaunus karys. 

Pasibaigus karo žygiams, Cezaris išvyko į Graikiją, kur ke- 
tino klausytis garsiųjų filosofų paskaitų ir lankyti žymiausių 
oratorių mokyklas. Bet netoli Jaso įlankos, prie Formakusos, 
vienos iš Sporadų archipelago salų, laivą, kuriuo jis plaukė, su- 
čiupo piratai, ir Cezaris su tarnais pateko į nelaisvę. 

Cezaris ir čia parodė ne tik nepaprastą drąsą, bet ir įgimtą 

gebėjimą įsakinėti, kuris vėliau jam padėjo užvaldyti visą pa- 
saulį. 
Cezario paklausti, kokios norėtų už jį išpirkos, piratai nuro- 
dė didelę sumą - dvidešimt talentų; jaunuolis išdidžiai atsakė 
esąs vertas penkiasdešimties, ir ta suma jiems būsianti išmo- 
kėta, tačiau atsidūręs laisvėje jis išvyksiąs jų gaudyti, o paga- 
vęs įsakysiąs visus nukryžiuoti. Šis drąsus atsakymas, vertas 
išdidžių Romos sūnų, bylojo apie tvirtą Cezario charakterį ir 
savo vertės suvokimą. Nė kiek neabejodamas, kad bus patikėta 
Julijų giminės žmogaus žodžiu ir jis greit gaus netgi tokią di- 
delę sumą, Cezaris pasiuntė kelis savo tarnus į Efesą, Samą bei 
kitus kaimyninius miestus surinkti penkiasdešimties talentų; 
pinigai greit jam buvo atsiųsti. Tačiau vos tik gavęs laisvę, jis 
paruošė artimiausiame uoste keletą triremų“, nusivijo piratus, 
juos užpuolė, nugalėjo, paėmė nelaisvėn ir perdavė pretoriui, 
kad nukryžiuotų. Sužinojęs, kad pretorius ketina juos par- 
duoti vergijon, Cezaris savavališkai įsakė piratus nukryžiuoti, 
pareikšdamas, kad už savo poelgį jis pasiryžęs atsakyti prieš 
senatą ir Romos liaudį. 

Visa tai Julijui Cezariui atnešė didelį populiarumą, kuris dar 
labiau išaugo, kai jis, nieko nepaisydamas, apkaltino Sulos šali- 

ninką konsulą Gnėjų Kornelijų Dolabelą piktnaudžiavimu val- 
džia jam patikėtoje Makedonijos provincijoje. Cezaris pateikė 
kaltinimą ne tik be galo drąsiai, bet ir tokia puikia bei originalia 
kalba, kad netgi auksaburniam Ciceronui tik su dideliu vargu 
pavyko išsukti Dolabelą nuo bausmės, pasitelkus didžiulius 
savo ginamojo turtus, įtaką ir ryšius. 

Cezaris, garsėjęs kaip pats elegantiškiausias dabita, aukš- 
čiausios klasės fechtuotojas bei gimnastas, nuolatinis cirko 
lenktynių nugalėtojas, šaunus karys, didžiai energingas vyras, 
ir, be to, dar nuostabus oratorius, nors ir tremtyje gyvenda- 
mas, tarp Romos piliečių turėjo puikią reputaciją ir buvo visų 
mylimas. 

Taigi nieko nuostabaus, kad 680 metų pradžioje, mirus Au- 
relijui Kotai, vienam iš pontifikų kolegijos narių, šis garbingas 
titulas buvo suteiktas Cezariui. 

Toks buvo vyras, kuris, kaip jau sakėme, stovėjo atsirėmęs 
Tiberio saloje priešais medicinos dievo ir Fauno šventyklas 
knibždančią minią. 

- Sveikinu pontifiką Gajų Julijų Cezarį! - šūktelėjo eidamas 
“pro šalį Titas Lukrecijus Karas. 

- Sveikas, Karai, - atsakė Cezaris, spausdamas ranką būsi- 
majam poemos „Apie daiktų prigimtį“ autoriui. 

Kartu su Lukrecijum, ketindami pasilinksminti, ėjo keletas 
jaunų patricijų ir kiekvienas iš jų maloniais žodžiais kalbino 

būsimąjį Galijos nugalėtoją. 

“| - Garbė ir šlovė dieviškajam Julijui! - žemai lenkdamasis 
"įr siekdamas pabučiuoti ranką, tarė mimas Metrobijus, ką tik 
išėjęs iš Eskulapijaus šventyklos su komediantų ir akrobatų 
kompanija. 

— O, Metrobijau! - ironiškai šyptelėjęs, sušuko Julijus Ceza- 
„tis. - Tu, matau, nešvaistai laiko veltui, ar ne? Nepraleidi nei 
vienos šventės, nei vienos, kad ir menkiausios, progos pasi- 

- Nieko nepadarysi, dieviškasis Julijau... Reikia džiaugtis 
dievo duotu gyvenimu... Juk Epikūras mus įspėja... 

- Žinau, žinau, - pertraukė jį Cezaris, nelaukdamas, kol ak- 
torius pateiks citatą. 

Po valandėlės, pasikasęs galvą kairės rankos mažuoju pirš- 
tu, kad nesuardytų šukuosenos, jis dešinės smiliumi pamojo 
Metrobijui prieiti artyn. 

— Klausyk, - tarė jis. 

Metrobijus beregint atsiskyrė nuo savo meno draugų ir pri- 
bėgo prie Cezario; vienas iš mimų šūktelėjo jam įkandin: 

— Mes tavęs lauksime Eskulapijaus smuklėje! 

- Aš greit ateisiu, - šūktelėjo mimas ir nutaisęs saldžią šyp- 
seną tarė meilikaujamu balsu: - Šiandien turbūt koks nors die- 
vas mane globoja, kad suteikia man progą padaryti paslaugą 
tau, dieviškasis Gajau, Julijų giminės pažiba. 

Cezaris šyptelėjo ta savo niekinama šypsena ir atsakė: 

- Paslauga, kurios tave noriu prašyti, gerasis Metrobijau, ne- 
didelė. Tu juk lankaisi Gnėjaus Pompėjaus Narbono namuose?.. 

- O kaipgi! - su pagyrūnišku familiarumu tarė Metrobi- 
jus. - Gerasis Narbonas man palankus... labai palankus... ir 
nuo seno... nuo tada, kai dar buvo gyvas mano garsusis drau- 
gas nemirtingasis Liucijus Kornelijus Sula. 

Cezario veide šmėkštelėjo vos pastebima pasišlykštėjimo 
grimasa, bet jis atsakė su apsimestiniu nuoširdumu: 

- Na, gerai, žinok... - Jis truputį pagalvojo, tada pridūrė: 

- Ateik šiandien pas mane vakarienės, Metrobijau, tada aš | 
tau pasakysiu, koks reikalas. 

— O, kokia laimė!.. Kokia garbė!.. Kaip aš tau dėkingas, ma- 
loningiausiasis Julijau!.. 

- Gerai, gerai!.. Užteks tų dėkojimų. Eik, tavęs laukia drau- 
gai. Vakare pasimatysime. 

Ir Cezaris didingu mostu atsisveikino su Metrobijum. Ak- 
torius linkčiodamas bei dėkodamas atsitraukė ir pasuko į ne- 
toliese esančią Eskulapijaus smuklę. 

Šis orus ir įspūdingas mostas, atsainus tonas, kokiu Cezaris 


| kalbėjo su mimu, rodė nemėgstantį prieštaravimų, iš prigim- 


ties valdingą jo būdą. 

Kadangi žmogus, į kurį jis kreipėsi, buvo apsileidęs ir ne- 
doras, o Cezaris garsėjo meilės nuotykiais, tad visai galimas 
daiktas, kad žinios, kurių jis norėjo gauti iš Metrobijaus, lietė 
meilės dalykus. : 

Kol minia klegėdama grumdėsi aplink tris šventyklas, Met- 


 tobijus, netverdamas džiaugsmu, kad jam teks garbė svečiuotis 


Cezario namuose, nuėjo į Eskulapijaus smuklę ir pasipūtęs bei 


išdidus ėmė tuo girtis sėdintiems už stalo draugams. 


Nepaisydamas, kad jo laukia prašmatni vakarienė, mimas 
iš džiaugsmo puolė uoliai valgyti, o dar uoliau maukti puikų 


 falerną, kurį smuklės šeimininkas tausojo nuolatiniams lan- 
 kytojams. O lankytojų šiandien susirinko daugybė, visi buvo 
geriausios nuotaikos ir turėjo žvėrišką apetitą, tad nuo įkaušu- 


sių balsų, kuriems akompanavo indų bei taurių skimbčiojimas, 
smuklė gaudė kaip bičių avilys. 

Įsilinksminusių vyrų nešvankūs juokai, išdaigos ir pokštai 
susuko Metrobijui galvą, ir jis nė nepastebėjo, kaip greit pra- 
bėgo laikas ir kiek daug taurių jis spėjo ištuštinti. Po dviejų 
valandų, kaip visada, o gal net greičiau kaip visada, vargšelis 
jau vos įstengė apversti liežuvį nuo pernelyg dažnai gurkšnoja- 
mo falerno, tačiau, nors ir labai apdujęs buvo, protą dar turėjo 
ir suvokė, kad toliau šitokiu tempu varydamas gali pakliūti į 


bėdą: netrukus kojos jo visai nebeklausys, ir jis negalės nueiti 
pas Cezarį vakarienės. Tvirtai pasiryžęs palikti puotaujančius, 


jis atsirėmė delnais į stalą, šiaip taip atsistojo, atsisveikino su 
kompanija ir, stengdamasis kalbėti kuo aiškiau (deja, jam tai 


nesisekė), pasakė, kad turįs išeiti, nes vakarienei jo laukiąs... 
Ce... Ce... Cerazis. 


Šį komedianto lapsus linguae* palydėjo garsus kvatojimas, ir 


"kai Metrobijus svirduliuodamas kėblino iš smuklės, jį iki pat 
"slenksčio vijosi pašaipos ir šmaikštūs žodeliai. 

- Gražus tu būsi pas „Cerazį“! - sušuko vienas. 

— Vargšas Metrobijus mazgą ant liežuvio užsimezgė! - pri- 
tarė kitas. 

- Kad atsimintų, ką paliko taurės dugne! - riktelėjo trečias. 

— Metrobijau, nešok, čia ne scena. 

- Laikykis tiesiai... išversi sienas! 

- Jis susitarė su mūrininkais! 

- Eina vinguriuodamas kaip gyvatė! 

Tuo tarpu Metrobijus, jau atsidūręs gatvėje, mMurmėjo sau po 
nosim: 

- Juo... kitės... juo... kitės... driskiai! O aš... einu vakarienės 
pas Cezarį... jis padorus žmogus... puikus žmogus... Cezaris... 
jis myli ar... artistus!.. Prisiekiu Kapi... Kapi... lotijaus... Kapi- 
tolijaus Jupiteriu! Negaliu... suprasti, kaip... čia atsitiko... tas 
falernas... sumaišytas... ir klastingas... kaip Eu... Eu...tibidės 
dvasia!.. 

Nuėjęs gal dvidešimt žingsnių link tilto, vedančio į miestą, 
senasis girtuoklis sustojo ir svirduliuodamas kurį laiką susi- 
mąstęs stovėjo; pagaliau jam, matyt, dingtelėjo puiki mintis, 
puiki turint omeny jo girtumą. Jis šiaip taip apsisuko ir zigza- 
gais nukeverzojo per antrą medinį tiltą, jungiantį Tiberio salą 
su Janikulo kalva. Perėjęs tiltu Tiberį, perkirto kelią į Katularo 
vartus ir nusvirduliavo toliau kalvos viršūnės link; pagaliau 
Metrobijus pasiekė sankryžą, kur kelias šakojosi: dešinysis kilo 
į kalvą, o kairysis suko į Sublicijaus tiltą, už kurio pro Trigubus 
vartus ėjo į miesto centrą. 

Sankryžoje Metrobijaus kelionė zigzagais nutrūko: kome- 
diantas sustojo, svarstydamas, kurį kelią pasirinkti. Buvo aiš- 
ku, kad jis nusprendė pasinaudoti tom dviem valandom, ku- 
rios buvo likusios iki vakarienės pas Julijų Cezarį, kad oras ir 
judėjimas padėtų išsipagirioti nuo be saiko prisiplempto faler- 
no. Kaip matome, mintis buvo nebloga ir darė garbę Metrobi- 
jaus protui; stovėdamas sankryžoje ir siūbuodamas ant netvir- 
tų kojų, jis bambėjo, įrėmęs dešinės rankos smilių į kaktą: 

- Kur čia geriau... man nuėjus?.. Į viršūnę?.. Ten, žinoma... 
oras grynesnis... o man taip karšta... taip karšta... bet kalen- 
dorius mane įtikinėja... kad vasaris... esti žiemą... Ak, vasaris 
žiemos mėnuo?.. Žiemos... tam, kas neturi nei cekubo, nei fa- 
lerno... Bet, prisiekiu Bakcho Dioniso ragais!.. Oras čia tyras... 
ir aš... lipsiu viršun... O ką aš ten rasiu?.. Rasiu gerojo karaliaus 
Numos kapą... nors... aš... visai negerbiu to Numos... todėl, kad 
jis nemėgo vyno... Vyno nemėgo... O aš netikiu, kad nemėgo... 
Galiu prisiekti dvylika Santarvės dievų... kad jis su nimfa Egeri- 
ja... kalbėjo ne tik apie valstybės reikalus... Oi! Ten buvo ir mei- 
lės... buvo... ir vyno... oi, buvo!.. nenoriu lipti viršun... viskas 
nusibodo... Verčiau eisiu lygia vieta... verčiau lygia... 

Taip bambėjo girtas Metrobijus, nuoširdžiai pasipiktinęs 
Numos Pompilijaus blaivybe; jis pasuko iš kelio, kuris jį būtų 
atvedęs prie šio karaliaus kapo, atrasto daugiau kaip prieš 
šimtą metų Janikulo kalvos papėdėje, ir nudrožė Trigubų var- 
tų link. 

Metrobijus ir toliau ėjo kreivodamas, nors vyno garai jau 
buvo šiek tiek išsisklaidę ir galva prašviesėjusi; jis vis dar dėjo 
į šuns dienas blaivybę ir blaivininkus, o ypač vargšą karalių 
Numą. Greit jis atsidūrė prie audrų deivės Furinos giraitės, 
kuri dunksojo pusiaukelėj tarp Cescijaus ir Sublicijaus tiltų. 

Pamatęs giraitę, Matrobijus visa krūtine su palengvėjimu at- 
paieškoti ramios vėsios vietelės, kurios jam taip reikėjo. 

Klaidžiodamas takeliais, jis staiga išvydo vidury giraitės 
nedidelę apskritą laukymę, o jos pakrašty - kuplų medį; Met- 


 robijus atsirėmė į šimtametį jo kamieną, ketindamas čia kiek 


 kvėptelėti. 


— Tikrai įdomus dalykas! - murmėjo komediantas. - Kas 


“galėtų pamanyti, kad manyje šėlstanti audra nurims kaip tik 
“ šventojoje audrų deivės giraitėje!.. Tačiau... iš tiesų puiku gam- 
tos prieglobstyje... ir piemens gyvenimo idilija ne vien tik poetų 
išmonė... Koks nuostabus piemens gyvenimas! Toli nuo miesto 

triukšmo... iškilmingoj laukų tyloj... ir malonioj vienumoj... ant 
minkštos žolytės... ožiukai bliauna, ėriukai šokinėja... upeliai 
čiurlena... lakštutės suokia... Ak!.. Koks nuostabus piemens gy- 
venimas!.. 

Metrobijaus vokai apsunko, jį suėmė miegas. Tačiau jam, 
matyt, dingtelėjo mintis, ir jis išsyk atsitokėjo; spragtelėjęs pirš- 
tais, aktorius sumurmėjo, lyg su kažkuo kalbėdamas: 

- Taip, nuostabus būtų gyvenimas, jeigu upelyje vietoj tyro 
ir šalto vandens tekėtų geras falernas... O vanduo... su tuo nie- 
kada negalėčiau susitaikyti... niekada!.. Gerti vandenį?.. Po ke- 
lių dienų mirčiau iš liūdesio!.. Vanduo... Kokia nuobodybė... 
Bjauru! 

Taip samprotaudamas Metrobijus tai atmerkdavo, tai vėl 
užmerkdavo akis, jo mintys pynėsi, miegas temdė protą, bet jis 
vis dar malė nepaklusniu liežuviu. 

- Falernas, taip... Bet tiktai geras... ne toks pppliurrpalas kaip 
Eskulapijaus smuklėje... nuo jo man... galva sukasi... ir iki šiol 
dar... ausyse dūzgia... lyg būčiau... pa... tekęs... į širšyną... ir... 

Ir Metrobijus užmigo. 

Sapnavo jis keistus ir padrikus sapnus, panašius į tas minčių 
nuotrupas, kurios zujo prieš užmiegant jo galvoje. 

Jis sapnavo, kad stovi išdžiūvusiame, nederlingame plyna- 
me lauke, kurį kepina karšta saulė. Kaip ji kepina! Metrobijus 
apsipila prakaitu, burnoj sausa, jį kankina troškulys, baisus 
troškulys... ir jis jaučia sunkumą krūtinėje... kažkokį nerimą, 
baimę... Tik štai - kokia laimė! - Metrobijus išgirsta čiurlenant 
upelį... ir bėga prie jo... bėga, bėga... ir - nė iš vietos... kojos to- 
kios sunkios... lyg iš akmens... lyg žemėn įaugusios... ir nors 
upelis dar toli, Metrobijus mato - pats nesupranta kaip, - kad 
ten ne vanduo, o falernas teka... ir keista, jo čiurlenimas taip 
panašus į žmonių balsus... Metrobijus miršta iš troškulio, vėl 
bėga, kol galiausiai pasiekia upelį, bet vos tik parpuola kniūps- 
čias ant žemės ir prikiša lūpas prie puikiojo falerno... pasirodo 
Numa Pompilijus ir uždraudžia jam gerti. Numos Pompilijaus 

barzda ilga ilga ir balta, jis rūsčiai žiūri į Metrobijų, priekaištau- 
ja, bara. Koks skambus, metalinis Numos Pompilijaus balsas! 
Numa Pompilijus kalba, o Metrobijus vėl girdi balsus, rodos, 
sklindančius iš upelio... Ir staiga mato - upelyje jau ne vynas, o 
kraujas teka. Numa dar labiau ima jį ūdyti, barti, šaukti ant jo: 

- Tave kankina troškulys? Tu trokšti kraujo, tirone? Tad gerk 
savo brolių kraują, niekše! 

Sapnas darėsi vis slogesnis, Metrobijui gniaužė širdį, griež- 
tas negailestingas senio balsas kėlė jam siaubą; jis leidosi bėgti, 
užkliuvo už šaknų, pargriuvo ir... nubudo. 

Praplėšęs vokus, Metrobijus niekaip negalėjo suprasti kur 
esąs, miega jis dar ar jau ne; tada pasitrynė akis, apsidairė ap- 
linkui ir pamatė, kad jis miške, kad jau naktis ir tik mėnulio 
spinduliai kur ne kur skrodžia tamsą tarp medžių šakų. Mimas 
pabandė sutelkti ir surikiuoti savo mintis, bet jam niekaip nesi- 
sekė. Mat vis dar girdėjo galingą Numos Pompilijaus balsą, ta- 
riantį rūsčius žodžius, lygiai tokius kaip sapne, ir jis iš pradžių 
pagalvojo, kad tebemiega ir tebesapnuoja. Bet greit įsitikino, 
kad ne, pradėjo miglotai atsiminti, kaip čia atsidūrė, ir paga- 
liau suprato, kad balsas, kurį jis girdėjo sapne, - tai balsas gyvo 
žmogaus, kalbančio netoliese, nedidelėje miško laukymėje. 

- Mirtis už mirtį! Verčiau žūti dėl savo laisvės negu links- 
minant mūsų pavergėjus! - karštai ir energingai kalbėjo ta- 
sai žmogus, matyt, tęsdamas pradėtą pokalbį. - Tie pasiutę 
žvėrys Žmogaus pavidalu trokšta kraujo kaip Libijos dykumų 
tigrai, engiamųjų kraujas jiems teikia džiaugsmo; tad tegul 
patys ateina ir sukryžiuoja kardus su mumis, tegul jų krau- 
jas pasilieja ir susimaišo su mūsų, tegul jie supranta, kad tiek 
vergų, tiek gladiatorių, tiek engiamųjų krūtinėse irgi plaka 
širdys, tokios kaip visų žmonių. Prisiekiu Olimpo dievais, jie 
pamatys, kad didysis Jupiteris mus visus sukūrė lygius, kad 
„ saulė šviečia ir žemė duoda vaisius visiems be išimties ir kad 
šiame gyvenime kiekvienas žmogus turi teisę džiaugtis ir būti 


laimingas. 

Nors ir prislopintas, bet galingas murmesys pritarė šiai ug- 
ningai kalbai ir ilgai netilo nakties ramybėje. 

Metrobijui toptelėjo, kad čia susirinkę žmonės bene bus su- 
manę kažką prieš respubliką. Skambus nematomo oratoriaus 
balsas jam pasirodė pažįstamas. 

Bet kieno gi tas balsas? Kur jį Metrobijus buvo girdėjęs? 
Kada? To jis niekaip negalėjo prisiminti, nors iš kailio nėrėsi 
besistengdamas. 

Šiaip ar taip, komediantas suvokė bent tiek, kad reikia, gink 
dieve, neišsiduoti, antraip jam bus riesta kaip dar niekad gy- 
venime. 

Patyliukais Metrobijus užlindo už storo medžio kamieno, į 
kurį buvo atsirėmęs, sulaikė kvėpavimą ir visas įsitempęs, net 
virpėdamas ėmė klausytis. 

- Ar galime pasakyti, kad po ketverių metų slapto, atkak- 
laus darbo pagaliau patekėjo seniai laukiama išsivadavimo 
aušra? - paklausė kažkas kimiu ir žemu balsu darkyta lotynų 
kalba. 

- Ar galime pagaliau pradėti mūšį? - paklausė kitas, kurio 
balsas buvo dar kimesnis ir žemesnis negu pirmojo. 

- Galime! - atsakė tas pats balsas, kurį Metrobijus išgirdo tik 
pabudęs. - Rytoj Artoriksas nuvyks... 

Išgirdęs tą vardą, Metrobijus atpažino kalbantį žmogų - tai 
buvo ne kas kitas, o Spartakas; tada aktorius išsyk suprato, kas 
čia dedasi. 

- Rytoj Artoriksas nuvyks į Raveną, - kalbėjo Spartakas, - 
ir įspės Graniką, kad šis laikytų parengtus savo penkis tūks- 
tančius du šimtus gladiatorių —- pirmąjį mūsų kariuomenės 
legioną. Tu, Kriksai, vadovausi antrajam legionui: jis sudary- 
tas iš septynių tūkstančių septynių šimtų penkiasdešimties 
mūsų sąjungos narių, gyvenančių Romoje. Trečiajam ir ket- 
virtajam legionams vadovausiu aš ir Enomajas; juos sudaro 
dešimt tūkstančių Lentulo ir Baciato mokyklos gladiatorių 
Kapujoje. 

- Dvidešimt tūkstančių legionais suskirstytų gladiatorių! — 
su laukiniu džiaugsmu griausmingai riktelėjo germanas Eno- 
majas. - Dvidešimt tūkstančių!.. Puiku!.. Prisiekiu pragaro die- 
vais, puiku!.. Kertu lažybų, mes pamatysime, kaip užsegami 
šarvai ant išdidžių Sulos ir Marijaus legionierių nugarų! 

— O dabar, - tarė Spartakas, - kai mes visi susitarėme, pra- 
šau jus: vardan pavergtos tėvynės, vardan mūsų sėkmės, var- 
dan švento tikėjimo, kuris mus vienija, būkite atsargūs ir pro- 
tingi. Nerizikuokite, nerodykite be reikalo drąsos — visa tai gali 
akies mirksniu niekais paversti sunkų ir pavojingą ketverių 
metų darbą. Bet koks neapgalvotas poelgis dabar būtų nedo- 
vanotinas nusikaltimas. Po penkių dienų jūs išgirsite apie pir- 
muosius mūsų žygius ir sužinosite, kad Kapuja - sukilėlių ran- 
kose. Nors Enomajas ir aš išvesime savo būrius į atvirą lauką, 
bet kai tik atsiras galimybė, pabandysime smogti drąsų smūgį 
Kampanijos sostinei, o tada jūs, tiek Ravenoje, tiek Romoje, su- 
rinkite visas jėgas ir žygiuokite pas mus. Tačiau kol Kapuja ne- 
sukils, tegu tarp jūsų kaip iki šiol viešpatauja apgaulinga tyla 
ir ramybė. 

Spartakui nutilus, prasidėjo karštas ir padrikas pasikalbė- 
jimas, kuriame dalyvavo beveik visi čia susirinkę gladiatoriai; 
jų buvo ne daugiau kaip dvidešimt penki - vyriausiasis Engia- 
mųjų sąjungos štabas. 

Pasitarę, padrąsinę vieni kitus žodžiais, pasidaliję prisimini- 
mais, broliškai atsisveikinę gladiatoriai ėmė skirstytis. Žvaliai 
kalbėdamiesi, jie pasuko kaip tik į tą pusę, kur buvo pasislėpęs 
Metrobijus, bet staiga Spartakas jiems šūktelėjo: 

- Broliai, ne visi į vieną pusę! Eikite po du, po tris per kokius 
penkis šešis šimtus žingsnių vieni nuo kitų. Į miestą grįžkite 
kas per Cescijaus, kas per Sublicijaus ir Emilijaus tiltus. 

Kai gladiatoriai, klausydami įsakymo, skirstėsi įvairiais ke- 
liais iš giraitės, Spartakas, eidamas su Enomaju ir Artoriksu 
pro medį, už kurio susigūžęs drebėjo Metrobijus, tarė Kriksui, 
spausdamas jam ranką: 


209 


- Su tavim pasimatysime vėliau, vidurnaktį, pas Lutaciją 
Vienakę; ten tu man papasakosi, ar galima tikėtis, kad per arti- 
miausias penkias dienas žadėta šarvų siunta pasieks Kapują. 

- Aš kaip tik einu susitikti su mulų varovų; jis man pažadėjo 
nugabenti tą siuntą kaip galima greičiau. 

- Et! - su panieka šūktelėjo Enomajas. - Kam mums tie šar- 
vai? Mūsų tikėjimas, mūsų kardai ir drąsa - štai mūsų šarvai. 

Kriksas skubiai nuėjo Cescijaus tilto link; Spartakas, Enoma- 
jas ir Artoriksas pasuko prie Sublicijaus tilto. 

„Na ir dalykai! - pagalvojo mūsų šaunusis Metrobijus, gla- 
diatoriams tolstant vis drąsėdamas. - Na ir dalykai!.. Tai bent 
audra telkiasi virš respublikos! Dvidešimt tūkstančių ginkluo- 
tų gladiatorių!.. To visai užtenka, kad kiltų naujas vergų karas, 
kaip kad buvo Sicilijoj... Tik dabar būtų blogiau, nes Sparta- 
kas drąsa ir sumanumu kur kas pranašesnis už tą Sirijos vergą 
Euną, vadovavusį sukilimui Sicilijoje. Ne kitaip kaip pati ap- 
vaizda mane atvedė į šią giraitę!.. Aukščiausieji dievai, reikia 
manyti, išrinko mane savo įrankiu, kad išgelbėtų Romą nuo 
pražūties. O kaipgi... Ar nepravertė kadaise tam pačiam tikslui 
žąsys*?.. Tai kuo blogesnis aš?.. Žąsys!.. Kokie tik palyginimai 
neateina girtam į galvą 

Ir Metrobijus, baisiai nepatenkintas išvada, kuri pati piršosi 
iš jo sulyginimo, atsistojo ir ėmė klausytis, paskui žengė keletą 

neryžtingų žingsnių per giraitę, norėdamas įsitikinti, ar tikrai 
visi gladiatoriai išėjo, ar nepaliko ko nors sargyboje. 

Čia jis prisiminė, kad Cezaris temstant jo laukė vakarienės, 
o dabar tiek laiko praėjo, jau, ko gero, vidurnaktis. Metrobijus 
nuliūdo, bet tuoj pralinksmėjo pagalvojęs, kad kai tik galės be 
pavojaus išeiti iš deivės Furinos giraitės, nuskubės pas Cezarį 
ir jam atskleis nepaprastai svarbią paslaptį, kurią atsitiktinai 
sužinojo; Cezaris, išgirdęs apie ruošiamą sąmokslą, jam iškart 
atleis už pavėlavimą. 

Įsitikinęs, kad visi gladiatoriai jau išsivaikščiojo, Metrobi- 
jus išėjo iš giraitės ir greitais žingsniais nudrožė Cescijaus tilto 

link, galvodamas sau, kad nebūtų pakliuvęs į Furinos giraitę 
ten susirinkus gladiatoriams, jei ne jo girtumas, tad tebūnie pa- 
laiminta jo silpnybė vynui; netgi tas pats Eskulapijaus smuklės 
falernas, kurį jis dar visai neseniai keikė, dabar jam atrodė die- 
viškas. Iš viso to jis padarė išvadą, kad Bakchas, kaip ypatin- 
gas Romos globėjas, užsitarnavo naują šventyklą ir kad dievų 
keliai nežinomi, jeigu jau toks paprastas dalykas kaip Metrobi- 
jaus girtumas galėjo pasitarnauti respublikos saugumui. 

Taip samprotaudamas, jis priėjo prie Cezario namų ir įleis- 
tas vidun liepė perduoti šeimininkui, kad prašo jį tučtuojau at- 
eiti į biblioteką: turįs jam pranešti nepaprastai svarbią Žinią, 
nuo kurios galbūt priklauso Romos likimas. 

Cezaris iš pradžių neteikė jokios reikšmės Metrobijaus žo- 
džiams, nes laikė jį girtuokliu ir paikšiu, tačiau pagalvojęs vis 
dėlto nusprendė jį išklausyti. Atsiprašęs svečių, nuėjo iš trikli- 
nijaus į biblioteką, kur Metrobijus susijaudinęs trumpai papa- 
sakojo jam apie gladiatorių sąmokslą. 

Pranešimas Cezariui pasirodė toks keistas, kad jis uždavė 
komediantui keletą klausimų, norėdamas pažiūrėti, ar jo pa- 
sakojimas nėra tik girto žmogaus haliucinacija. Įsitikinęs, kad 
ne, jis suraukė antakius ir kurį laiką stovėjo nugrimzdęs į savo 
mintis. Paskui, matyt, kažką nusprendęs, nušvito ir tarė Metro- 
bijui įtariai šypsodamas: 

— Nenoriu ginčyti tavo pateiktų faktų, bet turiu pasakyti, 
kad visa tai, ką čia išdėstei, labai jau panašu į pasaką. Ar tik 
jos nesukūrė tavo vaizduotė, kurią tu pernelyg įkaitinai falernu 
Eskulapijaus smuklėje? 

- O dieviškasis Julijau, aš neneigiu, kad man labai patinka 
falernas, ypač geras, - nutaisęs įsižeidusio žmogaus miną, atsa- 
kė Metrobijus, - taip pat nesiginčysiu, kad šįvakar mano galva 
buvo ne visai kaip reikiant, bet galiu prisiekti, o dieviškasis Ju- 
lijau, kad Furinos giraitėje tikrai girdėjau tuos žodžius ir viską 
kuo tiksliausiai tau perdaviau, nes geras miegas ir grynas Ja- 
nikulo kalvos oras tuo metu jau buvo mane galutinai išblaivę. 

Nejau tu ketini palikti respubliką tokiame pavojuje ir neįspėti 
konsulų bei senato? 

Cezaris nuleido galvą ir vėl apie kažką susimąstė. 

- Pavojus didėja sulig kiekviena akimirka! 

Cezaris tylėjo. 

Nutilo ir Metrobijus, bet iš jo pozos ir nervingų judesių buvo 
matyti, kad jį pagavęs patriotinis pakilimas. Pagaliau, netekęs 
kantrybės, jis paklausė Cezarį: 

- Na, tai kaip?.. 

Cezaris pakėlė galvą ir atsakė: 

- Ar tėvynei gresiantis pavojus iš tiesų yra toks rimtas, aš 
norėčiau spręsti pats, Metrobijau. 

- O kaip tu galėsi... - buvo bepradedąs komediantas, bet Ce- 
zaris jį pertraukė: 

- Aš pats norėčiau spręsti, jeigu tu leisi... 

- O, ką tu kalbi, dieviškasis Julijau!.. Aš atėjau pas tave pata- 
rimo. Jeigu tik nori, aš mielai tau užleisiu šio sąmokslo atsklei- 
dimo garbę, nes žinau ir tvirtai tikiu, kad Gajus Julijus Cezaris 
yra kilnus ir nepamiršta jam padarytų paslaugų. 

- Dėkoju tau, Metrobijau, už tavo jausmus, dėkoju ir už pa- 
siūlymą. Bet ne dėl to, kad turėčiau naudos iš tos paslapties, 
kurią tu man atsitiktinai atskleidei. Aš norėčiau patikrinti ir 
tiksliai sužinoti, kas ir kaip, kad galėčiau teisingai spręsti, kaip 
šiuo atveju geriau derėtų pasielgti. 

Metrobijus linktelėjo, kad sutinka, ir Cezaris pridūrė: 

- Eik į triklinijų ir lauk manęs ten. Tik žiūrėk, Metrobijau, 
niekam nė žodžio, niekam, supratai? Nei ką girdėjai Furinos gi- 
raitėje, nei apie mūsų pokalbį, nei kad aš dabar išeinu iš namų. 
Po valandos grįšiu, ir tada mes aptarsime, ką galima padaryti 
mūsų tėvynės labui. 

— Aš padarysiu viską, kaip įsakei, Cezari... 

- Ir tu būsi patenkintas: aš moku atsidėkoti, o likimo kny- 
goje nėra parašyta, kad Cezaris mirs apvainikuotas viso labo 
laurais, gautais už lenktynes cirke. 

Tai pasakęs Gajus Julijus įėjo į kambarį greta bibliotekos, pa- 
likęs Metrobijų apmąstyti šiuos žodžius. Netrukus jis grįžo ant 
dešinės rankos užsimetęs storos tamsios medžiagos penulą, be 
jokios abejonės, priklausančią kam nors iš tarnų, ir aukso spal- 


vos kardasaitį su pririštu prie jo savo kardu. Nusivilkęs baltus 
puotos rūbus, Cezaris persijuosė per petį kardasaitį, apsisiautė 
penula, užsitraukė ant galvos gobtuvą ir, atsisveikindamas su 
Metrobijum, dar sykį jam liepė eiti į triklinijų ir ten jo laukti, 
tik, gink dieve, niekam neprasitarti apie gladiatorių sąmokslą; 
tada, lydimas vergo, išėjo iš namų ir skubiai nužingsniavo link 
gatvikės, kurioje buvo Veneros Libitinos smuklė. 

Be namo ant Palatino kalvos, Cezaris turėjo dar vieną, pa- 
čiame Suburos centre; tuo metu jis netgi dažniau gyvendavo 
Suburoje, tikėdamasis įgyti populiarumo tarp šio Romos rajo- 
no varguomenės. Dažnai vietoj latiklavijos apsivilkęs šiurkš- 
čią tuniką, Cezaris apeidavo purvinas ir tamsias Suburos bei 
Eskvilino gatveles, teikdamas neregėtai dosnią pagalbą betur- 
čiams, padėdamas bėdoje, neaplenkdamas nei smuklių, nei 
landynių. Kaip penkis pirštus jis žinojo pačius nuošaliausius, 
pačius nešvariausius užkaborius tos šlykščios kloakos, kur 
klestėjo vargas, gėda ir skurdas. Kadangi Veneros Libitinos 
smuklė buvo netoli Cezario namo (nedidelio, bet gana puoš- 
naus), tad jis netrukus priėjo tą atkampią, šiukšliną gatvikę, 
kur gilią nakties tylą drumstė tik iš smuklės aidintys riksmai ir 
nešvankios kalbos. 

Vergo lydimas, Cezaris įžengė į didįjį smuklės kambarį, kur 
paprastai triukšmingai puotaudavo prastuomenė, gatvės mo- 
terys, duobkasiai, apsimetę luošiais elgetos ir kitokios Romos 
visuomenės padugnės. Greit peržvelgęs šiuos žmones, Cezaris 
nuėjo į antrąjį kambarį ir ten iškart pamatė kokią dešimtį ru- 
diarijų bei gladiatorių, sėdinčių už stalo. 

Cezaris pasilabino su jais paprastu „sveiki“ ir kartu su ver- 
gu atsisėdo kambario kampe ant suoliukų, liepęs vergei etiopei 
atnešti dvi taures cekubo; dėdamasis abejingas, jis kartkartė- 

mis persimesdavo su savo palydovu keletu nereikšmingų žo- 
džių ir tuo pat metu akylai stebėjo gladiatorius ir klausėsi jų 
pokalbių. 

Spartakas, kuris sėdėjo tarp Enomajo ir Krikso, buvo nepa- 
prastai išblyškęs, nuliūdęs ir susimąstęs. Per ketverius metus, 
prabėgusius nuo Sulos mirties, trako išvaizdoje atsirado naujas 
bruožas - jis surimtėjo, tapo netgi rūstus, o jo kaktoje įsirėžė 
gili raukšlė, bylojanti apie rūpesčius ir sunkias godas. 

Kai draugai pašaukė Spartaką vardu, Cezaris, iki šiol girdė- 
jęs vien pasakojant apie šį žmogų, išsyk suprato neapsirikęs, 
spėdamas, kad Spartakas gali būti tik šis augalotas, gražus, 
įspūdingo stoto vyras, kurio veide spindėjo neapsakoma ener- 
gija ir didi išmintis. 
radusia iš pirmo žvilgsnio. Su genijaus įžvalgumu jis per kelias 
minutes pamatė, kad Spartakas yra kilnios ir narsios širdies, 
galingo proto, gimęs didiems darbams ir nepaprastiems žy- 
giams. 

Etiopė Azura atnešė vyno, ir Cezaris, paėmęs vieną taurę, 
antrąją parodė vergui: 

- Gerk. 

Vergas gėrė, o Cezaris tik apsimetė geriąs; iš tikrųjų vynu 
net lūpų nesuvilgė: gėrė tik vandenį. 

Dar kurį laiką jis stebėjo gladiatorius, paskui atsistojo ir žen- 
gė prie jų stalo. 

— Sveikas, narsusis Spartakai! — tarė jis. - Te likimas visad 
tau šypsosi, kaip esi to nusipelnęs. Ar nesutiktum paskirti man 
poros minučių? Noriu su tavimi pasikalbėti. 

Visi atsisuko, o keletas vyrų nustebę šūktelėjo: 

- Gajus Julijus Cezaris! 

- Julijus Cezaris? — savo ruožtu sušuko atsistodamas Sparta- 
kas, nustebęs ne mažiau už draugus; apie Cezarį jis žinojo tik iš 
kalbų, o šiaip niekada nebuvo jo matęs. 

- Tylėkite, tylėkite! - draugiškai šypsodamas, tarė būsimasis 
diktatorius. - Antraip rytoj visa Roma žinos, kad vienas iš pon- 
tifikų valkiojasi naktimis po Suburos ir Eskvilino smukles. 
nebuvo atlikęs nė vieno iš garsiųjų savo žygių, o jo vardas jau 
skambėjo ne tik Romoje, bet ir visoje Italijoje. Rudiarijus gėrė- 
josi gražiu jo veidu, erelio žvilgsniu, tobulu kūno sudėjimu, 
didingu stotu, iš kurio dvelkė nepaprasta energija, ryžtas ir 
drąsa. 
paskui atsakė: 

- Aš būsiu laimingas, Gajau Julijau, jei kuo nors galėsiu tau 
padėti. 

- Tai gal trumpam paliktum šių narsuolių draugiją; pasi- 
vaikščiotume kartu iki miesto sienos. 

Gladiatoriai apstulbę susižvalgė. Spartakas patenkintas tarė: 

- Vargšui kukliam rudiarijui didžiulė garbė pasivaikščioti 
su vienu garsiausių ir kilmingiausių Romos sūnų. 

- Drąsus niekada nesti vargšas, - tarė Cezaris, žengdamas 
link durų ir duodamas vergui ženklą laukti jo viduj. 

- Et! - atsidusęs pasakė Spartakas, eidamas paskui Cezarį, 
kam liūtui jėga, kai jis surakintas grandinėmis? 

Ir tuodu nepaprasti vyrai per didįjį smuklės kambarį išėjo į 
gatvę, tada pasukę dešinėn tylėdami nužingsniavo miesto sie- 
nos link, kaip tik į tą vietą, kur prieš ketverius metus gladiato- 
riai buvo nužudę Gajaus Verio atleistinį. 

Dangaus skliaute spindėjo mėnulio pilnatis, liedama blyškią 
ir liūdną šviesą ant sodų, daržų bei vynuogynų, vešliai žaliuo- 
jančių už miesto sienos, ir ant plačių laukų, nusidriekusių iki 
pat Tuskulo ir Lacijaus kalvų, kurios juodavo tolumoj tarytum 
milžinų šešėliai. 

Tuščiame lauke, tarp paskutinių miesto namų ir Servijaus 
Tulijaus sienos, nakties glūdumoj Cezaris ir Spartakas, blyškių 
mėnulio spindulių apšviesti, iš tolo panašūs į du vaiduoklius, 

sustojo ir, rodės, be žodžių stengėsi vienas kitą perprasti ir 
įvertinti; širdyje abu jautė, kad įkūnija du priešingus principus, 
dvi vėliavas, du pasaulius: despotizmą ir laisvę. 

Cezaris pirmasis sudrumstė tylą, paklausdamas Spartaką: 

— Kiek tau metų? 

- Trisdešimt treji, — atsakė trakas ir įdėmiai pažvelgė į Ceza- 
rį, lyg norėdamas atspėti jo mintis. 

- Tu trakas? 

- Taip. 

— Trakai - narsūs žmonės. Pačiam teko tuo įsitikinti kovose 
ir pavojuose, o tu ne tik narsus ir stiprus - tavo puikios manie- 
ros, tu pažįsti graikų kultūrą. Juk tiesa? 

- Iš kur tu Žinai? 

- Iš vienos moters. Bet dabar ne metas apie tai kalbėti, 
nes tau ir reikalui, kuriam esi atsidavęs, gresia didžiausias 
pavojus. 

- Apie kokį reikalą, apie kokį pavojų tu kalbi? — dar labiau 
išblyškęs paklausė Spartakas, net šoktelėdamas iš vietos. 

- Aš Žinau viską ir atėjau čia ne tam, kad tau, Spartakai, pa- 
kenkčiau. Priešingai, aš noriu tave išgelbėti. Kai kas, sėdėda- 
mas Furinos giraitėje už medžio, atsitiktinai girdėjo jūsų šios 
nakties pasikalbėjimą. 

- O dievai, būkite prakeikti! - nevilties pagautas, suriko 
Spartakas ir sugniaužęs kumščius pagrasino dangui. 

- Jis dar nieko nepranešė konsulams; aš jį sulaikiau, kiek 
galėjau, tačiau jis tai būtinai padarys dar šiąnakt arba rytoj 
auštant, ir visi keturi tavo legionai bus išblaškyti nespėję nė 
susirinkti. 

Spartakas baisiai nusiminė; susigriebęs už galvos ir kuokš- 
tais raudamasis tankius šviesius plaukus, jis įsmeigė plačiai at- 
merktas it bepročio akis į mėnesienos nutviekstą medžio kamie- 
ną ir lyg kalbėdamas pats su savimi ėmė kūkčioti ir šnibždėti: 

- Penkeri metai tikėjimo, darbo, vilčių, kovos, ir viskas pra- 
žus vienu akies mirksniu!.. Nejaugi viskam galas, nejaugi ne- 

bėra jokios prošvaistės engiamiesiems?.. Nejaugi taip ir liksime 
vergais ligi pat niekingo savo gyvenimo galo?.. 

Spartako veide, visoje išvaizdoje buvo matyti tokia žiauri 
neviltis, kad Cezaris su gailesčiu, užuojauta ir kone su pagar- 
ba žiūrėjo į šitą didelį, stiprų vyrą, draskomą dvasios kančių. 
Pilnas beribės puikybės, suvokiantis savo genijų, šis romėnas 
manė, kad pasaulyje nėra tokio žmogaus, kuriuo jam vertėtų 
žavėtis; tačiau dabar jis prieš savo valią žavėjosi šiuo gladiato- 
rium, kuris, pasisėmęs jėgų iš šventos meilės laisvei, sumanė 
atlikti žygdarbį, vertą tik graikų ir romėnų didvyrių, kuris su 
tikėjimo ir didžio proto pagimdytu atkaklumu bei įžvalgumu, 
kupinas drąsos ir energijos, sugebėjo suburti tikrą dvidešimties 
tūkstančių gladiatorių kariuomenę. 

Pagalvojus apie šiuos legionus, Cezario akys godžiai subliz- 
go, jam ėmė suktis galva, o kūnu perbėgo drebulys; jis įsmeigė 
nieko nematantį žvilgsnį į Albanų kalvų viršūnes ir nugrimz- 
do į beribį vaizduotės pasaulį. O, kad jam kas duotų keturis 
legionus - dvidešimt tūkstančių karių, kuriuos jis galėtų vesti 
į mūšį! Po kelerių metų jis užkariautų visą pasaulį ir būtų Ro- 
mos viešpats, bet ne toks kaip Sula, kurio žmonės bijojo ir ne- 
kentė, o visų mylimas valdovas, tų menkystų patricijų siaubas 
ir plebėjų dievaitis! 

Abu tylėjo - vienas nusiminęs, kitas paskendęs svajonėse 
apie jo laukiančią šlovę. Pirmasis tylą sudrumstė Spartakas. Jis 
atsitokėjo, rūsčiai suraukė antakius ir pagautas laukinės ener- 
gijos tarė: 

- Ne, prisiekiu Jupiterio žaibais, to nebus, 

- O ką gi tu padarysi? - paklausė Cezaris, tarytum atsipei- 
kėjęs nuo šitų žodžių. 

Spartakas įsmeigė degantį žvilgsnį Cezariui į akis, kurios 
vėl pasidarė giedros, ir greit paklausė: 

- O tu, Cezari, mūsų draugas ar priešas? 

- Norėčiau būti draugas, tačiau priešas nebūsiu niekados. 

- Tada tu gali viską padaryti: mūsų likimas tavo rankose. 

- Ką aš galiu padaryti? 

- Išduok mums žmogų, žinantį mūsų paslaptį. 

— Kaip? Tu nori, kad aš, romėnas, leisčiau sukilti visos Ita- 
lijos vergams ir prisidėti prie Romos pražūties? Kai galiu tai 
sukliudyti? 

- Tavo teisybė. Užmiršau, kad tu romėnas. 

- Ir noriu, kad visas pasaulis taptų pavaldus Romai. 

- Na, žinoma! Juk tu įkūniji lotynų tironiją visame pasaulyje. 
Juk tu puoselėji svajonę, dar įžūlesnę negu Aleksandro Make- 
dono. Tu nori, kai romėnų ereliai išskleis sparnus virš pasaulio 
tautų, jas sukaustyti grandinėmis ir sugniaužti savo geležinia- 
me kumštyje. Roma valdys tautas, o tu valdysi Romą, ar ne? 

Cezario akyse blykstelėjo džiaugsmas, tačiau būsimasis dik- 
tatorius greit susitvardė ir šypsodamas tarė Spartakui: 

— Apie ką svajoju, niekas nežino, galbūt netgi aš pats. Kita 
vertus, man dar reikia sukaupti jėgas, kad galėčiau išskristi iš 
lizdo savo laimės ieškoti. O tu, Spartakai? Tu su tokia ištverme 
ir didžio karvedžio išmintimi surinkai armiją vergų, sudarei 
legionus ir esi pasiruošęs vesti juos į kovą. Sakyk man, ką tu 
sugalvojai?.. Ko tikiesi?.. 

- Tikiuosi, - atsakė Spartakas, žybčiodamas akimis, pagau- 
tas nenuramdomos aistros, — tikiuosi sugriauti jūsų ištvirkusį 
Romos pasaulį ir pamatyti, kaip ant jo griuvėsių suklestės ne- 
priklausomos tautos. Tikiuosi panaikinti gėdingus įstatymus, 
verčiančius Žmogų vergauti žmogui, įstatymus, pagal kuriuos 
moters pagimdytas žmogus turi lieti prakaitą, dirbdamas ne 
savo žemę, ir maitinti kitą tokį pat moters pagimdytą žmogų, 
skendintį ydose ir tinginystėje, nors abiem duota po lygiai jėgų 
ir proto. Tikiuosi engėjų krauju numaldyti engiamųjų dejones, 
sutraukyti nelaimingųjų grandines, kuriomis jie yra prikausty- 
ti prie Romos pergalių vežimo. Aš tikiuosi perkalti šias grandi- 
nes į kardus, kad su jais kiekviena tauta galėtų išvyti romėnus 
atgal į Italiją: jūs gavot šitą šalį iš aukštųjų dievų, ir jos sienų 
jums nevalia peržengti. Aš tikiuosi sudeginti visus amfiteatrus, 

kur sužvėrėję žmonės, vadinantys mus barbarais, gėrisi nelai- 
mingųjų skerdynėmis, nors šie vargšai taip pat yra gimę laimei, 
meilei, dvasios malonumams, bet priversti vienas kitą žudyti 
pasaulio tironų pramogai. Prisiekiu visagalio Jupiterio žai- 


bais, aš tikiuosi išvysti, kaip virš žemės patekės skaisti lais- 
vės saulė ir nuplaus vergijos gėdą! Laisvės aš siekiu, laisvės 
trokštu, laisvės šaukiuosi, laisvės tiek atskiriems žmonėms, 
tiek tautoms, didelėms ir mažoms, galingoms ir silpnoms. 
Osu laisve ateis taika, gėris, teisingumas ir ta aukščiausia 
laimė, kuria mėgautis šiame pasaulyje žmogui leidžia nemir- 
tingieji dievai. 

Cezaris stovėjo nejudėdamas, klausėsi, ir užjaučiamai šyp- 
sojosi. Kai Spartakas nutilo, jis palingavo galvą ir paklausė: 

— O paskui, kilnusis svajotojau, kas paskui? 

- Paskui viešpataus teisė, o ne jėga, protas, o ne aistros, — at- 
sakė rudiarijus, kurio liepsnojančiame veide atsispindėjo tau- 
rūs jausmai, degantys krūtinėje. - Paskui bus lygybė tarp žmo- 
nių, brolybė tarp tautų, ir pasaulyje triumfuos gėris. 

- Vargšas svajotojas! Ir tu tiki, kad šios gražios pasakos taps 
tikrove? — su pašaipa pasiteiravo Cezaris. - Vargšas svajotojas! 

Jis valandėlę patylėjo, tada vėl prakalbo: 

- Išklausyk mane, Spartakai, ir gerai apgalvok mano žo- 
džius: juos padiktavo simpatija, kurią tau jaučiu. Tu man pa- 
tinki daug, labiau, nei tau atrodo. Atsimink, Cezaris ne iš tų 
žmonių, kurie lengva ranka dalija savo meilę, o juo labiau savo 
garbę. Įgyvendinti tai, ką esi sugalvojęs, daugiau negu neįma- 
noma. Juk tikslas, kurio sieki, ir dar turėdamas tokias menkas 
priemones, - gryniausia fantastika, chimera. 

Spartakas prasižiojo norėdamas atsikirsti, bet Cezaris jį su- 
stabdė. 

- Nepertraukinėk manęs, o klausykis: juk atėjau tavęs ieško- 
ti tavo paties labui. Tu turbūt nė pats netiki, kad tavo dvidešimt 
tūkstančių gladiatorių privers drebėti Romą. Be abejo, tu dedi 
viltis į tai, kad žodis „laisvė“ sutrauks po tavo vėliava didžiulę 

armiją vergų. Tarkim, vergų skaičius pasieks šimtą, šimtą pen- 
kiasdešimt tūkstančių (to, žinoma, niekada nebus), tarkim, jie 
paklus tavo geležinei drausmei ir iš nevilties kausis it liūtai. 
Ir kas iš to? Nejau tu tiki, kad jie nugalės keturis šimtus tūks- 
tančių legionierių, paklupdžiusių Azijos ir Afrikos valdovus, 
ir kad šie legionieriai, laisvi piliečiai, žemės savininkai, gyve- 
nantys visoje Italijoje, savo namuose, nekovos žūtbūtinai su jo- 
kio turto neturinčiais vergais, kurie, jų akimis žiūrint, kelia ne- 
tvarką ir kurių pergalė reikštų visišką jų, legionierių, pražūtį? 
Jūs kovosite skatinami nevilties, jie - savisaugos instinkto, jūs 
kausitės už tai, kad gautumėte teisių, jie - kad išgelbėtų nuo- 
savybę. Kieno bus pergalė, atspėti nesunku. Jų daugiau negu 
jūsų, kita vertus, kiekviename mieste, kiekvienoje municipijoje 
jie ras sąjungininkų, o jūs — tiktai priešų. Jų paslaugoms ne tik 
valstybės iždas, didžiuliai patricijų turtai, bet ir romėnų var- 
do autoritetas, prityrusių karvedžių išmintis, visų miestų, visų 
Romos piliečių parama, begalė respublikos laivų ir pagalbinė 
kariuomenė, surinkta iš tolimiausių imperijos pakraščių. Ar be- 
užteks tavo šaunumo, tavo ryžto, tavo didžio proto įvesti tvar- 
kai ir drausmei neklusnių laukinių barbarų gaujose? Argi šiuos 
iš įvairiausių kraštų atkilusius žmones jungia šlovingos tradi- 
cijos, materialiniai bei giminystės ryšiai, ar jie bent supranta, 
kokių tikslų tu sieki? Buvau kone patikėjęs, kad tau pasiseks, 
bet ne, tai iš tiesų neįmanoma... Tu esi tvirtos valios, protingas 
ir puikiausiai gali vadovauti kariuomenei, tai tiesa. Bet tau pa- 
siseks tik paslėpti savo kariuomenės trūkumus. Taip slepiamos 
žaizdos kūne, kad priešas neturėtų per daug vilčių laimėti, bet 
galiausiai, nors ir kokius išminties bei šaunumo stebuklus ro- 
dytum, tu vis tiek pralaimėsi. 

— Na tai kas! - abejingai, bet išdidžiai sušuko Spartakas. - 
Mirsiu garbingai už teisingą reikalą, o mūsų pralietas kraujas 
apvaisins laisvės medį, išdegins dar vieną gėdos žymę engėjų 
kaktoje ir pagimdys nesuskaičiuojamą daugybę keršytojų. Pa- 
vyzdys - štai geriausias palikimas ateinančioms kartoms! 

- Auka didelė ir graži, tačiau bergždžia. Aš tau sakiau, kad 
tavo turimų priemonių nepakanka tikslui pasiekti, dabar įro- 
dysiu, kad ir pats tavo tikslas - tik įkaitusios fantazijos vaisius, 
žmones viliojanti pamėklė: iš tolo ji atrodo gyva, tačiau vos 
tik imi artintis, ji nuo tavęs bėga; jau, rodos, turi ją rankose, o 
ji staiga išnyksta lyg dūmas. Nuo to laiko, kai žmonės paliko 
miškus ir apsigyveno bendruomenėje, dingo laisvė ir atsirado 
vergija, nes kiekvienas įstatymas, apribodamas individo teises 
bendruomenės naudai, jau yra pasikėsinimas į laisvę. Visur ir 
visada stipriausias ir gudriausias valdys tamsią minią ir visada 
atsiras žmonių, pasiruošusių jam paklusti. Netgi pačios geriau- 
sios, išmintingiausiai sutvarkytos respublikos negali išvengti 
šio dėsnio, kurio šaknys slypi pačioje žmogaus prigimtyje. Pa- 
vyzdys - gėdingas Tėbų, Atėnų ir Spartos galas. Beje, ir mūsų 
Romos respublikoje, sudarytoje liaudies valdžios principu, 
valstybės reikalus, kaip matai, rikiuoja saujelė patricijų, kurių 
rankose visi turtai, taigi ir jėga; jie taip patvarkė, kad valdžia 
respublikoje tapo paveldima. Argi galima laikyti laisvais tuos 
keturis šimtus tūkstančių Romos piliečių, neturinčių duonos ir 
pastogės, neturinčių šilto rūbo apsiginti nuo žiemos šalčių?.. Jie 
pasigailėtini vergai kiekvieno, kuris tik panorės pirkti jų balsą; 
balso teisė — tai vienintelė šių apdriskusių pasaulio valdovų 
vertybė, vienintelis jų turtas. Todėl žodis „laisvė“ pas mus ne- 
turi prasmės. Tai styga, kuri visada skamba masių širdyse, bet 
dažnai ja puikiai moka groti kaip tik tironai. Aš, Spartakai, ken- 
čiu nuo išdidusių patricijų įžūlumo, užjaučiu plebėjų vargus 
bei kančias ir matau, kad tik ant patriciato griuvėsių gali su- 
klestėti engiamųjų gerovė, kad, norint sugniuždyti oligarchų 
kastos galybę, reikia pakurstyti plebėjų aistras, bet laikyti juos 
geležiniu kumščiu, pažabotus, nes jie pripažįsta tik tvirtą val- 
džią. O kadangi žmogus žmogui vilkas, kadangi žmonių gimi- 
nė likimo yra suskirstyta į vilkus ir ėriukus, į vanagus ir balan- 
džius, į ryjančiuosius ir ryjamuosius, tai aš jau mečiau burtus 
ir iškėliau sau konkretų uždavinį - nežinau, ar man pavyks jį 

išspręsti, - užgrobti valdžią ir iš pagrindų pakeisti abiejų pusių 
likimus: engėjus padaryti engiamaisiais, o ryjančiuosius — ry- 
jamaisiais. 

- Bet tave, Cezari, bent iš dalies jaudina tie patys dalykai 
kaip ir mane... 

- Taip, aš gailiuosi vergų ir visada jiems būnu labai atlaidus, 
aš užjaučiu gladiatorius, o jeigu ir surengiu liaudžiai spektaklį, 
tai niekada neleidžiu, kad gladiatoriai barbariškai vienas kitą 
žudytų, tenkindami laukinius minios instinktus. O kad pasiek- 
čiau tikslą, kurį esu užsibrėžęs (jeigu tik galėsiu jį pasiekti), rei- 
kės kur kas daugiau sumanumo negu prievartos, apsukrumo 
negu jėgos, reikės ir drąsos, ir atsargumo, šių neišskiriamų pa- 
lydovų pavojingam kely. Jaučiu, kad man lemta pasiekti aukš- 
čiausiąją valdžią, aš privalau, aš noriu ją pasiekti - ir pasieksiu. 
Aš turiu išnaudoti bet kokias jėgas, pasitaikančias mano kely, 
turiu būti tarytum upė, kuri sruvendama surenka visus inta- 
kus ir veržli bei galinga įsilieja jūron. Taigi aš kreipiuosi į tave, 
narsusis Spartakai, kaip į žmogų, kuriam likimo skirta didžius 
žygius atlikti. Sakyk, ar sutinki išmesti iš galvos tą beprotišką 
sukilimo mintį ir tapti Cezario pagalbininku ir bendrakeleiviu? 
Aš turiu savo žvaigždę - Venerą; tai mano pramotė, ji mane 
veda gyvenimo keliu ir pranašauja man nepaprastą likimą. 
Anksčiau ar vėliau man bus paskirta kokia nors provincija, le- 
gionai, aš skinsiu pergales, triumfuosiu, tapsiu konsulu, versiu 
žemyn sostus, nugalėsiu tautas, užkariausiu valstybes... 

Aistringa Cezario kalba, liepsnojančios jo akys, nežemiškos 
šviesos nutviekstas veidas, kupinas ryžto ir begalinio įsitikini- 
mo balsas teikė jam tokios didybės, darė tokį įspūdį, kad netgi 
toksai žmogus kaip Spartakas buvo sužavėtas ir pavergtas. 

Cezaris valandėlę patylėjo, ir Spartakas, tarytum išsivada- 
vęs iš pašnekovo kerų, griežtai paklausė: 

- O vėliau? 

Cezario akys klaikiai sužaibavo. Mirtinai išblyškęs iš susi- 
jaudinimo, jis atsakė, nors ir drebančiu, bet tvirtu balsu: 

- O vėliau... viso pasaulio valdovas! 

Trumpa tyla stojo po šių žodžių, į kuriuos būsimasis diktato- 
rius sudėjo visą širdį. Iš jaunų dienų jis gyveno tik šia mintimi, 
tik šiam tikslui tarnavo visi jo poelgiai, visos kalbos, galingas jo 
protas ir geležinė valia. 

- Atsisakyk savo sumanymo, - tarė Cezaris, kurio veide vėl 
suspindo didinga rimtis. - Tavo sumanymas pasmerktas žlugti 
jau pačioje užuomazgoje: Metrobijus netrukus apie viską pra- 
neš konsulams. Įtikink savo nelaimės draugus viską iškęsti, 
kad jiems liktų truputis vilties apginti savo teises remiantis 
įstatymais, o ne su ginklu rankoje. Būk mano draugas, ir tu 
lydėsi mane žygiuose, kuriuos man bus pavesta atlikti, tu va- 
dovausi narsiems kariams ir galėsi sublizgėti tais nepaprastais 
gabumais, kurių gamta tau nepašykštėjo. 

- Tai neįmanoma! Neįmanoma!.. - sušuko Spartakas. - Dė- 
koju tau iš visos širdies, Gajau Julijau, už tai, kad mane gerbi, 
ir už tavo viliojančius pasiūlymus, bet aš nepaliksiu savo vergi- 
jos brolių. Jeigu Olimpe nemirtingieji dievai rūpinasi žmonių 
likimais, jeigu ten, viršuje, dar gyvuoja teisybė, kurios čia jau 
nebėra, mūsų reikalas nežlugs. Tačiau jeigu žmonės ir dievai 
eis prieš mane, aš nepasiduosiu ir kaip Ajakas mokėsiu žūti 
aukštai iškėlęs galvą ir ramia širdimi. 

Cezarį vėl apėmė pasigėrėjimas šiuo vyru. Jis stipriai pa- 
spaudė Spartakui ranką ir tarė: 

- Tebūnie taip! Jeigu tu toks drąsus, aš tau pranašauju lai- 
mingą dalią, nes, kaip sakoma, drąsuolio pati mirtis bijosi. Ir 
tegul tave lydi laimė, juk ji daug kur viską lemia, ypač kare. Šį 
vakarą tu laikai savo reikalą kone žlugusiu, o rytoj, jei laimė 
atsigręš į tave, gal susilauksi triumfo. Aš negaliu, neturiu teisės 
sukliudyti Metrobijui; jis nueis pas konsulus ir atskleis jūsų 5ą- 
mokslą. Taigi skubėk į Kapują ir, jeigu laimė tavo pusėje, būsi 
ten anksčiau negu senato pasiuntiniai... Lik sveikas. 

- Tesaugo tave dievai, Julijau... Lik sveikas. 

Didysis pontifikas ir rudiarijus dar sykį paspaudė vienas ki- 
tam ranką ir vėl tylėdami, bet jau visai kitaip nusiteikę, grįžo 

atgal tuščia gatvele, ta pačia, kuria buvo atėję prie sienos. Ne- 
trukus jie pasiekė Veneros Libitinos smuklę. Cezaris atsiskaitė 
su šeimininke ir, lydimas vergo, patraukė namo. O Spartakas 
pasišaukė draugus ir su karštligišku skubotumu ėmė kiekvie- 
nam davinėti įsakymus, kurie šiuo atveju jam atrodė patys ge- 
riausi. Kriksui jis liepė sunaikinti visus konspiracijos pėdsakus 
tarp Romos gladiatorių; Artoriksui - dumti į Raveną pas Gra- 
niką; o jis pats su Enomaju, pasibalnoję dvejetą stiprių ristūnų 
ir pasiėmę iš Engiamųjų sąjungos kasos penkis talentus, kad 
pakeliui galėtų įsigyti naujus arklius, pro Kapenos vartus šuo- 
liais nudūmė į Kapują. 

Kai Cezaris grįžo namo ir nuėjo į triklinijų, jis sužinojo, 
kad Metrobijus, vėl prisiplempęs lig valiai falerno, užsidegė 
tokia karšta meile tėvynei, kad, nesulaukdamas šeimininko, 
išėjo gelbėti respublikos. „Kad tik Cezariui nebūtų atsitikusi 
kokia nelaimė, - vapėjo jis. - Eisiu pas patį konsulą, tiesiai 
tiesiai.“ Tačiau, anot durininko, jis ėjo zigzagais, graibyda- 
mas žemę. 

Cezaris ilgai tylėjo, nugrimzdęs į savo mintis; paskui, jau 
miegamajame, tarė sau: „Dabar gladiatoriai ir senato pasiunti- 
niai pradės lenktynes. Kas žino, kurie atvyks greičiau“. 

Ir trumpai pagalvojęs pridūrė: „Kaip dažnai didžiai svarbūs 
įvykiai priklauso nuo pačių menkiausių aplinkybių!.. Štai da- 
bar viskas priklauso nuo arklio!“ 


X skyrius 
SUKILIMAS 
Kapuja, linksma, turtinga, visko pertekusi Kampanijos - pa- 
čios derlingiausios, pačios gražiausios, labiausiai klestinčios 


visoj Italijoj provincijos — sostinė, mūsų aprašomų įvykių metu 
jau buvo praradusi senų laikų spindesį ir galybę, kurių dar 

prieš Hanibalo žygį į Italiją jai pavydėjo turtingiausios jos var- 
žovės - Kartagina ir Roma. 

Manoma, kad Kapują įkūrė etruskai apie du šimtus metų 
anksčiau, negu buvo įkurta Roma; miestas stovėjo ant nuosta- 


bių Volturno krantų ir iš pradžių buvo vadinamas Volturnu — 
kaip ir upė. Tris šimtmečius jis buvo dvylikos etruskų mies- 
tų konfederacijos sostinė; iš etruskų, aukštos kultūros tautos, 
Italija perėmė civilizacijos pradmenis gerokai anksčiau negu iš 
graikų. 

Po trijų amžių, tai yra 332 metais nuo Romos įkūrimo, etrus- 
kai, švelnaus klimato ir dosnios gamtos išlepinti, sugedusių pa- 
pročių ištvirkinti, jau nesugebėjo priešintis karingų kaimynų, 
Samnijaus kalniečių, antpuoliams. Samnitai užėmė jų teritoriją 
ir ėmė šeimininkauti nugalėtų etruskų miestuose, o Volturną 
pavadino Kapuja, vieno žymiausių savo vadų vardu. 

Kampanijoje samnitai - laikui bėgant jie irgi prarado bu- 
vusią savo galybę - nuolat kariavo su laukinėmis piemenų 
gentimis iš gretimų Apeninų kalnų; po šimto metų šie karai 
čia priviliojo plėšriuosius Romos erelius, tuo metu jau už- 
grobusius didžiąją Italijos dalį. Pakviesti kaip sąjungininkai, 
romėnai įsikūrė šiame rojaus kampelyje, ir nuo tada Kampa- 
nijos provincija, kuri tik dėl akių liko nepriklausoma ir gavo 
juokingai mažas municipalinės teises, faktiškai pasidarė pa- 
valdi Romai. Į Kapują ėmė plaukte plaukti Romos piliečiai, 
daugiausia patricijų šeimos, viliojamos gamtos grožio bei šil- 
tos žiemos, ir per trumpą laiką miestas išaugo, jame suklestė- 
jo turtai ir prabanga. 

Kai Hanibalas, nugalėjęs romėnus prie Trebijos ir Trazime- 
no ežero, juos galutinai sutriuškino prie Kanų, Kapuja perėjo į 
nugalėtojo pusę, ir jis šį puikų miestą pavertė savo vėlesnių ka- 
rinių operacijų baze. Bet netrukus Hanibalas patyrė pralaimėji- 
mą, ir Kapujos žvaigždė nusileido; miestą vėl užėmė romėnai, 
kurie dalį gyventojų išžudė, dalį ištrėmė ar pardavė į vergiją, 
o Kapują apgyvendino kolonistais - kalniečiais ir žemdirbiais 

iš apylinkių. Kolonistai buvo romėnų šalininkai ir liko ištikimi 
Romai, kai ji pateko į sunkią padėtį. 

Nuo to laiko praėjo šimtas trisdešimt aštuoneri metai; vi- 
sagalio Sulos globa ir jo įkurtos aplinkui Kapują legionierių 
kolonijos bent iš dalies padėjo miestui vėl suklestėti. Dabar 
Kapuja turėjo apie šimtą tūkstančių gyventojų; ją supo nepa- 
prastai storos ir aukštos sienos, kurių ilgis siekė šešias mylias; 
gražios gatvės, nuostabios šventyklos, prašmatnios bazilikos, 
didingi portikai, rūmai, pirtys, amfiteatrai. Savo išore Kapuja 
varžėsi su Roma ir buvo ją netgi pralenkusi, juoba kad virš jos 
visuomet šypsojosi giedras dangus, o gamta jai nepašykštėjo 
be galo švelnaus ir malonaus klimato - ji buvo ne tokia dos- 
ni septynioms kalvoms, ant kurių išdidžiai stūksojo amžinasis 
Romulo miestas. 

Taigi 680 metais nuo Romos įkūrimo, vasario dvidešimtą, 
vakarop, kai saulė, apsigaubusi rausvais, baltais kaip sniegas 
ir skaisčiai raudonais debesimis, švytinčiais fosforine šviesa, 
iš lėto leidosi už kalvų, kurių šlaitus anapus Literno skalavo 
jūra, Kapujos gatvėse, kaip ir visada tokiu dienos metu, matėsi 
pagyvėjimas, grūstis, kamšatis. Amatininkai baigė savo dar- 
bus, uždarinėjo krautuves, vieni miestiečiai ėjo iš namų, kiti 
grįžo namo; dienos triūsą ir bruzdesį pamažu keitė nakties ra- 
mybė ir poilsis. 

Įvairaus amžiaus ir padėties žmonės, užplūdę plačią ir gra- 
žią Albanų gatvę, kuri ėjo nuo Fluvialinių iki Benevento vartų 
ir beveik perpus dalijo miestą, stabtelėdavo ir nustebę nuly- 
dėdavo akimis dešimties raitelių būrį su dekurionu priešaky, 
šuoliuojantį nuo Apijaus kelio pusės; purvini ir apdulkėję ar- 
kliai dūmė pro šnerves garų kamuolius, o nuo žąslų dribo pu- 
tos — visa tai rodė, kad raiteliai baisiai skubėjo, ir, matyt, nešė 
kokią nors nepaprastai svarbią žinią. 

- Prisiekiu Tifatų Jupiterio skeptru, - tarė vienas pagyve- 
nęs pilietis savo jaunam bendrakeleiviui, - taip jojant man teko 
matyti tik vieną kartą, prieš daugelį metų, kai pasiuntiniai at- 

nešė žinią apie pergalę, kurią mūsų miesto apylinkėse, netoli 
Dianos šventyklos, Sula laimėjo prieš Marijaus šalininką kon- 
sulą Norbaną. 

- O, įdomu, kokią naujieną neša šitie raiteliai? - paklausė 
jaunikaitis. 

— Matyt, joja iš Romos, - tarė vienas kalvis, nusirišdamas 
odinę prijuostę, kokią nuo amžių dėvi jo amato žmonės. 

- Bene neša svarbią naujieną? 

- Ar tik mums negresia koks pavojus? 

- O gal susekė mūsų sąmokslą? - išbalęs kaip drobė tyliai 
tarė savo draugui jaunas gladiatorius. 

Tuo tarpu dekurionas ir dešimt raitelių, ilgos kelionės iškan- 
kinti, nusivarę, iš Albanų gatvės pasuko į Seplasijaus gatvę, irgi 
nepaprastai gražią, kurioje buvo prekiaujama beveik vien par- 
fumerijos gaminiais - kvapiaisiais aliejais, pomadomis, esenci- 
jomis; jais Kapuja, matronų džiaugsmui, aprūpindavo visą Ita- 
liją, ypač Romą. Šios gatvės viduryje stovėjo Romos prefekto ir 
miesto galvos Mecijaus Libeono namas. 

Čia raiteliai sustojo. Dekurionas nušoko nuo arklio, įėjo į 
portiką ir pareikalavo, kad apie jį būtų nedelsiant pranešta, 
nes jis turįs prefektui įteikti nepaprastai skubų Romos senato 
laišką. 

Aplink raitelius susirinko smalsuolių minia. Vieni stebėjosi 
ilgo ir sunkaus kelio nuvargintų žmonių ir jų arklių apgailėtina 
išvaizda, kiti svarstė, ko atvyko šis ginkluotas būrys ir kodėl jis 
taip skubėjo, treti bandė su kareiviais užmegzti kalbą, bergž- 
džiai mėgindami ką nors iš jų išgauti. 

Tačiau dykinėjančių kapujiečių pastangos buvo nesėkmin- 
gos. Iš tų šykščių, iki galo neišsakytų žodžių, kuriuos jiems su 
dideliu vargu pavyko išpešti iš kareivių, jie sužinojo tik tiek, 
kad būrys atjojo iš Romos; ši aplinkybė tik dar labiau įkaitino 
minios smalsumą, bet viskas liko kaip ir anksčiau neaišku. 

Staiga iš prefekto namų išėjo keli vergai ir bėgte nubėgo 
Seplasijaus gatve į skirtingas puses. 

— Oho! - šūktelėjo kažkas iš minios. - Reikalas, atrodo, rimtas! 

— Koks reikalas? 

- O kasjį žino... 

— Tik pažiūrėkit, kaip skuodžia prefekto vergai!.. Tarytum 
elniai šunų genami miške ant Tifatų kalno!.. 

— Matyt, iš tiesų ne juokai. 

- Aišku. Įdomu, kur nudūmė vergai? 

- Taigi. 

— O, kad kas pasakytų! Mielai duočiau už tai dešimt indelių 
geriausių skaistalų, - tarė storas raudonveidis riebuilis, kva- 
piųjų tepalų pardavėjas, išėjęs iš savo krautuvėlės; jis prasibro- 
vė į priekį, be galo geisdamas ką nors sužinoti. 

— Teisybę sakai, Kalmisai, —- pritarė jam kitas kapujietis, — 
teisybę sakai: aišku kaip dieną, čia dedasi baisiai rimti dalykai. 
O mes nieko nežinom, nors kam jau kam, bet mums žinoti tik- 
rai privalu. Kad juos kur galas! 

— Tu manai, gresia koks pavojus? 

- O kaipgi? Ar senatas siųstų dėl niekų būrį raitelių ir dar 
įsakytų dumti kaip be galvos? Tikriausiai ne vieną arklį nu- 
varė, kol atjojo. 

- Prisiekiu dievų pasiuntinės Iridės sparnais, aš kažką ten 
matau!.. 

— Kur? Kur? 

— Na, ten, Albanų gatvės kampe... 

- Tepadeda mums aukščiausieji dievai! - išbalęs sušuko 
kvapiųjų tepalų pardavėjas. - Ar tik ten ne karo tribūnas? 

— O kas gi kitas!.. Jis! Titas Servilianas!.. 

— Matai, kaip skuba paskui prefekto vergą! 

- Čia kažkas bus!.. 

- Tesaugo mus Diana! 

Kai karo tribūnas Titas Servilianas įėjo į prefekto namus, 
Seplasijaus gatvę ištisai buvo užtvindžiusi minia, o susijaudi- 
nimas apėmęs visą Kapują. Tuo metu palei akveduką, kuris 
tiekė miestui vandenį iš kaimyninių kalvų ir gerą gabalą ėjo 

greta miesto sienos, pasirodė du milžiniško ūgio, galingo sudė- 
jimo vyrai; abu buvo uždusę, nusikamavę, išblyškę, purvini ir 
dulkėti; iš drabužių ir ginklų nesunku buvo atspėti juos esant 
gladiatorius. 

“| Taibuvo Spartakas ir Enomajas. Jie išjojo iš Romos naktį iš 
vasario 15-osios į 16-ąją ir, keisdami kiekvienoje pašto stoty- 
je arklius, greitai pasiekė Suesą-Pomeciją, bet čia juos aplen- 
kė dekurionas su raitelių dešimtine - jis dūmė į Kapują įspėti 
prefekto apie ruošiamą sukilimą. Todėl abu gladiatoriai turėjo 
ne tik atsisakyti minties pakeisti arklius, bet netgi kartkartėmis 
išsukti iš Apijaus kelio ir joti šunkeliais. 

Vis dėlto jiems pavyko iš vieno valstiečio nusipirkti du ar- 
klius; sukaupę visą valią, nežmoniškomis pastangomis jie jojo 
toliau, dažnai pasukdami į takus ir klaidžiodami, bet ten, kur 
Apijaus kelias darė vingius ir kilpas, gaišindamas Romos ka- 
reivius, jie atsigriebdavo, leisdamiesi tiesiai per laukus, ir pa- 
galiau išjojo į vieškelį, vedantį iš Atelos į Kapują. 

Kai jie buvo jau nebetoli kelionės tikslo, manydami kokia 
valanda aplenkę senato pasiuntinius, — tai būtų buvusi didelė 
sėkmė, galima sakyti, pergalė, - staiga bene už šešių mylių nuo 
uolų, iš kurių išteka Klanijus, ir septynių mylių nuo Kapujos 
žirgas, ant kurio šuoliavo Spartakas, suplukęs, nusivaręs, nete- 
kęs jėgų, krito žemėn kartu su raiteliu. Norėdamas suturėti ar- 
klį, Spartakas apglėbė kaire ranka jo kaklą, bet vargšas gyvulys 
persivertė aukštielninkas, prispaudė jam ranką ir išnarino. 

Nors skausmas buvo nepakeliamas, Spartakas nė nesudeja- 
vo, ir tik atidžiai įsižiūrėjus vos pastebimai trūkčiojantis išblyš- 
kęs jo veidas rodė, kaip jis kenčia. Tačiau fizinės kančios šiam 
geležinės valios žmogui buvo niekai, palyginti su dvasinėmis. 
Dėl šios netikėtos nelaimės jis visai nusiminė, mat buvo manęs 
nusigauti iki Lentulo Baciato mokyklos pusvalandžiu anksčiau 
už savo priešus, o dabar atvyks jiems iš paskos, ir jo akyse bus 
iš pagrindų sugriauta tai, ką jis, pradėjęs nuo nieko, atkakliai ir 
su meile kūrė ištisus penkerius metus. 

Pašokęs Spartakas, negalvodamas apie išnarintą ranką, atsi- 
duso lyg mirtinai sužeistas liūtas ir niūriai tarė: 

- Prisiekiu Erebu*!.. Viskas baigta!.. 

Enomajas nušoko nuo arklio, priėjo prie Spartako ir rūpes- 
tingai apčiupinėjo jam petį, norėdamas įsitikinti, ar nieko rimta 
neatsitiko. 

— Ką?.. Ką tu sakai?.. Kaip gali būti viskas baigta, jei mūsų 
rankos nesukaustytos ir jose kardai? - ramino jis draugą. 

Spartakas tylėjo; paskui, nukreipęs žvilgsnį į Enomajo arklį, 
sušuko: 

- Septynios mylios! Liko tik septynios mylios, o mes - tebū- 
nie prakeikti mums priešiški dievai! - turime atsisakyti vilties 
atvykti laiku!.. Jei tavo arklys galėtų mus nunešti dar bent tris 
ar keturias mylias, tai likusį kelią greit nueitume ir pėsti; juk 
mes ir taip aplenkėm savo priešus visa valanda, o pasiunti- 
niams atvykus, bus sugaišta mažiausiai dar valanda davinėjant 
įsakymus, reikalingus mūsų planams suardyti. 

- Teisingai galvoji, - atsakė germanas, paskui dirstelėjo į 
savo arklį ir pridūrė: - Tik ar galės tas vargšas gyvulys mudu 
panešti, o dar risčia, kad ir dvi mylias? 

Gladiatoriai apžiūrėjo arklį ir įsitikino, kad tasai vos gyvas... 
Stovėjo visas garuojantis, sukaitęs, o jo šonai kilnojosi lyg dum- 
plės. Buvo aišku, kad šis arklys greit nusibaigs kaip ir pirmasis; 
joti juo — vadinasi, rizikuoti ne tik ranka ar koja, bet ir galva. 
Pasitarę gladiatoriai nusprendė arklį palikti ir eiti į Kapują pės- 
čiomis. 

Tiedu išvargę, nusilpę, keletą dienų nieko nevalgę vyrai vėl 
leidosi į kelią. Sunku apsakyti, kiek pastangų, valios jiems kai- 
navo tas septynetas mylių iki Kapujos. Jie ėjo tylėdami, niūrūs, 
išblyškę, apsipylę prakaitu, mynė iš paskutinių jėgų ir mažiau 
nei per pusantros valandos pasiekė miesto vartus. 

Čia jie valandėlę stabtelėjo, mat norėjo pailsėti ir nusira- 
minti, kad neatkreiptų dėmesio stovinčios prie vartų sargy- 
bos, kuri — to Spartakas labiausiai bijojo, - ko gero, jau buvo 

gavusi įsakymą stebėti įeinančius į miestą žmones ir įtariamus 
suimti. 


Paskui jie vėl leidosi į kelionę, stengdamiesi dėtis papras- 
čiausiais alkanais driskiais, bet buvo taip sunerimę, kad širdys 
jiems baisiai plakė, o per kaktas žliaugė šalto prakaito lašai. 

Jau žengiant po vartų skliautu, Spartakui toptelėjo, kad 
juos gali areštuoti, ir jis žaibiškai sumetė veikimo planą: rei- 
kia akies mirksniu išsitraukti kardus ir pulti sargybą - nuga- 
labyti, sužeisti, bet žūtbūt prasiskinti kelią į gladiatorių mo- 
kyklą. Rudiarijus, žinodamas savo ir Enomajo jėgą, neabejojo 
šio sumanymo sėkme, juoba kad dvylika stovinčių sargyboje 
legionierių buvo beveik visi seni ar invalidai ir vargu ar galėjo 
sėkmingai priešintis galingiems dviejų patyrusių gladiatorių 
kardų smūgiams. 

Tačiau šios kraštutinės priemonės Spartakas būtų ėmęsis 
tik aplinkybių priverstas. Jam priėjus prie vartų, jo narsi, dar 
niekad baimės nepažinusi širdis, nors jau daug kartų jis buvo 
žvelgęs mirčiai į akis, jo drąsi širdis, niekad nevirpėjusi baisių 
pavojų akimirką, ėmė taip daužytis, kad, rodės, plyš. 

Du sargybiniai miegojo, išsitiesę ant medinių suolų; trys 
žaidė kauliukais, prisėdę ant marmurinių laiptelių, vedančių 
į miesto sienos pylimą, o du kiti - vienas atsidrėbęs ant suo- 
lo, antras stačias - plepėjo ir iš neturėjimo ką veikti šaipėsi, 
žiūrėdami iš viršaus į žmones, einančius pro vartus į miestą 
arba iš jo. 

Gladiatorių priešaky, per kokius du žingsnius, ėjo sena vals- 
tietė, nešina keletu nedidelių minkšto sūrio galvelių apskritose 
karklo pintinėlėse. Vienas legionierius patraukė ją per dantį: 

— Labai jau anksti eini į turgų, sena ragana!.. 

- Tesaugo jus dievai! - nesustodama taikiai atsakė senutė. 

- Tik pažiūrėk į ją! - nusišaipė antrasis legionierius. - Na ir 
gražuolė! Tikra Atropė, pati seniausia ir bjauriausia iš visų trijų 
parkų!.. O koks susiraukšlėjęs jos veidas, lyg senas pergamen- 
tas, ir dar virš ugnies palaikytas!.. 

- Nevalgyčiau to jos šviežio sūrio, nors ir dvidešimt sester- 
cijų man primokėtų! 

- Teprasmenga į Erebą ta sena ragana! - šūktelėjo vienas iš 
lošėjų ir įtūžęs trenkė į laiptus medinį puoduką su kauliukais; 
kauliukai pabiro ir nuriedėjo žemyn. - Prakeikta senė!.. Jau tre- 
čią kartą išmetu vienodą akių skaičių! Tai vis per ją!.. Prakeik- 
tas „šuo“!!., 

Tuo metu Spartakas ir Enomajas, vos sulaikydami drebulį, 
mirtinai išblyškę, susigūžę, kad tik nekristų į akis, žengė po 
vartų arka. 

- O, štai ir parkos garbės palyda! - sušuko vienas sargybinis. 

- Prisiekiu Jupiteriu Statorium, tiedu valkatos gladiatoriai 
tokie purvini ir nuvargę, lyg būtų atėję tiesiai iš Stikso! 

— Kad jus greičiau laukiniai žvėrys sudraskytų, prakeikti 
skerdyklų galvijai! - riktelėjo prasilošęs legionierius ir smar- 
kiai supurtė puoduką, nusprendęs dar kartą išmėginti laimę. 

Spartakas ir Enomajas tylėdami ir nusižeminę žengė pro 
pirmąją vartų arką, kur tam tyčia padarytoje išdrožoje ant 
grandinių kabojo pakeliamosios grotos, tada pateko patalpon 
su laiptais į pylimą bei sargybinę ir jau buvo beeiną pro antrą- 
ją arką - tikruosius miesto vartus, — kai staiga iš miesto pusės 
pasirodė centurionas, lydimas trisdešimties legionierių su visa 
ginkluote: šalmais, šarvais, skydais, kardais ir ietimis. Centu- 
rionas, irgi su kovos ginkluote, laikė rankoje lazdelę - savo 
laipsnio ženklą; įėjęs po vartų arka, jis sukomandavo: 

- Prie ginklų! 

Vartų sargybiniai pašoko; nors išgirdę šią komandą jie ma- 
žumą sutriko, tačiau išsirikiavo kovos rikiuote taip greitai, kad 
niekaip nebūtum patikėjęs. 


“ Senovės Romoje lošiant kauliukais pats blogiausias metimas būda- 
vo iš karto keturiems kauliukams parodžius vienodą akių skaičių. 
Toks metimas vadinosi „šuo“. 

Centurionui mostelėjus, Spartakas ir Enomajas sustojo; iš 
nevilties jiems net širdys susigniaužė. Atsitraukę keletą žings- 
nių atgal, jie susižvalgė, ir rudiarijus vos spėjo sulaikyti germa- 
ną, jau besigriebiantį kardo. 

- Argi taip einama sargyba, bjaurybės! - aidžiai nuskambėjo 
po skliautu griežtas centuriono balsas, perplėšdamas mirtiną 
tylą, kuri staiga stojo tarpuvartėje. - Argi taip einama sargyba, 
tinginiai jūs! - Ir jis kaukštelėjo lazdele vienam iš dviejų ant 
suolo drybsančių legionierių, pavėlavusiam atsistoti į rikiuotę. 

- Otu,- pridūrė, atsigręžęs į sumišusį dekaną, stovintį kai- 
riajame sparne, - tu, Livijau, labai blogai eini savo pareigas ir 
nesirūpini drausme. Nušalinu tave iš sargybos viršininko po- 
sto. Dabar klausysi Liucijaus Medinijaus - jis vadovauja nau- 
jam būriui, kurį aš atvedžiau šių vartų apsaugai sustiprinti. 
Gladiatoriai ruošia sukilimą, ir labai rimtą, anot senato pasiun- 
tinių. Taigi nuleiskite grotas, užrakinkite vartus, išstatykite sar- 
gybą, budėkite ir apskritai elkitės taip, lyg būtų karas ir grėstų 
didžiausias pavojus. 

Kol naujasis viršininkas Liucijus Medinijus rikiavo savo dvi- 
dešimt keturių žmonių būrį į dvi gretas, centurionas, suraukęs 
antakius, ėmė tardyti Spartaką ir Enomają: 

- Jūs gladiatoriai? 

— Gladiatoriai, - tvirtu balsu atsakė Spartakas, vos tramdy- 
damas baimę ir susijaudinimą. 

- Iš Lentulo mokyklos, be abejo? 

- Klysti, narsusis Popilijau, - atsakė Spartakas, ir jo akyse 
švystelėjo vilties spindulėlis. - Mes tarnaujame pas prefektą 
Mecijų Libeoną. 

-— Tu mane pažįsti? - paklausė centurionas Spartaką. 

- Aš daug kartų tave esu matęs mūsų pono namuose. 

- Iš tikrųjų... - tarė Popilijus, įdėmiai žiūrėdamas į gladia- 
torius. Tačiau vakaro sutemos slėpė jų bruožus ir jis matė tik 
milžiniškas jų figūras. - Iš tikrųjų man atrodo... 

- Mes germanai, skirti Mecijaus žmonai, kilniajai matronai 
Lelijai Domicijai patarnauti; mes visada lydime jos lektiką. 

Per ketverius savo tarnybos Lentulo Baciato mokykloje me- 
tus Spartakas spėjo užverbuoti į Engiamųjų sąjungą keletą gla- 
diatorių, priklausančių miesto patricijų šeimoms, todėl jis pui- 
kiai pažinojo ir tuodu milžiniško ūgio germanus, kurie buvo 
Mecijaus Libeono nuosavybė; jie trakui papasakojo apie tvarką 
ir įpročius prefekto namuose. Nesunku įsivaizduoti, su kokiu 
džiaugsmu Spartakas, naudodamasis tamsa, griebėsi šios gud- 
rybės - tai buvo vienintelis kelias išgelbėti jau beveik sužlugusį 
reikalą. 

- Teisingai! - tarė centurionas. - Sakai tiesą. Dabar aš jus 
pažįstu. 

- Įsivaizduok, - pridūrė Spartakas, - aš kartą buvau tave su- 
tikęs, kaip dabar atsimenu, vidurnaktį, prie tribūno Tito Servi- 
liano namų vartų. Aš su draugu lydėjau tada Domicijos lektiką! 
O mūsų ponios naktinės išvykos tokios dažnos, kad... 

— Dėl savo barbariškų dievų meilės, ar nenutilsi tu, bjauru- 
sis kimbre! - užriko Popilijus, kuriam nepatiko, kad prie legio- 
nierių kalbama apie ne itin dorą (deja, tai visi žinojo) prefekto 
žmonos elgesį. 

Po valandėlės, per kurią abu gladiatoriai negalėjo susilaikyti 
neatsidusę iš palengvėjimo, centurionas paklausė Spartaką: 

- O iš kur jūs dabar einate? 

Spartakas kiek sutriko, bet paskui kuo nekalčiausiai 
atsakė: 

- Iš mūsų pono vilos Kumuose: lydėjome brangių rakandų 
krovinį. Vakar išvažiavome. 

- Gerai, - atsakė Popilijus truputį pagalvojęs. 

Vėl stojo tyla. Tada centurionas paklausė: 

- O jūs nieko nežinote apie sukilimą Lentulo Baciato mo- 
kykloje? 

- Iš kur mes galime žinoti? - naiviai atsakė Spartakas, kaip 
žmogus, nemėgstantis kalbėti apie nesuprantamus dalykus. — 

Jeigu tie neklaužados peštukai Lentulo mokiniai ir sumanė ko- 
kią kvailystę, tai mums tikrai apie ją nepasakos - jie juk pavydi 
mums laimės. Tokio gero gyvenimo kaip pas mūsų šeimininką 
mes niekur daugiau nerastume!.. 

Tai atrodė panašu į tiesą, kita vertus, Spartakas kalbėjo 
taip nuoširdžiai, kad centurionas buvo įtikintas. Vis dėlto jis 
pridūrė: 

- Bet jeigu iš tikrųjų šį vakarą mums gresia įžūlus sukili- 
mas... Gladiatorių maištas! Juokinga! Bet jeigu tai tiesa... Mano 
pareiga imtis visų nuo manęs priklausančių atsargumo prie- 
monių. Todėl įsakau jums atiduoti savo kardus... Nors prefek- 
tas Mecijus jums ir labai geras, geresnis, negu to nusipelnote, 
valkatos, bet jūs, gladiatoriai, niekinga padermė, iš jūsų visko 
galima laukti... Duokite šen savo kardus!.. 

Išgirdęs tokį įsakymą, ūmus ir neatsargus Enomajas vos ne- 
pavertė niekais Spartako pastangų ir visko nepražudė. 

Įtūžęs jis čiupo už jau ištraukto iš makštų savo kardo ran- 
kenos, bet Spartakas ramiai paėmė kaire ranka Enomajo ginklą 
už geležtės, dešine ištraukė iš makštų savo kardą ir su skaus- 
mu širdyje pagarbiai padavė abu kardus centurionui. Bijoda- 
mas, kad tik Enomajas vėl neišsišoktų, jis skubiai tarė: 

— Negerai darai, Popilijau, kad mumis nepasitiki. Kažin ar 
prefektas bus patenkintas, sužinojęs, kad nuginklavai jo gla- 
diatorius. Tiek to, štai mūsų kardai ir leisk mums grįžti į Meci- 
jaus namus. 

— Už tai, ką padariau, aš atsakysiu tavo šeimininkui. O da- 
bar nešdinkitės iš čia! 

Spartakas suspaudė drebančio iš pykčio Enomajo ranką 
ir nusilenkęs centurionui pasuko su germanu į miestą; jie ėjo 
greitai, bet taip, kad nesukeltų įtarimo. 

Sunkiai šnopuodami, iškankinti kelyje patirtų pavojų, kurių 
jiems per stebuklą pavyko išvengti, abu gladiatoriai ėjo Alba- 
nų gatve; jų dėmesį patraukė neįprastas miestui sambrūzdis, 
šurmulys, lakstymas, erzelynė; jie suprato, kad sąmokslas at- 

skleistas, ir, nepaisant visų pastangų, jie ateis į Baciato mokyk- 
lą per vėlai. 

Nutolę nuo vartų per lanko šūvį, gladiatoriai pasuko kairėn, 
į plačią ir gražią gatvę, apstatytą nuostabiais rūmais. Bėgte ją 
perbėgę, smuko dešinėn, į nuošalų skersgatvį, o iš jo pateko į 
tikrą gatvelių labirintą, kuris juo tolyn, juo darėsi tamsesnis, 
purvinesnis, ankštesnis. Galiausiai jie pribėgo Lentulo Baciato 
mokyklą. 

Mokykla stovėjo miesto pakraštyje, netoli gynybinės sienos, 
pačiame minėto gatvelių labirinto centre. Čia gyveno, galima 
sakyti, tik laisvo elgesio moterys, kurios, kaip, beje, ir dešimt 
tūkstančių Lentulo mokyklos gladiatorių, buvo nuolatinės čia 
privisusių smuklių ir landynių lankytojos. 

Iš pradžių mokykla turėjo vos kelis šimtus mokinių, bet pa- 
mažu išsiplėtė, smarkiai padidindama savininko turtus. Ją su- 
darė daug pastatų, mažai kuo besiskiriančių vienas nuo kito 
tiek savo išore, tiek vidaus išplanavimu:. Visi pastatai buvo tos 
pačios paskirties ir turėjo po keturis korpusus, išdėstytus ap- 
link erdvų kiemą, kuriame gladiatoriai treniruodavosi esant 
gražiam orui; lyjant lietui, jie mankštindavosi ir fechtuodavosi 
tam reikalui skirtoje salėje. 

Visuose keturiuose kiekvieno pastato korpusuose, tiek vir- 
šutiniuose, tiek apatiniuose aukštuose, abipus ilgiausio korido- 
riaus buvo nesuskaičiuojama daugybė kambarėlių. Kiekviena- 
me iš jų šiaip taip tilpo vienas žmogus; šiuose narveliuose ant 
sausų lapų ar šiaudų gultų miegojo gladiatoriai. 

Visuose pastatuose, be fechtavimo salės, buvo dar po vie- 
ną didžiulį kambarį - gladiatorių ginklų sandėlį. Raktus nuo 
šių kambarių su geležinėmis grotomis ir masyviomis ąžuolo 
durimis turėjo pats lanista. Šiuose sandėliuose buvo laikomi 
skydai, kardai, peiliai, tridančiai ir kitokie ginklai, kuriuos la- 
nista išduodavo gladiatoriams, siųsdamas juos į kautynes am- 
fiteatruose. 

Šimto penkiasdešimties ar dviejų šimtų gladiatorių miega- 
muosiuose tvarką palaikė rudiarijus arba lanista, Lentulo sam- 
domi už mokyklos ribų arba parenkami iš pačių gladiatorių, 
taip pat seni kareiviai, kuriuos šioms pareigos skirdavo patsai 
prefektas; juodus darbus atlikdavo patikimi Lentulo Baciato 
vergai. 

Tuos aštuonis ar dešimt mokyklos korpusų, pastatytų ne- 
kreipiant jokio dėmesio į architektūrinę išvaizdą, jungė siauros 
gatvikės ir keliukai, kurie kadaise įėjo į miesto ribas, tačiau po 
bandymo sukilti prieš dvidešimt aštuonerius metus iki mūsų 
pasakojamų įvykių (sukilimo iniciatorius buvęs Romos raitelis, 
kažkoks Vecijus ar Minucijus) visa Lentulo Baciato mokyklos 
teritorija romėnų magistratų ir Kapujos senato reikalavimu 
buvo aptverta aukšta siena. Taip mokykla su visais pastatais, 
apjuosta dvidešimt aštuonių, o daiktais net trisdešimt dviejų 
pėdų aukščio siena, tapo savotiška tvirtove miesto viduje; visos 
gatvės, vedančios į Lentulo įstaigą, buvo gladiatorių miestelio 
valdos, ir taikūs piliečiai lenkėsi jų iš tolo lyg kokio maro. 

Vasario dvidešimtosios vakarą atsitiko iki tol negirdėtas 
dalykas: visi gladiatoriai pasiliko mokyklos patalpose. Vieni 
fechtavimo salėse mokėsi puolimo ir gynybos meno - kovėsi 
mediniais kardais, vieninteliu nepavojingu ginklu, kuriuo jiems 
buvo leista naudotis per pratybas; kiti stoviniavo dideliais bū- 
riais kiemuose, darė gimnastikos pratimus ar traukė barbariškas 
paslaptingas dainas, kurių nei žodžių, nei prasmės sargai nesu- 
prato; dar kiti vaikštinėjo po kelis gatvelėmis tarp mokyklos pa- 
statų, grūdosi koridoriuose arba miegojo savo narveliuose. 

Visi šie bėdžiai, įpratę kentėti ir slėpti jausmus, stengėsi ro- 
dytis abejingi, bet, atidžiau įsižiūrėjus į jų veidus, gestus, darė- 
si aišku, kad jie kažko sunerimę, bijo ir laukia kažkokių rimtų 
ir nepaprastų įvykių. 

- Argi šiandien gladiatoriai neis pasivaikščioti? - paklausė 
vienakis berankis sargas, senas Sulos legionierius, kito vetera- 
no, kurio visas veidas buvo vieni randai. 

- O kas juos žino!.. Keista, bet atrodo, kad jie ketina šį vaka- 
rą praleisti mokykloje. 

- Liūdnas vakaras bus šlykščioms jų mergšėms - lauks ne- 
sulauks savo draugužių smuklėse ir landynėse. Vietoj triukš- 
mo ir orgijų šiandien ten bus tyla ir ramybė. 

— Keista! Prisiekiu Kornelijaus Sulos galybe, keista! 

- Labai keista; žinai, aš netgi truputį susirūpinęs. 

— Ką? Gal bijai maišto? 

— Kaip čia pasakius... maišto... na, tikro maišto, aš manau, 
būti negali... bet koks nors subruzdimas ar kažkas panašaus... 
Tiesą sakant, aš ne tik nuogąstauju, bet laukiu, kad taip ir bus. 

- Prisiekiu pragaro furijomis, man jau rankos niežti! Ir 
jeigu... 

Bet staiga legionierius nutilo ir davė savo draugui ženklą 
prikąsti liežuvį, mat pro jo petį pamatė ateinant mokyklos val- 
dytoją ir savininką Lentulą Baciatą. 

Lentului Baciatui ėjo trisdešimt pirmi metai; jis buvo aukš- 
tas, liesas, išblyškęs; gudriai ir piktai žvelgė mažos juodos to 
žmogaus akutės, o veidas buvo nuožmus ir negailestingas. Savo 
įstaigą jis paveldėjo iš tėvo Lentulo Baciato, kuris, sėkmingai 
susiklosčius aplinkybėms, sugebėjo per trisdešimt metų nedi- 
delę kelių šimtų gladiatorių mokyklą paversti geriausia gladia- 
torių mokykla visoje Italijoje. Prekiaudamas krauju ir žmogaus 
kūnu, jis susikrovė didžiulį turtą. 

Prieš keletą metų mirus tėvui, sūnus tapo mokyklos savi- 
ninku; nepasitenkinęs paveldėtais turtais, jis nusprendė juos 
padvigubinti, sėkmingai tęsdamas savo gimdytojo „garbingą“ 
verslą. 

Lentului priėjus arčiau, abu legionieriai pagarbiai jam nusi- 
lenkė; atsakęs į sveikinimą, jis paklausė: 

- Ar kuris iš jūsų nežino, dėl kokios priežasties beveik visi 
gladiatoriai pasiliko mokykloje? Juk paprastai šiuo metu mo- 
kykla būna tuščia. 

— Kad ne... nežinau... - suvapėjo vienas legionierius. 

— Mes patys stebimės ne mažiau už tave, - drąsiau at- 
sakė kitas. 

- Kas gi vis dėlto čia dedasi? - grėsmingai suraukęs anta- 
kius, paklausė Baciatas. - Ar tik nesumanė jie ko nors? 

Legionieriai tylėjo. Atsakymą gladiatorių pirkliui atnešė vie- 
nas išjo vergų - išbalęs, apimtas siaubo, jis ėjo priešaky taip pat 
smarkiai persigandusio prefekto atleistinio, kurį jo šeimininkas 
pasiuntė pas Lentulą, liepęs nedelsiant įspėti lanistą apie pavo- 
jų, gresiantį ne tik mokyklai, bet miestui ir net respublikai. Pre- 
fektas patarė Lentului budriai saugoti nuo užpuolimo ginklų 
sandėlius, uždaryti visus mokyklos vartus ir žadėjo ne vėliau 
kaip už pusvalandžio atsiųsti tribūną Titą Servilianą su dviem 
kohortom ir Kapujos miesto saugų būriu. 

Išgirdęs tokias žinias, kurias Mecijaus Libeono atleistinis 
pranešė drebančiu iš baimės balsu, Lentulas Baciatas neteko 
žado; stovėjo netardamas nė žodžio, lyg mietu per galvą trenk- 
tas... Nežinia, kaip ilgai būtų trukusi tokia jo būsena, jei kiti ne- 
būtų jo išjudinę, skubindami imtis energingų priemonių prieš 
gresiantį pavojų. 

Atsipeikėjęs Lentulas įsakė nedelsiant apginkluoti du šim- 
tus penkiasdešimt legionierių ir du šimtus penkiasdešimt ver- 
gų, skirtų tvarkai mokykloje palaikyti, stengdamasis visa tai 
atlikti gladiatoriams nepastebint. Paskui visi nuskubėjo prie 
Fortūnos vartų, išeinančių į tą miesto dalį, kur buvo Kampani- 
jos Fortūnos šventykla; čia Lentulas davė tolesnius įsakymus. 

Baltas kaip drobė, pasimetęs Baciatas nuskubėjo apsigin- 
kluoti ir pirmas atbėgo prie Fortūnos vartų. Netrukus ten ėmė 
rinktis vergai ir legionieriai; suskirstęs žmones į būrius po dvi- 
dešimt ar trisdešimt karių, kiekvieno jų priešaky pastatęs patį 
narsiausią veteraną, Lentulas pasiuntė juos saugoti ginklų san- 
dėlių ir mokyklos vartų. 

Lentulas ėmėsi visų šių atsargumo priemonių, bet širdis jam 
daužėsi, galvoje buvo kažkokia makalynė, nes niekas geriau už 
ji nepažinojo šių dešimties tūkstančių gladiatorių, niekas geriau 

už jį nesuprato, ką jie gali iškrėsti, kokia didelė ir baisi pakibusi 
grėsmė. Atvyko tribūnas Titas Servilianas, jaunas, dvidešimt 
aštuonerių metų, tvirto kūno sudėjimo vyras; jis niekino pa- 
vojus, bet pernelyg pasikliovė savo jėgomis ir lengvabūdiškai 
vertino įvykius. Prefekto prašomas, pats teikėsi atvykti į mo- 
kyklą vienos iš dviejų jo žinioj esančių kohortų priešaky. 

— Na? - paklausė jis. 

— Ak! - gailiai atsiduso patenkintas Lentulas. - Teapsaugo 
tave Jupiteris ir tepadeda tau Marsas!.. Sveiki atvykę! 

-— Na, pasakok, pasakok, kas čia įvyko... kur maištininkai?.. 

- Kol kas visur ramu, jokių maišto žymių nematyti. 

- O ką tu padarei? Kokius davei nurodymus? 

Glaustai išdėstęs tribūnui duotus nurodymus, Lentulas pri- 
dūrė, kad visiškai pasikliauja jo išmintimi ir yra pasiryžęs aklai 
vykdyti jo įsakymus. 

Truputį pagalvojęs, Titas Servilianas prie kiekvieno Lentulo 
būrio, pastatyto ginklų sandėlių ir vartų saugoti, pridėjo dar po 
dvidešimt legionierių iš savo kohortų ir įsakė užrakinti visus 
vartus, išskyrus Fortūnos, - čia jis liko pats su pagrindinėmis 
jėgomis, kurias sudarė du šimtai šešiasdešimt legionierių, pasi- 
ruošusių ateiti į pagalbą ten, kur labiausiai reikės. 

Kol buvo vykdomi šie nurodymai, visai sutemo. Gladiato- 
riai subruzdo lyg bitės avily; jie ėmė spiestis kiemuose kaskart 
vis gausiau ir gausiau, vienas per kitą kalbėdami. 

— Rakinami ginklų sandėliai!.. 

— Vadinasi, mes išduoti!.. 

- Jiems viskas žinoma!.. 

— Mes žuvę!.. 

— Kad bent Spartakas būtų čia!.. 

- Nei jis, nei Enomajas neatvyko - jie tikriausiai nukryžiuoti 
Romoje!.. 

— Tai nelaimė!.. 

- Tebūnie prakeikti neteisingi dievai! 

— Uždaromi vartai! 


- O mes neturime ginklų! 

- Ginklų!.. Ginklų!.. 

- Kas duos mums ginklų?.. 

Greitai šis dešimttūkstantinis rėkiančių, keikiančių, bur- 
nojančių balsų choras taip sustiprėjo, kad pasidarė panašus į 
griaustinio dudenimą ar šėlstančios jūros gausmą. Tik įsikišus 
tribūnams ir centurionams, - Spartakas iš mokyklos gladiato- 
rių buvo išmintingai sudaręs legionus bei kohortas ir visur pa- 
skyręs viršininkus, - žmonės aprimo ir grįžo kiekvienas į savo 
dalinį. Kai žemę apgaubė sutemos, dešimtyje didžiulių kiemų, 
kur ką tik aidėjo triukšmas, viešpatavo maišatis ir nusimini- 
mas, vėl įsigalėjo tyla ir ramybė. 

Kiekviename kieme susirinko po dvi kohortas gladiatorių; 
dėl vietos stokos jie išsirikiavo glaudžiomis gretomis — po še- 
šiolika žmonių į ilgį ir po trisdešimt du į plotį. Jie stovėjo tylė- 
dami ir susijaudinę laukė, ką pasakys tribūnai ir centurionai, 
susirinkę pasitarti vienoje iš fechtavimo salių. Buvo sprendžia- 
mas likimas to švento reikalo, kuris visus juos suvienijo ir su- 
jungė iškilminga priesaika. 

Visa tai dėjosi kaip tik tuo metu, kai Spartakas ir Enomajas, 
nugalėję tiek kliūčių ir pavojų, atsidūrė prie Lentulo mokyklos. 
Čia jiems teko sustoti, mat nepatyrę legionieriai, bijodami pa- 
klysti šiame gatvelių labirinte, buvo uždegę fakelus, ir jų švie- 
soje gladiatoriai staiga pamatė blizgant ietis, kardus ir šalmus. 

- Legionieriai, - šnibžtelėjo Enomajas. 

- Taip, - atsakė Spartakas, kuriam plyšo širdis matant šį 
reginį. 

— Vadinasi, pavėlavom... Mokykla apsupta. Ką darysim? 

- Palauk! 

Ir rudiarijus įtempė klausą - bene išgirs kokį tolimą balsą 
ar šiaip garsą; išplėtęs akis, jis nerimastingai sekė fakelą, kuris 
slinko gatvelėmis iš rytų į vakarus ir pagaliau visai pradingo. 

Tada Spartakas tarė Enomajui: 

- Stovėk ir tylėk. 

Su didžiausiu atsargumu jis ėmė tyliai sėlinti gatvele link 
tos vietos, kur ką tik buvo praėję romėnų legionieriai. Žengęs 
kokius šešis ar septynis žingsnius, trakas sustojo: jo dėmesį pa- 
traukė vos girdimas tapsėjimas; jis pridėjo delną prie kaktos ir, 
gręžte gręždamas akimis tamsą, išvydo juodą minią, judančią 
gatvės gale. Tada su palengvėjimu atsiduso, atsargiai grįžo pas 
Enomają, paėmė jį už rankos, nusėlino kartu ta pačia gatvelė 
toliau, pasuko į kairę ir, paėjęs apie dešimt žingsnių nauju ta- 
keliu, sustojo ir skubiai šnibžtelėjo draugui: 

- Jie dar tik pradėjo supti mokyklą. Dabar stato visose san- 
kryžose kareivių būrius, bet mes geriau pažįstame šiuos klai- 
džius takelius ir dešimčia minučių greičiau už juos būsime 
prie mokyklą juosiančios sienos. Toje pusėje siena apirusi ir ne 
daugiau kaip dvidešimt aštuonių pėdų aukščio. Pro ten mes ir 
įsigausime į vidų. 

Taip šis nepaprastas žmogus - tokioj situacijoj net didžiau- 
sias drąsuolis sutriktų - ramiai ir atkakliai grūmėsi su jam 
nepalankiu likimu ir kiekvieną akimirką išmintis bei energija 
teikė jam vis naujų ir naujų jėgų, kad išgelbėtų stovintį ant pra- 
žūties slenksčio reikalą. 

Iš tikrųjų viskas įvyko taip, kaip trakas buvo numatęs. Spar- 
čiai slinkdami tamsiomis ir kreivomis gatvelėmis, jie su Eno- 
maju pasiekė mokyklos sieną toje vietoje, kur ji buvo žemiau- 
sia. Čia Enomajas vikriai kaip katė - ko sunku buvo tikėtis iš 
tokio milžino — pradėjo ropštis į viršų, kabindamasis už akme- 
nų briaunų, kyšančių iš seno apirusio mūro, nuo kurio buvo 
nubyrėjęs tinkas. Netrukus jis jau atsidūrė ant sienos viršaus ir 
ėmė leistis į kitą pusę, o tai buvo dar sunkiau negu kabarotis 
aukštyn. 

Vos tik germanas dingo iš akių, Spartakas atsirėmė dešine 
ranka į kyšantį iš sienos akmenį ir taip pat buvo belipąs šiais 
nepatogiais laiptais. Tačiau kai tik atsirėmė kairiąja, pamiršęs, 
kad ji išnarinta, suriko iš baisaus skausmo ir nukrito aukštiel- 


ninkas žemėn. 


- Kas atsitiko, Spartakai? - prislopintu balsu paklausė Eno- 
majas, jau nušokęs į mokyklos kiemą. 

— Nieko, - atsakė rudiarijus. Sukaupęs visą valią, pašoko ir, 
nepaisydamas baisiai sutinusios skaudančios rankos, vėl lyg, 
laukinė ožka ėmė kabarotis siena. - Nieko... išnirusi ranka... 

- Ak, prisiekiu visomis pragaro gyvatėmis! - suriko Enoma- 
jas, vos įstengdamas tramdyti balsą. - Teisybė!.. Mes apie tai 
nepagalvojome... Palauk manęs... Aš tuoj užlipsiu viršun ir tau 
padėsiu. 

Ir jau buvo belipąs, bet išgirdo Spartako balsą: 

— Nieko... nieko... Sakau tau, nieko neatsitiko!.. Nesijudink... 
Aš tuojau būsiu pas tave... Susidorosiu vienas... 

Iš tikrųjų, vos tik nutilo šie žodžiai, ant sienos viršaus pasi- 
rodė galinga trako figūra, ir germanas pamatė, kaip Spartakas 
vikriai leidžiasi gruoblėta siena lyg kokiais laiptais. Pagaliau 
trakas stryktelėjo žemėn ir nuėjo prie Enomajo. 

Germanas šoko prie Spartako ir jau ketino teirautis apie ran- 
ką, bet pamatęs žemės spalvos rudiarijaus veidą, išsprogintas 
lyg stiklines akis, neteko žado. Iš tiesų jo bičiulis buvo panašus 
veikiau į šmėklą negu į žmogų. 

- Spartakai! Spartakai! - tyliai suaimanavo germanas tokiu 
švelniu balsu, kokio iš to šiurkštaus laukinio niekaip nebūtum 
tikėjęsis. - Spartakai, tau taip skauda!.. Labiau, negu žmogus 
gali iškęsti... Spartakai... tau bloga... Sėskis čia. 

Meiliai apkabinęs bičiulį, germanas pasodino jį ant akmens 
ir atrėmė į sieną. 

Spartakas iš tikrųjų buvo be sąmonės; prie fizinių ir morali- 
nių kančių, išgyventų per šias penkias dienas, prisidėjo baisus 
išnarintos rankos skausmas jam ropščiantis per sieną; jis ga- 
lutinai pribaigė rudiarijų. Jo veidas buvo tarytum lavono, tik 
šaltą kaip marmuras kaktą pylė prakaito lašai, pamėlusias lū- 
pas tampė mėšlungis, o pro stipriai sukąstus dantis kartais iš- 
sprūsdavo vos girdima dejonė. Kai Enomajas jį atrėmė į sieną, 
Spartakas nulenkė galvą ant peties ir sustingo. 

Atrodė nebegyvas. 

Rūstusis germanas, aplinkybių paverstas rūpestinga slauge, 
be galo švelniai, kas visai nesiderino su galingu jo kūnu, paėmė 
Spartako ranką ir atsargiai ją pakėlęs atsmaukė tunikos ranko- 
vę. Dilbis buvo smarkiai ištinęs, storas kaip trinka, ir Enomajui 
dingtelėjo, kad reikėtų jį parišti. Jis nedelsdamas puolė vykdyti 
savo sumanymą ir paleidęs bičiulio ranką ėmė plėšti savo rudo 
apsiausto skverną. Bet kai ranka, nuslydusi nuo kelio, atsitren- 
kė į žemę, Spartakas krūptelėjo, sudejavo ir atmerkė akis; pa- 
mažu jam vėl grįžo sąmonė. 

Nuo skausmo jis apalpo, nuo skausmo ir atsipeikėjo. O kai 
tik atsipeikėjo, apsidairė aplinkui, susivokė kur esąs ir pašokęs 
ant kojų garsiai su pašaipa šūktelėjo: 

- Štai tau ir didvyris!.. Prisiekiu Olimpo Jupiteriu, Spartakas 
virto pasigailėjimo verta boba! Mūsų broliai žudomi, mūsų rei- 
kalas ant pražūties slenksčio, o aš sau alpstu kaip koks lepšis! 

Enomajui šiaip taip pavyko traką įtikinti, kad aplinkui visur 
ramu ir jie ateisią gladiatorių apginkluoti laiku; be sąmonės jis 
išbuvęs ne daugiau kaip dvi minutes, tačiau su ranka labai pra- 
sti popieriai. 

Germanas stipriai apvyturiavo Spartakui ranką ir, iš laisvo- 
jo tvarsčio galo padaręs raištį, pakabino ją ant krūtinės. 

— Dabar tau ne taip skaudės. Spartakui užtenka vienos deši- 
nės, kad būtų nenugalimas! 

— Kad tik gautume kardus! - atsakė trakas, skubėdamas į 
artimiausią namą. 

Netrukus abu gladiatoriai įžengė į vidų; priekinė salė buvo 
tuščia, ir jie išėjo į kiemą. 

Ten tyliai stovėjo į dvi kohortas surikiuoti gladiatoriai. Neti- 
kėtai pasirodžius Spartakui ir Enomajui, jie taip nudžiugo, kad 
ėmė garsiai šūkauti. 

- Tylos! - riktelėjo Spartakas galingu balsu. 

- Tylos! - pakartojo Enomajas. 

- Tylėkite ir neardykite gretų, dabar ne metas tuščiai šūkau- 
ti, - pridūrė trakas. 

Ir kai stojo tyla, jis paklausė: 

- O kur tribūnai, centurionai, viršininkai? 

- Čia pat, Auroros mokykloje tariasi, ką mums daryti, — at- 
sakė dekanas, išeidamas į priekį. - Mokykla apsupta romėnų 
kohortų, o ginklų sandėlius saugo gausūs legionierių būriai. 

— Žinau, - atsakė Spartakas ir kreipdamasis į Enomają pri- 
dūrė: - Eime į Auroros mokyklą. 

Paskui, atsigręžęs į tūkstantį kieme išsirikiavusių gladiato- 
rių, garsiai tarė: 

— Vardan visų dangaus ir pragaro dievų, įsakau laikytis ty- 
los ir ramybės! 

Išėjęs iš senosios mokyklos (taip buvo vadinamas pastatas, 
kuriame jie užtruko tas kelias minutes), Spartakas, lydimas 
Enomajo, pro Herkulio mokyklą nužingsniavo į Auroros mo- 
kyklą, kur fechtavimo salėje kokie du šimtai gladiatorių virši- 
ninkų — tribūnų, centurionų ir Engiamųjų sąjungos aukščiau- 
siosios vadovybės narių - šykščioje kelių deglų šviesoje svarstė 
išsigelbėjimo iš šios nepaprastai pavojingos padėties planą. 

- Spartakas! - sušuko apie trisdešimt balsų, vos tik išblyškęs 
ir sužalotas rudiarijus pasirodė salėje. 

- Spartakas! - pakartojo kiti, ir jų balsuose suskambėjo nuo- 
staba ir džiaugsmas. 

— Mes pražuvome! - tarė gladiatorius, pirmininkaujantis su- 
sirinkimui. 

-— Dar ne, - atsakė Spartakas, - jei tik mums pavyks užimti 
bent vieną ginklų sandėlį. 

- Argi mes galėsim? 

- Greitai romėnų kohortos mus užpuls. 

- Sukapos visus į gabalus! 

- Ar turite deglų? - paklausė Spartakas. 

- Yra gal trys šimtai penkiasdešimt ar keturi šimtai. 

- Štai mūsų ginklai! - sušuko Spartakas, ir jo akys suspindo 
džiaugsmu. 

Po valandėlės jis pridūrė: 

- Iš visų dešimties tūkstančių šios mokyklos gladiatorių, 
jūs, be abejo, esate patys narsiausi, patys šauniausi kariai, ir 
mūsų nelaimės draugai, reikia manyti, neapsiriko išrinkdami 
jus vadovais. Kad jūs iš tiesų drąsūs kaip liūtai, turite įrodyti 
šįvakar. Ar viskam esate pasiryžę? 

- Viskam! — vienu balsu tvirtai atsakė du šimtai gla- 
diatorių. 

— Netgi be ginklų kautis prieš ginkluotus, nors jus kaip avis 
pjautų? 

— Mes pasiryžę viskam! — su dar didesniu entuziazmu pa- 
kartojo gladiatoriai. 

— Tad greičiau!.. Neškite šen visus deglus!.. Padvigubinsi- 
me, patrigubinsime jų skaičių, jeigu bus galima. Uždegsime 
juos - tai bus mūsų ginklai. Pulsime artimiausio sandėlio sar- 
gybą, priversime ją bėgti, tada padegsime duris ir gausime tiek 
ginklų, kiek reikės, kad pasiektume tikrą ir visišką pergalę. Ne, 
prisiekiu šventaisiais Olimpo dievais, ne viskas prarasta, kol 
dar gyvas tikėjimas, ne viskas prarasta, kol yra drąsos, mes lai- 
mėsime, jeigu pasiryžome nugalėti arba mirti! 

Rudiarijui sakant šią kalbą, išblyškusį jo veidą buvo tarytum 
apšvietusi antgamtinė šviesa: toks dvasingas ir gražus jis atro- 
dė, taip spinduliavo jo akys; ir tas tikėjimas, tas entuziazmas, 
įkvėpęs šį netekusį jėgų, nusikamavusį, vos gyvą žmogų, lyg 
elektros kibirkštis uždegė čia susirinkusių dviejų šimtų gladia- 
torių širdis; akies mirksniu visi pašoko ir puolė į kambarėlį, 
kur įžvalgusis Spartakas buvo liepęs sunešti deglus ne tik iš 
Auroros, bet ir iš kitų septynių mokyklų. Deglų ten buvo kuo 
įvairiausių: iš pakulų su derva bei taukais, iš balanų, supintų į 
tuščiavidurės gniūžtes ir pripiltų degios medžiagos, buvo fake- 
lų iš suvytų virvelių, sumirkytų derva arba vašku. Gladiatoriai 
čiupo juos nelyginant kardus, uždegė ir, įnirtingai mojuoda- 
mi šiais iš pažiūros tokiais menkučiais ginklais, buvo pasiryžę 
žūtbūt ne tik patys išsigelbėti, bet ir išgelbėti visus. 

Tuo metu centurionas Popilijus, sustiprinęs prie visų miesto 
vartų sargybos postus, atvedė į gladiatorių mokyklą tris šim- 
tus legionierių ir perdavė juos tribūnui Titui Servilianui. O prie 
Fortūnos vartų su savo centurionais atvyko apie septynis šim- 
tus Kapujos miesto apsaugos kareivių su pačiu prefektu Meci- 
jum Libeonu priešaky. 

Mecijus Libeonas buvo aukštas, storas, putnus kokių pen- 
kiasdešimties metų vyras; jo skaistus raudonas veidas bylojo, 
kad šis žmogus mėgsta taiką, ramybę, kad jam toli gražu ne- 
svetimi epikūriški malonumai prie vyno taurės ir gausiai ap- 
krauto stalo. 

Jau daug metų Mecijus buvo Kapujos prefektas ir plačiai 
naudojosi privilegijomis, kurias teikė aukštas ir pavydėtinas 
jo postas. Ramiu laiku jo pareigos buvo gana nesudėtingos ir 
nekėlė daug rūpesčių. Audra jį užklupo staiga, nepasiruošusį, 
ir jis pasijuto lyg žmogus, dar kaip reikiant nepabudęs iš ma- 
lonaus sapno; vargšas prefektas visai pametė galvą, buvo pa- 
našus į viščiuką, įsipainiojusį pakulų gniūžtėje. 

Tačiau padėties rimtumas, bausmės baimė, energingi tuščia- 
garbės ir ryžtingos jo žmonos Domicijos reikalavimai, pagaliau 
narsiojo tribūno Serviliano patarimai paėmė viršų, ir Mecijus, 
ne visai suprasdamas, kas čia dedasi, galiausiai ryžosi ką nors 
daryti, duoti kokius nors nurodymus, neturėdamas jokio su- 
pratimo, kas iš viso to gali išeiti. 

Viena iš tokių nenumatytų pasekmių buvo tai, jog pasku- 
bom surinkti ir blogai ginkluoti septyni šimtai pačių šauniau- 
sių Kapujos miesto saugų pareikalavo, kad į mūšį juos vestų 
pati aukščiausioji miesto valdžia, patsai prefektas, mat tik juo 
vienu jie pasitikį. Persigandęs Mecijus, kuris nesijautė saugus 
netgi savo rūmuose, dabar buvo priverstas nuosavu kailiu pa- 
tirti visus tiesioginio vadovavimo sunkumus. 

Iš pradžių apdujęs iš baimės vargšelis energingai atsisakinė- 
jo patenkinti saugų prašymą, sugalvodamas įvairiausių prie- 
žasčių ir argumentų: jis, girdi, esąs togos, o ne kardo žmogus, 


247 


iš mažumės neišmokytas nei ginklą valdyti, nei apskritai karo 
dalykų, tvirtino, esą jis reikalingas prefektūroje, kad galėtų vis- 
kuo rūpintis, viską numatyti bei organizuoti, bet Kapujos sena- 
toriams spaudžiant, kareiviams reikalaujant, žmonai bambant, 
vargšas žmogelis noromis nenoromis turėjo užsidėti šarvus, 
šalmą ir prisisegti kardą. Pagaliau jis išžygiavo su savo saugais 
gladiatorių mokyklos link ne kaip vadas, einąs kariuomenės 
priešaky mušti priešo, o kaip žynio vedama pjauti auka. 

Kai Kapujos saugų būrys pasiekė Fortūnos vartus, prefekto 
pasitikti išėjo tribūnas Servilianas, lydimas Lentulo Baciato ir 
dviejų centurionų: Popilijaus bei Gajaus Elpidijaus Solonijaus; 
jis pareiškė, kad būtina sušaukti pasitarimą ir kuo greičiau ap- 
tarti veiksmų planą. 

- Taip... pasitarimą, pasitarimą... lengva pasakyti, pasitari- 
mą... reikia pirma įsitikinti, ar visi žino... ar visi gali... - visai 
susipainiojęs, vebleno Mecijus; jo sumišimą dar labiau didino 
noras paslėpti jį apėmusią baimę. 

- Todėl, kad... galiausiai... - kalbėjo prefektas patylėjęs, no- 
rėdamas parodyti, kad jis kažką svarsto. - Aš žinau visus res- 
publikos įstatymus, o reikalui esant galiu ir kardo imtis... jeigu 
tėvynė pareikalaus... kai pareikalaus... galiu net gyvybę paau- 
koti... bet vadovauti kareiviams... štai taip... nepasiruošus... ne- 
žinant netgi prieš ką... Kaip?.. Kur?.. Todėl, kad... jeigu priešas 
būtų matomas... atvirame lauke... aš žinočiau, ką daryti... mo- 
kyti manęs nereikėtų... bet... 

Jo raizgi oracija išseko; kad ir kaip jis ieškojo, pasikrapšty- 
damas tai ausį, tai nosį, reikalingo žodžio savo kalbai užbaigti, 
bet nieko nerado, ir, priešingai gramatikos taisyklėms, vargšui 
prefektui teko užbaigti sakinį jungtuku „bet“. 

Tribūnas Servilianas, kuris puikiai žinojo prefekto būdą, 
šyptelėjo, pamatęs, į kokią bėdą tasai pateko; norėdamas jam 
padėti ir kartu padaryti tai, ką pats buvo numatęs, tarė: 

- Aš manau, yra viena galimybė užkirsti kelią šių valkatų 
sąmokslui: saugoti ir ginti ginklų sandėlius; uždaryti mokyk- 

los vartus ir žiūrėti, kad pro juos niekas neprasmuktų; užtverti 
visas gatves ir užrakinti miesto vartus. Visu tuo aš jau pasi- 
rūpinau. 

— Tu puikiai padarei, šaunusis Servilianai, tuo pasirūpin- 
damas, - oriai tarė prefektas, labai patenkintas, kad tribūnas 
ji išvadavo nuo rūpesčių duoti įsakymus ir nuo atsakomybės 
už juos. 

— Dabar, - pridūrė Servilianas, - mano žinioje yra apie šimtą 
penkiasdešimt legionierių. Susijungęs su narsiaisiais tavo sau- 
gais, aš galėčiau stoti prieš riaušininkus, juos išsklaidyti ir su- 
varyti į narvus. 

— Nuostabu! Puikiai sugalvota! Kaip tik tai aš ir norėjau pa- 
siūlyti! - sušuko Mecijus Libeonas, nesitikėjęs, kad Servilianas 
apsiims vadovauti operacijai. 

- Otu, išmintingasis Libeonai, kad jau esi toks uolus ir nori 
pats asmeniškai dalyvauti operacijoje... 

— O... Kai čia esi tu... drąsus ir kovose patyręs žmogus... ma- 
nau, kad man kišti nosį... O ne!.. Niekad nebus, kad aš... 

- Kad jau taip nori, - kalbėjo tribūnas, pertraukdamas pre- 
fektą, - tai gali su šimtine Kapujos saugų pasilikti prie Herkulio 
mokyklos vartų, jie nuo čia ne toliau kaip per du lanko šūvius. 
Kartu su ten jau pastatytais legionieriais saugosite išėjimą... 

- Bet... tu supranti, kad... juk aš togos Žmogus... tačiau... jei- 
gu tu manai, kad... 

- A, suprantu: tu norėtum pats susiremti su tom padugnėm, 
su kuriom mes, galimas daiktas, būsime priversti... tačiau ir šių 
vartų apsauga - labai svarbus dalykas, taigi prašau tave imtis 
vykdyti šį uždavinį. 

Ir tyliai šnibžtelėjo prefektui į ausį: 

- Tau negrės joks pavojus. 

Paskui jau garsiai pasakė: 

- Tačiau jeigu tu manai organizuoti kitaip... 

— Ne... ne... - tarė jau šiek tiek padrąsėjęs Mecijus Libeo- 
nas. - Žygiuok, drąsusis jaunikaiti, ir išvaikyk tuos riaušinin- 

kus, o aš su šimtine kareivių eisiu į nurodytą vietą, ir tegul tik 
kas pabando prasmukti pro vartus... tegul tik pabando mus už- 
pulti... tai... pamatysite... jie pamatys... bus jiems riesta... Nors... 
aš togos žmogus... bet dar pamenu savo jaunystės žygius... ir 
vargas nelaimingiesiems... jeigu... 

Taip bambėdamas ir save drąsindamas, jis paspaudė Servi- 
lianui ranką ir, lydimas centuriono su šimtinė saugų, nužygia- 
vo į savo postą, širdyje apverkdamas liūdną padėtį, kurioje jis 
atsidūrė dėl tų dešimties tūkstančių maištininkų kvailų svai- 
čiojimų, ir karštai trokšdamas, kad tik kuo greičiau vėl grįžtų 
palaiminga praėjusių dienų ramybė. 

Tuo tarpu gladiatoriai, tai guosdamiesi viltimi, tai puldami 
į neviltį, vis dar stovėjo kiemuose, laukdami įsakymų iš savo 
viršininkų, kurie, apsiginklavę deglais, rengėsi bet kokia kai- 
na užimti Herkulio mokyklos ginklų sandėlį, saugomą pen- 
kiasdešimties legionierių bei vergų, irgi pasiryžusių žūtbūti- 
nei kovai. 

Bet kai Spartakas, Enomajas ir jų draugai jau ketino įsiverž- 
ti į koridorių, vedantį ginklų salėn, trimito garsas sudrumstė 
nakties tylą ir liūdnai nuaidėjo kiemuose, kur išsirikiavę stovė- 
jo gladiatoriai. 

- Tylos! - šūktelėjo Spartakas, užtverdamas fakelu drau- 
gams kelią ir atidžiai įsiklausydamas. 

Iš tikrųjų tuoj po trimito pasigirdo šauklio balsas. Romos 
senato vardu jis siūlė maištininkams išsiskirstyti ir grįžti į savo 
narvelius, įspėdamas, kad priešingu atveju po antrojo signalo 
jie bus respublikos karinių pajėgų išvaikyti. 

Šauklio balsą palydėjo galingas pratisas riaumojimas, bet šį 
skelbimą lyg; kalnai aidą pakartojo kiti šaukliai prie visų kie- 
mų, kur tik stovėjo gladiatoriai. 

Spartakas keletą minučių tarsi abejojo. Niūrus ir baisus 
buvo jo veidas, akys įbestos į žemę, kaip žmogaus, kuris tariasi 
pats su savimi. Paskui jis atsigręžė į draugus ir garsiai, kad visi 
girdėtų, tarė: 

- Jeigu dabartinė mūsų ataka baigsis sėkmingai, mes turėsi- 
me kardų, o su jais užimsime kitus mokyklos ginklų sandėlius 
ir laimėsime pergalę. Jeigu puolimas nepasiseks, mums liks 
tik viena išeitis išgelbėti laisvei nuo visiškos pražūties. Tegul 
vyresnieji abiejų legionų centurionai iš čia išeina ir grįžta pas 
mūsų draugus; jeigu po ketvirčio valandos jūs neišgirsite mūsų 
laisvės himno, liepkite visiems išsivaikščioti po savo narvelius: 
tai bus ženklas, kad mums nepavyko paimti ginklų. Tuo atve- 
ju mes išversime arba sudeginsime dureles, esančias per pusę 
lanko šūvio nuo Herkulio vartų, ir įsiveržę į Ganimedo smuklę 
apsiginkluosime tuo, kas po ranka paklius, nugalėsime savo 
kelyje visas kliūtis, tada, nesvarbu, kiek mūsų liktų gyvų - šim- 
tas, šešiasdešimt ar trisdešimt, - Vezuvijaus kalne įsirengsime 
stovyklą ir iškelsime laisvės vėliavą. Tegul mūsų broliai ten 
renkasi pačiais trumpiausiais keliais, ginkluoti ar beginkliai, 
būriais ar po vieną. Nuo ten... ir prasidės engiamųjų karas su 
engiančiaisiais. 

Po trumpos pauzės, matydamas, kad vyresnieji centurionai 
nesiryžta palikti vietą, kur šiuo metu grėsė didžiausias pavo- 
jus, pridūrė: 

- Armodijau, Kluvianai! Aukščiausiosios vadovybės vardu 
įsakau jums eiti! 

Abu jaunuoliai nuleido galvas ir su širdgėla nuėjo į skirtin- 
gas puses. 

Tada Spartakas, atsigręžęs į savo draugus, tarė: 

— O dabar... pirmyn! 

Jis pirmasis įėjo į koridorių, kur buvo ginklų sandėlis, ir 
kartu su Enomaju žaibo greitumu puolė legionierius, kurių 
viršininkas, vienakis ir vienarankis veteranas, stovėjo laukda- 
mas ir rėkė: 

- Pirmyn!.. Pirmyn!.. Na, niekingi gladiatoriai... Pir... 

Bet jis nesuspėjo baigti: ištiesęs ranką su storu liepsnojančiu 
deglu, Spartakas smogė jam per burną. 

Senasis legionierius sustūgo ir atsitraukė, o kareiviai veltui 
mėgino kardais pasiekti Enomają ir Spartaką, kurie su beviltiš- 

ku įniršiu švaistėsi neįprastu, bet jų rankose baisiu ginklu. Jie 
vis labiau ir labiau spaudė sargybą, kol pagaliau nubloškė ją 
nuo sandėlio durų. 

Tuo tarpu Tito Serviliano vadovaujami legionieriai ir Ka- 
pujos saugai, pasidaliję į du būrius, kurių vienam vadovavo 
centurionas Popilijus, o antram Elpidijus Solonijus, kai vėl su- 
skambo trimitai, įsiveržė iš karto į tris kiemus ir ėmė laidyti 
ietis į ten susirinkusius beginklius gladiatorius. 

Tai buvo baisi akimirka. Tankus iečių lietus žeisdamas ir žu- 
dydamas krito į pačią tirštumą beginklių žmonių, kurie klai- 
kiai rėkdami ir keikdamiesi traukėsi prie išėjimų iš kiemo ir 
vienu balsu šaukė: 

— Ginklų!.. Ginklų!.. Ginklų!.. 

Bet iečių lietus nesiliovė. Greit gladiatorių traukimasis vir- 
to panišku bėgimu. Prie durų pasidarė spūstis, koridoriuose ir 
praėjimuose - kamšatis, gladiatoriai dūmė slėptis į savo narve- 
lius, griuvinėjo, lipo vieni kitiems per galvas, ir visa didžiulė 
Lentulo mokykla skardėjo nuo paklaikusio jų riksmo, keiks- 
mų, maldavimų, mirštančiųjų ir sužeistųjų dejonių. 

Gladiatorių žudynės pirmuosiuose trijuose kiemuose ir jų 
bėgimas sukėlė paniką bei neviltį ir kitų kiemų kohortose; jų 
eilės pradėjo retėti, jauktis ir greit visai suiro. Jeigu šie žmonės 
būtų turėję ginklus, jie būtų kovęsi ir arba žuvę visi ligi vieno, 
arba laimėję visišką pergalę netgi prieš du romėnų legionus. 
Tačiau būdami beginkliai ir pasmerkti žūti, gladiatoriai negalė- 
jo ir nenorėjo pasilikti kartu nė ketvirčio valandos - kiekvienas 
galvojo tik kaip pačiam išsigelbėti. 

O Spartakas ir Enomajas petys į petį su kitais dviem drau- 
gais grūmėsi lyg alkani liūtai. Ankštas koridorius trukdė kautis 
daugiau kaip keturiems iš karto, ir per trumpą laiką jiems pa- 
vyko nublokšti legionierius nuo durų; įnirtingai persekiodami, 
jie nustūmė legionierius į atrijų, kur jau buvo susirinkę daugiau 
kaip šimtas gladiatorių su deglais. Vienus legionierius jie apsu- 
po, nuginklavo ir nužudė, o kiti, apdegintais veidais, apakin- 

ti, leidosi bėgti. Tuo metu koridoriuje likę gladiatoriai sumetė 
deglus į krūvą palei sandėlio duris, bandydami jas padegti ir 
prisigauti prie ginklų. 

Staugdami iš skausmo, legionieriai kaip pakvaišę išsilakstė 
į visas puses, kai kurie iš jų susidūrė su bėgančiais nuo iečių 
krušos gladiatoriais ir buvo jų sutrypti, kiti pateko tarp Servi- 
liano, Popilijaus ir Solonijaus kohortų, kurios persekiodamos 
priešą ėjo glaustomis gretomis. 

Tribūnas ir centurionas buvo įspėti apie gresiantį pavojų, 
kuris galėjo išplėšti tiesiog jiems iš rankų taip lengvai pasiektą 
pergalę. Todėl Popilijus nuskubėjo į Herkulio mokyklą, įsiver- 
žė į koridorių, kur ginklų sandėlio durys jau buvo pradėjusios 
liepsnoti, ir pamatęs, kad kardais prieš deglus nieko nepada- 
rys, įsakė užpakalinėms eilėms svaidyti į priešą ietis. Šis gin- 
klas ir čia greitai palaužė sukilėlių drąsą. 

Spartako būrys traukėsi, tačiau čia buvo patys narsiausi ir 
stipriausi gladiatoriai, tad jie traukėsi tvarkingai, mėtydami į 
priešą deglus, nepamiršdami pasiimti smygsančių iš sužeistųjų 
ir nukautųjų kūnų iečių; atsidūrę koridoriaus gale, kapodami 
irbadydami ietimis kaip kardais, jie įnirtingai grūmėsi, neleido 
legionieriams prasiveržti į atrijų. 

Išėjęs su Enomaju ir šimtine draugų į kiemą, Spartakas pa- 
matė paniškai bėgančius gladiatorius. Iš riksmo ir vaitojimų jis 
suprato, kad kiemuose viskas žlugo; taigi beliko vienas kelias 
išsigelbėti: išsiveržti iš mokyklos ir paieškoti prieglobsčio ant 
Vezuvijaus kalno. 

Grįžęs į atrijų, jis suriko griausmingu balsu, kuris nustelbė 
kautynių triukšmą: 

- Kas turi kardą, stokite čia ir ginkite kiek galėdami šį išėji- 
mą nuo legionierių! 

Keletas gladiatorių, ginkluotų iš sandėlio sargų atimtais 
kardais ir ietimis, kaip gyva siena stojo prie išėjimo, kurį bergž- 
džiai stengėsi užimti Popilijaus būrys; patsai Popilijus, sužeis- 
tas į dešinę ranką ir galvą, narsiai kovėsi pirmojoje gretoje. 

- Paskui mane! - suriko Spartakas, aukštai iškėlęs deglą ir 
juo mosuodamas. 

Drauge su Enomaju jis nubėgo prie mokyklą juosiančios 
sienos, į tą vietą, kur siauri, žemi, senų seniausiai užkalti ir už- 
griozdinti varteliai dabar jiems buvo vienintelis išsigelbėjimo 
kelias. 

Bet jiems sudeginti būtų prireikę mažiausiai pusvalandžio, ir 
nugalėtojai, slinkdami visomis gatvelėmis ir takeliais, būtų spėję 
jiems sutrukdyti. Be to, gladiatoriai neturėjo nei kirvių, nei kūjų. 
Ką gi daryti?.. Kaip išversti, ir kuo greičiau, šiuos vartelius? 

Visi susijaudinę karštligiškai ėmė ieškoti kokios nors prie- 
monės šiam tikslui pasiekti. Staiga milžinas Enomajas, paste- 
bėjęs netoliese gulintį marmurinės kolonos gabalą, riktelėjo: 

- Patys stipriausieji, į priekį! 

Beregint septynetas ar aštuonetas pačių aukščiausių ir stip- 
riausių gladiatorių išėjo į priekį ir atsistojo priešais Enomają. 
Permetęs juos prityrusiu žvilgsniu, jis pasilenkė prie kolonos 
ir, pakišęs rankas po vienu jos galu, tarė aukštam ir tvirtam be- 
veik kaip jis pats samnitui: 

- Na, pažiūrėsime, ar stiprus esi. Imk už kito galo. 

Visi suprato Enomajo ketinimą ir pasitraukė, duodami 
kelią. Germanas su samnitu lengvai pakėlė koloną, pernešė 
arčiau vartelių, paskui įsiūbavo šį didžiulį marmuro luitą ir 
iš visų jėgų trenkė juo į duris, kurios nuo baisaus smūgio su- 
braškėjo. 

Dar du kartus gladiatoriai smogė kolona į duris, ir tik po 
trečio karto jos subyrėjo į šipulius. Tada, užgesinę ir numetę 
deglus, jie tyliai išslinko paskui Spartaką pro atsivėrusią angą 
ir tamsiomis siauromis gatvelėmis nuėjo į Ganimedo smuklę. 

Virš smuklės durų kabojo iškaba, kur bjauriai nutepliotas 
Ganimedas pylė raudoną kaip sukrešėjęs kraujas nektarą dar 
bjauresniam Jupiteriui. Smuklė stovėjo per lanko šūvį nuo var- 
tų, kur ėjo sargybą legionieriai ir Kapujos saugai, vadovaujami 
geraširdžio storulio Mecijaus Libeono. 

Tyliai ir atsargiai slinko vorele paskui savo vadą du šimtai 
gladiatorių, kol, išgirdę Spartako pusbalsiu ištartą įsakymą, 
sustojo. 

Trakas, germanas ir dar koks septynetas ar aštuonetas vyrų 
įėjo smuklėn. Jos šeimininkas rudiarijus, baisiai nerimaudamas 
dėl kautynių baigties - apie jas jis galėjo tik spėlioti iš riksmų 
“ir triukšmo mokykloje, - išbėgo pasitikti gladiatorių ir pradėjo 
klausinėti: 

— Na, kaip?.. Kas gero?.. Kaip vyksta mūšis? 

Bet Spartakas, ryžtingai nutraukęs jo klausinėjimus, tarė: 

- Vibinijau, duok mums visus ginklus, kokius tik turi. Duok 
viską, kas narsių žmonių rankose gali tapti ginklu. 

Ir pribėgęs prie židinio Spartakas čiupo didžiulį iešmą, o 
Enomajas nusikabino nuo sienos kirvį. Surinkęs į glėbį iešmus, 
peilius bei dalgius, Spartakas išėjo į gatvę ir išdalijo šiuos gin- 
klus gladiatoriams. Jo pavyzdžiu pasekė kiti, ir netrukus visi 
buvo apsiginklavę; iš smuklės jie dar pasiėmė trejas nedideles 
kopėčias ir keletą virvių. 

Spartakas priekyje, paskui jį ir kiti tylėdami traukė link gat- 
vės, kur stovėjo romėnų kareiviai. Nespėjo legionieriai nė aliar- 
mo signalo duoti, o gladiatoriai puolė juos tarytum laukiniai 
žvėrys, kaip pasiutę ėmė kapoti, badyti, žudyti. 

Kautynės tetruko keletą minučių; įnirtingas gladiatorių puo- 
limas greit baigėsi legionierių ir Kapujos saugų sutriuškinimu. 

Jaunas centurionas Kvintas Voluzijus kėlė kareivių ūpą, pats 
kirsdamas iš peties ir šaukdamas: 

- Pirmyn, kapujiečiai!.. Drąsiau, vardan Tifatų Jupiterio!.. 
Mecijau... narsusis Mecijau!.. Drąsink kareivius! 

Netikėtai užpuolus gladiatoriams, Mecijų apėmė tokia pa- 
nika, kad jis pasislėpė savo nedidelio būrio užpakalyje; girdė- 
damas, kaip centurionas jį primygtinai kviečia atlikti pareigą, 
jis ėmė šaukti, pats nežinodamas, ką sako: 

- Žinoma... be abejo... Kapujiečiai, drąsiau! Pirmyn! Narsieji 
kapujiečiai... Aš vadovausiu... jūs kaukitės... Nebijokite nieko... 
Muškite... Žudykite!.. 

Ir sulig kiekvienu žodžiu jis vis žengdavo žingsnį atgal. 

Drąsusis Kvintas Voluzijus krito, Spartako kiaurai pervertas 
iešmu, ir prasiveržę gladiatoriai kapodami ir badydami pasi- 
leido bėgti pro nelaimingąjį prefektą, kuris susirietęs puolė ant 
kelių ir drebančiu balsu ėmė kūkčiodamas maldauti: 

- Aš togos Žmogus... aš nieko nepadariau... nieko pikta... Pa- 
sigailėkite... pasigailėkite... o narsuoliai!.. Dovanokite!.. 

Jo maldavimai greit liovėsi, nes Enomajas, bėgdamas pro 
šalį, taip spyrė jam į krūtinę, kad storulis nusirito kūlversčiais 
ir už kelių žingsnių žnektelėjo žemėn be sąmonės. 

Kai gladiatoriai nubėgo kokius tris šimtus žingsnių, Sparta- 
kas sustojo ir uždusęs tarė Enomajui: 

- Pusė mūsiškių turi pasilikti čia ir bent pusvalandžiui su- 
laikyti persekiotojus, kad kita pusė spėtų perlipti per miesto 
sieną. 

- Pasiliksiu aš! - sušuko Enomajas. 

- Ne, tu nuvesi juos į Vezuvijų, o liksiu aš. 

- Jokiu būdu! Jeigu žūsiu aš, tu ir toliau vadovausi kovai, o 
jeigu žūsi tu - viskas bus baigta. 

- Bėk, bėk tu, Spartakai, - sušuko gal dešimt gladiatorių iš 
karto, - mes liksime su Enomaju! 

Girdint šiuos pasiaukojimo ir meilės kupinus žodžius, 
Spartakui iš akių ištryško ašaros; paspaudęs germanui ranką, 
jis tarė: 

- Sudie!.. Lauksiu jūsų ant Vezuvijaus. 

Lydimas gladiatorių, prie kurių Enomajo įsakymu prisidėjo 
ir nešantieji kopėčias, Spartakas dingo miesto sienos link ve- 
dančių gatvelių labirinte, o germanas liepė likusiems gladiato- 
riams eiti į gretimus namus ir išmėtyti pro langus suolus, lovas 
bei kitus baldus gatvei užtverti: jis ruošėsi ilgai ir atkakliai ko- 
vai su romėnų kohortomis. 


"XI skyrius 


NUO KAPUJOS IKI VEZUVIJAUS 


Praėjus dviem valandoms po įvykių, aprašytų dešimtame 
skyriuje, apie vidurnaktį nedidelis pabėgusių iš Lentulo mo- 
kyklos gladiatorių būrys po spartaus žygio sustojo netoli Gnė- 
jaus Kornelijaus Dolabelos vilos, kuri stūksojo ant vaizdingos 
kalvos, tarp Atelano ir Kumų kelių, už aštuoneto mylių nuo 
Kapujos. 

Tuo metu, kai įsitvirtinęs už barikadų Enomajas grūmėsi su 
Romos legionieriais, Spartakas ir jo bičiuliai, surišę draugėn 
trejas kopėčias, tamsos slepiami užlipo ant pylimo; paskui, ri- 
zikuodami nusiversti žemyn, jie šiaip taip užtraukė kopėčias į 
viršų, atrėmė jas į išorinę sienos pusę ir laimingai nulipo apa- 
čion. Čia atraišiojo kopėčias, sudėjo vienas ant kitų ir permetė 
per gilų, pilną vandens ir dumblo griovį, kurio šiaip nebūtų 
galėję perbristi. Įmetę kopėčias griovin, jie sparčiais žingsniais 
pasileido per atvirą lauką, plytintį tarp Atelano ir Kumų kelių. 

Priėjęs prie Dolabelos vilos geležinių vartelių, Spartakas ke- 
lissyk paskambino ten kabančiu varpeliu; ėmė loti šunys, pa- 
žadindami miegantį vartininką, seną vergą tesalą. Mieguistas 
senis, pridengęs ranka varinio žibinto liepsnelę, ėjo prie varte- 
lių graikiškai bambėdamas: 

— Na ir akiplėša, kad jį Jupiteris nubaustų!.. Ir kas čia toks 
valkiojasi po vidurnakčio?.. Na, palauk, pranešiu rytoj namų 
valdytojui. 

Vis dar bambėdamas, senukas priėjo prie vartelių; jam iš pa- 
skos, piktai skalydami, iššiepę iltis, bėgo du didžiuliai sarginiai 
šunys. 

- Tebūna tau maloningas Olimpo Jupiteris ir tepadeda tau 
visada Pegaso Apolonas, - graikiškai tarė Spartakas. - Mes 
graikai gladiatoriai, tokie pat nelaimingi vergai kaip ir tu. Bė- 
game iš Kapujos. Greičiau atidaryk, nes kai jėga įsilaušime, tau 
bus blogai. 

Nesunku įsivaizduoti, kaip persigando senasis tesalas, iš- 
girdęs šiuos žodžius ir pamatęs būrį iškankintų, keistai apsi- 
ginklavusių žmonių. 

Be žado jis stovėjo su aukštai iškeltu žibintu ir veikiau buvo 
panašus į statulą negu į gyvą žmogų. 

Po valandėlės tylos, kurią trikdė tiktai šunų lojimas, Sparta- 
kas paragino senį, rikteldamas griausmingu balsu: 

— Vardan amžinųjų Osos ir Pelijo miškų, ar tu pagaliau ati- 
darysi mums vartus? Ar nutildysi tuos įkyrius savo šunis? 
O gal nori, kad imtumės kirvių? 

Šie žodžiai senį iškart prablaivė; jis išsitraukė raktus ir ėmė 
rakinti vartelius, kartu šaukdamas šunims: 

- Nutilk, Pyrai... Cit, Alkidai!.. Tepadeda jums dievai, drą- 
sieji žmonės!.. Tuoj atidarysiu.. Ar nenutilsite, prakeiktieji!.. 
Jauskitės čia kaip namie!.. Tuoj ateis ūkvaizdis... Jis irgi grai- 
kas... Labai puikus žmogus... Rasite kuo ir pasistiprinti. 

Vos tik gladiatoriai suėjo į vidų, Spartakas liepė užrakinti 
vartelius ir pastatė prie jų penkių žmonių sargybą. Tada, kitų 
lydimas, per keletą minučių pasiekė didžiąją aikštę, apsodin- 
tą įvairių rūšių medžiais; kvepiantys rožių, mirtų ir kadagių 
krūmai tarpo priešais konsulo patricijaus Gnėjaus Kornelijaus 
Dolabelos vilą. 

Čia Spartakas greit perskaičiavo savo draugus: būryje buvo 
vos septyniasdešimt aštuoni žmonės, įskaitant ir jį patį. 

Nuleidęs galvą, Spartakas truputį pagalvojo, paskui atsidu- 
sęs tarė pagarbiai šalia jo stovinčiam galui, aukšto ūgio, tvirto, 
bet grakštaus kūno sudėjimo, balto skaistaus veido rudaplau- 
kiam jaunuoliui, iš kurio mėlynų akių tryško drąsa ir energija: 

- Taip, Bortoriksai... Jeigu mums nusišypsos laimė, tai šis 
nedidelis septyniasdešimt aštuonių narsių vyrų būrelis pradės 
didelį karą ir kilnų reikalą!.. 

Ir tuojau pridūrė: 

- Deja, istorija sprendžia apie reikalo kilnumą pagal jo sėk- 
mę!.. Tačiau... kas žino, ar tiems septyniasdešimt aštuoniems 

narsuoliams nepalikta jos puslapiuose vietos greta trijų šimtų 
Termopilų gynėjų? Kas žino... 


Nutraukęs savo apmąstymus, jis liepė prie visų vartų pa- 
statyti sargybą, tada pasikvietė Dolabelos namų ūkvaizdį. Tai 
buvo Epyro graikas, vardu Peodofilas. Spartakas jį nuramino, 
pasakęs, kad jie iš vilos paimsią tik maisto, kai kuriuos jiems 
reikalingus daiktus ir visus ginklus, kokius čia rasią, kad vilos 
šeimininkui nei jis, nei jo draugai nepadarysią jokios žalos - jie 
čia atėję ne vogti ir ne plėšti. Spartakas įkalbėjo valdytoją gra- 
žiuoju parūpinti visus jiems reikalingus daiktus, jeigu tas norįs 
išvengti prievartos ir kraujo praliejimo. 

Taip gladiatoriai labai greitai gavo valgio bei vyno pasistip- 
rinti ir, Spartakui įsakius, apsirūpino maistu trims dienoms. Jis 
pats mažai valgė ir beveik negėrė, nors jau daug dienų buvo be 
poilsio ir daugiau kaip trisdešimt valandų nieko burnoj neturė- 
jęs. Užtat romėnų patricijaus viloje tarp devyniasdešimties ver- 
gų, dirbančių namų bei lauko darbus, jis netikėtai rado gydy- 
toją. Tai buvo graikas Dionisijas Eudnėjus, kuris nieko daugiau 
neveikė, tik gydė sergančius vergus ir patį vilos šeimininką, kai 
tas čia gyvendavo. 

Gydytojas kuo rūpestingiausiai ėmėsi gydyti rudiarijaus 
ranką. Įstatęs vieton, išnarintą sąnarį jis apdėjo žievėmis, ap- 
suko jas tvarsčiu ir pakabino ranką ant kaklo. Baigęs Dionisijas 
patarė savo pacientui nors truputį pamiegoti ir pailsėti, kad at- 
gautų jėgas, antraip jis galįs susirgti sunkia karštine. Kadangi 
Spartakas jau dabar karščiavo dėl nuovargio ir pastarųjų aš- 
tuonių dienų išgyvenimų, jis pasišaukė Bortoriksą, davė jam 
smulkius tikslius nurodymus ir atsigulęs į patogią lovą kietai 
užmigo. Nors rudiarijus buvo liepęs auštant jį pažadinti, tačiau 
galas, Dionisijo Eudnėjaus patariamas, jo nekėlė, kol Spartakas 
nepabudo pats. 

Miegas grąžino trakui jėgas, jis atsikėlė žvalus, kupinas tikė- 
jimo ir vilčių. Saulė jau bene trys valandos glostė žaviąją vilą ir 
aplinkines kalvas. Iš vienos pusės žaliavo statūs miškingi Ape- 

ninų šlaitai, iš kitos maloniai glamonėjo žvilgsnį miesto pano- 
rama ir laukuose ligi pat jūros išsibarsčiusios vilos. 

Vos atsikėlęs, Spartakas sušaukė visus Dolabelos vergus į 
aikštę ir, ūkvaizdžio bei vergų prižiūrėtojo lydimas, nuėjo į ka- 
lėjimą, kurį turėdavo visos romėnų užmiesčio vilos. Ten bū- 
davo laikomi sukaustyti grandinėmis vergai; juos šeimininkas 
versdavo dirbti su geležiniais pančiais ant rankų ir kojų. 

Spartakas išlaisvino tuos nelaiminguosius — jų buvo dau- 
giau kaip dvidešimt - ir atvedė į aikštę prie kitų. Karštais ir 
visiems suprantamais žodžiais jis išaiškino čia susirinkusiai 
vergų miniai (ją sudarė daugiausia graikai ir ilyrai) gladiatorių 
pabėgimo iš Kapujos priežastį ir esmę jų sumanyto žygio, ku- 
riam jis ryžosi paaukoti savo gyvenimą. Ryškiomis spalvomis 
Spartakas pavaizdavo tą kilnų ir šventą tikslą, dėl kurio sukilė- 
liai pradėjo kovą: grąžinti engiamiesiems tironų atimtas teises, 
panaikinti vergovę ir išlaisvinti visą žmoniją. 

- Kas iš jūsų nori būti laisvas ir verčiau garbingai mirti ko- 
vos lauke su kardu rankoje, užuot buvęs niekingu vergu, kas 
jaučiasi esąs stiprus ir drąsus, galįs pakelti visus karo prieš tau- 
tų pavergėjus sunkumus ir pavojus, kam gėda savo nekenčia- 
mų grandinių, kam jos per sunkios - tegu ima į rankas bet kokį 
ginklą ir seka paskui mus. 

Jausminga Spartako kalba padarė didelį įspūdį čia susi- 
rinkusiems bedaliams: nors ir iškamuoti, jie buvo dar ne visai 
vergijos atbukinti. Pasigirdo pritarimo šūksmai, vergų akyse 
sublizgo džiaugsmo ašaros; daugiau kaip aštuoniasdešimt Do- 
labelos vergų, apsiginklavę kirviais, dalgiais, tridančiais, čia 
pat įstojo į Engiamųjų sąjungos eiles ir davė priesaiką. 

Rastais viloje kardais ir ietimis apsiginklavo Spartakas, Bor- 
toriksas ir patys narsiausieji gladiatoriai. Trakas apdairiai pa- 
skirstė Dolabelos vergus tarp labiausiai patyrusių karių, kad 
šie keltų jiems kovos dvasią ir įkvėptų drąsos. Išrikiavęs savo 
mažutę kohortą, kurioje dabar buvo daugiau kaip šimtas pen- 
kiasdešimt žmonių, Spartakas dvi valandos prieš vidurdienį 

paliko Dolabelos vilą ir nuošaliais takeliais per laukus ir vy- 
nuogynus nužygiavo Neapolio link. 

Greitai žygiuodamas ir niekieno netrukdomas, gladiatorių 
būrys temstant pasiekė Neapolio apylinkes ir Spartakui įsakius 


sustojo už kelių mylių nuo miesto, prie vieno patricijaus vilos. 
Liepęs draugams pasirūpinti maisto dar trims dienoms ir pasi- 
imti visus, kokius tik ras, ginklus, trakas griežčiausiai uždrau- 
dė grobti ir naudoti prievartą. 

Po dviejų valandų būrys iš čia išėjo, pasipildęs dar penkias- 
dešimčia vergų ir gladiatorių, kurie, nusimetę vergijos grandi- 
nes, paliko vilos vienutes bei kalėjimą ir drauge su Spartaku 
išėjo į kilnų karą dėl laisvės. 

Su prityrusio karvedžio sumanumu ir atsargumu Spartakas 
žygiavo visą naktį: jis vedė savo kohortą vingiuotais keliais, 
per gražias kalvas ir kvepiančius laukus, besidriekiančius tarp 
Neapolio ir Atikos. Jis sustodavo prie kiekvienos vilos, kiekvie- 
nų rūmų, bet tik tiek, kiek reikėdavo laiko apsirūpinti ginklais 
ir pašaukti vergus į sukilimą. Švintant jis pasiekė Vezuvijaus 
papėdę ir pasuko į kelią, einantį šio kalno šlaitais nuo Pompė- 
jų į patricijų vilas bei pramogų vietas, ten, kur taip viliojamai 
stūksojo laukinė, atšiauri kalno viršūnė, išraižyta miškų apau- 
gusių skardžių. 

Spartakas sustojo maždaug per dvi mylias nuo Pompėjų ir, 
užėmęs keletą abipus kelio augančių sodų, paslėpė už kvapių 
rozmarinų, mirtų ir akacijų eilių savo žmones, kurių dabar jau 
buvo per tris šimtus; čia jis liepė jiems tyliai palaukti, kol pa- 
tekės saulė. 

Netrukus kalno viršūnėje, kuris prieaušrio sutemose tary- 
tum kiaurai vėrė mėlyną dangaus skliautą, ėmė rastis pilkšvų ir 
balzganų debesėlių; jie pamažu šviesėjo ir buvo panašūs į skys- 
tutėlius dūmų kamuolius viršum gaisrų, kurie staiga plykste- 
lėjo netolimų Apeninų šlaituose ir kitoje Vezuvijaus pusėje. 

Debesėliai iš baltų virto rožiniais, o iš rožinių - purpuri- 
niais; netrukus viršūnė apsigaubė spindinčiu aukso šydu ir 

nuo kalno staiga pasipylė srautai akinančios šviesos; ji nutvies- 
kė didingus jo kontūrus, viršūnes, apaugusias tamsiais niūriais 
miškais, baisias prarajas, žiojinčias tarp pilkšvų sustingusios 
lavos klodų, ir saulėtus, nubertus žiedais šlaitus, kurie plytėjo 
aplinkui per kelias mylias tartum gėlių ir žalumynų kilimas, 
patiestas prie šio išdidaus milžino kojų. 

Tais laikais Vezuvijus buvo visai kitokios išvaizdos; jis ne- 
riaumojo kaip dabar, neatrodė toks baisus ir grėsmingas. Jeigu 
kada ir spjaudė pelenais bei ugnimi, tai taip seniai, kad mūsų 
aprašomų įvykių metu niekas to neprisiminė. Apie išsiveržimą 
bylojo tik per daugelį mylių aplinkui sustingę lavos sluoks- 
niai, ant kurių oskai* pastatė Stabijų, Herkulanėjo ir Pompėjų 
miestus. 

Kunkuliuojanti vulkano krateryje ugnis jau daug amžių ne- 
trikdė dangiškos ramybės šių palaimingų kalvų, kur po safy- 
riniu dangaus skliautu, lepinama šilto malonaus klimato, glos- 
tomo tyro, nuostabių kvapų persunkto oro, gaivinama vėsių 
žalzganos Tirėnų jūros bangų, smagiai sau leido laiką laimin- 
ga tauta, gyvenanti krašte, poetų išgarsintame kaip Eliziejaus 
prieangis. Tikrai jokiam kitam žemės kampely poetai nebūtų 
suradę tokių gamtos kerų, ir netgi pagauta polėkio jų fantazija 
nebūtų galėjusi sukurti žavesnių ir mielesnių vaizdų, vertų pa- 
puošti Eliziejaus prieangį. 

Tik vienas dalykas drumstė Kampanijos gyventojų lai- 
mę - tai žemės drebėjimai, kurie, dusliai dundėdami, retkar- 
čiais supurtydavo kraštą; bet tie drebėjimai buvo tokie dažni 
ir nekenksmingi, kad žmonės priprato ir nekreipė į juos jokio 
dėmesio. Todėl visa žemutinė Vezuvijaus dalis buvo perdėm 
užsodinta vaismedžiais, vynuogynais, giraitėmis, užstatyta vi- 
lomis bei rūmais ir atrodė lyg vienas milžiniškas sodas, vienas 
milžiniškas miestas. 

Tą rytą tekančios saulės spindulių nušviestas Vezuvijaus ir 
Bajų, arba Neapolio, įlankos reginys buvo toks nuostabus ir 
didingas, kad iš gladiatorių ir jų vado krūtinių išsiveržė susi- 


žavėjimo šauksmas. Paskui jie nutilo ir ėmė žiūrėti į tą nepa- 
kartojamą panoramą, negalėdami ja atsigėrėti. 

Jie pamatė visai netoli tartum plūduriuojančius ant jūros 
bangų turtinguosius, dieviškuosius Pompėjus, kurių sugriauti 
įtvirtinimai priminė, kad prieš aštuoniolika metų jie dalyvavo 
pilietiniame kare su romėnais; miestą tada paėmė Sula, kuris, jo 
pasigailėjęs, su žeme sulygino tik sienas. Netoli Pompėjų niūk- 
sojo iki pamatų sudegintos Stabijos, ant kurių griuvėsių kur ne 
kur jau bolavo pradėti statyti namai, - ir čia buvo pasidarbavęs 
tas pats Sula, tačiau šį miestą jis nusiaubė be jokio gailesčio. 

Nuostabus ir nepakartojamas buvo tasai visus pakerėjęs 
saulės tekėjimas, bet Spartakas greit išsivadavo iš jo burtų. Jis 
atsigręžė į Vezuvijų ir žvelgdamas aukštyn stengėsi nustatyti, 
ar toli eina lava grįstas kelias, šalia kurio jie buvo apsistoję, ar 
nesiekia jis kalno viršūnės. Bet viršūnę dengė toks tankus miš- 
kas, kad Spartakas nieko negalėjo įžiūrėti. Truputį pagalvojęs, 
jis pasiuntė Bortoriksą su trisdešimčia vikriausių vyrų ištirti, 
kur baigiasi kelias, o pats su didžiąja būrio dalimi nusprendė 
apeiti gretimas vilas bei rūmus, paieškoti ginklų ir išlaisvinti 
vergus. Šešiasdešimt gladiatorių turėjo likti pasislėpę už gy- 
vatvorių; abu vadai susitarė čia susitikti prieš vidurdienį, kai 
atliks užduotis. 

Viskas buvo padaryta, kaip Spartakas įsakė. Bortoriksas grį- 
žo po trijų valandų. Spartakas jau buvo vietoje; jis gavo dar 
ginklų ir papildė savo būrį dviem šimtais gladiatorių bei ver- 
gų, surinktų aplinkinėse vilose. Iš penkių šimtų karių trakas 
suformavo penkių manipulų kohortą. Vienas manipulas, kurio 
vadu jis paskyrė Bortoriksą, buvo sudarytas tik iš aštuonias- 
dešimties pačių jauniausių ir drąsiausių gladiatorių. Spartakas 
juos apginklavo ietimis ir romėnų pavyzdžiu pavadino hasta- 
tais, tai yra ietininkais. Likę keturi manipulai, per šimtą žmonių 
kiekvienas, vadinosi taip: falciferai - dalgiais ginkluoti kariai; 
reciarijai - ginkluoti tridančiais; pirmasis ir antrasis trakų ma- 
nipulai - gladiatoriai, ginkluoti kardais, peiliais, iešmais ir ki- 

tokiais trumpais ginklais. Kiekvienai dešimties žmonių grupei 
Spartakas paskyrė po dekaną, o kiekvienam manipului - po 
centurioną. Tiek vienus, tiek kitus jis parinko iš tų septyniasde- 
šimt aštuonių gladiatorių, kurie su juo buvo atbėgę iš Kapujos; 
tai buvo drąsūs, energingi kariai, ir jis galėjo jais visiškai pasi- 
kliauti. 

Iš Bortorikso Spartakas sužinojo, kad kelias, šalia kurio jie 
buvo apsistoję, dar porą mylių pavingiavęs kalno šlaitu, virsta 
siauru takeliu, per mišką vedančiu į viršūnę, bet paskui dings- 
ta tarp sunkiai pereinamų uolų ir skardžių. 

— O, pagaliau po tiek nesėkmių aukščiausieji dievai ima mus 
globoti! - džiūgaudamas sušuko Spartakas. - Ten, aukštai, miš- 
kų glūdumoje, kur suka lizdus ereliai ir slepiasi nuo žmogaus 
laukiniai žvėrys, mes iškelsime savo laisvės vėliavą. Geresnės 
vietos likimas nė negalėtų mums surasti... Eime! 

Kai gladiatorių kohorta pajudėjo Vezuvijaus viršūnės link, 
trakas, vardais pasišaukęs devynis Lentulo mokyklos gladia- 
torius ir davęs jiems daug, pinigų, įsakė nedelsiant įvairiais ke- 
liais vykti trims į Romą, trims į Raveną, o trims į Kapują per- 
spėti nelaimės draugus, gyvenančius tų miestų mokyklose, 
kad Spartakas su penkiais šimtais vyrų įsirengė stovyklą ant 
Vezuvijaus kalno, ir pasakyti, kad visi, kurie pasiryžę kovoti už 
laisvę, pavieniui, manipulais ar legionais kuo greičiau vyktų 
pas jį 

Siųsdamas po tris žygūnus į kiekvieną miestą, Spartakas 
apskaičiavo, kad netgi blogiausiu atveju, jeigu kai kurie jų pa- 
keliui bus sučiupti, tai iš devynių bent trys tikrai pasieks tikslą. 
Atsisveikindamas jis patarė vyrams būti atsargiems ir bud- 
riems. Tuo metu, kai devynetas gladiatorių leidosi žemyn į kal- 
no papėdę, rudiarijus, pavijęs priešakinį kolonos būrį, sparčiai 
nužygiavo į viršūnę. 

Greitai kelias, abipus kurio tęsėsi sodai, namai ir vynuogy- 
nai, baigėsi ir gladiatorių kohorta išėjo į mišku apaugusią kal- 
no dalį; kuo statesni darėsi šlaitai, tuo dykesnės buvo vietos ir 

gūdesnė tyla. Kylant į viršų, krūmus ir žemaūgius medelius 
ėmė keisti dygiosios kryklės, guobos, šimtamečiai ąžuolai ir 
aukštos tuopos. 

Iš pradžių gladiatoriai sutikdavo kelyje daug valstiečių ir že- 
mės nuomininkų, kurie pintinėse patys arba ant asiliukų gabe- 
no parduoti į Pompėjų, Neapolio ir Herkulanėjo turgų vaisius 
bei daržoves. Nustebę ir išsigandę jie žiūrėjo į ginkluotą žmonių 
būrį. Įėjus į mišką, pasitaikydavo tik vieniši piemenys, kurių 
avys ir ožkos ganėsi krūmuose ir ant uolų skardžių. Retkarčiais 
liūdnai nuskambėdavo šių skurdžių bandų bliovimo aidas. 

Po dviejų valandų varginančio kopimo Spartako kohorta 
pasiekė erdvią aikštelę ant vulkaninės uolos, esančios keliais 
šimtais pėdų žemiau už aukščiausią Vezuvijaus viršūnę, kuri 
bolavo apsidengusi plonu sniego sluoksniu lyg milžiniška 
marška. 

Čia Spartakas nusprendė sustoti ir, kol jo kariai ilsėjosi, apėjo 
visą aikštelę; iš vienos pusės nuo jos per uolas vingiavo žemyn 
status takelis, kuriuo gladiatoriai čia buvo atėję; iš kitos - dan- 
gų rėmė stačios, neprieinamos uolos; iš trečios — vėrėsi vaizdas 
į kitą kalno pusę; papėdėje, žemiau mišku apaugusių skardžių, 
glostė akį saulės nušviesti laukai, vynuogynai, alyvmedžių gi- 
raitės ir pievos: tai buvo klestinčios Nolos ir Nucerijos sritys, 
plačiai besidriekiančios iki toli horizonte dūluojančių Apeninų 
šlaitų. Užkopti ir nusileisti čia buvo dar sunkiau negu iš Pom- 
pėjų pusės, taigi aikštelė šioje vietoje faktiškai buvo priešui ne- 
prieinama. 

Spartako parinkta stovyklai vieta buvo saugi ir neįveikiama 
taip pat ir iš pietų, iš Salerno pusės, nes aikštelė čia baigėsi gilia 
praraja, panašia į milžinišką šulinį tokiu stačiu rentiniu, kad 
juo užsiropšti nebūtų galėjusios netgi ožkos, ką jau kalbėti apie 
žmones. 

Praraja, į kurią šykšti šviesa patekdavo tik pro uolų plyšius, 
baigėsi urvu, netikėtai išeinančiu į žydintį kalno šlaitą, nusi- 
driekusį daugelį mylių iki pat lygumos. 

Kruopščiai ištyręs aikštelę, Spartakas įsitikino, kad parinkta 
stovyklai vieta labai vykusi - čia bus galima laikytis, kol atvyks 
pastiprinimas iš Kapujos, Romos ir Ravenos. Jis liepė vienam 
trakų manipului, ginkluotam kirviais, prikirsti miške malkų 
laužams, kad gladiatoriai galėtų gintis nuo nakties šalčio, kuris 
vasario mėnesį tokiame aukštyje buvo gana žvarbus. 

Neprieinamame aikštelės krašte, prie rytinio kalno šlaito, jis 
pastatė nedidelę sargybą; kitas pusės manipulo būrys saugojo 
taką, kuriuo jie čia buvo atėję; nuo šiol aikštelė ėmė vadintis 
gladiatorių stovykla ir ilgam išsaugojo šį vardą. 

Temstant grįžo pasiųstas malkų manipulas; kariai atnešė 
ne tik malkų laužams, bet ir šakų bei žabų palapinėms ir 
užtvaroms statyti. Takelį, kuriuo kohorta čia buvo atėjusi, 
Spartako vadovaujami gladiatoriai užvertė medžių kamie- 
nais, didžiuliais akmenimis ir, šiapus jų iškasę platų griovį, 
medžius bei akmenis apmetė žemėmis. Taip per keletą va- 
landų išaugo pylimas, kuris saugojo stovyklą silpniausioje 
vietoje. Šiapus pylimo išsidėstė pusė sargybai skirto mani- 
pulo, o už jo, tam tikru atstumu vienas nuo kito, stovėjo sar- 
gybiniai; pats tolimiausias postas buvo už pusės mylios nuo 
stovyklos. 

Nuvargę nuo pastarųjų dienų darbų ir rūpesčių gladiato- 
riai netrukus užmigo, ir jau pirmojo deglo valandą aikštelėje 
buvo tylu ir ramu. Virpanti laužų liepsna mėtė atšvaitus ant 
miegančių žmonių figūrų ir tamsių uolų - šio fantastiško regi- 
nio fono. 

Nemiegojo tik vienas Spartakas; tiesi, atletiška jo figūra, ap- 
šviesta laužų ugnies, ryškiai išsiskyrė prieblandoje lyg šmėkla 
vieno iš tų gigantų, kurie, pasak mitų, buvo paskelbę karą Ju- 
piteriui ir, įkūrę stovyklą Flegrėjų laukuose, šalia Vezuvijaus, 
vertė kalnus ant kalnų, norėdami pasiekti dangų. 

Toje iškilmingoje visuotinėje tyloje Spartakas ilgai stovėjo, 
dešine ranka prilaikydamas kabančią skersai krūtinės kariąją, 
ir žvelgė į plytinčią po kojomis jūrą, palenkęs galvą, įsmeigęs 

akis į žiburėlį, spingsintį viename iš laivų, išmetusių inkarą 
Pompėjų uoste. 

Nors, rodės, jis nematė nieko, tik tą žiburėlį, jo mintys skra- 
jojo toli toli nuo čia, virš gimtosios Trakijos kalnų; jis prisiminė 
nerūpestingus kūdikystės metus, laimingus metus, kurie pra- 
skrido lyg nuostabus vėjelio dvelktelėjimas. Ūmai Spartako 
veidas, buvęs toks ramus ir giedras, apsiniaukė: jis tartum vėl 
išvydo romėnų antplūdį, kruvinas kovas, trakų pralaimėjimą, 
išskerstas jų bandas, sugriautus namus, į vergiją varomus arti- 
muosius ir... 

Staiga Spartakas, jau daugiau kaip dvi valandas skendėjęs 
šiuose prisiminimuose, krūptelėjo ir įsiklausė, pasukęs galvą į 
takelį, kuriuo iš Pompėjų buvo atėję gladiatoriai. Jam pasirodė 
lyg kažkas sušlamėjo. Bet visur buvo tylu, tik nakties vėjas ret- 
karčiais sujudindavo medžių šakas. 

Spartakas jau ketino eiti gultis į pašiūrę, kurią, nepaisydami 
jo protestų, draugai buvo pastatę iš medžių šakų ir apdangstę 
ožkų bei ėriukų kailiais. Šiuos gyvulėlius jie buvo paėmę iš vilų 
ir rūmų, aplankytų per pastarąsias dienas. Tačiau žengęs keletą 
žingsnių, jis vėl sustojo, dar kartą įsiklausė ir sumurmėjo: 

- Ne, iš tikrųjų... Į kalną kopia kareiviai! 

Jis nuėjo prie iš vakaro supilto pylimo ir tarė lyg pats sau: 

- Jau? Nesitikėjau taip greit! 

Jis dar nebuvo priėjęs iki tos vietos, kur stovėjo sargyboje 
pusė manipulo gladiatorių, kai iš ten pasigirdo prislopinti bal- 
sai ir nakties tylą perplėšė skardus, aiškus priekinio sargybinio 
riksmas: 

- Kas eina? 

Ir tuojau dar garsesnis įsakymas: 

— Už ginklų! 

Prie pylimo visi staiga subruzdo: gladiatoriai griebė ginklus 
ir ėmė rikiuotis kovos tvarka už priedangos. 

Tuo metu prie sargybos posto prisiartino Spartakas su kar- 
du rankoje ir labai ramiai tarė: 

- Jie ruošiasi mus pulti... Bet iš šios pusės niekas nepraeis. 

- Niekas! - vienu balsu sušuko gladiatoriai. 

- Tegul vienas iš jūsų nueina į stovyklą, duoda pavojaus si- 
gnalą ir mano vardu pareikalauja laikytis tvarkos ir tylos. 

Tuo metu pirmasis sargybinis išgirdo slaptažodį „Ištikimy- 
bė ir pergalė“, ir kol dekanas su aštuonetu vyrų bėgo pažiūrėti, 
kas eina, visa stovykla jau buvo ant kojų. Per keletą akimirkų, 
be triukšmo, be sąmyšio, gladiatoriai apsiginklavo, kiekvienas 
užėmė savo vietą manipule, ir kohorta išsirikiavo, lyg būtų bu- 
vusi sudaryta iš senų Marijaus ar Sulos legionierių, pasiruošusi 
drąsiai atmušti priešo puolimą. 

Kol dekanas, laikydamasis kuo didžiausio atsargumo, sten- 
gėsi sužinoti, kas per būrys artinasi prie stovyklos, Spartakas 
su puse manipulo tyliai stovėjo už pylimo ir atsigręžęs į takelį, 
įtempęs ausis klausėsi, bene išgirs, kas ten dedasi. Staiga nu- 
aidėjo džiugus dekano balsas: 

— Tai Enomajas! 

Ir tuojau sekę jam iš paskos gliadiatoriai pakartojo: 

— Enomajas! 

Dar mirksnis, ir galingas germano balsas perskrodė nak- 
ties tylą: 

- Ištikimybė ir pergalė! Taip, čia aš, o su manim dar devy- 
niasdešimt draugų, pavieniui ištrūkusių iš Kapujos. 

Nesunku įsivaizduoti Spartako džiaugsmą. Jis šoko per už- 
tvarą ir puolė pasitikti Enomajo. Gladiatoriai stipriai apsikabi- 
no, lyg daugelį metų nesimatę. 

- Enomajau, brangusis! - jausmingai sušuko trakas. - Nesi- 
tikėjau taip greit tave išvysti! 

- Aš tave irgi, - atsakė germanas, didžiulėmis rankomis 
glostydamas šviesius Spartako plaukus ir bučiuodamas jį į 
kaktą. 

Išglėbesčiavęs Spartaką, Enomajas ėmė pasakoti savo nuo- 
tykius. Jo būrys daugiau kaip valandą priešinosi Romos kohor- 
toms. Romėnai, matydami jų neįveiksią, pasiskirstė į dvi dalis: 

viena kovojo su gladiatoriais vyras prieš vyrą, o kita nubėgo 
gatvėmis, ketindama smogti iš užpakalio. Enomajas perprato 
jų planą; žinodamas, kad Spartakui ir jo draugams užtenka vie- 
nos valandos ištrūkti iš miesto, jis liovėsi ginti skersai gatvės 
padarytą užtvarą ir atsitraukė, įsakęs su juo kovojusiems gla- 
diatoriams išsiskirstyti, naktį kur nors pratūnoti, o rytojaus die- 
ną pakeitus drabužius pavieniui išeiti iš Kapujos. Susitikimas 
buvo paskirtas po akveduko skliautais; Enomajas turėjo laukti 
draugų iki vakaro ir tik tada leistis į kelią. Dar jis pasakojo, kad 
daugiau kaip dvidešimt nelaimės draugų žuvo nakties mūšyje 
prie Lentulo mokyklos, kai iš šimto dvidešimties gladiatorių, 
kovojusių su romėnais už barikados ir paskui jam liepus išsibė- 
giojusių kas sau, tik devyniasdešimt trys atėjo prie akveduko; 
išžygiavę praeitą naktį, jie aplinkiniais keliais pasiekė Pompėjų 
apylinkes, kur sutiko pasiųstą į Kapują vieną Spartako žygū- 
ną. Iš jo ir gavo tikslias žinias, kokioje vietoje įsirengė stovyklą 
Lentulo mokyklos bėgliai. 

Šeštojo manipulo atėjimas sukėlė stovykloje didelį džiaugs- 
mą. Į laužus sukilėliai užmetė malkų, naujai atvykusiems su- 
ruošė kuklias vaišes iš duonos, džiūvėsių, sūrio, vaisių ir riešu- 
tų. Visi susimaišė, vienas kito ieškojo, šaukė vardais, susiradę 
glėbesčiavosi, klausinėjo, atsakinėjo, dalijosi įspūdžiais: „O, tu 
čia?“ — „Kaip gyveni?“ — „Iš kur tu dabar?“ - „Kaip mus sura- 
dote?“ — „Vietelė čia nebloga, galima laikytis...“ - „O taip, mes 
išgelbėti!“ - „Kaip sekėsi Kapujoj?“ — „Kaip draugai?“ - „Kur 
Timandras?“ — „Vargšelis!“ - „Žuvo?“ - „Didvyrio mirtimi!“ 
„O Pompedijus?“ - „Atėjo su mumis...“ — „Ei, Pompedijau!“ — 
„O kaip Lentulo mokykla?“ - „Iškriko visi kaip bitės.“ — „Visi 
ateis?“ — „Visi.“ Visur tik ir girdėjai panašius klausimus ir at- 
sakymus. 

Kol gladiatoriai išsipasakojo, kol pasidalijo lūkesčiais ir vil- 
timis, kurias jų širdyse pažadino draugų atėjimas, prabėgo ne- 
maža laiko. Tik vėlią naktį visi sumigo, tik apyaušriu sukilėlių 
stovykloje įsiviešpatavo tyla ir ramybė. 

Saulei tekant, Spartako įsakymu dešimt vergų ir gladiato- 
rių ėmė pūsti ragus, švilpynes ir fleitas, žadindami miegančius 
karius. Išrikiavę žmones kovos rikiuote, Spartakas ir Enoma- 
jas juos patikrino, davė naujus įsakymus, šį tą pakeitė ankstes- 
niuosiuose, pakalbėjo atskirai su kiekvienu kariu, padrąsino, 
pasistengė visus kuo geriau apginkluoti. Tada buvo pakeista 
sargyba ir iš stovyklos išsiųsti du manipulai - vienas ieškoti 
maisto, kitas į mišką malkų. 

Likę stovykloje gladiatoriai, sekdami Spartako ir Enoma- 
jo pavyzdžiu, čiupo kirvius bei įvairius žemdirbių įrankius, 
kurių jie turėjo per akis, ir ėmė laupyti iš uolų akmenis, kad 
prireikus būtų galima juos svaidyti į priešą tiesiog rankomis 
arba iš mėtyklių - keletą jų gladiatoriai buvo pasidarę iš virvių. 
Šiuos akmenis jie kruopščiai iš vieno galo nusmailino ir sudėjo 
į didžiules krūvas. Ypač daug akmenų jie sukrovė aikštės kraš- 
te iš Pompėjų pusės, nes puolimo tik iš čia pirmiausia reikėjo 
laukti. 

Šis darbas sukilėliams užėmė visą dieną ir visą naktį. Trečią 
dieną auštant juos pažadino sargybinių riksmas: „Prie ginklų!“ 
Dvi romėnų kohortos, apie tūkstantis žmonių, Tito Serviliano 
vadovaujami, ropštėsi į kalną iš Pompėjų pusės, ketindami už- 
pulti gladiatorius jų slėptuvėje. 

Dvi dienos po tos audringos nakties, kai Servilianui pavyko 
sutrukdyti dešimties tūkstančių Lentulo mokyklos gladiato- 
rių sukilimą, jam buvo pranešta, kad Spartakas ir Enomajas su 
keliais šimtais sukilėlių traukia Vezuvijaus kalno link ir plėšia 
visas vilas, kurios tik pasitaiko jų kely (tai buvo melas, gan- 
dų skleidėjai visada išpučia ir iškraipo faktus), kad Spartakas 
laisvina vergus ir ragina juos imtis ginklo. Tribūnas nuskubėjo 
į Kapujos senatą. Persigandę, drebantys iš baimės senatoriai 
buvo susirinkę Tifatų Jupiterio šventykloje. Išdėstęs viską, kas 
įvyko ir ką jis pats nuveikė Kapujai ir respublikai išgelbėti, 
Servilianas paprašė senatą leidimo pareikšti savo nuomonę ir 

pasiūlyti priemones, kurių ėmusis būsią galima numalšinti su- 
kilimą pačioje pradžioje. 

Gavęs tokį sutikimą, drąsus jaunuolis, vylęsis už sukilimo 
numalšinimą sulaukti šlovės ir paaukštinimo, pradėjo įrodi- 
nėti, kaip būtų pavojinga palikti Spartaką ir Enomają gyvus 
ir leisti jiems laisvai žygiuoti per kaimus kad ir kelias dienas, 
nes prie sukilėlių nuolat prisijungsią vis nauji vergai bei gla- 
diatoriai ir pavojus kaskart didėsiąs. Servilianas tvirtino, kad 
būtinai reikią bėglius vytis, pagauti ir sukapoti į gabalus, o jų 
galvas, pamautas ant iečių, išstatyti Lentulo Baciato mokykloje 
kitiems gladiatoriams pagąsdinti. 

Šis patarimas patiko Kapujos senatoriams, išgyvenusiems 
tiek nerimo valandų; jie bijojo gladiatorių sukilimo, ir ta baimė 
drumstė palaimingo ir sotaus jų gyvenimo ramybę. Senatoriai 
pritarė Tito Serviliano siūlymui ir paskelbė dekretą, kuriuo už 
Spartako ir Enomajo galvas buvo paskirtas dviejų talentų atly- 
ginimas. Juos kartu su draugais senatas už akių pasmerkė nu- 
kryžiuoti kaip didžiausius nusikaltėlius, kurių kaltė dar labiau 
išaugo juos apšaukus vieškelių plėšikais. Už bet kokios pagal- 
bos teikimą šiems Žmonėms, tiek vergams, tiek laisviesiems, 
grėsė pačios sunkiausios bausmės. 

Antruoju dekretu senatas pavedė Titui Servilianui vadovau- 
ti vienai iš dviejų Kapujoje esančių kohortų; kitos kohortos ir 
miesto saugų vadu buvo paskirtas centurionas Popilijus; jam 
buvo įsakyta žiūrėti tvarkos Lentulo mokykloje ir ginti miestą. 
Servilianui senatoriai taip pat davė teisę paimti iš kaimyninio 
miesto dar vieną kohortą ir su šiomis jėgomis užgniaužti tą 
„beprotišką sukilimą“. 

Dekretai buvo nunešti patvirtinti prefektui Mecijui Libeo- 
nui, kuris vis dar negalėjo atsigauti nuo galingo Enomajo spy- 
rio. Libeonas nežinojo kur dėtis iš baimės, dvi dienas išgulėjo 
lovoje baisiausiai karščiuodamas ir būtų pasirašęs ne du, o de- 
šim tūkstančių dekretų, kad tik vėl nepasikartotų ta košmariš- 
ka naktis, kurios siaubo jis niekaip negalėjo pamiršti. 

Titas Servilianas dar tą pačią naktį patraukė į Atelą, ten gavo 
antrą kohortą ir su tūkstančiu dviem šimtais žmonių trumpiau- 
siu keliu atžygiavo prie Vezuvijaus. Aplinkinių kaimų gyven- 
tojai jam parodė, kur buvo pasislėpę gladiatoriai. 

Naktį Titas Servilianas praleido kalno papėdėje, o auštant, 
pasakęs savo kariams trumpą, bet ugningą kalbą, ėmė kopti į 
viršūnę; saulei tekant, jis buvo jau prie gladiatorių stovyklos. 

Nors ir labai atsargiai slinko romėnų kohortos, priekinis 
gladiatorių sargybinis juos pastebėjo per lanko šūvį. Nespėjo 
legionieriai nė kelių žingsnių žengti, o jis jau davė pavojaus 
signalą ir pasitraukė į gretimą sargybos postą. Taip vieni kitus 
perspėdami, jie sukėlė ant kojų visą stovyklą ir atsitraukė už 
pylimo, kur ėjo sargybą pusė manipulo. Apsiginklavę mėtyk- 
lėmis, sargybiniai buvo pasiruošę sutikti romėnų legionierius 
akmenų kruša. 

Kai tik tarp vienišų kalno uolų nuaidėjo kimus pavojaus si- 
gnalas, o aidas jį atkartojo nepereinamuose tarpekliuose, gla- 
diatoriai skubiai išsirikiavo kautynėms. Tribūnas Servilianas 
pirmasis šoko į priekį ir jo kovos riksmą eilė po eilės pakartojo 
tūkstantis du šimtai legionierių. Tas riksmas greit peraugo į 
baisų riaumojimą, panašų į vėjo kaukimą virš šėlstančios jū- 
ros, - tai buvo tradicinis, stingdantis kraują gyslose riksmas, su 
kuriuo romėnų legionai paprastai puldavo priešą. 

Bet vos tik Servilianas ir pirmosios kohortų eilės prisiartino 
prie pylimo, penkiasdešimt stovinčių už jo gladiatorių apibėrė 
romėnus akmenų kruša. 

- Pirmyn!.. Vardan Jupiterio Statoriaus, pirmyn! Drąsiau! 
Drąsiau! - šūktelėjo narsusis tribūnas. - Akies mirksniu įsiver- 
šime šių plėšikų stovyklon ir visus iškaposime! 

Akmenų kruša vis smarkėjo, bet romėnai, nepaisydami 
gumbų ir žaizdų, bėgo artyn prie pylimo, o jį pasiekę palei- 
do į darbą ginklus, įnirtingai svaidydami ietis į tuos gladia- 
torius, kurie stovėjo atokiau nuo užtvaros ir negalėjo už jos 
pasislėpti. 


Riksmai pasmarkėjo, ir susirėmimas virto kruvinomis sker- 
dynėmis. 

Spartakas sekė kautynių eigą nuo uolos viršūnės, ant kurios 
stovėjo išsirikiavusi kovai jo kariuomenė. Su įžvalgumu, vertu 
Hanibalo ar Aleksandro Makedono, jis pamatė, kokią didelę 
klaidą padarė romėnų vadas per savo jaunatvišką karštumą 
ir neapdairumą. Serviliano legionieriai buvo priversti kautis 
glaustomis gretomis siaurame takelyje. Jų frontui nebuvo kur 
išsiplėsti daugiau kaip per dešimt karių, dėl to, kai gladiatoriai 
apipylė šią tirštą žmonių minią akmenų kruša, jie galėjo būti 
tikri, kad nė vienas akmuo nepralėks pro šalį. Spartakas supra- 
to šią klaidą ir nedelsdamas pasinaudojo ja bei savo pranašes- 
ne padėtimi. Jis išvedė karius į priekį, išrikiavo juos į dvi eilės 
per visą aikštelės plotį toje pusėje, kur vyko mūšis, ir įsakė be 
perstojo iš visų jėgų mėtyti į priešą akmenis. 

- Nepraeis nė ketvirtis valandos, - sušuko Spartakas, stovė- 
damas pirmoje eilėje ant aikštelės krašto ir mėtydamas į priešą 
akmenis, - ir romėnai parodys kulnus, o tada mes juos smagiai 
pakaposime iš užpakalio. 

Kaip jis sakė, taip ir įvyko. Nors drąsusis tribūnas Servi- 
lianas ir daugelis narsių legionierių buvo prasiveržę prie py- 
limo ir, ietimis badydami gladiatorius, stengėsi per jį persi- 
ropšti, tačiau jie sutiko atkaklų pasipriešinimą. Kita vertus, už 
jų stovėję legionieriai negalėjo naudotis nei ietimis, nei kardais, 
o akmenų kruša vis stiprėjo. Akmenys lankstė šalmus ir šar- 
vus, trupino kaulus, trankė per galvas, vertė iš kojų. Netrukus 
puolančiųjų kolona ėmė siūbuoti, trauktis atgal, krikti. Servi- 
lianas net užkimęs reikalavo iš savo kareivių neįmanomo da- 
lyko - kad jie atsilaikytų prieš šią akmenų laviną. Kur ten! Tie, 
kuriems nuo gladiatorių mėtyklių kliuvo daugiausia, blaškė- 
si, stumdė kitus, kėlė netvarką gretose. Kilo neregėta spūstis, 
legionieriai apsigręžę ėmė paniškai bėgti, versdami žemėn ir 
trypdami vieni kitus. 

Romėnai bėgo. Užpakalinės eilės dabar atsidūrė prieky. 
Degdami kerštu, gladiatoriai persirito per pylimą ir ėmė juos 
vytis, badyti ietimis, kapoti kardais; iš tolo ši ilga žmonių virti- 
nė buvo panaši į milžinišką gyvatę, vinguriuojančią kalno šlai- 
tu žemyn. 

Šis trumpas mūšis, taip nelauktai pasibaigęs visišku romėnų 
pralaimėjimu, turėjo vieną ypatybę: daugiau kaip du tūkstan- 
čiai jo dalyvių, tiek sprunkančių, tiek persekiojančių, negalėjo 
kautis. Romėnai net ir norėdami nebūtų įstengę sustoti, nes už- 
pakaliniai spaudė priekinius, o šie savo ruožtu lipo ant kulnų 
prieš juos bėgantiems. Dėl tos pačios priežasties sustoti nega- 
lėjo ir gladiatoriai. Įsispraudęs tarp uolų ir brūzgynų takelis 
buvo toks siauras ir status, kad žmonių srautas ritosi žemyn 
neregėtu greičiu; tartum sniego lavina jis galėjo sustoti tik kal- 
no papėdėje. 

Ir tikrai, tik ten, kur takas įsiliejo į platų kelią, o kalno šlai- 
tas pasidarė nuolaidesnis, bėgantieji ėmė krikti po laukus ir 
artimiausius sodus. Tik ten ir gladiatoriai galėjo išsiskleisti 
ir, apsupę legionierius, ėmė badyti ir kapoti juos iš kairės ir 
dešinės. 

Servilianas sustojo šalia prašmatnios vilos; iš paskutinių 
jėgų jis užkimęs šaukė kareivius, įnirtingai atmušinėdamas 
puolančius gladiatorius. Bet tik nedaugelis legionierių jį išgir- 
do, o dar mažiau stojo su kardais rankose šalia jo. Centurionui 
Gajui Elpidijui Solonijui pavyko suburti apie penkiasdešimt 
legionierių, ir šis būrys, šauniai kovodamas, savo krūtinėmis 
lyg užtvanka pristabdė persekiotojus. Tai vienur, tai kitur koks 
nors centuriono padėjėjas ar dekanas, kadaise su Marijaus 
legionais mušęs teutonus ir kimbrus ar prie Sulos triuškinęs 
Mitridatą bei graikus, bandė suburti saujelę drąsuolių, vis dar 
tikėdamasis pakreipti kautynių eigą romėnų naudai. Bet did- 
vyriškos jų pastangos buvo bergdžios. Legionierių gretos pa- 
kriko, apimti panikos romėnai išsibėgiojo kas sau; kiekvienas 
galvojo tik kaip pačiam išsigelbėti. 

Spartakas su gladiatorių manipulu spaudė Servilianą ir šim- 
tinę šalia jo kovojančių drąsuolių. Žiauri ir kruvina buvo kova. 
Servilianas krito nuo Spartako rankos. Apsupusių legionie- 
rius gladiatorių skaičius augo bematant, ir greit romėnai buvo 
įveikti ir išžudyti. Tuo tarpu Enomajas, vienu kardo smūgiu 
nušniojęs narsiajam centurionui Solonijui galvą, su savo vyrais 
persekiojo likusius gyvus jo legionierius. 

Abi kohortos patyrė visišką pralaimėjimą: daugiau kaip ke- 
turi šimtai legionierių žuvo, daugiau kaip trys šimtai sužeistų 
ir nesužeistų pateko į nelaisvę. Jie buvo nuginkluoti ir Sparta- 
ko įsakymu paleisti. Nugalėtojai neteko trisdešimties žmonių 
ir apie penkiasdešimt buvo sužeista. 

Truputį po vidurnakčio gladiatoriai, pasiėmę grobį, užsidė- 
ję iš priešo atimtus šalmus ir šarvus, apsiginklavę jų ietimis ir 
kardais, grįžo ant Vezuvijaus kalno į savo stovyklą. Jie parsi- 
gabeno tokią daugybę ginklų, kad dabar galėjo aprūpinti jais 
draugus, kurie netrukus ims plaukte plaukti jiems į pagalbą. 


XII skyrius 


APIE TAI, KAIP SPARTAKAS PER SAVO 
ĮŽVALGUMĄ IR SUMANUMĄ PADIDINO KARIŲ 
SKAIČIŲ NUO ŠEŠIŲ ŠIMTŲ IKI DEŠIMTIES 
TŪKSTANČIŲ 


Žinia apie Serviliano kohortų sutriuškinimą žaibo greitumu 
pasklido po visus Kampanijos miestus; kilo baisus sąmyšis; 
apimti siaubo žmonės klausėsi legionierių skerdynių smulk- 
menų. 

Nola, Nucerija, Herkulanėjas, Bajos, Neapolis, Mizenai, Ku- 
mai, Kapuja ir kiti šios derlingos provincijos miestai ruošėsi 
gintis; ginkluoti piliečiai dieną naktį ėjo sargybą prie miesto 
vartų ir bastionuose. Pompėjai, kurių sienos buvo sugriautos, 

nedrįso priešintis gladiatoriams, dažnai čia ateinantiems apsi- 
rūpinti maistu. Gyventojų nuostabai, jie elgėsi ne kaip priešai 
ar laukinių gaujos, o kaip pati drausmingiausia kariuomenė. 

Miestų prefektai siuntė žygūnus vieną po kito pas visos 
provincijos prefektą Mecijų Libeoną ir reikalavo nedelsiant im- 
tis priemonių prieš didėjantį pavojų. Dar neatsigavęs, vargšelis 
Libeonas, apimtas panikos, savo ruožtu siuntė žygūnus pas Ro- 
mos senatą, maldaudamas kuo greičiau duoti pastiprinimų. 

Savaime suprantama, Romoje niekas nebuvo linkęs į gladia- 
torių maištą žiūrėti rimtai. Tik Sergijus Katilina ir Julijus Ce- 
zaris suprato, koks pavojingas šis vergų sukilimas; jiems buvo 
žinomos jo ištakos ir užmojis, jie pažinojo taip pat ir narsųjį jo 
vadą. Išskyrus juos, niekas nė negalvojo apie gladiatorių su- 
triuškintas kohortas, juoba kad išsigelbėję iš šių skerdynių le- 
gionieriai, noriai pasakodami mūšio smulkmenas, kaltino - ir 
ne be pagrindo - nevykėlį ir pasipūtėlį tribūną Servilianą, kurį 
“ pašiepdami pravardžiavo „mažuoju Varonu“. 

Kita vertus, Roma buvo priversta kariauti su kur kas rim- 
tesniais ir pavojingesniais priešais negu gladiatoriai: prieš jos 
viešpatavimą sukilo beveik visa Ispanija, vadovaujama nar- 
saus ir išmintingo Sertorijaus. Jaunojo Pompėjaus drąsa ir se- 
nojo Metelo taktika buvo bejėgės prieš jo sumanumą ir didį 
karo dalykų išmanymą. Tuo pat metu prieš romėnus išžygiavo 
ir galingasis Mitridatas; jis sumušė Marką Aurelijų Kotą, kuris 
tada buvo konsulas kartu su Liucijum Licinijum Lukulu. 

Nors konsulas Lukulas dar lepinosi Romoje, bet jau buvo 
suplanavęs surinkti jam skirtus legionus ir išžygiuoti prieš 
Mitridatą, kurio pergalės kėlė baimę Romai ir senatui; senato- 
riams pritarus, Lukulas pasiuntė prieš gladiatorius į Kampa- 
niją drąsų ir patyrusį tribūną Klodijų Glabrą, davęs jam kovai 
su maištininkais šešias kohortas, tai yra apie tris tūkstančius 
legionierių. 

Kol Klodijus Glabras tvarkė jam pavestas kohortas, ruošda- 
masis žygiuoti prieš gladiatorius, šie skubėjo pasinaudoti savo 

pergalės vaisiais: per dvidešimt dienų jų skaičius iš šešių šim- 
tų (tiek jų buvo kautynių su Titu Servilianu dieną) išaugo iki 
tūkstančio dviejų šimtų puikiai ginkluotų karių, pasiruošusių 
atiduoti gyvybę už laisvę. 

Spartakas, puikiai išmanantis tiek graikų falangų, tiek tra- 
kų kariuomenės, tiek Mitridato armijų, tiek lotynų legionierių, 
kurių gretose jam buvo tekę kovoti, karinę organizaciją, buvo 
karštas romėnų rikiuotės šalininkas ir tvirtino, kad nėra ge- 
resnės taktikos kaip romėnų, šios iš tiesų karingos tautos. Ne- 
suskaičiuojamos lotynų pergalės prieš žiaurias, niekinančias 
mirtį ir puikiai valdančias ginklą tautas, jo įsitikinimu, buvo 
įmanomos tik dėl Romos legionų drausmės, tvarkos bei struk- 
tūros; anot jo, tiktai karinis lotynų šaunumas padėjo jiems už- 
kariauti kone visą pasaulį. 

Spartakas, kaip jau buvo minėta, stengėsi sutvarkyti gladia- 
torių kariuomenę tiksliai pagal romėnų kariuomenės pavyzdį. 
Ir kai nugalėjęs Titą Servilianą jis įžengė į Pompėjus, nedelsda- 
mas užsakė ženklus pirmajam gladiatorių legionui. Ant koto, 
ten, kur romėnų buvo erelis, jis liepė pritvirtinti raudoną kepu- 
raitę — tokią paprastai nešiodavo vergai, kuriems šeimininkai 
ketindavo suteikti laisvę; po kepuraite jis liepė prikalti nedidelį 
bronzinį katės atvaizdą, mat šis gyvūnėlis, pasak mitų, labiau- 
siai mylintis laisvę, kaip simbolis būdavo dedamas prie lais- 
vės statulos kojų. Be to, irgi pagal romėnų pavyzdį, jis užsakė 
ženklus ir centurionams: prie koto buvo pritvirtintos dvi su- 
jungtos bronzinės rankos, o po jomis maža kepuraitė su dviem 
numeriais - kohortos ir legiono. Spartakas, nors kol kas turėjo 
tik nedidelį ginkluotą būrį, nė kiek neabejojo, kad laikui bėgant 
prie jo prisidės visi Italijos gladiatoriai ir jis turės armiją, suda- 
rytą iš daugelio legionų ir daugelio kohortų. 

Valdydamas Vezuvijų ir gretimas apylinkes, Spartakas 
kiekvieną dieną nuo ryto ligi vakaro vertė savo būrius moky- 
tis Romos legionų taktikos: išretinti ir suglausti gretas, susi- 
bėgti į vieną vietą, sukti į dešinę, į kairę, rikiuotis į koloną ir į 

tris kovos linijas, iš trečios linijos per antrą pereiti į pirmąją, ir 
taip toliau. Surinkęs trimitus, atimtus iš Serviliano legionierių, 
Spartakas sudarė orkestrėlį ir išmokė jį pūsti rytinį, rinkimosi 
bei puolimo signalus. 

Taigi Spartakas, kaip tikras karo vadas, su didele nuovoka 
išnaudojo tą laiką, kurį jam nenoromis suteikė priešas, ir ėmė 
mokyti savo žmones karo meno: jis ruošėsi ne juokais atremti 
romėnus, kurių puolimo laukė diena po dienos. 

Ir iš tikrųjų Klodijus Glabras netrukus pasirodė. Vos tik su- 
rinkęs savo kohortas, jis išžygiavo prieš gladiatorius beveik ne- 
sustodamas poilsio. 

Palaikydamas griežčiausią drausmę tarp karių, Spartakas 
per trumpą laiką sugebėjo laimėti vietinių piemenų ir medkir- 
čių simpatijas; dėl to net visą dieną prieš pasirodant Klodijui 
jis jau žinojo, kad ateina priešas ir kokios jo pajėgos. Spartakas 
suprato, kad su tūkstančiu dviem šimtais karių negalima atvi- 
rame lauke stoti į mūšį prieš daugiau kaip tris tūkstančius ro- 
mėnų legionierių. Jis atsitraukė į savo stovyklą ant Vezuvijaus 
ir čia ėmė laukti priešo puolimo. 

Iš visko sprendžiant, puolimas turėjo prasidėti po pietų, 
dvidešimtą dieną nuo gladiatorių įsikūrimo ant Vezuvijaus. 
Maždaug tuo metu lengvai ginkluotų pėstininkų manipulas, 
išsiskleidęs grandine tarp krūmų ir medžių, augančių abipus 
kelio, iš lėto kopdamas į viršų, prisiartino prie gladiatorių sto- 
vyklos ir paleido į ją debesį strėlių. Bet atstumas tarp šaulių 
ir stovyklos buvo didelis, tad strėlės daug žalos nepadarė; su- 
žeidė tik kelis gladiatorius, tarp jų ir Bortoriksą. Gladiatorių 
svaidomų akmenų kruša priešo irgi beveik nekliudė, mat le- 
gionieriai slėpėsi už medžių, o kai Spartakas jau ketino išeiti iš 
stovyklos ir juos pulti, lankininkai staiga atsitraukė. 

Trakas suprato, kad Serviliano pralaimėjimas buvo gera pa- 
moka naujajam romėnų vadui; jis dabar stengėsi atsižvelgti tiek 
į vietovę, tiek į priešo kovos taktiką. Spartakui pasidarė aišku, 
kad stovykla daugiau nebebus puolama taip kaip pirmąjį kar- 

tą. Klodijus tikriausiai bandys gladiatorius išvilioti iš aikštelės 
ir su jais susikauti romėnams palankiomis sąlygomis. 

Tam tikslui Klodijus ir pasiuntė lengvuosius pėstininkus į 
viršų: norėjo patikrinti, ar gladiatoriai vis dar tebėra savo sto- 
vykloje. Įsitikinęs, kad yra, Klodijus, kuris puikiai pažinojo šias 
vietas - per pilietinį karą jis buvo kovęsis su Sulos vėliava ir 
perėjęs visą Kampaniją, - pasitrynė rankas ir su pasitenkinimo 
šypsena, taip netinkančia jo piktam, saulės ir vėjo nugairintam 
storalūpiam veidui, sušuko: 

- Pelė spąstuose!.. Po penkių dienų jie visi bus mūsų 
rankose. 
suprasdami, ką tribūnas nori pasakyti; bet greit jiems viskas 
paaiškėjo: Klodijus buvo atsivedęs tik du tūkstančius žmonių, 
kitą tūkstantį jis paliko kalno papėdėje, plačiame konsulų ke- 
lyje, jų vadu paskyręs centurioną Marką Valerijų Mesalą Nig- 
rą; keturioms kohortoms jis liepė žygiuoti Vezuvijaus šlaitu į 
viršų, ligi pat pamiškės, kur kelias virto siauru taku - tai buvo 
vienintelis praėjimas į gladiatorių stovyklą. Ten jis legionierius 
sustabdė ir, parinkęs patogią vietą prie dailios sodybos, įsakė 
ruoštis ilgesniam postoviui. Tada nedelsdamas pasiuntė vieną 
iš centuriono padėjėjų pas Valerijų Mesalą Nigrą su įsakymu 
tiksliai atlikti iš anksto sutartą manevrą. 

Markas Valerijus Mesala Nigras, kuris po devynerių metų 
nuo aprašomų įvykių tapo konsulu, tada buvo jaunas trisde- 
šimt trejų metų vyras, drąsus, trokštąs garbės ir norįs pasižy- 
mėti kare. Per pilietinį karą Mesala šauniai kovojo po Sulos vė- 
liava, o prieš ketverius metus iki gladiatorių maišto žygiavo su 
Apijum Klaudijum Pulchru į Makedoniją malšinti nepaklusnių 
Romai provincijų, ypač Trakijos, kuri pakilo į kovą, nebegalė- 
dama daugiau kentėti romėnų priespaudos. 

Už drąsą per kautynes Rodopų kalnuose Valerijus Mesala 
buvo apdovanotas piliečio vainiku ir gavo centuriono laipsnį. 
Netrukus Apijus Klaudijus Pulchras, kuris buvo silpnos svei- 

katos, mirė, karas baigėsi ir jaunasis Mesala grįžo į Romą. Tą 
dieną, kai miestą pasiekė žinia apie gladiatorių sukilimą, Me- | 
sala ruošėsi traukti paskui konsulą Lukulą prie Juodosios jūros. 
Tačiau Lukulas ketino pradėti šią kampaniją ne anksčiau kaip 
įpusėjus pavasariui, tad Mesala paprašė leidimo žygiuoti kartu 
su Klodijum Glabru ir dalyvauti baudžiamojoje ekspedicijoje 
prieš gladiatorius. Išdidusis Valerijus Mesala buvo iš tų patri- 
cijų, kuriems vien mintis apie karą su gladiatoriais sukeldavo 
tik gailiaširdiškos paniekos šypseną. 

Be garbės troškimo, Mesalą šiam žygiui paskatino dar viena 
priežastis - baisi neapykanta Spartakui. Mat jis buvo Valerijos 
Mesalos, Sulos našlės, giminaitis ir, kai sužinojo apie jos mei- 
lės ryšius su Spartaku, jį apėmė toks pyktis, tokia gėda, kad 
nebenorėjo daugiau su pussesere nei matytis, nei sveikintis, 0 
niekingam gladiatoriui, savo glamonėmis suteršusiam Mesalų 
vardą, pajuto didžiulę ir amžiną neapykantą. 

Gavęs tribūno Klodijaus Glabro įsakymą, Mesala su dviem 
kohortom išžygiavo Vezuvijaus papėde aplink kalną. Po kelių 
valandų jis pasiekė šlaitą iš Nolos ir Nucerijos pusės, paskui 
išėjo į prastą kalnų keliuką, kuriuo jo legionieriai žingsniavo 
tol, kol jis dingo tarp uolų, skardžių ir tarpeklių. Čia Mesala 
sustabdė kohortas ir liepė įrengti stovyklą. 

Mes neaprašinėsime, kaip abu romėnų būriai per dvi su tru- 
pučiu valandos iš vienos ir kitos kalno pusės įsirengė stovyk- 
las; kaip paprastai jos buvo kvadratinės, apjuostos grioviu bei 
pylimu, ant kurio dar stirksojo tanki baslių tvora. Kaip greitai 
romėnai statydavo savo puikiai įtvirtintas stovyklas, visiems 
labai gerai žinoma iš istorikų bei karo specialistų aprašymų, ir 
mums beliktų tuos gyrimus tik pakartoti. 

Taigi Klodijus Glabras iš vienos Vezuvijaus pusės, o Mesa- 
la Nigras - iš kitos vakarop baigė ruošti stovyklas, užkirsdami 
abu išėjimus nuo kalno viršūnės. 

Dabar romėnų kohortos suprato savo vado planą ir džiau- 
gėsi, kad pelė iš tikrųjų pakliuvo į spąstus. 

Įžvalgus ir atsargus Klodijus pasiuntė tik tūkstantį žmonių 
saugoti tako, einančio į Nolą, mat šioje pusėje kalno šlaitas kilo 


kone vertikaliai, ir nusileisti juo faktiškai neįmanoma. Pagrin- 
dines jėgas jis sutelkė prie kelio iš Pompėjų pusės; čia nusileisti 
buvo nepalyginti patogiau, taigi ir puolimo tikimybė šioje vie- 
toje buvo didžiausia. 

Kitą dieną švintant Spartakas, apeidamas kaip paprastai 
aikštelę, žemai po uolomis iš Nolos pusės pamatė priešų sto- 
vyklą ir, nors dar nebuvo pastebėjęs Klodijaus, mat jį slėpė miš- 
kas, įtarė kažką negera. Norėdamas išsiaiškinti padėtį, jis su 
dviem manipulais ėmė leistis taku, vedančiu į Pompėjus. Gla- 
diatoriai nenuėjo nė dviejų mylių, ir jų avangardas susidūrė 
su romėnų stovyklos sargybiniais. Priešininkai paleido vieni į 
kitus po keletą iečių bei strėlių. Spartakas sustabdė savo būrį, o 
pats nuėjo iki tos vietos, kur buvo jo avangardas, ir prieš nuste- 
busio gladiatoriaus akis visa grėsminga galia atsivėrė romėnų 
stovykla. 

Spartakas išblyško ir netaręs nė žodžio įsmeigė akis į iški- 
lusį priešais pylimą; jis pasijuto lyg gyvas palaidotas žmogus, 
kuris pabudęs grabalioja savo karsto antvožą. 

Romėnų sargybiniai, pasirodžius gladiatorių avangardui, 
davė pavojaus signalą, ir iš stovyklos pasipylė visa centurija 
legionierių, kurie ėmė slinkti aukštyn, laidydami į Spartaką 
strėles. Supratęs, kad gladiatoriai pakliuvo į spąstus ir jų lau- 
kia neišvengiama pražūtis, trakas taip nusiminė, jog nė nepa- 
stebėjo strėlių, kurios švilpdamos krito aplinkui ir puikiausiai 
galėjo jį kliudyti. 

Jis atsipeikėjo tik avangardo dekanui paklausus: 

- Spartakai, ką gi mums daryti? Eiti pirmyn ir kautis ar atsi- 
traukti? 

— Tavo tiesa, Alcestai, - liūdnai atsakė trakas. - Reikia 
trauktis. 

Iš lėto ėjo Spartakas paskui sparčiai žengiantį avangardą 
prie dviejų jo laukiančių manipulų. 

Giliai nugrimzdęs į savo mintis, jis nuvedė manipulus atgal 
į stovyklą. 

Romėnų centurija kurį laiką persekiojo gladiatorius, lai- 
dydama į juos strėles, bet greit ir ji, gavusi įsakymą, pasuko 
atgal. 

Grįžęs į aikštelę, Spartakas pasišaukė Enomają ir Bortoriksą, 
kuris, nors ir sužeistas, neprarado tikėjimo bei uolumo ir buvo 
pasiruošęs atlikti savo pareigą; pakvietęs dar keletą labiausiai 
patyrusių ir sumaniausių gladiatorių vadų, trakas visus nusi- 
vedė Nolos link į nuošalią vietą ir parodė apačioje išsidėsčiusią 
priešo stovyklą; paaiškinęs, kokia kritiška jų padėtis, Spartakas 
paklausė, ką, jų manymu, reikėtų šiuo atveju daryti. 

Drąsusis Enomajas, žiūrintis į mirtį su būdinga laukinėms 
germanų gentims panieka ir dar baisus karštakošis, sušuko: 

- Prisiekiu erinijomis, ką gi mums belieka daryti, jeigu ne 
pulti su laukinių žvėrių įniršiu vieną ar kitą romėnų stovyklą. 
Tūkstantis žus, o du šimtai prasiverš! 

— Kad tai būtų įmanoma! - atsiduso Spartakas. 

— O kodėl neįmanoma? - įdūkęs paklausė germanas. 

- Man irgi buvo dingtelėjusi tokia mintis. Bet ar tu pagal- 
vojai, kad priešo stovyklos įrengtos kaip tik ten, kur statūs ir 
skardingi takai iš mūsų aikštelės išeina į atvirą vietovę? Ar tau 
atėjo į galvą, kad tiek iš vienos, tiek iš kitos pusės mes nega- 
lėsime išsiskleisti plačiau kaip per dešimt žmonių? Kas iš to, 
kad mūsų tūkstantis du šimtai, jeigu iš karto galės kautis ne 
daugiau kaip dvidešimt? 

Spartako argumentai buvo tokie įtikinami ir aiškūs, kad 
Enomajas nuleido ant krūtinės galvą ir giliai atsiduso. Aplink 
juos tylėdami ir prislėgti stovėjo gladiatoriai. 

- Maisto mes irgi turime tik penkioms ar šešioms dienoms, - 
patylėjęs pridūrė Spartakas. - O paskui?.. 

Spartako klausimas, ištartas liūdnu ir niūriu balsu, iškilo 
prieš aplinkui stovinčius jo bendražygius visa savo neginčija- 
ma, grėsminga jėga. Slogus, negailestingas, baisus klausimas, 

į kurį tebuvo vienas atsakymas... Septynias, aštuonias, dešimt 
dienų čia galima laikytis... O paskui? 

Išeities nebuvo... Reikėjo arba pasiduoti, arba žūti... 

Ilgai truko slogi tyla, sukausčiusi šiuos dvidešimt narsuolių; 
jiems buvo be galo skaudu matyti, kaip akies mirksniu žlunga 
visos jų viltys, kuriomis jie tik ir gyveno šiuos penkerius metus, 
kurios kaitino kraują jų gyslose, teikė jų būčiai prasmės... Kaip 
baisu matyti tokią apgailėtiną savo siekių pabaigą, kai pergalė 
atrodė ranka pasiekiama! Ką reiškė mirtis, palyginti su šia siau- 
binga nelaime? 

Spartakas pirmasis nutraukė sunkią tylą. 

- Eime su manim. Apeisime aikštelę ir atidžiai apžiūrėsime, 
ar nėra kito kelio išsigelbėti, gal rasime kokį nors būdą ištrūkti 
iš šio kapo, kad ir kaip pavojinga, vargiai įmanoma tatai būtų; 
jei daugumas žūtų dėl švento mūsų reikalo, vis tiek bent koks 
šimtas išvengtų mirties. 

Lydimas ginklo draugų, Spartakas, tylus ir susikaupęs, pra- 
dėjo apžiūrinėti aikštelę: retkarčiais jis sustodavo ir imdavo 
dairytis; buvo panašus į liūtą, kuris urgzdamas ir riaumoda- 
mas ieško, kur išlaužti geležinio narvo virbus. 

Gladiatoriai priėjo prie tos vietos, kur beveik vertikali uolų 
siena skyrė aikštelę nuo kalno viršūnės. Spartakas pakėlė akis į 
tą baisų aukštį ir sušnibždėjo: 

- Voverė, ir ta neįkoptų! - Ir valandėlę pagalvojęs pridūrė: 

- Ojeigu ir įkoptume?.. Būtų dar blogiau. 

Pagaliau gladiatorių vadai priėjo prie pietinio aikštelės galo 
ir sustojo ant gilios prarajos krašto, norėdami iš akies nustatyti 
jos gylį. Beveik visi apimti siaubo nusuko žvilgsnius nuo šios 
svaiginančios bedugnės. 

- Čia tik akmenys gali pasiekti dugną, - tarė vienas mani- 
pulo vadas. 

Netoliese ant žemės sėdėjo gal dvidešimt gladiatorių galų ir 
iš storų karklo vytelių vikriai pynė skydus, kuriuos paskui ke- 
tino aptraukti kietos odos gabalais. Vis dar susimąsčiusio Spar- 

tako klaidžiojantis žvilgsnis atsitiktinai nukrypo į tuos skydus 
ir jo nelaimės draugų primityvų darbą. 

Pamatęs, kad Spartakas įdėmiai žiūri, kaip jie dirba, vienas 
galas šypsodamas tarė: 

- Odinių ir metalinių skydų stovykloje yra ne daugiau kaip 
septyni šimtai, ir norėdami aprūpinti skydais visus karius, su- 
galvojome pasigaminti bent tokius... Darysime juos... kol turė- 
sime odos. 

- Hezus ir Tetuanas jums gausiai atlygins aname gyveni- 
me! - sušuko Spartakas, sujaudintas nuoširdaus galų rūpesčio: 
jie skyrė engiamųjų išlaisvinimo reikalui ne tik savo kardą, bet 
visas jėgas ir gebėjimus netgi poilsio valandėlėmis. 

Po trumpos tylos trakas, rodos, pamiršęs savo rūpesčius, 
meiliai žiūrėdamas į jaunuosius galus ir jų darbą, paklausė: 

- Ar daug, dar turite odos? 

- Nedaug, gal dvidešimčiai skydų. 

- Šią odą mes gavome Pompėjuose, kai lankėmės ten pa- 
skutinį kartą. 

- Gaila, kad oda neauga miške kaip karklo vytelės! 

Spartako žvilgsnis vėl nukrypo į storas, tvirtas, lanksčias 
vyteles, kurios gulėjo išmėtytos nedidelėm krūvelėm aplink 
skydų pynėjus. 

Traką apstulbino paskutinieji galo žodžiai. Jis krūptelėjo, 
pasilenkė, lyg ruošdamasis šuoliui, pakėlė nuo žemės gniūžtę 
karklo vytelių ir staiga švytėdamas iš džiaugsmo suriko visa 
gerkle savo galingu balsu: 

- O, prisiekiu aukščiausiuoju Jupiteriu Išvaduotoju! Mes iš- 
gelbėti! 

Enomajas, Bortoriksas ir kiti centurionai, jų padėjėjai ir de- 
kanai nustebę klausiamai sužiuro į Spartaką. 

- Ką tu pasakei? - paklausė Enomajas. 

— Mes išgelbėti? - nepatikėjo Bortoriksas. 

- Kas gi mus išgelbės? - pasigirdo balsas. 

- Kas?.. 

- Kaip?.. 


Spartakas tylėjo, atidžiai apžiūrinėdamas vyteles. Pagaliau 
atsigręžė į draugus ir tarė: 

- Matote šias vyteles? Mes iš jų nusipinsime labai ilgas ko- 
pėčias. Vieną galą pritvirtinę prie uolos, nusileisim po vieną į 
šį gilų tarpeklį ir, staiga užėję romėnams iš užpakalio, sukapo- 
sime juos į gabalus. 

Liūdna šypsena pasirodė beveik visų Spartaką lydinčių 
draugų lūpose. Buvo matyti, kad niekas netiki, o Enomajas, be- 
viltiškai palingavęs galvą, tarė: 

- Spartakai, tau galvoj negerai! 

— Nupinsim kopėčias aštuonių ar netgi devynių šimtų pėdų 
ilgio? — stebėjosi Bortoriksas. 

- Tam, kuris labai nori, - tvirtai atsakė Spartakas, - nie- 
ko nėra negalimo. Be reikalo jus gąsdina kopėčių ilgis: mūsų 
tūkstantis du šimtai žmonių, ir mes jas nupinsime per tris va- 
landas. 

Savo karštais žodžiais uždegdamas kitus ir išsklaidydamas 
abejones, rudiarijus pasiuntė keturis kirviais ginkluotus mani- 
pulus į aplink augančius miškus prikirsti storesnių vytelių. 

Kitiems jis liepė išsirikiuoti aikštelėje į dvi eiles, pasiėmus 
visas stovykloje esančias virves, juostas bei diržus, tinkamus 
surišti atskiroms tų nepaprastų kopėčių dalims. 

Neprabėgo nė dvi valandos, ir iš miško po dešimt, po dvi“ 
dešimt žmonių pradėjo grįžti pasiųsti vytelių gladiatoriai. 
Jie atnešė didžiausius ryšulius karklų, ir Spartakas pirmasis 
ėmė pinti storus jų stiebus. Kiti pasekė jo pavyzdžiu, ir ne- 
trukus jau plušėjo visa stovykla: vieni ruošė vyteles, kiti rai- 
šiojo, treti jungė jau padarytas dalis į kopėčias, kurios juos 
turėjo išgelbėti. 

Darbas virte virė, mat visi suprato, koks pavojus jiems gre- 
sia. Aikštelėje, kur triūsė iš karto tūkstantis žmonių, buvo tvar- 
ka ir ramybė. Tik retkarčiais kas nors negarsiai paprašydavo 
padėti ar patarti: kiekvienas stengėsi kuo geriau atlikti jam pa- 
vestą darbą. 

Dvi valandos prieš saulėlydį beveik devynių šimtų pėdų il- 
gumo kopėčios buvo baigtos. Tada Spartakas įsakė keturiems 
gladiatoriams jas ištiesti: jis norėjo pats apžiūrėti ir apčiupinėti 
kiekvieną kopėčių detalę, įsitikinti, ar jos tvirtos, ar patikimai 
sujungtos. Dar ketvertas gladiatorių ėjo iš paskos ir vyniojo jau 
patikrintą kopėčių dalį. 

Kai tik sutemo, Spartakas įsakė stovyklai tyliai susiruošti; 
kiekviena pusė manipulo sudėjo savo ginklus į krūvą ir pada- 
rė ryšulius, kad leidžiantis neapsunkintų žmonių nereikalingu 
svoriu. Pirmosios manipulo pusės ginklų ryšulį vyrai pririšo 
prie virvės, susuktos iš įvairiaspalvių audinių juostelių, kad, 
kareiviams nulipus po vieną kopėčiomis į prarajos dugną, būtų 
galima iš karto jiems nuleisti ginklus. 

Tada Spartakas liepė prie vieno kopėčių galo pririšti du di- 
džiulius akmenis ir kuo atsargiausiai nuleisti juos į bedugnę. 
Trakas protingai galvojo, kad taip darydamas jis, kaip sako- 
ma, vienu šūviu du zuikius nušaus. Pirma, abu akmenys svėrė 
daugiau už patį stambiausią stovyklos vyrą, ir jeigu kopėčios 
su jais nenutrūks ir laimingai pasieks žemę, vadinasi, žmonės 
taip pat galės leistis be jokio pavojaus. Antra, akmenys tvirtai 
laikys kopėčių galą prarajos dugne, ir lankstus įrenginys ma- 
žiau siūbuos gladiatoriams lipant žemyn. 

Kai viskas buvo padaryta ir nakties tamsa apgaubė kalną, 
Enomajas pirmutinis ryžosi leistis į pavojingą kelionę. 

Apglėbęs rankomis uolos viršūnę, prie kurios buvo pririštas 
antras kopėčių galas, milžinas germanas truputį išbalo: tokio 
pavojaus jam dar niekada nebuvo tekę patirti; prieš šią bedug- 
nę, prieš šias stačias uolas buvo bejėgės pačios tvirčiausios ran- 
kos, pati pasiučiausia dvasios energija; pradėjęs leistis žemyn, 
gigantas pajuokavo: 

- Prisiekiu visažiniu ir visagaliu Votanu, aš manau, kad net 
Helija, pati lengviausia iš valkirijų, nejaukiai pasijustų ant šių 
sūpuoklių. 


Sulig tais žodžiais milžiniška jo figūra pamažu dingo už 
uolų, juosiančių bedugnę, greit dingo ir germano galva. Sparta- 
kas persisvėręs sekė akimis besileidžiantį draugą, ir kiekvieną 
kartą kopėčioms susiūbavus ar virptelėjus, jo kūnas nueidavo 
pagaugais. Jis buvo baisiai išblyškęs ir, rodės, visa savo esybe 
prikaustytas prie tų nematytų svyruojančių kopėčių. 

Gladiatoriai susirinko prie aikštelės krašto, lyg juos kažko- 
kia jėga būtų traukusi į šią niūrią bedugnę. Stovintieji toliau 
stiebėsi ant pirštų galų ir žiūrėjo į uolą, prie kurios buvo pri- 
tvirtintos kopėčios; žmonės nekalbėjo, bijojo net krustelti, ir 
nakties tyloje buvo girdėti tik sunkus tūkstančio dviejų šimtų 
vyrų alsavimas: jų gyvybė ir likimas dabar priklausė nuo šio 
trapaus karklo vytelių įrenginio. 

Smarkus, ritmingas kopėčių svyravimas ir virpčiojimas 
žymėjo Enomajo žingsnius, kuriuos su nerimu skaičiavo gla- 
diatoriai. 

Kopėčios siūbavo ne ilgiau kaip tris minutes, bet tos minu- 
tės gladiatoriams pavirto trimis olimpiadomis, trimis amžiais. 
Pagaliau siūbavimas liovėsi ir tūkstantis žmonių aikštelėje, lyg 
trūktelėti už virvutės, visi kaip vienas pasuko galvas į bedug- 
nės pusę ir įsiklausė - sunku apsakyti, kas tada atsispindėjo jų 
veiduose. 

Prabėgo kelios akimirkos; tūkstantis gladiatorių klausėsi už- 
gniaužę kvapą, ir staiga pasigirdo duslus balsas - iš pradžių jis 
atrodė tolimas, neaiškus, bet pamažu sustiprėjo, tapo skardus, 
tartum šaukiantis žmogus būtų greitai artėjęs. Enomajas rėkė: 

- Klausyk!.. Klausyk!.. 

Iš tūkstančio krūtinių lyg koks riaumojimas išsiveržė pa- 
lengvėjimo atodūsis, nes tas riksmas buvo sutartinis ženklas: 
Enomajas sėkmingai nusileido į prarajos dugną. 

Tada gladiatoriai, karštligiškai skubėdami, vienas už kitą 
vikriau ir greičiau ėmė leistis tomis nuostabiomis kopėčiomis, 
kurios - dabar tai buvo aišku - visus išgelbės nuo mirties, nuo 
gėdingo pralaimėjimo ir atvers vartus į šlovingą pergalę. 

Nusileidimas truko trisdešimt šešias valandas, ir tik kitą 
dieną auštant visi buvo apačioje. Ant kalno pasiliko tiktai Bor- 
toriksas; jis nuleido žemyn paskutinio manipulo ginklus ir ry- 
šulius su dalgiais, kirviais, tridančiais, kuriuos Spartakas liepė 
pasiimti ir saugoti: jais bus galima laikinai apginkluoti vėliau 
prisijungsiančius draugus. Pagaliau nulipo ir Bortoriksas. 

Neįmanoma aprašyti, koks didelis buvo gladiatorių dėkin- 
gumas, kaip audringai jie reiškė savo meilę Spartakui, kurio 
įžvalgumas ir išmintis išgelbėjo jiems gyvybę. 

Bet Spartakas paprašė laikytis tylos ir kiekvienam manipu- 
lui liepė pasislėpti tarpekliuose bei už uolų ir laukti nakties. 

Be galo ilgos pasirodė tos valandos nekantraujantiems ka- 
riams; bet štai saulė pradėjo krypti vakarop, ir kai tik patam- 
sėjusiame danguje sužibo pirmosios žvaigždės, gladiatorių 
kohortos išėjo iš savo slėptuvių, išsirikiavo ir, laikydamosi di- 
džiausios tylos bei atsargumo, išžygiavo - viena, Enomajo va- 
dovaujama, link jūros, antra, vedama Spartako, į Nolą. 

Kadangi abiem kohortom teko nueiti maždaug vienodą 
kelią, jos atsidūrė romėnų stovyklų užnugary beveik vienu 
metu - valandą prieš vidurnaktį. 

Prisiartinęs prie Mesalos Nigro stovyklos, Spartakas įsakė 
savo kohortai sustoti, o pats su didžiausiu atsargumu vienas 
nusėlino link romėnų pylimo. 

- Kas eina?! - suriko sargybinis, išgirdęs šlamesį netoliese, 
vynuogyne, kur slinko prie stovyklos Spartakas. 

Spartakas sustojo ir apmirė. Aplink viešpatavo tyla; romėnų 
stovyklos sargybinis įsiklausė, bet visur buvo ramu. 

Netrukus Spartakas išgirdo ritmingus žingsnius: tai legio- 
nierių patrulis su dekanu priešaky ėjo tikrindamas sargybi- 
nius. Sargybiniui šūktelėjus, dekanas nuskubėjo pas jį sužinoti, 
kas atsitiko. 

Buvo jau pats vidurnaktis ir taip tylu, kad trakas girdėjo 
kiekvieną, nors ir pusbalsiu tariamą, jų pasikalbėjimo žodį. 

- Kas atsitiko? - paklausė vienas vyriškis, tikriausiai dekanas. 

— Man pasigirdo, lyg kas sušlamėjo vynuogyne... 

- Ar šūktelėjęs „kas eina?“ tu ką nors išgirdai? 

- Ne, nors ir atidžiai klausiausi. 

- Greičiausiai lapė sėlino prie vištų. 

- Aš irgi pagalvojau, kad lapai sušlamėjo po kokio nors žvė- 
relio kojomis. Apie gladiatorius nėra ko nė kalbėti. Nebent oru 
nusileistų nuo tos viršūnės. 

- Teisingai centurionas sakė, kad pelė spąstuose. 

-O, būk ramus, Klodijus Glabras - senas katinas, jam vienas 
juokas sudoroti tokį peliūkštį kaip Spartakas. 

- Man irgi taip rodos, prisiekiu Jupiteriu! 

Legionieriai nutilo. Spartakas mįslingai nusišypsojo, 0 tam- 
soje vėl pasigirdo dekano balsas: 

- Nesnausk, Septimijau, ir nelaikyk lapių gladiatoriais. 

- Būtų per daug garbės gladiatoriams, - pašaipiai atsakė ka- 
reivis Septimijus. 

Ir vėl viskas nutilo. 

Tuo tarpu Spartako akys priprato prie tamsos ir jis pradėjo 
įžiūrėti tai, kas jį domino: romėnų stovyklos griovį ir pylimą. 
Jis norėjo sužinoti, kurie iš ketverių vartų arčiausiai. 

Kaip tik tuo metu patrulis, grįžęs į savo postą, pakurstė jau 
gęstantį laužą ir greit raudoni atgijusios liepsnos liežuviai nu- 
švietė pylimą ir baslių tvorą; Spartakui to ir tereikėjo: dabar jis 
lengvai įžiūrėjo dekumano* vartus, kurie romėnų stovykloje 
paprastai būdavo toliausiai nuo priešo pozicijų, taigi mažiau- 
siai saugomi. Mesalos Nigro stovykloje tie vartai buvo iš No- 
los pusės. 

Išžvalgęs pylimą, Spartakas tuojau grįžo atgal, pas savo ko- 
hortą, ir kuo atsargiausiai užuolankom ją nuvedė prie dekuma- 
no vartų. Gladiatoriai žengė taip tyliai, kad nė šakelė netrekš- 
telėjo po jų kojomis, tačiau jiems atsidūrus prie pat romėnų 
stovyklos, sargybinis vis dėlto išgirdo kojų tapsėjimą. 

— Kas eina? - šūktelėjo legionierius Septimijus. 

Iš jo balso Spartakas suprato, kad šį kartą legionierius nesu- 
klydo ir nepalaikė lapių gladiatoriais, o buvo įsitikinęs, jog ten 
iš tikrųjų eina žmonės. 

Nesulaukęs atsakymo, budrusis Septimijus keletą kartų iš 
eilės davė pavojaus signalą. 

Bet gladiatoriai pasileido bėgte, sušoko į griovį ir, užlipę 
vieni kitiems ant pečių, vikriai kaip beždžionės akies mirksniu 
užsikeberiojo ant pylimo; Spartakas, kurio išnarinta ranka jau 
buvo visai pagijusi, pirmasis atsidūrė viršuje, mat buvo nepa- 
prastai mitrus ir stiprus; žaibo greitumu jis puolė legionierių 
Septimijų, kuris vangiai ir beviltiškai ėmė gintis nuo Spartako 
smūgių krušos. 

— Ei tu, šaipūne! - sušuko trakas griausmingu balsu. — Tau 
iš tiesų būtų geriau, jeigu dabar reikėtų gintis ne nuo manęs, 0 
nuo lapės. Juk tu jas vertini labiau negu gladiatorius. 

Dar nebaigęs sakyti šių žodžių, jis kiaurai pervėrė legionie- 
rių kardu. O gladiatoriai grupėmis po keturis, po aštuonis, po 
dešimt žmonių veržėsi į stovyklą; prasidėjo pjautynės, kaip vi- 
sada per netikėtus nakties antpuolius. 

Romėnai saldžiai miegojo, kaip žmonės, kuriems negresia 
joks pavojus; jiems iš tiesų nebuvo ko bijoti priešo, užblokuoto 
savo stovykloje. Dabar visos jų pastangos priešintis įnirtingam 
gladiatorių spaudimui buvo nesėkmingos. Puolančiųjų vis 
gausėjo, jie užėmė dekumano vartus ir įsiveržę į palapines ėmė 
žudyti nusigandusius, mieguistus, beginklius legionierius. Tai 
buvo tikros skerdynės. 

Visoje romėnų stovykloje aidėjo klaikūs riksmai, prakeiks- 
mai, dejonės; ten viešpatavo panika, sąmyšis, mirtis. Tai buvo 
ne kruvinas mūšis, o paprasčiausiai priešo galabijimas; per 
pusę su trupučiu valandos žuvo daugiau kaip keturi šimtai le- 
gionierių, kiti galvotrūkčiais išsilakstė į visas puses. 

Tik apie keturiasdešimt pačių narsiausių karių, Valerijaus 
Mesalos Nigro vadovaujamų, greitosiomis apsiginklavę kar- 
dais, ietimis ir durklais, tačiau be skydų ir šarvų, užtvėrė kelią 

* į pretoriaus vartus, pačius svarbiausius romėnų stovykloje, ku- 
rie paprastai būdavo priešingoje pusėje negu dekumano, Drą- 
siai kovodami, jie stengėsi sulaikyti priešą, kad bėgliai galėtų 
susirinkti ir vėl stoti į mūšį. 

Iš tų drąsuolių ypač išsiskyrė Mesala Nigras; šauniai ko- 
vodamas, jis pakiliais žodžiais drąsino romėnus ir protarpiais 
kvietė Spartaką su juo susiremti. 

— Ei, Spartakai!.. - šaukė jis. - Niekingas šlykščių plėšikų 
vade... Kur tu?.. Bjaurus verge, eik šen! Sukryžiuok savo iešmą 
su laisvo piliečio kardu... Spartakai, plėšike, kur tu? 

Pro riksmus, dejones, ginklų žvangesį ir baisų triukšmą 
trakas pagaliau išgirdo įžūlius romėno žodžius; galingomis 
rankomis skindamasis kelią pro savus karius, susigrūdusius 
aplink saujelę legionierių, ir ieškodamas metusio jam iššūkį 
žmogaus, jis savo ruožtu šaukė: 

- Ei, Romos plėšike! Kodėl savo smirdančius skarmalus nori 
užvilkti kitam? Vagie tu ir vagies sūnau, pasilik sau tas pra- 
vardes, be jų nieko daugiau tu nė neturi! Štai ir aš, romėne... 
Ko tau reikia? 

Sulig šiais žodžiais jis stojo prieš Mesalą, kuris puolė jį kaip 
pasiutęs ir kone dusdamas užriko: 

— Noriu kiaurai tave perverti... tavo krauju... suvilgyti gar- 
bingą Valerijaus Mesalos kardą... 

Užgaulūs centuriono žodžiai baisiai supykdė Spartaką; jis 
atmušė įnirtingą romėno puolimą ir, pats perėjęs į ataką, pir- 
mu smūgiu sudaužė į šipulius Mesalos skydą, antruoju, pra- 
mušęs šarvinius marškinius, rimtai sužeidė priešininką į šoną, 
“ trečiuoju, kaip tik Mesalai tariant paskutinius žodžius, Sparta- 
kas su tokia jėga trenkė jam per šalmo skiauterę, kad vargšui 
centurionui akyse pasidarė tamsu ir susvyravęs jis žnektelėjo 
žemėn. Bet, jo laimė, Valerijaus Mesalos vardas atgaivino Spar- 
tako prisiminimus ir meilės liepsna, plykstelėjusi gladiatoriaus 
krūtinėje, numalšino pyktį ir sulaikė ranką, pasiruošusią per- 
smeigti centurioną. 

Mesala nebuvo iš tų, kurie moka tik girtis ir įžeidinėti — jis 
iš tiesų pasižymėjo jėga ir narsumu; tačiau kad ir koks buvo 
stiprus, meistras valdyti kardą ir drąsus kaip liūtas, negalėjo 
atsispirti Spartakui, kuris neperdedant buvo pats geriausias to 
meto fechtuotojas. 

Trakas sulaikė kardą vos per porą colių nuo parkritusio cen- 
turiono krūtinės ir, pasisukęs į du opcionus", atbėgusius Mesa- 
lai į pagalbą, keliais žaibiškais smūgiais išmušė iš rankų kardą 
vienam, sužeidė į pilvą antrą šūkteldamas: 

- Eik, jaunuoli, ir pasakyk savo romėnams, kad niekingas 
gladiatorius tau dovanojo gyvybę! 

Susidorojęs su abiem opcionais, jis grįžo prie Mesalos, padė- 
jo jam atsistoti ir, perdavęs romėną dviem gladiatoriams, liepė 
jį saugoti nuo atbėgančių karių pykčio. 

Greit saujelė narsuolių, bandžiusių sulaikyti gladiatorius, 
beveik visa buvo išžudyta ir romėnų stovykla atsidūrė nuga- 
lėtojų rankose. 

Tas pats įvyko ir Klodijaus Glabro stovykloje. Kaip viesulas 
užgriuvę Glabro kohortas, Enomajo kariai beregint sumalė jas į 
miltus; likę gyvi legionieriai viską metę vos išnešė kudašių. 

Taip dėl Spartako ryžto ir sumanumo tūkstantis su trupučiu 
gladiatorių laimėjo puikią pergalę prieš daugiau kaip tris tūks- 
tančius romėnų; tūkstantis romėnų žuvo, o jų ginklai, vėliavos, 
visa manta ir stovykla atiteko sukilėliams. 

Kitą dieną abu gladiatorių būriai susijungė Klodijaus Glab- 
ro stovykloje; nugalėtojai nešykštėjo patyčių Klodijui, vadino 
jį kate, pabėgusia nuo pelės, ir sukūrė maždaug tokio turinio 
dainelę: 


Kadaise katinas gyveno, 
Pelės jis nekentė nuo seno, 
Vis tykodavo jos. 

Dažnai, mieguistu apsimetęs, 
Jis laukdavo ausis pastatęs, 
Kol ji atvinguriuos. 

Pelė ji gudrumu pranoko 

Ir prisitaikiusi užšoko 

Ant murklio uodegos. 

Kai šitaip mikliai jį apmovė, 
Pelytė džiūgaut nesiliovė, 
Kad priešą pažabos. 


Iškrėsti pokštą ji išdrįso — 

Prie galo uodegos pririšo 

Varpelį - din din din! 

Ir katinas, akis pastatęs, 

Pelėms linksmai kvatojant, metės 
Be kvapo bėgt šalin. 


Galima įsivaizduoti, kaip leipo juokais gladiatorių stovykla, 
beje, dar taip neseniai buvusi romėnų, kai šių kupletų kūrėjai, 
pritaikę tuo metu populiarios dainelės melodiją, ėmė traukti 
juos visais pakampiais. 

O į stovyklą ant Vezuvijaus plaukė gladiatoriai iš Lentulo 
Baciato mokyklos; jie bėgo iš Kapujos šimtais jau ne kasdien, o 
kas valanda; nepraėjus nė dvidešimčiai dienų po Spartako per- 
galės prieš Klodijų Glabrą, prie jo būrių prisidėjo daugiau kaip 
keturi tūkstančiai gladiatorių. Apginklavęs juos atimtais iš ro- 
mėnų kardais, skydais, ietimis, Spartakas kartu su tuo tūkstan- 
čiu dviem šimtais karių, jau kovojančių po sukilėlių vėliava, 
sudarė pirmajį Engiamųjų armijos legioną. Netrukus ši armija 
įvarys siaubą visai Romos respublikai. 

Nors Roma buvo susirūpinusi rimtesniais ir svarbesniais 
reikalais, vis dėlto Klodijaus Glabro pralaimėjimas sukėlė šiokį 
tokį sąmyšį: tiek senatas, tiek piliečiai laikė gėdingu romėno 
vardui dalyku tai, kad pasaulio užkariautojus legionierius su- 
mušė ir išskerdė niekingų gladiatorių gaujos. 

O tie niekingieji - daugiau kaip penki tūkstančiai žmonių, 
jau visas legionas, - išsirikiavę manipulais ir kohortomis, ve- 

dami tokio narsaus ir išmintingo vado kaip Spartakas, vieną 
gražią dieną pasirodė prie Nolos, klestinčio, turtingo ir tirštai 
gyvenamo Kampanijos miesto, sienų. Prieš pradėdami puoli- 
mą, gladiatoriai pareikalavo atidaryti jiems vartus gražiuoju, 
už tai žadėdami palikti gyventojus gyvus ir neliesti jų turto. 
Išsigandę Nolos gyventojai susirinko į forumą. Kilo bai- 
sus triukšmas: vieni šaukė, kad reikia pasiduoti be kovos, kiti 
reikalavo gintis. Galiausiai viršų paėmė drąsieji: Nolos vartai 
buvo užrakinti, o gyventojai nuskubėjo prie miesto sienų at- 
remti puolimo; į Neapolį, Brundizijų ir Romą buvo išsiųsti pa- 
siuntiniai prašyti kuo skubiausios pagalbos. 
Tačiau visi pasiuntiniai pateko Spartakui į rankas, mat jo 
buvo įsakyta sekti ne tiktai kelius, bet netgi takus, ir Nolos 
gynyba virto bejėgišku, bergždžiu mėginimų išlaikyti miestą. 
Gyventojai buvo prastai ginkluoti ir nepratę kariauti, kauty- 
nės netruko nė dviejų valandų: turėdami dabar daug kopėčių, 
gladiatoriai greit ir su menkučiais nuostoliais užėmė sienas, 
įsiveržė į miestą ir suerzinti pasipriešinimo pradėjo žudyti ir 
plėšti gyventojus. 
Nepraėjo nė valanda, o gladiatorių legionas, išsirikiavęs į tris 
eiles, jau stovėjo aikštėje. Spartakas užlipo ant Cereros šventyk- 
los laiptų; jo veidas buvo išblyškęs, šnervės virpėjo iš pykčio, 
Kurį laiką jis stovėjo nuleidęs ant krūtinės galvą, nugrimzdęs į 
skausmingas mintis. Aikštėje viešpatavo mirtina tyla. Pagaliau 
trakas pakėlė galvą ir, rūsčiai žaibuodamas akimis, sušuko ga- 
lingu balsu, nuaidėjusiu per visą aikštę: 
- Ak jūs barbarai, ak jūs prakeikti niekšai! Prisiekiu visais 
pragaro dievais, man rodos, jūs iš tiesų norite susilaukti plėši- 
kų, vagių ir žmogžudžių šlovės. 
Ir jis nutilo. 
Keletą akimirkų niekas nepratarė nė žodžio, tada Spartakas 
vėl ėmė kalbėti: 
- Argi šitokią laisvę mes ryžomės nešti vergams, ar šitokia 
drausmė mus turi padaryti žmonėmis, vertais teisių, kurios iš 

mūsų buvo atimtos? Argi čia tie kilnūs darbai, kuriais norime 
patraukti savo pusėn italus, argi čia tos dorybės, kurių pavyzdį 


turime rodyti? Argi negana, jog prieš mus romėnų vardo galia 
ir didybė, kad dar norite užtraukti prakeikimą, pyktį ir kerštą 
visų Italijos tautų? Matyt, jums maža tos liūdnos šlovės, kuria 
mus pasistengė apgaubti pavergėjai, - ji sklinda pirma mūsų ir 
dar labiau stiprina jau įsišaknijusią nuomonę, kad mes barba- 
rai, plėšikai ir galvažudžiai? Jums to maža, ir, užuot darbais, 
griežčiausia drausme ir pavyzdingu elgesiu paneigę šmeižtą, 
kurio aukos mes esame, jūs norite jį patvirtinti ir dar labiau su- 
stiprinti savo gėdingais, šlykščiais ir niekingais poelgiais!.. 

Italijoje visi į mus žiūri su baime, įtarimu, nepasitikėjimu; jei- 
gu mums kas ne priešas, tai jau tikriausiai ir ne draugas; mūsų 
šventas reikalas ir vėliava, po kuria kovojame, - pati kilniausia 
iš visų kada nors plevėsavusių mūšio lauke, - šiam pusiasaly 
niekam nekelia simpatijų. Žmonių palankumui įgyti turime tik 
vieną priemonę - drausmę. 

Geležinė drausmė - tai neįveikiami Romos legionų šarvai; 
patys romėnai nėra nei stipresni, nei drąsesni už kitų kraštų 
karius — yra tautų, kurios nenusileidžia jiems nei drąsa, nei 
jėga, tačiau savo drausme jokia kita pasaulio armija neprilygsta 
Romos legionams. Drausmė - štai visų jų pergalių laidas! 

Nieko nepadės nei jūsų raumenų jėga, nei neprilygstama 
drąsa, jeigu nepaklusite drausmei. Juk perėmėte iš romėnų jų 
rikiuotės tvarką, tad perimkite ir jų drausmę! 

Jeigu norite, kad aš būčiau jūsų vadas, patys būkite paklus- 
nūs, blaivūs, mokėkite valdytis, nes tik tvarka, paklusnumas ir 
susilaikymas - kariuomenės jėga. 

Kiekvienas turite prisiekti savo dievais, ir visi turite prisiekti 
savo garbe, kad nuo šios dienos niekada nepadarysite nė paties 
menkiausio nusikaltimo, neduosite man pagrindo jus bausti už 
drausmės laužymą. 

Jeigu mes norime nugalėti, aš turiu būti negailestingas ir, 
kaip Manlijus Torkvatas savo sūnui, privalau nukirsti galvą 

geriausiam savo draugui, jeigu jis nusižengs mūsų priimtiems 
įstatymams. 

Istorikai susižavėję pasakoja, kaip kartą Romos legionai įsi- 
rengė stovyklą prie obels; išardžius palapines, pasirodė, kad nė 
vienas obuolys nebuvo nuskintas nuo medžio. Aš noriu, kad tą 
patį jie galėtų pasakyti ir apie jus! 

Tik su šia sąlyga mes būsime verti laisvės, kurios taip trokš- 
tame, tik su šia sąlyga laimėsime pergalę prieš galingiausią ir 
šauniausią pasaulio kariuomenę. 

Visuotinis pritarimas palydėjo ugningus Spartako žodžius. 
Gladiatoriai buvo sužavėti šios šiurkštokos, tačiau karštos ir 
nuoširdžios vado kalbos; jam nutilus, visi kaip vienas pratrūko 
šaukti ir griausmingai ploti. 

Spartakas išvedė savo armiją iš Nolos ir netoli miesto, ant 
vienos kalvos, liepė įrengti stovyklą. Miestui saugoti kasdien 
pakaitomis būdavo paliekamos dvi kohortos. Noloje jis apsi- 
rūpino dideliu kiekiu ginklų, šarvų bei skydų, kuriuos sukrovė 
stovykloje. Jais apginkluodavo vergus ir gladiatorius, kasdien 
įsiliejančius į sukilėlių eiles. 

Prie Nolos Spartakas išbuvo daugiau kaip du mėnesius, 
nuolat rengdamas karines pratybas ir mokydamas valdyti gin- 
klą žmones, kurių skaičius kasdien didėjo ir pasiekė aštuonis 
tūkstančius; dabar jis galėjo sudaryti jau du legionus. Tvarka ir 
drausmė, šauniojo trako įvesta armijoje, žavėjo Kampanijos gy- 
ventojus: nei turtui, nei gyvybei negrėsė joks pavojus, ir šiaip 
gladiatoriai jiems nekėlė jokių rūpesčių. 

O Romoje buvo nutarta prieš sukilusius vergus ir gladiato- 
rius pasiųsti pretorių Publijų Varinijų su vienu legionu, sufor- 
muotu daugiausia iš savanorių ir naujokų, nes mūšiuose už- 
grūdinti veteranai ir legionieriai buvo išžygiavę prieš Sertorijų 
ir Mitridatą. 

Kelios dienos prieš Publijui Varinijui išžygiuojant iš Romos 
su šešių tūkstančių vyrų kariuomene, prie kurios dar prisidėjo 

raitas sąjungininkų italų būrys, virš trijų šimtų iečių, iš Elizie- 


jaus miško, esančio tarp Sutrijaus ir Suesos-Pomecijos, netoli 
Apijaus kelio, vakarop išėjo apie du tūkstančiai žmonių, gin- 
kluotų daugiausia žemės ūkyje naudojamais įrankiais: kastu- 
vais, dalgiais, kirviais, tridančiais ar tiesiog kuolais nusmailin- 
tu galu, ir tik nedaugelis turėjo ietis bei kardus. 

Tai buvo Akciano, Julijaus Rabecijaus ir kitų Romos mokyk- 
lų gladiatoriai; pagal Krikso įsakymą jie susirinko čia po vieną 
ir buvo suskirstyti į keturias kohortas ir dvidešimt manipulų. 
Dabar jo vadovaujami traukė Vezuvijaus link prisidėti prie 
Spartako legionų. 

Vasario penkioliktos rytą, kai Metrobijus nuskubėjo pas 
konsulus Kotą ir Lukulą pranešti apie sąmokslą, Kriksas apė- 
jo visas gladiatorių mokyklas, perspėdamas apie pavojų bei 
patardamas nepasiduoti provokacijoms ir laikytis kaip galima 
ramiau. 

Vienoje iš mokyklų jis buvo suimtas ir uždarytas į Mamer- 
tino kalėjimą; ten buvo laikomas daugiau kaip du mėnesius, 
plakamas rykštėmis ir, nors galas atkakliai teigė neturįs nieko 
bendra su Spartako sąmokslu, jis tikriausiai būtų buvęs nukry- 
žiuotas, jeigu ne gladiatoriai, kurie tol maldavo savo lanistas 
užtarti Kriksą Cetegui, Lentului, Julijui Cezariui ir Katilinai, 
kol jų draugas pagaliau buvo paleistas. 

Kriksas išėjo iš kalėjimo, bet suprato esąs budriai sekamas, 
kaip, beje, buvo sekamos visos mokyklos ir gladiatoriai. Jis 
nusprendė apsimesti nieko nežinąs, viskam abejingas, tikė- 
damasis išsklaidyti ar bent sumažinti lanistų ir valdžios įta- 
rinėjimus. 

Štai kodėl vargšas galas, nors Spartakas primygtinai jį 
kvietė, buvo priverstas užgniaužti nerimą, pyktį ir troškimus, 
kunkuliuojančius jo širdyje, ir negalėjo nei pats atvykti į Ve- 
zuvijų, nei ten pasiųsti ar nuvesti bent vieną gladiatorių ma- 
nipulą. 

Praslinkus daugiau kaip keturiems mėnesiams nuo sukilimo 
pradžios, kai Spartako armija jau buvo laimėjusi dvi pergales 
prieš romėnus, Kriksui po visokių gudrybių ir triukų, pavojų ir 
rizikos galiausiai pavyko išsprukti iš Romos ir pasislėpti Epici- 
no miške; jis neabejojo, kad gladiatoriai, kuriems čia buvo pa- 
skyręs susitikimą, būtinai ateis, jei ne visi, tai bent dauguma. 

Taip ir buvo. Dvi dienas galas slapstėsi ūksmingose miško 
tankynėse, tada patraukė Vezuvijaus link. Po keturių dienų ir 
naktų varginančio žygio jis ten atvyko dvidešimties manipulų 
priešakyje. 

Neįmanoma apsakyti, kiek buvo džiaugsmo jiems atvykus 
į Nolos stovyklą. Kaip tikrą brolį sutiko Spartakas Kriksą, kurį 
mylėjo ir vertino labiau už visus. 

Du tūkstančiai su Kriksu atvykusių gladiatorių nedelsiant 
buvo apginkluoti ir lygiomis paskirstyti į abu legionus, kurių 
vienam vadovavo Enomajas, o kitam ėmėsi vadovauti Kriksas. 
Spartakas, visiems vieningai pritariant, buvo paskelbtas vy- 
riausiuoju gladiatorių kariuomenės vadu. 

Jau po dviejų dienų žvalgai Spartakui pranešė, kad Apijaus 
keliu prieš juos pagreitintu maršu traukia pretorius Publijus 
Varinijus. Gladiatorių vadas įsakė kariams tyliai palikti stovyk- 
lą, ir naktį legionai sparčiai išžygiavo pasitikti priešo. 


XIII skyrius 


NUO KAZILINO MŪŠIO IKI 
AKVINO MŪŠIO 


Publijus Varinijus turėjo keturiasdešimt penkerius metus. 
Buvo plebėjų kilmės, tvirto kūno sudėjimo, nesuvaldomo, 
išdidaus būdo ir pasižymėjo visomis geriausiomis romėnų 
kario savybėmis - pats tipiškiausias jo pavyzdys. Saikingai 
valgė ir gėrė; gyveno kukliai; kaip niekas kitas pakentė karštį, 


298 


šaltį, ilgus žygius, bemieges naktis, nuovargį, buvo paniuręs, 
tylus ir nepaprastai drąsus. Jeigu, be šitų itin vertingų savy- 
bių, Varinijus būtų buvęs guvesnio proto, platesnio akiračio, 
o jo išsilavinimas - ne toks paviršutiniškas ir vienpusis, jis 
būtų galėjęs tapti konsulu, garsiu karvedžiu, triumtatorium. 
Deja, Publijus Varinijus neturėjo didelio proto, verto kilnios jo 
širdies, ir per dvidešimt aštuonerius karinės tarnybos metus 
iškilo tik ligi pretoriaus, beje, ir šis titulas jam buvo suteiktas 
vien iš pagarbos jo griežtam teisingumui, beatodairiškai drą- 
sai ir puikiam rikiuotės statuto bei kitų karo dalykų išmany- 
mui. Tiek paprasti legionieriai, su kuriais petys į petį kovojo 
Varinijus, tiek vadai žavėjosi jo uolumu, dorybėmis, kūno ir 
dvasios jėga. 

Jau septyniolikos metų jis po Gajaus Marijaus vėliava patyrė 
kovos krikštą kare su teutonais ir kimbrais, pasižymėjo ir buvo 
apdovanotas piliečio vainiku bei pakeltas į dekanus; vėliau, va- 
dovaujamas Pompėjaus Didžiojo tėvo Pompėjaus Strabono, ko- 
vėsi pilietiniame kare, keletą sykių buvo sužeistas ir gavo antrą 
piliečio vainiką. Po Sulos vėliava dalyvavo kare prieš Mitrida- 
tą, vėl ne kartą buvo sužeistas, už Atėnų apsiaustį buvo apvai- 
Jis lydėjo Sulą per visą pilietinį karą ir už šaunumą bei drąsą 
buvo pakeltas iš pradžių į centurionus, paskui į tribūnus. Jau 
turėdamas šį laipsnį, žygiavo su Pompėjum Didžiuoju į Afriką 
mušti Domicijaus ir Jarbos; už šį karą gavo kvestoriaus titu- 
lą, kvestorium ir liko prie Apijaus Klaudijaus ir po jo vėliava 
malšino sukilusius trakus bei makedonus. Klaudijui mirus ir 
karui Trakijoje pasibaigus, Varinijus grįžo į Romą tikėdamasis, 
kad konsulas Aurelijus Kota, kuris kaip tik rinko legionus prieš 
Mitridatą, paskirs jį savo vietininku ar bent patvirtins kvesto- 
riaus titulą. Tačiau tuo metu, kai Varinijus atvyko į Romą, Kota 
jau buvo išžygiavęs į Aziją, o kitas konsulas, Liucijus Licinijus 
Lukulas, jau turėjo suformavęs kariuomenę, bet norėdamas pa- 

sinaudoti Varinijaus patirtimi, kurią didžiai vertino, prastūmė 
jo kandidatūrą į Sicilijos pretorius, pavedęs jam likviduoti gė- 
dingą karą su gladiatoriais. 

Štai koks buvo tasai žmogus, 680 metais nuo Romos įkūri- 
mo, aštuonioliktą dieną prieš liepos kalendas (liepos keturiolik- 
tąją) išžygiavęs pro Kapenos vartus iš Romos ir Apijaus keliu 
patraukęs prieš Spartako gladiatorius. Publijus Varinijus turėjo 
šešis tūkstančius legionierių, tris šimtus kavaleristų, tūkstantį 
velitų* ir šešis šimtus laidyklininkų, kuriais pretoriaus ir Lu- 
kulo reikalavimu buvo papildytas legionas, nes tokiame kare 
buvo neįmanoma apsieiti be lengvai ginkluotų dalių, - iš viso 
aštuonis tūkstančius jaunų, stiprių, puikiai ginkluotų karių. 
Publijaus Varinijaus kvestorius buvo Gnėjus Furijus, kokių 
trisdešimt penkerių metų vyras, narsus, protingas, puikiai iš- 
manantis karo dalykus, bet girtuoklis ir plevėsa. 

Iš šešių Varinijaus legiono tribūnų pažymėtini šie galingų 
patricijų šeimų atstovai: Kalpurnijus Bibulas, kuris 695 metais 
tapo konsulu kartu su Gajum Julijum Cezariu; visai dar jaunas 
Kvintas Fabijus Maksas, kuris irgi taps konsulu 709 metais nuo 
Romos įkūrimo, Cezario diktatūros laikais; penkiasdešimtme- 
tis Lelijus Kosinijus, visų tribūnų vyresnysis, šiurkštuolis ir 
stačiokas, dalyvavęs penkiasdešimt septyneriose kautynėse, 
vienuolikoje apgulčių, šimtas dvidešimt devyniuose susirėmi- 
muose, dvidešimt du kartus sužeistas ir apdovanotas dviem 
piliečio vainikais, bet per visą karinės tarnybos laiką dėl savo 
tamsumo ir bukumo užsitarnavęs tik tribūno titulą, kurį ir tu- 
rėjo jau vienuolika metų. 

Sparčiai žygiuodamas, Publijus Varinijus per tris dienas 
pasiekė Kajetą. Įsirengęs čia stovyklą, pasikvietė kavalerijos 
prefektą Paulių Gardenijų Tiburtiną ir liepė jam nedelsiant 
nusigauti už Kapujos, surinkti tikslias ir išsamias Žinias apie 
maištininkų būstinę supančią vietovę, apie gladiatorių skaičių, 
apsiginklavimą ir, kiek įmanoma, apie jų planus. 

Jaunasis Tiburtinas sąžiningai ir apdairiai atliko jam paves- 
tą užduotį; jis apsilankė ne tik Kapujoje, bet ir Kumuose, Bajo- 


se, Puteoluose, Herkulanėjuje, Neapolyje, netgi Pompėjuose ir 
Ateloje; visur rinko žinias apie priešą, tiek iš romėnų valdžios, 
tiek iš miesto gyventojų bei piemenų, ir po keturių dienų grįžo 
į Varinijaus stovyklą. 

Tiburtino arkliai buvo suplukę, jis beveik visai nuvarė juos 
nuo kojų, bet atgabeno gana svarbių žinių apie gladiatorių ju- 
dėjimą ir bendrą jų armijos būklę. Triburtinas pretoriui pranešė, 
kad sukilėlių skaičius jau siekia dešimt tūkstančių, kad jie gerai 
ginkluoti, o jų kariuomenė sutvarkyta pagal romėnų legionų 
pavyzdį, kad jų stovykla yra netoli Nolos, iš kur jie retkarčiais 
išeina pasižvalgyti po apylinkes; sprendžiant iš aukštos baslių 
tvoros aplink stovyklą, jie greičiausiai niekur nesiruošia keltis 
ir lauks ten romėnų puolimo. 

Gavęs šias žinias, Varinijus, sėdėdamas palapinėje, ilgai 
svarstė puolimo planą; pagaliau nusprendė padalyti savo jėgas 
pusiau ir, atžygiavus prie gladiatorių stovyklos dviem beveik 
lygiagrečiais keliais, pulti sukilėlius vienu metu iš dviejų pu- 
sių. Tokiu taktiniu manevru jis tikėjosi pasiekti greitą ir visišką 
pergalę. 

Varinijus pavedė kvestoriui Gnėjui Furijui vadovauti ke- 
 turioms legionierių kohortoms, trims šimtams velitų, dviem 
šimtams laidyklininkų bei šimtui kavaleristų ir įsakė žygiuoti 
“ Apijaus keliu ligi Suesos; čia kvestorius turėjo iš Apijaus ke- 
lio pasukti į Domicijaus kelią, kuris nuo šio miesto ėjo pajūriu 
“pro Literną, Kumus, Bajas ir Neapolį į Surentą. Pasiekęs Bajas, 
Eurijus turėjo savaitei čia apsistoti, tada žygiuoti į Atelą ir ten 
" laukti tolesnių Varinijaus įsakymų. Per tą laiką, kol Furijus bus 
žygyje, Varinijus nusprendė Lirio upe leistis ligi Interamnos, 
| ten išlipti į krantą ir Lotynų keliu, vedančiu iš Romos per Tus- 
kulą, Norbą, Interamną, Teaną ir Alifas į Beneventą, žygiuo- 
ti iki Alifų, ten iš Lotynų kelio pereiti į pretorių kelią, pagal 

Kaudino tarpeklį vingiuojantį nuo Alifų iki Kaudijaus, ir užeiti 
gladiatoriams iš užnugario. Čia dieną palaukęs, jis ketino duoti 
kvestoriui Furijui įsakymą pajudėto iš Atelos ir pulti maištinin- 
kus; pamatę, kad jų kur kas daugiau negu Furijaus legionierių, 
gladiatoriai mes prieš jį visas jėgas; tada Varinijus puls priešą 
iš užpakalio ir sunaikins. 

Toks buvo Publijaus Varinijaus sudarytas karo veiksmų pla- 
nas, ir, reikia pasakyti, visai neblogas, jei, žinoma, gladiatoriai 
nesijudindami iš vietos lauktų romėnų prie Nolos, kuo Varini- 
jus, laikęs Spartaką kažkokiu primityviu gyvūnu, tik ne pro- 
tingu žmogum, nė kiek neabejojo. 

O trakas, sužinojęs, kad pretorius žygiuoja prieš jį ir jau yra 
Kajetoje, nedelsdamas išvyko Domicijaus keliu į Literną, kurį 
pasiekė po dviejų varginančių, bet greitų žygių. 

Kvestorius Gnėjus Furijus irgi žygiavo tuo pačiu Domicijaus 
keliu, tik iš kitos pusės. Atėjęs į Triferną, jis iš žvalgų sužino- 
jo, kad Spartakas su visa savo kariuomene netikėtai pasirodė 
Literne, ir dabar jį nuo romėnų skiria ne daugiau kaip viena 
diena kelio. 

Gnėjus Furijus, kaip žmogus ir kaip karys, nesvyruodamas 
būtų susikovęs su bet kuriuo gladiatorium, net ir su pačiu 
Spartaku, tačiau kaip vadas, kuriam patikėta užduotis, nesiry- 
žo susiremti su daug gausesnėmis priešo jėgomis, nes žinojo 
neturįs jokių šansų laimėti. Bėgimas jam atrodė žemas dalykas, 
kurio nebūtų galima pateisinti jokiais argumentais, nes, jeigu 
romėnai trauktųsi Lacijaus kryptimi, Spartakas lengvai juos | 
pavytų ir sunaikintų. Todėl Gnėjus Furijus nusprendė palik- 
ti konsulų kelią, pasukti į kairę ir paėjėti iki Kalų, iš kur per 
keletą valandų galėtų atvykti į Kapują. Du tūkstančiai aštuoni 
šimtai jo kareivių kartu su Kapujos garnizonu, per tą laiką jau 
gavusiu pastiprinimą, galėtų atremti gladiatorių puolimą. Jei- 
gu Spartakas sugalvotų pasukti Lacijaus link, Gnėjus Furijus 
spėtų duoti žinią Varinijui, su juo susijungti ir, užpuolęs įžūlųjį 
maištininką iš užpakalio, sutriuškinti. O jeigu Spartakas sugal- 

votų atsitraukti, Furijus galėtų įvykdyti gautą įsakymą: arba 
vėl grįžti į Domicijaus kelią, arba iš Kapujos pretorių keliu at- 
vyktų nustatytą dieną į Atelą. 

Šie išmintingi samprotavimai ir dar išmintingesnis sprendi- 
mas rodė Furijų turint neeilinį protą ir gabumus; pats Pompė- 
jus Didysis jo vietoje būtų pasielgęs ne kitaip. 

Dvi valandos prieš auštant Furijus įsakė palikti stovyklą ir 
labai tyliai, tvarkingai patraukė į Kalas, prieš tai konsulų keliu 
išsiuntęs valstiečiais persirengusius žvalgus. Nepaisydami ri- 
zikos ir pavojų, jie turėjo suteikti priešui melagingų žinių apie 
Gnėjų Furijų, tvirtindami, esą jis atsitraukęs į Kajetą, taigi pa- 
sukęs atgal. 

Bet Spartakas iš savo žvalgų jau žinojo, kad dalis priešo 
kareivių įsirengė stovyklą Triferne; jis iš karto suprato, kokią 
kvailystę padarė pretorius Varinijus perskirdamas savo ka- 
riuomenę pusiau ir tikėdamasis suimti Spartaką į reples; trakas 
atspėjo kvestoriaus planą ir su įžvalgumu, būdingu tik genia- 
liems protams, tuojau sumetė, ką reikia daryti: staigiu šuoliu 
įsiterpti tarp abiejų priešo kariuomenių ir žaibiškai sutriuškinti 
pirma vieną, paskui kitą. 

Viena geriausių Spartako, kaip karvedžio, savybių, atnešu- 
sių jam šlovę šiame kare, buvo gebėjimas greitai įvertinti pa- 
dėtį, ją išanalizuoti, numatyti įvykių raidą ir sudarius planą 
nedelsiant jį įvykdyti. Karinis Napoleono talentas daug kuo 
buvo panašus į Spartako. Trakas žavėjosi Romos legionų orga- 
nizacija, jų pavyzdžiu sutvarkė savo kariuomenę, tačiau atme- 
tė romėnų karo vadų pedantiškumą, neleidžiantį nukrypti nuo 
įsišaknijusių taisyklių, normų, įpročių. Spartakas derino savo 
veiksmus — kariuomenės permetimą, manevrus, žygius — prie 
vietovės, aplinkybių, priešo pozicijų; jis patobulino ir pritai- 
kė praktikoje labai paprastą, tačiau logišką ir sėkmingą takti- 
ką - žaibišką greitį. Šią taktiką buvo įvedęs dar Gajus Marijus, 
o vėliau ji padėjo Julijui Cezariui užkariauti pasaulį. Visi di- 
“ deli mūšiai, kur Spartakas nenusileido žymiausiems to meto 

karvedžiams!', buvo laimėti ne tik dėl jo kareivių narsumo bei 
gebėjimo valdyti ginklą, bet, svarbiausia, dėl nepaprasto jo ka- 
riuomenės manevringumo. 

Grįžkime prie mūsų pasakojimo. Kaip Spartakas nuspren- 
dė, taip ir padarė. Pasakė kariams trumpą kalbą, prašydamas 
juos bendro reikalo labui ištverti dar vieną sunkų žygį, ir įsakė 
palikti stovyklą. Gladiatoriai išsuko iš Domicijaus kelio ir sun- 
kiai pereinamais takais, slapstydamiesi tarp kalvų, kurios nuo 
Kapujos ir Kazilino tęsėsi ligi pat jūros, atvyko prie Volturno 
upės, nešančios tarp stačių krantų sraunius vandenis. 

Šiuo žygiu Spartakas iki aušros permetė savo kariuomenę 
prie Kapujos; jis sustojo per tris mylias nuo miesto ir leido ka- 
reiviams keletą valandų pailsėti, o kvestorius Furijus išžygiavo 
Kalų link. Apie vidurdienį sukilėliai vėl leidosi į kelią; šaipy- 
damiesi iš Kapujos gynėjų, kurie apimti siaubo uždarė visus 
vartus, nuleido grotas, subėgo ant pylimo ir drebėdami lau- 
kė puolimo, gladiatoriai praėjo pro šį parftumerininkų miestą 
ir pasuko link Kazilino, kur atvyko vakarop, tą pačią valandą 
kaip kvestorius Furijus į Kalas. 

Kazilinas, nedidelis, linksmas, tirštai gyvenamas miestas, 
stovėjo prie Volturno upės, dešiniu šonu skalaujančios jo sie- 
nas; jis buvo už kokių septynių mylių nuo Kapujos, už vienuo- 
likos - nuo Kalų ir beveik už dvidešimt dviejų mylių nuo Vol- 


" Reikia vieną kartą pasakyti, kad mūsų čia aprašomas gladiatorių 
karas, romėnų ir jų istorikų manymu, darė gėdą Romos respublikai. 
Todėl istorikai, saugodami tautiečių garbę, nenori apie jį kalbėti, o 
jeigu ir prasitaria, tai labai šykščiai, kaip apie gėdingą faktą, kurį 
skaudu prisiminti, stengiasi sumenkinti jo reikšmę ir didumą. Ta- 
čiau, nors ir prieš savo valią, jie nemažai yra prirašę apie šiuos įvy- 
kius ir, patys to nenorėdami, apgaubę šlovės aureole gladiatorius ir 
ypač Spartaką, kurį, kaip karvedį, mes nesvyruodami statome greta 
Marijaus ir Cezario. Patsai Liucijus Floras, kuris labiau už kitus is- 
torikus nekentė to karo ir pasakodamas apie šį laikotarpį nesivar- 
žydamas koneveikė tiek gladiatorius, tiek jų vadą, vis dėlto turėjo 
pripažinti, kad „Spartakas, narsiai kovodamas pirmose eilėse, krito 
kaip didis vadas, vertas šlovės vainiko“. 


304 


turno žiočių. Šitaip išsidėsčius kovojančioms šalims, Kazilinas 
tapo pačiu svarbiausiu būsimųjų karinių operacijų strateginiu 
punktu. Turėti šį punktą savo rankose reiškė kontroliuoti abu 
Volturno krantus ir jo slėnį. Įsirengęs ten savo legionų stovyk- 


lą, Spartakas ne tik galutinai išskirtų abi priešo kariuomenes, 
bet ir neleistų joms pasislėpti už Kapujos sienų ir galėtų kiek- 
vieną skyrium sunaikinti. 

Kazilino miestiečiai, išgąsdinti nelaukto gladiatorių pasi- 
rodymo, atsiuntė pas Spartaką savo valdžios atstovus, kurie 
nuolankiai jį paprašė pasigailėti gyventojų ir patys atvėrė su- 
kilėliams miesto vartus. Pastatęs prie miesto sargybą ir pali- 
kęs mieste vieną kohortą, trakas iš ten išėjo ir įsirengė stovyklą 
strateginiu atžvilgiu patogioj aukštumoj, už Romos vartų, pro 
kuriuos ėjo kelias tiesiai į Kalas. 

Nuo Klodijaus Glabro sutriuškinimo iki Publijaus Varinijaus 
“žygio prieš gladiatorius Spartakas buvo visiškas Kampanijos 
šeimininkas; jis liepė patiems vyriausiems ir labiausiai paty- 
rusiems raitininkams išjodinėti daugybę jaunų arklių, kurių 
“ gladiatoriai buvo prisigaudę derlingose šios provincijos ga- 
nyklose. Taip trakas suformavo šešių šimtų žmonių kavalerijos 
būrį ir jo prefektu pasiūlė išrinkti šaunųjį Bortoriksą, perdavusį 
Kriksui antrąjį legioną, kuriam laikinai vadovavo. 

Kai stovykla buvo įrengta, Spartakas leido nuvargusiems 
savo legionams keletą dienų atsipūsti, kol kvestorius Furijus — 
Spartakas manė, kad jis vis dar žygiuoja Domicijaus keliu, - at- 
eis iki Literno; ten trakas ketino pulti jį iš užpakalio ir sunaikin- 
ti jo kohortas. 

Tačiau būdamas nepaprastai įžvalgus Spartakas pasišaukė 
Bortoriksą ir įsakė jam po šešių valandų poilsio, apie vidur- 
' naktį, padalyti savo kavaleriją į du būrius ir pasiųst į žvalgybą; 
vieną būrį - Domicijaus keliu beveik ligi Triferno, kitą, atsar- 
“ gumo dėlei, - Apijaus keliu ligi Kalų; auštant abu būriai turėjo 
“grįžti į stovyklą ir pranešti žvalgybos rezultatus. 

Spartakas labai nustebo, kai likus dar visai valandai ligi sau- 
lės patekėjimo grįžo žvalgai, joję į Kalas; jie pranešė, kad prie- 
šas iš ten eina tiesiai į Kaziliną. Iš pradžių Spartakas nenorėjo 
tikėti tuo, ką išgirdo, bet smulkiau išklausinėjęs žvalgų virši- 
ninką ir gerai pagalvojęs, suprato, kas atsitiko: kad neišgąsdin- 
tų Furijaus ir galėtų užeiti jam už nugaros, gladiatoriai pasuko 
iš Domicijaus kelio į dešinę, bet ir romėnai, bijodami gladiato- 
rių ir skubėdami į Kapują, tuo pačiu metu pasuko į kairę; taigi 
abi kariuomenės, vengdamos susidurti, išsuko iš konsulų kelio 
ir dabar turėjo susitikti pretorių kely. 

Spartakas įsakė skubiai trimituoti pavojų; palikęs antrąjį 
legioną stovykloje, pirmąjį išvedė ir išrikiavo kovos tvarka į 
dvi linijas. Priekyje pastatė du tūkstančius velitų ir laidykli- 
ninkų, kurie turėjo manevrine rikiuote užpulti priešą, kai tik 
jis pasirodys; už šios linijos išdėstė ietimis ginkluotą likusią 
legiono dalį. 

Antrąjį legioną jis perskyrė pusiau ir per laukus bei vynuo- 
gynus pasiuntė vieną pusę į dešinę, kitą į kairę, įsakęs joms at- 
sitraukti toliau ir pasislėpti, o kai tik prasidės mūšis, romėnus 
apsupti ir staiga pulti iš šonų bei iš užpakalio. 

Vos tik patekėjusi saulė savo spinduliais nuauksino aplinki- 
nes kalvas, vynuogynus, geltonus javų laukus ir žaliuojančias 
pievas, pasirodė romėnų kavalerijos avangardas. Laidyklinin- 
kai, išsiskleidę grandine, sutiko raitelius akmenų ir švino ru- 
tuliukų kruša. Romėnai tuojau pasuko atgal ir nudūmė įspėti 
kvestoriaus Furijaus, kad priekyje - gladiatoriai. Tada Sparta- 
kas, kuris žygyje paprastai eidavo pėsčias, greta savo karių, 
sėdo ant puikaus juodo žirgo: jis visada laikydavo jį paruoštą 
kovai. Įspūdingai atrodė galinga Spartako figūra ant šio gry- 
naveislio juodžio; jis liepė trimituoti signalą atakai bėgte, sku- 
bėdamas smogti priešui, kol tas dar nespėjo išsirikiuoti kau- 
tynėms. 

Sužinojęs apie netikėtą gladiatorių pasirodymą, Gnėjus Fu- 
rijus tuojau davė savo legionierių kolonai įsakymą sustoti ir, 

neprarasdamas šaltakraujiškumo, kaip ir dera tikram drąsuo- 
liui, liepė velitams su laidyklininkais kuo plačiau pasiskleisti 
grandine; smarkiai ištęsdamas frontą, jis tikėjosi, kiek tai nuo 
jo priklausė, sukliudyti pranašesnėms priešo jėgoms apsupti jo 
kohortas. Legionieriams jis įsakė užimti pozicijas ant artimiau- 
sios kalvos, kur jie galės išsirikiuoti kovai, kol laidyklininkai ir 
velitai atrems pirmąją gladiatorių ataką. 

Nepaisant baimės ir maišaties, kuri visada lydi netikėtą 
užpuolimą, visi kvestoriaus įsakymai buvo įvykdyti greitai ir 
tiksliai. 

Tačiau romėnams dar nespėjus nė kvapo atgauti, gladia- 
toriai puolė laidyklininkų grandinę; kad ir narsiai jie gynėsi, 
bet spaudžiami daug pranašesnių priešo jėgų buvo priversti 
trauktis į kalvos papėdę, kur Furijus vos ne vos spėjo išrikiuoti 
kovai ketvertą savo kohortų. Romėnai sutrimitavo ataką, ir le- 
gionieriai, Furijaus vedami, taip veržliai puolė priešo velitus, 
kad dabar jau šie turėjo bėgti. Spartakas įsakė duoti signalą 
trauktis, ir tada du tūkstančiai lengvai ginkluotų jo karių, svie- 
dę į priešą paskutines ietis, dingo tarp puolančių gladiatorių; 
klaikiai rėkdami romėnų kovos šūksnius, kurių aidas ritosi per 
kalvas ir slėnius, gladiatoriai tartum lavina užgriuvo Furijaus 
legionierius. Dar akimirka, ir pasigirdo duslus lūžtančių sky- 
dų traškėjimas, šaižus kardų žvangesys ir laukinis kovojančių 
žmonių riksmas. 

Su vienodu įniršiu, vienodu narsumu jau bene pusę valan- 
dos kovėsi abi kariuomenės, bet romėnų buvo kur kas mažiau 
negu gladiatorių ir jie nepajėgė ilgai priešintis pašėlusiam 
sukilėlių spaudimui. Greit Furijaus legionieriai, pliekiami iš 
visų pusių, ėmė trauktis. Tada ir išlindo iš pasalų Kriksas su 
savo antruoju legionu. Akies mirksniu romėnai buvo apsup- 
ti, užpulti iš nugaros bei šonų, jų eilės pakriko ir jie leidosi 
bėgti. Tik nedaugeliui pavyko išsigelbėti - suspausti kardų 
žiede, beveik visi žuvo narsiųjų mirtimi; Furijus krito vienas 
pirmųjų. 

Nė poros valandų netruko mūšis, kurį visai pagrįstai galima 
pavadinti Kazilino skerdynėmis. 

Kitą dieną po šios naujos pergalės, kurią gladiatoriai laimėjo 
patyrę labai nedidelius, palyginti su romėnais, nuostolius - tie 
beveik visi žuvo, - Spartakas, negaišindamas laiko, paliko Ka- 
ziliną ir po varginančio žygio per Apeninų atšakas pasiekė Ka- 
las; iš ten patraukė į Sidiciną ir vakarop buvo vietoje. Iškan- 
kinti tokios ilgos kelionės, jo žmonės vos laikėsi ant kojų. Įsi- 
rengęs stovyklą, Spartakas nedelsdamas pasiuntė kavalerijos 
būrį į Teaną, esantį tik už kelių mylių nuo Sidicino, gauti žinių 
apie pretorių Publijų Varinijų, kuris pagal trako apskaičiavi- 
mus turėjo pakeliui į Alifas pro čia praeiti prieš kokias dvi ar 
tris dienas. 

Išklausęs grįžusių žvalgų pranešimus, Spartakas padarė iš- 
vadą, kad neapsiriko: Publijus Varinijus išvyko iš Teano į Alifas 
tik vakar. 

Ilgai galvojęs, išanalizavęs vakarykštės pergalės ir dabarti- 
„ nės pozicijos prie Sidicino jam teikiamą pranašumą, Spartakas 
pagaliau nusprendė užkirsti pretoriui Varinijui kelią ir stoti su 
juo į mūšį, kol dar romėnams neatėjo pastiprinimas iš miestų ir 
sąjungininkų, nes tada įveikti pretoriaus kohortas būtų nepa- 
lyginti sunkiau. 

Todėl kitą dieną trakas paliko Sidiciną ir patraukė dešiniuo- 
ju Volturno krantu žemyn į Kaudino tarpeklį; po aštuonių va- 
landų žygio jis buvo jau vietoje ir ant upės kranto įsirengė sto- 
vyklą. Kitos dienos rytą jis liepė prikirsti daug storų medžių ir 
permesti jų kamienus per upę, kuri tokiu metų laiku paprastai 
esti labai nusekusi; šiuo tiltu jo legionai persikėlė į kairįjį kran- 
tą, netoli Kaudino kalnų, abipus Lotynų kelio užėmė patogią 
poziciją ir ėmė tykoti priešo. 

Romėnų nereikėjo ilgai laukti; rytojaus dieną, apie vidur- 
dienį, ant Volturno slėnį supančių aukštumų, priešais Kaudino 
kalnus, iš Alifų pusės pasirodė Publijaus Varinijaus kohortos. 
Spartakas greit išrikiavo savo legionus, ir netrukus prasidėjo 
kautynės. 


Žiaurus ir kruvinas mūšis truko ligi vakaro. Romėnai kovėsi 
kaip liūtai, laikėsi iš paskutiniųjų, bet leidžiantis saulei jų gretos 
iširo ir jie ėmė paniškai bėgti. Gladiatorių pėstininkai lipo legio- 
nieriams ant kulnų, badė juos ir kapojo be jokio gailesčio; tačiau 
iš baimės romėnams tartum sparnai išdygo, ir jie toli paliko per- 
sekiotojus. Tada Spartakas įsakė pūsti trimitus, ir kai tik pės- 
tininkai paliko kovos lauką, bėgančius legionierius kaip vėtra 
užgriuvo gladiatorių kavalerija ir baigė negailestingai doroti. 

Daugiau kaip du tūkstančiai romėnų žuvo šioje lemtingoje 
kovoje prie Kaudino tarpeklio. Daugiau kaip pusantro tūkstan- 
čio buvo sužeista, taip pat ir patsai Varinijus bei jo tribūnai: 
Kosinijus, Fabijus, Maksimas, Bibulas. Didžiuma sužeistųjų 
pateko į nelaisvę, bet Spartakas juos nuginklavęs paleido; jis 
nusprendė neimti belaisvių, kol savo rankose neturės didesnio 
skaičiaus miestų, nes laikyti juos stovykloje, susidarius tam tik- 
roms aplinkybėms, galėjo būti pavojinga. 

Gladiatoriai šiose kautynėse irgi patyrė nemažai nuostolių: 
daugiau kaip du šimtai penkiasdešimt buvo žuvusių ir beveik 
dvigubai tiek sužeistų. 

Baisiai prislėgtas ir nusiminęs grįžo Publijus Varinijus į 
Alifas; ten per naktį surankiojo, kiek pasisekė, išsibėgiojusius 
savo legionierius; Alifose jį pasiekė liūdna Žinia apie visišką 
kvestoriaus sutriuškinimą. Bijodamas naujo nugalėtojo puoli- 
mo, prieš kurį jis nebūtų įstengęs atsilaikyti, keikdamas visus 
dangaus ir pragaro dievus, nelaimingą likimą ir nekenčiamą 
gladiatorių, Varinijus pačia greičiausia žygiuote leidosi sunkiai 
pereinamais keliais per Apeninų tarpeklius, išėjo iš Kampani- 
jos į Samnijų ir pasislėpė Boviane. 

Dvi puikios pergalės, Spartako laimėtos per tris dienas, pa- 
kėlė jo kariuomenės prestižą ir dar labiau išgarsino jo vardą, 
kuris įvarė siaubą visoms pietinėms Italijos provincijoms. 

Negaišdamas veltui laiko, trakas iš Kaudino tarpeklio nusi- 
leido į Kaudijų ir ten rado galą Brezovirą, su kuriuo skaitytojai 
susipažino Veneros Libitinos smuklėje tą pačią dieną, kai En- 

giamųjų sąjungos teismas pasmerkė mirti gladiatorius šnipinė- 
jusį Gajaus Verio atleistinį; Brezoviras kartu su penkiasdešim- 
čia draugų buvo atbėgęs į Spartako stovyklą iš Kapujos. 

Brezovirui patarus, trakas nusprendė imtis drąsaus ma- 
nevro, kurį atlikęs tikėjosi nekliudomai išvesti iš Kapujos 
penkis tūkstančius gladiatorių, dar likusių Lentulo Baciato 
mokykloje. 

Trys dienos po kautynių prie Kaudino tarpeklio Spartakas 
su dešimties tūkstančių vyrų kariuomene pasirodė prie Ka- 
pujos sienų ir pasiuntė šauklį, reikalaudamas, kad prefektas 
ir senatas išleistų iš Lentulo mokyklos penkis tūkstančius be- 
ginklių gladiatorių ir nekliudytų jiems išeiti iš miesto; jeigu 
valdžia atsisakysianti patenkinti šį reikalavimą, Spartakas pa- 
grasino šturmu paimsiąs Kapują, ją sudeginsiąs, apiplėšiąs ir 
be gailesčio žudysiąs visus gyventojus, neatsižvelgdamas nei į 
amžių, nei į lytį. 

Gandų pagražinta žinia apie Spartako pergales jau buvo 
spėjusi pasiekti Kapują ir apstulbinti miestiečius. Grėsmingojo 
priešo pasirodymas prie miesto sienų įvarė virpantiems iš bai- 
mės gyventojams siaubą; Spartako reikalavimai bei grasinimai 
galutinai juos pribloškė, ir visus apėmė panika. 

Senatas susirinko Dianos šventykloje, o priešais šventyklą, į 
Forumą, sugužėjo didžiulė žmonių minia. Per kokį pusvalandį 
buvo uždarytos visos krautuvės, moterys, susivėlusios plau- 
kus, puolė į šventyklas melsti dievų pagalbos, o į gatves išėję 
plebėjai vienu balsu šaukė, reikalaudami įvykdyti gladiatorių 
sąlygas ir išgelbėti miestą nuo skerdynių. 

Išblyškęs, persikreipusiu iš baimės veidu, Mecijus Libeonas 
vaikščiodamas ir jaudindamasis išdėstė senatui Spartako rei- 
kalavimus. Senatoriai, ne mažiau susijaudinę ir išbalę už patį 
prefektą, dairėsi vienas į kitą apimti siaubo; niekas nedrįso pra- 
sižioti ir ką nors patarti šio baisaus pavojaus valandą. 

Pasinaudojęs senatorių neryžtingumu ir tylėjimu, karo tri- 
būnas, narsus ir patyręs karys, vadovaujantis keturioms kohor- 

toms, kurias Romos senatas prieš keletą mėnesių buvo atsiun- 
tęs ginti Kapujos, paprašė leidimo savo nuomonei pareikšti. 

Jis vienintelis tarp šių togas vilkinčių vyrų nepasidavė pa- 
nikai ir šiurkščiais, bet iškalbingais žodžiais ėmė įrodinėti, 
kad Spartako reikalavimai tėra įžūlūs grasinimai, kurių tik- 
slas įbauginti miesto gyventojus ir pasinaudoti jų baime; anot 
jo, gladiatoriai negali Kapujos nei apgulti, nei šturmuoti, nes 
miestą patikimai saugo galingi įtvirtinimai, ir kariuomenė, ne- 
turinti nei skorpionų, nei taranų, nei balistų, nei geležinių kab- 
lių gynėjams nuo sienų traukyti, nesiryš jo pulti. 

Baimė, apėmusi Kapujos senatorius, ta pati baimė, kuri prieš 
keletą minučių atėmė jiems žadą, dabar nutvilkė juos kaip bo- 
tago kirtis - senatoriai pašoko nuo suolų lyg tarantulo įkąsti ir 
visi choru ėmė vienas per kitą šaukti, kad tribūnas išėjęs iš pro- 
to: juk gladiatoriai užėmę Nolą per porą valandų, nors tada jų 
buvę daug mažiau ir ginkluoti jie buvę kur kas prasčiau; mieste 
nugalėtojai sudeginę visus namus ir išžudę visus gyventojus; 
dėl garbėtroškos tribūno užgaidų jie nenorį būti sukapoti į ga- 
balus; kita vertus, iš tiesų ar ne geriausia ir protingiausia būtų 
atsikratyti tais penkiais tūkstančiais gladiatorių, nereikėtų tada 
bijoti nei maištų, nei žudynių... Buvo pateikta ir daugiau panašių 
argumentų. Ne paskutinį vaidmenį suvaidino ir aikštelėje susi- 
rinkusių plebėjų keliamas triukšmas: žmonės reikalavo nusileis- 
ti Spartakui ir gelbėti miestą. Nudžiugusiam Mecijui Libeonui 
teliko pateikti balsavimui daugumos senatorių pasiūlymą pa- 
tenkinti Spartako reikalavimą; jis buvo priimtas vienbalsiai. 

Taigi penki tūkstančiai gladiatorių, esančių Lentulo mokyk- 
loje, buvo išleisti iš miesto ir prisidėjo prie Spartako, įsirengu- 
sio stovyklą netoliese, Tifatų kalnų papėdėje. Juos visus sutiko 
džiugiais šūksniais, tučtuojau apginklavo ir sudarė iš jų trečiąjį 
legioną, kurio vadu Spartakas paskyrė Bortoriksą, užleidusį 
kavalerijos prefekto postą Brezovirui. 

Greit Spartakas sugrįžo į Nolą, vėl įsirengė ten stovyklą ir 
išbuvo joje apie mėnesį, pats uoliai mokydamas naująjį legioną 

rikiuotės ir kitų karybos dalykų. Tuo metu jis gavo žinią, kad 
pretorius Varinijus telkia naujas jėgas, ketindamas dar sykį su 
juo susiremti. 

Spartakas nusprendė Varinijų aplenkti. Kriksą su antruoju ir 
trečiuoju legionais jis paliko Noloje, pats pasiėmė pirmąjį, ku- 
riam vadovavo Enomajas, perėjo Apeninus ir įžengęs į Samnijų 
staiga išdygo prie Boviano sienų. 

Varinijus tikrai buvo pasiuntęs Romos senatui pranešimą 
apie savo nesėkmę; anot jo, gladiatorių maištas esąs rimtas da- 
lykas ir, norint jam padaryti galą, reikia mažų mažiausiai dvie- 
jų legionų. Primindamas savo ankstesnius nuopelnus tėvynei, 
doras karys prašė senatą padaryti jam, daugelio kautynių vete- 
ranui, malonę - suteikti galimybę nuplauti nuo sąžinės šio pra- 
laimėjimo gėdą, sėkmingai užbaigti karą ir išpirkti pikto likimo 
jam padarytą skriaudą. 

Senatas patenkino narsiojo Varinijaus prašymą ir pasiuntė 
aštuonias kohortas, sudarytas iš keturių tūkstančių veteranų, 
taip pat davė jam įgaliojimus surinkti iš marsų, samnitų ir pi- 
cenų* dar šešiolika kohortų, kad galėtų suformuoti tuos du le- 
gionus, reikalingus gladiatorių maištui numalšinti. 

Pretorius, kuriam laipsnis ir ištarnautas laikas buvo svar- 
biausi dalykai armijoje, paskyrė į laisvą po Furijaus mirties 
kvestoriaus vietą Lelijų Kosinijų, nors tarp jam pavaldžių tri- 
būnų daugumas šį žmogų pranoko tiek protu, tiek įžvalgu- 
mu. Varinijus jam patikėjo ką tik iš Romos atsiųstas aštuonias 
kohortas, įsakęs likti Boviane ir neleisti Spartakui prasiveržti 
į Samnijų, o pats su dviem tūkstančiais legionierių, likusių 
po mūšio prie Kaudino tarpeklio, išžygiavo į marsų ir picenų 
kraštą rinkti kareivių. 

Kai Spartakas, atžygiavęs prie Boviano sienų, pamėgino iš- 
provokuoti mūšį, Kosinijus, vykdydamas jam duotą kuo griež- 
čiausią įsakymą, užsidarė mieste; jis baisiausiai siuto, kad negali 
pulti gladiatorių, bet kantriai kentė jų įžeidinėjimus ir patyčias. 

Tačiau Spartakas atspėjo Varinijaus planą ir nusprendė už- 
bėgti jam už akių. Palikęs prie Boviano Enomają su vienu le- 

gionu, kuris įsirengė stovyklą netoli miesto sienų, pats su viena 
raitelių turma"? grįžo į Nolą. 

Čia jo laukė malonios žinios. Pirmoji, pati maloniausia buvo 
ta, kad atvyko Granikas ir atvedė iš Ravenos mokyklų daugiau 
kaip penkis tūkstančius gladiatorių: galų, germanų, trakų. Su 
šiuo pastiprinimu gladiatorių kariuomenė, suskirstyta į keturis 
legionus, išaugo iki dvidešimties tūkstančių žmonių, ir Sparta- 
kas pasijuto nenugalimas. Antroji nelaukta ir ne mažiau malo- 
ni žinia buvo Mircos atvykimas. Spartakas apkabino seserį ir, 
neįstengdamas sulaikyti ašarų, ėmė bučiuoti ir meiliai glostyti 
jai veidą. 

Mergina irgi bučiavo brolio veidą, rankas, drabužius ir kūk- 
čiodama šnibždėjo: 

- Ak, Spartakai... Spartakai!.. Mylimas mano broli! Kaip aš 
bijojau, kaip drebėjau dėl tavęs... Vis galvojau apie pavojus, ty- 
kančius tavęs šiame kruviname kare!.. Niekur nerasdavau ra- 
mybės... gyvenimas man pasidarė nebemielas... vis galvojau: 
„Gal jis sužeistas?.. Gal jam reikia mano pagalbos?..“ Juk nie- 
kas nemokėtų tavęs, Spartakai, taip slaugyti kaip aš... jeigu... 
kada nors... teapsaugo tave aukštieji dievai! Per dienų dienas 
liedavau ašaras ir prašydavau šviesiausiąją Valeriją... gerąją 
savo ponią... kad mane leistų pas tave... ir ji, vargšelė, išklausė 
mano prašymą. Ji tokia gera, teneapleidžia jos Junona... Išleido 
mane... Ir, žinai, ji davė man laisvę!.. Aš dabar laisva... kaip ir 
tu... Ir nuo šiol visada būsiu su tavimi. 

Ji čiauškėjo ir kaip vaikas glaustėsi prie brolio, o jai iš akių 
per veidą riedėjo ašaros, bet vargšė mergaitė meiliai šypsojosi 
Spartakui ir iš kiekvieno jos judesio tryško tyras džiaugsmas, 
kurio buvo kupina jos širdis. 

Netoli jų, tyliai stebėdamas šią sceną, stovėjo šviesiaplaukis 
gražuolis Artoriksas. Jo veidas tai nušvisdavo džiaugsmu, tai 
vėl apsiniaukdavo. Artoriksas irgi tik prieš kelias dienas buvo 


2 Turmą sudarė iš pradžių trisdešimt, vėliau penkiasdešimt raitelių. 

atvykęs su Graniku iš Ravenos. Nedrąsiai priėjęs prie Sparta- 
ko, jis tarė: 

- O manęs, brangusis Spartakai, nenugalimas mūsų vadė, 
argi neapkabinsi ir nepabučiuosi? 

Tai sakydamas Artoriksas vogčiomis dirstelėjo į merginą, 
lyg prašydamas atleisti, kad iš jos vagia brolio pabučiavimą. 

— Artoriksas! - sušuko Spartakas ir apkabinęs stipriai pri- 
spaudė jį prie krūtinės. - Mielasis mano Artoriksai!.. Duokš, aš 
tave išbučiuosiu, kilnusis jaunuoli! 

Taip prie pastarųjų mėnesių laimės, prie puikių pergalių ir 
pašėlusios sėkmės, kuri jį lydėjo nuo pirmųjų šio baisaus karo 
dienų, likimas davė Spartakui dar vieną džiaugsmą: jis vėl ap- 
kabino seserį ir Artoriksą, du pačius brangiausius jo širdžiai 
žmones. 

Bet greit švytintį Spartako veidą apniaukė liūdesys. Nulei- 
dęs ant krūtinės galvą, jis giliai atsiduso ir nugrimzdo į siel- 
vartingas mintis. Atsisveikinęs su draugais, jis nuėjo su Mirca į 
savo palapinę; jam nepaprastai knietėjo išklausinėti seserį apie 
Valeriją, bet jis labai drovėjosi ir nedrįso praverti burnos. 

Spartako laimė, be paliovos linksmai čiauškėdama, mergina 
pati užvedė kalbą apie Sulos našlę: jai nė į galvą neatėjo, kad 
tarp matronos ir rudiarijaus galėtų būti kitokie santykiai negu 
paprasta draugystė. 

— O, patikėk, patikėk, Spartakai, - kartojo mergina, ruošda- 
ma broliui kuklią vakarienę ant kelmo, kuris trako palapinė- 
je atstojo stalą, - jeigu visos romėnų matronos būtų panašios 
į Valeriją... tikėk manim, nes aš pati turėjau progos patirti jos 
gerumą, jos jausmų kilnumą... vergija jau seniai būtų įstatymų 
panaikinta... Vaikai, tokių moterų pagimdyti, negalėtų ir ne- 
norėtų pakęsti nei kalėjimų, nei plakimo rykštėmis, nei mirties 
ant kryžiaus, neleistų, kad gladiatoriai vieni kitus žudytų žiū- 
rovų malonumui... 

- Aš žinau!... - karštai sušuko Spartakas. 

Ir susizgribęs pridūrė: 

- Taip, taip, aš tavim tikiu. 

— Tu privalai tuo tikėti... nes, matai, ji tave gerbia... kur kas 
labiau, negu matronai derėtų gerbti savo gladiatorių lanistą. Ji 
dažnai su manim apie tave kalbėdavo... žavėjosi tavimi, ypač 
nuo to laiko, kai įsirengei stovyklą ant Vezuvijaus... džiaugda- 
vosi kiekviena žinute apie tave... Kai išgirdo, kad tu nugalėjai 
tribūną Servilianą... kai sužinojo apie tavo pergalę prieš Klo- 
dijų Glabrą... ji dažnai sakydavo: „Taip, jis gimęs būti garsiu 
karvedžiu!“ 

- Taip sakydavo? - neiškentęs šūktelėjo Spartakas, kurio 
veide atsispindėjo vėl užplūdę širdį jausmai ir prisiminimai. 

- O kaipgi, ji taip ir pasakė!.. - patvirtino Mirca, taisydama 
vakarienę. - Ar mes ilgai pasiliksime šioje stovykloje? Aš noriu 
aptvarkyti tavo palapinę... Ji visai netinka šauniajam gladiato- 
rių vadui. Čia tokia netvarka... nėra pačių būtiniausių dalykų... 
Paprasčiausio kareivio palapinė, ir tai geresnė... Kaipgi, ji taip 
sakė... Ir net kartą ginčijosi su savo broliu oratorium Hortenzi- 
jum... Tu jį pažįsti? Taip? Tad žinok, ji visaip tave gynė, sakė, 
kad karas, kurį tu pradėjai, - teisingas, ir jeigu dievai iš tikrųjų 
rūpinasi žmonių reikalais, tu būtinai nugalėsi. 

- O, dieviškoji Valerija, - vos girdimai sušnibždėjo Sparta- 
kas, blykšdamas ir virpėdamas iš susijaudinimo. 

- Vargšelė, ji tokia nelaiminga, - patylėjusi kalbėjo mergai- 
tė, - tokia nelaiminga, kad tu žinotum! 

- Nelaiminga?.. Nelaiminga?.. Kodėl?.. - paklausė susirūpi- 
nęs trakas. 

- Ji nelaiminga, aš žinau... ne kartą užtikau ją apsiverkusią... 
dažnai jos akys būdavo užtinusios nuo ašarų... labai dažnai gir- 
dėdavau ją gailiai dūsaujant... Bet kodėl ji verkia ir dūsauja, 
nežinau, negaliu atspėti. Gal dėl to, kad susipyko su Mesalų 
gimine... O gal gedi mirusio vyro... Nors vargu... nežinau, ir 
tiek... Vienintelė jos paguoda - dukrelė Postumija... Tokia mie- 
la, tokia žavi mergytė!.. 

Spartakas giliai atsiduso, atgalia ranka nubraukė per veidą 
riedančią ašarą, staiga nusisuko ir, apėjęs aplink palapinę, pa- 
klausė Mircą, norėdamas pakeisti kalbą: 

- Sakyk, sese... tu nieko negirdėjai apie Marką Valerijų Me- 
salą Nigrą... Valerijos pusbrolį?.. Mes buvome su juo susitikę... 
kovėmės... aš jį sužeidžiau... ir dovanojau jam gyvybę. Gal kar- 
tais Žinai, ar jis pasveiko? 

- O kaipgi, pasveiko!.. Ir apie šį kilnų tavo poelgį girdėjo- 
mel.. Valerija su ašaromis akyse tave laimino tai sužinojusi. 
Mums viską papasakojo Hortenzijus, atvažiavęs į Tuskulo 
vilą... Po Sulos mirties Valerija beveik tik ten ir gyvena. 

Tuo metu ant palapinės slenksčio pasirodė vienas iš gladia- 
torių dekanų ir pranešė vadui, kad kažkoks jaunas kareivis, ką 
tik atvykęs iš Romos, nori skubiai jį pamatyti. 

Spartakas išėjo iš palapinės į pretorijų. Gladiatorių stovykla 
buvo įrengta tiksliai pagal romėnų pavyzdį. Spartako palapi- 
nė stovėjo aukščiausioje vietoje, o priešais ją buvo palikta vieta 
karo teismui. Tą vietą romėnai vadino pretorijum. Už Spartako 
palapinės stovėjo kita, kurioje buvo saugomos vėliavos; dešimt 
kareivių su dekanu visada eidavo prie jos sargybą. 

Išėjęs iš palapinės, Spartakas išvydo žengiantį jam priešais 
jaunuolį, teisingiau, kokių keturiolikos metų berniuką, apsitai- 
siusį nepaprastai brangia ir elegantiška kario apranga. 

Jis buvo apsivilkęs iš blizgančių sidabro žiedelių ir trikam- 
pėlių padarytus šarvinius marškinius, kurie dailiai gulė prie 
jo liekno, grakštaus liemens ir krito beveik ligi kelių. Per juos- 
menį marškiniai buvo sujuosti odiniu diržu, nusagstytu aukso 
vinutėmis ir apkaustytu sidabriniais ornamentais. 

Jaunuolio kojas saugojo geležiniai antblauzdžiai, pririš- 
ti užpakaly odiniais dirželiais, dešinę ranką dengė geležinis 
antrankis, o ant kairiosios jis laikė užsimovęs nedidelį ap- 


skritą bronzinį skydą, kurio iškilas paviršius buvo papuoštas 


įstabaus darbo kaltinėmis figūromis ir raštais. Per dešinįjį petį 
vietoj kardasaičio buvo permesta į kairįjį šoną masyvi aukso 

grandinė, ant kurios kabojo dailus trumpas kardas. Jaunuolio 
galvą dengė sidabrinis šalmas su auksine gyvačiuke skiauterės 
vietoje, o iš po šalmo kyšojo švelnutės rusvų plaukų garbanos, 
supančios šypsantį alebastro baltumo žavų vaikišką veiduką. 
Didelės migdoliškos jūros vandens spalvos akys spindėjo tokia 
drąsa ir ryžtu, kad visai nesiderino nei su moterišku jaunikai- 
čio veidu, nei su švelnia ir gležna jo išvaizda. 

Spartakas, suglumęs ir nustebęs, iš pradžių pažiūrėjo į jau- 
nuolį, tada žvilgtelėjo į dekaną, iškvietusį jį iš palapinės, lyg 
klausdamas, ar tikrai šitas karys norėjo jį pamatyti, o kai de- 
kanas linktelėjo galva, Spartakas žengė artyn prie atvykėlio ir 
nustebęs paklausė: | 

- Tu norėjai mane pamatyti? Kas tu? Ko tau reikia? 

Jaunikaitis nuraudo it uoga, paskui staiga išbalo ir kiek pa- 
svyravęs tvirtai atsakė: 

- Taip, Spartakai, tai aš. 

Ir patylėjęs pridūrė: 

- Tu manęs nepažįsti? 

Įsmeigęs akis, Spartakas ilgai žiūrėjo į dailų jaunikaičio vei- 
dą, tartum ieškodamas atmintyje išdilusio prisiminimo, tartum 
bandydamas įsiklausyti į tolimą aidą, paskui tarė, nenuleisda- 
mas akių nuo pašnekovo: 

- Iš tikrųjų... Man rodos... Aš tave esu matęs... Bet kur? 
Kada?.. 

Jaunikaitis neatsakė. Gladiatorius patylėjęs vėl paklausė: 

- Tu romėnas? 

Kareivis papurtė galvą ir nusišypsojęs liūdna, keista šypse- 
na, lyg norėdamas pravirkti, tarė: 

- Tavo atmintis, šaunusis Spartakai, ne tokia tvirta kaip tavo 
ranka! 

Toji šypsena, tie žodžiai lyg žaibas nušvietė trako sąmonę; 
| jis plačiai atmerkė akis, įsmeigė jas kareiviui į veidą ir vis la- 
biau ir labiau stebėdamasis netvirtu balsu sušuko: 

- Negali būti! Nejaugi!.. Prisiekiu Olimpo Jupiteriu! Čia tu? 

- Taip, taip, čia aš, Eutibidė, - atsakė jaunikaitis, tiksliau, 
mergina, nes prieš Spartaką iš tiesų stovėjo kariu persirengusi 
kurtizanė Eutibidė. Jis žiūrėjo į graikę ir negalėjo atsikvošėti iš 
nuostabos. Tada ji prabilo: 

- Argi aš nebuvau vergė?.. Argi aš nemačiau, kaip varė į 
vergiją man brangius žmones?.. Argi aš nepraradau tėvynės? 
Argi ne ištvirkę romėnai kalti dėl mano gėdos, dėl to, kad ta- 
pau kurtizane? 

Mergina kalbėjo vos tramdydama pyktį, o paskutinius žo- 
džius beveik pašnibždomis iškošė pro dantis. 

- Aš suprantu tave... suprantu... - susimąstęs liūdnai tarė 
Spartakas, nes šią akimirką turbūt prisiminė seserį. Valandėlę 
patylėjęs, jis pakėlė galvą ir giliai atsidusęs pridūrė: — Tu silpna 
moteris... išlepinta prabangos ir malonumų... Ką gi čia veiksi? 

O! -net virpėdama šūktelėjo ji. Niekas nebūtų pagalvojęs, 
kad ši miela mergaitė gali taip supykti. - O Delfų Apolone, 
apšviesk jam protą! Jis nieko nesupranta! Prisiekiu keršto fu- 
rijomis! Sakau tau, kad noriu atkeršyti už savo tėvą, už bro- 
lius, už pavergtą tėvynę, už savo jaunystę, ištvirkusių patrici- 
jų nežabotų aistrų pražudytą, už suterštą garbę, už sutryptą 
gyvenimą, už savo gėdą, o tu dar klausi, ką šioje stovykloje aš 
ketinu veikti! 

Mergaitės veidas, žavios akutės degė laukiniu pykčiu ir to- 
kia rūstybe, kad Spartakas net susigraudino ir, padavęs graikei 
ranką, tarė: 

- Tegul bus taip, kaip tu nori! Pasilik stovykloje... Žygiuok 
kartu su mumis, jei gali... kaukis, jeigu sugebi... 

— Aš viską galiu, ko noriu, - ryžtingai atsakė mergina su- 
raukdama kaktą ir antakius. Ji paėmė Spartako ranką ir stipriai 
stipriai suspaudė. 

Bet šis prisilietimas tartum vėjo gūsis nupūtė visą Eutibidės 
jėgą ir energiją. Kurtizanei net kojas pakirto ir ji, išbalusi kaip 
drobė, ėmė visa virpėti ir vos neapalpo. Tai pastebėjęs, trakas 
apglėbė merginą kaire ranka ir sulaikė, kad nepargriūtų. 

Pajutusi ant savo liemens Spartako ranką, Eutibidė vėl krūp- 
telėjo visu kūnu. Trakas susirūpinęs paklausė: 

- Kas tau? Ko tu nori? 

- Išbučiuoti tavo rankas, tavo šlovingas rankas, 0 nuosta- 
busis Spartakai! - sušnibždėjo ji prislopintu balsu ir, leipdama 
gladiatoriaus glėby, ėmė karštai bučiuoti jo rankas. 

Didžiajam vadui net akyse tamsu pasidarė ir sukunkuliavęs 
gyslose kraujas ūmai mušė į galvą. Jau norėjo stipriai prispaus- 
ti mergaitę prie krūtinės, bet staiga susivaldė, nuvijo šalin pa- 
gundas, atitraukė nuo kurtizanės rankas ir žingtelėjęs atgal šal- 
tai tarė: 

- Dėkoju tau, šaunioji mergaite... už tavo kilnų ryžtą... Man 
malonus tavo susižavėjimas, tačiau, kovodami prieš vergiją, 
mes pirmiausia turim patys atsikratyti vergiškų poelgių. 

Eutibidė stovėjo tylėdama, nuleidusi galvą, tarytum susigė- 
dusi. Gladiatorius paklausė: 

- Į kokią kariuomenės dalį tu norėtum įsirašyti? 

— Nuo tos dienos, kai tu iškėlei sukilimo vėliavą, aš kasdien 
nuo ryto ligi vakaro mokiausi jodinėti ir fechtuoti... Turiu čia 
atsivedusi trejetą puikių žirgų, - tarė kurtizanė, kuri po truputį 
atsikvošėdama suėmė save į rankas ir pagaliau išdrįso pažvelg- 
ti į Spartaką. - Nori, aš būsiu tavo kontubernalė*? 

- Pas mus nėra kontubernalių, - sausai atsakė gladiato- 
rių vadas. 

- Bet jeigu tu kovojančių už laisvę vergų armiją sutvarkei 
romėnų kariuomenės pavyzdžiu, tai dabar, kai ši armija išau- 
go iki keturių legionų, o netrukus dar išaugs iki aštuonių ar 
net dešimties, reikia, kad ir tu, jų vadas, panašiai kaip romėnų 
konsulas, laikytum deramą savo rangui svitą, kuri ne tik pa- 
dės tau vadovauti, bet ir gerokai pakels tavo prestižą. Kon- 
tubernalių pasigesi jau rytoj, nes vadovaudamas dvidešimties 
tūkstančių žmonių armijai negalėsi būti vienu metu įvairiose 
“ vietose ir tau reikės pasiuntinių, kurie tavo įsakymus perduo- 
tų legionų vadams. 

tyliai tarė: 

— Tu nepaprasta moteris! 

— Geriau sakyk, karšta ir vyriška širdis silpname moters 
kūne, - išdidžiai atsakė graikė. 

Ir po valandėlės dėstė toliau: 

— Mano kietas būdas ir guvus protas, aš vienodai gerai kal- 
bu lotyniškai ir graikiškai ir galiu atnešti nemaža naudos mūsų 
bendram reikalui, kuriam paaukojau visą savo turtą... apie še- 
šis šimtus talentų, o nuo šios dienos jam iškilmingai skiriu ir 
savo gyvenimą. 

Tai sakydama, ji grįžtelėjo į pagrindinę stovyklos gatvę, ku- 
ria į visas puses zujo gladiatoriai, ir šaižiai, tęsiamai sušvilpė; 
tuojau pasirodė vergas, vedinas arkliu, kuriam iš abiejų šonų 
tabalavo po maišelį su auksu - tai buvo Eutibidės dovana su- 
kilėliams. Vergas atvedė arklį prie Spartako ir sustabdė. 

Trakas vis labiau ir labiau stebėjosi jaunosios graikės drąsa 
ir smarkumu; kurį laiką jis stovėjo sutrikęs, nežinodamas, ką 
ir galvoti; pagaliau pasakė, kad čia pakilusių į kovą dėl laisvės 
stovykla ir ji esanti atvira visiems, norintiems prie jų dėtis, taigi 
ir Eutibidę jie mielai priimsią; vakare susirinksią sąjungos vy- 
resnieji ir nutarsią, ką daryti su didele jos dovana gladiatorių 
kariuomenei - juk ji atidavusi visą savo turtą. O skirti ją kontu- 
bernale jis negalįs pažadėti: jeigu būsią nutarta, kad gladiato- 
rių vadui kontubernaliai reikalingi, jis Eutibidės neužmiršiąs. 

Spartakas dar pridūrė graikiškai keletą meilių ir malonių pa- 
dėkos žodžių, bet ištarė juos griežtu balsu, galima sakyti, netgi 
niūriai; tada atsisveikino su Eutibide ir grįžo į savo palapinę. 

Mergina stovėjo nejudėdama tartum statula ir lydėjo žvilgs- 
niu tolstantį Spartaką, o kai jis dingo palapinėje, dar ilgai žiūrė- 
jo jam įkandin. Paskui atsipeikėjusi giliai atsiduso ir nuleidusi 
galvą iš lėto nuėjo į tą stovyklos pusę, kuri pagal romėnų pa- 
protį būdavo skiriama sąjungininkams. Ten jos vergai, atsivesti 
iš Romos, pastatė jai palapinę. 

- Ir vis dėlto aš jį myliu!.. - sušnibždėjo ji tyliai. 

O Spartakas liepė pašaukti į palapinę Kriksą, Graniką, Bor- 
toriksą, Artoriksą, Brezovirą ir kitus tribūnus, jau anksčiau pa- 
skirtus vadais, ir iki vėlios nakties su jais tarėsi. 

Susirinkimas priėmė šiuos nutarimus: kurtizanės Eutibidės 
dovanotų pinigų neatsisakyti ir už dalį jų iš aplinkinių mies- 
tų ginklininkų pripirkti kiek galima daugiau ginklų, skydų 
ir šarvų; graikei suteikti jos prašomą kontubernalės laipsnį ir 
kartu su devyniais jaunuoliais, kuriuos Spartakas pasirinks iš 
gladiatorių legionų, paskirti į vyriausiąjį štabą. Visi pripažino, 
kad nuo šiol vadą turi lydėti ir jo įsakymus perdavinėti kontu- 
bernaliai; už du šimtus iš tų šešių šimtų Eutibidės dovanotų ta- 
lentų įsigyti jau išjodinėtų žirgų, kad būtų galima kuo greičiau 
formuoti kavalerijos korpusą; dabartinė kavalerija, palyginti su 
milžiniška armija pėstininkų - pagrindine gladiatorių kariuo- 
menės jėga, - atrodė labai jau menkutė. 

Dėl karinių operacijų nuspręsta, kad Kriksas su dviem le- 
gionais pasiliks Noloje ir kartu su Graniku vadovaus prieš porą 
dienų atvykusio Ravenos legiono apmokymui; Spartakas su 
Bortorikso legionu prisijungs Boviane prie Enomajo ir užpuls 
Kosinijų su Varinijum, kol šie dar nebus spėję suformuoti nau- 
jos armijos. 

Jau kitą dieną auštant Spartakas su Bortorikso legionu iš- 
vyko iš stovyklos ir pro Kaudijų nužygiavo į Alifas; kad ir kaip 
prašė Eutibidė su Mirca paimti ir jas kartu, jis nesutiko, saky- 
damas, jog; eina ne į karą, o tik į žvalgybą ir greit grįš; jis liepė 
joms likti stovykloje ir jo laukti. 

Atvykęs į Bovianą, Spartakas sužinojo, kad Enomajas, kuriam 
nusibodo nieko neveikiant sėdėti prie miesto sienų, jau prieš dvi 
dienas išardė palapines ir, palikęs Kosinijų tūnoti Boviane, iš- 
žygiavo į Sulmoną, kur pagal žvalgų ir šnipų pranešimus rinko 
kariuomenę Varinijus. Enomajas tikėjosi jį užpulti ir sumušti. 

Bet atsitiko tai, ko ribotas Enomajo protas negalėjo numa- 
tyti: jau kitą dieną germanui išvykus, Kosinijus slapčia paliko 

Bovianą ir nužygiavo gladiatorių pėdomis, ketindamas pulti iš 
užpakalio, kai tik jie susitiks su Varinijum. 

Spartakas iškart suprato, į kokį pavojų pateko Enomajas; 
davęs savo legionui tik šešetą valandų poilsio, jis leidosi paskui 
Kosinijų, pralenkusi jį dviem dienom. 

Kosinijus, prityręs kareivis, bet netikęs vadas, aklai laikėsi 
senų taisyklių ir įpročių; per dieną jis nužygiuodavo tik po dvi- 
dešimt mylių - lygiai tiek, kiek buvo numatyta rikiuotės sta- 
tute. O Spartakas, sukoręs du žygius po trisdešimt mylių, per 
porą dienų romėną pavijo netoli Aufidenos ir užpuolęs žiauriai 
sumušė. Su kariuomenės likučiais bėgdamas nuo negailestin- 
gai juos žudančių persekiotojų, Kosinijus iš gėdos ir nevilties 
puolė į pačią gladiatorių tirštumą ir nelygioje kovoje žuvo. 

Žygiuodamas tuo pačiu tempu, Spartakas spėjo atvykti 
Enomajui į pagalbą ir neišvengiamą jo pralaimėjimą pavertė 
pergale. Germanas stojo į mūšį su Varinijum tarp Fucino ežero 
ir Marubijaus. Varinijus turėjo per aštuonis tūkstančius karių. 
Romėnų spaudžiami, gladiatoriai jau buvo pradėję trauktis, bet 
tuo metu pasirodė Spartakas ir iškart pakeitė kautynių eigą. 
Varinijus buvo sumuštas ir su nemažais nuostoliais skubiai pa- 
sitraukė į Korfinijų. 

Davęs legionams trejetą dienų poilsio, Spartakas vėl leido- 
si į žygį, dar kartą perėjo Apeninus prie Aufidenos ir užėmė 
Sorą, kuri pasidavė be pasipriešinimo. Perspėjęs karius, kad 
neskriaustų gyventojų, jis tiktai išlaisvino vergus bei gladiato- 
rius ir juos apginklavo. 

Per du mėnesius jis skersai išilgai išvaikščiojo visą Lacijų, 
pabuvo Anagnijoj, Arpine Ferentine, Kazine, Fregelose ir per- 
ėjęs Lirį paėmė Norbą, Suesą-Pomeciją ir Priverną, įvarydamas 
siaubą romiečiams, kuriems vaidenosi, kad plėšikas jau stovi 
prie miesto vartų. | 

Per šiuos antpuolius Spartakas subūrė tiek vergų ir gladia- 
torių, kad per porą mėnesių suformavo ir apginklavo dar du 
legionus. Tačiau jam nė į galvą neatėjo pulti Romą. Spartakas 
suprato, kad su dvidešimčia ar net trisdešimčia tūkstančių ka- 

reivių, kuriuos turėtų atšaukęs du legionus iš Kampanijos, jis 
negali pradėti tokios karinės operacijos. 

Tuo tarpu, senatui leidus, Publijus Varinijus iš picenų su- 
rinko daugybę kareivių, dar gavo pastiprinimą iš Romos ir, 
nekantraudamas nuplauti pralaimėjimo gėdą, su aštuoniolikos 
tūkstančių žmonių armija rugpjūčio gale išžygiavo iš Askulo ir 
ilgais žygiais patraukė prieš Spartaką. Spartakas, tomis dieno- 
mis buvęs prie Taracinos ir sužinojęs, kad prieš jį traukia Va- 
rinijus, išžygiavo jo pasitikti ir užklupo priešo stovyklą netoli 
Akvino. Rugsėjo idų išvakarėse (rugsėjo dvyliktąją) abi kariuo- 
menės pradėjo lemiamą mūšį. 

Ilgos ir kruvinos buvo kautynės, bet vakarop romėnų jėgos 
pradėjo silpti, jų eilės iškriko ir netrukus atakuojančių gladiato- 
rių smarkiai spaudžiami jie leidosi bėgti. Paskutinė ataka buvo 
pašėlusiai veržli, ir gladiatoriai tiesiog išskerdė Varinijaus le- 
gionus, patyrusius visišką pralaimėjimą. 

Varinijus, gindamas romėnų vardą, priešinosi iš paskutinių- 
jų, bet Spartako sužeistas paliko jo rankose žirgą ir turėjo dėkoti 
dievams, kad pats per stebuklą išsigelbėjo. Daugiau kaip keturi 
tūkstančiai romėnų žuvo šiose kruvinose kautynėse. Gladia- 
toriams teko puikus karo grobis: ginklai, gurguolės, stovyklos 
įrengimai, legionų vėliavos; buvo paimti į nelaisvę net liktoriai 
iš pretoriaus palydos. 


XIV skyrius 


KUR TARP DAUGELIO ĮVARIŲ JAUSMŲ 
VIRŠŲ PAĖMĖ LIKTORIAUS SIMPLICIANO 
SAVIMEILĖ 


Pralaimėjęs prie Akvino, pretorius Publijus Varinijus su 
dešimties tūkstančių žmonių kariuomene - savo legionų liku- 


čiais - pasitraukė į Norbą; ten jis įsitvirtino, kad galėtų ginti iš 

karto du kelius - Apijaus ir Lotynų, jei nekenčiamas gladiato- 
rius, nepaisydamas jokių taktikos taisyklių, paniekinęs labiau- 
siai prityrusių karo vadų tradicijas ir patarimus, nekreipdamas 
dėmesio į žiemos šalčius, išdrįstų eiti prieš Romą. 

Savo ruožtu Spartakas, laimėjęs mūšį prie Akvino, pasiuntė 
į Nolos stovyklą žygūnus su pranešimu apie šią puikią pergalę, 
o savo legionams leido atsipūsti romėnų paliktuose būstuose. 
Ten jis pasišaukė į savo palapinę Enomają, perdavė jam visus 
keturis legionus ir prisaikdino nieku gyvu nepalikti stovyklos, 
kol jis sugrįš. Enomajas prisiekė savo garbe, ir Spartakas dvi 
valandos po vidurnakčio, pasiėmęs tris šimtus raitelių, slapta 
išvyko į žygį, kurio tikslą žinojo tik jis vienas. 

Per tuos du Spartako žygio į Samnijų ir Lacijų mėnesius į 
Nolos stovyklą iš visų pusių priplūdo tiek vergų ir gladiato- 
rių, kad Kriksas suformavo dar tris legionus daugiau kaip po 
penkis tūkstančius žmonių kiekviename; jų vadais paskyrė Ar- 
toriksą, Brezovirą ir vieną seną atletiško sudėjimo kimbrą, dar 
jaunystėje patekusį Marijaus nelaisvėn mūšyje prie Vercelos. 
Tasai kimbras, vardu Vilmoras, šiurkštaus ir laukinio būdo, be 
to, baisus girtuoklis, tarp gladiatorių turėjo didelį autoritetą 
dėl savo herkuliškos jėgos ir nepaprasto sąžiningumo. 

Vykdydami Spartako įsakymą, legionai kasdien mokėsi 
vartoti ginklą ir lavinosi taktinėse pratybose; reikia pasakyti, 
kad kareiviai visa tai darė be jokios prievartos ir labai stropiai. 
Vargšus žmones, kuriuos romėnai jėga buvo atplėšę nuo tėvy- 
nės, šeimos, artimųjų, įkvėpė viltis atgauti laisvę ir išvysti savo 
teisėto reikalo triumfą. Supratimas, kad jie kariai, kad kovoja 
po šventa laisvės vėliava, kėlė sutryptą jų orumą, aukštino juos 
savo pačių akyse. Keršto troškimas už visas patirtas skriaudas 
uždegė šių žmonių širdyse norą su ginklu rankose stoti prieš 
pavergėjus, ir Nolos stovykloje iš karių veidų, iš jų žodžių ir 
elgesio tryško drąsa, jėga, ryžtas bei tikėjimas savo ką tik susi- 
kūrusios armijos galia; kita vertus, šį jų entuziazmą dar didino 
begalinis gladiatorių pasitikėjimas savo vadu, kurį jie neapsa- 
komai gerbė ir mylėjo. 

Kai į stovyklą atėjo žinia, kad Spartakas prie Akvino su- 
triuškino Publijaus Varinijaus legionus, gladiatorius pagavo 
neapsakomas džiaugsmas. Visur skambėjo linksmos dainos, 
šventiški šūkavimai ir žvalios kalbos. 

Gal tik Mirca nežinojo, iš kur ta linksmybė, tas kurtinantis 
triukšmas, tik ji viena nežinojo, dėl ko stovykla taip subruzdo 
lyg avilys prieš spiečių. Ji išėjo iš palapinės, kurioje sėdėdavo 
kiauras dienas, ir pasiteiravo pro šalį einančių kareivių to ne- 
paprasto džiaugsmo priežasties. 

- Spartakas vėl nugalėjo! 

- Išdirbo romėnams kailį! 

- Taip išdirbo, kad dabar ilgai atsimins! 

- Kur? Kaip? Kada? - nekantraudama klausinėjo mergina. 

- Prie Akvino. 

- Prieš tris dienas. 

- Jis sumušė pretorių, pagrobė jo arklį, liktorius ir vėliavas! 

Šią akimirką pretorijuj pasirodė Artoriksas; jis ėjo pas Mir- 
cą labai rimta dingstimi: pranešti jai brolio pergalės prieš ro- 
mėnus smulkmenas. Bet prisiartinęs prie mergaitės ir su ja 
pasisveikinęs taip nuraudo ir sumišo, kad nežinojo, nuo ko 
pradėti kalbą. 

- Štai koks dalykas... Sveika, Mirca, - sumurmėjo jaunuolis, 
bijodamas į ją pažvelgti ir tampydamas per kairįjį petį ant de- 
šinio šono permestą kardasaitį. - Tu tikriausiai jau žinai... Tai 
buvo prie Akvino... Kaip sekasi, Mirca? - Jis patylėjo sumišęs ir 
pridūrė: - Taigi Spartakas nugalėjo. 

Artoriksas suprato esąs juokingas ir dėl to dar labiau susi- 
jaudino; jo liežuvis, rodos, prilipo prie gomurio, ir jis miknojo, 
neįstengdamas suregzti padoraus sakinio. Šią akimirką jis mie- 
liau būtų sutikęs pulti į patį kautynių pragarą ir susikibti su 
pavojingiausiu priešu negu stovėti čia prieš šią merginą. Mat 
Artoriksas, švelnios ir skaisčios širdies jaunuolis, dievino tik 
Spartaką ir kitokių jausmų dar niekuomet nebuvo patyręs. Ta- 
čiau pastaruoju metu jam pradėjo dėtis keisti dalykai: pamatęs 

Mircą, jis sutrikdavo, išgirdęs jos balsą, imdavo visas virpėti, 
o merginos kalba glamonėjo jo ausis kaip švelniausi Sapto* ar- 
fos garsai, kurie nejučia nunešdavo jį į nežinomus palaimingus 
kraštus ir priversdavo viską užmiršti. 

Iš pradžių jis nevalingai paskęsdavo šioje saldžioje ekstazė- 
je; negalvodamas apie ją sukėlusią priežastį, jis leisdavosi už- 
liūliuojamas tų svaigulingų širdies virpesių ir tartum plaukė 
žydra fantastiška nuostabių jausmų upe, nesuprasdamas ir net 
nesistengdamas suprasti, kas jam darosi. 

Nuo tos dienos, kai Spartakas išvyko į Samnijų, jaunasis gla- 
diatorius dažnai atsirasdavo šalia vado palapinės, kur dabar 
gyveno Mirca, neišmanydamas, kaip ir ko čia atėjo; dažnai jis 
atsidurdavo vidury laukų ar kur nors vynuogyne, už kelių my- 
lių nuo stovyklos, nesuvokdamas nei kaip čia pakliuvo, nei ką 
galvojo visą kelią. 

Bet Spartakui išvykus jau po mėnesio atsitiko taip, kad jau- 
nasis galas buvo priverstas susimąstyti, kokios pavojingos tos 
saldžios svajonės, ir surikiuoti sujauktas savo mintis, pasitel- 
kus į pagalbą protą. 

Štai kas atsitiko. Iš pradžių Mirca nekreipė ypatingo dėme- 
sio į dažnus Artorikso apsilankymus ir džiaugdamasi jo drau- 
gyste mielai su juo plepėdavo; bet ilgainiui, pamačiusi jaunuo- 
lį, mergina tai nukaisdavo, tai ūmai išblykšdavo, imdavo jau- 
dintis, varžytis. 


Tada Artoriksas atidžiau pažvelgė į savo jausmus ir suprato, 


kad jis beprotiškai įsimylėjęs Spartako seserį. 

Keistą ir nesuprantamą Mircos elgesį jis išsiaiškino savaip: 
nusprendė, jog mergina jį niekina; jam nė į galvą neatėjo, kad 
Mircos širdyje, kaip ir jo, siaučia tokia pati audra. Jis nedrįso 
tikėtis, jog mergina irgi jį myli, ir visai negalvojo, kad tai iš mei- 
lės ji rausta ir nežino, kur akis dėti jiedviem susitikus. 

Taip abu ir kankinosi, slėpdami ir tramdydami savo jaus- 
mus; stengėsi vienas kito vengti, nors troško būti kartu; norėjo 
nesusitikti, bet vis susitikdavo, norėjo kalbėti, bet negalėdavo 

ištarti nė žodžio; susitikę troško kuo greičiau išsiskirti, bet tik 
stovėdavo akis nudelbę į žemę, retkarčiais vogčiomis žvilgtel- 
dami vienas į kitą, lyg tai būtų buvęs koks nusikaltimas. 

Todėl Artoriksas nepaprastai apsidžiaugė proga pamatyti 
Mircą ir jai pranešti apie naują Spartako pergalę, juk iš tiesų 
patogesnės dingsties susitikti su mergina nė būti negalėjo. Jis 
stengėsi save įtikinti, kad tai labai rimta priežastis, kad nenu- 
eiti pas Mircą ir jai nepranešti tokios linksmos naujienos vien 
dėl kvailo drovumo būtų ne tik vaikiška, bet tiesiog labai ne- 
draugiška. 

Ir Artoriksas nuskubėjo pas ją; jo širdis plakė iš džiaugsmo 
ir vilties. Jis bėgo pas merginą tvirtai pasiryžęs nugalėti dro- 
vumą, tą keistą nerimą, kuris jį apimdavo jos akivaizdoje. Nu- 
sprendė pasikalbėti su ja atvirai, ryžtingai, kaip dera vyrui ir 
kareiviui, nusprendė drąsiai atverti jai širdį. „Ta keista padė- 
tis, - galvojo jisai, eidamas prie Spartako palapinės, - turi kada 
nors baigtis, jau seniai metas kažką daryti ir išsivaduoti iš tų 
neapsakomų kančių.“ 

Bet kai tik Artoriksas atsidūrė šalia Mircos, visi jo ketinimai, 
visas ryžtas išnyko kaip dūmai, jis stovėjo prieš ją lyg moki- 
nukas, mokytojo užkluptas nusikaltimo vietoje; gražbylystės 
srautas jo lūpose beregint išseko, ir Artoriksas pravebleno vos 
keletą padrikų žodžių, kuriuose nebuvo nė truputėlio sveiko 
proto. Mergina iš pradžių plykstelėjo kaip ugnis, bet greit su- 
ėmė save į rankas ir įveikusi sutrikimą tarė Artoriksui vis dėlto 
truputį drebančiu balsu: 

- Klausyk, Artoriksai, kas gi taip pasakoja seseriai apie did- 
vyriškus jos brolio žygius? 

Išgirdęs šį priekaištą, jaunuolis nuraudo ir sukaupęs drąsos 
likučius smulkiai papasakojo merginai, ką pasiuntiniai buvo 
pranešę apie kautynes prie Akvino. 

— O Spartakas ar nesužeistas? —- paklausė Mirca, su nerimu 
klausydamasi gladiatoriaus pasakojimo. - Ar teisybė, kad jis 
nesužeistas? Ar jam tikrai nieko neatsitiko? 

— Ne. Šaunusis tavo brolis kaip visada taip ir šį kartą liko 
gyvas ir sveikas. 

— Ak, tas nežmoniškas jo narsumas! - silpnu balsu šūktelėjo 
Mirca. - Per jį man amžinai nėra ramybės! 

- Nusiramink ir nebijok, kilnioji mergaite: kol Spartako ran- 
koje kardas, nėra tokio ginklo, kuris galėtų perverti jo krūtinę. 

— Aš tikiu, — sušuko atsidususi mergaitė, - kad jis nenugali- 
mas kaip Ajakas, bet žinau ir tai, kad jis nėra nesužeidžiamas 
kaip Achilas. 

— Juk aukščiausieji dievai globoja mūsų teisingą reikalą, tad 
jie saugos ir brangaus mūsų vado gyvybę! 

Abu nutilo. 

Artoriksas įsimylėjusiomis akimis žiūrėjo į šviesiaplaukę 
mergaitę, gėrėdamasis taisyklingais švelnaus veido bruožais, 
grakščia figūra. 

Nors Mirca buvo nudelbusi akis į žemę, bet jautė įsmeigtą į 
ją jaunuolio žvilgsnį, ir tasai karštos meilės kupinas žvilgsnis ją 
džiugino ir kartu baugino, buvo jai malonus ir truputį trikdė. 

Ta Mircą varžanti tyla truko gal kokią minutę, bet ši minutė 
jai virto ištisa amžinybe. Pagaliau ji atsipeikėjo, ryžtingai pa- 
kėlė galvą ir pažvelgė Artoriksui tiesiai į akis. 

- Ar tu šiandien nevesi savo legiono į laukus pratybų? 

— O, Mirca, nejaugi aš tau įkyrėjau? - sušuko jaunuolis, 
įskaudintas tokio klausimo. 

-— Ne, Artoriksai, visai ne! - karštai atsakė mergaitė, tačiau 
greit susizgribo ir išraudusi kaip vėžys mikčiodama pridūrė: 

- Todėl kad, todėl... tu juk visada toks pareigingas ir uolus! 

- Spartako pergalei atšvęsti Kriksas šiandien davė legio- 
nams visą dieną poilsio. 

Čia jų pokalbis vėl nutrūko. 

Pagaliau Mirca ryžtingai sujudo grįžti į palapinę ir nežiūrė- 
dama į gladiatorių tarė: 

- Lik sveikas, Artoriksai! 

— Ne, ne, išklausyk mane, Mirca, nenueik, kol aš tau nepa- 
sakysiu to, ką seniai noriu pasakyti... turiu pasakyti šiandien... 

būtinai, - skubiai išbėrė Artoriksas, išsigandęs, kad mergina 
nueis, o jis taip ir liks neatvėręs širdies. 

- Ką tu nori man pasakyti?.. Apie ką nori su manimi pasi- 
kalbėti?.. - paklausė Spartako sesuo, greičiau išsigandusi negu 
nustebinta jaunojo galo žodžių. Ji sukluso, stabtelėjo prie pa- 
lapinės angos ir įsmeigė akis į Artoriksą. 

- Matai... klausyk... ir atleisk... Norėjau tau pasakyti... aš tu- 
riu pasakyti... tik tu neįsižeisk... todėl kad... aš nekaltas... ir, be 
to... jau du mėnesiai... 

Kažką dar neaiškiai suvapaliojęs, jis nutilo. Bet staiga jo ž0- 
džiai siūbtelėjo laisvai ir nevaržomai lyg vandens srautas, pra- 
laužęs užtvanką. 

— Kodėl aš turiu visa tai nuo tavęs slėpti? Kodėl turiu kan- 
kintis ir slėpti meilę, kuriai priešintis jau nebėr jėgų, kurią iš- 
duoda kiekvienas mano judesys, kiekvienas žodis, žvilgsnis, 
atodūsis? Iki šiol nedrįsau tau atverti širdies, bijojau, kad ne- 
įsižeistum, kad manęs neatstumtum, maniau, kad aš tau bjau- 
rus... Bet daugiau nebegaliu atsispirti tavo akių žavesiui, tavo 
balsui, nebegaliu daugiau priešintis tai nenugalimai jėgai, kuri 
traukia mane prie tavęs. Nenoriu daugiau nei kovoti, nei kan- 
kintis, nei taip gyventi... Aš myliu tave, Mirca, gražioji mano 
Mirca! Myliu tave kaip mūsų vėliavą, kaip Spartaką, myliu la- 
biau už save. Jeigu mano meilė tau nemaloni, atleisk. Paslap- 
tinga galybė pavergė mano valią, mano širdį, ir, tikėk manim, 
aš neįstengiu jai atsispirti. 

Artorikso balsas virpėjo iš susijaudinimo. Kuo toliau, tuo 
karštesni darėsi jo žodžiai, padiktuoti tyro ir didelio jausmo. 
Pagaliau jis nutilo, nuleido galvą ir plazdančia širdimi baimin- 
gai ėmė laukti jos nuosprendžio. 

Mirca klausėsi nė neslėpdama vis didėjančio susijaudinimo: 
jos akys išsiplėtė, pritvinko ašarų, kurias ji vos ne vos įstengė 
sulaikyti. Artoriksas tylėjo, o merginos krūtinė taip smarkiai 
kilnojosi, kad joje, matyt, siautė tikra jausmų audra. Ji stovė- 
jo nejudėdama, nejausdama riedančių per skruostus ašarų, ir 

meilės kupinu žvilgsniu žiūrėjo į nulenktą prieš ją šviesiaplau- 
kę jaunuolio galvą. Po valandėlės tylos ji kūkčiodama prašneko 
vos girdimu balsu: 

— Ak, Artoriksai, verčiau tu apie mane negalvotum! O dar 
geriau būtų, jeigu daugiau nekalbėtum man apie savo meilę... 

- Tai aš tau nepatinku, aš tau bjaurus? - liūdnai paklausė 
galas, pakeldamas į merginą išblyškusį veidą. 

- Tu man patinki ir nebjaurus tu man, taurus ir kilniašir- 
di jaunuoli. Gražiausia mergina, kilmingiausia moteris galėtų 
didžiuotis tavo meile... Bet šią meilę... tu privalai išrauti iš šir- 
dies... drąsiai ir visiems laikams... 

— Bet kodėl? Kodėl?.. - pro ašaras paklausė vargšas gladia- 
torius, beviltiškai tiesdamas į ją rankas. 

- Todėl, kad tau negalima manęs mylėti, - tyliai tyliai atsakė 
Mirca, tramdydama raudą. - Meilė tarp mūsų neįmanoma... 

—Ką? Ką tu pasakei? - pertraukė Mircą jaunuolis ir žingtelėjo 
artyn, lyg norėdamas sugriebti ją už rankos. - Ką tu pasakei?.. 
Neįmanoma?.. Kodėl neįmanoma? - sušuko jis nusiminęs. 

— Neįmanoma!.. - niūriu, bet tvirtu balsu pakartojo mergi- 
na. - Aš jau sakiau tau - neįmanoma. 

Ir ji apsisuko, norėdama eiti į palapinę. Artoriksas buvo bese- 
kąs iš paskos, tačiau Mirca sustojo ir, valdingai pakėlusi dešinę 
ranką, tarė prislėgtu balsu: 

- Prašau tave daugiau niekad neiti į šią palapinę!.. Spartako 
vardu įsakau! 

Išgirdęs mylimo vado vardą, Artoriksas klusniai nuleido 
galvą ir karčiai verkdamas liko stovėti vietoje. O Mirca, balta 
kaip drobė, prislėgta sielvarto, vos tramdydama ašaras, dingo 
palapinėje. į 

Galas dar ilgai negalėjo atsipeikėti. Stovėjo lyg apdujęs ir tik 
retkarčiais vos girdimai sušnibždėdavo: 

- Ne-į-ma-no0-ma!.. Ne-į-ma-n0-ma!.. 

Iš šios būsenos jį pažadino kurtinantys trimitų garsai: sto- 
vykla šventė Spartako pergalę. Kankinamas aistros, jaunuolis 
sugniaužė kumščius ir baisiu balsu ėmė grūmoti dangui: 

- Tegul mane savo žaibu nutrenkia Taranas, tegul jis paver- 
čia mane pelenais, bet proto aš neprarasiu! 
| Ir susiėmęs rankomis už galvos, lyg norėdamas užspausti 
“baisų tvinksėjimą smilkiniuose, svyruodamas kaip girtas, Ar- 
toriksas išėjo iš pretorijaus. Gladiatorių palapinėse skambėjo 
dainos, himnai, džiugūs šūkavimai - kariai linksminosi Spar- 
tako pergalės prie Akvino proga. 

Tuo tarpu Spartakas savo raitelių priešaky šuoliais lėkė 
Romos keliu. Nors paskutinė gladiatorių pergalė įvarė siaubą 
lotynų miestų gyventojams, trakas vis dėlto nerizikavo dieną 
rodytis Apijaus ir gretimuose pretorių keliuose su trijų šimtų 
raitelių būriu. Todėl jis leisdavosi į kelionę tik sutemus, o auš- 
tant slėpdavosi miške ar toliau nuo kelio stovinčioje kokio nors 
patricijaus viloje, arba tokioje vietoje, kur būtų galima įsitvir- 
tinti netikėtai užpuolus priešui. Taip greit jodamas, jau trečią 
dieną po to, kai paliko Akvino stovyklą, jis vidurnaktį pasiekė 
Labiko miestą, esantį tarp Apijaus ir Lotynų kelių, vienodu at- 
stumu nuo Tuskulo ir Prenesto. Nuošalioj ir saugioj vietoj įsi- 
rengęs su trimis šimtais raitelių stovyklą, gladiatorių vadas pa- 
sišaukė būriui vadovaujantį samnitą ir įsakė čia jo laukti lygiai 
parą. Jeigu šiam laikui pasibaigus Spartakas negrįžtų, samnitas 
su visu būriu turįs patraukti atgal į Akviną tuo pačiu keliu ir ta 
pačia tvarka kaip jojant čionai. 

Ir Spartakas vienas nušuoliavo pretorių keliu, iš Prenesto 
per Labiką vedančiu į Tuskulą. 

Ant žavingų kalvų, supančių šį seną miestą, bolavo daugy- 
bė Romos patricijų vilų; vasaros mėnesiais jie čia atvykdavo 
pakvėpuoti sveiku Lacijaus oru ir dažnai pasilikdavo iki vėly- 
vo rudens. 

Spartakui nujojus nuo miesto porą mylių, pradėjo švisti; jis 
paklausė valstietį, einantį dirbti lauko, kaip patekti į Sulos naš- 
lės Valerijos Mesalos vilą. Valstietis smulkiai nupasakojo ke- 
lią. Spartakas padėkojo, spustelėjo pentinais savo juodąjį žirgą 
ir, pasukęs nurodytu takeliu, netrukus buvo prie vilos vartų. 

Nušokęs nuo arklio, jis nuleido šalmo antveidį, paskambino ir 
ėmė laukti vartininko. 

Tačiau vartininkas neskubėjo, o kai pagaliau atidarė, nė už 
ką nesutiko žadinti vilos ūkvaizdžio ir jam pranešti, kad atjojęs 
Marko Valerijaus Mesalos Nigro pasiuntinys net iš Trakijos - 
ten jo viršininkas kartu su konsulo Lukulo armija turi įsirengęs 
žiemos stovyklą - ir prašąs leisti pas Valeriją, kuriai norįs per- 
duoti svarbių naujienų nuo pusbrolio. 

Spartakui šiaip taip pasisekė įkalbėti vartininką, bet atsidū- 
ręs prieš ūkvaizdį jis suprato taip greit pas Valeriją nepatek- 
siąs: senis pasirodė esąs dar labiau užsispyręs ir nesukalbamas 
negu vartininkas ir už jokius pinigus nesutiko žadinti savo po- 
nios tokiu ankstyvu metu. 

— Na gerai, - pagaliau tarė Spartakas, nusprendęs senį pa- 
imti gudrumu, - ar tu, gerasis žmogau, moki graikų raštą? 

— Ką ten graikų, jei aš lotynų rašto, galima sakyti, ne- 
moku... 

— Nejaugi viloje neatsiras nė vieno vergo graiko, galinčio 
perskaityti rekomendacinį laišką, kurį man davė tribūnas Me- 
sala, siųsdamas pas savo pusseserę? 

Su nerimu laukdamas ūkvaizdžio atsakymo, jis įkišo ranką 
už šarvų ir apsimetė ieškąs pergamento; jeigu viloje iš tikrų- 
jų būtų atsiradęs vergas, mokąs skaityti graikiškai, Spartakas 
būtų pasakęs, kad laišką pametė. 

Tačiau kaip jis manė, taip ir buvo: ūkvaizdis tik giliai atsi- 
duso, palingavo galvą ir karčiai šyptelėjęs tarė: 

- Visi vergai — ir graikai, ir negraikai - pabėgo iš vilos į gla- 
diatorių stovyklą... 

Ir pritildęs balsą niūriai pridūrė: 

— Kad jį Jupiteris savo žaibu sudegintų, tą bjaurybę, tą pra- 
keiktą gladiatorių! 

Spartakui pašoko pyktis ir, nors prieš jį stovėjo senis, jis su 
malonumu būtų vožęs jam kumščiu į pilvą, bet nugalėjęs šią 
pagundą trakas tik paklausė Valerijos vilos ūkvaizdį: 

— O kodėl tu, keikdamas gladiatorių, pritildai balsą? 

— Todėl... todėl... - sumurmėjo sutrikęs ūkvaizdis, - todėl, 
kad Spartakas anksčiau priklausė Valerijos ir jos vyro, didžiojo 
Sulos, šeimynai; jis buvo jų gladiatorių lanista, ir Valerija, mano 
geroji ponia, - tegu aukštieji dievai jai duoda ilgų ir laimingų 
metų! jaučia silpnybę šitam Spartakui, laiko jį dideliu žmogu- 
mi... ir griežtai draudžia blogai apie jį kalbėti... 

- Ak, nelaboji!.. - sušuko Spartakas su ironija. 

- Ei tu, kareivi! - riktelėjo ūkvaizdis ir, atsitraukęs atbulas 
porą žingsnių nuo Spartako, permetė jį nuo galvos iki kojų niū- 
riu žvilgsniu. — Ar ne per daug sau leidi, kalbėdamas apie švie- 
siausiąją mano ponią!.. 

— Ką tu!.. Aš nieko blogo nepasakiau... bet jeigu kilminga 
matrona taip gina gladiatorių... 

- Aš gi sakiau tau... tai jos silpnybė... 

- Suprantu! Bet jeigu tu, vergas, nenori ir negali tos silpny- 
bės smerkti, tai man, laisvam žmogui, tikiuosi, galima? 

— Kad viskuo kaltas Spartakas! 

- Na, žinoma, prisiekiu Plutono skeptru!.. Aš irgi sakau: 
viskuo kaltas tik Spartakas... prisiekiu Herkuliu! Tik pamanyk, 
sukėlė gailestingos matronos simpatiją! Kaip jis išdrįso!.. 

- Sukėlė, bjaurybė! 

- Iš tiesų tikras bjaurybė! 

Staiga pakeitęs kalbą, gladiatorius paklausė visai kitokiu 
balsu: 

— O ką tau Spartakas bloga padarė? Už ką tu jo taip ne- 
kenti? 

— Ką jis man padarė bloga? Tu dar klausi, ką jis man padarė 
bloga? 

- Taip, klausiu. Juk tas apgavikas, kiek man teko girdėti, 
skelbia vergams laisvę ir tu, pats būdamas vergas, turėtum 
jausti simpatiją tam sukčiui, užuot jį plūdęs. 

Ir nelaukdamas, kol ūkvaizdis atsakys, pridūrė: 

— Nebent tu apsimeti!.. 

- Aš apsimetu?! Tu sakai, aš apsimetu?.. Tegul Minojas* tau 
bus gailestingas tavo teismo dieną... Kodėl aš turiu apsimesti? 
Per tą niekšą Spartaką, per beprotiškas jo idėjas aš tapau ne- 
laimingiausiu žmogumi. Nors aš ir esu šviesiausiosios Valeri- 
jos vergas, bet gyvenau kartu su savo sūnumis ir buvau labai 
laimingas!.. Du sūnūs!.. Tokie gražuoliai!.. Kad tu būtum juos 
matęs! Kad būtum juos pažinojęs! Dvyniai! Tegul dievai juos 
saugo! Ak, kokie gražuoliai ir kaip panašūs vienas į kitą, kaip 
Kastoras ir Poluksas!..* 

- Ir kas gi jiems atsitiko? 

- Abu išbėgo į gladiatoriaus stovyklą, ir štai jau trys mė- 
nesiai, nieko apie juos negirdėti... Gal jau nebėra gyvų... Kas 
žino... O didysis Saturne, samnitų globėjau, saugok juos nuo 
mirties, mano brangiuosius, mano gražiuosius, mylimuosius 
mano sūnelius! 

Ir senukas taip gailiai pravirko, kad net Spartakas susi- 
graudino. 

Truputį patylėjęs, jis tarė ūkvaizdžiui: 

— O argi čia bloga, kad Spartakas ryžosi grąžinti vergams 
laisvę? Argi bloga, kad tavo sūnūs išbėgo pas jį? 

- Prisiekiu visais dievais, Samnijaus globėjais! Kur tai maty- 
ta - sukilti prieš Romą!.. Apie kokią laisvę tauškia tas beprotis 
gladiatorius? Aš gimiau laisvas Samnijaus kalnuose. Prasidėjo | 
pilietinis karas... Mūsų vadai šaukė: „Kodėl pilietines teises turi 
lotynai? Kuo blogesni mes ir visi kiti italai?“ Mes sukilome, ko- 
vėmės, rizikavome gyvybe... O paskui? Paskui aš, laisvas Sam- 
nijaus piemuo, tapau Mesalos vergu. Dar laimė, kad patekau 
pas tokius kilnius ir gerus šeimininkus! Laisvo samnito žmona 
irgi tapo verge, pagimdė vergijoje du sūnus ir... 

Čia senis stabtelėjo, patylėjo, tada vėl prakalbo: 

- Kliedesys! Tuščios svajonės! Fantazija! Pasaulis buvo ir 
visada bus padalytas į ponus ir vergus, turtinguosius ir betur- 
čius, kilminguosius ir plebėjus!.. Taip buvo ir taip visada bus... 
Fantazija! Svajonės! Kliedesys!.. Jų vaikantis tik be reikalo lie- 

jasi brangiausias kraujas, mūsų vaikų kraujas... Ir dėl ko? Kas 
man iš to, kad vergai taps laisvi, jeigu žus mano sūnūs? Kam 
man tada laisvė? Kad galėčiau apverkti savo vaikus? O, tada 
aš būsiu turtingas, būsiu laimingas... galėsiu lieti sau ašaras, ir 
niekas man neužgins! Bet tarkim, mano vaikai liks gyvi... vis- 
kas bus puiku, ir rytoj mes būsime laisvi... Ir kas iš to? Ką mes 
veiksime su ta laisve, jei nieko neturime? Dabar gyvename pas 
šviesiausiąją mūsų ponią ir gauname, ko mums reikia. Esame 
visko pertekę. O rytoj, tapę laisvi, eisime dirbti į svetimus lau- 
kus už tokį menką atlygį, kad nebus iš ko gyventi. O, kokie mes 
būsime laimingi gavę laisvę... galėdami mirti badu! O, kokie 
mes tada būsime laimingi!.. 
Senasis ūkvaizdis baigė savo kalbą. Nors iš pradžių ji buvo 

gana stačiokiška ir padrika, bet seniui įsijautus pasidarė sklan- 
desnė ir įtaigesnė. 

Ūkvaizdžio išvados smarkiai paveikė Spartaką. Jis nuleido 
galvą ir nugrimzdo į liūdnas mintis. 

Pagaliau atsipeikėjęs paklausė senį: 

- Tai sakai, viloje niekas nemoka graikiškai skaityti? 

- Niekas. 

— Duok šen stilių ir lentelę. 

Suradęs šiuos rašymo reikmenis, ūkvaizdis padavė juos ka- 
reiviui, ir tasai vaškuotoje lentelėje stiliumi graikiškai išvedžio- 
jo dvi Homero poemos eilutes: 


Aš atėjau iš toli, o moterie numylėta, 
Kad apkabint tavo kojas, mano valdove, galėčiau. 


Duodamas ūkvaizdžiui lentelę, jis tarė: 

- Tegul kambarinė nedelsdama pažadina ponią ir perduoda 
jai šitą lentelę, kitaip ir tau, ir vergei bus blogai. 

Ūkvaizdis pavartė į visas puses lentelę su joje parašytais jam 
“tęs vaikštinėjo keliuku, ir, matyt, nusprendęs įvykdyti įsaky- 
mą, pasuko į rūmus. 

Belaukdamas ir bevaikštinėdamas keliuku, Spartakas atėjo 
“ į aikštelę prie pat vilos vartų; čia jis vėl susimąstęs ėmė žings- 

niuoti tai greičiau, tai lėčiau, kartais sustodamas, lyg ką pama- 
tęs - tik žvilgtelėjus į šį žmogų, buvo aišku, kad jo širdyje siau- . 
čia baisi audra. Tai senojo ūkvaizdžio žodžiai taip sujaudino 
gladiatorių vadą. | 

„Prisiekiu visais Olimpo dievais!.. Jo teisybė... Kuriam galui | 
jam ta laisvė senatvėje, jeigu žus jo sūnūs? - galvojo Sparta- 
kas. - Mes nugalėsime, bet ką jam duos laisvė? Skurdą, badą, 
šaltį!.. Senio teisybė!.. Iš tikrųjų!.. Bet tada... Ko gi aš noriu, ko 
siekiu?.. Kas aš toks?.. Koks mano tikslas?..“ 

Ir jis stabtelėjo, lyg išsigandęs sau pačiam užduotų klausi- 
mų; paskui vėl ėmė lėtai žingsniuoti, prislėgtas sunkių minčių, 
žemai nuleidęs galvą. | 

„Nejau visa tai tik chaosas, tik tiesos iliuzija?.. Nejau aš bėgu 
paskui vaiduoklį, kurio nepagausi?.. O jeigu pagausiu, jis pra- 
nyks kaip dūmas, nors man rodysis, kad tvirtai laikau jį ran- 
kose. Kas gi tai? Sapnas, svajonė, kliedesys? Ir dėl tuščių mano 
svaičiojimų upėmis liejasi žmonių kraujas?..“ 

Nebegalėdamas pakelti šių minčių, jis sustojo ir žingtelėjo 
porą žingsnių atgal, kaip žmogus, susidūręs su nematomu, bet 
negailestingu priešu - savo sąžine. Tačiau ūmai Spartakas su- 
ėmė save į rankas, aukštai iškėlė galvą ir ėmė vaikščioti tvirtais, 
energingais žingsniais. 

- Prisiekiu visagalio Olimpo Jupiterio žaibais! - sušnibždėjo 
jis. - O kodėl laisvę būtinai turi lydėti badas, kodėl žmogaus 
orumas būtinai turi vilkėti purvinais skurdo rūbais? Kas taip; 
sugalvojo? Kokių dievų knygose taip parašyta? | 

Spartako eisena dabar buvo kaip žmogaus, tvirtai žinančio, 
ko nori, įsitikinusio savo idėjų teisingumu. | 

„O, - mąstė jis, - štai kur tu, dieviškoji tiesa, štai kokia tu be 
sofizmų kaukės, švytinti savo nesutepta nuogybe! Išsklaidyk 
mano abejones, nuramink mano sąžinę, duok man stip 5 
kovoje dėl švento tikslo! Kas, kas toksai surūšiavo žmones? 
Argi ne visi mes gimstame lygūs? Argi ne visi turime tą pat 
kūną, tuos pačius poreikius, tuos pačius norus?.. Argi ne vi 

nodi mūsų jausmai, pojūčiai, protas, sąžinė?.. Argi ne visiems 
reikia to paties palaikyti gyvybei? Argi ne visi vienodai kvė- 
puojame tuo pačiu oru, argi nevalgome tos pačios duonos, argi 
nemalšiname troškulio iš tų pačių šaltinių? Argi gamta daro 
skirtumą tarp Žemės gyventojų? Argi ji vienus apšviečia ir su- 
šildo karštais saulės spinduliais, o kitus pasmerkia amžinai 
tamsai?.. Argi rasa vieniems naudinga, o kitiems pražūtinga? 
Argi ne vienodai po devynių mėnesių nėštumo gimsta ir kara- 
lių, ir vergų vaikai? Argi dievai apsaugo karalienę nuo gimdy- 
mo skausmų, kuriuos kenčia paprasčiausia vergė? Argi patrici- 
jai gyvena amžinai, argi jie miršta kitaip negu plebėjai?.. Argi 
ponų kūnai nepūva taip kaip ir vergų?.. O gal turtuolių kaulai 
ir pelenai kuo nors skiriasi nuo beturčių pelenų ir kaulų?.. Kas, 
kas gi surūšiavo žmones, kas pirmasis pasakė: „Čia - tavo, o 
čia - mano“ ir atėmė iš tikro brolio teises?.. Be abejo, tai buvo 
smurtininkas, kuris fizine jėga, galingu savo kumščiu prilenkė 
prie žemės silpnojo sprandą!.. Bet jei šiurkšti jėga pasitarnavo 
neteisybei, padėjo užgrobti svetimas teises ir pagimdė vergiją, 
tai kodėl mes negalime pasinaudoti savo jėga ir grąžinti lygy- 
bę, teisingumą ir laisvę? Ir jeigu savo prakaitu laistome svetimą 
žemę, kad užaugintume ir išmaitintume vaikus, tai kodėl ne- 
galime pralieti savo kraujo dėl jų laisvės ir teisių?“ 

Spartakas sustojo patenkintas, giliai atsiduso ir taip baigė 
savo samprotavimus: 

„Kad jį kur galas!.. Ką jis čia sakė?.. Bejėgis, silpnadvasis, at- 
bukęs nuo ilgo vergavimo, jis pamiršo esąs žmogus, kaip darbo 
jautis nė nebejausdamas velka savo grandinių naštą ir skursta 
kaip gyvulys, praradęs orumą ir protą!“ 

Tuo metu sugrįžo ūkvaizdis ir pranešė Spartakui, kad Vale- 
rija atsikėlė ir laukia jo savo kambariuose. 

Plazdančia širdimi Spartakas nuskubėjo paskui ūkvaizdį į 
Valerijos konklavą. Matrona jo laukė sėdėdama ant dailios so- 
futės. Spartakas užrakino iš vidaus duris, pakėlė šalmo antvei- 
" dį ir puolė Valerijai po kojų. 

Netarusi nė žodžio, ji apsivijo rankomis jo kaklą, ir myli- 
mųjų lūpos susiliejo ilgam ir karštam bučiny; stipriai prigludę 
vienas prie kito tartum skulptūra, nebyli ir sustingusi, jie ilgai 
taip išbuvo, svaigdami neapsakomos laimės ekstazėje. 

Pagaliau beveik tą pačią akimirką jie loštelėjo atgal ir išba- 
lę, susijaudinę ėmė vienas į kitą žiūrėti. Valerija su balta kaip 
sniegas stola buvo paleidusi ant pečių juodus ilgus plaukus, o 
jos spindinčiose iš laimės akyse virpėjo dvi didelės ašaros. Ji 
pirmoji nutraukė tylą. 

- O Spartakai! Mano Spartakai!.. Aš vėl matau tave! Kokia aš 
laiminga! - tyliai sušnibždėjo ji. 


Tada Valerija vėl jį apkabino ir bučiuodama, glamonėdama 


trūkčiojančiu balsu kuždėjo: 

- Kaip aš bijojau!.. Kaip kentėjau!.. Kiek ašarų išliejau!.. Vis 
galvojau apie pavojus, kurie tau gresia... drebėjau dėl tavęs... 
Juk visos mano mintys tik apie tave... juk mano širdis tik tau 


vienam plaka... tu pirmoji ir paskutinė, vienintelė... tikroji | 


mano gyvenimo meilė! 

Ir nesiliaudama glamonėjusi mylimąjį, ji apibėrė Spartaką 
klausimais: 

- Sakyk man, mano Apolonai, sakyk, kaip čia atsiradai?.. 


Gal jau su savo kariuomene eini į Romą? Ar tau joks pavojus | 


negresia pas mane? Ar papasakosi man apie paskutinį mūšį? 


Girdėjau, prie Akvino tu sumušei aštuoniolikos tūkstančių le- | 


gionierių kariuomenę... Kada gi baigsis tas karas?.. Nebegaliu 
daugiau nuolat drebėti iš baimės dėl tavęs... Tu juk iškovosi 
laisvę, tiesa? O tada galėsi grįžti į savo Trakiją*, į tuos laimin- 
gus kraštus, kur kadaise gyveno dievai... 

Ir patylėjusi pridūrė dar meilesniu, dar tykesniu balsu: 

- Ten... aš irgi eisiu su tavimi... gyvensiu toli nuo šio pasau- 
lio, nuo jo triukšmo, šalia tavęs... ir visada tave mylėsiu, šaunu- 
sis Marsai, gražusis mano Apolonai, mylėsiu tave visa širdimi, 
visu protu, mielasis mano Spartakai. 

Gladiatorius liūdnai nusišypsojo: tai buvo tik žavios, nė- 
įgyvendinamos svajonės, kurioms mylinti moteris stengėsi pa- 

gražinti ateitį; jis glostė juodus jos plaukus, bučiavo kaktą ir 
stipriai glaudė mylimąją prie krūtinės kuždėdamas: 

- Karas bus ilgas ir žiaurus... Ir aš laikysiu didele laime, jei 
man pavyks išlaisvintus vergus nuvesti į gimtąsias jų vietas... 
O kad Žemėje įsigalėtų teisingumas ir lygybė, reikės dar vieno 
karo, tautų karo ne tik su Roma, pasaulio valdove, bet ir su 
plėšriaisiais vilkais, besočiais patricijais, su privilegijuotomis 
savo kraštų kastomis! 

Paskutinius žodžius gladiatorius ištarė su tokiu kartėliu ir 
taip liūdnai palingavo galvą, kad buvo aišku, jog sulaukti gy- 
vas šios kovos vaisių jis mažai besitiki. 

Valerija šoko guosti gladiatorių vadą; bučiavo jį ir karš- 
tai glamonėjo, vydama šalin liūdesį nuo brangaus žmogaus 
veido. 

Greit mylimuosius užplūdo tokia palaima, tokia jausmų sal- 
dybė, kad jie nė nepajuto, kaip prabėgo diena. Mažoji Postu- 
mija, jos juokas, nekaltos išdaigos, vaikiškas čiauškėjimas tik 
didino jų laimę. Mergytė iš tiesų buvo labai miela: didžiulės 
juodos akys tartum žiburėliai spindėjo skaisčiame jos veidely- 
je, tankios šviesios garbanos gaubė dailią galvutę. 

Ant žemės nusileido sutemos, ir į džiaugsmą, trumpam nu- 
“ skaidrinusį nykią Valerijos konklavą, ėmė smelktis liūdesys; 

kartu su dienos šviesa, rodos, išėjo iš šių namų ir laimė. 
“Spartakas pasakojo Valerijai apie savo kelionę pas ją ir pri- 
dūrė, kad jis, kaip sukilėlių vadas, kuriam iki šiol likimas buvo 
| toks palankus, laiko savo šventa pareiga dar šiąnakt grįžti į La- 
biką: ten jo laukiąs kavalerijos būrys. Ši žinia baisiai nuliūdino 
Valeriją; ji liepė vergei išvesti Postumiją ir, apsipylusi ašaromis, 
“puolė mylimajam į glėbį. 

Visas šešias valandas - nuo vidurnakčio iki aušros - Spar- 
takas su Valerija praleido meilės glamonėse. Kūkčiodama ir 
raudodama, matrona be perstojo kartojo, kad jos širdį gniaužia 

bloga nuojauta: jeigu ji dabar Spartaką išleis, tai jau niekada 
| daugiau jo nebepamatys; jai rodėsi, kad jau paskutinį kartą lai- 

ko jį savo glėbyje, paskutinį kartą girdi jo balsą, paskutinį kartą 
glamonėja žmogų, pažadinusį jos širdyje tikrą ir gilų jausmą. 

Spartakas stengėsi nuraminti Valeriją, nudžiovinti jos ašaras; 
karštai bučiuodamas, jis kuždėjo jai meilius žodžius, guodė ją, 
drąsino ir juokėsi iš jos baimių ir nuojautų. Bet, matyt, Valerijos 
nerimas persidavė ir Spartakui: jo šypsena buvo skausminga, 
šalta, netgi kraupi, o žodžiai, be ugnies, be gyvybės, vėlėsi bur- 
noje; jis irgi jautė, kaip prieš jo valią į galvą lenda niūrios min- | 
tys, širdin skverbiasi neapsakoma gėla, kurios niekaip nesiseka 
nuvyti. 

Jie taip išbuvo iki tol, kol vanduo, lašėdamas į stiklinį klep- 
sidros rutulį, pastatytą ant kolonos kapitelio prie sienos, pakilo 
iki šešto brūkšnio: tai reiškė, kad jau šešta valanda ryto. Spar- 
takas, kuris vogčiomis nuolat žvilgčiojo į klepsidrą, išsivadavo 
iš Valerijos glėbio ir pašokęs nuo sofos ėmė dėtis šarvus, šalmą 
ir segtis kardą. 

Tada verkdama atsistojo ir matrona. Švelniai apsivijusi ran- 
komis Spartako kaklą ir priglaudusi išblyškusį veidą jam prie 
krūtinės, ji pakėlė į gladiatorių spindinčias juodas akis ir gailiai 
gailiai į jį pažiūrėjo; šią akimirką ji buvo tokia graži, gražesnė 
net už graikų deives. Ašaros gniaužė jai gerklę, kaiji kūkčioda- 
ma šnabždėjo: 

- Ne, Spartakai, ne... neišeik, neišeik... pasigailėk... vardan 
tavo dievų... dėl tavo artimųjų... prašau tave... maldauju... Gla- 
diatorių reikalai klostosi gerai... jie turi narsių vadų... Kriksą... 
Graniką... Enomają... Jie vadovaus... o tu ne... ne... ne! Sparta: 
kai, tu liksi čia... kur glamonės... begalinė meilė... džiaugsmas... 
lydės tavo gyvenimą. 

— O Valerija, brangioji Valerija... Nejaugi tu nori, kad aš pa- | 
sidaryčiau niekšas... kad taip žemai pulčiau?.. - kalbėjo Spar- 
takas, stengdamasis ištrūkti iš mylimos moters glėbio. - Aš 
negaliu... negaliu... neturiu teisės... Argi aš galiu išduoti tuos, 


kuriuos pats raginau imtis ginklo... tuos, kurie manim tiki... ku- 
rie manęs laukia... Valerija, aš tave dievinu, bet negaliu išduoti 

likimo draugų... Nereikalauk iš manęs šito... Juk tada būčiau 
tavęs nevertas... nenorėk, kad pasidaryčiau niekingas žmonių 
akyse... savo paties akyse... Nesistenk savo kerais mane su- 
gniuždyti, verčiau pakelk man dvasią, suteik daugiau ryžto, 
drąsos... paleisk mane... paleisk, Valerija... mylimoji mano! 

Apimta nevilties, Valerija pakibo Spartakui ant kaklo ir iš 


visų jėgų prisispaudė prie mylimo žmogaus, kuris švelniai 
bandė ją atstumti, ištrūkti iš jos glėbio; konklavoje buvo girdėti | 
tik alsus kvėpavimas, padriki meilės žodžiai, meldimas, buči- 
niai, aimanos... 

Pagaliau Spartakas, išbalęs kaip drobė, su ašaromis akyse, 
didžiausiomis valios pastangomis suėmė save į rankas ir, išsi- 


vadavęs iš Valerijos glėbio, švelniai paguldė ją ant sofos; ji taip 


ir liko ten gulėti, bejėgė, sugniužusi, užsidengusi veidą ranko- 
mis, tik dailūs pečiai krūpčiojo nuo nesulaikomos raudos. 

Be sąryšio murmėdamas vilties ir paguodos žodžius, trakas | 
užsidėjo šarvus, šalmą, prisisegė kardą ir, paskutinį kartą ap- 
kabinęs mylimą moterį, jau buvo beišeinąs, bet Valerija staiga 
pašoko nuo sofos, pasivijo Spartaką ir, apimta nevilties, krito | 
prie durų slenksčio; apkabinusi mylimojo kojas, ji šnibždėjo, | 
 dusdama nuo ašarų: | 
- Spartakai... brangusis... aš jaučiu... štai čia... — ir ji parodė į | 


savo širdį, - kad daugiau tavęs nebematysiu... Jeigu išeisi, ne- 
„ bematysi manęs daugiau... aš žinau... jaučiu... Neišeik... ne... 
„ne šiandien... ne šiandien... pasigailėk... rytoj... tik ne šian- 
dien... ne... meldžiu, dėl mūsų meilės... ne šiandien... tik ne 
šiandien... 

- Negaliu, negaliu... aš turiu išeiti. 

— Spartakai... Spartakai, — silpstančiu balsu maldavo nelai- 
mingoji moteris, tiesdama į jį rankas, - prašau tave... dėl mūsų 
"dukrelės... dėl mūsų du... 

Valerija nespėjo baigti žodžio - trakas pakėlė ją nuo žemės, 
"stipriai priglaudė prie krūtinės ir, bučiniu užspaudęs dreban- 
čias, šaltas kaip ledas mylimosios lūpas, nutraukė jos aimanas. 

Kurį laiką jie taip stovėjo susiglaudę, nejudėdami, ir buvo 
girdėti tik alsus jų kvėpavimas, susiliejęs draugėn. 

Pagaliau Spartakas pamažu atsipeikėjo ir tyliu, švelniu bal- 
su tarė Valerijai: 

— Valerija, mylimoji Valerija!.. Savo širdy aš tau pastačiau 
altorių, tu - vienintelė deivė, kuriai aš meldžiuosi ir kurią gar- 
binu. Didžiausių pavojų valandą iš tavęs aš semiuosi drąsos ir 
ištvermės, tu - mano kilnių sumanymų šaltinis, tu mane įkvepi 
dideliems žygiams, tad nejau nori, kad būčiau menkysta, kad 
mane niekintų amžininkai ir palikuonys? 

— Ne, ne... aš nenoriu nuplėšti tau garbės... noriu, kad tavo 
vardas skambėtų per amžius, - šnibždėjo ji vos girdimu bal- 
su, - bet juk aš tik vargšė moteris... pasigailėk manęs... išeik 
rytoj... ne šiandien... ne dabar... ne taip greitai... 

Ji įsikniaubė išblyškusiu, užverktu veidu Spartakui į krūtinę 
ir liūdnai šyptelėjusi sukuždėjo: 

— Neatimk iš manęs šitos pagalvės... Man čia taip gera... 
taip gera!.. 

Ir ji užmerkė akis, lyg norėdama labiau pajusti tą gerumą; 
jos veidas vis dar šypsojo, bet tai buvo ne miegančios, o veikiau 
mirusios moters veidas. 
jautos, švelnumo, meilės kupinu žvilgsniu, ir pavojus ir mirtį 
niekinančio didžiojo vyro akys paplūdo ašaromis, kurios kaip 
pupos ėmė riedėti veidu, kristi ant šarvų... 

Valerija, vis dar užsimerkusi, meiliai šnibždėjo vos girdi- 
mu balsu: 

- Žiūrėk, žiūrėk į mane, Spartakai... žiūrėk taip amžinai... | 
mylimasis... aš juk matau net užsimerkusi... matau tave... Koks | 
giedras veidas!.. Ugningos akys... Bet geros... O Spartakai, koks 
tu gražus!.. 

Taip prabėgo dar kelios minutės. Bet kai tik Spartakas krus- 
telėjo, norėdamas Valeriją pakelti ir nunešti ant sofos, ji neat- 
merkdama akių dar stipriau apsivijo rankomis gladiatoriaus 
kaklą ir karštai sušnibždėjo: 


- Ne... ne... nesijudink!.. 

— Man metas... Sudie... mano Valerija!.. - drebančiu balsu 
sukuždėjo jai į ausį vargšas rudiarijus. 

- Ne, ne!.. Palauk!.. - šūktelėjo Valerija atsimerkdama ir iš- 
gąstingai į jį žiūrėdama. 

Spartakas neatsakė, tik suspaudęs rankomis mylimosios 
galvą ėmė karštai bučiuoti jai kaktą, veidą, akis; Valerija glau- 
dėsi prie jo ir kalbėjo lyg maža mergaitė: 

-- Tu juk pasiliksi šiąnakt?.. Išeisi rytoj... Naktį... Lauke - nė 
gyvos dvasios... tamsu... tokia kraupi tyla... taip baisu joti vie- 
nam... tik pagalvojus šiurpas krečia... aš bijau! 

Vargšė moteris iš tikrųjų visa sudrebėjo ir smarkiai prisi- 
glaudė prie mylimojo. 

— Rytoj!.. Auštant!.. Kai patekės saulė... nubus gamta... išsi- 
skleis laukų gėlės... linksmai pragys paukšteliai... kai dar kartą 
mane pamyluosi... kai dar kartą išbučiuosi Postumijos galve- 
lę... kai aš tau po tunika ant kaklo užkabinsiu šitą grandinėlę 
su medalionu... 

Ir ji parodė brangakmeniais nusagstytą nepaprastai dailaus 
darbo auksinį medalioną, kuris kabojo prisegtas prie plonytės 
aukso grandinėlės ant balto jos kaklo. 

- Tu žinai, šiame medalione yra stebuklingas amuletas, ku- 
ris tave apsaugos nuo visų pavojų... Nagi, atspėk, atspėk... kas 
ten viduj? 

Kadangi gladiatorius neatsakė, tik meiliai šypsodamas šla- 
piomis nuo ašarų akimis žiūrėjo į savo gražuolę, ji švelniai jam 
papriekaištavo: 

- Ak tu, nedėkingasis! Nežinai, kas ten gali būti? 

Ji nusiėmė nuo kaklo grandinėlę ir atsegusi medalioną tarė: 

- Čia juodų motinos plaukų sruogelė ir šviesi dukters gar- 
banėlė! 

Ir parodė rudiarijui įdėtas į medalioną dvi plaukų sruogeles. 
Spartakas pagriebė jį, pakėlė prie lūpų ir ėmė karštai bučiuoti. 

Paėmusi iš Spartako medalioną, Valerija taip pat jį pabučia- 
vo, užsegė ir užkabino gladiatoriui ant kaklo. 

- Nešiok jį po šarvais, po tunika, ant krūtinės, - tarė ji. 

Spartakui kaip replėmis sugniaužė širdį, jis negalėjo ištarti 
nė žodžio, tik glaudė mylimąją prie krūtinės, ir didelės ašaros 
tyliai riedėjo jam per skruostus. 

Staiga aikštelėje priešais vilą pasigirdo ginklų žvangėjimas 
ir garsūs balsai; šis tolimas triukšmas pasiekė ir konklavą, kur 
buvo Spartakas su Valerija. 

Sulaikę kvapą, abu ėmė klausytis. 

— Mes neatidarysime vartų tokiems plėšikams kaip jūs! — už- 
riko kažkas prasta lotynų kalba. 

— O mes padegsime namą! - pasigirdo pikti balsai. 

- Prisiekiu Kastoru ir Poluksu, mes jus pavaišinsime strėlė- 
mis! - atsakė pirmasis balsas. 

— Kas ten? Kas ten atsitiko?.. - tyliai paklausė Valerija, pa- 
kėlusi pilnas siaubo akis į Spartaką. 

- Turbūt jie sužinojo, kad aš čia, - atsakė trakas, stengdama- 
sis ištrūkti iš Valerijos, kuri, išgirdusi grasinimus, dar labiau 
prisispaudė prie Spartako. 

— Neik... nesijudink... pasigailėk manęs... Spartakai... pasi- 
gailėk manęs!.. - slopiu balsu sušuko vargšė moteris, ir mirti- 
nai išblyškęs jos veidas net persimainė iš nerimo ir baimės. 

— Vadinasi, tu nori, kad aš gyvas patekčiau į priešų ran- 
kas?.. — tyliai, bet rūsčiai tarė gladiatorių vadas. - Tu nori, kad 
būčiau nukryžiuotas?.. 

-Akne,ne!.. Prisiekiu visais pragaro dievais!.. - apimta siau- 
bo, sukliko Valerija ir paleidusi Spartaką atšoko atgal. 

Ji ryžtingai ištraukė iš makštų sunkų ispanišką kardą, ka- 
bantį Spartakui prie diržo, abiem rankom vos ne vos pakėlė jį, 
padavė gladiatoriui ir tarė prislėgtu balsu, stengdamasi, kad jis 
skambėtų tvirtai: 

- Gelbėkis, jei gali... o jeigu tau lemta žūti - tai žūk su kardu 
rankoje! 

— Dėkoju tau!.. Dėkoju tau, Valerija! - sušuko Spartakas, čiu- 
po kardą, sužaibavo akimis ir pasuko durų link. 

- Sudie, Spartakai! - drebančiu balsu tarė vargšė moteris, 
dar kartą apkabindama gladiatorių. 

- Sudie! - atsakė jis, suspaudęs Valeriją glėby. 

Bet staiga Valerijos lūpos atšalo ir rudiarijus pajuto, kad su- 
glebęs jos kūnas visu svoriu pakibo jam ant rankų, o galva be- 
jėgiškai nusviro ant peties. 

- Valerija!.. Valerija!.. Brangioji!.. - persigandęs suriko tra- 
kas, žiūrėdamas į mylimą moterį. Jo veidas, ką tik raudonavęs 
iš pykčio, dabar buvo baltas kaip drobė. 

- Kas tau?.. O Junona, neapleisk mūsų!.. Valerija! Valerija!.. 
Atsipeikėk! Maldauju tave! 

Numetęs žemėn kardą, jis pakėlė mylimąją galingomis ran- 
komis, atsargiai paguldė ant sofos ir atsiklaupęs ėmė ją glamo- 
nėti, šaukti vardu, bučiuoti, šildyti savo kvėpavimu. 

Valerija gulėjo nejudėdama, nejautė jo glamonių, buvo pa- 
naši greičiau į mirusią negu į apalpusią. Baisi mintis dingtelėjo 
Spartakui. Ūmai pašokęs, jis įsmeigė į gražuolę iš baimės iš- 
plėstas akis. Išblyškusi ir nurimusi ji atrodė dar gražesnė; dre- 
bėdamas visu kūnu, trakas stebėjo baltas jos lūpas — norėjo pa- 
matyti, ar ji kvėpuoja. Tada pakišo ranką po kairiąja krūtimi ir 
pajuto iš lėto, silpnai plakant širdį. Su palengvėjimu atsidusęs, 
jis puolė prie durelių į kitus Valerijos kambarius ir, pakėlęs už- 
uolaidą, keletą kartų šūktelėjo: 

- Sofronija!.. Sofronija!.. Greičiau!.. Sofronija!.. 

Staiga kažkas atsargiai pasibeldė į duris, pro kurias jis keti- 
no išeiti. Spartakas sukluso: triukšmas ir šūkavimai lauke buvo 
nutilę, bet netrukus vėl pasigirdo stuksenimas į duris ir vyriš- 
kas balsas tarė: 

- Šviesiausioji Valerija!.. Mano ponia!.. 

Žaibo greitumu Spartakas pakėlė kardą ir, truputį pravėręs 
duris, paklausė: 

- Ko tau reikia? 

- Penkiasdešimt raitelių... čia... atjojo... - drebėdamas ir mik- 
čiodamas atsakė senasis ūkvaizdis (tai buvo jis): išvertęs akis, 

vos nulaikydamas deglą, senukas spoksojo mirgančioje švieso- 
je į Spartaką. - Jie sako... rėkia... reikalauja grąžinti... jų vadą... 
sako, kad tu - Spartakas!.. 

- Drožk ir pasakyk jiems, kad tuoj ateisiu. 

Ir trakas užtrenkė duris prieš pat ūkvaizdžio nosį; senis taip 
nustebo ir išsigando, kad kurį laiką stovėjo netekęs žado lyg 
statula. 

Kai Spartakas sugrįžo prie sofos, ant kurios vis dar be sąmo- 
nės gulėjo Valerija, pro kitas duris įėjo vergė. 

— Atnešk esencijų ir kvepalų, - tarė Spartakas, - ir atvesk dar 
vieną vergę: tavo ponia apalpo, reikia ja pasirūpinti. 

- O mano mieliausioji... vargšė mano ponia! — ėmė aima- 
nuoti vergė, grąžydama rankas. 

— Greičiau! Bėk neplepėjusi! - griežtai riktelėjo Spartakas. 

Sofronija išbėgo ir netrukus grįžo dar su dviem vergėm,; 
jos atnešė kvepiančių, spiritu atmieštų esencijų, ir visos trys 
įniko gaivinti gulinčią be sąmonės Valeriją. Po kelių minučių 
blyškus matronos veidas ėmė rausti, kvėpavimas pasidarė ly- 
gus, gilus. : 

Spartakas, kuris iki šiol tik stovėjo kaip įbestas ir sukryžia- 


vęs ant krūtinės rankas žiūrėjo į mylimąją, patenkintas atsi- 


klavos. 
Bematant jis atsidūrė aikštelėje, kur, laikydami už pavadžių 
arklius, jo laukė penkiasdešimt raitelių. 
- Na?.. - paklausė jis griežtai. - Ką jūs čia veikiate? Ko jums 
reikia? 
-— Mamilijaus įsakymu, - atsakė būriui vadovaujantis deku- 
rionas, - mes iš tolo tave sekėme, bijodami... 
- Ant arklių! - suriko Spartakas. 

Akies mirksniu visi penkiasdešimt raitelių, kaire ranka įsi- 
 kibę arklio karčių, užšoko ant savo ristūnų, apklotų paprasto- 
mis mėlyno audeklo gūniomis. 

Keletas vergų, likusių viloje dėl senatvės, pasišviesdami 
deglais, išsigandę susirinko prie durų. 

- Atveskite mano arklį! — įsakė jiems Spartakas. 

Trys ar keturi vergai nuskubėjo į arklidę, atvedė iš ten Spar- 
tako juodį ir padavė pavadžius šeimininkui. Jis užšoko ant ar- 
klio ir prijojęs prie senojo ūkvaizdžio paklausė: 

- Kuo vardu tavo sūnūs? 

— O didysis Spartakai, - atsakė verkšlendamas senis, - ne- 
bausk mano vaikų už tuos neapgalvotus žodžius, kuriuos tau 
pasakiau vakar rytą! 

- Niekingas ir bailus verge! - suriko pasipiktinęs Sparta- 
kas. - Ar tik nelaikai manęs panašiu į save? Aš paklausiau, kuo 
vardu tie šaunūs jaunuoliai, kurių tėvu tu nesi vertas būti, tik 
dėl to, kad noriu jais pasirūpinti. 

- Atleisk man, šviesusis Spartakai... jų vardai Akvilijus ir 
Atilijus... Libedijaus sūnūs... Pasirūpink jais, didysis vade, te- 
"gul tau būna palankūs dievai ir Jupiteris!.. 

- Į erebą bjaurius pataikūnus! - riktelėjo Spartakas. Ir pa- 
spaudęs pentinais žirgą, sušuko raiteliams: — Šuoliais! 

Būrys paleido arklius šuoliais paskui Spartaką ir greit atsi- 
dūrė už vilos vartų. 

Senieji Mesalos tarnai kurį laiką stovėjo netekę žado. Jie atsi- 
peikėjo iš baimės tik tada, kai arklių kanopų kaukšėjimas, vis 
duslesnis ir duslesnis, galiausiai visai nutilo. 

Neįmanoma aprašyti Valerijos skausmo, kančių ir ašarų, kai 
vergių atgaivinta ji sužinojo Spartaką išvykus. 

O Spartakas paniuro; suraukęs kaktą, persimainiusiu veidu, 
jis tik badė ir badė pentinais arklį, lyg norėdamas pabėgti nuo 
savo sielvarto ir rūpesčių, šuoliuojančių kartu su juo. 

Jo žirgas skriejo kaip vėjas ir aplenkė būrį beveik per du lan- 
ko šūvius, nors raiteliai lėkė šuoliais, visai atleidę pavadžius. 

Spartakas vis galvojo apie Valeriją, apie tai, kaip ji sielvar- 
taus ir lies ašaras atsipeikėjusi. Nejučia jis vis smarkiau spaudė 
pentinais arklį, kuris dūmė išplėtęs šnerves, sunkiai šnopuoda- 
mas, besiplaikstančiais vėjyje karčiais. 

Gladiatorių vadas stengėsi negalvoti apie Valeriją, mėgino 
užmiršti jos paveikslą, bet tada prieš akis iškildavo šviesia- 
plaukė Postumija, guvi, protinga, rausvažandė, sveika mergai- 
tė, kuri, išskyrus juodas akis, buvo gyvas tėvas. Kokia ji gra- 
ži! Kokia miela! Štai ji džiugiai tiesia į tėvą putnias rankutes... 
Trakas su širdgėla pagalvojo, kad galbūt niekada daugiau jos 
nebepamatys, ir toliau nesąmoningai badė pentinais kruvinus 
vargšo žirgo šonus. 

Nežinia, kas būtų atsitikę arkliui ir raiteliui, jeigu, abiejų 
laimė, Spartakui į galvą nebūtų dingtelėjusios naujos mintys: 
„Ojeigu Valerija neatsipeikėjo? O jeigu ji, sužinojusi apie ūmų 
jo išvykimą, vėl apalpo ir jos būklė dar blogesnė ir pavojinges- 
nė negu pirma? O jeigu ji dabar serga, rimtai serga? O jeigu - 
ne, tai neįmanoma, to negali būti, neturi būti, - mylimoji, baisu 
net pagalvoti...“ | 

Čia jis iš visų jėgų suspaudė keliais arklio šonus, smarkiai 
trūktelėjo pavadžius ir taurus gyvulys iškart sustojo. 

Greit Spartaką pasivijo ir apsupo draugai. 

— Man reikia grįžti į Mesalos vilą, - niūriai tarė vadas. - Jūs 
jokite į Labiką. 

= Nel.. 

- Niekados!.. - atsakė raiteliai vienu balsu. 

— Kodėl? Kas gali man sukliudyti? 

- Mes! - atsiliepė kariai. 

- Mūsų meilė tau! - šūktelėjo vienas. 

- Tavo garbė! - priminė kitas. 

- Tavo priesaika! - ėmė šaukti raiteliai. 

— Mūsų reikalas, kuris be tavęs žlugs! 

- Pareiga! Tavo pareiga! 

Pasigirdo murmėjimas, padriki balsai, prašymai. 

- Bet supraskite, vardan visagalio Jupiterio, ten pasiliko mo- 
teris, kurią aš dievinu. Gal ji dabar miršta iš sielvarto... 0 aš 
negaliu... 

- Jeigu - tesaugo dievai! - ji mirė, tu jos neprikelsi, tik pra- 
žudysi save; o jeigu tai, ko tu bijai, neįvyko, dėl jūsų abiejų ra- 
mybės pasiųsk ten pasiuntinį, - tarė dekurionas, ir jo balse nu- 
skambėjo pagarba ir meilė savo vadui. 

- Vadinasi, norėdamas išvengti man gresiančio pavojaus, aš 
vietoj savęs turiu į jį stumti kitą? Ne, prisiekiu Olimpo dievais, 
te niekas nepasakys, kad aš padariau tokią niekšybę! 

- Aš niekuo nerizikuodamas galiu grįžti į Mesalos vilą, 
garsiai ir ryžtingai pasisiūlė vienas raitelis. 

— O kaip tu tai padarysi?.. Kas tu? 

- Aš ištikimas tavo gerbėjas ir pasiryžęs gyvybę už tave pa- 
aukoti, - atsakė raitelis, prijodamas arčiau prie Spartako. - Aš 
niekuo nerizikuoju, nes esu lotynas, gerai pažįstu vietovę ir 
moku šio krašto kalbą. Pirmoje pasitaikiusioje valstiečio trobo- 
je persirengsiu žemdirbio drabužiais, nuvyksiu į Valerijos Me- 
salos vilą ir, tau dar nepasiekus Nolos, atnešiu iš matronos kuo 
tiksliausių Žinių. 

- Jeigu aš neklystu, - tarė Spartakas, - tai tu Rutilijus, savo 
noru parsisamdęs į gladiatorius? 

- Taip, - atsakė tasai, - aš Rutilijus. Labai džiaugiuosi ir di- 
džiuojuosi, kad tu, Spartakai, nors esi laimėjęs tiek šaunių per- 
galių, mane pažinai. 

Rutilijus buvo narsus ir protingas jaunuolis; juo buvo galima 
pasikliauti, todėl Spartakas nenoromis nusileido kareivių pra- 
šymams ir sutiko su lotyno pasiūlymu. Būrys vėl leidosi į kelią 
ir netrukus prijojo nedidelę vilą. Kol Rutilijus persirenginėjo 
valstiečio drabužiais, Spartakas, gavęs iš vilos šeimininko len- 
telę, graikiškai parašė Valerijai švelnų laišką ir padavė jaunuo- 
liui. Rutilijus prižadėjo įteikti laišką Valerijai tiesiai į rankas. 

Truputį apsiraminęs ir atgavęs pusiausvyrą, Spartakas pa- 
leido savo žirgą risčia ir gladiatorių lydimas nujojo keliu Labi- 
ko link. 

Auštant jie prijojo tą vietą, kur nekantraudamas vado laukė 
Mamilijus su dviem šimtais penkiasdešimt raitelių. Kavalerijos 
būrio viršininkas pranešė Spartakui, kad ši jų išvyka iki Labiko 
baisiai išgąsdino apylinkių gyventojus, todėl, jo manymu, būtų 
protingiau nelaukti čia vakaro, o tučtuojau palikti šias vietas ir 
kuo greičiau joti Akvino link. 

Spartakas sutiko su protingu Mamilijaus pasiūlymu; negaiš- 
damas laiko, būrys išjojo iš Labiko stovyklos ir pretorių keliu 
patraukė Prenesto link. Palikę miestą po kairei, raiteliai pasuko 
į dešinę ir išjojo į Lotynų kelią. Jie šuoliavo kiaurą dieną ir nak- 
tį ir tik auštant, visiškai nuvarę arklius, pasiekė Aletrijų, kur 
Spartakas liepė būriui sustoti ir pailsėti ligi vakaro. 

Kitą naktį jis greitu maršu patraukė į Ferentiną, atvyko ten 
dvi valandos po saulės patekėjimo ir nedelsdamas vėl išjojo 
į Fregelas, nes romėnų legionieriai, dezertyravę iš Varinijaus 
kariuomenės į gladiatorių stovyklą, papasakojo, kad Labiko 
gyventojai, atbėgę pas Varinijų, pranešė jam apie gladiatorių 
raitelių būrį, kurį jie buvo pastebėję Tuskulo apylinkėse, ir pre- 
torius, padalijęs savo kavaleriją į du pulkus po penkis šimtus 
žmonių, vieną pasiuntė vytis priešą iki Tuskulo, o kitą - į Fe- | 
rentiną atkirsti grįžtantiems į Akvino stovyklą gladiatoriams 
kelio ir apsupus sunaikinti. Antrasis pulkas galįs čia pasirodyti 
jau po valandėlės kitos. 

Spartakas tučtuojau paliko Ferentiną ir nesustodamas po- 
ilsio nudūmė su savo būriu iki Fregelų; iš Fregelų vidurnaktį 
patraukė į Akviną ir atvyko ten auštant. 

Vakare atjojo Rutilijus ir atnešė Spartakui raminančią žinią 
apie Valerijos sveikatą ir jos atsakymą į tuos kelis Spartako žo- 
džius - karštą, jausmingą, kupiną švelnių priekaištų. 

Valerija rašė mylimajam, jog dabar ji retkarčiais siuntinė- 
sianti jam į stovyklą laiškus per senąjį ūkvaizdį Libedijų, ir iš 
visos širdies prašė, kad Spartakas irgi tuo pačiu būdu davinėtų 
žinių apie savo gyvenimą. Nesunku įsivaizduoti, kaip nudžiu- 
go Libedijus, kuris ir šiaip visada su malonumu vykdydavo 

kiekvieną ponios įsakymą, sužinojęs, kad nuo šiol retkarčiais 
turės vykti į gladiatorių stovyklą: tai bus jam puiki proga pa- 
matyti ir aplankyti sūnus. 

Rytojaus dieną, pasitaręs su Enomaju, Bortoriksu ir kitais 
legionų vadais, Spartakas, kaip anksčiau buvo nuspręsta, įsakė 
palikti Akviną ir dvidešimties tūkstančių gladiatorių priešaky 
išžygiavo į Nolą, kurią pasiekė po penkių dienų. 

Sunku aprašyti, su kokiu džiaugsmu dvidešimt penki tūks- 
tančiai Nolos stovyklos gladiatorių sutiko pergalių šlovės ap- 
gaubtus savo brolius, sugrįžusius iš Akvino. 

Tris dienas visa Nolos stovykla dainavo ir linksminosi. Vy- 
" riausiasis Engiamųjų sąjungos štabas nutarė palikti čia gladia- 
torių kariuomenę žiemoti, žinodamas, jog užėjus žvarbioms 
liūtims, sniegui ir šalčiams Varinijaus galima nebijoti, juoba 
kad jo armija buvo pakrikusi ir ištirpusi po pralaimėjimo prie 
Akvino. Bet gladiatoriai suprato ir tai, kad būtų beprotybė gal- 
“ voti apie žygį į Romą, kuriai netgi po pralaimėjimo prie Kanų, 
kai respublika buvo visai nusilpusi, o kartaginiečiai turėjo kur 
kas geresnes sąlygas negu dabar gladiatoriai, nieko negalėjo 
padaryti patsai Hanibalas, didžiausias anų laikų karvedys - 
Spartakas jį vertino labiau už Kyrą ir Aleksandą Makedoną. 

Gladiatoriai paliko senąją stovyklą ir įsirengė naują, dides- 
nę, apjuostą plačiais, giliais grioviais ir aptvertą aukšta baslių 
. tvora. 
ėmėsi įgyvendinti seniai puoselėjamą sumanymą pertvarkyti 
savo kariuomenę; jis suformavo legionus pagal tautybės, taigi 
dabar vieni legionai buvo tik iš germanų, kiti iš galų, treti iš 
trakų, graikų ar samnitų. Tiesa, ši nauja tvaka turėjo trūkumų, 
mat sudarė prielaidas kilti ginčams ir pavydui tarp atskirų le- 
“ gionų, tačiau jos neabejotinas pranašumas buvo didesnė kiek- 
vieno legiono karių santarvė. Kita vertus, Spartakas čia siekė 
dar vieno ne mažiau svarbaus tikslo: padalijęs kariuomenę į 
atskirus korpusus pagal tautybes, jis numatė korpusų vadais 

paskirti tos pačios tautybės žmones, kad kareiviai labiau jais 
pasitikėtų. 

Į stovyklą kasdien atvykdavo vis nauji gladiatorių būriai, ir 
sukilėlių skaičius jau pasiekė penkiasdešimt tūkstančių karių. 
Spartakas iš jų sudarė dešimt legionų po penkis tūkstančius 
žmonių kiekviename; dabar jo kariuomenė, suskirstyta pagal 
tautybės, atrodė taip: du pirmieji germanų legionai, vadovau- 
jami Vilmiro ir Merovedo, sudarė pirmąjį korpusą, kurio vy- 
riausiasis vadas buvo Enomajas; trečiasis, ketvirtasis, penktasis 
ir šeštasis legionai, suformuoti tik iš galų ir pavaldūs Artorik- 
sui, Arvinijui, Bortoriksui ir Brezovirui, sudarė antrajį korpusą 
su Kriksu priešaky; septintajam graikų legionui vadovavo drą- 
susis epyrietis Tesalonijus; iš gladiatorių ir piemenų samnitų 
sudaryto aštuntojo legiono vadu buvo paskirtas lotynas Ruti- 
lijus; į devintąjį ir dešimtąjį legionus buvo surinkti trakai, ku- 
rių vadais Spartakas paskyrė jų tautiečius, nepaprastos drąsos, 
stiprios valios, guvaus proto vyrus, išauklėtus graikų kultūros 
įtakoje. Vienas iš jų, devintojo legiono vadas penkiasdešimtme- 
tis Mesembrijus, buvo nepaprastai atsidavęs Spartakui, labai 
pareigingas ir uolus; dešimtajam legionui vadovavo jaunasis 
Artakas, kuris taip niekino pavojus, kad trakai jį laikė narsiau- 
siu jų tautybės gladiatorium po Spartako. Paskutinieji keturi 
legionai sudarė trečiąjį korpusą, kurio vadu Spartakas paskyrė 
ilyrą Graniką; šis trisdešimt penkerių metų labai aukšto ūgio, 
lieknas, juodbruvis gražuolis, visada rimtas, visada ramus ir 
tylus, irgi buvo laikomas pačiu drąsiausiu iš dešimties tūkstan- 
čių Ravenos mokyklos gladiatorių. 

Kavaleristus, kurių buvo apie tris tūkstančius, Spartakas su- 
skirstė į šešis eskadronus ir pavedė Mamilijui. 

Vyriausiuoju visos armijos vadu, penkiasdešimt trims tūks- 
tančiams karių griausmingai pritariant, vėl buvo paskelbtas 
šaunusis Spartakas. 

Prabėgus savaitei, trakas nusprendė surengti pertvarkytos 
kariuomenės apžiūrą. 

Kai jis su kukliais šarvais, raitas ant žirgo, užkloto paprasta 
“ gūnia, pažaboto paprastomis kamanomis, pasirodė aikštėje, 
kur stovėjo į tris linijas išrikiuoti trys korpusai, penkiasdešimt 
trys tūkstančiai gladiatorių visi kaip vienas sušuko: 

- Šlovė Spartakui! 

Šūkis lyg perkūno trenksmas nugriaudėjo keletą sykių; kai 
jis pagaliau nutilo ir fanfaros baigė groti laisvės himną, tapusį 
gladiatorių kovos himnu, pasirodė Enomajas, raitas ant gigan- 
tiško Apulijos juodbėrio, ir sustojęs priešais kariuomenę suriko 

galingu balsu: 
“| - Gladiatoriai! Klausykite! 

Eilėse stojo gili tyla. Po trumpos pauzės germanas tarė: 

- Jeigu mūsų armija iki smulkmenų sudaryta pagal romėnų 
pavyzdį, tai kodėl mūsų vyriausiasis vadas neturi nei ženklų, 
nei titulų, kurie romėnų kariuomenėje suteikiami konsulams? 

- Imperatoriaus ženklus Spartakui! - sušuko Kriksas. 

- Imperatoriaus ženklus Spartakui! - visi kaip vienas suriko 
penkiasdešimt trys tūkstančiai gladiatorių. 

Kai triukšmas nutilo, Spartakas išblyškęs ir susijaudi- 
nęs tarė: 

- Iš visos širdies jums dėkoju, brangūs mano bendražygiai 
ir nelaimės broliai, bet aš griežtai atsisakau bet kokių ženklų 
ir titulų. Mes paėmėm į rankas kardus ne tam, kad ką nors iš- 
aukštintume, kad kam nors suteiktume privilegijas ar titulus, o 
tam, kad iškovotume laisvę, teises ir lygybę. 

- Tu mūsų imperatorius! - sušuko Rutilijus. - Tu juo ta- 
pai dėl savo išminties, dėl savo dorybių ir drąsos, nepapra- 
stų dvasios ir proto ypatybių; tu mūsų imperatorius, šį titulą 
tau suteikė tavo pergalės; tu mūsų imperatorius — toks visų 

mūsų noras. Jeigu iš kuklumo tu šio titulo atsisakai, tai mes jo 
| teikalaujame dėl savęs, dėl savo vėliavų, reikalaujame, kad tu 
apsisiaustum paludamentu, kad tave lydėtų kontubernaliai ir 
" liktoriai. 


- Paludamentą Spartakui! - ėmė šaukti gladiatoriai. 

- Kontubernalius ir liktorius! - suriko Enomajas, ir jam pri- 
tarė visi legionai. 

Kai triukšmas nutilo, iš visos gerklės šūktelėjo Kriksas: 

- Tegul prieky jo su fascijomis eina liktoriai, kuriuos jis pa- 
ėmė į nelaisvę prie Akvino! 

Šį reikalavimą palydėjo toks riksmas ir plojimai, kad, rodės, 
net žemė ėmė drebėti, o aidą dar ilgai kartojo tolimi kalnai. 

Ir iš tikrųjų ši mintis, dingtelėjusi į galvą atviraširdžiam 
Kriksui, buvo tokia paprasta ir didinga, kad visai pagrįstai 
sukėlė karių entuziazmą. Priversti romėnų liktorius, anksčiau 
žygiavusius priekyje pačių garsiausių Romos konsulų, tokių 
kaip Gajus Marijus ir Liucijus Sula, priversti juos eiti niekingo, 
jų akimis žiūrint, gladiatoriaus priekyje buvo ne tik romėnų 
puikybės suniekinimas, ne tik vergų žmogiškojo orumo pri- 
pažinimas - tai buvo pati didžiausia iš visų gladiatorių per- 
galių prieš išdidžius legionus, šiuos pasipūtusius pasaulio už- 
kariautojus. | | 

Ir nors Spartakas, visuomet kuklus, visuomet ištikimas savo 
principams tiek nelaimių, tiek pergalių ir šlovės dienomis, 
priešinosi legionų pageidavimui, tačiau noromis nenoromis 
jam teko paklusti ir užsivilkti nupintus iš blizgančių sidabro 
žiedelių brangius šarvus, Krikso iš anksto užsakytus pas gar- 
siausią Pompėjų ginkladirbį, užsidėti nuostabaus darbo sidab- 
ro šalmą, prisisegti ispanišką kardą brangiausiais akmenimis 
nusagstyta rankena, o per petį persimesti plonytės vilnonės 
medžiagos purpurini paludamentą, apkraštuotą trijų pirštų 
pločio auksine juosta. 

Kai gladiatorių vadas apsirengė imperatoriaus apdaru ir 
pasirodė kariuomenei raitas ant savo juodžio, kuris vietoj pa- 
prasto odinio apynasrio dabar turėjo prabangias kamanas su 
sidabriniais žąslais, o ant nugaros - dailiai sidabru išsiuvinėtą 
žydrą gūnią, nuaidėjo griausmingi plojimai, ir visi vienu balsu 
suriko: 

- Sveikas, imperatoriau Spartakai! 

Dvi moterys su ašaromis akyse stebėjo šią sceną. Bet verkė 
ne tik jos vienos - Spartakas, Artoriksas ir tūkstančiai gladiato- 

rių irgi susigraudino ir susijaudino. Abi moterys ryte rijo traką 
"akimis, o jų žvilgsniai buvo kupini neapsakomos meilės šau- 
niajam šių bebaimių karių vadui. Tai buvo Mirca ir Eutibidė. 

Mėlynos, giedros gladiatoriaus sesers akys spindėjo tyra 
meile broliui; o ugningas graikės žvilgsnis degė geismu ir ne- 
 žabota aistra. 

Staiga aikštėje pasirodė šešetas pretoriaus Publijaus Varini- 
jaus liktorių, paimtų į nelaisvę mūšyje prie Akvino. Sargybinių 
saugomi, jie gyveno atskiroje palapinėje, iš kur dekanas ir atve- 
dė juos prie Spartako - nuo šiol liktoriai privalėjo su fascijomis 
žygiuoti vyriausiojo vado priekyje kiekvieną kartą, kai jis eis 
pėsčias arba jos raitas; anksčiau tokią pagarbą jie rodydavo tik 
konsulams ir pretoriams. 

Visi šeši liktoriai buvo ilgais plaukais, aukšto ūgio, orios ir 
karingos išvaizdos. Viršum šarvų jie nešiojo trumpus šiurkš- 
čios vilnos apsiaustus, ant kairiojo peties susegtus sagtimis ir 
siekiančius jiems ligi kelių; kairiojoje rankoje kiekvienas jų lai- 
kė užsidėjęs ant peties ryšulėlį fascijų, į kurias per karą būdavo 
įkišamas kirvelis, o dešiniojoje nešė rykštę - tai buvo liktorių 
skiriamieji ženklai. 

Pamatę liktorius, gladiatoriai iš džiaugsmo ėmė šaukti kaip 
“ padūkę; jie šūkavo be perstojo vis garsiau ir smagiau, kol Spar- 
takas, įsakęs pūsti trimitus, juos nutildė. 

Gladiatorių vadas nušoko nuo arklio ir su liktoriais prie- 
kyje, Krikso, Graniko ir Enomajo lydimas, pradėjo apžiūrinėti 
pirmąjį korpusą, sudarytą iš dviejų germanų legionų. Eidamas 
palei priekinę liniją, Spartakas šnekino karius, gyrė už neprie- 
kaištingą ginklų priežiūrą, gerą drausmę ir karišką laikyseną. 

Liktoriai ėjo nusižeminę, nuleidę galvas, bet jų veidai čia 
raudo iš gėdos, čia balo iš tramdomo pykčio. 

— Kokia gėda!.. Kokia gėda!.. - šūkčiojo vienas iš jų dreban- 
čiu balsu, bet taip tyliai, kad jo žodžius girdėjo tik šalia einantis 
draugas. 

- Geriau būčiau žuvęs prie Akvino, užuot dabar kentęs tokį 
pažeminimą, - atsiliepė tasai. 

Pirmasis iš šių liktorių buvo augalotas, stambus, įdegęs, ryž- 
tingų bruožų apie keturiasdešimt penkerių metų vyras, vardu 
Otacilijus; antrasis - aukštas, liesas, prakaulus, griežto veido, 
su erelio nosimi ir plačiu randu per kaktą, buvo jau žilas per še- 
šiasdešimt metų senis; iš jo pilkų gyvų akių, iš visos išvaizdos | 
tryško vyriška energija; jis buvo vardu Simplicianas. 

Kai priversti eiti Spartako priekyje liktoriai retkarčiais iš- 
drįsdavo pakelti akis į gladiatorių legionus, žiūrinčius į jų pa- 
žeminimą, savo priešų veiduose pamatydavo piktą džiaugsmą, | 
o lūpose pašaipią šypseną: nugalėtojai tyčiojosi iš buvusių savo | 
šeimininkų orumo. | 

— Su dulkėmis maišo Romos didybę! - po ilgos tylos su- 
šnibždėjo Otacilijus, vogčiomis atsukęs į Simplicianą ašaromis 
paplūdusį veidą. | 

— Dievai, Romos globėjai, greit mane išvaduos nuo šitos | 
kančios, - niūriai atsakė senis Simplicianas; nervinių traukulių 
tampomas rūstus jo veidas iškalbingai bylojo, kaip sunku jam | 
kęsti šią gėdą. 

Per tris valandas Spartakas apėjo visus savo legionus, ne- 
šykštėdamas kariams pagyrimų ir šiltų žodžių, ragindamas 
juos laikytis kuo griežčiausios drausmės, kuri esanti kiekvie- | 
nos armijos pagrindas ir pergalių laidas. 

Baigęs apžiūrą, jis užšoko ant žirgo ir išsitraukęs iš makštų 
kardą davė ženklą trimitininkams pūsti signalą „ramiai“. Pagal 
Spartako įsakymą gladiatorių legionai su nepriekaištingu tik- 
slumu atliko keletą pratimų, tada visi trys korpusai iš eilės ėjo | 
į ataką - iš pradžių skubiu žingsniu, paskui bėgte, kurtindami | 
ausis baisiuoju romėnų legionierių kovos šūkiu. 

Kai pasibaigė trečiosios linijos ataka, legionai išsirikiavo ant 
kalvos, kur stovėjo įsivaizduojamas priešas, paskui darniomis; 
gretomis pražygiavo pro savo vadą, vėl entuziastingai sveikin- 
dami jį kaip imperatorių, ir vienas po kito grįžo į stovyklą. 

Paskutinis į stovyklą parjojo Spartakas; jį lydėjo Enomajas, 
Kriksas, Granikas ir kiti legionų vadai; priekyje ėjo liktoriai. 


Rengdami naują stovyklą, gladiatoriai be Spartako žinios 
pastatė karo vadui deramą palapinę. Šios iškilmingos dienos 
proga buvo nutarta suruošti naujojoje palapinėje vaišes ir į 
jas pakviesti visų dešimties legionų vadus, trejetą Spartako 
padėjėjų ir kavalerijos viršininką. Vaišės buvo kuklios ir pa- 
prastos, kad nesupyktų Spartakas, ne todėl, kad pastaruoju 
metu būtų bijojęs pakenkti savo, kaip vado, autoritetui, - jis 
visą gyvenimą iš pat mažens saikingai valgė, negėrė alkoho- 
linių gėrimų ir apskritai nekentė išgertuvių bei triukšmingų 
pokylių. 

Taigi ir dabar visi valgė ir gėrė su saiku, nors daugumas sve- 
čių, ypač Enomajas, Bortoriksas, Valmiras, Brezoviras ir Rutili- 
jus mielai būtų kaip reikiant paūžę. 

Vis dėlto už stalo buvo labai linksma, netrūko nei kalbų, nei 
juoko. 

Vaišėms baigiantis, atsistojo Rutilijus su sklidina taure pu- 
tojančio cekubo. Kviesdamas draugus pasekti jo pavyzdžiu, jis 
aukštai iškėlė taurę ir skambiu balsu sušuko: 

— Už vergų laisvę, už engiamųjų pergalę, už mūsų impera- 
toriaus, nenugalimojo Spartako, sveikatą! 

Ir jis ligi dugno išlenkė taurę plojant ir šaukiant bičiuliams, 
kurie nedelsdami pasekė jo pavyzdžiu; tik vienas Spartakas 
vos suvilgė lūpas. 

Kai aptilo plojimai, Spartakas savo ruožtu pakėlė taurę ir 
tvirtu galingu balsu tarė: 

— Už Jupiterį Išvaduotoją! Už skaisčią ir nesuteptą Laisvės 
deivę! Teatkreipia jinai į mus dieviškas savo akis, teapšviečia 
mus ir tegloboja, tebūna mūsų užtarytoja Olimpo dievams! 

Nors galai ir germanai netikėjo nei į Jupiterį, nei į kitus grai- 
kų bei romėnų dievus, tačiau ir jie kartu su visais išlenkė savo 
taures. Enomajas pasakė tostą, prašydamas Odiną, o Kriksas — 
Hezų palaiminti gladiatorių kariuomenę ir jos žygius. Pagaliau 

epyrietis Tesalonijus, kuris buvo Epikūro sekėjas ir netikėjo jo- 
kius dievus, paprašė žodžio ir pasakė tokią kalbą: 

- Aš gerbiu jūsų tikėjimą... ir jums pavydžiu... bet nepritariu, 
nes dievai - tai šmėklos, pagimdytos tamsių žmonių baimės: 
taip skelbia dieviškojo Epikūro mokslas. Kai ištinka didelė ne- 
laimė, gera tikėti antgamtinėmis jėgomis ir iš to tikėjimo semtis 
stiprybės ir paguodos!.. Bet jeigu tu įsitikinęs, kad gamta viską 
kuria ir griauna savo jėgomis, kurias mes ne visada supranta- 
me, kurios dažnai yra paslaptingos ir nesuvokiamos, bet visa- 
da medžiaginės, tai argi galima tikėti vadinamuosius dievus? 
Todėl leiskite man, draugai, pagerbti mūsų reikalą pagal savo 
pažiūras ir įsitikinimus. 

Ir valandėlę patylėjęs pridūrė: 

— Už dvasios vienybę, už širdžių drąsą, už kardų stiprumą 
gladiatorių stovykloje! 

Visi pritarė epikūriečio tostui, išgėrė savo taures ir vėl atsi- 
sėdo, tęsdami linksmą ir įdomų pokalbį. 

Mirca rūpinosi vaišėmis, bet už stalo nesėdo, tik stovė- 
jo nuošaly apsisiautusi elegantišku žydros drobės peplu su 
smulkiais sidabriniais ruoželiais ir susižavėjusi meiliai žiūrėjo 
į brolį, kurio šlovingos pergalės tą dieną buvo švenčiamos. Jos 
išblyškęs ir visuomet liūdnas veidas, paskutiniu metu dažniau 
ašarotas negu šypsantis, šįkart spindėjo giedru džiaugsmu ir 
ramia laime; bet nesunku buvo suprasti, kokia trumpa ta lai- 
mė ir kaip menkai tas linksmumas slepia kažkokį sielvartą ir 
širdies kančias. 

Artoriksas nenuleido nuo Mircos įsimylėjusių akių. Mergi- 
na jautė įsmeigtą į save švelnų jaunuolio žvilgsnį ir retkarčiais 
vogčiomis, lyg nenorėdama dirsteldavo į šaunųjį karį; beviltiš- 
ka meilė degino Artoriksui krūtinę, graužė jį kaip rūdys, per 
meilės kančias jis neturėjo nei miego, nei poilsio, tik šešėlis be- 
liko iš šio sveikata trykštančio vyro. 

Jau seniai Artoriksas į nieką nekreipė dėmesio ir nedalyva- 
vo linksmame Spartako svečių pokalbyje; jis sėdėjo tykus, nė 

nekrusteldamas ir ryte rijo akimis Mircą, kuri savo ruožtu ne- 
galėjo atsigėrėti broliu. Dėl pasiaukojimo ir begalinės meilės 
Spartakui Mirca buvo Artoriksui dar brangesnė, dar patrauk- 
lesnė; jis žiūrėjo žiūrėjo į merginą, pagaliau neištvėręs pašoko 


nuo suolo ir, užmiršęs drovumą, aukštai iškėlė taurę: 

- Išgerkime, draugai, už mylimos brangaus mūsų vado se- 
sers laimę! 

Visi išgėrė, ir puotos įkaršty niekas, išskyrus Mircą, nepa- 
stebėjo, kaip paraudo jaunuolio veidas; išgirdusi savo vardą, 
mergina krūptelėjo, greit atsigręžė į Artoriksą ir beveik nesą- 
moningai pažvelgė į jį su priekaištu, tačiau dėkingai. Paskui, 
supratusi, kad užmiršo santūrumą, kurio buvo nesprendusi 
laikytis jaunuolio atžvilgiu, plykstelėjo kaip ugnis ir susigėdu- 
si nuleido galvą. Daugiau ji nepakėlė į svečius akių ir stovėjo 
netardama nė žodžio. 

Dar bent valandą truko puota; visi linksmai šnekučiavosi, 
juokavo, krėtė pokštus, neperžengdami padorumo ribų, kaip 
ir dera žmonėms, kuriuos sieja nuoširdi draugystė. 

Kai Spartako bičiuliai pakilo eiti, saulė buvo jau arti laidos. 

Iš prigimties linkęs mąstyti ir svajoti, Spartakas, palydėjęs 
svečius, dar ilgai stovėjo prie palapinės angos. Vadas aprėpė 
žvilgsniu milžinišką gladiatorių stovyklą ir ėmė gėrėtis saulė- 
lydžiu. 

Jis galvojo, koks galingas tas užburtas žodis „laisvė“, jeigu 
per tokį trumpą laiką pakėlė į kovą penkiasdešimt tūkstančių 
vergų, be jokių teisių, be ateities, be vilties prošvaistės, nuo 
skurdaus gyvenimo atbukusių, praradusių žmogiškąjį oru- 
mą. Žodis „laisvė“ ištraukė juos iš purvo, padarė geriausiais 
pasaulio kareiviais, drąsiais ir gebančiais aukotis žmonėmis; 
Spartakas galvojo, koks nuostabus tas užburtas žodis, pada- 
ręs jį, vargšą niekinamą gladiatorių, šauniu ir grėsmingu šios 
milžiniškos kariuomenės vadu ir taip užgrūdinęs valią, kad jis 
sugebėjo nugalėti visas aistras, netgi kilnią ir didelę meilę, sie- 
jančią jį su Valerija. Jis mylėjo tą moterį tūkstantį kartų labiau 

už save, bet ne labiau už šventą tikslą, kuriam buvo paskyręs 
visą savo gyvenimą. 
Valerija! Ši kilni moteris nepabūgo mesti iššūkį savo luo- 
mo prietarams, paniekino savo aukštą kilmę, užsitraukė ben- 
drapiliečių ir giminių neapykantą; liepsnodama karšta meile 
paprastam gladiatoriui, ji atidavė jam savo širdį, savo garbę, 
save visą!.. 
Valerija jam pagimdė žavingą dukrelę ir su juo susidėjusi: 
galbūt sugriovė savo ateitį, savo laimę; Spartakas neturėjo iliu- 
Zijų ir suprato, kad net ir tuo atveju, jei jis sutriuškintų Romos 
legionus, liktų gyvas ir sveikas, nors jam dar ilgai grėstų viso- 
kie pavojai, net ir tuo atveju, jei pasiektų užsibrėžtą tikslą su- 
darydamas garbingą taiką, pats šviesiausias rytojus, kokio jis 
gali tikėtis, - tai pasislėpti nuo romėnų neapykantos gimtuo- 
siuose Rodopų kalnuose, kur Valerija, jo minčių ir jausmų val- 
dovė, būtų pasmerkta skurdžiai tremtinės daliai. Argi romėnų 
matrona, vienos garsiausių patricijų šeimų atžala, įpratusi prie: 
turtų ir prabangos, pakeltų tokį gyvenimą? 
Sunkių minčių kamuojamas, gladiatorių vadas pajuto, kad 
širdį jam slegia liūdesys, kokio ligi šiol dar niekad nebuvo pa- 
tyręs; šis drąsus, tvirtos dvasios karys palūžo. Jis pagalvojo, 
kad niekada daugiau nebepamatys Valerijos, niekada daugiau 
nebeišvys Postumijos... Gladiatoriui sugniaužė gerklę, ir per- 
braukęs akis ranka, jis pamatė, kad ji šlapia nuo ašarų, kurios: 
srūte sruvo per veidą jam nė nepastebint. Supykęs ant savęs 
už tokį moterišką silpnumą, jis atitoko ir skubiai nužingsniavo 
link artimiausio kvestorijaus*, per kurį, vis dar susijaudinęs, 
nuėjo į erdvią ir tuščią stovyklos dalį, esančią, kaip ir pas ro- 
mėnus, už pretorijaus, kvestorijaus ir forumo; ši vieta iki pat. 
dekumano vartų buvo skirta sąjungininkų ir atsitiktinių pagal- 
bininkų būstams. 
Didžiulėje Nolos stovykloje čia buvo statomos palapinės 
gladiatoriams ir vergams, pabėgusiems nuo savo šeimininkų 
pas sukilėlius, čia jie gyvendavo iki paskyrimo į kokio nors 

legiono manipulą. Šioje vietoje stovėjo ir Eutibidės palapinė; 
kitoje palapinėje, sargybos saugomi, gyveno šešetas liktorių, 
paimtų į nelaisvę prie Akvino. 

Čia Spartakas, likęs vienas, ėmė sparčiai vaikščioti tirštė- 
jančiose sutemose po tuščią plotą, genamas neramių minčių; 
retkarčiais jis giliai atsidusdavo ir tie atodūsiai buvo panašūs 
į duslų žvėries riaumojimą; atrodo, šis pasivaikščiojimas jam 


padėjo, ir vargšas gladiatorius pamažu ėmė gautis. Jo eisena 
pasidarė lygesnė, ramesnė, ir jis nugrimzdo į kitas, ne tokias 
liūdnas mintis. 

Spartakas ilgai taip vaikščiojo susimąstęs, nieko aplink ne- 
matydamas; buvo tylu ir tamsu šioje milžiniškoje stovykloje, 
kur prieš valandėlę penkiasdešimt tūkstančių stiprių, nerūpes- 
tingų, linksmų jaunuolių be paliovos siuvo į visas puses, valgė, 
gėrė, juokėsi, dainavo ir visaip linksminosi, švęsdami savo per- 
gales. 

Triukšmui tilstant, Spartakas išgirdo nesuprantamus žo- 
džius, kurių nuotrupos ir iki tol pasiekdavo jo ausis iš vienos 
palapinės, skirtos vergams bei gladiatoriams, kasdien atvyks- 
tantiems į sukilėlių stovyklą. 

Dabar žodžiai buvo aiškiai girdėti ir patraukė Spartako dė- 
mesį. Gladiatorių vadas sustojo už šios palapinės ir įtempęs 
ausis ėmė klausytis, kaip kažkas griežtu ir stipriu balsu kalba 
puikia lotynų kalba: 

- Tavo teisybė, Simplicianai, gėdinga ir nepelnyta mūsų da- 
lia. Bet argi mes kalti dėl šios nelaimės? Argi mes nesikovė- 
me kaip liūtai, nebijodami mirties, kad išgelbėtume pretorių 
Varinijų nuo baisių Spartako smūgių?.. Tu buvai parblokštas 
žemėn... Aš sužeistas... Patekome į nelaisvę, nugalėti daug gau- 
singesnio priešo! Ką mes galėjome padaryti? Jeigu aukščiausie- 
ji dievai apleido romėnus ir ramiai žiūrėjo, kaip jie rodo kulnus 
šlykščiam gladiatorių katinui, nors iki šiol sergėjo šlovingus 
mūsų erelius nuo visokių pavojų, tad ką galėjome, ką galime 
padaryti mes, vargšai mirtingieji? 

- Žiūrėk, ką sakai ir kaip kalbi, Otacilijau, - baimingai atsi- 
liepė kažkieno tylus ir kimus balsas, - dar išgirs sargybiniai, ir 
mums gali kliūti per tavo liežuvį. 

- Ak, nutilk tu pagaliau! - sudraudė jį šiurkštus ir griežtas 
balsas, ne tas, kuris kalbėjo pirma. - Tylėk, Memijau, gėda taip 
bijoti. 

- Juoba kad, - pritarė pavadintasis Otacilijum, - sargybinis 
nė žodžio nesupranta lotyniškai... Tas netašytas barbaras galas, 
ko gero, nė savo kalbos nemoka... 

- Tu ne taip kalbi, - pertraukė jį jau girdėtas šiurkštus ir 
griežtas balsas. - Jeigu šis niekingas gladiatorius suprastų l0- 
tyniškai, tai, anot tavęs, mes neturėtume kalbėti, kaip dera Ro- 
mos piliečiams?.. Kas per šlykšti baimė. Prisiekiu Kastoru ir 
Poluksu, Romos globėjais, kurie grūmėsi mūsų pusėje su lo- 
tynais prie Regilo ežero*, argi tau neteko šimtus kartų žiūrė- 
ti mirčiai į akis kautynių lauke? Argi tau nebūtų geriau mirti, 
užuot kentus tokią gėdą - eiti su konsulo fascijomis niekingo 
gladiatoriaus priešaky! 

Balsas nutilo, o Spartakas dar arčiau priėjo prie palapinės, 
kurioje, kaip jis suprato, buvo saugomi šeši Publijaus Varini- 
jaus liktoriai. 

— Ak, prisiekiu visais dvylika Santarvės dievų! Prisiekiu 
Jupiteriu Išvaduotoju! Prisiekiu Marsu, Kvirino tautos glo- 
bėju, - po trumpos tylos vėl pasigrido liktoriaus Simpliciano 
balsas, - aš niekada nemaniau, kad sulaukus šešiasdešimt 
dvejų metų man teks išgyventi tokią gėdą! Šeši šimtai trisde- 
šimt penktais metais nuo Romos įkūrimo aš, šešiolikametis 
jaunuolis, jau koviausi po Liucijaus Cecilijaus Metelo, dalma- 

tų nugalėtojo, vėliava; paskui kariavau Afrikoje prieš Jugurtą, 
iš pradžių Kvinto Cecilijaus Metelo Numido, vėliau didžiojo 
Gajaus Marijaus legionų eilėse; dalyvavau mūšiuose triuški- 
nant teutonus ir kimbrus, du kartus ėjau paskui nenugalimojo 
arpiniečio triumfo vežimą; du grandinėmis sukaustyti karaliai 
Jugurta ir Bokchas, tada lydėjo šlove spindintį Gajų Marijų! 

Aš buvau aštuonis kartus sužeistas ir už tai gavau du pilie- 
| čio vainikus; už nuopelnus tėvynei buvau paskirtas į liktorių 
korpusą; dvidešimt šešerius metus ėjau visų Romos konsulų 
priešaky, pradedant Gajum Marijum, kuris šeši šimtai pen- 
kiasdešimt trečiaisiais buvo išrinktas konsulu penktą kartą, ir 
baigiant Liucijum Lukulu bei Marku Aurelijum Kota - dabar- 
tiniais konsulais. Priesiekiu Herkuliu! Nejaugi aš dabar turiu 
eiti priešaky niekingo gladiatoriaus, kurį savo akimis mačiau 
cirko arenoje?.. Ne, prisiekiu visais dievais, tai jau per daug... 
per daug žiauru... aš negaliu... negaliu... 

Liktoriaus balse skambėjo tokia neviltis, kad Spartakas kone 
susijaudino; šio seno nepažįstamo kareivio skausmas buvo toks 
taurus, kupinas kilnios ir rūsčios didybės, kad tikrai nusipelnė 
užuojautos ir pagarbos. 

- Negali? O ką tu padarysi prieš dievų valią? Argi pabėgsi 
nuo likimo? - paklausė Simplicianą liktorius Otacilijus. - Teks 
tau kaip ir visiems susitaikyti su šia nepelnyta gėda, kurią 
mums pasiuntė likimas... 

- Prisiekiu dangaus ir požemio dievais, - iškilmingai atsakė 
Simplicianas, - aš nenulenksiu išdidžios romėno galvos prieš 
šią nepakeliamą gėdą, aš nepaklusiu neteisingam likimui! Esu 
romėnas, ir tik mirtis išvaduos mane iš šio pažeminimo, ne- 
derančio vyrui, kuriam dievai suteikė laimę gimti ant Tiberio 

krantų... 

“Staiga palapinėje nuaidėjo riksmas. Tai šaukė apimti siaubo 
penki liktoriai; pasigirdo bėgančių žmonių trepsėjimas, balsai, 
aimanos: 

- Ak, ką tu padarei? 

- Vargšas Simplicianas! 

- Taip, jis tikras romėnas! 

- Padėkite, padėkite jam! 

- Gelbėkit, gelbėkit! 

- Pakelk jį iš tos pusės! 

- Paguldyk čia! 

Akies mirksniu Spartakas atsidūrė prie palapinės angos, 
kur išgirdę riksmą subėgo šalimais gyvenantys belaisvių sar- 
gybiniai. 

- Praleiskite mane! - sušuko trakas. 

Gladiatoriai pagarbiai prasiskyrė, duodami kelią savo vadui, 
prieš kurio akis atsivėrė klaikus reginys. Senasis Simplicianas 
gulėjo ant šiaudų glėbio, apsuptas ir prilaikomas kitų penkių 
liktorių; balta jo tunika buvo perplėšta ir raudona nuo kraujo, 
kuris plūdo iš gilios žaizdos po kairiuoju speneliu. Vienas lik- 
torius, pakėlęs nuo žemės, laikė rankoje ploną, aštrų durklą -jį 
Simplicianas iš visų jėgų buvo įsmeigęs sau į krūtinę ligi pat 
rankenos. 

Kraujas nesiliovė tekėjęs iš žaizdos, o įdegusį ir rūstų senojo 
liktoriaus veidą jau buvo užliejęs priešmirtinis blyškumas, bet 
šio bebaimio vyro žvilgsnis dvelkė ramybe, jame nematei nei 
skausmo, nei apgailestavimo. 

- Ką tu padarei, narsusis seni? - sušuko mirštančiam Spar- 
takas drebančiu iš susijaudinimo balsu, pakerėtas reginio, kurį 
stebėjo su didžia pagarba. - Kodėl nepaprašei, kad atleisčiau 
tave nuo pareigos eiti prieky manęs su fascijomis, jeigu tau visa 
tai buvo nepakeliama?.. Stiprus stiprų visada užjaus, aš būčiau 
tave supratęs... 

— Vergas negali suprasti laisvo žmogaus, — jau silpstančiu 
balsu iškilmingai pasakė senis. 

Spartakas palingavo galva ir karčiai nusišypsojęs su užuo- 


jauta tarė: 

- Oširdie, didi iš prigimties, kaip susmulkėjai dėl savo pui- 
kybės ir prietarų, kuriuose buvai išauklėta!.. Kas žemėje su- 
skirstė žmones į vergus ir laisvuosius? Argi laisvoj Trakijoj aš 
nebuvau laisvas, argi tu nebūtum tapęs tokiu pat kaip aš vergu, 
jūsų kariuomenei pralaimėjus prie Akvino? 

- Barbare... tu nežinai, kad nemirtingieji dievai... davė romė-: 
nams teisę valdyti tautas... netemdyk paskutinių mano gyveni- 
mo akimirkų... išeik iš čia... 

Ir Simplicianas abiem rankomis atstūmė draugus, kurie no- 
rėjo perrišti jam žaizdą nuo tunikų atplėštomis skiautėmis. 

- Be reikalo... - prašvokštė jis gargiančiu balsu. - Smūgis 
buvo... tikslus... o jeigu būtų nepasisekę šiandien... rytoj būčiau 
pakartojęs... Romėnų liktorius... ėjęs Marijaus ir Sulos prieša- 
ky... neterš... savo fascijų... eidamas priekyje gladiatoriaus... be 
reikalo... be rei... 

Jis krito atgal, atlošęs galvą, ir išleido dvasią. 

- Et, senas kvailys! - šūktelėjo pusbalsiu kažkoks gladia- 
torius. 

„Ne, tas senis vertas pagarbos, - rūsčiai tarė Spartakas, ku- 

rio veidas išblyško, pasidarė rimtas ir susimąstęs. — Tai didis 
žmogus, ir savo mirtimi jis įrodė, kad tauta, išauginusi tokius 
piliečius, iš tikrųjų turi teisę valdyti pasaulį. 


XV skyrius 


SPARTAKAS SUTRIUŠKINA DAR VIENĄ 
PRETORIŲ IR NUGALI DIDELES 
PAGUNDAS 


Įvykių eiga Kampanijoje, sutriuškinus prie Akvino Publijų 
 Varinijų, gerokai išgąsdino pasipūtusius Afrikos bei Azijos nu- 
galėtojus, ir nors užteko bėdų kariaujant prieš Mitridatą ir Ser- 
torijų, Roma rimtai susirūpino dėl gladiatorių sukilimo. Pen- 
 kiasdešimt tūkstančių ginkluotų vergų, vadovaujamų Žžmo- 
gaus, kurį dabar jau visi, kad ir raudonuodami iš gėdos, buvo 
priversti pripažinti drąsiu, šauniu ir net patyrusiu karvedžiu, 
nekliudomi šeimininkavo Kampanijos provincijoje, kur, išsky- 
rus keletą nedidelių miestų, romėnų valdžios ir autoriteto ne- 
| buvolikę nė ženklo; penkiasdešimt tūkstančių ginkluotų vergų 
ne juokais grasino Samnijui ir Lacijui, šiems, galima sakyti, Ro- 
mos priemiesčiams; tai buvo rimta jėga, su kuria senatas, pa- 

miršęs ankstesnį nerūpestingumą, noromis nenoromis turėjo 
skaitytis. 

Dėl to šių metų komicijose iš Publijaus Varinijaus buvo at- 
imta teisė vadovauti Romai gėdą darančio gladiatorių maišto 
sutriuškinimui ir šios pareigos buvo patikėtos patricijui Gajui 
Anfidijui Orestui. 

Gajus Anfidijus Orestas, keturiasdešimt penkerių metų vy- 
ras, didžiai patyręs karo dalykuose, daug metų buvo tribūnas, 
trejus metus kvestorius, o Sulos diktatūros laikotarpiu buvo iš- 
rinktas pretorium. Orestas turėjo didelį autoritetą, dėl drąsos ir 
išminties jį labai mėgo tiek liaudis, tiek senatas. 

Pirmaisiais 681 metų mėnesiais Gajus Anfidijus Orestas, ga- 
vęs naujų konsulų Terencijaus Varono Lukulo ir Gajaus Kasi- 
jaus Varo sutikimą, surinko galingą trijų legionų kariuomenę; 
vienas legionas buvo romėnų, antras tik italų, o trečias sąjungi- 
ninkų - dalmatų ir ilyrų*. Šie trys legionai, iš viso apie dvide- 
šimt tūkstančių žmonių, kartu su dešimčia tūkstančių kareivių, 
išsigelbėjusių po mūšio prie Akvino, sudarė trisdešimttūks- 
tantinę armiją, kurią Orestas nusprendė per žiemą apmokyti 
Lacijuj. Su šia armija jis tikėjosi pavasarį visiškai sutriuškinti 
Spartako gladiatorius. 

Atėjo pavasaris, ir skaisti saulė ėmė dosniai žerti šiltus spin- 
dulius iš giedro dangaus, svaigiai pakvipo išsiskleidę Žiedai, 
o gamta apsivilko puošnų žalią apdarą. Šimtais balsų pragy- 
do paukšteliai, jie šlovino pavasarį, suokė paslaptingą meilės 
giesmę. Ir tokiu palaimingu metu dvi kariuomenės - romėnų 
iš Lacijaus ir gladiatorių iš Kampanijos - išžygiavo viena prieš 
kitą aplaistyti krauju žaliuojančių laukų. 

Pretorius Anfidijus Orestas išėjo iš Norbos ir Apijaus keliu 
nužygiavo iki Fundų; sužinojęs, kad jam priešais Domicijaus 
keliu iš Literno traukia Spartakas, jis įsirengė stovyklą ir už- 
ėmė pozicijas, kuriose tikėjosi geriausiai išnaudoti gausią šešių 
tūkstančių žmonių kavaleriją. 

Po kelių dienų Spartakas atvyko į Formijas ir ant dviejų 
kalvų, abipus Apijaus kelio įsirengė stovyklą; tada su trimis 

tūkstančiais raitelių nujojo iki romėnų stovyklos, norėdamas 
išžvalgyti pozicijas ir išsiaiškinti priešo ketinimus. 

Tačiau pretorius Anfidijus Orestas, nepalyginamai suma- 
nesnis už tuos karo vadus, su kuriais Spartakui iki šiol buvo 


tekę susidurti, žaibiškai metė prieš jį grėsmingą savo kavale- 
riją; po trumpo mūšio, beje, neturėjusio lemiamos reikšmės 
(jame gladiatoriai vis dėlto prarado šimtinę raitelių), Spartakas 
buvo priverstas skubiai trauktis į Formijas. 

Čia jis nusprendė palaukti priešo, tikėdamasis, kad preto- 
rius, taip lengvai pasiekto laimėjimo padrąsintas, vėl mėgins 
užpulti gladiatorius. Tačiau veltui Spartakas laukė daugiau 
kaip dvi savaites: Anfidijų įvilioti į spąstus buvo ne taip pa- 
prasta. 

Tada Spartakas sumanė vieną iš tų gudrybių, kurios ateina į 
galvą tik dideliems karo vadams. Tamsią naktį jis kuo tyliausiai 
išjojo iš stovyklos, palikęs joje Enomają su dviem legionais ir 
kavalerija; iki aušros žygiavo pajūriu, imdamas įkaitais visus 
kelyje sutiktus valstiečius, kolonus ir žvejus - senius, moteris, 
vaikus, — kad žinia apie jo žygį nepasiektų Oresto. Klausinėda- 
mas kelio čionykščius medkirčius bei angliadegius, jis greitu 
maršu perėjo mišką, kuris ir šiandien auga aplink Taraciną, ir 
jo pakrašty, už kelių mylių nuo priešo, įsirengė stovyklą. 

Orestas labai nustebo, kad Spartakui pasisekė užeiti jam iš 
užnugario, tačiau, būdamas protingas ir atsargus, visaip sten- 
gėsi sulaikyti savo legionus, mat kariai, pamatę gladiatorių lai- 
dyklininkus beveik prie pat stovyklos užtvarų, garsiai šūkau- 
dami reikalavo vesti juos į mūšį. 

Visą savaitę Spartakas mėgino išprovokuoti priešą, bet vel- 
tui: Orestas nejudėjo iš vietos ir neslėpė, kad nenori kautis jam 
neparankiomis sąlygomis. 

Tada sumanusis vadas nusprendė išnaudoti esamą padėtį 
ir palankias vietovės sąlygas; vieną dieną Anfidijus Orestas 
labai nustebo ir nusiminė, iš savo žvalgų sužinojęs, kad, be 
stovyklos Taracinos miške, gladiatoriai įsirengė dar dvi: vie- 

ną gerai įtvirtintoje vietoje tarp Fundų ir Iteramnos, o kitą - 
tarp Fundų ir Priverno; taigi dabar jie laikė savo rankose Api- 
jaus kelią. 

Iš tikrųjų Spartakas per keletą naktinių žygių skubiai perme- 
tė aplinkiniais keliais Graniko vadovaujamus keturis legionus 
prie Interamnos ir, užėmęs pociziją ant kalvos, liepė čia įrengti 
stovyklą, apjuosti ją plačiu grioviu ir aukšta baslių tvora; tik 
dvi dienas ir dvi naktis dirbo dvidešimt tūkstančių gladiatorių, 
tačiau įtvirtinimai buvo padaryti be priekaištų; tuo pačiu metu 
Kriksas su dviem legionais įsitvirtino Spartako nurodytoje vie- 
toje tarp Fundų ir Priverno. 

Taip gladiatorių vadas iš visų pusių apsupo Antfidijaus 
Oresto stovyklą ir privertė jį arba stoti į mūšį, arba po savaitės 
pasiduoti iš bado. 

Pretoriaus padėtis iš tiesų buvo nepavydėtina. Norėdamas 
išsiveržti iš apsupimo, jis turėjo pulti kurią nors gladiatorių sto- 
vyklą, o vilties nugalėti ir pralaužti žiedą nebuvo jokios: kauty- 
nės su Graniku arba Kriksu, šiaip ar taip, užtruktų ne mažiau 
kaip tris valandas, juoba kad gladiatorius palaikytų tikėjimas 
greitai sulaukti paramos; per tris valandas Kriksas ateitų į pa- 
galbą Granikui arba Granikas — Kriksui, o Spartakas pultų iš 
užnugario; paskutinis į mūšio vietą atvyktų Enomajas, ir romė- 
nų pralaimėjimas baigtųsi skerdynėmis. 

Liūdnas ir susirūpinęs Orestas dieną naktį laužė galvą, vel- 
tui ieškodamas išeities iš šios nepaprastai pavojingos situaci- 
jos. Legionierių nuotaika visai sugedo; iš pradžių jie tylomis 
keikė pretorių, paskui jau nesivaržydami ėmė jį dėti į šuns die- 
nas, vadinti nevykėliu ir bailiu; esą kol buvę vilties laimėti, jis 
vengęs stoti į mūšį, o dabar jų laukiąs visiškas pralaimėjimas 
ir neišvengiama mirtis; su siaubu jie minėjo gėdingą romėnų 
legionų sutriuškinimą prie Kaudino tarpeklio ir garsiai kalbė- | 
jo, kad Anfidijus Orestas dar didesnis neišmanėlis už konsulus 
Postumijų ir Veturijų. Šiaip ar taip, aniems teko kautis esant 
baisiai nepalankioms vietovės sąlygoms, o Anfidijus tik per 

savo trumparegiškumą leidosi iš visų pusių priešo apsupamas 
atviroje vietoje. 

Tokia buvo padėtis, ir pretorius, pasitelkęs žynius, nuspren- 
dė griebtis apgaulės. Deja, tokių priemonių dažnai imasi silp- 
nos dvasios ir menko proto žmonės arba gudruoliai; naudoda- 
miesi minios prietarais ir antgamtinių jėgų baime, jie stengiasi 
apdumti tamsuoliams akis ir pajungti juos savo valiai, siekda- 
mi dažnai nedoro ir savanaudiško tikslo. 

Visoje romėnų stovykloje buvo paskelbta apie didelius au- 
kojimus Jupiteriui, Marsui ir Kvirinui, kad jie per augurus pa- 
sakytų, kaip išgelbėti romėnų kariuomenę nuo pralaimėjimo. 

Romėnų stovykloje, pretorijaus dešinėje, buvo vieta auko- 
jimams. Ten stovėjo aukuras - apskritas molio luitas su įduba 
viršuje ugniai kūrenti ir su anga iš vieno šono aukų vynui pilti. 
Aukurą iš visų pusių supo įkastos į žemę kartys, nukabinėtos 
rožių ir kitokių gėlių girliandomis; čia susirinko trijų dievų — 
Jupiterio, Marso ir Kvirino - žyniai. Visi trys vilkėjo ilgais balto 
vilnonio audeklo apsiaustais, susegtais pakaklėje sege, o ant 
galvų mūvėjo tos pačios medžiagos baltas kepuraites. 

Už žynių stovėjo augurai apeiginiais rūbais, laikydami ran- 
kose riestas krivūlės, panašias į šių laikų piemenų lazdas - tai 
vieno pareiga buvo atvesti gyvulius prie aukuro ir juos nugala- 
byti, o antro — papjauti mažesnes aukas ir nuleisti jų kraują. Abu 
vilkėjo savotiškais sijonais ligi kulnų, apačioje apsiūtais pur- 
purine juosta. Pirmasis dešine laikė užsidėjęs ant peties kirvį, 
antrasis gniaužė rankoje platų išgaląstą durklą dramblio kaulo 
rankena: abu jie, kaip ir žyniai su augurais, turėjo gėlių vaini- 
kus ant galvų, o jiems per kaklus buvo permestos ilgos juostos, 
 nusagstytos raudonų ir baltų vilnų spurgais. Tokius pat vaini- 
kus bei juostas su spurgais turėjo ant galvų ir kaklų aukojimui 
skirti gyvuliai: jautis, avis ir karvė. Toliau ėjo žemesnieji kulto 
tarnai, nešini dideliu mediniu plaktuku, kuriuo vyresniojo Žy- 
„nio pirmasis padėjėjas turėjo pritrenkti jautį smogęs į tarpura- 

gę, šventuoju paplotėliu, sidabrine dėžute smilkalų, sidabrine 
lėkštute smilkalams semti, amfora vyno ir patera - vyno taurė 
aukai. Paskutinis šioje procesijoje buvo šventųjų vištų saugoto- 
jas, laikantis narvą su aukojimui skirtais paukščiais. Procesijos 
gale stovėjo fleitininkai, kurie turėdavo groti per apeigas. 

Nereikia nė sakyti, kad paskui žynių procesiją atėjo visa ro- 
mėnų kariuomenė, išskyrus prie vartų, grovių ir baslių tvoros 
paliktus sargybinius. 

Kai kareiviai su pretorium Gajum Anfidijum Orestu susibū- 
rė aplink aukurą, žyniai, atlikę ritualinius apsiplovimus, įmetė 
į smilkykles smilkalų, apibarstė aukojamus gyvulius miltais, 
paaukojo šventąjį paplotėlį ir vyną, tada žynio padėjėjas, pa- 
sitelkęs į pagalbą žemesniuosius kulto tarnus, pakėlė jaučio 
galvą, - nes tik aukų požemio dievams galvos turėdavo būti 
nuleistos žemyn, - smogė plaktuku gyvuliui į kaktą, paskui 
pribaigė jį kirviu; tuo metu kiti pjovė mažesniąsias aukas ir 
šlakstė jų krauju aukurą; dalis mėsos buvo įmesta į ugnį, de- 
gančią aukuro įduboje. Aukų vidurius žyniai rūpestingai su- 
dėjo ant tam tikros įgaubtos bronzinės lentos, laikomos keturių 
to paties metalo pastovų. 

Šioms apeigoms pasibaigus, aukų vidurius nusinešė augu- 
rai ir kuo rimčiausiai ėmė juos tyrinėti, spėdami ateitį. 

Nors graikų filosofijoje pažinimas ir Epikūro mokymo po- 
puliarumas atvėrė akis didelei romėnų jaunuomenės daliai ir 
ji nustojo aklai tikėjusi dievus, suprato, kokios absurdiškos ir: 
veidmainiškos žynių apeigos, vis dėlto liaudyje, tarp tamsių, 
neišsilavinusių žmonių tikėjimas dievybėmis ir burtais buvo 
toks tvirtas, kad iš trisdešimties tūkstančių, susirinkusių ap- 
link aukurą stovykloje prie Fundų, iš tų trisdešimties tūks- 
tančių narsių, kovose užgrūdintų karių neatsirado nė vieno, 
kuris būtų išdrįsęs žodžiu ar veiksmu sudrumsti taip ilgai 
užtrukusias šventąsias apeigas. Tik po pusantros valandos 
augurai pranešė, kad aukų viduriuose pastebėti ženklai ro- 

mėnams palankūs: jie neradę nė menkiausios nelaimę lemian- 
čios dėmelės. 

Pagaliau atėjo šventųjų vištų eilė, matyt, jos buvo ilgai ma- 
rintos badu, nes, vos tik pamačiusios pabertus grūdus, puolė 
godžiai lesti kareiviams triukšmingai plojant ir linksmai šū- 
kaujant: toks nepaprastas vištų apetitas reiškė neabejotiną Ju- 
piterio, Marso ir Kvirino malonę romėnų kariuomenei. 

Šie laimingi ženklai įliejo drąsos į prietaringų kareivių šir- 
dis; nutilo skundai ir prakeiksmai, sutvirtėjo tradicinė draus- 
mė ir pasitikėjimas vadu. 

Anfidijus Orestas nusprendė nedelsdamas pasinaudoti gera 
legionų nuotaika ir pagal savo planą su kuo mažiausiais nuo- 
stoliais ištrūkti iš žiedo, kuriuo jį buvo suveržęs Spartakas. 

Rytojaus dieną, po šventųjų vištų lesinimo ir aukų vidurių 
tyrinėjimo, išpranašavusio romėnams pergalę, penketas ro- 
mėnų legionierių perbėgo į Spartako stovyklą. Kai dezertyrai 
buvo atvesti pas gladiatorių vadą, visi jie skirtingais žodžiais 
pasakojo tą patį: pretorius ketinąs šią naktį palikti stovyklą, už- 
pulti gladiatorius, įsitvirtinusius prie Formijų, juos sutriuškinti, 
tada be poilsio žygiuoti Kalų kryptimi ir pasislėpti už Kapujos 
sienų. Bėgliai teisinosi dezertyravę dėl to, kad netikį šio plano 
sėkme ir nenorį eiti į tikrą mirtį; jie tvirtino, kad Oresto suma- 
nymas pasmerktas žlugti, nes neįmanoma pralaužti geležinio 
žiedo, kuriuo Spartakas suveržė romėnų legionus. 

Spartakas kuo atidžiausiai išklausė bėglių pasakojimo ir, 
nenuleisdamas nuo jų griežto, tiriamo mėlynų akių žvilgsnio, 
uždavė jiems daugybę klausimų. Tasai žvilgsnis lyg aštri ge- 
ležtė kiaurai vėrė ir glumino dezertyrus - jie nuolat painiojosi 
atsakinėdami, kai kurie netgi prieštaravo tam, ką buvo pasakę 
anksčiau. Baigęs apklausą, trakas nuleido ant krūtinės galvą ir 
ilgokai tylėjo, nugrimzdęs į savo mintis; galop pakėlė galvą ir 
tarė lyg pats sau: 

- Suprantu... taip ir yra... 

Tada, atsigręžęs į vieną iš kontubernalių, stovinčių šalia jo 
palapinėje (Spartakui vis dėlto teko juos pasiskirti), paliepė: | 

- Flavijau, nuvesk šiuos žmones į palapinę ir liepk sargybai 
nenuleisti nuo jų akių. 

Kontubernalis išvedė bėglius. 

Spartakas pastovėjo tylėdamas, paskui pasikvietė legiono 
vadą Artaką ir, nusivedęs jį toliau nuo kontubernalių ir kitų 
viršininkų, tarė: | 

- Tie dezertyrai — šnipai... 

- Nejaugi? - nustebęs šūktelėjo jaunasis trakas. 

- Anfidijus Orestas juos tyčiomis atsiuntė, kad mane su- 
klaidintų. 

— Ką tu sakai? 

- Jis nori, kad aš patikėčiau tuo, ką pasakojo bėgliai, o pats 
elgsis kaip tik priešingai. 

— O kaip, tavo manymu? 

- Štai kaip: šiuo atveju kiekvienas, būdamas Oresto vietoje, 
stengtųsi pralaužti mūsų frontą ne iš Kapujos, o iš Romos pu- 
sės — tokį sprendimą diktuoja sveikas protas ir paprasčiausia 
logika. Jeigu prasiveržęs pro mūsų kardų užtvarą ir, be abejo, 
patyręs didelių nuostolių jis su nusilpusia ir pakrikusia armija 
prisiglaustų Kapujoje, mums liktų atviras kelias į Lacijų ir, sa- 
vaime suprantama, į Romą. Vadinasi, jis būtinai turi prasiskinti 
kelią į Romą, kad galėtų ją ginti nuo mūsų; Romoje - visa jo ga- 
lybė, ir atsidūręs už jos sienų, jis net su mažesne kariuomene, 
negu kad dabar turi, sugebėtų mums atsispirti. Ir vaikui aišku, 
kad Orestas ryšis šiam beviltiškam išpuoliui tik iš Romos pu- 
sės, o ne iš Formijų, kaip jis norėjo mane įtikinti per tariamuo- 
sius dezertyrus. 

- Prisiekiu Merkurijum!.. Teisingai galvoji. 

- Taip. Todėl vakare mes apleisime šią stovyklą, nors čia, 
miške, pozicijos puikios, ir patrauksime į aną Apijaus kelio 
pusę; ten įsitvirtinsime saugiausioje vietoje ir, atlikę šį Manev- 
rą, būsime arčiau Krikso, į kurį rytoj, jeigu neklystu, romėnai 


372 


nukreips pagrindinį savo legionų smūgį. Enomajas šiandien 
vakare paliks stovyklą prie Formijų ir pasislinks arčiau priešo. 

- Šitaip tu dar stipriau užverši kilpą Orestui ant kaklo, - 
nuoširdžiai susižavėjęs, šūktelėjo jaunasis trakas, kuriam da- 
bar pasidarė aiškus Spartako planas, - ir... 

- Ir, - pertraukė jį Spartakas, - nesvarbu, kokiu keliu pasuk- 
tų pretorius, aš užimsiu tokią poziciją, kuri man visais atvejais 
užtikrins pergalę. Tarkim, jis eis prieš Enomają. Tada atsidurs 
arčiau Fundų,, taigi ir arčiau mūsų, ir mes galėsime nedelsdami 
ateiti germanų legionams į pagalbą. 

Pasikvietęs tris kontubernalius, Spartakas liepė jiems gal- 
* votrūkčiais dumti į stovyklą prie Formijų, bet išjoti ne kartu, o 
atskirai, pusės valandos intervalu, ir perduoti Enomajui įsaky- 
mą pasistūmėti šešetą ar septynetą mylių arčiau Fundų; be to, 
kontubernaliai turėjo įspėti Kriksą apie galimą užpuolimą. 

Spartako pasiuntiniai atvyko pas Enomają vakarop, ir jau 
* podviejų valandų germano kariuomenė su trijų tūkstančių rai- 
telių avangardu pajudėjo Fundų link. Iki vidurnakčio žygiavo 
gladiatoriai, laikydamiesi kuo didžiausio atsargumo ir tylos, 
tada sustojo prie gervuogėmis bei krūmokšniais apaugusios 
kalvos ir įsirengė ten stovyklą; nors nuo pat sutemų juos be 
paliovos kiaurai merkė smulkus, įkyrus lietus, germanas, pir- 
masis rodydamas pavyzdį, įsakė kasti griovius ir statyti bas- 
lių tvorą. 

Kaip Spartakas buvo numatęs, taip ir įvyko; auštant Krikso 
stovyklos priekinių postų sargybiniai — kai kurie iš jų stovėjo 
beveik ant Apijaus kelio - pranešė apie besiartinantį priešą. 

Abu savo legionus - trečiąjį ir ketvirtąjį, - jau nuo vidurnak- 
čio apsiginklavusius ir pasiruošusius, Kriksas išvedė iš stovyk- 
los ir išrikiavo kovai, įsakęs laidyklininkams greitai išbėgti į 
priekį ir apmėtyti priešą akmenimis bei ietimis. 

Kai tik buvo paleistos pirmosios ietys, Orestas savo ruožtu 
metė į ataką velitus ir laidyklininkus, kurie puolė gladiatorius, 
prasmukę pro linijų tarpus ir išsiskleidę grandine. 

Romėnų lengvieji pėstininkai, sviedę keletą iečių, tučtuo- 
jau atsitraukė į pagrindinę liniją, užleisdami vietą trims tūks- 
tančiams raitelių, kurie kaip lavina netikėtai užgriuvo priešo 
laidyklininkus. Kriksas įsakė trimituoti atsitraukimą, bet buvo 
jau per vėlu, ir romėnų kavalerija smogė visa jėga, žudydama 
ir sėdama paniką sukilėlių eilėse. Šis Oresto manevras brangiai 
kainavo gladiatoriams: akies mirksniu buvo užkapota daugiau 
kaip keturi šimtai žmonių. Laimė, platus upelis užkirto romė- 
nams kelią ir gladiatoriai spėjo pasislėpti. 

Romėnų kavalerija dar stovėjo susigrūdusi pakrantėje, kai 
Kriksas staiga prie upelio atvedė pirmąjį legioną, kurio paleis- 
tas iečių debesis privertė priešą netvarkingai trauktis. 

Orestas atšaukė kavaleriją ir nedelsdamas metė du legionus 
prieš Krikso gladiatorius, nes jam reikėjo ne šiaip nugalėti, bet 
žaibiškai, kol priešui dar nespėjo ateiti parama: kiekviena už- 
gaišta minutė grėsė romėnams neišvengiama pražūtimi. 

Todėl Oresto kariuomenė užgriuvo gladiatorius su tokia 
jėga, kad trečiasis sukilėlių legionas susvyravo ir vos nepa- 
kriko. Tačiau šauniojo Artorikso žodžiai, asmeninis pavyzdys, 
pirmosiose eilėse kovojančio ir guldančio priešą sulig kiekvie- 
nu kardo smūgiu Krikso begalinė drąsa kėlė kareivių dvasią 
ir jie kovėsi tartum laukiniai žvėrys, neužleisdami romėnams 
pozicijų; mūšis buvo neregėtai žiaurus ir kruvinas. 

Niūrūs, pilki debesys kybojo virš mūšio lauko; kiaurai merk- 
damas žmones, be paliovos purškė smulkus, įkyrus lietus, gin- 
klų žvangėjimas, kovojančiųjų riksmai ir dejonės liūdnai aidėjo 
aplinkui. 

Orestas metė dar vieną legioną į dešinįjį gladiatorių kariuo- 
menės sparną. Prieš jį su ketvirtu legionu išėjo Bortoriksas; bet 
vos tik jis susirėmė su priešu, paskutinis romėnų legionas puo- 
lė gladiatorius iš kito sparno. Dabar kovos baigtį lėmė ne drąsa, 
ne šaunumas, o skaičius; Kriksas suprato, kad per pusvalandį 
jis bus apsuptas, sutriuškintas ir dešimt tūkstančių jo karių ne- 
išvengiamai žus. 

Ar Spartakas suspės per tą laiką ateiti į pagalbą? 

To Kriksas nežinojo, todėl Bortoriksui įsakė kovojant tvar- 
kingai trauktis; tokį pat įsakymą jis davė ir trečiajam legionui. 

Nors gladiatoriai kovojo negailėdami savęs, tačiau traukėsi 
gana pakrikai ir turėjo didelių nuostolių; kad suspėtų pasislėp- 
ti už stovyklos įtvirtinimų, jiems teko paaukoti bendram labui 
dvi kohortas, kurios žuvo nelygiame mūšyje, tačiau šiek tiek 
sulaikė romėnų spaudimą. 

Tas tūkstantis galų rodė šaunumo stebuklus, jie drąsiai, ga- 
lima sakyti, net su džiaugsmu sutiko mirtį; per trumpą laiką 
žuvo daugiau kaip keturi šimtai žmonių, beveik visi kliudyti į 
krūtinę. Norėdami išgelbėti kitus nuo neišvengiamos mirties, 
grįžę į stovyklą gladiatoriai užlipo ant baslių tvoros, ir iš ten 
į romėnus pasipylė tokia iečių ir akmenų kruša, kad tie buvo 
priversti trauktis ir sustabdyti kautynes. 

Tada Orestas liepė trimituoti susirinkimą ir, stengdamasis 
žūtbūt surikiuoti savo legionus, smarkiai iškrikusius žiauria- 
me mūšyje, kuris truko beveik dvi valandas, įsakė jiems, lai- 
 kantis kuo didžiausio atsargumo, žygiuoti į Priverną. Jis svei- 
kino save su puikiai pavykusia gudrybe, įsitikinęs, kad šis jo 
manevras nuvilios Spartaką nuo Taracinos prie Formijų. 

Bet nespėjo romėnų kariuomenės avangardas nužygiuo- 
ti Apijaus keliu nė dviejų mylių, ir Spartako laidyklininkai 
užpuolė besitraukiančių į Romą pretoriaus legionų kairįjį 
sparną. 

Tai pamatęs, Orestas nusiminė; vis dėlto jis sustabdė savo 
kariuomenę, metė dalį kavalerijos prieš Spartako laidyklinin- 
kus ir skubiai išrikiavo du legionus frontu į Spartaką, o kitus 
du - nugara į pirmuosius: jie buvo pasiruošę sutikti Krikso ata- 
ką, nes Orestas suprato, kad galas netrukus vėl jį puls. 

Iš tikrųjų, kai tik penktasis ir šeštasis gladiatorių legionai su- 
sitiko su romėnais, Kriksas išrikiavo smarkiai išretėjusią savo 
kariuomenę (per kautynes su Orestu daug buvo žuvusių ir su- 
žeistų), išėjo iš stovyklos ir puolė pretoriaus legionierius. 

Kruvinas ir žiaurus buvo mūšis. Jau kokį pusvalandį abi ka- 
riuomenės be gailesčio žudė viena kitą, tačiau nei viena, nei 
antra neturėjo persvaros. Staiga ant kalvų viršūnių, užstoju- 
sių Fundus nuo kovotojų akių, pasirodė Enomajo kariuome- 
nės avangardas; pamatę žemai slėnyje verdantį mūšį, Eno- 
majo legionai, garsiai šaukdami baisųjį kovos šūkį, įnirtingai 
puolė romėnus. Apsupti iš trijų pusių, Oresto legionieriai 
neatlaikė gausesnių už juos gladiatorių spaudimo; jų gretos 
ėmė krikti, ir netrukus jie pasileido paniškai bėgti Apijaus 
keliu Priverno link. 

Gladiatoriai puolė romėnus vytis; Spartakas įsakė nė per 
žingsnį neatsilikti nuo bėgančiųjų — tai buvo vienintelis būdas 
paralyžiuoti priešo kavaleriją, kuri negalėjo pulti iškrikusių į 
visas puses gladiatorių, bijodama sutrypti saviškius. 

Paskutinis į mūšio lauką atskubėjo Graniko korpusas, nes jis 
stovėjo toliausiai už visus. Jo atvykimas tik paspartino ir šiaip 
jau laimėtą gladiatorių pergalę. Granikas, protingas, sumanus 
"ir prityręs karo dalykuose žmogus, gavęs Krikso pranešimą, 
galvotrūkčiais išžygiavo tiesiai per laukus link Apijaus kelio 
atkarpos tarp Fundų ir Priverno; jis sustojo arčiau Priverno, 
nes buvo įsitikinęs, kad, atvykęs į mūšio lauką paskutinis, ras 
romėnus jau sumuštus, ir numatė smogti į dešinįjį bėgančios 
pretoriaus kariuomenės sparną. Taip ir įvyko. 

Tai buvo jau nebe mūšis, o skerdynės: daugiau kaip septyni 
tūkstančiai romėnų žuvo, apie keturi tūkstančiai pateko į ne- 
laisvę. 

Tiktai kavalerija beveik be nuostolių prasiveržė į Priverną, 
kur visą naktį rinkosi leisgyviai legionieriai. 

Bet ir gladiatorių nuostoliai buvo dideli. Pergalė jiems atsi- 
ėjo apie du tūkstančius žuvusių ir tiek pat sužeistų. 

Auštant, tuo metu, kai gladiatoriai iškilmingai laidojo kritu- 
sius draugus, pretorius Anfidijus Orestas su kariuomenės liku- 
čiais skubiai atsitraukė iš Priverno į Norbą. 

Taip per pusantro mėnesio pasibaigė vos prasidėjęs antrasis 
romėnų žygis prieš Spartaką, šį grėsmingą gladiatorių vadą, 
kurio vardas kėlė siaubą net pačios Romos gyventojams ir ver- 
tė senatą rimtai susimąstyti. 

Kelios dienos po kautynių prie Fundų Spartakas sušaukė 
gladiatorių vadų karo tarybą. Visi vienbalsiai pripažino, kad 
Romą pulti neįmanoma, nes ten kiekvienas gyventojas faktiš- 
kai yra kareivis ir miestas labai greitai galėtų surinkti ne ma- 
žesnę kaip dešimties tūkstančių žmonių armiją; buvo nuspręs- 
ta žygiuoti į Samnijų, o iš ten į Apuliją pašeimininkauti šiose 
provincijose ir užverbuoti visus vergus, norinčius sukilti prieš 
engėjus. 

Vykdydamas šį planą, Spartakas su kariuomene nekliudo- 
mas nužygiavo per Bovianą į Samnijų, iš kur trumpais dieni- 
niais žygiais patraukė į Apuliją. 

Tuo tarpu pasklidę Romoje gandai apie pretoriaus Oresto 
sutriuškinimą prie Fundų įvarė miestiečiams siaubą. Senatas, 
susirinkęs į slaptą pasitarimą, ėmė svarstyti, kaip numalšinti šį 
sukilimą, kuris iš dėmesio neverto maišto išaugo į tikrą karą, 
darantį gėdą Romos kariuomenei. 

Ką nusprendė senatoriai, buvo paslaptis, žinoma tik, kad 
naktį po pasitarimo konsulas Markas Terencijus Varonas Lu- 
kulas, kelių tarnų lydimas, be pasižymėjimo ženklų ir be likto- 
rių, kaip privatus asmuo išjojo pro Eskvilino vartus ir pasuko 
Prenesto keliu. 

Praslinkus mėnesiui po kautynių prie Fundų, Spartakas su 
savo kariuomene įsirengė stovyklą netoli Venuzijos ir ėmėsi 
mokyti du naujus legionus, kurių vienas buvo suformuotas iš 
" trakų, o kitas iš galų; daugiau kaip dešimt tūkstančių šių tau- 
tybių vergų per mėnesį subėgo iš Apulijos miestų į gladiatorių 
stovyklą; apie vidurdienį Spartakui buvo pranešta, kad į sto- 
vyklą atvyko Romos senato pasiuntinys. 

- Prisiekiu Jupiterio žaibais! - sušuko Spartakas, ir jo akyse 
sužibo neapsakomas džiaugsmas. - Nejaugi taip žemai puolė 

lotynų išdidumas, kad Romos senatas nesigėdija pradėti dery- 
bas su niekingu gladiatorium? 

Ir po valandėlės pridūrė: 

- O, prisiekiu aukštaisiais Olimpo dievais, matyt, iš tiesų 
esu vertas dėmesio ir savo gyvenime atlikau nemaža rimtų 
dalykų, jeigu jie man suteikė tokią garbę ir leidžia patirti tokį 
malonumą. 

Jis apsisupo paprastu tamsiu apsiaustu - imperatoriaus in- 
signijomis pasipuošdavo tik iškilmių proga, norėdamas savo 
legionams suteikti malonumo, - atsisėdo ant suoliuko palei pa- 
lapinės angą, priešais pretorijų, ir atsigrežęs į Artoriksą, Euti- 
bidę bei kitus kontubernalius, su kuriais iki tol vaikštinėjo po 
stovyklą, ėmė draugiškai šnekučiuotis. Tuo metu vienas de- 
kanas jam pranešė, kad senato pasiuntinys nori jį pamatyti, ir 
Spartakas tarė pašnekovams šypsodamasis: 

- Atleiskite, kad jus paliksiu, nors jūsų draugija man kur kas 
malonesnė negu susitikimas su pasiuntiniu iš Romos, bet turiu 
jį išklausyti. 

Draugiškai nusišypsojęs ir mostelėjęs bičiuliams ranka, jis 
kreipėsi į dekaną, pranešusį apie senato pasiuntinio atvykimą: 

— O dabar liepk čia atvesti tą Romos pasiuntinį. 

Pasiuntinys atėjo į pretorijų, lydimas keturių savo tarnų. 
Kadangi pagal paprotį atvykusiųjų akys buvo užrištos, visus 
penkis vedė gladiatoriai. 

- Dabar, romėne, tu esi mūsų stovyklos pretorijuje, prieš mūsų 
vadą, - tarė dekanas žmogui, pasivadinusiam pasiuntiniu. 

- Sveikinu tave, Spartakai, — tvirtu ir rimtu balsu tarė romė- 
nas. Jis oriai nusilenkė ir mostelėjo dešine ranka prieš save: jo 
manymu, Spartakas turėjo būti toje pusėje. 

- Sveikinu ir tave, - atsakė Spartakas. 

- Norėčiau pasikalbėti su tavimi be pašalinių, - paprašė pa- 
siuntinys. 

- Gerai, kalbėsimės vieni, - sutiko Spartakas. Ir kreipdama- 
sis į dekaną bei kareivius, kurie buvo atvedę romėnus, tarė: 

-Palydėkite juos į gretimą palapinę, nuriškite nuo akių raiš- 
čius ir pavalgydinkite. 

Kai dekanas su gladiatoriais nusivedė pasiuntinio tarnus, 
Spartakas priėjo prie romėno, nurišo jam nuo akių raištį ir, 
„ mostelėjęs ranka į medinį suoliuką, stovintį priešais tą, ant ku- 
rio sėdėjo jis pats, tarė: 

— Sėskis. Dabar jau gali laisvai apžiūrinėti tų niekingų ir 
šlykščių gladiatorių stovyklą. 

Ir vėl atsisėdo, nenuleisdamas skvarbaus žvilgsnio nuo at- 
 siųsto pas jį iš Romos patricijaus. Kad tai patricijus, rodė pur- 
purine juosta apvedžiota angustiklavija. 

Tai buvo apie penkiasdešimties metų vyras, aukšto ūgio, 
tvirtai sudėtas, gana apkūnus; žili plaukai trumpai kirpti, veido 
bruožai kilnūs ir išraiškingi, manieros puikios, laikysena išdi- 
di, netgi arogantiška, nors kalbėdamas su Spartaku šis žmogus 
elgėsi santūriai ir mandagiai. Kai trakas nurišo jam nuo akių 
raištį, jis ėmė atidžiai apžiūrinėti gladiatorių vadą. 

Abu stebėjo vienas kitą ir tylėjo. Spartakas prabilo pir- 
masis: 

- Sėskis. Tiesa, šis suolas — ne kurulinis krėslas, prie kurio 
esi įpratęs, bet sėdėti, nors ir ant tokio, vis geriau negu stovėti. 

- Iš visos širdies dėkoju tau, Spartakai, už mandagumą, - at- 
sakė patricijus, sėsdamasis prieš gladiatorių. 
akis; nuo pretorijaus stovykla buvo matyti kaip ant delno. Pa- 
siuntinys nesusilaikęs šūktelėjo iš nuostabos ir pasigėrėjimo. 

- Prisiekiu dvylika Santarvės dievų, dar nesu matęs tokios 
stovyklos! Nebent Gajaus Marijaus stovykla prie Akvės Seksti- 
jės galėtų su ja lygintis... 

— Ką tu! - su karčia ironija nusišaipė Spartakas. - Juk tai 
buvo romėnų stovykla, o mes - tik niekingi gladiatoriai. 

— Aš atvykau čia ne ginčytis su tavim, ne įžeidinėti ar klau- 
sytis įžeidinėjimų, — oriai atsakė romėnas. - Kam ta ironija, 
Spartakai, aš iš tikrųjų esu sužavėtas. 

Jis nutilo ir seno, patyrusio kareivio akimis dar ilgai stebėjo, 
kaip sutvarkyta stovykla. Paskui atsigręžęs į Spartaką tarė: 

- Prisiekiu Herkuliu, Spartakai, tu gimei ne tam, kad būtum 
gladiatorius! 

— Nei aš, nei šešiasdešimt tūkstančių nelaimingųjų, susirin- 
kusių į šią stovyklą, nei milijonai žmonių, kuriuos jūs jėga pa- 
vergėte ir kurie niekuo nesiskiria nuo jūsų, nesame gimę ver- 
gauti panašiems į save. 

- Vergų buvo visada, - atsakė pasiuntinys, su užuojauta lin- 
guodamas galva, - nuo tos dienos, kai žmogus pakėlė kardą 
prieš savo artimą. Žmogus žmogui - vilkas savo prigimtimi, 
savo charakteriu; tikėk manim, Spartakai, tavo svajonė kilni, 
bet neįgyvendinama; toks jau žmogaus prigimties dėsnis: yra 
ponų, yra ir vergų; taip buvo ir taip bus visada. 

— Ne, ne visada žmonės buvo taip neteisingai suskirsty- 
ti! - karštai sušuko Spartakas. - Nelygybė atsirado tada, kai 
žemės vaisių ėmė nebeužtekti visiems jos gyventojams; tada, 
kai žemdirbys liovėsi dirbęs žemę, kurioje gimė ir kuri jį maiti- 
no; tada, kai teisingumas iš laukų - paskutinio savo prieglobs- 
čio - pasitraukė į Olimpą; štai tada ir atsirado nepasotinamas 
gobšumas, nežabotos aistros, prabanga, ištvirkavimas, karai, 
žudynės... 

- Nejaugi tu nori grąžinti žmones į pirmykštį būvį? Ir manai 
galėsiąs tai padaryti? 

Spartakas tylėjo; jį sukrėtė ir išgąsdino šis paprastas, tačiau 
baisus klausimas; jam dingtelėjo, kad kilnūs jo siekiai iš tikrųjų 
gal tik tuščios svajonės. Patricijus kalbėjo toliau: 

- Net jei tave palaikytų visagalis Romos senatas, vis tiek 
nieko neišeitų iš tavo sumanymo. Tik vieni dievai gali pakeisti 
žmogaus prigimtį. 

- Tiek to, tarkim, žemėje visada bus turtingų ir beturčių, - 
pagalvojęs atsakė Spartakas, — bet nejau vergija neišvengiama? 
Argi nugalėtojai būtinai turi linksmintis ir džiaugtis, žiūrėda- 
mi, kaip vargšai gladiatoriai žudo vieni kitus? Nejau žmogaus 

prigimčiai būdingas žiaurumas ir kraujo troškimas, argi žmo- 
gus negali būti laimingas be jų? 

Dabar nutilo ir romėnas; neturėdamas ką atsakyti į šiuos 
negailestingus klausimus, jis tik nuleido galvą ant krūtinės ir 
pasinėrė į savo mintis. 

Pirmasis tylą nutraukė Spartakas. 

— Ko tu atvykai? - paklausė jis. 

Patricijus atsikvošėjo ir tarė: 

- Aš - Gajus Rufas Rala iš raitelių luomo ir atvykau pas 
„tave siunčiamas konsulo Marko Terencijaus Varono Lukulo su 
dviem užduotim. 

Spartakas nepatikliai, netgi su pašaipa šyptelėjo ir paklausė 
romėnų raitelį: 

- Pirmoji? 

- Išpirkti už sutartą kainą tuos keturis tūkstančius romėnų, 
kuriuos paėmei į nelaisvę kautynėse prie Fundų. 

- Antroji? 

Pasiuntinys truputį sutriko: buvo kažką besakąs, tačiau su- 
silaikė. Galiausiai tarė: 

- Norėčiau iš pradžių išgirsti tavo nuomonę dėl pirmojo pa- 
siūlymo. 

- Aš jums grąžinsiu keturis tūkstančius belaisvių mainais į 
dešimt tūkstančių ispaniškų kardų, dešimt tūkstančių skydų, 
dešimt tūkstančių šarvų ir šimtą tūkstančių iečių, pagamintų 
geriausiose jūsų ginklų dirbtuvėse. 

- Ką? - pasipiktinęs sušuko Gajus Rufas Rala. - Tu reikalau- 
ji... tu nori, kad mes aprūpintume tave ginklais, kuriuos vėliau 
nukreipsi prieš mus pačius? 

- Taip, ir reikalauju, kad tie ginklai - beje, pačios aukščiau- 
sios kokybės - būtų pristatyti į mano stovyklą per dvidešimt 
dienų, kitaip belaisvių jums negrąžinsiu. 

Ir pridūrė: 

- Žinoma, aš galėčiau tuos ginklus užsisakyti aplinkiniuo- 
se miestuose, bet tai užtruktų daug laiko, o šiomis dienomis 

į mano stovyklą kaip tyčia subėgo dar du legionai vergų, ku- 
riuos nedelsiant reikia apginkluoti ir... 

- Ir kaip tik dėl to, - įpykęs atrėžė pasiuntinys, - ginklų tu 
negausi. O belaisvius gali pasilikti. Mes - romėnai ir, prisiekiu 
mūsų pranokėjų Herkulio Musageto bei Atilijaus Regulo žy- 
giais, nedarysime to, kas priešui duotų naudos, o tėvynei pa- 
darytų žalos, nors ir kažin ką tektų paaukoti. 

- Puiku, - ramiai atsakė Spartakas, - per dvidešimt dienų 
jūs man atsiųsite reikalaujamus ginklus. 

- Prisiekiu Jupiteriu Feretrijum, — vos tramdydamas pyktį, 
šūktelėjo Rufas Rala, - tu, matyt, nesupratai, ką aš tau sakiau? 
Ginklų negausi, kartoju: negausi! O belaisvius pasilik sau. 

- Gerai, gerai, - nekantriai tarė Spartakas, - pažiūrėsim. Tai 
koks gi konsulo Varono Lukulo antrasis pasiūlymas? 

Ir jis vėl pašaipiai šyptelėjo. 

Romėnas kiek patylėjo, tada ramiai, maloniai, kone įsiteik- 
damas tarė: 

— Konsulas mane įgaliojo tau pasiūlyti nutraukti karo 
veiksmus. 

- O! -netyčia šūktelėjo nustebęs Spartakas. - Kokios gi sąlygos? 

- Tu myli ir tave myli - viena labai aukštos kilmės mat- 
rona, nes Valerijų giminė paeina iš sabino Voluzijaus, kuris at- 
sikėlė į Romą su Tacijum dar karaliaujant miesto įkūrėjui Ro- 
mului, o Voluzijus Valerijus Publikola buvo pirmasis Romos 
respublikos konsulas. 

Rufui Ralai ištarus šiuos žodžius, Spartakas pašoko, jo vei- 
das užsiplieskė, akys sužaibavo pykčiu; tačiau pamažu jis nu- 
siramino, staiga išbalo ir vėl atsisėdęs ėmė klausinėti senato 
pasiuntinį: 

- Kas tau sakė?.. Ką apie tai žino konsulas? Kas jums darbo 
mano jausmai? Ką bendra jie turi su karu ir derybomis dėl tai- 
kos, kurią man siūlote?.. 

Išgirdęs tokią daugybę klausimų, pasiuntinys sutriko ir 
kažką neryžtingai numykė; pagaliau, matyt, nusprendęs kal- 
bėti tiesiai ir atvirai, skubiai tarė: 

- Tu myli Sulos našlę Valeriją Mesalą, o ji myli tave, ir se- 
natas, norėdamas apsaugoti matroną nuo gėdos, kurią ši mei- 
lė gali jai užtraukti, pasiruošęs pats prašyti Valeriją būti tavo 
žmona; kai tu jau būsi vedęs mylimą moterį, konsulas Varonas 
Lukulas siūlo tau rinktis iš dviejų variantų: arba laurus kovos 
lauke, arba namų židinio ramybę. Pirmuoju atveju būtum pa- 
skirtas kvestorium ir vyktum į Ispaniją pas Pompėjų. Antruo- 
ju - pasidarytum kurio tik nori Afrikos miesto prefektu. Ten 
galėtum pasiimti ir Postumiją, savo nuodėmingos meilės su 
Sulos žmona vaisių. Jeigu su šiais pasiūlymais nesutiksi, mer- 
gaitė bus atiduota Fausto ir Faustos, kitų diktatoriaus vaikų, 
globėjams, ir tu ne tik prarasi teisę vadinti ją savo dukra, bet ir 
viltį kada nors ją pamatyti. 

Spartakas atsistojo; dešinės rankos alkūne atsirėmęs į kai- 
riosios delną, jis pirštais glostėsi barzdą ir su ironiška šypse- 
na lūpose, pykčiu ir panieka akyse stebėjo pasiuntinį, įdėmiai 
klausydamas kiekvieno jo žodžio. Net romėnui nutilus, gladia- 
torius vis dar į jį žiūrėjo, iš lėto linguodamas galva ir stuksen- 
damas koja į žemę. 

Gana ilgai truko tyla, pagaliau Spartakas ramiai, tyliai pa- 
klausė: 

- O mano draugai? 

- Tu juos paleisi. Vergai turi grįžti į ergastulus*, o gladiato- 
riai į savo mokyklas. 

— Ir... viskas baigta? - paklausė Spartakas, pabrėždamas 
kiekvieną žodį. 

- Senatas viską užmirš ir atleis. 

— Labai dėkui! — pašaipiai atkirto gladiatorių vadas. - Koks 
geras, koks kilnus, koks gailestingas senatas! 

— O argi ne taip? - iš aukšto paklausė Rufas Rala. - Užuot 
įsakęs šiuos maištininkus nukryžiuoti, senatas jiems atleidžia. 
Argi to maža? 

— O! Net per daug!.. Senatas atleidžia ginkluotam priešui ir, 
be to, dar nugalėtojui... Iš tikrųjų neregėto kilnumo pavyzdys! 

Jis patylėjo, tada su kartėliu tarė: 

- Aštuonerius savo gyvenimo metus, visus proto gebėjimus, 
visas dvasios jėgas aš atidaviau teisingam, šventam ir kilniam 
reikalui; drąsiai sutikau visus pavojus, paraginau imtis ginklo 
šešiasdešimt tūkstančių nelaimės draugų ir vedžiau juos į per- 
galę nejaugi tik tam, kad vieną gražų rytą jiems pasakyčiau: 
„Tai, kas jums atrodė pergalė, yra tik pralaimėjimas, laisvės 
mes neiškovosime; tad grįžkite pas savo ponus, tegu jie vėl su- 
"kausto jums rankas grandinėmis“. Kam visa tai? 

- Tau, niekingam rudiarijui ir barbarui, siūlomos tokios gar- 
bingos pareigos ir leidžiama vesti aukštos kilmės romėnų mat- 
roną, o tu atsisakai? 

- Iš tiesų didelė Romos senato galybė! Jis valdo ne tik visą 
žemę, bet net ir joje gyvenančių žmonių jausmus! 

Abu nutilo, o paskui Spartakas ramiai paklausė Rufą Ralą: 


- Ojeigu gladiatoriai nepaisys mano patarimų ir įkalbinėji- 


mų ir nenorės išsiskirstyti? 

- Tada... - nudelbęs akis, iš lėto, neryžtingai tarė romėnų pa- 
tricijus, traukdamas pro pirštus togos kraštą, - tada... tokiam 
prityrusiam karo vadui kaip tu... juk tu galiausiai tai padary- 
tum jų pačių labui... irgi gali pasitaikyti... visada pasitaiko... 
įvesti kariuomenę į tokią vietą... 

- Kur jos su savo legionais lauktų konsulas Markas Teren- 


cijus Varonas Lukulas, - pertraukė jį Spartakas baisiai išblyš- | 


kęs; pykčiu ir neapykanta degančios trako akys teikė veidui 
nuožmaus žiaurumo, bet jis kalbėjo santūriai ir ramiai. - Ap- 


suptų ją, ir gladiatoriai pasiduotų be jokio triukšmo, o kon- 


sului net tektų šios iš anksto suplanuotos, lengvos pergalės 
šlovė. Ar ne tiesa? 

Romėnas dar žemiau nuleido galvą ir nepratarė nė žodžio. 

- Argi ne tiesa? - suriko Spartakas tokiu griausmingu balsu, 
kad Rufas Rala net krūptelėjo. 

Pasiuntinys kilstelėjo akis į Spartaką; gladiatoriaus veidas 
liepsnojo baisiu pykčiu, ir romėnas nenoromis žingtelėjo atgal. 

- O, prisiekiu visais Olimpo dievais, — tarė Spartakas iš- 
didžiai ir grėsmingai, - dėkok dievams, savo globėjams, už 
tai, kad menkas ir niekingas gladiatorius moka gerbti kitų 
teises, kad pyktis neužtemdė jam proto ir jis neužmiršo, jog 
tu Čia atvykai kaip pasiuntinys... Atėjai man pasiūlyti išda- 
vystės, klastingos kaip tavo senatas, kaip tavo tauta, šlykš- 
čios ir gėdingos išdavystės!.. Stengeisi paliesti jautriausias 
mano širdies stygas!.. Bandei sugundyti mylintį žmogų, 
tėvą, kad apgaule pasiektum savo tikslą, nes negali ginklu 
laimėti pergalės. 

- Ei, barbare! - pasipiktinęs sušuko Rufas Rala ir žingtelėjo 
porą žingsnių atgal, nenuleisdamas degančio žvilgsnio Sparta- 

kui nuo veido. - Tu, rodos, užmiršai, su kuo kalbi! 

“ — Ne, Markai Terencijau Varonai Lukulai, begėdi ir ištvirkęs 
Romos konsule, tai tu užmiršai, kur esi ir su kuo kalbi! Manei, 
kad aš tavęs nepažįstu? Atėjai čia prisidengęs svetimu vardu, 
slapta, kaip apgavikas, norėdamas mane sugundyti. Matyt, 
sprendei pagal save, galvojai, kad ir aš galiu būti toks niekšas 
| kaip tu!.. Išeik... grįžk į Romą... surink naujus legionus ir ateik 
grumtis su manimi mūšio lauke; ten, jeigu tik išdrįsi stoti prieš 
mane akis į akį, kaip kad stovi dabar, aš tau duosiu tinkamą 
atsakymą į nedorus tavo pasiūlymus. 

- Nejaugi tu, vargšas beproti, tikėjaisi ir vis dar tikiesi, - su 
" begaline panieka tarė konsulas Varonas Lukulas, - ilgai laiky- 
tis prieš mūsų legionus? Nejaugi vis dar puoselėji viltį įveikti 
" galingąją Romą, kuriai visada šypsosi laimė? 

— Aš tikiuosi nuvesti šių nelaimingųjų minias į jų tėvynę ir 
ten, tuose kraštuose, sukelti prieš jus visas pavergtas tautas, 

tikiuosi padaryti galą prakeiktam jūsų viešpatavimui. 

“| Ir valdingu dešinės rankos mostu Spartakas liepė konsului 
pasišalinti. 

Varonas Lukulas oriai apsisiautė toga ir nueidamas tarė: 

- Pasimatysime kovos lauke. 

- Duok dieve... tik aš tuo netikiu. 

Kai Terencijus jau buvo besukąs į kelią, einantį palei pretori- 
jų, Spartakas jam šūktelėjo: 

— Klausyk, Romos konsule... Aš žinau, kad tas nedaugelis 
mano kareivių, šiame kare patekusių jums į rankas, buvo visi 
nukryžiuoti, ir matau, kad jūs, romėnai, nelaikote gladiatorių 
visateisiais žmonėmis, todėl įspėju tave: jeigu per dvidešimt 
dienų jūs man čionai, į šią stovyklą, nepristatysite reikalauja- 
mų ginklų ir šarvų, visi keturi tūkstančiai jūsų legionierių, ku- 
riuos paėmiau į nelaisvę prie Fundų, taip pat bus nukryžiuoti, 

— Kaip?.. Tu išdrįsi?.. - suriko konsulas, pabalęs iš pykčio. 

— Viską išdrįsiu prieš tokius žmones kaip jūs, prieš tokius, 
kuriems nėra nieko šventa, nieko garbinga... Gėda už gėdą, 
mirtis už mirtį, žudynės už žudynes - štai kaip su jumis reikia 
elgtis. Eik! - Ir dar kartą mostelėjo konsului pasišalinti. 

Spartakui pašaukus, atbėgo dekanas ir gladiatoriai, anks- 
čiau atlydėję pasiuntinį ir jo tarnus; trakas liepė jiems vėl pa- 
lydėti romėnus ligi stovyklos vartų. 

Likęs vienas, Spartakas ilgai vaikščiojo palei savo palapinę 
tai pagreitindamas, tai sulėtindamas žingsnį, nugrimzdęs į pa- 
čias niūriausias, pačias liūdniausias mintis. 

Po kiek laiko jis liepė pašaukti Kriksą, Graniką ir Enomają 
ir pranešė jiems apie konsulo Terencijaus Varono Lukulo vizitą 
bei jo pasiūlymus, išskyrus tuos, kurie lietė šventą jo paslap- 
tį - meilę Valerijai. Draugai karštai pritarė Spartako sprendi- 
mui, jie buvo sužavėti kilnaus jo pasiaukojimo ir išsiskirstė dar 
labiau pamilę savo draugą ir vyriausiąjį vadą. 

Spartakas grįžo į palapinę jau pradėjus temti; pakalbinęs 
Mircą - ši, matydama brolį tokį susimąsčiusį ir niūrų, stengėsi 
kaip nors jį prablaškyti, - jis nuėjo į tą didžiulės palapinės dalį, 
kur buvo jo guolis iš šviežių šiaudų, apdangstytų ėrenomis. 

Nusiėmęs šarvus ir ginklus, su kuriais buvo pravaikščiojęs 
visą dieną, Spartakas atsigulė ir ilgai vartėsi nuo vieno šono 
ant kito sunkiai dūsaudamas; užmigo labai vėlai, pamiršęs už- 
gesinti dar smilkstančią terakotinę spingsulę. 

Jis miegojo jau kokias dvi valandas, sugniaužęs rankoje Va- 
lerijos dovanotą medalioną, kurį visada nešiodavo ant kaklo, 
kai staiga jį pažadino ilgas ir karštas bučinys į lūpas. Spartakas 
stryktelėjo, atsisėdo ir, pasukęs galvą į tą pusę, iš kur sklido 
alsus kvėpavimas, sušuko: 

- Kas čia?.. Kas?.. 

Prie jo guolio visoje grožybėje klūpėjo kurtizanė Eutibidė; 
tankūs merginos plaukai buvo paleisti ant pečių, rudos garba- 
nos krito ant baltos kaip sniegas krūtinės; sudėjusi lyg maldai 
mažas rankutes, ji sušnibždėjo: 

- Pasigailėk, pasigailėk manęs... Spartakai, aš mirštu iš 
meilės! 

- Eutibidė! - šūktelėjo nustebęs gladiatorių vadas, spausda- 
mas rankoje medalioną. - Tu, tu čia?.. Kodėl?.. 

- Jau tiek naktų, - vos girdimu balsu sušnabždėjo mergai- 
tė, virpėdama lyg epušės lapas, - štai šitam kampe, - ir ji pa- 
rodė ranka, - aš laukiu, kol tu užmigsi, tada atsiklaupiu prie 
tavo guolio, žiūriu tau į veidą, tokį gražų, tokį didingą, ir ty- 
liai verkdama tave garbinu, taip, aš tave garbinu kaip dievą, 
daug daug labiau negu dievą; jau penkeri metai, penkeri ilgi 
kaip amžinybė metai aš tave myliu, beviltiškai, beprotiškai... 
Tu mane atstūmei, ir aš stengiausi išvyti iš širdies tavo paveik- 
slą... bet veltui... Jis ugnimi išdegintas mano krūtinėje. Veltui aš 
stengiausi užmiršti pašėlusią savo aistrą, norėjau paskandinti 
ją vyne, puotose, nežabotose orgijose... Veltui ieškojau dvasios 
ramybės, vengdama tų vietų, kur tave pažinau, bet ir Graikijoje 
tu stovėjai man prieš akis kaip kad Romoje; netgi tėviškės kva- 
pas, net nekaltos mano jaunystės prisiminimas, gimtosios kal- 
bos garsai - niekas negalėjo tavęs išstumti iš mano širdies... Aš 
myliu tave, Spartakai, ir žmogaus kalba bejėgė tą mano meilę 
išsakyti... Kokia šios meilės galybė, jeigu ji bloškė po tavo kojų 
tokią moterį, prieš kurią klūpojo garsiausi Romos vyrai! Pasi- 
gailėk, pasigailėk manęs, Spartakai, aš būsiu tavo tarnaitė, tavo 
vergė... tik neatstumk manęs, maldauju... jeigu tu vėl mane 

paniekinsi, aš galiu ryžtis viskam, viskam... patiems žiauriau- | 
siems, patiems šiurpiausiems nusikaltimams! 

Taip maldavo įsimylėjusi mergaitė virpančiu iš susijaudini- 
mo balsu; ji sugriebė Spartako ranką ir ėmė karštai ją bučiuoti. 
Nuo tų aistringų ir karštų žodžių, nuo tų pabučiavimų Spar- 
takas čia skaisčiai raudo, čia balo kaip drobė, kraujas virė jam 
gyslose, bet jis tik dar labiau spaudė rankoje medalioną su Va- 
lerijos ir Postumijos plaukais; tik šis amuletas teikė jam jėgų 
atsispirti gražiosios graikės kerams. 

Jis susivaldė ir, švelniai ištraukęs savo delną iš Eutibidės 
rankų, meiliai, ramiai, beveik tėviškai tarė: 

— Nusiramink... nusiramink... kvailute... Aš myliu kitą... 
nuostabią moterį... ji mano dukrelės motina. Žinok, kad Spar- 
takas turi tik vieną tikėjimą; aš pats, mano gyvenimas ir mirtis 
priklauso kovai dėl engiamųjų laisvės, o mano širdis plaka ir 
visada plaks tik vienai vienintelei moteriai... Tad išmesk bet 
kokią mintį apie mane iš įkaitusios savo galvelės... nekalbėk 
man daugiau nei apie savo jausmus, nei apie savo meilę... Aš 
negaliu tau atsakyti tuo pačiu... 

- O, prisiekiu dieviškosiomis erinijomis! - grieždama dan- 
timis, kimiu balsu suriko Eutibidė, kurią Spartakas, tardamas 
paskutinius žodžius, švelniai nuo savęs atstūmė. - Tai Valerija, 
tebūnie ji prakeikta, tai ji, ji amžinai vagia iš manęs tavo glamo- | 
nes, tavo pabučiavimus. 

— Moterie! - sušuko pasipiktinęs Spartakas, ir jo veidas pasi- 
darė niūrus, grėsmingas. 

Eutibidė tylėjo, tik ligi kraujo kandžiojo baltas savo rankas; 
gladiatorių vadas, tramdydamas pyktį, jau ramesniu, bet vis 
dar griežtu balsu pridūrė: 

- Išeik iš mano palapinės ir daugiau čia nesirodyk. Rytoj su 
kitais kontubernaliais išvyksi į Enomajo štabą: man daugiau 
nebetarnausi. 

Kurtizanė, nuleidusi galvą, kandžiodama rankas ir vos | 
tramdydama krūtinę draskančią raudą, lėtai išėjo iš palapinės, 

o Spartakas, atsegęs medalioną, priglaudė jį prie lūpų ir ėmė 
bučiuoti jame sudėtas plaukų sruogeles. 


XVI skyrius 


LIŪTAS PRIE MERGAITĖS KOJŲ. 
NUBAUSTAS PASIUNTINYS 


Eutibidė nebuvo panaši į kitas moteris. Jos protą visada 
valdė aistros, ir tos aistros buvo beribės, užtat dažnai patys iš- 
mintingiausi argumentai suduždavo į nežabotos jos fantazijos 
siautulį. O kokia energija kunkuliavo šiame iš pažiūros tokia- 
me gležname ir dailiame kūne! Iš tikrųjų graikė buvo panaši 
veikiau į nesubrendusią mergaitę negu į moterį. Skaitytojas 
jau žino, kad nuo ankstyvos jaunystės ji tenkino vieno ištvir- 
kusio patricijaus geismus, mėgavosi šlykščiu begėdiškų orgijų 
ir saturnalijų svaiguliu. Labai anksti ji prarado du tvirčiausius 
šarvus, saugančius moters širdį: gėdą ir gebėjimą atskirti gėrį 
nuo blogio. 

Ji nemokėjo ir nenorėjo varžyti savo troškimų ir siekdavo, 
ko įsigeidusi, nieko nepaisydama, pagal principą: aš to noriu, 
vadinasi, tai yra gera. Atkakliai, nesvyruodama ji eidavo prie 
užsibrėžto tikslo, ir jai visada pavykdavo patenkinti savo įgei- 
džius, nors kartais ir nežmoniškomis valios pastangomis. 

Persisotinusi malonumais, be galo turtinga, išlepinta pačių 
elegantiškiausių dabitų ir kilmingiausių patricijų dėmesio, ji 
pamatė kruvinų cirko kautynių nugalėtoją Spartaką, nepapra- 
sto grožio, drąsos ir jėgos vyrą, kaip tik tuo metu, kai gyve- 
nime jos niekas daugiau nebežavėjo, kai jos nebeviliojo jokios 
pagundos, kai ji nebesitikėjo būti laiminga; Eutibidė pamatė 
Spartaką ir jo įsigeidė; jai atrodė, kad lengvai galės patenkinti 
šį savo meilės kaprizą. Iš pradžių krutizanė nė nenutuokė, kur 
ją nuves noras turėti stipruolį gladiatorių. Įkaitusioje vaizduo- 

tėje ji jau iš anksto svaiginosi nauja meile, žadančia dar nepa- 
tirtų malonumų; šis jausmas kaip tik pačiu laiku sutrikdė jau 
nebepakeliamą jos gyvenimo monotoniją. | 

Bet kai iškilo nenumatytos kliūtys, kai Eutibidė pamatė, kad 
Spartakas abejingas jos grožiui, kuriam iki šiol nė vienas vy- | 
ras nepajėgė atsispirti, kai sužinojo, kad kita moteris paviliojo 
mylimą žmogų, nepatenkintas noras ir baisus pavydas užde- 
gė kurtizanės vaizduotę; jos kraujas ėmė virti, o širdis virpėti, 
kaip dar niekad nebuvo virpėjusi, ir - mes jau turėjome progos 
tai matyti - jos begėdiškas geismas virto laukine aistra, kuri 
šios nedoros, energingos ir ryžtingos moters sieloje netrukus 
pasiekė kulminaciją. 
gėtas orgijas; iš jos namų Romoje sklido nešvankios dainos ir 
girtų riksmai, bet Spartako jai taip ir nepavyko išginti iš širdies. 
Ji ėmė keliauti, aplankė Graikiją, savo begėdišku grožiu sukėlė 
daug triukšmo Korinte ir Atėnuose, bet nelemta aistra visur ją 
persekiojo, nuodijo jai gyvenimą; tada ji nusprendė dar kartą 
apsisukti apie gladiatorių, dabar jau grėsmingą karo vadą, su- 
kėlusį engiamuosius prieš Romos viešpatavimą. 

Prabėgo ketveri metai. Spartakas galėjo užmiršti Valeriją, | 
turbūt jau užmiršo, ir Eutibidė pagalvojo, kad dabar pats metas | 
vėl išbandyti trako jausmus. Ji pardavė brangenybes, surinko 
visus savo turtus ir išvyko į gladiatorių stovyklą, pasiryžusi 
su begaliniu pasiaukojimu, kaip Rytų vergė tarnauti žmogui, 
kuris uždegė jos širdyje tokią galingą aistrą. 

Jeigu Spartakas būtų priglaudęs ją prie krūtinės, ji būtų pa- 
sijutusi laiminga ir, ką gali žinoti, ko gero, būtų tapusi padoria 
moterim. Ji būtų atlikusi bet kokį kilnų ir drąsų žygdarbį, kad 
tik laimėtų meilę žmogaus, kuris dabar jai atrodė apgaubtas 
spindinčia pusdievio aureole. 

Ji laukė, tikėjosi, bet, deja... Spartakas antrą kartą ją atstū- 
mė... Eutibidė išėjo iš gladiatorių vado palapinės visa raudona 
iš gėdos, su nevilties ir pykčio ašaromis akyse. 

Kietai sučiaupusi lūpas, ji ėjo kaip nesava per nutilusią sto- 
vyklą, kliuvinėdama už palapinių ramsčių, už stulpų, prie ku- 
rių buvo pririštos arklių aptvaro virvės, kol nė pati nežinoda- 
ma kodėl atsidūrė prie baslių tvoros. Jos galvoje buvo makaly- 
nė, ausyse spengė, ji dorai nesuvokė nei savo išgyvenimų, nei 
ją supančio pasaulio, tačiau kentėjo, be galo kentėjo ir troško 
keršto, ilgo, žiauraus ir kruvino keršto. 

Dvelkė vėsus ir gaivus rytmečio vėjelis. Gležnas Eutibidės 
kūnas, krūtinė, pečiai pašiurpo, ir ji atsipeikėjusi grįžo tikro- 
vėn. Kurtizanė įsisupo į peplo klostes ir tartum lunatikė ap- 
sidairė aplinkui, stengdamasi suvokti, kas atsitiko ir kur ji 
atsidūrė. Pagaliau suprato stovinti tarp aštuntojo legiono pa- 
| lapinių ir patraukė tiesiai į Kvintano gatvę, iš ten pro šeštojo 
ir penktojo legionų būstus išėjo į pagrindinį kelią, kurio gale 
dūlavo jos palapinė. 

Eidama Eutibidė pastebėjo, kad jos rankos kruvinos, ir prisi- 
minė pati jas negailestingai susikandžiojusi; ji sustojo, pakėlė 
pykčiu liepsnojančias žalsvas akis bei kruvinas rankytes aukš- 
tyn ir su baisiausia neapykanta prisiekė visais dangaus dievais 
atkeršyti už tą pažeminimą bei patirtas kančias ir savo krauju, 
apšlaksčiusiu rankas, pasižadėjo kerštingosioms furijoms ir 
pragaro esybėms paaukoti Spartako galvą. 

Rytojaus dieną Spartakas, kuris dar tada, kai prie Fundų 
sutriuškino pretoriaus Anfidijaus Oresto kariuomenę, buvo 
nutaręs, kad Granikas, Kriksas ir Enomajas irgi privalo turėti 
po keturis kontubernalius ryšiui palaikyti, pranešė Enomajui 
siunčiąs jo žinion vieną iš savo kontubernalių. 

Pranešimas Enomajo nenustebino, bet pamatęs, kad tas 
kontubernalis - Eutibidė, milžinas žado neteko; jis ne kartą 
buvo gėrėjęsis gražiu merginos veidu, dailia figūra, bet nie- 
kada nebuvo su ja kalbėjęsis, mat neabejojo, kad graikė - Spar- 
tako meilužė. 

- Kaip?.. Tu?.. - sušuko nustebęs germanas. - Tai tu tas kon- 
tubernalis, kurį Spartakas siunčia mano žinion? 

— Taip, tai aš! - atsakė mergina; blyškus jos veidas buvo susi- 
rūpinęs ir be galo liūdnas. - Kodėl tu taip nustebai? 

— Todėl... todėl... Maniau, kad tu Spartakui labai brangi... 

— O! - karčiai šyptelėjusi, su pašaipa atsakė mergina. - Spar- 
takas baisiai doras ir galvoja tik apie mūsų pergalę. 

- Bet aš maniau, jis vis dėlto pastebėjo, kokia tu graži, pati 
gražiausia iš visų, kada nors teikusių įkvėpimo graikų skulpto- 
riams, pati gražiausia iš visų, kada nors gyvenusių po Graikijos 
dangum. 

Eutibidės grožis, matyt, smarkiai trenkė Enomajui į galvą, | 
jeigu šis lokys pasidarė švelnus kaip avinėlis, šis netašytas lau- 
kinis pavirto galantišku kavalierium. 

- Tikiuosi, tu neimsi man suokti apie meilę! Atvykau čia ko- 
voti su engėjais; dėl šio švento reikalo atsisakiau turtų, meilės, 
prabangos ir malonumų. Mokykis iš Spartako būti blaivus ir 
santūrus. 

Išdidžiai pasakiusi šiuos žodžius, kurtizanė atsuko germa- 
nui nugarą ir nuėjo į gretimą palapinę, kurioje gyveno jo kon- 
tubernaliai. 

- Prisiekiu Frėjos, visų daiktų motinos, dievišku grožiu, ši 
mergina ne mažiau graži ir išdidi negu pati gražiausia ir iš- 
didžiausia valkirija! - sušuko Enomajas, priblokštas graikės 
grožio bei manierų; ir ūmai su jam nebūdingu švelnumu ėmė 
galvoti apie dailias merginos kūno formas, mielą veiduką. 

Nesunku suprasti, ką buvo sumaniusi Eutibidė: apsukti iš- 
didžiam germanui galvą. Koks viso to tikslas - niekas nebūtų 
galėjęs pasakyti... Matyt, germano meilė siejosi su keršto pla- 
nais, kurie brendo graikės širdyje. 

Kad ir kaip ten buvo, aišku viena, jog tokiai moteriai kaip 
Eutibidė, ne tik be galo gražiai ir patraukliai, bet ir gundymo 
mene neturinčiai lygių, buvo vieni juokai įvilioti į savo žaban- 
gas netašytą naivuolį germaną; netrukus jis atsidūrė visiškoje 
jos valdžioje. 

Tuo tarpu Spartakas Venuzijos stovykloje uoliai mokė karo 
meno du naujus legionus. Lygiai po aštuoniolikos dienų nuo 

Spartako ir konsulo Marko Terencijaus Lukulo pasikalbėjimo 
šiems legionams į gladiatorių stovyklą buvo pristatyta dešimt 
tūkstančių šarvų, skydai, kardai ir ietys mainais už keturis 
tūkstančius belaisvių, kuriuos beginklius gladiatoriai išsiuntė 
į Romą. 

Kai tik du paskutinieji legionai buvo apginkluoti, vieną išjų, 
vienuoliktąjį, suformuotą iš galų, Spartakas prijungė prie Krik- 
so keturių legionų korpuso, o kitą, sudarytą iš trakų, perleido 
Graniko žinion. Gladiatorių vadas paliko Venuzijos stovyklą ir 
trumpais žygiais patraukė į Apuliją. Iš pradžių jis nužygiavo į 
Barijų, paskui sutojo prie Brundizijaus, didžiausio ir svarbiau- 
sio romėnų karo uosto Adrijos pajūry. 

Per šį du mėnesius trukusį žygį tarp romėnų ir gladiatorių 
„ neįvyko jokių rimtesnių kautynių, nes kai kurie miestai taip 
silpnai priešinosi Spartakui, kad tą pasipriešinimą vadinti kau- 
tynėmis netinka. 

Rugpjūčio gale Spartakas pasitraukė nuo galingų sienų sau- 
gomo Brundizijaus, kurio nė nebandė paimti, ir įsirengė sto- 
vyklą netoli Gnacijos, strateginiu atžvilgiu patogioje vietoje, 
kurią jis kaip visada dar labiau įtvirtino, iškasdamas aplinkui 
gilius ir plačius griovius, mat buvo nusprendęs čia peržiemoti, 
juoba kad derlinga šios provincijos žemė, vešlios ganyklos ir 
gausios galvijų kaimenės užtikrino jo kariuomenei pakanka- 
mai maisto. 

Pastaruoju metu gladiatorių vadas vis suko galvą, ką čia pa- 
darius, kad jo pradėtas karas kuo greičiau duotų vaisių. Nuo- 
dugniai viską apsvarstęs, jis sukvietė savo vadus į slaptą kari- 
nį pasitarimą; po ilgų diskusijų buvo priimtas, matyt, svarbus 
sprendimas, bet gladiatorių stovykloje niekas apie jį nežinojo. 

Naktį po šio pasitarimo, užsibaigusio vakarop, Eutibidė nu- 
siėmė ginklus, pusiau įsisupo į peplą, sumaniai apnuogindama 
pečius bei krūtinę, ir patogiai atsisėdo ant suolo savo palapinėje. 

Maža varinė lempelė, pakabinta ant palapinės ramsčio, sklei- 
dė blausią šviesą. 

Balta kaip drobė Eutibidė sėdėjo įsmeigusi niūrų ir piktą 
žvilgsnį į palapinės angą, į kurią, rodės, buvo nukreiptas visas 
jos dėmesys, nors iš tiesų jai galvą kvaršino visai kitokios, kur 
kas rimtesnės mintys. 

Staiga ji pašoko ir sulaikiusi kvapą ėmė klausytis; pasigirdo 
žingsniai, jie tolydžio vis artėjo, ir Eutibidės akyse blykstelė- 
jo džiaugsmas: palapinės link ėjo žmogus, kurio ji nekantriai 
laukė. | 

Netrukus palapinės angoje pasirodė milžiniška Enomajo fi- 
gūra; jis turėjo smarkiai pasilenkti, kad galėtų įeiti į Veneros 
šventyklą - germanas juokais taip vadino Eutibidės būstą. 

Prisiartinęs prie kurtizanės, milžinas atsiklaupė ir suėmęs 
jos rankas pakėlė prie lūpų: 

- O mano dieviškoji Eutibide! - tarė jis. 

Nors ir klūpėdamas, Enomajas buvo visa galva aukštesnis 
už sėdinčią ant suolo mergaitę; tik pritūpęs ant užkulnių jis 
galėjo mažomis juodomis savo akutėmis pažvelgti gražuolei į 
veidą. 

Šios dvi galvos sudarė nepaprastą kontrastą: taisyklingi Eu- 
tibidės bruožai, balta skaisti oda išryškino tamsaus Enomajo 
veido šiurkštumą, o sutaršyti jo plaukai ir susivėlusi pelenų 
spalvos barzda dar labiau pabrėžė dailiosios kurtizanės rusvų 
kasų grožį. 

— Ar ilgai truko pasitarimas? - paklausė Eutibidė, lipšniai 
žiūrėdama į milžiną germaną, tupintį prie jos kojų. 

- Ilgai... deja, pernelyg ilgai, - atsakė Enomajas. - Pasakysiu 
atvirai, man labai įgriso tie pasitarimai. Aš ginklo žmogus ir, 
prisiekiu Toro žaibais, visi tie plepalai man tik kraują gadina. 

- Bet juk Spartakas taip pat veiklus žmogus, ir jeigu drąsą de- 
rina su atsargumu, tai, man rodos, tik į sveikatą mūsų reikalui. 

— Kas tiesa, tai tiesa... aš to neneigiu... bet, juo dėtas, eičiau 
tiesiai į Romą. 

- Beprotiška mintis! Tik tada, kai mūsų bus bent du šimtai 
tūkstančių, galėsime ryžtis tokiam žygiui. 

Abu nutilo. Enomajas žiūrėjo į graikę taip meiliai ir švelniai, 
kad tik stebėtis reikėjo tokiais šio netašyto stuobrio, šio milži- 
niško kerėplos sugebėjimais. 

Eutibidė stengėsi vaizduoti karštai jį mylinti, nors, žinoma, 
taip nebuvo, ir pasitelkusi visą savo patirtį, glamonėjo ir gundė 
naivuolį germaną. 

- Šiandien pasitarime jūs svarstėte rimtus ir svarbius reika- 
lus? - lyg tarp kitko išsiblaškiusi paklausė graikė. 

- Taip... rimtus ir svarbius... jie šitaip sako... Spartakas ir 
Granikas... 

- Tikriausiai aptarėte ateinančio pavasario karo veiksmų 

planą?.. 

— Ne visai... bet tai, apie ką kalbėjome, su planais tiesiogiai 
susiję. Mes svarstėme... oi!.. - šūktelėjo jis susizgribęs. - Mes 
juk davėme šventą priesaiką niekam nesakyti, kas ten buvo nu- 
tarta. O aš dabar nejučia vos visko neišplepėjau. 

- Juk ne priešui kalbi apie jūsų planus... tikiuosi. 

- O mano dievinamoji Venera... Nejaugi tu galėjai pagalvoti, 
kad aš tavimi nepasitikiu, jeigu nesakau, ką nutarėme? 

- Tik to dar betrūko! - sušuko pasipiktinusi graikė. - Prisie- 
kiu Delfų Apolonu! Nejaugi po to, kai aš engiamųjų reikalui pa- 
aukojau visus savo turtus, kai atsisakiau prabangaus gyvenimo 
„ drjo teikiamų malonumų, kai aš, silpna mergaitė, tapau laisvės 
kariu, tu ar kas nors kitas išdrįs abejoti mano ištikimybe? 

- Tesaugo mane Odinas!.. Būk tikra, kad aš einu iš proto ne 
tik dėl dangiško tavo grožio, bet ir dėl kilnios, išdidžios šir- 
dies... Aš tave taip gerbiu, taip tavim pasitikiu, kad, nepaisyda- 
mas duotos priesaikos, noriu papasakoti apie... 

— Ne, ne, jokiu būdu! - tarė mergaitė, apsimetusi, jog dar 
labiau supyko, ir ėmė muistytis, norėdama išvengti germano 
glamonių. - Kas man darbo jūsų paslaptys! Nieko apie jas ne- 
noriu Žinoti... visai nieko... 

- Štai tu ir vėl pyksti... Kuo gi aš tave įžeidžiau?.. O mano 
dievaite!.. - nuolankiai, kone pro ašaras kalbėjo Enomajas, mei- 

liai glamonėdamas Eutibidę. - Būk gera, išklausyk mane... ži- 
nok, kad... 

- Tylėk, tylėk, nenoriu, kad tu sulaužytum priesaiką ir sta- 
tytum į pavojų mūsų reikalą, - pašaipiai tarė kurtizanė. - Jeigu 
tu manim tikėtum... jeigu mane gerbtum... jeigu mylėtum, kaip 
sakai... jeigu aš tau būčiau, kaip tu man, tavęs paties dalis... 
tu suprastum, kad ta priesaika tave įpareigoja saugoti paslaptį 
nuo kitų, tik ne nuo manęs... jeigu aš, anot tavęs, esu tavo šir- 
dis ir tavo mintys... Bet tu manęs nemyli ta tyra begaline mei- 
le, kuri mylimąjį sudievina, o mylintįjį padaro vergu... tu myli 
tik prakeiktą mano grožį, trokšti tik mano pabučiavimų... o ta 
nuoširdi, didžiulė meilė, kurios aš tikėjausi, buvo tik iliuzija... 
tiktai sapnas... 

Eutibidės balsas ėmė virpėti, akyse sublizgo ašaros, ir pa- 
galiau mergina prapliupo veidmainiškai raudoti. 

Kurtizanės koketavimas ir vaidyba padarė kaip tik tokį 
įspūdį, kokio ji ir tikėjosi; per du paskutinius mėnesius ji ne 
kartą buvo išbandžiusi savo kerų poveikį Enomajui. 

Milžinas visai galvos neteko; baisiausiai praskydo, puo- 
lė bučiuoti merginai kelius ir kojas, iš susijaudinimo vos ap- 
versdamas liežuvį maldavo atleisti, saikstėsi jos neįtarinėjąs; 
karštais ir nuoširdžiais žodžiais tikino mylįs ją labiau už save, 
garbinąs kaip šventąją, kaip deivę nuo to laiko, kai pamatė ją 
savo palapinėje. O kadangi kurtizanė vis dar dėjosi supykusi ir 
sakė nenorinti žinoti svetimų paslapčių, germanas ėmė šauktis 
visų savo religijos dievų ir šoko karštai prašyti merginą, kad ji 
išklausytų, tikindamas, jog nuo šiolei, nors ir kokia priesaika 
būtų supančiotas, Eutibidei patikėsiąs kiekvieną paslaptį, nes ji 
esanti jo širdis, jo gyvenimas... 

Ir jis trumpai atpasakojo merginai viską, kas buvo kalbė- | 
ta gladiatorių vadų susirinkime; pranešė, kaip, apsvarsčius 
Spartako samprotavimus apie būtinybę turėti savo pusėje dalį 
patricijų iš skendinčios skolose, trokštančios permainų bei lin- 
kusios maištauti romėnų jaunuomenės, buvo nutarta rytoj pat 

išsiųsti patikimą kurjerį pas Katiliną ir paprašyti, kad jis imtųsi 
vadovauti gladiatorių kariuomenei; šį pavedimą savo noru su- 
tiko atlikti Rutilijus. 

Nors Eutibidė ir pasiekė tikslą, apsimetinėjimu ištraukusi iš 
germano visas paslaptis, tačiau dar kurį laiką pūtėsi, dėjosi ne- 
patenkinta, bet greitai pralinksmėjo ir nusišypsojusi atsigręžė į 
Enomają, kuris išsitiesė ant žemės paslikas ir, užsidėjęs graikės 
kojytes ant galvos, kalbėjo: 

- Štai... Eutibide... aš tavo vergas... mindžiok mane... gulintį 
“prieš tave dulkėse... Mano galva - suolelis tavo kojoms. 

- Kelkis... kelkis, mylimas mano Enomajau, - neva sumi- 
šusi droviai tarė kurtizanė; jos veidas švietė iš džiaugsmo, o 
akys, įsmeigtos į tysantį prie jos kojų milžiną, žiauriai spindė- 
jo. - Kelkis, čia tau ne vieta, kelkis... ir eikš pas mane... arčiau 
prie mano širdies... 

Taip sakydama, ji paėmė gladiatorių už rankos ir švelniai 
patraukė prie savęs; šis pašoko, čiupo mergaitę į glėbį, pakėlė 

ant rankų ir taip aistringai ėmė bučiuoti, kad vos neuždusino. 
Kai Eutibidei pagaliau pavyko šiaip taip prakalbėti, ji tarė: 

— Dabar... palik mane... aš turiu eiti pažiūrėti savo arklių, 
mat kasdien šiuo metu tikrinu, ar Zenokratas jais pasirūpino... 
pasimatysime vėliau... kai stovykloje viskas nurims. Paryčiais 
kaip visada ateisi į mano palapinę... Atmink, niekas neturi ži- 
noti apie mūsų meilę... Niekas, niekas... ypač Spartakas! 

Germanas klusniai pastatė graikę ant žemės ir, paskutinį 
sykį karštai ją pabučiavęs, išėjo į netoli stovinčią savo pa- 
 lapinę... 

Po kelių minučių išėjo ir Eutibidė. Ji pasuko į palapinę, kur 
šalia arklių gyveno du iki karsto lentos jai ištikimi tarnai. 

„Taip, taip!.. Neblogai sumanyta... neblogai, - galvojo ji 
sau. - Jie nori pastatyti vergų kariuomenės priešaky Katili- 
ną!.. Tai reikštų sutaurinti tiek armiją, tiek patį sukilimą... Su 
juo patrauktų patys žymiausi ir drąsiausi Romos patricijai... 
„ Ko gero, pakiltų į kovą visi Tiberio plebėjai... ir pasmerktas 

žlugti vergų sukilimas išaugtų į rimtą pilietinį karą, kurio pa- | 
sekmė, reikia manyti, būtų visiškai nauja Romos valstybinė 
santvarka... Nėra ko dėti vilčių, kad Spartako įtaka susilp- 
nės, Katilinai tapus vadu. Katilina per daug protingas, kad 
nesuprastų, jog be Spartako jis nė vienos dienos nesugebėtų 
išlaikyti gladiatorių laukinių gaujų... Ne... ne!.. Man tai ne- 
tinka... ir šaunusis, dorybingasis Spartakas šį kartą prašaus 
pro šalį!“ 

Taip galvodama, ji priėjo prie ištikimų tarnų palapinės, pa- 
sivedėjo Zenokratą į nuošalią vietą ir ėmė greitai kalbėtis su juo 
graikiškai. 

Jei kas ankstų kitos dienos rytą būtų ėjęs Gnacijos konsulų 
keliu, vedančiu iš Brundizijaus į Beneventą, būtų pamatęs liek- 
ną, bet tvirtai sudėtą jaunuolį, apsirengusį paprasta šiurkščios 
nedažytos gelumbės tunika su plačia tamsia penula ant pečių 
ir kailine kepure ant galvos. Apžergęs grakštų Apulijos veislės 
bėrį, jaunikaitis smagia risčia jojo nuo Gnacijos link Barijaus. Jei 
kas būtų jaunuolį sutikęs ir atkreipęs dėmesį į atvirą įdegusi jo 
veidą, į tai, koks šis vyrukas patenkintas, ramus, nerūpestin- 
gas, būtų nusprendęs jį esant pasiturintį apylinkės žemdirbį, 
savo reikalais vykstantį į Barijaus turgų. 

Po trijų valandų keleivis atjojo į pašto stotį, esančią maždaug 
pusiaukelėje tarp Gnacijos ir Barijaus; ten jis sustojo pašerti ar- 
klio ir pasistiprinti pats. 

- Sveikas, drauguži, - tarė jis stoties šeimininko tarnui, at- 
ėjusiam paimti arklio. 

Jaunuolis nušoko žemėn ir, išvydęs ant namų slenksčio pa- 
sirodžiusį storą raudonskruostį žaliūką, pridūrė: 

- Tegloboja dievai tave ir tavo šeimą! 

- Telydi tave kelyje Merkurijus! Nori pailsėti ir pasistiprinti 
po ilgos kelionės? Sprendžiant iš to, koks nuvargęs tavo Apu- 
lijos gražuolis, matyt, būsi iš toli. . 

- Jau šešios valandos be poilsio, - atsakė keleivis ir staiga 
pridūrė: - Tau patinka mano žirgas? Puikus, ar ne? 

- Prisiekiu dieviškojo Pegaso sparnais, gražesnio arklio dar 
nesu matęs! 

- Vargšelis!.. Dievai žino, kas iš jo liks po mėnesio! - atsidu- 
so keleivis, žengdamas į stoties šeimininko namus. 

- Kodėl gi? - paklausė tasai, eidamas svečiui iš paskos. Jis 
pasiūlė keleiviui atsisėsti ant suolo už vieno iš trijų pasieniais 
stovinčių staliukų. — Gal ko nors užkąsi? - paklausė šeiminin- 
kas. — O kodėl tas vargšas arklys... Gal išgersi seno formijaus? 
Ne vynas, o Jupiterio nektaras!.. O kodėl tavo arklys po mėne- 
sio bus toks nusivaręs?.. Ką tu pasakytum apie ėriuko šlaunies 
kepsnį?.. Ėriukas švelnus ir saldus kaip pienas, kuriuo jį maiti- 
no motina. Galiu tau pasiūlyti dar ir skanaus sviesto... Šviežio 
sūrio, virpančio lyg rasos lašas ant šlapios žolytės, kurią ėdė 
karvės... jis suslėgtas iš jų pieno... O tasai vargšas arklys, apie 
kurį tu ką tik sakei... 

Keleivis pakėlė galvą ir pusiau su nuostaba, pusiau su pa- 
šaipa žvilgtelėjo į stoties šeimininką, kuris sukosi, triūsė aplink 
stalą ir be atvangos plepėjo, neturėdamas kada nė pažiūrėti į 
svečią. 

Šeimininko plepėjimą nutraukė naujas atvykėlis, ką tik nu- 
šokęs žemėn nuo stambaus karštakraujo eržilo; garuojančios 
gyvulio šnervės, putoti žąslai ir trūkčiojantys šonai rodė jį be 
poilsio bėgus ilgą kelią. 

Naujasis keleivis buvo aukštas, stambus, tvirto sudėjimo 
kokių keturiasdešimties metų vyras; įdegęs bebarzdis jo veidas 
atrodė gana protingas; sprendžiant iš drabužių, jis galėjo būti 
vergas ar atleistinis, tarnaujantis turtingoje ir aukštos kilmės 
šeimoje. 

-Telydi tave dievai! - pasveikino stoties šeimininkas jeinan- 
tį keleivį. - Tesuteikia jie puikiajam tavo žirgui jėgų; jis atrodo 
labai stiprus, bet jeigu tu jį ir toliau taip varysi kaip šiandien, 
ilgai netvers. Ar iš toli joji?.. Gal prisėsi ir pasistiprinsi? Turiu 
ėriuko šlaunies kepsnį... Ėriukas švelnus kaip žolytė, kurioje 
ganėsi jo motina. Kelias buvo ilgas, ir tu taip skubėjai... matyt, 

iš toli joji... Galiu tau pasiūlyti seno formijaus, jis nė kiek ne 
prastesnis už nektarą, kurį ragauja patsai Jupiteris... Kas gali 
būti maloniau už puoduką gero stipraus vyno po tokios ilgos 
kelionės, o juk tu sukorei nemažai mylių, ar ne tiesa? Aš tau 
dar duosiu nuostabaus sviesto ir sūrio... kas per skanumas, pa- 
matysi!.. Betgi sėskis, tu juk turbūt labai pavargęs... 

- Nuo tavo plepalų!.. Prisiekiu Saturnu, kad nuo jų mane jau 
vemti verčia! - išvestas iš kantrybės, šiurkščiai atkirto naujasis 
keleivis. 

- Būtų daug geriau, kad tu, užuot kimšęs mums skrandžius 
kvailais klausimais ir liaupsinęs savo patiekalus, imtum ir iš 
tikrųjų atneštum ėriuko kepsnį, sviesto, sūrio, vyno... — tarė 
pirmasis keleivis ir grįžtelėjęs į naujai atvykusį pridūrė: - Ar 
ne tiesą sakau? 

- Sveikas! - tarė vergas ar atleistinis; nusilenkęs žemdirbiui, 
jis pagarbiai pridėjo rankas prie lūpų. - Kas tiesa, tai tiesa. 

Tai sakydamas, jis sėdo už stalo, o stoties šeimininkas, pa- 
galiau baigęs ruoštis, tarė: 

- Tuoj jus aptarnausiu!.. Po valandėlės patys galėsite spręsti, 
ar aš, girdamas savo virtuvę, iš tiesų tik tuščiai aušinau burną. 

Ir jis išėjo. 

- Šlovė aukščiausiajam Jupiteriui Išvaduotojui, — tarė žem- 
dirbys, - kad jis pagaliau mus išgelbėjo nuo kvailų to subobė- 
jusio vyro plepalų. 

- Tikrai įkyrus žmogus, - pritarė atleistinis. 

Tuo dviejų keleivių kalba ir pasibaigė. 

Tuo metu, kai atleistinis, rodės, visas buvo paskendęs savo 
mintyse, Apulijos žemdirbys, žaisdamas gulinčiu ant suolo 
peiliu, įdėmiai jį stebėjo. 

Grįžo šeimininkas ir kiekvienam ant atskiro padėklo atnešė 
žadėtą ėrienos kepsnį, ir abu keleiviai ėmė su dideliu apetitu 
šveisti. Jiems bevalgant, buvo pastatyta kiekvienam po taurę | 
išgirtojo formijaus, kuris svečiams nors neatrodė vertas Jupite- 
rio stalo, vis dėlto bent iš mandagumo buvo pripažintas gana 

neblogu, kad neužsigautų tokiais gražiais žodžiais jį išliaupsi- 


nęs šeimininkas. 

— Vadinasi, - tarė Apulijos žemdirbys, baigęs doroti keps- 
nį, - tau patinka mano arklys, tiesa? 

- Prisiekiu Herkuliu!.. Ar jis man patinka?.. Kurgi ne... Gry- 
naveislis apulas... grakštus... karštas... Kokios jo strėnos!.. Kaip 


“ dailiai išriestas sprandas!.. O kojos laibos, kaip styga virpa... Jis 


turi visas Apulijos veislės teigiamybes. Jau daugiau kaip dvi- 
dešimt metų esu šios stoties šeimininkas ir, turiu jums pasaky- 
ti, apie arklius šį tą nutuokiu; kita vertus, aš pats iš Apulijos ir 
puikiai žinau mūsų arklių pranašumus bei trūkumus. Įsivaiz- 
duokite... 

- Ar tu man už jį duotum kurį nors vieną iš savo dvidešim- 
ties arklių? — netekęs kantrybės, pertraukė jį žemdirbys. 

- Iš keturiasdešimties, pilieti, iš keturiasdešimties, nes mano 


stotis yra pirmos, o ne paskutinės klasės, ir Žinai... 


- Na, tai ar duosi man vieną iš tų keturiasdešimties, šimto, 


tūkstančio arklių, stovinčių tavo arklidėse? - supykęs riktelėjo 


apulas. - Kad tau liežuvis nudžiūtų, prisiekiu Eskulapijumi! 

— E... matai... pasakysiu, kad... keisti arklį, kurį gerai pažįs- 
tu... į kitą... nors ir gražų... nors iš pažiūros ir jauną... bet kurio 
aš nepažįstu... - nekreipdamas dėmesio į apulo pyktį, sutrikęs 
kalbėjo stoties šeimininkas, kasydamasis ausį. - Man tai nela- 
bai patinka... jeigu nori žinoti, prieš penkerius metus man kaip 
tik atsitiko... 

- Bet aš nė nemanau arklio mainyti, nemainyčiau jo į patį 
geriausią, kokį tik tu turi: aš noriu jį palikti kaip užstatą... Tu 
man duosi arklį, aš nujosiu ligi artimiausios stoties, ten jį pa- 
liksiu, paimsiu kitą ir taip toliau, kol atvyksiu... 

Apulas staiga nutilo ir, nepatikliai žvilgtelėjęs ne į plepųjį 
stoties šeiminininką, o į tyliai sėdintį orųjį atleistinį ar vergą, 
užbaigė: 

— Kol atvyksiu, kur man reikia... Grįždamas atgal darysiu tą 
patį ir pasiimsiu iš tavęs savo Ajaką; toks mano bėrio vardas... 

- O, dėl jo nesirūpink: rasi savo bėrį atšertą, žvilgantį ir svei- 
ką. Arklius prižiūrėti aš moku... Na, matai, iškart atspėjau, kad | 
tu skubi ir turi toli joti... Tikriausiai į Beneventą? 

- Galbūt, - šyptelėjęs atsakė apulas. 

— O gal net į Kapują? 

- Galbūt. 

— Kas žino, kas žino, gal tu joji net į Romą? 

- Galbūt. 

Abu nutilo. 

Apulijos žemdirbys, girdamas šeimininko sviestą ir sūrį, su 
šypsena žiūrėjo į geraširdį plepį, kuris stovėjo ištįsusiu veidu, 
nusivylęs visais tais „galbūt“, toli gražu nenumalšinusiais jo 
smalsumo. 

- Na, ko gi tu nutilai? - paklausė keleivis. - Gal aš joju į Kor- 
finijų, Askulą, Kameriną, galų Seną, Raveną?.. O kodėl man ne- 
nujojus į Falerijus, Spolecijų, Kortoną, Arecijų, Florenciją? Pas 
galų bojus ar pas ligūrus? O kodėl man... 

- Telydi mane didysis Jupiteris! Ar tik nesityčioji iš manęs? - 
paklausė įsižeidęs stoties šeimininkas. 

- Aš pajuokavau, - geraširdiškai šypsodamasis atsakė žem- 
dirbys ir atkišo šeimininkui taurę, sklidiną Formijaus vyno. - 
Išgerk iš draugystės taurės ir neįsižeisk, aš tik pajuokavau ir 
pakursčiau tavo smalsumą. Tu, atrodo, neblogas žmogus... tik 
plepus ir toks smalsus, kad net keista... 

- Aš ne iš piktos valios, - atsakė geraširdis šeimininkas, - ir, 
prisiekiu visais dangaus ir pragaro dievais, esu doras ir teisin- 
gas Žmogus... tenumiršta maru mano žmona ir vaikai, jeigu 
meluoju! 

- Nesišauk nelaimės, aš tavim tikiu. Gerk! 

- Linkiu tau laimingos kelionės ir sėkmės, — tarė stoties 
šeimininkas ir, gurkštelėjęs porą kartų iš taurės, grąžino ją 
apului. 

Apulas taurės neėmė ir pasakė: 

— Duok ją šitam keleiviui, tik pirma išgerk į jo sveikatą. 

Ir kreipdamasis į atleistinį pridūrė: 
- Tu tikriausiai atleistinis? 


- Taip, - pagarbiai atsakė šis galingo sudėjimo vyras, - esu 
Manlijaus Imperiozo šeimos atleistinis... 

- Garsi ir sena giminė, - tarė stoties šeimininkas, — vienas 
iš jos prosenių, Markas Manlijus Vulsonas buvo konsulas du 
šimtai aštuoniasdešimtaisiais Romos metais, o kitas... 

- Aš vykstu į Romą pranešti Titui Manlijui apie nuostolius, 
maištininkų gladiatorių padarytus jo vilai prie Brundizijaus. 

- A!.. gladiatoriai! - krūptelėjęs tyliai ištarė stoties šeiminin- 
kas. — Vardan Jupiterio Statoriaus, nekalbėkite apie juos! Mane 
ir dabar šiurpas krečia tik pagalvojus, kaip prieš du mėnesius 
jie pro čia žygiavo į Brundizijų... 

- Tebūnie prakeikti jie ir niekingas jų vadas! - karštai sušu- 
ko apulas, iš visų jėgų trenkdamas kumščiu į stalą. 

Paskui jis paklausė stoties šeimininką: 

- Ir daug nuostolių jie tau pridarė? 

- Tiesą sakant, ne... Nemeluojant reikia pripažinti, kad... jie 
pagarbiai elgėsi su manim ir mano šeima... paėmė iš manęs 
keturiasdešimt arklių... bet sumokėjo už juos auksu... Žinoma, 
arkliai buvo verti daugiau... bet... galėjo ir blogiau būti... 

- Juk jie, - pertraukė šeimininką atleistinis, -puikiausiai ga- 
lėjo nusivesti arklius, nieko tau nedavę. 

— Be abejo! Turiu pasakyti, kad šis siaubingas karas daro 
Romos piliečiams gėdą, - vis dar tyliai ir baimingai tarė sto- 
ties šeimininkas. - Kad jūs būtumėt matę, kaip jie pro čia ėjo!.. 
Milžiniška kariuomenė!.. Galo nebuvo matyti!.. O kaip sutvar- 
kyta!.. Žinoma, nedera lyginti šauniuosius mūsų kareivius su 
tais plėšikais, bet man atrodo, kad jų legionai niekuo nesiskiria 
nuo mūsų... 

— Kalbėk be užuolankų, - pertraukė jį atleistinis, - gal ir ne- 
derėtų taip sakyti, bet reikia būti teisingam: Spartakas - didelis 
karo vadas, jeigu sugebėjo iš šešiasdešimties tūkstančių vergų 
ir gladiatorių suorganizuoti tokią disciplinuotą ir galingą ka- 
riuomenę. 

- Prisiekiu Romos Santarvės dievais! - nustebęs ir pasipik- 
tinęs sušuko Apulijos žemdirbys, kreipdamasis į atleistinį. — 
Kaip? Niekšas gladiatorius apiplėšė tavo šeimininko ir gerada- 
rio vilą, o tu, begėdi, drįsti jį ginti ir liaupsinti jo dorybes? 

- Vardan aukščiausiojo Jupiterio, kaip tu gali taip manyti! 
pagarbiai ir nusižeminęs tarė atleistinis. - Aš taip nesakiau! Be 
to, žinok, kad gladiatorių legionai visai neapiplėšė mano šei- 
mininko vilos... . 

— Kodėl gi tada sakeisi vykstąs į Romą pranešti Titui Manli- 
jui Imperiozui apie rimtus nuostolius, kuriuos jo vilai padarė 
gladiatoriai? 

- Bet nuostolius, kuriuos aš minėjau, gladiatoriai padarė 
ne mano pono rūmams ir ne jo žemėms... Aš tik norėjau jam 
pranešti, kad pabėgo penkiasdešimt keturi iš šešiasdešimties 
viloje buvusių vergų. Visus juos paleido gladiatoriai, palikda- 
mi teisę patiems nuspręsti, ar stoti į jų gretas, ar likti prie savo 
pono. Iš šešiasdešimties tik šeši, seniai ir invalidai, pasiliko su 
manimi viloje, kiti patraukė į Spartako stovyklą. Tavo many- 
mu, tai maži nuostoliai? Kas dabar dirbs, kas ars, sės, karpys 
vynuogynus, kas ims derlių mano pono dvare?.. 

- Į erebą Spartaką ir gladiatorius! — išdidžiai ir su panieka 
šūktelėjo Apulijos žemdirbys. - Išgerkime už jų galą ir mūsų 
gerovę. 

Kai stoties šeimininkas vėl gurkštelėjo į atleistinio sveika- 
tą, šis išgėrė už savo pašnekovų sėkmę ir padavė taurę apului, 
kuris savo ruožtu ją pakėlė, linkėdamas laimės šeimininkui ir 
atleistiniui. 

Tada apulas užsimokėjo ir pakilo eiti į arklidę išsirinkti 
arklio. 

- Luktelk valandėlę, gerbiamas pilieti, - sulaikė jį stoties šei- 
mininkas. - Aš nenoriu, kad būtų šnekama, jog padorus žmo- 
gus užsuko į Azeliono stotį ir negavo svečio lentelės. 

Jis išėjo iš kambario, palikdamas žemdirbį ir atleistinį 
vienus. 

— Matyt, jis tikrai padorus žmogus, - tarė atleistinis. 

- Be abejonės, - atsakė apulas; pražergęs kojas, susidėjęs už 
nugaros rankas, jis stovėjo tarpdury, siūbuodamas nuo užkul- 
nių ant pirštų galų, ir niūniavo Samnijaus, Kampanijos ir Ap- 
ulijos piemenų mėgstamą dainelę dievo Pano garbei. 

Netrukus grįžo Azelionas, nešinas medine lentele su joje 
įrašytu savo vardu. Jis perlaužė ją per vidurį ir tą dalį, kurioje 
liko antroji jo vardo pusė „lionas“, atidavė apului. 

- Šią lentelės pusę duodu ne šiaip sau: parodęs ją pašto sto- 
čių šeimininkams, gausi geriausius arklius ir visa, ko tau reikės 
kelionėje, kaip ir kiti mano svečiai, kuriems buvau ją davęs. 
Atsimenu, prieš septynerius metus pro čia jojo Kornelijus Chri- 
zogonas, šviesiausiojo Sulos atleistinis... 

- Iš visos širdies tau dėkoju, - tarė apulas, pertraukdamas 
Azelioną, - už paslaugas, ir būk tikras, kad, nepaisant bega- 
linio tavo plepumo, Porcijus Mutilijus, Gnacijos pilietis, neuž- 
mirš, ką gero esi jam padaręs, ir tu visada galėsi pasikliauti jo 
draugyste. 

- Porcijus Mutilijus!.. - pakartojo Azelionas. - Gerai. Kad 
neužmirščiau tavo vardo, aš jį įrašysiu į papiruso knygą... juk 
per stotį kasdien pereina šitiek žmonių... įvairiausiais vardais, 
įvairiausiais reikalais... nesunku ir... 

Jis vėl išėjo, bet netrukus grįžo ir palydėjo Porcijų Mutilijų į 
arklidę rinktis arklio. 

Tuo tarpu atvyko dar vienas keleivis, sprendžiant iš drabu- 
žių - kažkieno tarnas; jis pats nuvedė savo arklį į tvartą, kur 
Porcijus Mutilijus, jau išsirinkęs žirgą, žiūrėjo, kaip arklininkas 
ji balnoja. 

Atvykėlis, taręs Porcijui ir Azelionui įprastinį „sveiki“, pats 
pastatė savo gyvulį vienoje iš perdarynių prie marmuro ėdžių, 
einančių pagal arklidės sienas, išžabojo, nuėmė balną ir padėjo 
po snukiu maišelį avižų. 

Tarnui triūsiant prie gyvulio, į arklidę įžengė Manlijaus Im- 
periozo atleistinis; priėjęs prie savo žirgo, ėmė meiliai jį glostyti 

ir, Porcijui Mutilijui bei Azelionui nematant, mirktelėjo naujam 
atvykėliui. 

Šisai, apliuobęs arklį, pasuko į duris ir, eidamas pro atleisti- 
nį, apsimetė tik dabar jį pamatęs bei pažinęs ir sušuko: 

— Ol.. Prisiekiu Kastoru!.. Lafrenijus!.. 

— Ką aš matau!.. - staiga atsisukęs, tarė atleistinis. —- Krebri- 
kas!.. Tu čia?.. Iš kur keliauji? 

- O tu kur trauki?.. Aš iš Romos į Brundizijų. 

—- O aš iš Brundizijaus į Romą. 

Šis pažįstamų susitikimas ir garsus pokalbis atkreipė Por- 
cijaus Mutilijaus dėmesį, ir jis ėmė slapčia stebėti tarną su at- | 
leistiniu. Šie, pamatę, kad Mutilijus į juos žvilgčioja ir klausosi, 
ką jie šneka, pritilo ir greit išsiskyrė, paspaudę vienas kitam 
rankas. Tačiau Porcijus, apsimetęs, kad nori išeiti ir visai jais 
nesidomi, prisiartino prie vyrų ir vis dėlto išgirdo paskutinius 
žodžius: 

- Prie šulinio! 

Tarnas išėjo iš arklidės, o atleistinis toliau glostė savo arklį. 
Išėjo ir Porcijus, niūniuodamas gladiatorių dainelę: 


Murklys ją gudrumu pranoko — 
Jis mikliai prie pelės prišoko 
Ir čiupt už uodegos. 


Atleistinis Lafrenijus irgi tyliai dainavo kažkokią dainelę, 
tiktai graikiškai. 

Kai tik Porcijus Mutilijus atsidūrė lauke, jis tarė Azelionui: 

- Luktelk manęs... aš greit grįšiu. 

Nuėjęs prie stoties šeimininko namo kampo, jis bėgte nu- | 
bėgo į kitą pusę. Ten iš tikrųjų buvo šulinys, iš kurio gyventojai 
semdavo vandenį daržui laistyti. Porcijus atsitūpė už apskrito 
rentinio iš daržo pusės. 

Palaukęs kokias tris minutes, jis išgirdo iš dešinės nuo namo 
einančio Žmogaus žingsnius; beveik tuo pat metu pasigirdo 
žingsniai iš kairės. 

- Na? - paklausė Lafrenijus, kurio balsą Porcijus iškart 
pažino. 
- Aš sužinojau, kad mano brolis Marbrikas, - greitai ir tyliai 
atsakė antrasis (iš balso Porcijus pažino, kad tai tarnas), - išėjo 
į Spartako stovyklą. Aš irgi pabėgau iš savo šeimininko vilos ir 
vykstu paskui jį. 
— O aš,- pašnibždom atsakė Lafrenijus, - apsimetęs, kad 
vykstu į Romą pranešti Titui Imperiozui apie jo vergų pabė- 
gimą, iš tikrųjų joju pasiimti Gnacijaus, mylimo savo sūnaus, 
kurio nenoriu palikti engėjų rankose; paskui su juo aš irgi pa- 
“ trauksiu į narsiojo mūsų vado stovyklą. 
— Na, lik sveikas, gali kas pastebėti. Tas apulas taip įtariai į 
- Aš irgi bijau, kad jis mus seka. Lik sveikas, linkiu tau 
sekmės! 
- Ištikimybė! 
- Ir pergalė! 
Porcijus Mutilijus išgirdo, kaip tarnas ir atleistinis greitai 
nuėjo į priešingas puses. 
Tada jis išlindo iš savo slėptuvės ir ėmė dairytis, lyg kuolu 
per galvą trenktas - taip buvo nustebęs. „Nejaugi čia ir yra ta 
didžioji paslaptis, kurią ketinau atskleisti, - klausė jis save, — 
nejaugi čia tie priešai, kuriuos norėjau užklupti?“ Galvodamas 
apie šį įvykį, Porcijus tik kraipė galvą ir šypsojosi; paskui dar 
kartą atsisveikino su šeimininku, kuris be paliovos lankstėsi 
svečiui, linkėjo jam geros kloties, laimingos kelionės ir greitai 
sugrįžti, žadėdamas per tą laiką padaryti puikaus vyno - nuo- 
stabaus masiko, kuriam neprilygs net Jupiterio nektaras. Kai 
Porcijus užšoko ant arklio ir spustelėjęs pentinais nujojo Bari- 
jaus kryptimi, Azelionas dar bėgo jam iš paskos kokį dešimt 
žingsnių ir šaukė: 
“ - Laimingos kelionės! Telydi tave dievai ir tesaugo!.. Žiū- 
rėk!.. Žiūrėk!.. Tai gražiai joja!.. O kaip puikiai jis atrodo ant 
mano Artakserkso!.. Lik sveikas!.. Lik sveikas, Porcijau Muti- 

lijau!.. Ką ir kalbėti!.. Aš jau spėjau prie jo prisirišti... ir man 
gaila, kad jis išjoja... 

Čia jis pametė iš akių savo svečią, dingusį už kelio posūkio 
netoli stoties. 

Nuliūdęs Azelionas grįžo namo, bambėdamas sau po nosim: 

— Ką padarysi... toks jau esu... per daug geros širdies... sakau 
ir sakysiu, esu per daug geros širdies. 

Ir jis staiga ranka nusišluostė skruostu riedančią ašarą. 

O Porcijus Mutilijus - skaitytojai, matyt, jau atspėjo, kad tai 
ne kas kitas, kaip legiono vadas, laisvasis Rutilijus, Spartako 
pasiųstas į Romą pas Katiliną — visą laiką jojo risčia, galvoda- 
mas apie keistą įvykį, ir jau gerokai sutemus pasiekė Barijų, | 
bet į miestą neužsuko, o apsistojo smuklėje prie Gnacijos kelio. | 
Liepęs tarnui nuvesti į arklidę Artakserksą, kuris iš tikrųjų pa- 
sirodė esąs stiprus ir ištvermingas žirgas, pats irgi atsigulė pa- 
ilsėti ligi aušros. 

Kitą dieną, dar prieš saulės patekėjimą, Rutilijus jau dūmė 
Gnacijos keliu Butuntų link; į šią stotį jis atvyko apie vidur- 
dienį, pakeitė Artakserksą į juodą kumelę, vardu Aganipę, ir 
truputį pasistiprinęs nujojo į Kanuzijų. | 

Vakarop, pusiaukelėje tarp Butuntų ir Kanuzijaus, Rutilijus 
pamatė dulkių debesį, matyt, sukeltą priekyje jojančio raitelio. 
Atsargus ir apdairus Rutilijus spustelėjo pentinais Aganipę ir 
netrukus pasivijo raitelį. Pasirodė, kad tai ne kas kitas, kaip at- 
leistinis Lafrenijus, su kuriuo jis išvakarėse buvo susitikęs prie 
Barijaus, Azeliono stotyje. 

— Sveikas, - tarė atleistinis, nė galvos nepasukdamas pažiū- 
rėti, kas joja. 

- Sveikas, Lafrenijau Imperiozai, - atsakė Rutilijus. 

— Kas tu? - greit atsigręžęs, su nuostaba paklausė atleistinis. 
Pažinęs Rutilijų, jis lengviau atsiduso: - O, čia tu, gerbiamasis 
pilieti!.. Telydi tave dievai! 

Kilnus ir jautrios širdies Rutilijus buvo sujaudintas, pažinęs 
vargšą atleistinį, jojantį į Romą pagrobti sūnaus, o paskui kartu 

su juo pabėgti į gladiatorių stovyklą. Tylėdamas jis žiūrėjo į 
savo bendrakeleivį. Staiga jam dingtelėjo mintis pajuokauti su 
atleistiniu ir jis tarė jam griežtu balsu: 

— Vadinasi, tu joji į Romą pagrobti sūnaus iš savo šeiminin- 
kų ir geradėjų namų, o paskui abu bėgsite į to niekšo Spartako 
stovyklą! 

— Aš? Ką tu čia kalbi?.. - sumišęs sumurmėjo Lafrenijus ir 
baisiai išblyško, o gal Rutilijui taip tik pasirodė. 

— Aš vakar girdėjau jūsų pokalbį, nes buvau pasislėpęs už 
šulinio Azeliono stotyje; man viskas žinoma, klastingas ir ne- 
dėkingas tarne... kai tik atjosime į pirmą miestą, liepsiu tave 
areštuoti, ir kai atsigulsi ant kankinimų suolo, viską išpažinsi 
pretoriui, išdavike... 

Lafrenijus sustabdė arklį; Rutilijus padarė tą patį. 

— Nieko aš neprisipažinsiu, - kimiu ir grėsmingu balsu tarė 
atleistinis, — nes aš nebijau mirties. 

— Net mirties ant kryžiaus? 

— Net ant kryžiaus... Nes Žinau, kaip išsigelbėti. 

— O kaipgi? - tartum nustebęs, paklausė Rutilijus. 

— Nudėdamas tokį skundiką kaip tu! - įdūkęs riktelėjo Laf- 
renijus ir išsitraukė paslėptą po žirgo gūnia trumpą, bet ma- 
syvią geležinę lazdą, tačiau kai jis spustelėjęs pentinais arklį 
puolė Rutilijų, šis garsiai nusikvatojo ir sušuko: 

— Ei, broleli, sustok!.. Ištikimybė ir... 

Lafrenijus kaire ranka sustabdė arklį, o dešinę su lazda vis 
dar laikydamas iškeltą, nustebęs kimiai šūktelėjo: 

- Ol.. 

- Ir?.. - paklausė Rutilijus, laukdamas iš Lafrenijaus antro- 
sios slaptažodžio dalies. 

- Ir... pergalė! - burbtelėjo tasai, dar ne visai atsikvošėjęs iš 
nuostabos. 

Tada Rutilijus ištiesė atleistiniui ranką ir tris kartus spuste- 
lėjo smiliumi jo kairės rankos delną, tuo galutinai išsklaidyda- 
mas Lafrenijaus abejones. Pats jis irgi nusiramino, nes dabar 

buvo tikras, kad jo bendrakeleivis ir pašnekovas iš tiesų yra 
Engiamųjų sąjungos narys. 

Sutemo. 

Raiteliai apsikabino ir jojo greta, pasakodami vienas kitam 
apie savo bėdas. 

- Gal tave stebina, kodėl aš, gimęs laisvas, parsidaviau la- 
nistai į gladiatorius. Žinok, aš gimiau ir užaugau prabangoje; 
vos sulaukęs amžiaus, kai galėjau apsivilkti pretekstą, ėmiau 
lėbauti ir švaistyti pinigus. O mano tėvas pralošė kauliukais 
beveik visą savo turtą. Aš turėjau dvidešimt dvejus metus, kai 
jis mirė; skolos surijo viską, kas dar buvo likę, ir mes su motina 
tapome paskutiniai elgetos. Manęs skurdas negąsdino, buvau 
jaunas, stiprus, įžūlus ir drąsus, bet bijojau dėl vargšės moti- 
nos. Tada surinkau paskutinius buvusio mūsų turto likučius, 
apie dvylika ar penkiolika tūkstančių sestercijų, ir prie jų pri- 
dėjęs dar dešimt tūkstančių, kuriuos gavau parsidavęs lanistai, 
aprūpinau vargšę gimdytoją iki pat senatvės... Tik dėl to aš ir 
pardaviau savo laisvę, kurią dabar, po aštuonerių metų kančių 
ir pavojų, dabar, kai mano motina jau mirusi, nusprendžiau vėl 
susigrąžinti. 

Tardamas paskutinius žodžius, Rutilijus susigraudino, jo 
balsas ėmė virpėti ir išblyškusiais iš susijaudinimo skruostais 
nuriedėjo kelios ašaros. 

Beveik visai sutemo. Idėjos broliai dabar jojo į statų kalną. 
Abipus kelio, atskirtas plačių griovių, dunksojo miškas. 

Raiteliai tylėdami jojo šiuo keliu dar kokį ketvirtį valandos, 
kai staiga Lafrenijaus Imperiozo arklys, matyt, išsigandęs me- 
džio šešėlio, kuris krito ant kelio tekančio mėnulio šviesoj, ar 
dėl kitos nežinomos priežasties pasibaidė ir, porą kartų šokte- 
lėjęs lyg; bitės įgeltas, krito į šalikelės griovį. 

Išgirdęs pagalbos šaukiančio Lafrenijaus riksmą, Rutilijus 
tuojau sustabdė arklį, nušoko žemėn, pririšo pavadį prie krū- 
mo ir puolė į griovį padėti draugui. 

Bet nespėjo nė susigaudyti, kas atsitiko, kai staiga kažkas 
baisiai smogė jam per nugarą. Rutilijus parkrito ant žemės ir, 
kol susivokė, kas jį muša, gavo antrą smūgį per pečius. 

Rutilijus suprato patekęs į pinkles, išdaviko labai gudriai 
ir sumaniai paspęstas; jis griebėsi paslėpto po tunika durklo, 
bet tuo metu Lafrenijus tylėdamas smogė jam per galvą. Tačiau 
 Rutilijus vis dėlto pašoko ir puolė žudiką šaukdamas: 

— Niekingas ir šlykštus išdavike!.. Atvirai manęs pulti neiš- 
drįsai! 

Ir smogė Lafrenijui į krūtinę, bet durklas atsimušė į šarvus. 

Prasidėjo trumpa, įnirtinga kova tarp sumušto, beveik mirš- 
tančio Rutilijaus ir Lafrenijaus, kuris, nors buvo stiprus ir ne- 
sužeistas, sutriko, apstulbintas priešininko drąsos ir dvasios 
tvirtumo. Buvo girdėti tik prislopinti riksmai, dejonės ir pra- 
keikimai. 

Netrukus dusliai žnektelėjo suglebęs kūnas ir Rutilijus silp- 
nu balsu ištarė: 

— O, šlykšti išdavystė!.. 

Paskui viskas nutilo. 

Lafrenijus atsiklaupė ir prikišo ausį prie gulinčio gladiato- 
riaus, norėdamas įsitikinti, ar šis tikrai nealsuoja. Paskui atsi- 
stojo, išsiropštė į kelią ir, eidamas prie Rutilijaus arklio, ėmė 
kažką niūniuoti. 

- Prisiekiu Herkuliu! - staiga sušuko jis, pajutęs, kad jam 
temsta akyse. - Kas man darosi... Ir susvyravo. - Čia skau- 
da... - sudejavo jis silpstančiu balsu ir dešine ranka palietė 
kaklą, bet tuojau ją atitraukė. Ranka buvo visa kruvina. - O, 
prisiekiu dievais!.. Jis... dūrė man... kaip tik čia... į vienintelę... 
neapsaugotą vietą... 

Jis vėl susvyravo ir krito apsipylęs krauju, plūstančiu iš mie- 
go arterijos, kurią Rutilijus buvo perdūręs. 

Tuščiam kely, gūdžioj nakties tyloj, šaukdamasis pagalbos 
ir veltui mėgindamas pasikelti, žmogus, pasivadinęs Lafreni- 
jum Imperiozu, o iš tikrųjų šlykštus Eutibidės keršto įrankis, 

daugiau kaip valandą prasikankinęs priešmirtinėje agonijo- 
je, pagaliau išleido paskutinį kvapą už poros žingsnių nuo 
griovio, kur gulėjo vargšo Rutilijaus lavonas su aštuoniomis 
žaizdomis. 


XVII skyrius 
ARTORIKSAS - GATVĖS KLOUNAS 


682 metais nuo Romos įkūrimo, keturoliktą dieną prieš sau- 
sio kalendas (681 metų gruodžio 19 dieną), Kvirino palikuo- 
nims buvo didelė šventė; smagiai nusiteikusių, ratuojančių 
žmonių minios traukė keliais, tvino į Forumą, šventyklas, ba- 
zilikas, didžiąsias gatves, vynines, smukles ir tavernas - visus 
buvo apėmusi neregėta linksmybė. 

Tą dieną prasidėjo saturnalijos, trunkančios tris dienas. Tai 
buvo dievo Saturno šventė, ir pagal labai seną paprotį - anot 
vienų, jis siekė Jano, aborigenų* karaliaus, laikus, taigi buvo 
žinomas gerokai prieš Romos įkūrimą, anot kitų, gyvavo dar | 
prie Herkulio amžininkų pelasgų, anot trečių, šį paprotį įvedęs 
karalius Tulas Hostilijus pergalei prieš albanus ir sabinus pa- 
žymėti — per saturnalijas vergams būdavo leidžiama naudotis 
kai kuriomis laisvėmis: susimaišę su įvairaus amžiaus abiejų 
lyčių laisvais piliečiais, senatoriais, raiteliais bei plebėjais, jie 
viešai sėdėdavo su jais už stalo ir visas tris dienas linksminda- 
vosi kaip kas išmanė. 

Labiausiai panašu į tiesą tai, kad saturnalijos iš tikrųjų buvo 
švenčiamos nuo neatmenamų laikų, bet pačią šventės tvarką 
nustatė du konsulai - Aulas Sempronijus Atratinas ir Mar- 
kas Minucijus Augurionas, Kapitolijaus kalvos papėdėje, prie 
gatvės, jungiančios Forumą ir Kapitolijų, pastatydinę Saturno 
šventyklą; tai buvo 257 Romos metais, prabėgus 13 metų nuo 
karalių ištrėmimo. 


Tikriausiai šioje epochoje ir pradėta reguliariai švęsti satur- 
nalijas. Matyt, jau tada žyniai atlikdavo aukojimo apeigas plika 
galva, o kai atnašaudavo aukas kitiems dievams, jie užsidėda- 
vo žynių kepuraites. 

Šią šventę, skirtą žemdirbystės dievui Saturnui, iš pradžių 
švęsdavo tik valstiečiai ir piemenys, o laisvė, suteikiama ver- 
gams tris dienas trunkančiose orgijose ir dažnai virstanti ištvir- 
kavimu, turėjo priminti tuos auksinius Saturno laikus, kai dar 
nebuvo vergijos ir visi žmonės gimdavo laisvi ir lygūs. 

Įsivaizduok, skaitytojau, didžiulį Romos miestą, kurio 
sienos tais laikais turėjo daugiau kaip aštuonias mylias ilgio 
ir dvidešimt trejus vartus; įsivaizduok šį milžinišką mies- 
tą, pilną didingų šventyklų, cirkų, grandiozinių amfiteatrų, 
nuostabių rūmų, grakščių portikų, puošnių bazilikų; įsivaiz- 
duok šią sostinę, kurios gyventojų skaičius pagal paskutinį 
surašymą, atliktą vienuolika metų prieš pasakojamus įvy- 
kius, trečią kartą konsulaujant Liucijui Kornelijui Cinai ir 
pirmą - Papirijui Karbonui, siekė keturis šimtus šešiasde- 
šimt tris tūkstančius piliečių, neskaičiuojant mažų mažiau- 
siai dviejų milijonų mieste gyvenančių vergų; įsivaizduok šį 
miestą, jo žmonių knibždėlyną, į kurį per saturnalijų šven- 
tes dar įsiliedavo minios valstiečių iš nepaprastai derlingų 
Romos apylinkių kaimų ir gretimų miestų gyventojai; įsi- 
vaizduok tuos šventiškai nusiteikusius tris milijonus žmo- 
nių, kurie lakstydavo gatvėmis ir lyg apsėsti vienu balsu 
šaukdavo: Io, bona Saturnalia! Io, bona saturnalia! (Tegyvuoja 
linksmosios saturnalijos!) Tačiau net visa tai įsivaizdavęs tu- 
rėtum tik blankų paveikslą to nepaprastai didingo, stulbi- 
nančio reginio, kuris 681 metų gruodžio 19 dieną atsivėrė 
prieš jauno gatvės klouno akis. Klounas ant nugaros nešėsi 
nedideles kopėtėles, keletą ritinių virvių ir įvairaus dydžio 
geležinių lankų. Iš paskos jam bėgo šuo, o ant kairiojo peties 
tupėjo maža beždžionėlė. Jis įėjo į Romą pro Eskvilino var- 
tus iš Prenesto konsulų kelio. 

Klounas buvo aukšto ūgio, lieknas, dailiai sudėtas šviesia- 
plaukis jaunuolis, posausio, išblyškusio veido, kuriame spin- 
dėjo protingos mėlynos akys, - žodžiu, gražus, malonus ir pa- 
trauklus vaikinas. Jo galvą dengė veltinė skrybėlė, o pečius — 
kailinė penula, kuria buvo apsigaubęs virš trumpos tunikos iš 
šiurkščių pilkų vilnų. 

Tasai klounas buvo Artoriksas. 

Jam atsidūrus mieste, arčiau vartų esančios gatvės buvo ty- 
lios ir tuščios. Bet netgi čia, Romos pakrašty, jo ausis pasiekė 
tolimas gausmas, tartum bičių spiečiaus dūzgimas milžiniško 
avilio viduje: tai buvo tik atgarsis nežabotos linksmybės, siau- 
čiančios didžiulio miesto centre. Artoriksui einant pirmyn vin- 
giuotomis Eskvilino gatvelėmis, triukšmas smarkėjo, darėsi vis 
aiškesnis, o pasiekus pirmuosius Suburos skersgatvius, jam į 
ausis trenkė šimtų tūkstančių balsų riksmas: 

- Io, bona Saturnalia! lo, bona Saturnalia! 

Iš tikrųjų, vos tik atsidūręs Karino gatvėje, jis pamatė margą 
įvairiausios padėties žmonių minią su dainininkais ir citrinin- 
kais priešaky; visi kaip paklaikę šoko ir kiek gerklė leido plėšė 
himną Saturno garbei. 

Artoriksui, gerai pažįstančiam romėnų papročius, tuoj krito 
į akis, kad ši marga minia sudaryta iš įvairių luomų piliečių: ša- | 
lia raitelio angustiklavijos pilkavo skurdžiaus tunika, o matro- 
na su sniego baltumo stola ėjo greta vergo raudona palaidine. 

Klounas pasitraukė į šalį ir prigludo prie sienos, norėdamas 
praleisti žmonių srautą, kuris siautėdamas slinko į priekį. Jis 
stengėsi neatkreipti į save dėmesio, mėgino paslėpti beždžio- 
nėlę, kopėčias ir lankus, išduodančius jo profesiją, nes neturėjo 
jokio noro vaidinti šiems patrakėliams ir pertraukti savo kelio- 
nę, kuri, matyt, turėjo kitokį tikslą. 

Bet jo norui nebuvo lemta išsipildyti: kažkas iš minios vis 
dėlto pastebėjo jį esant gatvės klouną ir ėmė rėkti einantiems 
priekyje, kad sustotų; sustojus priekiniams, buvo priversti su- 
stoti ir tie, kurie ėjo iš paskos. 

- lo, circulator! Io, circulator! (Tegyvuoja klounas!) - linksmai 
plodami rankomis, sušuko keletas žmonių. 

- Tegyvuoja, tegyvuoja klounas! - ėmė šaukti visi kartu. 

— Parodyk savo meną! - riktelėjo vienas. 

— Pagerbk Saturną! - subliuvo antras. 

— Pažiūrėsime, ką moka tavo beždžionė! - paleido gerklę 
trečias. 

— Pašokink savo šunį! 

— Beždžionę!.. Beždžionę!.. 

- Šunį!.. Šunį!.. 

- Platesnį, platesnį ratą! 

— Padarykite jam vietos! 

- Stokite ratu! 

— Plačiau! Plačiau! 

Visi šaukė, reikalavo pasitraukti ir duoti klounui vietos; 
prasidėjo grūstis, kiekvienas stengėsi išlįsti į priekį, kad geriau 
matytų, ir Artoriksas taip buvo priremtas prie sienos, kad ne 
tik vaidinimo pradėti — nė žingsnio žengti negalėjo. 

Arčiau stovintys ėmė klouną įkalbinėti, jam meilintis ir pa- 
taikauti, kad tik šis sutiktų parodyti vaidinimą: 

- Nebijok, vargšeli! 

- Užsidirbsi pinigų! 

- Primesime tau pilną kepurę teruncijų! 

— Pavaišinsime pačiu geriausiu masiku. 

- Kokia meili beždžionėlė! 

- O šuo! Koks gražus Epyro šuo! 

Vieni glostė šunį, kiti beždžionėlę, treti čiupinėjo kopėčias, 
virves, geležinius lankus, reikšdami pačias neįtikimiausias 
nuomones dėl jų paskirties. 

Artoriksui galiausiai įgriso šita erzelynė, ir jis tarė: 

- Gerai, gerai, parodysiu jums vaidinimą! Aš ir mano gyvu- 
lėliai pasistengsime deramai pagerbti Saturną ir suteikti malo- 
numo jums, šaunieji kviritai, tik duokite man vietos. 

- Teisingai! 

- Teisybę žmogus sako! 

— Kas tiesa, tai tiesa! 

— Duokime jam vietos! 

- Pasitraukit atgal! 

- Pasitraukit! 

Visi tik rėkė, bet niekas nesijudino. 

Staiga kažkas griausmingu balsu suriko: 

- Tegul eina kartu su mumis į Karino kuriją!.. 

- Taip, taip, į Karino kuriją, - pasigirdo iš pradžių gal de- 
šimt, paskui dvidešimt, paskui šimtas balsų. 

- Į Karino kuriją! Į Karino kuriją! 

Nors visi norėjo eiti į kuriją, tačiau niekas nejudėjo iš vietos. 
Galiausiai tie, kurie stovėjo arčiau klouno, apsupo jį ratu ir dar- 
buodamiesi alkūnėmis pasuko per minią atgal į kurijos pusę, 0 
su jais patraukė ir visi kiti. 

Eisena apsisuko. Buvusieji kolonos gale dabar atsidūrė prie- 
šaky, o muzikantai su dainininkais, anksčiau ėję priekyje, atsi- 
dūrė uodegoje; ši aplinkybė jiems toli gražu nesukliudė dai- 
nuoti ir groti Saturno garbei himną, tūkstančiabalsiam chorui 
pritariant po kiekvienos strofos: 

— lo, bona Saturnalia! 

Minia nuolat didėjo, įsiurbdama visus, kuriuos tik sutik- 
davo savo kelyje, ir netrukus išėjo į aikštę, kur stovėjo Karino 
kurija, trečioji iš trisdešimties — tiek jų buvo mieste; ten minia 
lyg veržlus srautas pasklido į visas puses, sukeldama nema- 
ža nerimo tiems, kurie čia buvo atėję anksčiau ir jau sėdėjo 
už stalų paskubom sukaltuose triklinijuose, rydami visokius 
valgius ir maukdami vyną; visi buvo įkaušę, laidė kakarines, 
krėtė pokštus. 

Puotaujantieji nepatenkinti subruzdo, ėmė bartis, grasinti, 
naujai atvykusieji nenusileido, kilo triukšmas, bet šioje erze- 
lynėje pasigirdo ir balsų, kviečiančių laikytis rimties bei tylos, 
pagaliau pasklido gandas, kad čia, aikštėje, kažkoks klounas 

" ketina rodyti vaidinimą; visi apsidžiaugė, vėl prasidėjo spūstis, 
žmonės stengėsi prasigauti arčiau rato, kuris susidarė pačiam 
aikštės vidury, stiebėsi ant pirštų galų, lipo ant suolų, stalų, 
laiptų, kabinosi į aplinkinių namų apatinių aukštų geležines 
langų grotas. Greit visi nutilo ir nekantraudami įsmeigė akis į 
besiruošiantį vaidinimui Artoriksą. 

Jaunasis galas pastovėjo valandėlę mąstydamas, išdėliojęs 


ant žemės savo amato reikmenis, tada priėjo prie vieno žiūrovo 
ir padavęs jam rutuliuką iš dramblio kaulo tarė: 

- Paleisk jį aplinkui. 

Antrą rutuliuką davė įkaušusiam vergui, stovinčiam pirmo- 
je rato eilėje; vergas buvo įraudęs, išsišiepęs, atrodė laimingas, 
kaip žmogus, laukiąs dar didesnių džiaugsmų. Klounas palie- 
pė jam: 

- Paleisk rutuliuką per rankas. 

Tada jaunasis galas išėjo į rato vidurį ir šūktelėjo savo šunį; 
didelis margas Epyro veislės šuo tupėjo, žiūrėdamas į šeimi- 
ninką protingomis akimis. 

- Endimionai! 

Šuo pašoko, suvizgino uodegą ir įsmeigė akis į šeimininką, 
lyg norėdamas parodyti, kad pasiruošęs vykdyti jo įsakymus. 

— Surask baltą rutuliuką!.. 

Šuo tuojau nubėgo į tą pusę, kur žiūrovai perdavinėjo rutu- 
liuką iš rankų į rankas. 

— Ne, ne, ieškok raudono, - tarė Artoriksas. 

Endimionas greit pasuko į tą vietą, kur stovėjo vergas su 
raudonu rutuliuku, jau spėjusiu pereiti per kokių trisdešimt 
rankų; šuo buvo besmunkąs pro žiūrovų kojas prie rutuliuką 
laikančio žmogaus, bet Artoriksas šūktelėjo, lyg duodamas ko- 
mandą kareivių manipului: 

- Stok! 

Šuo sustojo kaip įbestas. Tada klounas tarė žiūrovams: 

- Tie, kurie dabar turi rutuliukus, tegul juos laiko ir niekam 
neperduoda: mano šuo ateis jų pasiimti. 

Minia suūžė, nelabai tikėdama klouno žodžiais, bet tuoj 
vėl pasidarė visiškai tylu. Tūkstančiai susidomėjusių akių 
sekė šunį. 

Artoriksas, sukryžiavęs ant krūtinės rankas, įsakė: 

- Surask ir atnešk man baltąjį rutuliuką. 

Endimionas valandėlę pastovėjo, iškėlęs aukštyn snukį, tada 
puolė pirmyn, vikriai prasmuko pro žiūrovų kojas tiesiai prie 
baltąjį rutuliuką slepiančio žmogaus ir, uždėjęs priekines lete- 
nas jam ant krūtinės, rodos, prašė protingomis akimis atiduoti, 
ką tasai turi paslėpęs. 

Žmogus įkišo ranką po toga ir ištraukė ten paslėptą baltąjį 
rutuliuką; purpurinė juosta, puošianti jo tuniką, rodė šį žiūro- 
vą esant patricijų; jis padavė rutuliuką šuniui, kuris įsikando jį 
į dantis ir nuskubėjo pas šeimininką. 

Minia sužavėta subruzdo, o kai šuo akies mirksniu surado ir 
raudonąjį rutuliuką, visi ėmė garsiai šaukti ir ploti. 

Tuo tarpu Artoriksas išskėtė kopėtėles, kurias turėjo atsi- 
nešęs - jos buvo iš dviejų viršuje sujungtų dalių, — ir pastatė 
ant žemės. Paskui prie kopėtėlių viršaus pririšo virvę, užmovė 
ant jos tris didelius geležinius lankus, kitą galą paėmė į rankas 
ir, žengęs porą žingsnių atgal, įtempė virvę per keturias pėdas 
nuo žemės. Tada nukėlė nuo peties beždžionėlę ir patupdęs ant 
virvės tarė: 

- Na, Psiche, parodyk šauniesiems Kvirino sūnums, kokia 
esi vikri ir ką sugebi. 

Beždžionėlė, atsistojusi ant užpakalinių kojų, vikriai ėmė 
eiti virve, o Artoriksas šūktelėjo šunį, kuris tupėjo, nenuleisda- 
mas nuo šeimininko akių: 

- O tu, Endimionai, parodyk gerbiamiesiems Marso miesto 
gyventojams, kaip moki laipioti kopėčiomis. 

Kol beždžionėlė ėjo virve, šuo, miniai plojant, su dideliu | 
vargu keberiojosi nuo skersinio ant skersinio; iš pradžių ploji- 
mai buvo gana šykštūs, bet kai beždžionėlė, pasiekusi pirmąjį 
lanką, įšoko į jį, keletą kartų apsivertė ir vėl užlipusi ant virvės 

tą patį triuką pakartojo su antruoju lanku, nuaidėjo audringi 
plojimai. 

Tuo metu šuo užsiropštė ant kopėtėlių viršaus. Tada Arto- 
riksas tarė, linguodamas galva: 

— Kas gi dabar bus, vargšeli Endimionai? Kaip tu nulipsi 
atgal? 

- Užlipti tu, nors ir sunkiai, vis dėlto užlipai, tik įdomu, kaip 
dabar nulipsi žemyn? - šūktelėjo Artoriksas, beždžionėlei var- 
tantis ant trečiojo, paskutinio lanko. 

Žiūrėdamas į šeimininką, šuo ir toliau vizgino uodegą. 

- Kaipgi tu išsisuksi iš bėdos? - vėl paklausė Endimioną Ar- 
toriksas. 

Šuo vienu šuoliu stryktelėjo žemyn ir, pergalingai žvelgda- 
mas į minią, išdidžiai atsitūpė ant užpakalinių kojų. 

Karštai ir ilgai plojo žiūrovai Endimionui už šuolį, kuriuo 
gudrusis šuo taip paprastai išsprendė šį sunkų uždavinį; bež- 
džionėlė, priėjusi virvės galą ir atsitūpusi ant viršutinių kopė- 
čių skersinių, sulaukė ne ką mažesnių plojimų. 

— Duok man kepurę, - tarė Artoriksui išėjęs iš minios vie- 
nas raitelis. - Aš parinksiu pinigų, jeigu ne tau, tai bent šaunie- 
siems tavo gyvulėliams. 

Artoriksas nusiėmė kepurę ir padavė raiteliui; šis pirmasis 
metė į ją sestercijų ir nuėjo aplinkui, rinkdamas pinigus; į klou- 
no kepurę pabiro asiai, pusasiai ir teruncijai. 

Tada Artoriksas įsikišo ranką po tunika, išsitraukė lošimo 
kauliukus iš dramblio kaulo, puodelį ir sušuko savo artistams: 

- O dabar, Psiche ir Endimionai, suloškite kauliukų partiją. 
Parodykite dosniesiems žiūrovams, kuris iš jūsų apsukresnis ir 
kuriam labiau sekasi. 

Garsiai kvatojant aplinkui susigrūdusiems žiopliams, šuo ir 
beždžionė, atsitūpę vienas prieš kitą, ėmė lošti. 

Endimionas pirmasis pradėjo žaidimą. Jis taip trenkė letena 
per puodelį, šeimininko pastatytą priešais, kad tas nuriedėjo 

kūlversčia, išbarstydamas kauliukus beveik iki pat žiūrovų 
kojų; šie, susidomėję lošimu, pasilenkė ir, pamatę Endimiono | 
išmestų akių skaičių, ėmė ploti ir šaukti: 

- „Venera“!.. „Venera“!.. Bravo, Endimionai! 

Šuo linksmai suvizgino uodegą, lyg suprasdamas, kad pa- 
darė vykusį metimą. 

Artoriksas surinko kauliukus, sudėjo atgal į puodelį ir pa- 
davė Psichei. 

Beždžionėlė paėmė puodelį ir, visaip vaipydamasi bei juo- | 
kindama publiką, jį papurtė, tada išbėrė kauliukus žemėn. 

- „Venera“!.. Ir ji išmetė „Venerą“! - šaukė žiūrovai. - Tegy- 
vuoja Psichė! Bravo, Psiche! 

Beždžionėlė pašoko ant užpakalinių kojyčių ir, miniai leips- 
tant iš juoko, ėmė dėkoti publikai, siųsdama oro bučinius. 

Tuo tarpu sugrįžo rinkliavą daręs romėnų raitelis ir pada- 
vė klounui kepurę, pilną smulkių monetų; Artoriksas maloniai 
padėkojo patricijui už paslaugą ir susipylė pinigus į kabantį 
prie diržo odinį maišelį. 

Galas jau buvo beliepąs savo gyvulėliams sužaisti dar vieną 
partiją, kai staiga minios dėmesį patraukė garsūs riksmai nuo 


prospekto pusės; šis prospektas, vienu galu atsirėmęs į gatvę 
ties Didžiuoju cirku, ėjo pro Palatiną, pro Salijų ir Cereros kuri- 
jas ir baigėsi Karino kurijos aikštėje, kur apsuptas žiūrovų Ar- 
toriksas rodė vaidinimą. 

Kaip paaiškėjo, triukšmą, atkreipusį žiopsančios į šuns ir | 
beždžionės triukus publikos dėmesį, kėlė šutvė mimų ir juok- 
darių, kurie, įmantriausiai nusigrimavę veidus, užsidėję gro- 
teskines kaukes, šoko, klykavo ir visaip išsidirbinėjo grojant 
fleitų ir citrų muzikai, o jiems iš paskos traukė didžiulė minia; 
visi ėjo Karino kurijos link. 

Galas trumpam pasiliko vienas. Nieko nelaukdamas, jis su- 
dėjo kopėtėles, susirinko įrankius, pasitupdė ant peties bež- | 
džionėlę ir nuskubėjo į smuklę šalia kurijos pastato, aiškiai 

vengdamas dar kartą susitikti su įkyriais smalsuoliais; smuklė- 
je užsisakė taurę cekubo ir vienu mauku jį išgėrė. 

Kaip jis manė, taip ir buvo: netrukus aikštę vėl užtvindė abi 
minios, jau susiliejusios į vieną, o mimai, užsilipę ant kurijos 
laiptų, ėmė rodyti juokingą ir nepadorią pantomimą ar prastą 
farsą, tačiau publika tiesiog žvengė ir nešvankiai šūkavo. 

Artoriksas, naudodamasis šia proga, slinko pasieniais ir 
stengėsi nepastebėtas dingti iš aikštės. Tik po ketvirčio valan- 
dos jam vargais negalais pavyko prasigauti į gatvę, vedančią 
Didžiojo cirko link. 

Kol jis eis šia gatve tarp linksmai šūkaujančių, šventiškai 
nusiteikusių žmonių, mes skaitytojui trumpai papasakosime, 
kaip ir dėl ko Artoriksas atvyko į Romą, persirengęs klouno 
drabužiais. 

Kitą dieną po vargšo Rutilijaus nužudymo gladiatorių ka- 
valerijos būrys, ieškodamas pašaro, nusigavo beveik iki pat 
Barijaus. Ten jie sužinojo apie paslaptingą žmogžudystę Gna- 
cijos kelyje: netoli vienas kito buvo rasti dviejų nepažįstamų 
žmonių lavonai. Vienas iš nužudytųjų atrodė kaip pasiturįs šių 
kraštų valstietis, antrasis panėšėjo į atleistinį iš turtingos pa- 
tricijų šeimos. 

Būrio viršininkui šis įvykis davė patogią dingstį aplanky- 
ti savo merginą, gražutę Kanuzijaus valstietę, su kuria buvo 
susipažinęs prieš porą mėnesių, sukilėlių kariuomenei stovint 
netoli Venuzijos. Taigi jis ir patraukė ten su savo būriu, neva 
ketindamas ištirti šį konsulų kelyje padarytą paslaptingą nu- 
sikaltimą, mat galėjo pasklisti gandai, kad čia šio krašto šei- 
mininkų gladiatorių darbas, nors Spartako kariai laikėsi kuo 
griežčiausios drausmės ir nelietė nei gyventojų, nei jų turto. 
Iš tikrųjų būrio viršininkas tiesiog norėjo apkabinti savo gra- 
žuolę. 

Raiteliai labai nustebo, pamatę, kad vienas žuvusysis yra ne 
kas kitas, kaip jų kariuomenės legiono vadas narsusis Rutilijus, 

persirengęs (jie negalėjo suprasti kodėl) Apulijos žemdirbio 
drabužiais. 

Štai kaip ši liūdna žinia pasiekė Spartaką. Jam kilo įtarimas, 
kad stovykloje galbūt slepiasi išdavikas, pasiryžęs užkirsti ke- 
lią jo sumanymams ir išardyti jo planus, bet jis negalėjo tiksliai 
žinoti, ar Rutilijus žuvo patekęs į išdaviko pinkles, ar atsitikti 
nai, susikivirčijęs su savo priešininku. 

Kad ir kaip ten būtų buvę, po iškilmingų Rutilijaus laido- 
tuvių reikėjo pagalvoti apie kitą pasiuntinį į Romą. Kadangi 
vadų tarybos jau buvo nutarta siųsti pas Katiliną žmogų, Spar- 
takas nusprendė nieko neatsiklausęs savo nuožiūra parinkti 
kandidatą šiai svarbiai ir kebliai misijai; gladiatorių vadas ją 
pavedė geriausiam savo draugui ištikimajam Artoriksui, tačiau 
stovykloje apie tai niekas nežinojo. 

Norėdamas išvengti pinklių ir pavojų, galinčių grėsti jam 
kelyje, Artoriksas sumanė išmokti iš profesionalaus cirkininko 
įvairių triukų ir vykti į Romą persirengęs klounu, juoba kad po- 
traukį cirko menui jautė dar būdamas gladiatorių mokykloje. 

Jis liepė atvesti į stovyklą klajojantį po apylinkes klouną ir 
savo palapinėje kuo slapčiausiai ėmė mokytis jo amato gud- 
rybių; šio triūso vaisius jis ir parodė Romoje, priešais Karino 
kuriją; iš savo mokytojo Artoriksas nusipirko šunį, beždžionę 
ir nuo rugpjūčio iki lapkričio su jais atkakliai dirbo, norėdamas 
įgyti kuo daugiau patirties. Paskui niekam nematant išėjo iš 
gladiatorių stovyklos, po dviejų kelionės dienų nusiėmė šar- 
vus, persirengė klouno rūbais ir, sustodamas beveik kiekvie- 
name mieste ir kaime, atvyko į Romą pas Katiliną atlikti savo 
misijos. 

Skaitytojai matė, kaip netikėtai jam teko parodyti savo gebė- 
jimus geriesiems kviritams. O dabar pasekime drąsųjį jaunuolį. 
Eidamas gatve, vedančia pro Palatiną į Didįjį cirką, jis netru- 
kus pasiekė Salijų kuriją, kur už stalų sėdėjo baisybė skirtingų 
luomų ir įvairios padėties žmonių; ore aidėjo linksmos dainos, 
girtų šūkalojimai, neapsakomas triukšmas. 

Per saturnalijas visi mieliausiai valgydavo kiaulieną, iš ku- 
rios būdavo taisomi įvairiausi patiekalai. 

- Tegyvuoja Saturnas! - plyšojo milžiniško ūgio vergas ka- 
padokas, sėdintis už stalo, šalia kurio sustojo Artoriksas. - Te- 


gyvuoja Saturnas ir puikiosios dešrelės, kimštos garsaus smuk- 
lininko Kuriono! Niekas negali jam prilygti taisant valgius iš 
kiaulienos! 

- Tesaugo mane dievai, aš ne garbėtroška! - atsakė Kurio- 
nas, mažas, putnus storulis, atnešęs didžiulį dubenį karštų 
dešrelių sėdintiems už gretimo stalo žmonėms. - Bet galiu pa- 
sigirti, kad tokių dešrelių, tokių patiekalų iš kiaulės papilvės ir 
gimdos, be mano smuklės, jūs niekur negausite, net pas Lukulą 
ar Marką Krasą, prisiekiu Junonos, mano namų globėjos, juo- 
dais plaukais. 

- lo, bona Saturnalia! - subliuvo kažkoks jau pasigėręs ver- 
gas, matyt, pretenduojantis į užstalės komendanto vaidmenį. 
Jis atsistojo ir pakėlė sklidiną taurę vyno. 

- lo, io, bona Saturnalia! - suriko vergo sugėrovai ir pašokę iš 
vietų visi išmaukė savo taurės. 

— Tesuteikia aukščiausieji dievai mums malonę! - nutilus 
triukšmui, sušuko kapadokas, kuris vienas liko stovėti kitiems 
atsisėdus į savo vietas. - Kad vėl sugrįžtų Saturno karalystė ir 
žemėje nė pėdsako vergijos nebeliktų! 

- Bet tada tu nevalgytum Kuriono dešrelių ir negertum šio 
puikaus cekubo. 

— Na tai kas! - atrėžė pasipiktinęs vergas. - Argi be cekubo 
ir falerno žmogus negali apsieiti? Ar gimtųjų mano kalnų šalti- 
nio vanduo negali numalšinti laisvo žmogaus troškulio? 

- Vanduo geras dalykas... praustis ir maudytis, - nusišaipė 
antrasis vergas. - Bet aš labiau mėgstu cekubą. 

- Ir prievaizdo rykštes! - pridūrė kapadokas. - Oi tu Gnezi- 
jau, oi tu Atėnų išsigimėli! Kuo tave pavertė ilgi vergijos metai! 

Sustojęs prie stalo išgerti taurės tuskulano, Artoriksas klau- 
sėsi kapadoko ir graiko pokalbio. 

— Oho! - sušuko vienas pilietis, kreipdamasis į kapadoką. - 
Oho, mielas mano Ediokai, prisidengęs saturnalijomis, tu, at- | 
rodo, agituoji už Spartaką ir kurstai vergus sukilti! 

- Į erebą tą kiaulę gladiatorių! - pasipiktinęs riktelėjo kaž- 
koks patricijus, išgirdęs šį vardą. 

- Tegu Minojas požemiuose apvesdina jį su erinijomis! — pa- . 
linkėjo vienas pilietis. 

- Tebūnie jis prakeiktas! - užriko iš karto gal aštuoni kapa- 
doko sugėrovai. 

- Kokie jūs šaunūs! Kokie drąsūs! - ramiai nusišaipė kapa- 
dokas. - Tik ar verta mėtyti ietis į tą niekingą gladiatorių, kai | 
jis taip toli? 

- Prisiekiu dievais, Romos globėjais, šis bjaurybė vergas 
drįsta įžeidinėti mus, Romos piliečius! Jis gina tą šlykštų 
barbarą! 

- Nerėkaukit! — tarė Ediokas. - Nieko aš neįžeidinėju, 0 ma- 
žiausiai noriu įžeisti jus, gerbiami patricijai ir piliečiai, juoba 
kad tarp jūsų yra mano ponas. Paskui Spartaką aš neisiu, kaip 
nėjau ligi šiol, nes netikiu jo sėkme. Juk prieš jį - laimingo- 
ji Roma, dievų numylėtinė! Nors aš ir neišėjau pas jį, bet ne- 
manau jo nekęsti ir keikti: Spartakas tikisi iškovoti laisvę sau 
ir savo draugams, jis paėmė į rankas ginklą ir narsiai kaunasi 
prieš Romos legionus. Aš turiu teisę kalbėti, ką noriu, juk pa- 
gal šventąjį saturnalijų paprotį mums, vergams, šias tris dienas 
duota visiška žodžio ir veiksmų laisvė. 

Kapodoko žodžius palydėjo garsus ir tulžingas murmėji- 
mas, o jo šeimininkas piktai sušuko: 

— Vardan skaistybės deivės baltų kaspinų, ką aš girdžiu!.. 
O kvailas tarne, aš ne taip supykčiau, jei tu išplūstum mane, 
mano žmoną ar apdrabstytum purvais mano namus... Prašyk... 
maldauk savo dievus, kad neatsiminčiau tavo beprotiškų kal- 
bų praėjus saturnalijų šventėms. 

- Jis gina gladiatorių! 

- Aukština juodus jo darbus! 

- Kelia į padanges tą plėšiką! 

- Prisiekiu Kastoru ir Poluksu! 

- Prisiekiu Herkuliu!.. Kas per įžūlumas! 

- Ir dar šiandien, kaip tik šiandien, kai mes labiausiai jau- 
čiame, ką praradome per tą jo sukilimą! - piktinosi Edioko šei- 
mininkas. - Per jį šiandien Romoje nebeliko nė šimto, nė dešim- 
ties gladiatorių. Nėra ką paskersti cirke dievo Saturno garbei! 

- Ką tu sakai? - nustebę sušuko aštuonetas jo sugėrovų. 

- Prisiekiu Venera Ericina, Fabijų šeimos globėja, savo už- 
tarytoja, šiemet saturnalijų šventės buvo be gladiatorių kau- 
tynių! 

„Kokia nelaimė!“ — pagalvojo Artoriksas, mažais gurkšne- 
liais siurbčiodamas tuskulaną. 

- Tarp kitko, yra senas paprotys, kurio romėnai visada šven- 
tai laikėsi, - tarė vienas patricijus, - aukoti Saturnui žmones: 
juk iš pradžių Saturnas priklausė požemio, o ne dangaus die- 
vams, ir jį permaldauti buvo galima tik žmogaus krauju. 

- Tepaverčia Saturnas plėnimis tą bjaurybę gladiatorių! Tik 
Spartakas kaltas dėl tokios nelaimės! - suklykė šalia patrici- 
jaus sėdinti laisva pilietė nuo dažno taurės kilnojimo įraudu- 
siu veidu. 

- Ne, prisiekiu visais dievais, mes neužsitrauksime tokios 
gėdos! - riktelėjo patricijus, pašokęs iš vietos. - Gerasis Satur- 
nas turės žmonių aukų! Aš pirmas parodysiu pavyzdį ir duo- 
siu žyniams vieną vergą paaukoti ant dievo altoriaus; atsiras ir 
daugiau dievotų žmonių, Roma ne veltui garsėja savo maldin- 
gumų; jie paseks mano pavyzdžiu, ir Saturnas, kaip geraisiais 
laikais, gaus žmonių kraujo. 

- Taip!.. Jisai gaus!.. O kas mus, žmones, pradžiugins gladia- 
torių krauju? - liūdnai sušuko Edioko šeimininkas. 

- Kas, kas pradžiugins mus? - vėl klyktelėjo romietė didžiai 
apgailestaudama ir paskandino atodūsį bene dešimtoje cekubo 
taurėje. 

- Kas, kas pradžiugins mus? - sielvartingai sušuko aštuone- 
tas sugėrovų. 

Visi nutilo. Artoriksas užsidengė veidą rankomis. Jam buvo 
gėda, kad jis irgi priklauso žmonių giminei. 

- Mūsų konsulai, šaunieji mūsų konsulai Liucijus Gelijus 
Publikola ir Gnėjus Kornelijus Lentulas Klodianas tuo pasirū- 
pins. Pavasarį jie išžygiuos prieš gladiatorių, - tarė patricijus, ir 
jo akyse blykstelėjo žiaurus džiaugsmas. - Dvi armijos, beveik 
po trisdešimt tūkstančių karių kiekviena!.. Tada pamatysime, 
prisiekiu Herkuliu Nugalėtoju, pamatysime, ar šis barbaras, šis 
galvijų vagis, sugebės atsispirti keturiems konsulų legionams, 
pagalbinėms dalims ir sąjungininkams! 

— Galima pamanyti, - pašaipiai sumurmėjo kapadokas, - 
kad prie Fundų sumušti legionai buvo ne konsulų. 

- O! Tarp pretoriaus kariuomenės ir dviejų konsulų armijų 
didelis skirtumas. Tu, barbare, to nesuprasi! Prisiekiu stebuk- 
linguoju dievo Marso kardu, gladiatorius kaipmat bus sutriuš- 
kintas, o belaisviai, patekę į mūsų kalėjimus, tūkstančiais bus 
siunčiami į cirkus žudynėms! 

- Be gailesčio!.. 

- Jokio pasigailėjimo šiems plėšikams!.. 

- Tai surengsime gladiatorių skerdynes! Atsiimsime ir už šią 
dieną! 

- Prisiekiu Herkuliu Musagetu! Atsiimsime savo! 

- Surengsime neregėtas gladiatorių kautynes - bus ką žiū- 
rėti ištisus metus! 

— Kaip noriu pasisotinti trisdešimties tūkstančių plėšikų 
agonija, pasiklausyti priešmirtinio jų gargaliavimo!.. 

- Tai bus šventė! Tai bus linksma!.. 

- Smagumėlis! Puikumėlis! 

— Dar pažiūrėsim, - sumurmėjo pro dantis Artoriksas, bai- 
siai išblyškęs ir visas drebėdamas iš pykčio. 

Kol šie sužvėrėję padarai mėgavosi svajonėmis apie būsi- 
mas skerdynes, klounas sumokėjo už išgertą vyną, pasiėmė 
savo amato reikmenis, užsikėlė ant peties beždžionėlę ir, lydi- 
mas šuns, pro Palatiną nuėjo į aukštutinę Šventąją gatvę, kuria, 

laidydama gerklę, lėtai plaukė didžiulė tiršta minia; tik uoliai 
darbuodamasis alkūnėmis, jis šiaip taip stūmėsi į priekį. 

Po geros valandos Artoriksas vargais negalais išsiveržė iš 
šios žmonių upės, užtvindžiusios ne tik aukštutinę Šventąją, 
bet ir visas gatves aplink Palatino kalvą, kurios šiaurinio šlaito 
viršūnėje stovėjo Katilinos namas. 

Artoriksui jau bloga darėsi nuo šios kamšaties, ausys vos 
neapkurto nuo triukšmo. Galiausiai jis atsidūrė prie patricijaus 
namo portiko, kurį rado sausakimšai prisigrūdusį Sergijaus šei- 
mos klientų, atleistinių ir vergų; susėdę kur pakliuvo, jie kim- 
šo valgius, maukė vyną, puotavo. Žiauriojo senatoriaus namai 
lūžo nuo svečių, iš jų sklido dainos, riksmas, girtų balsai. 

Klounas buvo sutiktas pašėlusiais plojimais, ir jam noromis 
nenoromis teko pakartoti šiai girtuoklių šutvei triukus, kuriais 
prieš trejetą valandų linksmino publiką Karino aikštėje. 

Kaip ir anksčiau, Endimionas ir Psichė be priekaištų atliko 
savo numerius, juos palydėjo triukšmingi plojimai, griausmin- 
gas juokas ir pagyrimai klounui. 

Kol vienas iš Katilinos svečių rinko pinigus, Artoriksas, 
linksmindamas publiką, akylai stebėjo visa, kas dėjosi aplinkui. 
Pamatęs patricijaus namų ūkvaizdį, kurį atpažino iš drabužių 
ir valdingo elgesio su virtuvėje triūsiančiais vergais, Artoriksas 
priėjo artyn ir paprašė pranešti apie jį šeimininkui: turįs jam 
perduoti svarbių naujienų. 

Ūkvaizdis nužvelgė klouną nuo galvos ligi kojų, paskui at- 
sainiai, beveik su panieka atsakė: 

- Šeimininko nėra namie. 

Ir atsuko nugarą. 

- Ojeigu aš atvykau iš Tuskulo kalvų ir turiu jam šį tą per- 
duoti nuo Aurelijaus Orestilos? - tyliai paklausė Artoriksas. 

Ūkvaizdis sustojo, atsigręžė į klouną ir šnibžtelėjo: 

- A... tu atėjai?.. 

Ir šelmiškai nusišypsojęs pridūrė: 

- Suprantu... Klouno amatas nekliudo būti Merkurijaus ži- 
nianešiu... Taip... taip... suprantu. 

- Tu baisiai įžvalgus, - nepiktai pasišaipė iš jo Artoriksas. Ir 
geraširdiškai pridūrė: - Ką beveiksi? Darau, ką galiu! 

- Ką tu, aš nieko prieš neturiu, - tarė ūkvaizdis. - Jeigu taip | 
nori pamatyti Katiliną, pasižvalgyk po Forumą... Ten jį tikriau- 
siai rasi. 

Ir nuėjo. 

Kai tik Artoriksui pavyko atsikratyti sužavėtų naujųjų savo 
garbintojų, jis nusileido nuo Palatino ir vėl per gatves užtvin- 
džiusią minią ėmė uoliai skintis kelią į Forumą, kur spūstis ir 
triukšmas buvo, savaime suprantama, dar didesni nei bet ku- 
rioje kitoje miesto dalyje. 

Čia lėtai stūmėsi priešpriešiais daugiau kaip trys šimtai 
tūkstančių abiejų lyčių, įvairaus amžiaus ir padėties žmonių: 
vieni ėjo į Saturno šventyklą, kiti iš ten grįžo. 

Visi į Forumą atgręžti portikai - Santarvės, Kastoro ir Po- 
lukso, Vestos, Grekostasės šventyklų, Porcijaus, Sempronijaus, 
Fulvijaus ir Emilijaus bazilikų, Hostilijaus kurijos - irgi buvo | 
nugulti patricijų, raitelių, plebėjų ir ypač pačių gražiausių įvai- 
rių luomų Romos moterų. Čia, portikuose, buvo mažiausia 
grūstis, iš čia gerai buvo matyti didžiulis Forumas, kimšte pri- 
sikimšęs linksmų, šventiškai nusiteikusių Žmonių. 

Saturno garbintojai, einantys pašlovinti dievo, kuriam buvo 
skirtos šios iškilmės, susidurdavo su maldininkais, grįžtančiais 
iš šventyklos; abiejų minių priešaky traukė mimai, fleitininkai, 
muzikantai, citrininkai; visi giedojo himnus didžiojo tėvo Sa- 
turno garbei ir net užkimę klykavo jo vardą. 

Neapsakomą, kurtinantį triukšmą dar labiau didino baisybė 
įvairiais balsais šūkalojančių klounų, žaislų bei valgių parda- 
vėjų, keliaujančių pirklių. 

Pakliuvęs į žmonių srautą, Artoriksas jau negalėjo sustoti ir 
lėtai plaukė pasroviui į Saturno šventyklą. 

Minia pasislinkdavo keletą žingsnių į priekį, sustodavo, vėl 
pajudėdavo, nešdama su savimi Artoriksą, kuris dairėsi į kairę 
ir į dešinę, vildamasis pamatyti Katiliną. 

Šuo bėgo šalia šeimininko, ir retkarčiais Artoriksas išgirsda- 


vo gailų jo inkštimą - nors vargšas gyvulėlis vikriai ir atsargiai 
skverbėsi pro žmonių kojas, šioje kamšalynėje jam nuolat kas 
nors užmindavo ant letenų. 

Per kelis žingsnius prieš Artoriksą ėjo senis ir du jaunuoliai. 
Nors senio drabužiai buvo elegantiški ir netgi brangūs, galas 
išsyk suprato, kad tai mimo apdaras. Šiam vidutinio ūgio vy- 
rui būtum davęs jau gerokai per penkiasdešimt: nė storas bal- 
tylų ir skaistalų sluoksnis negalėjo paslėpti raukšlių, išvagoju- 
sių bebarzdį, moterišką jo veidą, kuriame atsispindėjo pačios 
žemiausios aistros. 

Šalia mimo einančių jaunuolių tunikos buvo apvedžiotos 
purpuru - tai reiškė, kad jie priklauso patricijų luomui. Vie- 
nas, kokių dvidešimt dvejų ar dvidešimt trejų metų, buvo gana 
aukštas, lieknas, gražiai sudėtas, tankūs juodi plaukai gaubė 
ramaus liūdesio kupiną blyškų veidą, kuriame spindėjo anglies 
juodumo gyvos ir raiškios akys. Antrasis buvo gal septynioli- 
kos metų, vidutinio ūgio, gležnas iš pažiūros; balto, šiek tiek 
nuvargusio, bet nepaprastai gražaus veido griežti ir taisyklingi 
bruožai liudijo apie šio jaunikaičio širdies tyrumą, gilius jaus- 
mus, tvirtą valią ir ryžtingą būdą. 

Senis buvo Metrobijus, o tuodu jaunuoliai - Titas Lukrecijus 
Karas ir Gajus Longinas Kasijus. 

- Prisiekiu nemirtingojo savo draugo Liucijaus Kornelijaus 
Sulos šlove! - kalbėjo komediantas bendrakeleiviams, matyt, 
tęsdamas pradėtą pokalbį. - Prisiekiu, aš nemačiau gražesnės 
moters už Klodiją! 

— Gal tu, senas gašlūne, savo palaidame gyvenime ir esi ma- 
tęs tokių gražuolių, bet tokios ištvirkėlės tikrai nesi sutikęs, — 
tarė Lukrecijus. 

- Poete, poete, netrauk manęs per dantį, - atsikirto paten- 
kintas Metrobijus, mat Lukrecijaus žodžiai paglostė jo savi- 
meilę. - Prisiekiu Herkuliu Musagetu, ir apie tave mes šį tą 
žinome! 

- Prisiekiu Junona Moneta, aš išeisiu iš proto dėl Klodijos! - 
sušuko Kasijus, įsmeigęs akis į Vestos šventyklos portiką, pro 
kurį plaukė minia; portike, šalia savo brolio, dar visai berniu- 
ko, stovėjo gražuolė Klodija, ir Kasijus ją ryte rijo geismu de- 
gančiomis akimis. - Kas per grožis... Kas per dieviškas grožis! 

- Ji ne tokia jau neprieinama, Kasijau, - šypsodamasis tarė | 
Lukrecijus, - jeigu tu iš tiesų nori su ja pasimylėti. 

- O, ilgai prašyti jos nereikės, gali būti tikras, - pridūrė Met- 
robijus. 

- Ar tu pastebėjai, kokia ji panaši į brolį? 

- Jie lyg du migdolai viename kevale... Jeigu Klodija apsi- 
rengtų vyriškais drabužiais, būtų neįmanoma juos vieną nuo 
kito atskirti. 

Tuo tarpu minia, vėl pasislinkusi kaip paprastai gal dešimt 
žingsnių, sustojo ir Artoriksas iš arti pamatė moterį, kurią Kasi- 
jus varstė meiliais žvilgsniais. | 

Ji stovėjo prie portiko kolonos, aukšta, liekna, jauna - turė- 
jo ne daugiau kaip dvidešimt metų; ploniausios vilnos sniego 
baltumo trumpa tunika, apvedžiota purpurine juosta ir stan- 
džiai suveržta per liemenį, tik dar labiau ryškino apvalias ir 
geismingas grakštaus kūno formas. Balta jos oda buvo kaip iš 
pieno plaukusi, bet veidas atrodė dar baltesnis, ir tik švelnus 
skruostų rausvumas bylojo, kad šis veidas, kaklas, šie pečiai 
ir krūtinė yra gyvos moters, o ne statulos, kurią iš tyro, skaid- 
raus Paro marmuro iškalė nemirtingojo Feidijo kaltas. Tankios, 
minkštos rusvos garbanos gaubė šį skaistų veidelį, 0 pora spin- 
dinčių mėlynų akių nesivaržydamos žvalgėsi į vyriškius. 

Šalia šios gražuolės, kurią pirmas vyras jau buvo spėjęs pa- 
mesti, stovėjo nepaprastai į ją panašus Klodijus; kas būtų ga- 
lėjęs pamanyti, kad šis keturiolikmetis tokio švelnaus veido 
berniukas taps negailestingu, kietaširdžiu liaudies tribūnu, 
kuris netolimoje ateityje sės Romoje nesantaiką ir lies žmonių | 
kraują. 

— Net Venera ir Diana lengvatikių žmonių vaizduotėje ne- 
gali būti už ją gražesnės! - sušuko Kasijus, netekęs amo. 

— Venera, tiktai Venera, - šypsodamasis tarė Titas Lukrecijus 
Karas, - Dianą palik ramybėje: ji per daug skaisti, kad galėtum 
ją lyginti su šia kvadrantarija*! 

- Įdomu, kas Klodijai prisegė tokią gėdingą pravardę?.. Kas 
drįsta ją įžeidinėti? - šūktelėjo supykęs Kasijus. 

- Pavydžios matronos, ne mažiau už ją ištvirkusios, tik ne 
tokios įžūlios ir gražios. Jos negali Klodijos pakęsti, užtat ir 
dergia kaip įmanydamos. 

- Štai ji! - šūktelėjo Metrobijus. — Štai ta, kuri pirmoji pava- 
dino Klodiją kvadrantarija! 

Ir jis parodė vieną dailios figūros, bet rūstaus, kone atšiau- 
raus veido moterį, sprendžiant iš drabužių - patricijų luomo. 
Moteris stovėjo prie kolonos, netoli Klodijos ir jos brolio. Šalia 
stovėjo gal trisdešimties su trupučiu metų, aukšto ūgio, didin- 
go stoto ir manierų vyras; nepaprastai plati jo kakta, vešliai su- 
žėlę antakiai, kūpsantys virš trumparegių, tartum prigesusių 
akių, ereliška nosis, griežti veido bruožai iškart patraukdavo 
žmonių dėmesį. 

— Kas?.. Terencija? Cicerono žmona? 

— O kas gi kitas... Matai, stovi tenai su didžiai gerbiamu 
savo vyru! 

— Kaip tik jai tinka pliekti ydas bei ištvirkimą! — ironiškai 
nusišypsojo Lukrecijus. - Ne veltui jos sesuo, vestalė Fabija, iš- 
garsėjusi šventvagiškais ryšiais su Katilina! Prisiekiu Herkuliu, 
jeigu cenzorius susidomės amoraliu Klodijos elgesiu, jis būti- 
nai turės susidomėti dar amoralesniu Fabijos gyvenimu. 

- Et, - skeptiškai mostelėjo ranka Metrobijus. - Mes jau taip 
nusiritome, kad jeigu dabar gyventų nepaperkamasis Katonas, 
pats griežčiausias ir doriausias iš visų iki šiol buvusių Romos 
cenzorių, jis turbūt nežinotų nė kaip pradėti taisyti palaidus 
papročius. Prisiekiu Kastoru ir Poluksu, jeigu jam šautų į gal- 
vą išvyti iš Romos visas moteris, neturinčias teisės čia gyventi, 
tai Romoje liktų vieni vyrai, kaip geraisiais Romulo laikais, ir 
Kvirino giminei palaikyti tektų vėl grobti sabines. Nors kažin 
ar verta grobti šių laikų sabines? 

- Bravo, bravo, prisiekiu dieviškuoju Epikūru! - sušuko 1 
Lukrecijus. - Metrobijus kaltina palaidus papročius! Per kitus 
rinkimus aš pirmas balsuosiu už tave ir agituosiu, kad būtum 
išrinktas cenzoriumi! 

Čia minia vėl pajudėjo, ir Kasijus su draugais atsidūrė be- 
veik prie pat Vestos šventyklos portiko laiptų, netoli Klodi- 
jos. Kilstelėjęs dešinę ranką prie lūpų, Kasijus ją pasveikino 
ir sušuko: 

- Sveika, Klodija, gražiausia iš gražiausių Romos moterų! 

Klodija pakėlė į Kasijų akis, vos pastebimai linkteldama gal- 
va atsakė į pasveikinimą ir meiliai nusišypsojusi apdovanojo 
jaunuolį įdėmiu, ugningu žvilgsniu. 

— O, toks žvilgsnis daug ką žada, - šyptelėjęs pasakė Lukre- 
cijus Kasijui. 

— Manęs visai nestebina tavo įkarštis, šaunusis Kasijau, - 
tarė Metrobijus. - Iš tikrųjų aš nesu matęs gražesnės moters, iš- 
skyrus vieną graikę; ji buvo tokia pat graži kaip ir Klodija - tai 
kurtizanė Eutibidė! 

- Eutibidė! - krūptelėjo išgirdęs šį vardą Lukrecijus. Jis nutilo 
ir atsidusęs paklausė: - Gražioji Eutibidė! Kažin kur ji dabar?.. 

— Tu nepatikėtum savo akimis, bet ji tikrai gladiatorių sto- 
vykloje! 

— Kodėl? Mano manymu, čia nieko nuostabaus, - atsakė 
Lukrecijus. - Ten jai pati tinkamiausia vieta! 

- Bet žinok, Eutibidė yra tų plėšikų stovykloje tik dėl to, kad 
vaikosi vieną iš jų: ji beprotiškai įsimylėjusi Spartaką... 

- Bravo! Prisiekiu Herkuliu!.. Pagaliau turi savęs vertą 
meilužį. 

- Klysti, prisiekiu Jupiteriu Statorium!.. Spartakas su panie- 
ka ją atstūmė! 

Visi trys valandėlę patylėjo. 

— O ar tu žinai, - kalbėjo Metrobijus, kreipdamasis į Luk- 
recijų, - kad gražioji Eutibidė mane ne kartą kvietė atvykti į 
gladiatorių stovyklą? 

— Ką gi tu ten veiktum? - nustebęs paklausė Lukrecijus. 

- Girtuokliautų, - atsakė Kasijus. - Bet jis puikiausiai gali tai 
daryti ir Romoje... 

- Jums kad tik šaipytis... O iš tiesų ne pro šalį būtų ten nu- 
vykus... 

- Kur? 


- Į Spartako stovyklą. Persirengčiau, pasivadinčiau sveti- 


mu vardu, įgyčiau jo pasitikėjimą bei palankumą ir, sužinojęs 
jo planus bei ketinimus, išžvalgęs, ką jis ten ruošia, apie viską 
slapta praneščiau konsulams. 

Abu patricijai pratrūko garsiai juoktis. 

Metrobijus įsižeidė ir piktai atkirto: 

- Juokitės, juokitės! O kas prieš dvejus metus įspėjo konsu- 
lą Liucijų Licinijų Lukulą apie ruošiamą gladiatorių sukilimą? 
Kas atskleidė jų sąmokslą deivės Furinos giraitėje? 

„Gerai, žinosime!“ — pagalvojo Artoriksas. Jo veidas už- 
siplieskė, ir jis iš padilbų niūriai žvilgtelėjo į priekyje einantį 
Metrobijų. 

Dabar minia stoviniavo Kapitolijaus papėdėje, prieš Sa- 
turno šventyklą, didingą ir tvirtą statinį, kuriame, be aukuro 
Saturnui, buvo saugoma įstatymų lentelės ir valstybės iždas; 
čia stumdėsi galybė žmonių, tad einantiems į priekį teko dar 
labiau sulėtinti žingsnį. 

- Prisiekiu dievais, Romos globėjais, - sušuko Kasijus, - čia 
galima uždusti! 

- Kas tiesa, tai tiesa, - sutiko Lukrecijus. 

- Tikrai čia paskutinį kvapą išleisiu, prisiekiu Dioniso Bak- 
cho vynuogienojų vainiku! - neištvėrė Metrobijus. 

- Nesuprantu, kuriam galui reikėjo mums brautis į šitą 
knibždyną! 

Minia vis labiau spaudėsi, kamšatis buvo neapsakoma, ir 
tik po ketvirčio valandos, judėdami vėžlio žingsniu, pusiau už- 
troškę, Metrobijus, Lukrecijus, Kasijus, o jiems iš paskos ir Ar- 
toriksas pagaliau įėjo į šventyklą, kur pamatė bronzinę Saturno 

statulą, vaizduojančią šį dievą su nedideliu pjautuvu rankoje, 
tartum susiruošusį į javapjūtę. Statulą supo žemdirbystės įran- 
kiai ir alegoriniai lauko darbų bei piemenų gyvenimo vaizdai. 
Statula buvo tuščiavidurė, pripildyta aliejaus gausumui ir per- 
tekliui pažymėti. 

- Žiūrėk, žiūrėk, dieviškasis Cezaris, aukščiausiasis pontifi- 
kas, - parodė Metrobijus. - Jis ką tik užbaigė aukojimus dievo 
garbei ir dabar nusivilkęs pontifiko rūbus eina iš šventyklos. 

- Kaip į jį žiūri Sempronija, gražioji, išmintingoji Sempronija! 

— Verčiau sakytum - nenuramdomoji Sempronija. 

- Juodakė gražuolė! Prisiekiu dvylika Santarvės dievų - tai 
tikras romėnės matronos grožio tipas!.. 

- Pažiūrėk, kokia aistra spindi juodos jos akys! Kaip saldžiai 
ji šypsosi gražuoliui Julijui! 

— O kiek dar matronų ir mergaičių nenuleidžia nuo Cezario 
meilių akių! 

- Žvilgtelk į tą ručkę Faustą... 

- Tai nemirtingojo mano draugo diktatoriaus Liucijaus Kor- 
nelijaus Sulos Laimingojo duktė. 

- Kad tu buvai draugas, ir, be to, begėdiškas to pabaisos 
draugas, mes jau seniai žinome, ir nėra ko tuo girtis kiekviena 
proga. 

— Kas čia per triukšmas? 

- Ir riksmai? 

Visų akys nukrypo link įėjimo į šventyklą, iš kur vėl pasi- 
girdo garsūs šūkalojimai Saturno garbei. 

Greitai šventykloje susigrūdusius žmones prispaudė prie 
kolonadų ir sienų nauja minia, siūbtelėjusi iš gatvės su kokių 
penkiasdešimt niūrių, perkarusių žmogėnų priešaky, kurie lyg 
triumfo eisenoje nešė miesto pretorių; kiekvienas jų rankoje lai- 
kė geležinę grandinę. 

- A! Suprantu! Tai nusikaltėliai, sėdėję Mamertino kalėjime 
ir laukę nuosprendžio: pagal paprotį jų buvo pasigailėta, - pa- 
aiškino Lukrecijus. 


- Ir pagal paprotį jie atėjo prie dieviškojo Saturno altoriaus 
pakabinti grandinių, kuriomis buvo sukaustytos jų rankos, — 
pridūrė Metrobijus. 

- Žiūrėk, žiūrėk, baisusis Katilina! - sušuko Kasijus, rody- 
damas į aukuro pusę, kur stovėjo nuožmus ir ištvirkęs patri- 
cijus; įsmeigęs žvilgsnį į vestalių kolegiją, jis ryte rijo akimis 
vieną jauną vaidilutę. - Ką ir besakyti, šis žmogus žiaurus net- 
gi meilėje. Matote, su kokiu žvėrišku godumu jis žiūri į Teren- 
cijos seserį. 

Lukrecijui ir Metrobijui plepant su jaunuoju Longinu Kasi- 
jum apie nuodėmingą Katilinos meilę, Artoriksas pamatė pa- 
tricijų, ir jo akys džiugiai sublizgo. Jis ėmė atsargiai skverbtis 
pro minią prie Katilinos. 

Bet vienas dalykas yra panorėti, o kitas - padaryti; tik po 
pusės valandos ir tik kartu su minia, judančia išėjimo link, jau- 
najam galui pavyko prisiartinti prie Liucijaus Sergijaus, vis dar 
žiūrinčio į geidžiamą mergaitę. Artoriksas tyliai sušnibždėjo 
jam į ausį: 

- Šviesa ir laisvė. 

Katilina krūptelėjo, staiga atsisuko, įsmeigė į klouną pilkas 
akis ir suraukęs antakius rūsčiai, grėsmingai paklausė: 

— Ką tai reiškia? 

— Aš nuo Spartako, - tyliai atsakė Artoriksas. - Atėjau šitaip 
persirengęs iš Apulijos. Noriu pakalbėti su tavim labai svarbiu 
reikalu, šviesusis Katilina. 

Patricijus valandėlę pagalvojo, žiūrėdamas į klouną, pa- 
skui tarė: 

- Gerai... neatsilik nuo manęs, kol išsibrausime iš šventyk- 
los... Tada sek paskui mane iš tolo, iki atsidursime nuošalioje 
vietoje. 

Ir su panieka žmonėms, būdinga šio pasaulio galingie- 
siems - Katilina apskritai su niekuo nesiskaitė ir garsėjo šiurkš- 
tumu, - ėmė tvirtomis rankomis stumdyti minią ir griausmin- 
gu balsu reikalauti, kad jam būtų duotas kelias. Taip Katilina 

greičiau už kitus išėjo iš šventyklos; jam iš paskos lyg pririštas | 
sekė Artoriksas. 

Panašiai skindamiesi kelią, jie pro portiką išėjo į gatvę ir po 
kokio pusvalandžio, išsiveržę iš minios, pasuko į Galvijų turgų, 
kur būriavosi jaučių pirkėjai ir pardavėjai; šioje didžiulėje aikš- 
tėje, skirtoje prekybai galvijais, žmonių buvo ne itin daug, ir 
abu vyrai be didelio vargo patraukė apskritos Herkulio Trium- 
fatoriaus šventyklos link; truputį atsilikęs, Artoriksas žingsnia- 
vo Katilinai iš paskos. 

Praėjęs pro Herkulio šventyklą, Katilina pasuko prie skais- 
tybės deivės koplytėlės; ten sustojo ir palaukė klouno, kuris ne- 
trukus atsidūrė šalia jo. 

Artoriksas išdėstė Katilinai Spartako pasiūlymą; gražiais 
žodžiais, aistringai ir įtikinamai nušvietė gladiatorių legionų 
galybę; sumaniai paglostė Katilinos savimeilę, tvirtindamas, 
kad tų šešiasdešimties tūkstančių mūšiuose jau išbandytų ver- 
gų narsumas dar išaugtų ir jų skaičius per trumpą laiką padvi- 
gubėtų, jeigu jiems vadovauti imtųsi Liucijus Sergijus Katilina; 
taigi nė kiek neperdedant galima pasakyti, jog jie skintų perga- 
lę po pergalės ir po metų su nenugalima armija atsidurtų prie 
Romos vartų. 

Krauju pasruvo Katilinos akys, išgirdus šiuos žodžius; žiau- 
raus ir išraiškingo jo veido raumenys ėmė baisiai trūkčioti, 
galingi kumščiai čia grėsmingai susigniauždavo, čia vėl atsi- 
leisdavo, o iš krūtinės retkarčiais išsiverždavo pasitenkinimo 
atodūsiai, panašūs į laukinio žvėries urzgimą. 

Artoriksui baigus kalbėti, net užsikirsdamas iš susijaudini- 
mo, prabilo Katilina: 

- Tu mane gundai... o jaunikaiti... aš nežinau, ar... Nenoriu 
nuo tavęs slėpti, man, patricijui ir romėnui, šlykštu net pagal- 
voti, kad galėčiau vadovauti vergų kariuomenei... anot tavęs, 
jie drąsūs, šaunūs... bet vis dėlto tai tik vergai ir maištininkai. 
Kita vertus, mintis, kad savo žinioje turėčiau tokią galingą ka- 
riuomenę ir pats vesčiau ją į pergalę... Žinau, jog esu gimęs 

dideliems žygiams, bet man niekas nedavė valdyti bent pro- 
vincijos, kur būčiau galėjęs parodyti savo gebėjimus... jaučiu, 
kad ši mintis... 

- Tegul ši mintis tavęs neapsvaigina, teneaptemdo tavo pro- 
to tiek, kad pamirštum esąs romėnas ir patricijus; mus valdan- 
čią oligarchiją reikia nuversti ne pasitelkus nusikaltėlius barba- 
rus vergus, o romėnų ginklą ir laisvus piliečius. 

Šiuos žodžius ištarė apie trisdešimties metų aukšto ūgio, 
kilnaus stoto, išdidaus veido vyras. Jis sekė paskui Katiliną ir, 
pasislėpęs už skaistybės deivės koplytėlės kampo, girdėjo visą 
Liucijaus Sergijaus ir Artorikso pokalbį. 

- Lentulas Sura! - nustebęs šūktelėjo Katilina. - Čia tu?.. 

— Aš iš tolo ėjau tau iš paskos, nes tave užkalbinęs žmogus 
man pasirodė įtartinas. Ne kartą esu tau sakęs, jog likimas lėmė 
trims Kornelijams valdyti Romą; Kornelijus Cina ir Kornelijus 
Sula jau buvo jos valdovai, o tu esi tas trečiasis. Bijau, kad ne- 
žengtum klaidingo žingsnio, kuris tave atitolintų nuo tikslo, 
užuot priartinęs prie jo. 

— Vadinasi, tu, Lentulai, manai, kad gali pasitaikyti kita pro- 
ga, ne mažiau patogi už Spartako pasiūlymą? Vadinasi, tu ma- 
nai, kad ateity mums pavyks suburti kariuomenę, ne menkes- 
nę už gladiatorių, ir mes galėsime pasiekti savo tikslą? 

— Aš manau, kad, pasinaudoję Spartako pasiūlymu, ne tik 
užsitrauktume tautos neapykantą ir visos Italijos prakeikimą. 
Juk tada kovotume ne už Romos plebėjų, ne už skurdžių, betei- 
sių ir skolose skendinčiųjų labą, o tik už barbarų, Romos prie- 
šų, gerovę. Kai per mūsų draugų įtaką ir pagalbą gladiatoriai 
taps Romos valdovais, manai, jie paisys kokių nors įstatymų 
ir mes įstengsime su jais susitvarkyti? Nejau tu manai, kad jie 
leis mus prie valdžios? Kiekvienas Romos pilietis jų akyse bus 
priešas; jie mus pačius įtrauks į kruvinas tarpusavio skerdynes, 
o juk mes, naivuoliai, norime tik nuversti optimatus! 

Lentulas kalbėjo tvirtu ir ramiu balsu, ir Katilinos įkarštis 
pamažu ėmė slūgti - tai rodė kiekvienas jo judesys. Surai už- 


437 


baigus kalbą, Gratidiano žudikas liūdnai nuleido galvą ant 
krūtinės ir giliai atsidusęs tyliai tarė: 

- Tavo logika negailestinga lyg gerai išgaląstas ispaniškas 
kardas. 

Artoriksas buvo kažką besakąs Lentului, bet šis, valdingai 
mostelėjęs, tvirtu balsu jį nutildė: 

— O tu grįžk pas Spartaką. Pasakyk, kad mes žavimės jūsų 
narsumu, tačiau esame visų pirma romėnai. O kai mūsų tėvy- 
nei ima grėsti pavojus, ant Tiberio krantų nutyla visi vaidai. Pa- 
sakyk jam, kad pasinaudotų likimo palankumu ir nuvestų jus 
anapus Alpių, kiekvieną į savo tėvynę: ilgesnis karas Italijoje 
būtų jums pražūtingas. Keliauk, ir tesaugo tave dievai. 

Tai pasakęs, Lentulas Sura paėmė už parankės paniurusį 
Katiliną, kuris stovėjo netardamas nė žodžio, nugrimzdęs į 
savo mintis, ir nusivedė Galvijų turgaus link. 

Susimąstęs Artoriksas dar ilgai lydėjo akimis tolstančius pa- 
tricijus. Jo mintis pertraukė Endimionas, kuris stryktelėjo jam 
ant rankų ir ėmė jas laižyti; tada tariamasis klounas nusprendė 
iš čia pasitraukti ir iš lėto nuėjo Germalio kurijos link, senųjų 
Mugonijos vartų keliu. 

Galui priėjus kuriją - ten irgi knibždėjo besilinksminantys 
žmonės, - saulė jau buvo arti laidos. Artoriksas žingsniavo taip 
giliai pasinėręs į liūdnas mintis, kurias jam buvo sukėlę Len- 
tulo žodžiai, kad nė nepastebėjo jau seniai jį sekančio Metro- 
bijaus: tai slinkdamas iš paskos, tai užbėgdamas į priekį, mi- 
mas atidžiai jį stebėjo. Tiktai išėjęs į Germalio kurijos aikštę, jis 
kilstelėjo akis į Metrobijų ir iškart jį pažino, nes ilgą laiką buvo 
gyvenęs Sulos viloje Kumuose ir dažnai matydavo komedian- 
tą svečiuojantis pas diktatorių; išvydęs Metrobijų, Artoriksas 
sunerimo, išsigando, kad ir šis atpažins, jog; jis - buvęs Sulos 
gladiatorius. 

Kiek pagalvojęs galas nusprendė atsikratyti komedianto ir 
paspartino žingsnį, vildamasis, kad Metrobijus čia šlaistosi at- 
sitiktinai ir jo nepažįsta; blogiausiu atveju jis tikėjosi įsimaišęs į 
minią dingti jam iš akių. 


Likimas, atrodė, buvo Artoriksui palankus. Palei kažkokio 
patricijaus namų duris tirštai būriavosi jo klientai su žvakėmis 
rankose. Tai buvo senatoriaus klientai, kurie pagal paprotį sa- 
turnalijų proga atnešė šias žvakes dovanų savo globėjui. 

Artoriksas bematant įsimaišė į klientų būrį, maldamas al- 
kūnėmis įsispraudė į patį tirštumą ir kartu su visais įėjo į pa- 
tricijaus namus; durininkui paklausus, ko jam čia reikia, Arto- 
riksas atsakė norįs šeimininkui parodyti vaidinimą: taip sena- 
torius galėtų atsidėkoti klientams už atneštas dovanas. 

Vartininkas praleido klouną kartu su klientais iš prieangio į 
atrijų. Artoriksas, gerai žinantis, kaip išplanuoti turtingų romė- 
nų namai - o jie visur buvo vienodi, - nedelsdamas prasmuko 
į vidinį kiemelį su impluvijum bei altorium larams ir apsidairė, 
ar nėra kito išėjimo per sodą; išėjimas iš tikrųjų pasirodė besąs. 
Naudodamasis saturnalijų sambrūzdžiu, kuris dar padidėjo 
sugužėjus klientams, jis nepastebėtas pro impluvijų įsmuko į 
peristilį, iš peristilio - į paradinę salę, o iš jos ilgu koridorium 
išėjo į sodą ir nudrožė tiesiai prie vartelių iš kitos namo pusės; 
antrajam vartininkui pasisakė rodęs šeimininkui ir jo klien- 
tams vaidinimą ir dabar skubąs savo reikalais, o kadangi laiko 
turįs mažai, nes kitur jis irgi laukiamas, tai labai prašąs išleisti 
ji pro sodo vartelius: paradinis įėjimas žmonių gulte apgultas. 
Vartininkui tokia priežastis pasirodė gana svari, ir jis, atidaręs 
vartelius, išleido klouną, palydėdamas jį pačia maloniausia 
šypsena. Artoriksas atsidūrė skersgatvyje, kuriuo greit išėjo į 
Naująją gatvę. 

Pradėjo temti, ir Artoriksas nusprendė kuo greičiau pasi- 
šalinti iš miesto pro artimiausius vartus. Naująja gatve nuo 
Didžiojo cirko nusiledo žemyn ir atsidūrė krantinėje; tai buvo 
nepaprastai graži gatvė, nutiesta pagal kairįjį upės krantą nuo 
Flumentano iki Trigubų vartų. Artoriksas pasuko į kairę, Trigu- 
bų vartų link, nes jie buvo arčiausiai. 

Ši gatvė, esanti toli nuo centro, buvo beveik tuščia: sparčiai 
žingsniuodamas, klounas sutiko tik keletą miestiečių, skuban- 

čių į cirką ir į Forumą; tylą čia trikdė tik upės šniokštimas - 
vanduo buvo drumstas ir pakilęs nuo neseniai praūžusių liū- 
čių — bei tolimo triukšmo atgarsiai, atklydę iš milžiniško miesto 
centro. 

Nespėjo Artoriksas nueiti šia gatve nė trijų šimtų žingsnių, 
kai staiga iš užpakalio išgirdo skubų kažkieno kojų tapsėjimą. 
Jis stabtelėjo, įsiklausė - tapsėjimas artėjo, darėsi vis garsesnis. 
Tada Artoriksas įsikišo dešinę ranką už palaidinės, išsitraukė 
durklą ir ėmė eiti dar sparčiau. 

Bet tas, kuris sekė iš paskos, matyt, stengėsi jį pavyti: žings- 
niai aidėjo vis arčiau ir arčiau. Apsodinta šimtamečiais ąžuolais 
gatvė šioje vietoje darė posūkį, ir Artoriksas, tuo pasinaudojęs, 
sustojo, užlindo už storo medžio kamieno ir sulaikęs kvapą 
ėmė laukti: norėjo įsitikinti, ar čia Metrobijus, ar koks miestie- 
tis, skubantis savo reikalais. Netrukus klounas išgirdo alsiai 
kvėpuojant artėjantį žmogų ir išvydo... Metrobijų. 

Nebematydamas priešais Artorikso, Metrobijus sustojo, ap- 
sidairė ir nustebęs tarė: 

- Kurgi jis dingo? 

- Aš čia, mielasis Metrobijau, - atsakė Artoriksas, išeidamas 
iš savo slėptuvės. Galas pasiryžo komediantą nudaigoti, atker- 
šyti jam už senas skriaudas, išdavystę bei tą didžiulę žalą, ku- 
rią jis buvo padaręs gladiatoriams, ir sykiu atsikratyti jam, be 
jokios abejonės, gresiančiu pavojumi. 

Metrobijus atsitraukė kelis žingsnius į šalį, prie žemos, gal 
pusės žmogaus aukščio sienos, skiriančios gatvę nuo upės, ir 
tarė Artoriksui saldžiu, meilikaujamu balsu: 

— O! Pasirodo, čia iš tikrųjų tu, gražuoli gladiatoriau!.. Aš 
pažinau tave... todėl ir ėjau iš paskos... Mes susipažinome Su- 
los viloje Kumuose... Noriu tave pakviesti vakarienės... išgersi- 
me gero seno falerno... 

- Tu kvieti mane vakarienės į Mamertino kalėjimą, senas iš- 
davike, - tyliai, bet grėsmingai atsakė Artoriksas, eidamas ar- 
tyn prie mimo. - Aš ten būčiau nukryžiuotas, o mano kūnas 
būtų puiki vakarienė Eskvilino varnams!.. 

— Ką tu! Ką tu čia paistai? - drebančiu balsu išstenėjo Metro- 
bijus, pamažu traukdamasis į tą pusę, iš kur buvo atėjęs. — Te- 


gul Jupiteris savo žaibais mane nutrenkia, jeigu meluoju! Aš 
tikrai norėjau tave pavaišinti puikiausiu falernu! 

- One, prakeiktas girtuokli, tau šįvakar teks palakti drums- 
to Tiberio vandens, - sumurmėjo gladiatorius ir, metęs į šalį 
kopėčias, virves ir beždžionę, puolė senąjį komediantą. 

— Gelbėkit! Gelbėkit!.. Draugužiai... jis nori mane nužudyti!.. 
Čionai! Gelbėkit! - ėmė rėkti komediantas, bėgdamas Naujo- 
sios gatvės link, bet jo pagalbos šauksmas staiga nutrūko: įsi- 
kandęs į dantis durklą, Artoriksas keliais šuoliais jį pavijo, stip- 
riomis rankomis čiupo už gerklės ir iškošė pro dantis: 

— Ak tu, niekše, dar ir draugų pasikvietei į man ruošiamą 
vakarienę!.. O, štai ir jie... bėga čionai... 

Jis sugniaužė dešine ranka durklą, o Metrobijus vėl ėmė 
šauktis į pagalbą vergus ir klientus iš senatoriaus namų, kur 
Artoriksas neseniai buvo pasislėpęs; Metrobijaus pakurstyti, 
jie šoko vytis gladiatorių. Persekiotojai laikė rankose deglus, 
ir jų šviesoje Metrobijus su Artoriksu pamatė, kad iš Naujo- 
sios gatvės į Tiberio krantinę bėga ištisa minia, skubanti pa- 
galbon klykiančiam komediantui. Tada Artoriksas keletą kar- 
tų smeigė durklu Metrobijui į krūtinę ir dusdamas iš pykčio 
kimiai tarė: 

- Jie nespės tavęs išgelbėti, manęs jiems taip pat nepavyks 
sučiupti. Bjaurus niekše!.. - Ir abiem rankomis pakėlęs leisgyvį 
mimą, kuriam iš krūtinės čiurkšlėmis plūdo kraujas, Artorik- 
sas sviedė jį upėn šaukdamas: 

- Šįvakar, senas girtuokli, atsigersi vandens - pirmą ir pa- 
skutinį kartą gyvenime. 

Sulig šiais žodžiais pasigirdo pliaukštelėjimas, klaikus riks- 
mas ir Metrobijus paniro į drumstą upės vandenį. 

- Štai ir mes!.. Metrobijau... 

— Nebijok! 

— Mes nukryžiuosime tą niekšą gladiatorių! 

- Nuo mūsų jis nepaspruks! - vienu balsu šaukė Artoriksą 
besivejantys vergai ir klientai, kuriuos dabar nuo jo skyrė ne 
daugiau kaip penkiasdešimt ar šešiasdešimt žingsnių. 

Gladiatorius nusivilko penulą, metė upėn šunį, tada pagrie- 
bęs beždžionę užlipo ant parapeto ir pats šoko į Tiberį. 

— Gelbėkit!.. Skęstu!.. Gelbė... - išniręs iš drumzlino van- 
dens, dar kartą šūktelėjo Metrobijus, kurį sūkuringa upė nešė 
Trigubų vartų link. 

Bėgantieji į pagalbą jau atsidūrė toje vietoje, kur ką tik buvo 
įvykusi kruvina drama; uždusę visi lakstė palei parapetą, šū- 
kalojo vienas per kitą, bet niekas nė piršto nepajudino Metro- 
bijui gelbėti. 

Tuo tarpu Artoriksas greitai plaukė įstrižai srovės į kitą upės 
pusę. 

Susibūrę ant kranto persekiotojai siuntė jam prakeiksmus ir 
gailavo Metrobijaus, kuris daugiau taip ir neiškilo iš vandens 
gelmių, o gladiatorius, laimingai perplaukęs upę, greitai nuėjo 
į Janikulo kalvą ir netrukus dingo virš Amžinojo miesto tirštė- 
jančiose sutemose. 


XVIII skyrius 


KONSULAI KARE. KAMERINO MŪŠIS. 
ENOMAJO MIRTIS 


Žlugus viltims, kad Liucijus Sergijus Katilina stos gladia- 
torių armijos priešaky, sukilėliai priėmė Spartako pasiūlymą: 
buvo nuspręsta pavasarį žygiuoti prie Alpių ir, jas perėjus, gla- 
diatorių kariuomenę paleisti; kiekvienas grįšiąs į savo tėvynę 
ir ten dėsiąs pastangas sukelti gyventojus prieš Romos valdžią. 
Būdamas išmintingas ir įžvalgus - Spartaką visai pagrįstai ga- 
lima vadinti vienu didžiausių to meto karvedžių, - jis puikiai 
suprato, kad ilgesnis karas su Roma Italijos teritorijoje pasi- 
baigtų tik visiška kviritų pergale. 

Taigi 682 metų vasario pabaigoje Spartakas su dvylika le- 
gionų po penkis tūkstančius žmonių kiekviename išžygiavo iš 
Apulijos; prie šio skaičiaus dar reikia pridėti penkis tūkstančius 
velitų ir aštuonis tūkstančius raitelių - vadinasi, iš viso jis turė- 
jo daugiau kaip septyniasdešimt tūkstančių puikiai išmokytų 
ir labai gerai ginkluotų kareivių; su šia armija jis ir patraukė į 
Samnijų, laikydamasis arti jūros. 

Po dešimties dienų žygio Spartakas pasiekė pelignų gyve- 
namą kraštą, kur sužinojo, kad Umbrijoje su trisdešimties tūks- 
tančių žmonių armija stovi konsulas Lentulas Klodianas, pa- 
siruošęs užkirsti jam kelią prie Po upės, o iš Lacijaus su trimis 
legionais ir pagalbine kariuomene jo pėdomis seka kitas kon- 
sulas, Gelijus Publikola, ir ketina pulti iš užnugario, jei Sparta- 
kas bandytų gelbėtis traukdamasis į Apuliją. 

Dabar jau nebe gėda ir įžeistas orumas išjudino senatą, o 
baimė ir reali grėsmė respublikai; išsigandę senatoriai pasiuntė 
prieš sukilėlius, kaip į rimtą ir pavojingą karą, abu konsulus, 
pavedę jiems dvi didžiules armijas ir įpareigoję pagaliau susi- 
doroti su gladiatoriais. 

Kelios dienos po paskyrimo abu konsulai pradėjo formuoti 
kariuomenes - vienas Lacijuje, o kitas Umbrijoje, tačiau preto- 
riaus Varinijaus, kvestoriaus Kosinijaus ir netgi paties Oresto 
pralaimėjimai nieko nepamokė nei Lentulo, nei Gelijaus, ir jie, 
ar trokšdami asmeninės šlovės, ar skatinami abipusio pavydo, 
ar dėl klaidingų taktinių sumetimų, nė nepagalvojo apie ben- 
drą puolimą prieš Spartaką; nežinia, kaip ten buvo, bet konsu- 
lai nutarė pulti gladiatorius skyrium, taigi Spartakas vėl turėjo 
galimybę sutriuškinti kiekvieną armiją atskirai, kaip jis dary- 
davo per pastaruosius dvejus metus. 

Šiaip ar taip, Romoje į bendrą abiejų konsulų žygį visi dėjo 
daug vilčių ir niekas neabejojo, kad šis gėdingas vergų karas 
pagaliau bus baigtas. 

Sužinojęs priešų ketinimus, Spartakas pagreitino savo žygį 
per Samnijų, nusprendęs pirmiausia pulti Gelijų, einantį prieš 

ji iš Lacijaus. Trakas tikėjosi su konsulu susitikti kelyje tarp 
Korfinijaus ir Amiterno. 

Bet atėjęs į šią vietą Spartakas iš aplinkinių miestų vergų - 
jie neišdrįso pabėgti į gladiatorių stovyklą, tačiau nepaprastai 
daug; pasitarnavo sukilėliams, perduodami vertingų žinių — iš 
girdo, kad Gelijus vis dar stovi Anagnijoj, laukdamas savo ka- 
valerijos, ir pajudės iš ten ne anksčiau kaip po dviejų savaičių. 

Gladiatorių vadas nusprendė nesustoti ir patraukė į Piceną, | 
tikėdamasis ten susitikti su slenkančiu iš Umbrijos Lentulu ir jį | 
sumušti, o tada arba grįžti atgal ir, sutriuškinus Gelijų, žygiuoti 
Po upės link, arba, palikus antrąjį konsulą ramybėje, eiti tiesiai 
prie Alpių. 

Pasiekęs Askulą prie Truento upės, Spartakas iš daugybės 
sumanių ir nepaprastai ištikimų žvalgų sužinojo, kad iš Pe- 
ruzijos Kamerino link prieš jį traukia Lentulas su daugiau kaip 
trisdešimties tūkstančių žmonių kariuomene. Spartakas susto- | 
jo, parinko gerą poziciją ir įrengęs stovyklą gerai ją įtvirtino; čia 
jis nusprendė palaukti kokias keturias ar penkias dienas, kol 
konsulas atžygiuos į Kameriną, kur Spartakas buvo numatęs 
su juo susikauti. 

Įrengęs stovyklą prie Askulo, jau kitą rytą Spartakas tūks- 
tančio raitelių priešaky išjojo už pylimo išžvalgyti vietovės. Jis 
jojo vienas būrio priekyje, nugrimzdęs į liūdnas mintis, rūstus 
ir paniuręs. 

Apie ką jis mąstė? 

Nuo tos dienos, kai Eutibidė tapo Enomajo meiluže, germa- 
nas, patekęs į kurtizanės valdžią, pamažu darėsi vis niauresnis, 
irzlesnis ir ne kartą parodė nebejaučiąs Spartakui pirmykštės 
meilės ir pagarbos. Per paskutinį vyriausiojo štabo pasitarimą 
Gnacijos stovykloje, sužinojus apie Katilinos atsisakymą vado- 
vauti gladiatorių kariuomenei, tik vienas Enomajas buvo prieš 
sprendimą eiti už Alpių ir išsiskirstyti į savo kraštus. Priešta- 
raudamas Spartako pasiūlymui, jis nesiskaitė su žodžiais, buvo 
šiurkštus, netgi grasino ir apskritai kažką paistė apie despotiz- 

mą, išpuikimą ir piktnaudžiavimą valdžia, ko toliau esą nebe- 
galima kęsti, anot jo, lygiateisiškumas, dėl kurio gladiatoriai 
griebėsi ginklo, tapo tik tuščias žodis, įsigalėjus vieno asmens 
diktatūrai; iki šiol tą visi kentė, bet dabar užteks, jie jau nebe 
mokinukai, bijantys mokytojo rykščių. 

Išgirdęs tokius nelemtus germano žodžius, Spartakas įtūžęs 
net iš vietos pašoko, bet greit susivaldė, vėl atsisėdo ir draugiš- 
kai, meiliai ėmė raminti brangų jam žmogų. Tačiau Enomajas, 
matydamas, kad Kriksas, Granikas ir kiti vadai yra Spartako 
pusėje, įsiutęs išbėgo iš palapinės, nebenorėdamas toliau daly- 
vauti bendražygių pasitarime. 

Trakas labai susirūpino dėl tokio Enomajo elgesio: jau kelios 
dienos jis lenkėsi Spartako, o atsitiktinai susitikęs tylėdavo nu- 
delbęs akis, vengdamas bent ką paaiškinti savo vyriausiajam 
vadui. 

Mat Eutibidės kurstomas Enomajas pasidarė įžūlus ir pik- 
tas, tačiau visas jo apmaudas beregint išgaruodavo, susitikus 
akis į akį su Spartaku, šiuo be galo geros širdies žmogum, nors 
ir didžiu, bet tokiu paprastu; tyra germano sąžinė sukildavo 
prieš nedorus graikės prasimanymus, vado akivaizdoje jis pa- 
jusdavo gėdą ir noromis nenoromis turėdavo pripažinti jį esant 
pranašesnį dvasia; Enomajas visada mylėjo ir gerbė Spartaką ir 
dabar veltui stengėsi jo nekęsti. 

O Spartakas, kad ir kaip laužė galvą, negalėjo suprasti, kas 
taip ūmai permainė Enomają, prie kurio jis buvo smarkiai ir 
nuoširdžiai prisirišęs. 

Eutibidė, pavertusi Enomają romiu ir paklusniu avinėliu, 
savo nedorą ryšį su germanų korpuso vadu laikė didžiausioje 
paslaptyje, taigi Spartakas, sąžiningas ir kilnus žmogus, nė pa- 
galvoti negalėjo, kad visa ko priežastis - kurtizanės klasta ir 
tamsios intrigos, į kurias ji buvo sumaniai įpainiojusi Enomają; 
jam nė į galvą neatėjo, kad dėl keisto ir nesuprantamo draugo 
elgesio gali būti kalta Eutibidė; tiesą sakant, graikę jis beveik 
užmiršo, juoba kad ji vengė susitikti su vyriausiuoju gladiato- 
rių vadu. 

Kai tik Spartakas, liūdnas ir susimąstęs, grįžo iš Askulo apy- 
linkių žvalgybos, nuėjo į savo palapinę ir liepė vienam kontu- 
bernaliui pakviesti Enomają. 

Vykdydamas įsakymą, kontubernalis išėjo iš pretorijaus, 0 
Spartakas susimąstęs atsisėdo ant suolo ir ėmė laukti; kontu- 
bernalis grįžo labai greitai ir pranešė: 

- Aš sutikau Enomają, jis pats ėjo pas tave... O štai ir jis. 

Taip pasakęs, kontubernalis žingtelėjo į šalį, duodamas ke- 
lią Enomajui, kuris sustojo priešais Spartaką ir niūriai tarė: 

- Sveikas, vyriausiasis gladiatorių vade! Aš noriu su tavim 
pakalbėti ir... 

- Ir aš su tavim, - pertraukė jį Spartakas, atsistodamas ir 
duodamas kontubernaliui ženklą išeiti. Tada švelniai ir meiliai 
tarė Enomajui: - Sveikas atvykęs, Enomajau, broli mano! Tai ką 
norėjai man pasakyti? 

— Aš norėjau... - su panieka, grasiu balsu tarė germanas, vis 
dėlto nudelbęs akis žemyn. - Aš pavargau ir man nusibodo... 
būti... tavo užgaidų žaisliuku... Kad jau vergauti... tai verčiau 
romėnams... aš noriu kariauti, o ne būti kieno nors tarnas... 

- O, prisiekiu Jupiterio žaibais! - sušuko Spartakas, skaus- 
mingai sunėręs rankas ir pakėlęs akis į dangų. - Ar tik tu neiš- 
ėjai iš proto, Enomajau, ir... 

- Prisiekiu gražiosiomis Frėjos kasomis! — kaip kirviu nu- 
kirto germanas ir pakėlęs galvą įsmeigė į Spartaką degantį ma- 
žyčių savo akių žvilgsnį. - Aš visai sveiko proto. 

- Tepadeda tau dievai! Apie kokias užgaidas tu kalbi? Kada 
aš mėginau daryti žaisliuką iš tavęs ar iš kito mūsų nelaimės ir 
ginklo draugo? 

— Aš to nesakau... ir nežinau, ar tu... - sumišęs atsakė Eno- 
majas ir vėl nudelbė akis žemyn. - Nežinau, ar tu... bet žinau, 
kad aš irgi žmogus... 

- Tuo niekas neabejoja! Doras, narsus žmogus! Toks visada 
buvai ir visada gali būti, - atsakė Spartakas, įsmeigęs skvarbų 
spindinčių akių žvilgsnį į Enomają, lyg norėdamas perskaityti 

slapčiausias jo mintis. - Bet kokį visa tai turi ryšį su tuo, ką tu 
nori man pasakyti? Kada gi aš bandžiau suabejoti tavo autori- 
tetu mūsų stovykloje? Kaip tau galėjo šauti į galvą mintis, kad 
aš tave niekinu? Juk visi, kas tik patį nors kiek pažįsta, gerbia ir 


vertina už didžią drąsą ir šaunumą!.. Kaip tu galėjai apie mane 
taip pagalvoti? Iš kur tokie įtarinėjimai? Kokia priežastis nesu- 
prantamo tavo elgesio su manim? Kuo aš tave įžeidžiau?.. Kuo 
nusikaltau tau ar bendram mūsų reikalui, kuriam paskyriau 
visą gyvenimą? 

- Įžeidei... nusikaltai... iš tikrųjų... ne... tiesą sakant, tu manęs 
neįžeidei... ir niekuo mums nenusikaltai... Tave visada lydėjo 
sėkmė... tiek pergalių laimėjai... Atbėgusių pas tave gladiato- 
rių minias subūrei į drausmingą kariuomenę, kuri kelia baimę 
priešams... ką čia kalbėti... aš negaliu skųstis... 

Taip atsakė Enomajas, ir jo kalba, iš pradžių šiurkšti ir įžūli, 
jam nė pačiam nepastebint, pamažu darėsi vis švelnesnė, ma- 
lonesnė, ir germanas ją užbaigė jau visai draugišku ir meiliu 
balsu. 

— Bet kodėl tu staiga taip pasikeitei? Kodėl taip blogai apie 
mane kalbi? Juk mano gyvenime svarbiau už viską buvo ir yra 
gladiatorių pergalė; aš nenorėjau ir niekada nesiekiau, kad 
mane išrinktų vyriausiuoju vadu; sakyk, ar aš nebuvau visiems 
ginklo broliams, o ypač tau, nuoširdus draugas ir bičiulis? 

Taip kalbėjo Spartakas, ir dorame jo veide atsispindėjo kar- 
tėlis ir liūdesys; jis klausinėjo Enomają, stengėsi įsiskverbti į 
slapčiausias jo širdies kerteles. 

— Ne, Spartakai... nekalbėk taip... nežiūrėk į mane tokiomis 
akimis! - apmaudžiai suniurzgėjo Enomajas; iš balso buvo ma- 
tyti, kad jis susijaudinęs, tik stengiasi to neparodyti. - Aš juk 
nesakiau... nė nemaniau sakyti... 

— Aš palaikiau mintį grįžti kiekvienam į savo kraštą tik to- 
dėl, kad viską gerai apgalvojęs įsitikinau, jog kovodami Italijos 
teritorijoje mes niekada nepasieksime visiškos pergalės prieš 
Romą. Roma!.. Nugalėti Romą!.. Sutriuškinti jos galybę... Nusi- 

mesti tironišką jos valdžią! Nejau tu manai, kad nuo šios min- 
ties mano krūtinėje iš džiaugsmo nesuvirpa širdis?.. Nejau tu 
manai, kad ši mintis nedrumsčia mano naktų ramybės, neper- 
sekioja manęs sapnuose?.. Būti aukščiau už Breną“, Pyrą ir Ha- 
nibalą!.. Pasiekti tai, ko nepasiekė garsiausi karvedžiai!.. Kas 
nenorėtų tokios šlovės!.. Betgi Roma, su kuria vedamas karas 
pačioje Italijoje — tai Antėjas*: Herkulio įveiktas ir parblokštas 
žemėn, jis pakyla dar stipresnis nei anksčiau. Tarkim, kad mes 
su dideliu vargu nugalėsime Romos armiją, praliesime marias 
kraujo - po kelių dienų Roma prieš mus pasiųs naują armiją, 
paskui vėl naują, galiausiai užgrius su kokių šešiasdešimt ar 
septyniasdešimt legionų ir sunaikins mus galutinai. Norėda- 
mas nugalėti Antėją, dieviškasis Herkulis nenutrenkė jo že- 
mėn, o iškėlęs į viršų pasmaugė galingomis savo rankomis; 
jeigu norime nugalėti Romą, turime vienu metu prieš ją sukelti 
visas pavergtas tautas, apsupti imperiją ir žygiuoti į Italiją iš 
visų pusių; vis labiau ir labiau verždami žiedą aplink Servijaus 
Tulijaus sienas, su šešių septynių šimtų tūkstančių karių armija 
visiems laikams turime sudoroti ir pasmaugti šią nelemtą tautą 
ir šį nelemtą miestą. Tai vienintelė galimybė įveikti Romą, tai 
vienintelis kelias palaužti jos galybę; jeigu to nepavyks pada- 
ryti mums, padarys mūsų anūkai, proanūkiai, bet tik taip, o 
ne kaip nors kitaip! Kitoks karas, kitokia kova su Roma - ne- 
įmanomi; Mitridatas bus nugalėtas, kaip buvo nugalėtas Hani- 
balas, Reino tautos, partai, kartaginiečiai, graikai ir iberai; tik 
susijungusios visos pavergtos tautos pasiektų pergalę prieš šį 
gigantišką polipą, kuris iš lėto, bet nesulaikomai raizgo milži- 
niškais savo čiuptuvais visą žemę. 

Spartakas kalbėjo su įkvėpimu ir taip karštai, kad net jo akys 
blizgėjo; jo klausydamasis, Enomajas, doras, nuoširdus žmo- 
gus ir ištikimas Spartako draugas, jautė, kaip jį beveik prieš 
jo valią traukia prie seno bičiulio; ugningi vyriausiojo vado 
žodžiai tartum apžavėjo germaną, ir jo širdyje pradėjo gesti 
pyktis, kurį per tokį didelį vargą ir klastingas gudrybes buvo 

įžiebusi Eutibidė. Spartakui nutilus, Enomajas, pats to nepa- 
stebėdamas, atsidūrė visai prie pat jo ir, maldaujamai ištiesęs 
rankas į nuostabų ir didingą vergų išvaduotoją, kurį šią akimir- 
ką, rodės, gaubė antgamtiška šviesa, sušnibždėjo drebančiu iš 
susijaudinimo balsu: 

- O, atleisk... atleisk man, Spartakai... tu ne žmogus, 0 
dievas! 

- Ne... aš tik pats laimingiausias iš žmonių, nes tu vėl esi 
mano brolis! - sušuko sujaudintas trakas, o Enomajas, išskėtęs 
rankas, puolė jam į glėbį. 

- O Spartakai, Spartakai... aš tave myliu ir gerbiu dar labiau 
negu pirma! 

Broliškai apsikabinę, bičiuliai kurį laiką tylėjo. Pagaliau 
Spartakas pirmasis paleido iš glėbio Enomają ir vis dar susi- 
jaudinęs paklausė: 

— Dabar pasakyk man, Enomajau, ko pas mane atėjai? 

— Aš?.. Kad... jau nė nežinau... - atsakė germanas labai su- 
mišęs. — Ir kas iš to, jeigu prisiminčiau?.. Arba tau papasako- 
čiau?.. — Jis nutilo, paskui linksmai pridūrė: - Kad jau atėjau, ir 
tu tikriausiai manai, jog atėjau ko nors prašyti, tai prašau skirti 
mane ir mano germanus į pačią pavojingiausią vietą mūšyje su 
konsulu Lentulu. 

- Tu vis toks pats! Narsus, drąsus!.. Skirsiu į pačią pavojin- 
giausią vietą. 

- Prižadi? 

- Taip, - atsakė Spartakas, duodamas Enomajui ranką, - tu 
juk žinai, kad mano širdyje nėra vietos nei melui, nei baimei. 

Dar kiek pasikalbėjęs, Enomajas išėjo iš pretorijaus kartu su 
Spartaku, kuris įsigeidė jį palydėti iki germanų palapinių. 

Nespėjus Spartakui nueiti nė ketvirčio stadijaus* nuo preto- 
rijaus, jį pasivijo Artoriksas, kurį prieš trejetą dienų gladiatorių 
vadas buvo pasiuntęs su tūkstančiu raitelių Reatos link išžval- 
gyti vietovės ir surinkti žinių apie Gelijaus kariuomenę. Suži- 

nojęs, kad Spartakas ką tik išėjo su Enomaju, Artoriksas išbėgo 
jam iš paskos ir pasivijo prie legionų palapinių. 

- Sveikas, Spartakai, - tarė jis. - Pas Gelijų jau atjojo dalis jo 
kavalerijos; jie jau išžygiavo iš Anagnijos ir eina į Karseolus, o 
rytoj vakare iš ten patrauks į Reatą ir užpuls tave ne vėliau kaip 
po penkių dienų. 

Išgirdęs šias žinias, Spartakas susimąstė, paskui tarė: 

- Rytoj vakare mes paliksime stovyklą ir patrauksime Ka- 
merino link; po dešimties valandų varginančio žygio būsime 
ten poryt prieš vidurdienį; reikia manyti, Lentulas atvyks ten 
poryt vakare, vėliausiai užporyt rytą; jo kariuomenė bus išvar- 
gusi, o mes, per tą laiką spėję atsigauti, su naujomis jėgomis 
pulsime jį ir sutriuškinsime; tada, žaibiškai pasukę prieš Gelijų, 
sumušime ir jį - negali būti, kad nesumuštume. Paskui netruk- 
domi galėsime eiti prie Alpių... Kaip tau atrodo, Enomajau? 

- Puikus planas, vertas didžio karo vado, - atsakė Eno- 
majas. 

Kai Spartakas atleido Artoriksą, germanas pakvietė draugą 
į palapinę ir pasodino už stalo kartu su savo kontubernaliais. 
Trūko tik Eutibidės: dėl daugelio priežasčių ji vengė susitikti su 
Spartaku ir nesirodė jam į akis. 

Draugiškai besišnekučiuojant prie aitroko, bet puikaus 
Tronto vyno, laikas bėgo nepastebimai, ir Spartakui išėjus iš 
germano palapinės jau buvo vėli naktis. Enomajas, spėjęs 
įkaušti, nes ir dabar kaip paprastai maukė vyną be jokio saiko, 
norėjo Spartaką palydėti iki pretorijaus, bet trakas nesutiko, ir 
tik germano kontubernalių prašomas, gladiatorių vadas leidosi 
jų palydimas namo. 

Vos tik Spartakas išėjo ir Enomajas liko vienas, iš atskiro 
kambarėlio, įrengto germanų viršininko palapinėje, išslinko 
balta kaip drobė Eutibidė, išleidusi ant pečių tankius rudus 
plaukus; sukryžiavusi ant krūtinės rankas, ji atsistojo prieš su- 
olą, ant kurio sėdėjo Enomajas, paskendęs mintyse apie traką, 
ir kurį laiką nemačiom jį stebėjo. 

- Tai sakai... - tarė Eutibidė, įsmeigusi į germaną panieka, 
pykčiu ir neapykanta žėruojančias žalias plėšrūnės akis, - tai 
sakai, Spartakas vėl tave ves kur įsigeidęs, kaip arklį už pa- 
vadžio, vėl naudosis tavo jėga ir narsumu, norėdamas pats 
iškilti. 

-Ak, tuir vėl? - dusliu, grėsmingu balsu tarė germanas, nuo- 
žmiai į ją žiūrėdamas. - Ir vėl tu čia su savo niekšingu šmeižtu? 
Kada pagaliau liausies nuodijusi man kraują nelemtais patari- 
nėjimais? Tu piktesnė už vilką Fenrį*, prakeikta moterie! 

— Gerai, gerai!.. Prisiekiu visais Olimpo dievais! Dabar tu, 
laukinis storžievi, tu, kvailas gyvuly, plūsti mane pikčiausiais 
žodžiais, o aš, mulkė ir netikšė, tave myliu, užuot niekinusi ir 
nekreipusi į tave dėmesio... Taip man ir reikia! 

- Tu sakaisi mane mylinti, bet kodėl tau būtinai reikia, kad 
aš neapkęsčiau Spartako, šio be galo tauraus, didžios dvasios ir 
kilnaus proto žmogaus? Juk aš pats negaliu pasigirti nė viena iš 
jį puošiančių dorybių. 

- Ak, kvailas žmogau, juk aš irgi buvau užkibusi ant taria- 
mų jo dorybių kabliuko, aš irgi laikiau jį pusdieviu, nors esu už 
tave protingesnė ir labiau išsilavinusi. Ilgą laiką ir aš tikėjau, 
kad jo širdį puošia patys kilniausi jausmai, bet, deja, gana grei- 
tai gavau įsitikinti, jog Spartakas - melagis, kiekvienas jo žo- 
dis - neteisybė, kiekvienas poelgis - veidmainiškas, o jo širdy 
daugiau niekam nėra vietos, tik garbės troškimui, aš sužinojau, 
supratau, įsitikinau tuo, o tu, kvaily, už aviną kvailesnis... 

- Eutibide! - visas drebėdamas, suriko Enomajas dusliu, į 
liūto riaumojimą panašiu balsu. 

- Kvailesnis už aviną, - pakartojo Eutibidė, nė kiek neišsi- 
gandusi, ir jos akys blykstelėjo iš pykčio. - Tu nieko nematei ir 
nematai. Juk ką tik be saiko prisisiurbęs šliaužiojai prieš jį lyg 
niekingas vergas ir giedojai jam himnus. 

- Eutibide! - vos tvardydamasis vėl riktelėjo germanas. 

— Nebijau aš tavo grasinimų, - su panieka atsakė graikė. - 
Kad nebūčiau patikėjusi tavo meilės žodžiais, kaip tavęs neap- 
kęsčiau! Dabar tik niekinu! 

- Eutibide! - suriko Enomajas tokiu balsu, kad, rodės, per- 
kūnas trenkė; įsiutęs jis pašoko iš vietos ir, grėsmingai iškėlęs 
kumščius, ėmė artintis prie mergaitės. 

- Tik pabandyk, - atžariai tarė Eutibidė, piktai trepteldama 
koja, ir iškėlusi galvą žengė prie gladiatoriaus. - Na, drąsuo- 
li, kirsk, mušk, smauk vargšę mergaitę, paleisk į darbą baisias 
savo letenas, žvėrie... Tai bus tau didesnė garbė nei užmušti 
savo priešininką cirke... Na, drąsiau! 

Sulig šiais Eutibidės žodžiais Enomajas įdūkęs šoko prie jos 
ir kad kiek būtų pasmaugęs, bet staiga atsikvošėjo ir, dusdamas 
iš pykčio, purtydamas baisingus savo kumščius, prašvokštė: 

- Išeik... Eutibide... išeik, vardan tavo dievų... kol aš dar ne- 
praradau paskutinio lašelio proto! 

- Ir tai viskas, ką tu gali pasakyti?.. Tai viskas, ką tu gali 
pasakyti moteriai, kuri tave myli, vieninteliam pasaulyje tave 
mylinčiam žmogui?.. Tai šitaip tu man atsimoki už meilę? Štai 
koks tavo dėkingumas už visus mano rūpesčius, štai kaip tu 
atsilygini už tai, kad per dienų dienas tik ir galvoju apie tave, 
apie tavo šlovę, apie gerą tavo vardą! Na ir puiku! Taip man ir 
reikia! Kitko ir neturėjau tikėtis! Štai ir daryk kitam gera, - jau 
švelniau pridūrė ji ir ėmė nervingai žingsniuoti po palapinę, 
vos tik pamatė, kad Enomajas atsisėdo ant suolo. - Galvoji apie 
mylimo Žmogaus gerovę - ir še tau! Kvailė aš nelaiminga! Rei- 
kėjo čia man sukti dėl tavęs galvą, rūpintis tavo garbe! Aš sten- 
giuosi apsaugoti jį nuo piktų intrigų, kurios rezgamos ant jo 
galvos, o jis plūstasi, puola mane kaip pasiutęs žvėris! 

Ir patylėjusi vėl ėmė rypuoti vis labiau ir labiau drebančiu iš 
susijaudinimo balsu: 

- Ak, nereikėjo man kištis! Tegul tave būtų sutrypę, tegul 
tave būtų pražudę... O, kad aš įstengčiau būti tau abejinga! 
Bent jau šiandien netektų taip kamuotis... Verčiau mirti negu 
kęsti tavo įžeidinėjimus, tokį tavo elgesį... juk aš tave taip my- 
lėjau... juk tu man už gyvenimą brangesnis... Nebegaliu dau- 
giau... Man taip sunku... Kad ir kokios būtų buvusios mano 
nuodėmės praeity, tokio skausmo aš nenusipelniau! 

Ir Eutibidė prapliupo nenumaldomai verkti. 

Vargšui Enomajui to jau buvo per daug; jo pyktis ėmė slūg- 
ti ir virto iš pradžių abejone ir netikrumu, paskui gailesčiu, 
švelnumu, galiausiai meile, ir kai Eutibidė, užsidengusi veidą 
rankomis, nusisuko išeiti, jis pašoko ir, užtvėręs jai kelią, nuo- 
lankiai ėmė atsiprašinėti: 

- Atleisk man, Eutibide... aš nė pats nebežinau, ką kalbu... 
ką darau... maldauju... nepalik manęs taip! 

— Pasitrauk, vardan dievų, Atėnų globėjų! - tarė kurtizanė, 
išdidžiai pakėlusi galvą ir su panieka žvelgdama į germaną; 
jos akys dar buvo drėgnos nuo ašarų. - Pasitrauk... Duok man 
ramybę... eisiu aš kuo toliau nuo tavęs ir nusinešiu savo gėdą, 
savo sielvartą, atstumtos ir paniekintos savo meilės saldžius 
prisiminimus. 

— One... ne... tu taip neišeisi... Aš neleisiu tau šitaip išeiti... - 
kalbėjo germanas, pagriebęs mergaitę už rankos ir švelniai 
traukdamas į palapinės vidurį. - Išklausyk mane... Tu privalai 
išklausyti mano pasiteisinimo... atleisk man... atleisk, Eutibi- 
de... atleisk, jeigu tave įžeidžiau... pats nežinau... tai kalbėjau 
ne aš... tai pyktis kalbėjo mano lūpomis... maldauju, išklausyk 
mane. 

- Ir vėl klausytis, kaip tu mane plūsti ir įžeidinėji? Paleisk, 
paleisk mane, Enomajau... Nenoriu žiūrėti, kaip tu vėl mane 
pulsi... aš nepakelsiu tokio sielvarto! Nenoriu mirti nuo tavo 
rankos, žinodama, kad mano žudikas - tu! 

— Ne ne, Eutibide, nejau tu manai, kad aš galėčiau taip pa- 
daryti? Užmiršk, kas šiandien buvo, neniekink manęs... žinau, 
kad mano žvėriškas pyktis visai pagrįstai tave užgavo... nevesk 
manęs iš proto; išklausyk mane, Eutibide, arba, prisiekiu šven- 
tuoju Midgardo“ žalčiu, aš tavo akyse persipjausiu gerklę! 

Ir jis išsitraukė kabojusį prie diržo durklą. 

— O ne, ne!.. Vardan Jupiterio žaibų! - neva išsigandusi 
suriko kurtizanė, maldaujamai tiesdama į milžiną rankas. 
Ir silpnu balsu skausmingai pridūrė: - Tavo gyvybė per 

daug brangi... per daug vertinga... O Enomajau, mielasis... 
o mano meile! 

- Eutibide! Mano Eutibide! - švelniu, kupinu meilės balsu 
tarė Enomajas. - Atleisk man, atleisk už mano beprotišką pyk- 
tį, atleisk, atleisk... 

— O, koks tu geras, koks tu kilnus! - kone susigraudino mer- 
gaitė ir spindėdama apsivijo rankomis klūpančio prie jos kojų 
milžino kaklą. - Ir tu man atleisk, kad tave užsipuoliau ir taip 
supykdžiau. 

Stipriai priglaudęs Eutibidę prie krūtinės, germanas apibėrė 
jos veidą bučiniais, o ji sukuždėjo: 

- Kaip aš tave myliu! Negalėčiau be tavęs gyventi! Atleiski- 
me vienas kitam ir viską užmirškime. 

— Mano geroji... mano kilnioji Eutibide! 

Stipriai apsikabinę, abu ilgai tylėjo. Enomajas klūpojo prieš 
Eutibidę. 

Pagaliau mergina ištrūko iš jo glėbio ir meilikaujamu balsu 
paklausė: 

- Ar tiki, kad aš tave myliu? 

- Tikiu taip, kaip tikiu nemirtingojo Odino* visagalybe, kaip 
tikiu tuo, kad, mano sielai atsiskyrus nuo kūno, jis leis man per- 
eiti didžiuoju trispalviu tiltu į palaimintųjų buveinę ir pailsėti 
milžiniško Idrasilo uosio paunksmėje. 

- Tada, sakyk, vardan auksinių Dianos strėlių, kaip tu galė- 
jai nors akimirką suabejoti, kad aš trokštu tau gero? 

- Betgi aš niekad tuo neabejojau! 

- Jeigu neabejojai ir neabejoji, tai kodėl neklausai mano pa- 
tarimų, kodėl tiki klastingu draugu, kuris tave apgaudinėja, o 
ne moterim, kuri tave myli labiau už save ir trokšta, kad būtum 
didis ir laimingas? 

Enomajas nieko neatsakė, tik atsidusęs pakilo ir ėmė vaikš- 
čioti po palapinę. 

Sėdėdama ant suolo, Eutibidė vogčiomis jį stebėjo; uždėju- 
si dešinę alkūnę ant stalo ir delnu parėmusi smakrą, kairiąja 

ranka žaidė sidabrine apyranke, kuri vaizdavo savo uodegą 
kandančią gyvatę; šią apyrankę ji buvo nusimovusi nuo riešo 
ir padėjusi ant stalo. 

Taip prabėgo pora minučių. Abu tylėjo, paskui Eutibidė, lyg 
būtų kalbėjusi pati su savimi, tyliai tarė: 

— Gal aš jį įspėju siekdama naudos sau? Jis toks geraširdis, 
toks atviras, doras, taip aklai visais tiki! Kas gi jam atskleis tas 
klastingas pinkles, kurias juodžiausia išdavystė spendžia jam 
ir vargšams gladiatoriams, sukilusiems už savo laisvę, rodan- 
tiems narsumo stebuklus? Jų juk laukia dar baisesnė dalia, 
negu kad buvo anksčiau. Ar tik ne savo nauda aš rūpinuosi, 
visa tai darydama? 

- Bet kas gi taip sakė, kas gi tau prikaišiojo? - sušuko Eno- 
majas, sustodamas prieš mergaitę. 

- Tu! - griežtai atkirto kurtizanė. - Tu! 

- Aš! - išvertė akis Enomajas, prisidėjęs ranką prie krūtinės. 

- Taip, tu. Viena iš dviejų: arba tu tiki, kad aš tave myliu ir 
trokštu tau gero, ir tada galvoji, kad Spartakas jums neištikimas 
ir jus išduoda, arba tu įsitikinęs, kad Spartakas - sąžiningas ir 
doras, vadinasi, aš apsimetėlė ir išdavikė. 

- One, ne! - kone verkdamas sušuko vargšas germanas; jis 
nepasižymėjo logiška mąstysena, ir ši negailestinga dilema jo 
galvai buvo per sunki. 

- Nesuprantu, kodėl aš turėčiau tave išduoti, - tarė Eu- 
tibidė. 

- Atleisk man, dieviškoji Eutibide, bet aš irgi nesuprantu... 
ką ten, net minties tokios neturėjau, kad tu galėtum ar norėtum 
mane išduoti. Juk ne sykį esi įrodžiusi, kaip mane myli... bet 
atleisk... aš nežinau, negaliu suprasti, kodėl Spartakas turėtų 
mane išduoti. 

- Kodėl, kodėl?.. - Eutibidė pašoko ir priėjo prie Enomajo, 
kuris nuleido galvą, tartum bijodamas jos atsakymo. - Ol.. 
šūktelėjo mergaitė, sunėrusi mažytes rankutes ir pakėlusi į 
dangų spindinčias akis. - Jis dar nesupranta! Aklas beprotis! 

Ir patylėjusi pridūrė: 

- Klausyk, tu lengvatiki, argi po kautynių prie Fundų Spar- 
takas jums nesakė, jog pas jį buvo atvykęs pats konsulas Varo- 
nas Lukulas ir siūlė aukštą postą armijoje arba prefektūrą Afri- 
koje su sąlyga, kad jis sutiks mesti savo armiją likimo valiai. 

- Taip, bet tu juk žinai, kaip Spartakas atsakė konsului... 

- Ar tu, nelaimingas kvaily, nesupranti, kodėl jis taip atsakė? 
Ogi todėl, kad konsulas jam per mažai siūlė už tas paslaugas, 
kurių iš jo reikalavo. 

Enomajas nuleido galvą ir vėl ėmė tylėdamas vaikščioti po 
palapinę. 

- Todėl, kad, jo manymu, kvestoriaus laipsnio ar pretoriaus 
pareigų mažoka už tokią paslaugą... 

Enomajas tik vaikščiojo ir tylėjo. 

- Dabar jis gavo naujų pasiūlymų, dvigubai ar net trigubai 
vertingesnių; ar jis nieko apie tai jums nesakė? 

- Iš kur tu žinai? - paklausė Enomajas, sustojęs prieš Eu- 
tibidę. 

— O kaip tu manai, kodėl Rutilijus, persirengęs Apulijos 
žemdirbiu, vyko į Romą? Manai, pas Katiliną, siūlyti jam gla- 
diatorių kariuomenės vado posto? 

- Taip, aš manau... 

— Spartakas, žinoma, galėjo jus įtikinti, tai labai gudrus ir 
klastingas žmogus... Bet aš ne tokia naivuolė ir puikiai supra- 
tau, kad pasiuntinys vyko į Romą atnaujinti derybų, kurias 
Funduose buvo pradėjęs konsulas Lukulas. 

Enomajas vėl ėmė žingsniuoti po palapinę. 

- O jeigu būtų buvę ne taip, tai kodėl reikėjo siųsti būtinai 
Rutilijų, lotyną ir laisvą žmogų? 

Enomajas tylėjo. 

— O kodėl, Rutilijui paslaptingai žuvus, Spartakas, su nie- 
kuo nepasitaręs, nors jūs esate tokie pat vadai kaip ir jis, o gal 
dar geresni ir vertesni už jį, kodėl gi jis savavališkai pasiuntė 
į Romą savo patikėtinį Artoriksą, persirengusį klounu? Ko- 

dėl kaip tik Artoriksą, savo sesers Mircos meilužį? Kodėl jį, 
o ne kitą? 

Eutibidė patylėjo, žiūrėdama į vaikščiojantį iš kampo į kam- 
pą Enomają, ir vėl prakalbo: 

- Ir kodėl, vos tik Artoriksas grįžo iš Romos, Spartakas už- 
sispyrė, kad būtų priimtas nutarimas palikti Italiją ir grįžti į 


Trakiją, Galiją, Ilyriją ir Germaniją? 

Enomajas sustojo ir nuleidęs galvą įsmeigė pastėrusį žvilgs- 
nį į geležinį žiedą, laikantį įtemptą palapinės drobę, kuri buvo 
pririšta prie įkalto į žemę kablio; paskendęs mintyse, jis kramtė 
dešinės rankos pirštų nagus, o kairiąja buvo įsirėmęs į šoną. 

- Argi tat ne keista? Argi tat logiška? Teisinga ir dora?.. - vėl 
tarė Eutibidė ir patylėjusi pridūrė: - Tik pagalvok! Roma taip 
išsikvėpė, kad jau nebegali surinkti legionų prieš Sertorijų Is- 
panijoje ir Mitridatą Azijoje, o mes šiuo kritišku jai metu turime 
septyniasdešimties tūkstančių karių armiją, nepaprastai draus- 
mingą, puikiai ginkluotą, laimėjusią tiek pergalių, bet, užuot 
žygiavę į priešų miestą ir jį paėmę, bėgame nuo jo! Argi tat lo- 
giška? Argi tat ne keista? 

Enomajas stovėjo kaip įbestas vienoje vietoje ir tik retkar- 
čiais lėtai palinguodavo galva. 

- Lentulas, Gelijus, dvi armijos... Pasakos!.. Juk Spartakui 
reikia pateisinti ir kaip nors paaiškinti tą gėdingą ir nesupran- 
tamą bėgimą, paslėpti nuo apgautų žmonių akių baisią ir per- 
nelyg akivaizdžią išdavystę! Gelijus!.. Lentulas!.. Jų armijos! — 
samprotavo Eutibidė, lyg kalbėdama pati su savimi. — Tai kodėl 
į tariamosios Lentulo kariuomenės žvalgybą išjojo jis pats su 
tūkstančiu raitelių? Kodėl gi stebėti įsivaizduojamos Gelijaus 
armijos prie Reatos jis pasiuntė Artoriksą? Kodėl jis visur siun- 
tinėja tik tą savo Artoriksą? Kodėl ne kurį nors iš jūsų? 

- Teisybė!.. Deja... tavo teisybė... - vos girdimai sušnibždėjo 
Enomajas. 

- O, prisiekiu visais dangaus sferų dievais! - suriko įsi- 
karščiavusi Eutibidė. - Pabusk gi pagaliau iš to nelemto mie- 

go, į kurį tave nugramzdino išdavikas, pabusk, vardan savo 
dievų, atmerk akis ir pažiūrėk, ant kokios siaubingos bedug- 
nės krašto tu stovi... Štai kur atvedė tave draugas, ir jo ranka 
nesudrebės... Jeigu tu nori daugiau įrodymų, jeigu nori žinoti, 
kokios priežastys pastūmėjo šį žmogų į išdavystės kelią, tai 
atsimink, kad jis beprotiškai myli aukštos kilmės romėnę, Va- 
leriją Mesalą, Sulos našlę, ir dėl jos, dėl savo meilės, jis visus 
jus parduos Romos senatui, o kaip padėką už išdavystę gaus 
į žmonas mylimą moterį ir kartu su ja - vilas, turtus, garbę 
ir šlovę... 

- Teisybė! Teisybė!.. - suriko Enomajas, pritrenktas šio ar- 
gumento ir galutinai nugalėtas tokios gausybės įrodymų, kurie 
visi kartu aiškiai bylojo apie trako išdavystę. - Spartakas - iš- 
davikas, šlykštus išdavikas! Tegul baisusis Managarmoras* 
amžinai drasko prakeiktą jo kūną Niflheimo prarajose. 

Sulig šiais germano žodžiais Eutibidės akyse blykstelėjo 
nuožmus džiaugsmas, ji dar arčiau priėjo prie Enomajo ir net 
springdama ėmė šaukti: 

- Ko tu dar lauki? Nejaugi nori, kad tave su tau ištikimais 
germanais jis įviliotų į kokį kalnų tarpeklį, kur negalėdami 
kautis būtumėt priversti sudėti ginklus? Kad paskui romėnai 
jus nukryžiuotų ar atiduotų žvėrims sudraskyti cirko arenoje? 

— O ne, prisiekiu visais Toro* žaibais! - griausmingu balsu 
suriko įniršęs germanas. Jis pagriebė palapinės kampe gulin- 
čius milžiniškus šarvus ir juos užsidėjo; kol vožėsi šalmą, segė- 
si kardą, movėsi ant rankos skydą, vis nesiliovė šaukęs: — Ne... 
jis neparduos... nei manęs, nei mano legionų... tuojau... tučtuo- 
jau... aš paliksiu šią išdavikų stovyklą... 

- O rytoj tave paseks visi kiti: galai, ilyrai, samnitai. Su juo 
pasiliks tik trakai ir graikai... Tu būsi vyriausiasis vadas. Tau, 
tau vienam teks garbė pulti ir paimti Romą... Eik... eik... pa- 
tvarkyk, kad tavo germanai susiruoštų kuo tyliausiai... galų 
legionai irgi tegul nekelia jokio triukšmo... Ir išeik... Išeisime 
dar šiąnakt... Paklausyk mano patarimų. Juk aš tave taip my- 


458 


liu, tiesiog dievinu ir noriu tau garbės, noriu, kad būtum pats 
didžiausias iš visų Žmonių. 

Taip kalbėdama Eutibidė irgi ėmė dėtis šarvus ir šalmą; pa- 
mačiusi, kad Enomajas eina iš palapinės, ji šūktelėjo jam pa- 
vymui: 

- Eik, aš įsakysiu balnoti arklius! 

Po kelių minučių germanų legionų trimitai davė signalą 
keltis, ir mažiau nei per valandą dešimt tūkstančių Enomajo 
karių išardė palapines ir išsirikiavo kovos tvarka, pasiruošę iš- 
žygiuoti. 

Stovykloje germanų legionai buvo išsidėstę prie dešiniųjų 
šoninių vartų. Enomajas pasakė dekanui, šių vartų sargybos 
viršininkui, slaptažodį ir tyliai išvedė savo legionus iš stovyk- 
los. Germanų trimitai pažadino ir jų kaimynus galus; vieni 
manė, kad tai įsakymas visai kariuomenei palikti stovyklą, 
kiti - kad prie stovyklos artinasi priešas: visi pašoko iš guolių, 
skubiai apsiginklavo, išbėgo iš palapinių, o trimitininkai be jo- 
kio įsakymo patys davė signalą keltis. Netrukus visa gladiato- 
rių stovykla buvo ant kojų ir visi legionai griebėsi ginklo. Kilo 
sąmyšis, kurio neišvengia net pati drausmingiausia kariuome- 
nė nelauktai pasirodžius priešui. 

Spartakas vienas pirmųjų pašoko iš guolio ir, iškišęs galvą 
pro palapinės angą, paklausė šalia stovinčių sargybinių, kas 
atsitiko. 

— Matyt, artinasi priešas, - atsakė kareiviai. 

— Ką? Iš kur? Koks priešas?.. - klausinėjo Spartakas, nuste- 
bintas tokio atsakymo. 

Vyriausiasis vadas puolė į palapinę - juk kare nėra nieko 
neįmanoma, ir jis pagalvojo (beje, tai jį labai nustebino), kad 
vienas iš konsulų galėjo greitu maršu atžygiuoti iš Askulo ko- 
kiu nors nežinomu keliu, - skubiai apsiginklavo ir nubėgo į 
stovyklos vidurį. 

Ten jis sužinojo, kad Enomajas su savo legionais jau žygiuo- 
ja pro dešiniuosius vartus, o kiti legionai, taip pat spėję apsi- 

ginkluoti, ruošiasi sekti paskui jį, įsitikinę, jog įsakymą palikti 
stovyklą davęs patsai Spartakas. 

— Kaip čia dabar? Nejaugi?.. - sušuko Spartakas, pliaukšte- 
lėjęs delnu sau per kaktą. - Ne, ne... negali būti! 

Ir kur ne kur liepsnojančių deglų šviesoje jis nuskubėjo prie 
minėtų vartų. 

Jam ten atėjus, antrasis germanų legionas jau baigė žygiuoti 
iš stovyklos. 3 

Skindamasis kelią galingomis rankomis, Spartakas aplenkė 
paskutiniąsias gretas ir atsidūrė anapus vartų. Tada pasileido 
bėgte ir už keturių penkių šimtų žingsnių pasiekė vietą, kur 
apsuptas savo kontubernalių, raitas Enomajas laukė, kol praeis 
antrasis legionas. 

Kažkoks žmogus, taip pat su visa ginkluote, bėgo Sparta- 
ko priešaky; trakas iškart jį pažino: tai buvo Kriksas. Spartakas 
išgirdo, kaip jis, jau netoli Enomajo, uždusęs nuo bėgimo, iš 
visos gerklės ėmė šaukti: 

- Enomajau, ką tu darai? Kas atsitiko? Kodėl sukėlei ant 
kojų visą stovyklą? Kur tu išsiruošei eiti? 

- Kuo toliau nuo išdaviko stovyklos, - šaltai atsakė germa- 
nas griausmingu balsu. - Tau irgi patariu sekti mano pavyz- 
džiu, jeigu nenori tapti šlykščios apgaulės ir išdavystės auka 
kartu su savo legionais. Eime su manim. Žygiuosime į Romą 
drauge! 

Kriksas jau buvo beatsakąs į šiuos jį nustebinusius žodžius, 
bet tuo metu atbėgo Spartakas ir sunkiai alsuodamas paklausė: 

- Apie kokius išdavikus tu kalbi, Enomajau? Ką tu turi 
galvoje? 

- Apie tave kalbu, tave turiu galvoje. Aš kariauju prieš Romą 
ir žygiuoju į Romą; nenoriu eiti į Alpes ir kalnų tarpekly patek- 
ti į priešo nagus „per nelaimingą atsitikimą“, žinoma! 

- Prisiekiu aukščiausiuoju Jupiteriu! - nesitverdamas pyk- 
čiu suriko Spartakas. - Tu, matyt, juokauji, bet, žinai, tokius 
juokus krėsti gali tik pats didžiausias beprotis. 

- Prisiekiu Frėja, aš nejuokauju... nejuokauju... Ir esu svei- 
kiausio proto. 

- Tu mane laikai išdaviku? - riktelėjo Spartakas, dusdamas 
iš pykčio. 

- Ne tik laikau, bet esu įsitikinęs ir garsiai visiems tai skelbiu. 

- Meluoji, girtas laukini! - sugriaudėjo Spartakas ir, išsitrau- 
kęs iš makštų didžiulį kardą, puolė Enomają; germanas savo 
ruožtu griebė kardą ir pavarė arklį link Spartako. 

Tačiau Enomajo kontubernaliai griebė jam už rankų, o šalia 
stovintis Kriksas čiupo jo arklį už kamanų ir iš visų jėgų trūk- 
telėjęs atgal suriko: 

- Enomajau, jeigu tu neišėjai iš proto, kaip rodo tavo elgesys, 
tai aš tvirtinu, kad tu - išdavikas, papirktas už Romos auksą, ir 
veiki pagal jos nurodymus... 

- Ką čia paistai, Kriksai?.. - suriaumojo germanas visas dre- 
bėdamas. 

- O, prisiekiu visagalio Beleno spinduliais, - iškošė pro dan- 
tis įsiutęs galas, - tik vienas iš Romos konsulų taip pasielgtų, 
būdamas tavo vietoje. 

Spartaką apsupo Artoriksas, Bortoriksas, Tesalonijus ir 
dvidešimt kitų aukštesniųjų vadų, o Granikas paėmė jam už 
alkūnės. Tačiau įnirtis suteikė tiek jėgų ir šiaip galingiems 
trako raumenims, kad jis nubloškė į šalį draugus ir prišo- 
ko prie Enomajo; atsistojęs šalia jo, Spartakas ramiai įsikišo 
kardą į makštį ir, įsmeigęs į germaną ką tik pykčiu ir ne- 
apykanta žaižaravusias, o dabar jau pilnas ašarų akis, tarė 
drebančiu balsu: 

- Aš neabejoju, kad tavo lūpomis kalba viena iš erinijų; Eno- 
majas, bičiulis mano, kartu su manim nuėjęs pavojų pilną ke- 
lią nuo Romos ligi Kapujos, nuo pat sukilimo pradžios kartu 
su manim išgyvenęs tiek džiaugsmų ir baisiu negandų, negali 
kalbėti taip, kaip girdėjau jį kalbant šiandien. Aš nežinau... ne- 
suprantu.. O gal abu mes - aukos tamsių intrigų, kurių gijos 
eina iš Romos, tik man neaišku, kaip jos prasiskverbė į mūsų 

stovyklą... Dabar tai nesvarbu. Jeigu kas nors kitas, o ne tu, kurį 
aš visada mylėjau kaip tikrą brolį, būtų išdrįsęs pasakyti tai, 
ką pasakei tu, jis jau gulėtų negyvas... O dabar eik... mesk savo 
brolių reikalą ir savo vėliavas. Čia, prieš tavo legionus, prieš 
tavo ginklo draugus, aš prisiekiu savo tėvo palaikais, motinos 
atminimu, sesers gyvybe, visais dangaus ir pragaro dievais, kad 
nesuteršiau savęs tomis niekšybėmis, kuriomis tu mane kalti- 
ni, kurių nė neįsivaizduoti negaliu. Ir jeigu aš bent akimirką 
nusižengiau pačiai menkiausiai savo, kaip jūsų brolio ir vado, 
pareigai, tegul mane Jupiteris savo žaibais vietoj sudegina, te- 
gul mano vardą su gėda taria pačios tolimiausios kartos, tegul 
ji per amžių amžius ženklina neišdildoma išdaviko žymė, dar 
baisesnė negu brolžudžio Tiesto, savo vaikų žudikės Medėjos 
ir šlykščiojo Dolono! 

Spartakas buvo išblyškęs, bet kupinas ramybės bei tikėjimo 
savo teisumu, ir jo priesaika, ištarta tvirtu, iškilmingu balsu, 
padarė gladiatoriams didžiulį įspūdį; matyt, ji išjudino netgi 
laukinio Enomajo užsispyrimą, bet staiga prie dešiniųjų šoni- 
nių vartų nuaidėjo trečiojo (pirmojo galų) legionų trimitų gar- 
sai ir visi baisiai nustebę pasuko galvas ton pusėn. 

-— Kas tai? - paklausė Bortoriksas. 

— Ką visa tai reiškia? — išpūtė akis Artoriksas. 

- Prisiekiu pragaro dievais! - sušuko Spartakas, ir jo veidas 
mirtinai išblyško. - Ar tik neišeina ir galai? 

Visi nubėgo prie stovyklos vartų. 

Nuleidusi šalmo antveidį, raita ant nediduko dailaus žirgo, 
Eutibidė iki šiol slėpėsi už didžiulės Enomajo figūros; neleis- 
dama germanui nė atsikvošėti, ji griebė už pavadžio jo arklį ir 
trūktelėjo į kelią, kuriuo jau buvo spėję pražygiuoti pro juos 
abu legionai; germaną ir graikę pasekė ir kiti Enomajo kontu- 
bernaliai. 

Tuo tarpu, kai Kriksas ir Spartakas skubėjo atgal prie šoninių 
vartų, pro juos išjojo germanų lankininkų būrys, apie trisde- 
šimt raitelių, užtrukusių stovykloje; jie pasuko į kelią ir leidosi 

vytis savo tautiečių, bet išvydę ateinančius priešais Spartaką ir 
Kriksą, ėmė piktai šaukti: 

- Štai Spartakas! 

- Štai išdavikas! 

— Nudėkime jį! 

Raiteliai pakėlė lankus ir ėmė taikytis į abu vyrus. Dekurio- 
nas suriko: 

- Še tau, Spartakai, še tau, Kriksai! Išdavikai! 

Ir trisdešimt strėlių zvimbdamos nuskrido į Spartaką ir 
Kriksą. 

Abu vos spėjo užsidengti veidus skydais, į kuriuos įsmigo 
ne viena strėlė; pakėlęs skydą ir užstojęs savimi Spartaką, Krik- 
sas riktelėjo: 

- Vardan mūsų visų reikalo, šok per griovį! 

Vienu šuoliu Spartakas peršoko pakele einantį griovį ir atsi- 
dūrė pievoje; Kriksas irgi neatsiliko, ir taip abu išsigelbėjo nuo 
dezertyrų, kurie, nekreipdami daugiau į juos dėmesio, spuste- 
lėjo pentinais arklius ir nusivijo germanų legionus. 

- Prakeikti dezertyrai! - riktelėjo Kriksas. 

— Kad konsulas Gelijus į gabalus juos sukapotų! - pridūrė 
Spartakas, netverdamas pykčiu. 

Jie patraukė griovio pakraščiu ir netrukus buvo prie stovyk- 
los vartų, kur Artoriksas su Bortoriksu ir gražiuoju, ir piktuoju 
stengėsi sulaikyti trečiojo legiono kareivius, irgi pasišovusius 
išeiti iš stovyklos paskui germanus. 

Juos sulaikė Kriksas; galingu balsu jis ėmė gimtąja kalba 

„jiems grasinti, išvadino juos niekingais valkatomis, plėšikais, 
išdavikais ir gana greitai nutildė net pačius atkakliausius; o 
kai baigdamas kalbą jis prisiekė Hezumi, kad išaušus dienai 
surasiąs romėnų papirktus išdavikus, sukursčiusius šį maištą, 
ir įsakysiąs juos nukryžiuoti, galai beregint nurimo ir klusnūs 
kaip avinėliai tyliai sugrįžo į stovyklą. 

Tardamas paskutinius žodžius, Kriksas staiga baisiai išblyš- 
ko, jo balsas, iš pradžių toks stiprus ir skambus, prikimo, nusil- 

po, ir vos tik pirmosios sukilusio legiono gretos pasuko atgal, 
jis staiga susvyravo ir, pasijutęs blogai, krito šalia stovinčiam 
Spartakui ant rankų. 

- O, prisiekiu dievais! - sielvartingai sušuko trakas. — Matyt, 
buvai sužeistas tuo metu, kai užstojai mane nuo jų strėlių! 

Iš tikrųjų viena strėlė buvo kliudžiusi Kriksą į šlaunį, o kita, 
pramušusi grandijas, buvo įstrigusi tarp penktojo ir šeštojo 
šonkaulių. 

Draugai nunešė Kriksą į palapinę ir rūpestingai aptvarstė 
žaizdas; nors galas buvo netekęs daug kraujo, gydytojas nura- 
mino Spartaką, kuris išbalęs ir susijaudinęs stovėjo prie bičiu- 
lio guolio, kad nė viena žaizda nepavojinga. 

Visą naktį Spartakas budėjo prie ligonio, nugrimzdęs į liūd- 
nas mintis, kurias sukėlė šios dienos įvykiai; jis buvo labai 
pasipiktinęs Enomaju ir nesuprantamu jo dezertyravimu, ne 
mažiau sielojosi ir dėl dešimties tūkstančių germanų, puikiai 
žinodamas, kokie pavojai jų laukia. 

Kitą dieną auštant, pagal numatytą planą, be to, Krikso pri- 
mygtinai prašomas, Spartakas įsakė savo legionams apleisti 
stovyklą ir patraukė Kamerino link, kur, kaip ir tikėjosi, atžy- 
giavo vėlai naktį; konsulas Lentulas su trisdešimt šešiais tūks- 
tančiais kareivių atvyko diena vėliau. 

Konsului, kuris ne itin gerai išmanė karo dalykus, užtat kaip 
tikras patricijus buvo kupinas lotyniško pasipūtimo, atrodė ne- 
įmanoma, kad dvidešimt keturi tūkstančiai - ištisi keturi legio- 
nai, plius dvylikos tūkstančių vyrų pagalbinė kariuomenė, per | 
kokias keturias valanadas nesumuštų septyniasdešimt tūks- 
tančių gladiatorių, tų prastai ginkluotų, nedrausmingų gaujų, 
neturinčių nei garbės, nei tikėjimo; tiesa, jie sumušė pretorių 
kariuomenes, bet ne dėl savo šaunumo, o grynai dėl pretorių 
neišmanymo. 

Todėl užėmęs patogią poziciją keleto kalvų šlaituose ir le- 
gionierių ūpui pakelti išdrožęs ugningą ir pompastišką kalbą, 
jis kitą dieną stojo su gladiatoriais į mūšį. Tačiau Spartakas su- 


gebėjo išmintingai pasinaudoti kiekybine savo kariuomenės 
persvara ir mažiau kaip per tris valandas beveik iš visų pusių 
apsupo konsulą, kurio legionai, nors ir labai narsiai kovojo, 
buvo priversti trauktis, bijodami, kad priešas jų neužpultų iš 
užnugario. 

Spartakas sumaniai išnaudojo priešo sąmyšį. Jis pasirody- 
davo įvairiose mūšio lauko vietose, nepaprastu narsumu kel- 
damas gladiatorių nuotaiką, ir jie taip veržliai puolė priešą, kad 
per kelias valandas romėnai buvo sutriuškinti, o jų stovykla su 
gurguolėmis atiteko Spartakui. 

Lentulo legionų likučiai išsibėgiojo kas sau - vieni pas seno- 
nus, kiti, tarp jų ir patsai konsulas, į Etruriją. 

Tačiau nors ir didelis buvo džiaugsmas laimėjus tokią šau- 
nią pergalę - šiaip ar taip, sumuštas vienas iš konsulų, - Spar- 
takui nedavė ramybės mintis apie Gelijų, antrąjį konsulą, kuris 
galėjo užpulti Enomają ir sunaikinti jo kariuomenę. 

Todėl jau kitą dieną po mūšio prie Kamerino jis įsakė sudėti 
palapines ir pasuko atgal į Askulą, kaip visada pasiųsdamas 
į priekį gausius kavalerijos eskadronus, vadovaujamus pačių 
sumaniausių vadų; jodami toli priekyje, jie nuolat perdavinėjo 
žinias apie priešą. 

Pailsėjęs prie Askulo, Spartakas su kariuomene išžygiavo 
Trebulos link; vakarop jį pasivijo Mamilijus, visos kavalerijos 
viršininkas, ir pranešė, kad Enomajas įsirengė stovyklą netoli 
Nursijos kalno, o Gelijus, sužinojęs, kad dešimties tūkstančių 
germanų būrys, susivaidijęs su Spartaku, nuo jo atsiskyrė, keti- 
na jį užpulti ir iškapoti. 

Davęs savo legionams šešias valandas poilsio, Spartakas vi- 
durnaktį išžygiavo iš Trebulos ir akmenuotais uolėtų Apeninų 
šlaitais patraukė į Nursiją. 

Bet Spartaką aplenkė konsulas Gelijus Publikola; jis ten pa- 
sirodė naktį ir vos tik išaušus su dvidešimt aštuonių tūkstančių 
žmonių armija visa jėga užgriuvo Enomają, kuris neapgalvotai 
stojo į nelygią kovą. 

Mūšis buvo žiaurus ir kruvinas; dvi valandas nė viena pusė 
neturėjo persvaros, nors ir romėnai, ir germanai kovojo su 
vienodu įniršiu ir atkaklumu. Tačiau netrukus Gelijus ištęsė 
savo kariuomenės frontą ir jam pavyko apsupti abu germa- 
nų legionus; norėdamas tvirčiau suveržti žiedą, jis įsakė atsi- 
traukti dviem legionams, kovojusiems su gladiatoriais vyras 
prieš vyrą; šis manevras vos nepražudė romėnų. Matydami, 
kad konsulo legionieriai traukiasi, germanai, įkvėpti Enomajo 
pavyzdžio, taip ėmė spausti priešą, kad net jo gretos pakriko: 
romėnai dabar jau iš tiesų buvo priversti trauktis ne juokais, ir 
tarp jų kilo nemažas sąmyšis. 

Bet staiga iš šonų gladiatorius užgriuvo lengvieji romėnų 
pėstininkai, o iš užnugario - dalmatų laidyklininkai, ir germa- 
nai galutinai atsidūrė negailestingame mirties žiede. Įsitikinę, 
kad išsigelbėti neįmanoma, jie pasiryžo verčiau mirti negu pa- | 
siduoti ir su neregėtu narsumu kovėsi dar daugiau kaip dvi 
valandas; visi žuvo, bet ir romėnai patyrė didžiulių nuostolių. 

Paskutinis krito Enomajas. Savo ranka nudėjęs vieną karo 
tribūną, vieną centurioną, daugybę legionierių, jis vis dar lai- 
kėsi ir tęsė kovą tarp negyvų kūnų, krūvomis tysančių aplink | 
jį. Visas žaizdotas, jis galiausiai buvo persmeigtas į nugarą iš 
karto kelių kardų ir, suriaumojęs lyg žvėris, griuvo šalia Euti- 
bidės, kritusios anksčiau už jį. | 

Taip pasibaigė šis mūšis, kuriame Gelijus iškapojo visus de- 
šimt tūkstančių germanų - ištrūkti nepavyko nė vienam. 

Bet vos tik nutilo kautynių garsai, kimiai sugaudė trimitai, : 
duodami ženklą, kad artinasi naujas priešas. 

Tai buvo Spartakas, ką tik atvykęs į mūšio vietą. Nors jo le- 
gionai buvo pavargę nuo ilgo ir sunkaus žygio, jis nedelsda- 
mas išrikiavo juos kovos tvarka ir, karštais žodžiais paskatinęs 
karius atkeršyti už žuvusius brolius, įnirtingai puolė dar ne- 
spėjusius atsikvošėti konsulo Gelijaus legionus. 

Gelijus iš paskutiniųjų stengėsi įvesti tvarką savo kariuome- 
nėje, kaip galima greičiau ir be sąmyšio pergrupuoti legionus: 
kovai su nauju priešu. 


Prasidėjo dar aršesnė kova. 

Mirštantis Enomajas sunkiai vaitojo, retkarčiais ištardamas 
Eutibidės vardą. 

Kadangi dabar mūšis užvirė kitoje vietoje, tad romėnams 
pasitraukus laukas su žuvusiais germanais liko tuščias; šiame 
didžiuliame lavonais nuklotame plote tik retkarčiais kur ne 
kur pasigirsdavo silpnos sužeistųjų dejonės ar mirštančiųjų 
gargaliavimas. 

Kraujas čiurkšlėmis plūdo iš daugybės žaizdų milžiniškame 
Enomajo kūne, bet širdis vis dar plakė; kai jis mirties agonijoje 
dejuodamas pašaukė mylimą merginą, ji pakilo iš tos vietos, 
kur gulėjo, ir atplėšusi skiautę nuo kritusio šalia jos kontuber- 
nalio tunikos apsitvarstė kairiąją ranką; nuo smūgio jos skydas 
buvo subyrėjęs į gabalus, o dilbyje kraujavo gana didelė žaiz- 
da. Gelijui netikėtai užpuolus, Eutibidė nespėjo perbėgti pas 
romėnus ar pasitraukti iš kovos lauko ir noromis nenoromis 
turėjo dalyvauti mūšyje. Sužeista į ranką, graikė nusprendė, 
kad saugiausia bus kristi tarp lavonų - aplink Enomają gulėjo 
kokie aštuoni ar dešimt nukautų kontubernalių ir legionierių — 
ir apsimesti negyva. 

— O Eutibide!.. Brangioji mano... - vos girdimu balsu su- 
šnibždėjo germanas, kurio baltą veidą iš lėto jau dengė savo 
šydu mirtis. - Tu gyva?.. Gyva?.. Kokia laimė! Dabar aš galiu 
ramiai numirti... Eutibide, Eutibide!.. Gerti... mane degina troš- 
kulys... gerklė išdžiūvo... duok man gurkšnelį vandens... ir pas- 
kutinįkart pabučiuok! 

Išblyškęs Eutibidės veidas persikreipė iš žiauraus džiaugs- 
mo; nuožmus tai buvo džiaugsmas vidur neaprėpiamo lauko, 
nukloto žmonių lavonais; žalios kurtizanės akys žvelgė į jį su 
plėšraus žvėries pasitenkinimu; ji nė galvos nepasuko, išgirdu- 
si mirštančiojo šauksmą, ir tik ligi soties prisimėgavusi kraupiu 
reginiu, abejingai atsigręžė į tą pusę, kur gulėjo Enomajas. 

Pro akis užtraukusį rūką Enomajas pamatė merginą, visą iš- 
sitepusią savo ir šalia jos gulėjusių karių krauju; jam dingtelėjo 

mintis, kad ji irgi prie mirties, bet iš niūriai blizgančių graikės 
akių, iš to, kaip energingai ji eidama spardė krūvomis suvir- 
tusius lavonus, jis suprato, kad Eutibidė tik sužeista ir, matyt, 
nesunkiai. Staiga baisus įtarimas nusmelkė germano smegenis, 
bet jis nuvijo jį šalin ir jau vos girdimu balsu tarė: 

— O Eutibide!.. Pabučiuok... pabučiuok mane... Eutibide!.. 

— Neturiu kada! - atsakė graikė, abejingai dėbteldama į 
mirštantįjį, ir nė nestabtelėjusi praėjo pro šalį. 

— Ak! Tesudegina tave... Toro žaibai! - šūktelėjo Enomajas; 
įtempęs paskutines jėgas, jis apsivertė ant šono ir plačiai at- 
merkęs akis suriko kiek įstengdamas garsiau: - O, dabar man... 
man viskas aišku!.. Šlykšti kurtizane... Spartakas nekaltas... Tu 
ne žmogus, o pabaisa... išgama... būk prakeikta... pra... 

Jis krito aukštielninkas ant žemės ir nutilo amžinai. 

Sulig pirmaisiais germano prakeikimo žodžiais Eutibidė 
atsisuko, piktai ir grėsmingai žvilgtelėjo į jį, net žengė porą 
žingsnių artyn, bet pamačiusi, kad jis jau miršta, sustojo ir, 
mostelėjusi balta maža rankute, sušuko: 

- Į erebą!.. Koks baisus tavo galas! Taip nusibaigs ir prakeik- 
tas Spartakas... aukščiausieji dievai leis man pamatyti jo mirtį 
savo akimis!.. 

Ir ji nuėjo į tą pusę, iš kur sklido naujo mūšio triukšmas. 


XIX skyrius 


MŪŠIS PRIE MUTINOS. MAIŠTAI. MARKAS 
„KRASAS VEIKIA 


Nesunku buvo atspėti, kuo baigsis mūšis tarp Spartako ir | 
Gelijaus. Eidama tarp lavonų lauku, kuriame prieš vidurdienį | 
buvo įvykęs mūšis, Eutibidė iš tolo pamatė, kaip silpnai romė- 
nai priešinasi veržliems gladiatorių legionams, kurie jau supo 
konsulo kariuomenę iš dešinės ir iš kairės, ketindami smogti 
jai iš šonų. 

Tuo metu, kai drąsioji moteris iš tolo stebėjo mūšį, galvo- 
dama, kad romėnų pralaimėjimas atims iš jos taip ilgai lauktą 
galimybę atkeršyti, pro ją prašuoliavo baltas žirgas, uždengtas 
žydra gūnia, pamautas labai dailiomis kamanomis; pastatęs au- 
sis, genamas siaubo, jis blaškėsi kaip patrakęs po mūšio lauką, 
šokinėdamas per lavonus, kartais netyčia ant jų užmindamas. 

Eutibidė pažino arklį: jis buvo Uziljako, jauno Enomajo 
kontubernalio, kuris - ji pati matė - vienas pirmųjų krito kru- 
viname ryto mūšyje. Kadangi vienas jos arklys irgi buvo baltas, 
įžvalgioji Eutibidė, niekada nepraleidžianti progos, beregint 
sumetė, kokią naudą klastingiems savo tikslams ji gali turėti iš 
šio gyvulio. 

Kurtizanė nubėgo į tą pusę, kur blaškėsi siaubo apimtas 
arklys, ir ėmė jį šaukti, pliaukšėti liežuviu, spragsėti pirštais, 
stengdamasi jį nuraminti ir prisivilioti. 

Bet taurus gyvulys, tartum nujausdamas jo laukiantį liki- 
mą, užuot nusiraminęs ir priėjęs prie kurtizanės, tik dar toliau 
ėmė lėkti nuo jos. Staiga, užkliuvęs už lavono, jis parkrito; kol 
arklys kapanojosi, norėdamas atsistoti, pribėgusi Eutibidė su- 
griebė jam už kamanų ir padėjo atsikelti. 

Pašokęs žirgas stengėsi ištrūkti iš Eutibidės rankų: jis kaip 
padūkęs kratė galvą, tampė pavadžius, stojosi piestu, spardėsi, 
bet mergina stipriai jį laikė ir kalbino meiliais žodžiais. Galiau- 
siai įsikarščiavęs gyvulys nurimo, pakluso savo likimui, nu- 
stojo bijoti, leidosi glostomas ir visai pasidavė Eutibidei, kuri 
nusivedė jį, tapšnodama per kaklą ir nugarą. 

Tuo metu konsulo Gelijaus kariuomenė, sumušta ir apsupta 
gausesnių gladiatorių pajėgų, netvarkingai traukėsi į tą vietą, 
kur prieš vidurdienį buvo sutriuškinusi germanus; Spartako 
kareiviai, drebindami orą baisiuoju kovos šūkiu ir šiurpiai rė- 
kaudami, negailestingai lipo romėnams ant kulnų, trokšdami 
kruvino keršto už dešimties tūkstančių draugų žūtį. 

Vis arčiau žvangėjo kardai, džerškėjo skydai, vis garsesnis 
darėsi kovojančiųjų riksmas; mūšio vaizdas kuo toliau, tuo la- 

biau ryškėjo; sekdama kautynes neapykantos kupinu žvilgs- 
niu, Eutibidė grikštelėjo baltais dantukais ir niūriai sušuko: 

- Ak, prisiekiu Olimpo Jupiterio didybe! Kurgi teisingumas? 
Aš iš kailio nėriausi, kol man pavyko pašalinti iš stovyklos ger- 
manus, tikėjausi, kad jais paseks ir galai, bet galai pasiliko; aš 
viską padariau, kad Gelijus sunaikintų tuos dešimt tūkstančių 
germanų, vyliausi, kad abu konsulai suverš Spartaką geležiniu 
žiedu, o jis lyg niekur nieko pliekia Gelijų, tada apsisukęs su- 
muš ir Lentulą, jeigu dar nesumušė! Nejaugi jis nenugalimas? 
O Jupiteri Keršytojau, nejaugi jis nenugalimas? 

Gladiatorių spaudžiami romėnai, nors ir drąsiai kovojo, 
vis arčiau ir arčiau traukėsi prie lauko, kur rytą buvo įvyku- 
sios kruvinos kautynės. Iš pykčio ir apmaudo išblyškusi Eu- 
tibidė turėjo palikti tą vietą, iš kur stebėjo mūšį; vesdamasi 
už pavadžio baltąjį kontubernalio arklį, paklusniai sekantį jai 
iš paskos, ji vėl atsidūrė netoli Enomajo kūno, jau spėjusio 
atšalti; sustojusi ten, tarp suvirtusių aplinkui lavonų, ji išsi- 
traukė iš makštų nedidelį aštrų kardą, kurį buvo radusi ant 
žemės, kai čia gulėjo dėdamasi negyva, ir staiga du kartus 
dūrė juo vargšui arkliui į krūtinę. Garsiai ir gailiai sužven- 
gęs, sužeistas gyvulys puolė atgal, norėdamas pabėgti, bet 
Eutibidė stipriai laikė jį už pavadžio. Dar porą kartų šokte- 
lėjęs, žirgas suklupo ant priekinių kojų ir nugriuvo paslikas, 
laistydamas žemę krauju, čiurškiančiu iš dviejų gilių ir plačių 
žaizdų; baisių konvulsijų tampomas, jis staiga suvirpėjo visu 
kūnu ir nustipo. 

Tada graikė atsigulė ant žemės šalia negyvo arklio ir pakišo 
koją jam po kaklu, kad kiekvienam, kas pamatys, būtų aišku, 
jog arklys krito kartu su raiteliu nuo priešo rankos: šeiminin- 
kė - sunkiai sužeista, žirgas - negyvas. 

Mūšio triukšmas vis garsėjo ir artinosi į tą vietą, kur gulėjo 
Eutibidė; mergina aiškiai girdėjo žiaurius galų riksmus, gailias 
lotynų dejones ir jau nė trupučio neabejojo, kad romėnai patyrė 
visišką pralaimėjimą. 

Galvodama apie staigų ir tokį nelauktą Spartako pasirody- 
mą, apie savo viltis, kurios Gelijui pralaimėjus galutinai žlu- 
g0, apie nepavykusį kerštą, sunkumus ir pavojus, susijusius su 
naujomis intrigomis (mintyse ji vėl jas rezgė prieš Spartaką ir 
sukilėlius, norėdama galutinai juos pražudyti), Eutibidė pajuto 
nebeturinti pirmykštės energijos; prieštaringų jausmų kova pa- 
kirto dvasios ir kūno jėgas, ją apėmė kažkoks silpnumas, apa- 
tija, ji jautė, kad gęsta jos neapykanta ir įkarštis, bet negalėjo 
suprasti kodėl. 

Staiga graikei pasirodė, jog saulė pritemo, jog viskas aplin- 
kui tartum apsigaubė tirštu rūku, ir kairę ranką jai nusmelkė 
aštrus skausmas. Pačiupinėjusi ją su dešine, pamatė, kad ran- 
ka visa kruvina; ji apsivertė ant dešiniojo šono ir žvilgtelėjo 
į sužeistą dilbį; tvarstis buvo permirkęs nuo kraujo. Ir šiaip 
baltas jos veidas net papilkėjo iš baimės, žvilgsnis apsiblau- 
sė, ji bandė šauktis pagalbos, bet iš suskirdusių ir pamėlusių 
lūpų išsiveržė tik kimi dejonė; Eutibidė dar pamėgino atsikel- 
ti, tačiau krito be jėgų aukštielninka, atlošusi galvą ir neteko 
sąmonės. 

Tuo tarpu romėnai leidosi paniškai bėgti, persekiojami įsiu- 
tusių gladiatorių, kurie be gailesčio juos žudė, išvydę nuo kon- 
sulo legionierių rankų kritusius draugus. Mūšis baigėsi kruvi- 
nomis skerdynėmis, romėnai neteko daugiau kaip keturiolikos 
tūkstančių karių. Sužeistas Gelijus išsigelbėjo tik per savo ar- 
klio greitumą. Konsulo kariuomenės likučiai išsibėgiojo į visas 
šalis, ir iš šios grėsmingos armijos nieko nebeliko: nei gurguo- 
lės, nei vėliavų, nei žmonių, nei jėgos. 

Šaunios pergalės džiaugsmą temdė liūdesys dėl žuvusių 
germanų. Spartakas ne tik uždraudė savo kariuomenei tą die- 
ną linksmintis, bet paskelbė ją gedulo ir skausmo diena. 

Kitą rytą gladiatoriai pradėjo ruoštis deginti kritusius ginklo 
brolius, abiejų mūšių laukuose jie sukrovė daugybę milžiniškų 
laužų ir ant jų šimtais guldė gladiatorių lavonus. 

Aplink laužą, kur gulėjo vien tik Enomajo kūnas, tyliai 
stovėjo nuliūdę vadai keturkampiu išsirikiavusių legionų 
priešaky. 

Šauniojo milžino kūne buvo dvidešimt septynios žaizdos. 
Pirmiausia gladiatoriai jį apiplovė ir ištrynė kvapniaisiais alie- 
jais bei aromatingaisiais tepalais, kurių Spartakui riekalaujant 
buvo atsiuntę baimės apimti Nursijos miestiečiai. Tada lavo- 
nas buvo suvyniotas į ploniausios drobės įkapes, apibarstytas 
gėlėmis ir užkeltas ant laužo; priėjęs Spartakas jį išbučiavo ir 
paplūdęs sielvarto ašaromis, kūkčiodamas ėmė sakyti kalbą. 
Jis išgyrė begalinę Enomajo drąsą, dorumą, nuopelnus, tada, 
paėmęs deglą, pirmasis uždegė laužą; juo pasekė šimtai kitų, 
ir tūkstančiai raudonų ugnies liežuvių, skrosdami kvapnių 
dūmų debesis, apgaubė germano kūną. 

Enomajo pelenai buvo surinkti į asbesto drobulę ir perpil- 
ti į bronzinę urną, irgi gautą iš Nursijos miestiečių. Nuo šios 
dienos Spartakas su ja nesiskyrė ir saugojo kaip brangiausią 
relikviją. 

Iš dešimties tūkstančių germanų, kovojusių kartu su Enoma- 
ju, gyvi liko tik penkiasdešimt septyni; juos gladiatoriai rado 
sužeistus mūšio lauke, bet pasveiko tik devyni žmonės, tarp 
jų ir Eutibidė. Visi manė, kad ji narsiai kovojo ir buvo sunkiai 
sužeista į kariąją ranką; prispaudęs ją baltasis arklys, be abejo, 
buvo nusmeigtas tuo metu, kai Eutibidė skubėjo kariuomenei 
perduoti kokį nors Enomajo įsakymą. 

Gladiatorių legionuose sklido legendos apie mergaitės žy- 
gius, visi žavėjosi jos drąsa; Spartakas, pats būdamas taurus 
ir kilnios širdies žmogus, didžiai vertino taurius ir kilnius po- 
elgius, todėl nusprendė parodyti graikei pagarbą ir, prabėgus 
dvidešimčiai dienų po kautynių prie Nursijos, tame pačiame 
mūšio lauke, jis savo rankomis ją apvainikavo piliečio vainiku, 
audringai plojant gladiatorių kariuomenei. 

Nors ir kaip Eutibidė stengėsi valdytis, šį aukštą apdovano- 
jimą priėmė didžiai susijaudinusi: išbalo kaip drobė ir visa ėmė 

virpėti. Tokią jos reakciją gladiatoriai palaikė kuklumu, nors 
kas žino, ar tai nebuvo sąžinės graužimas. 

Gavusi vainiką už pasiaukojimą ir drąsą, Eutibidė, nors 
žaizda dar ne visai buvo užgijusi ir aptvarstyta ranka kabėjo 
parišta po kaklu, pareiškė norą žygiuoti kartu su visais ir pa- 
prašė paskiriama Krikso kontubernale: tai būsianti jai didelė 
garbė. Spartakas su Kriksu jos prašymą patenkino. 

Davęs kariams pailsėti, Spartakas, praėjus dvidešimt pen- 
kioms dienoms po mūšio prie Nursijos, išžygiavo Apeninų link 
ir juos perėjęs vėl atsidūrė picenų krašte; iš ten pasuko į seno- 
nų provincijas, ketindamas Emilijaus keliu pasiekti Po upę, per 
kurią persikėlęs jau būtų Galijos teritorijoje. 

Po dviejų savaičių jis atsirado netoli Ravenos ir ten už keleto 
mylių nuo miesto įsirengė stovyklą, norėdamas apmokyti tris 
naujus legionus, suformuotus iš penkiolikos tūkstančių vergų 
ir gladiatorių, atbėgusių pas jį, kariuomenei žygiuojant per se- 
nonų provincijas. 

Naujų legionų vadais buvo paskirti šie vyrai: laisvasis gla- 
diatorius Gajus Kanicijus, galas Kastas ir trakas Idumėjus, pasi- 
žymėjęs nepaprastu narsumu prie Kamerino ir Nursijos. 

Taigi Spartako armiją dabar sudarė septyniasdešimt penki 
tūkstančiai žmonių; su ja jis ir patraukė Po upės link. 

Tuo laiku Gajus Kasijus, praeitais metais buvęs konsulu, o 
dabar paskirtas Cizalpinės Galijos* pretorium, sužinojęs apie 
Lentulo ir Gelijaus sutriuškinimą bei grėsmingą Spartako le- 
gionų artėjimą, paskubomis ėmė telkti pagrindinės ir pagal- 
binės kariuomenės būrius; greitai savo žinioje jis turėjo de- 
šimt tūkstančių vyrų iš pagrindinės ir tiek pat iš pagalbinės 
kariuomenės. Su šia dvidešimties tūkstančių karių armija jis 
persikėlė prie Placencijos per Po upę, norėdamas užkirsti gla- 
diatoriams kelią. 

O gladiatoriai per du žygius pasiekė Bononiją ir vakare kaip 
paprastai įsirengė stovyklą šalia miesto, kurio pulti neketino; 
Spartakas norėjo keletą dienų čia palaukti, kol pasiųstas į žval- 

gybą kavalerijos būrys sužinos apie priešo planus ir pristatys 
tikslių žinių apie jo kariuomenę ir vadų ketinimus. 

Kitą dieną auštant, kol stovykloje gladiatoriai atlikinėjo nu- 
statytas pratybas (kiekvieną iš penkiolikos tūkstančių naujo- 
kų mokė naudoti ginklą kuris nors iš Ravenos ar Kapujos mo- 
kyklų veteranų, sudarančių Spartako kariuomenės branduolį), 
Eutibidė atėjo į vyriausiojo vado palapinę ir pareiškė norinti 
pamatyti Mircą. . 

Mirca išėjo jos pasitikti ir priėmė graikę labai nuoširdžiai ir 
meiliai, mat ji, kaip moteris, dar labiau negu stovyklos vyrai 
žavėjosi šios nepaprastos merginos narsumu ir drąsa. 

Jos pradėjo kalbėtis - naivi ir dora Spartako sesuo pasakojo 
viską iš širdies, o klastingoji graikė tik apsimetinėjo, — ir Eu- 
tibidė prisipažino Mircai visada ją mylėjusi, jautusi jai didelę 
simpatiją, todėl labai norėtų artimiau su ja susidraugauti, juk, 
šiaip ar taip, visoje armijoje jos tik dvi moterys. 

Mirca su kilniai jos širdžiai būdingu džiaugsmu priėmė Eu- 
tibidės žodžius už gryną pinigą, jos viena kitai prisiekė amžiną 
draugystę ir, sutvirtindamos šią iškilmingą priesaiką, karštai 
pasibučiavo. Merginos labai nuoširdžiai prašnekėjo daugiau 
kaip dvi valandas, patikėjo viena kitai savo paslaptis ir šiaip 
daugybę niekučių, kaip ir visos moterys, kurių plepėjimas, lyg 
paukščių čiulbesys, toks mielas ir malonus ausiai, nors vyrams 
jis ir nesuprantamas. 

Pagaliau Eutibidė nusprendė atsisveikinti ir, dar sykį pa- 
bučiavusi Mircą, prižadėjo vakare vėl užeiti, jeigu kariuome- 
nė neišvyks į žygį; naujoji jos draugė buvo devintam danguj iš 
laimės, apžavėta graikės kerų, kuriais ji sumaniai pasinaudojo, 
kad tik laimėtų nieko neįtariančios trako sesers širdį. 

Kokie planai brendo kurtizanės galvoje ir kokioms dar intri- 
goms jai prireikė Mircos draugystės, mes pamatysime vėliau, o 
kol kas pasekime ją į stovyklos pusę, kur stovi galų palapinės. 

Gatvikėse tarp palapinių eilių mokėsi naudoti ginklą penki 
tūkstančiai senonų krašte užverbuotų galų, iš kurių buvo su- 

darytas keturioliktasis legionas: prie dešimties legionų, pačioj 
sukilimo pradžioj suformuotų Kampanijoje ir Apulijoje, prisi- 
dėjo dar du, o neseniai Ravenos apylinkėse buvo sudaryti net 
trys legionai. Taigi šiuo metu gladiatoriai turėjo trylika legio- 
nų, nes du pirmuosius, sudarytus vien iš germanų, išžudė kon- 
sulas Gelijus. 

Kaip jau minėjome, gatvėje vyko pratybos: prieš kiekvieną 
naujoką stovėjo mediniu kardu ginkluotas veteranas ir mokė jį 
kautis pagal visas fechtavimo meno taisykles. Nuo komandų, 
kurias vienu metu surikdavo penki tūkstančiai mokytojų, aidė- 
jo visa ši didžiulė stovyklos pusė. 

- Į poziciją! 

- Skydą aukštyn! 

- Žiūrėk į akis! 

— Aukščiau galvą! 

— Žiūrėk drąsiau! 

- Atmušk smūgį į galvą skydu! Smok kardu! 

- Vardan Tarano, smarkiau!.. Ne verpstė, o kardas tavo 
rankoje! 

- Žingsnį pirmyn!.. Žingsnį atgal!.. Greičiau! Dėl Hezaus 
meilės, vikriau! 

— Į poziciją! 

— Duriu į galvą! Atmušk smūgį! 

- Šuolis į dešinę! 

- Kirsk! 

- Smaigaliu pusratį į kairę! 

- Kirsk! 

- Į poziciją! 

- Šuolis atgal! 

- Vikriau! Pirmyn! Pulk mane! Pirmyn!.. 

Penki tūkstančiai griežtų, karingų balsų energingai šūkalojo 
komandų žodžius, dešimt tūkstančių žmonių vienu metu mos- 
tagavo dvidešimčia tūkstančių rankų; judėjo, krutėjo visa galų 
stovykla, ir tam, kas tuokart iš tolo į ją žiūrėjo, tai buvo nuo- 
stabus, įspūdingas reginys. 

Eutibidė nuėjo iki Kvintanos gatvės, skiriančios trečiojo ir 
ketvirtojo legionų palapines nuo penktojo ir šeštojo legionų 
būstų; kai ji stabtelėjo pasižiūrėti į šį nepaprastą vaizdą, jos dė- 
mesį patraukė balsai artimiausioje palapinėje, kurioje, spren- 
džiant iš šalia plevėsuojančios vėliavos, gyveno penktojo legio- 
no vadas Arvinijus. 

Eutibidei pasirodė, kad palapinėje vyksta karštas ginčas: iš 
pradžių vienas per kitą kalbėjo keli žmonės, bet greit nutilo, 
nes dar vienas balsas, stipresnis už anuos, visus nustelbė įtiki- 
namų žodžių srautu. 

Beveik visi balsai Eutibidei buvo girdėti; klausydamasi jų 
po vieną, ji pagaliau išsiaiškino, kas ten viduj ginčijasi. Apsi- 
metusi žiūrinti į gladiatorių fechtavimo pratybas, graikė kuo 
nekalčiausiu veidu slinko vis arčiau prie palapinės. 

- Pagaliau, - sušuko vienas vyras dusliu ir žemu balsu, iš 
kurio Eutibidė pažino Orcilą, vienuoliktojo numidų ir afrikie- 
čių legiono vadą, - pagaliau mes ne avių banda, kad jis mus 
taip varinėtų! 

- Kas jis būtų be mūsų? - pasigirdo kitas Eutibidei pažįsta- 
mas balsas (kalbėjo laisvasis Gajus Kanicijus, tryliktojo legiono 
vadas). - Kas jis būtų? 

- Pats paprasčiausias žmogus... Netgi ne žmogus... Visų nie- 
kinamas menkas gladiatorius, — piktai atsakė Brezoviras. 
didybe!.. Prisiekiu jums, aš ten neisiu! - šūktelėjo Orcilas. 

- Teisybę sakė Enomajas... - tarė Kastas, keturioliktojo Ie- 
giono vadas; kaip tik jo ir buvo tie penki tūkstančiai jaunų galų, 
kurie šiuo metu mokėsi fechtuotis. 

- Vargšas Enomajas!.. Dabar nėra jokios abejonės, kad jis - 
Spartako išdavystės auka, - pritarė samnitas Onacijus, po Ru- 
tilijaus mirties paskirtas aštuntojo legiono vadu. 

- O, vardan visagalių gamtos jėgų! - griausmingu balsu rik- 
telėjo netekęs kantrybės epyras Tesalonijus, septintojo legiono 
vadas. - Spartakas - išdavikas?.. To jau per daug, per daug!.. 


476 


- Taip, išdavikas, o su juo išvien ir Kriksas su Graniku. Jie 
mus parduoda Romos senatui. 

- Visi jūs išdavikai, visi, kurie norite mus vesti už Po upės, 
kuo toliau nuo Romos. 

— Į Romą! Mes norime žygiuoti į Romą! 

Septyni ar aštuoni balsai kaip vienas sušuko: 

— Į Romą!.. Į Romą!.. 

— Aš pasitikiu Spartaku — jis pats kilniausias, pats doriausias 
žmogus pasaulyje, aš pasitikiu Kriksu ir Graniku - tai tyros 
širdies žmonės, po Spartako patys geriausi mūsų stovykloje. 
Ir su savo legionu, kuris man ištikimas, eisiu paskui juos, o ne 
paskui jus. 

- Ir aš! - šūktelėjo Bortoriksas. 

— Nair drožkite su jais, o mes su septyniais savo legionais, — 
ryžtingai tarė Gajus Kanicijus, — rytoj išeisime į Ravenos kelią 
ir trauksime į Romą. 

- O, be Spartako proto ir patirties jūs tikrai didžius ir šau- 
nius žygius atliksite! - nusišaipė Bortoriksas. 

- Jus sukapos į gabalus pirmas pasitaikęs pretorius, - pri- 
dūrė Tesalonijus. 

-Sukilote ir ėmėtės ginklo, kad atgautumėt laisvę, - su ironi- 
ja šūktelėjo Gajus Kanicijus, - o dabar vėl tapote vergais tokio 
pat vergo kaip ir jūs patys, beje, jūsų dievukas Spartakas gal 
prastesnis net ir už jus. 

- Jeigu jūs laisve laikote netvarką, anarchiją, chaosą, tai iš 
tiesų tokios laisvės mums nereikia! - sušuko Tesalonijus. - Mes 
už drausmę bei tvarką ir liksime su tuo, kuris per porą karo 
metų sugebėjo įrodyti esąs išmintingas ir narsus vadas. 

Staiga kimiai sugaudė trimitai, kviesdami trečiojo legiono 
gladiatorius prie ginklo, ir nutraukė ginčą; Eutibidei, kurią dau- 
gelio vadų nepasitenkinimas ir žodžiai, pilni neapykantos Spar- 
takui, buvo tartum ant sparnų iškėlę, teko nusileisti žemėn. 

Graikė krūptelėjo, sužiuro į tą stovyklos pusę, iš kur skli- 
do pavojaus signalas, ir pasuko ten tą pačią akimirką, kai Ar- 

vinijaus palapinėje susirinkę legionų vadai, išgirdę netikėtus 
trimitų garsus, išvirto visi kartu laukan ir nuskubėjo pas savo 
legionus. 

Netrukus pavojaus signalą pakartojo keturioliktojo, vėliau 
penkioliktojo legiono trimitai ir greitai visa gladiatorių stovyk- 
la skardėjo nuo trimitų garsų. 

Kareiviai puolė į palapines, užsidėjo šarvus, šalmus, pagrie- 
bė ginklus ir išsirikiavo skyriais, manipulais ir kohortomis. 

Vėl nuaidėjo iš pradžių trečiojo, paskui ir kitų legionų trimi- 
tai, duodami įsakymą suvynioti palapines. 

Per dvi valandas stovykla buvo išardyta, ir visi legionai, 
dailiai išsirikiavę, tyliai laukė įsakymo išžygiuoti. Tada naujas 
signalas sukvietė legionų vadus pas vyriausiąjį vadą. 

Spustelėję arklius pentinais, visi nuskubėjo į pretorijų, kur 
Spartakas jiems pranešė, kad pretorius Gajus Kasijus jau trau- 
kia prieš juos ir bus Mutinoje tos pačios dienos vakarą, todėl 
reikia nedelsiant išžygiuoti ir jį užpulti rytoj, kol romėnai dar 
negavo pastiprinimų ir nesukliudė keltis per Po upę. 

Spartakui baigus kalbėti, įsiviešpatavo tyla. Tada Gajus Ka- 
nicijus, neryžtingai padelsęs ir aiškiai sumišęs, nepakeldamas 
akių, pusbalsiu tarė: 

- Prieš Kasijų kovosime, bet per Po upę nesikelsime. 

— Ką! - šūktelėjo apstulbęs Spartakas. Tartum gerai nesu- 
pratęs, jis įsmeigė į samnitą blizgančias po surauktais antakiais 
akis ir dar sykį paklausė: - Ką tu pasakei? 

- Jis pasakė, kad mes neisime paskui tave kitapus Po upės,- | 
atrėžė numidas Orcilas, įžūliai žiūrėdamas į Spartaką. 

- Septyni legionai, - tarė Gajus Kanicijus, — atsisakė grįžti į 
gimtuosius kraštus ir nori žygiuoti į Romą. 

- Ak taip? - supykęs ir kartu liūdnai šūktelėjo Spartakas. - 
Vėl maištas... Argi jūs dar nepasimokėte iš vargšo Enomajo? 

Pasigirdo murmėjimas, bet niekas neatsiliepė. 

— Prisiekiu visais dievais, - patylėjęs tarė Spartakas, - jūs 
arba bepročiai, arba išdavikai! 

Maištininkai tylėjo; po trumpos pauzės trakas prabilo: 
— Dabar į mus artinasi priešas, ir jūs visi manęs klausysite, 


kol sumušime Kasijų. Tada sušauksime pasitarimą ir nuspręsi- 
me, kaip geriau pasielgti bendram mūsų labui. Galite eiti. 

Ir valdingai mostelėjęs, atleido legionų vadus. Bet šiems 
jau besiruošiant spustelti arklius pentinais, jis galingu balsu 
pridūrė: 

- Ir kad man būtų didžiausia drausmė žygyje ir kovoje, 
arba, prisiekiu aukščiausiuoju Jupiteriu, persmeigsiu savo kar- 
du kiekvieną, kuris bent žodžiu ar judesiu išdrįs nepaklausyti, 
o mano kardas, kaip žinote, dar nėra dūręs pro šalį. 

Dar kartą valdingai mostelėjęs, jis leido vadams joti. Nu- 
silenkdami neabejotinam Spartako pranašumui, jie tyliai išsi- 
skirstė į savo vietas. 

Gladiatorių kariuomenė patraukė į Mutiną ir, visą naktį žy- 
giavusi, atėjo ten valandą prieš saulėtekį. 

Kasijus čia, ant dviejų aukštų kalvų, buvo įsirengęs stovyk- 
lą, aptvėręs ją aukšta tvora ir apjuosęs plačiais grioviais. 

Apie vidurdienį Spartakas metė šešis legionus prieš Cizal- 
pinės Galijos pretorių, kuris buvo išvedęs savo kariuomenę iš 
stovyklos ir išdėstęs kalvų papėdėje, labai patogioje pocizijoje. 

Tačiau kiekybiškai pranašesni ir, be to, dar įniršę gladiatoriai 
greit palaužė dvidešimties tūkstančių romėnų pasipriešinimą; 
pretoriaus legionai, sudaryti daugiausia iš Marijaus ir Sulos ve- 
teranų, kovėsi iš tiesų narsiai, bet per dvi su trupučiu valandos 
sumušti ir apsupti iš visų pusių jie leidosi bėgti, neatlaikę vis 
didėjančio gladiatorių spaudimo. 

Šiame neilgai trukusiame mūšyje žuvo beveik dešimt tūks- 
tančių romėnų, kiti buvo išblaškyti ir išsilakstė po apylinkes; 
pats pretorius, kritus arkliui, išsigelbėjo tik per stebuklą. Nu- 
galėtojams, kurių nuostoliai šiose kautynėse buvo nedideli, ati- 
teko romėnų palapinės ir visa karinė įranga. 

Kitą dieną po šios pergalės, trečiosios Spartako pergalės 
prieš romėnus maždaug, per mėnesį, gladiatorių legionai buvo 

sušaukti į Skultenos upės slėnį ir išrikiuoti keturkampiu: rei- 
kėjo nuspręsti, ar žygiuoti toliau ir persikėlus per Po vande- 
nis grįžti kiekvienam į savo kraštą, ar pasukti atgal ir traukti į 
Romą. 

Ugningais žodžiais Spartakas gynė pirmąjį pasiūlymą, įro- 
dinėjo, kad priėmus antrąjį visų lauktų neabejotina pražūtis; 
jis priminė savo paslaugas, padarytas šventam pavergtųjų rei- 
kalui, kuriam jis pasiaukojamai tarnavo daugiau kaip dešimt 
metų. Spartakas visa tai sakė ne iš tuščios garbės, o tik norėda- 
mas geriau įtikinti savo nelaimės draugus, ginklo brolius, su 
kuriais sykiu dalijosi skausmais ir pergalių džiaugsmu, kalbė- 
jo, jog jis taip stengiasi išvesti juos iš Italijos todėl, kad ši šalis — 
tuo jis neabejoja - taps gladiatoriams kapu, kaip tapo Breno ga- 
lams, Pyro graikams, kartaginiečiams, teutonams, kimbrams, 
pagaliau visiems svetimšaliams, kurie buvo įsiveržę į Italiją ir 
kariavo jos teritorijoje. Spartakas iškilmingai prisiekė, kad tik 
gladiatorių labui gynė ir gina šį planą; tegul sprendžia jie pa- 
tys, jis paklusiąs daugumos valiai. Kaip vadas ar kaip papra- 
stas kareivis, jis visada kovosiąs greta jų, ir jeigu taip lemta, su 
džiaugsmu žūsiąs kartu su jais. 

Spartako kalbą palydėjo audringi plojimai, ir jeigu sukilėliai 
tuojau pat būtų perėję prie balsavimo, jo pasiūlymui būtų pri- 
tarusi dauguma. Bet šaunios pergalės, kurias per pastaruosius 
dvejus metus gladiatoriai buvo laimėję prieš romėnus, juos iš- 
puikino ir sugadino; nemaža vadų, nors širdyje trakui ir pri- 
tarė, buvo nepatenkinti kariuomenėje įvesta geležine drausme, 
neleidžiančia jiems savivaliauti užimtuose miestuose ir plėšti 
gyventojus. Tai vienur, tai kitur gladiatoriai ėmė murmėti, iš 
pradžių slapta ir pavieniui, bet pamažu nepasitenkinimas lyg 
antkrytis apėmė ištisus legionus; Eutibidė suprato, kad jau iš- 
mušė taip ilgai laukta keršto valanda, ir nusprendė nedelsda- 
ma išnaudoti šias žmonių nuotaikas ir sukelti prieš Spartaką 
jo legionus. Mes matėme, kaip siekdama šio tikslo ji sumaniai 
įpainiojo į savo voratinklį Enomają, kurį sukilėliai pagrįstai ga- 

lėjo pripažinti vadu, ne menkesniu už Spartaką, bent jau narsu- 
mu ir drąsa. Tačiau Kriksui panaudojus begalinę savo energiją, 
pavyko galų legionus perkalbėti; jie liko ištikimi Spartakui, ir 
graikės planai sužlugo. 

Sunaikintų germanų pavyzdys, užuot išblaivęs karštako- 
šius, tik dar labiau juos pakurstė žygiuoti į Romą: vieni geidė 
atkeršyti už ginklo brolių mirtį, kiti svajojo apie gausų grobį, 
kurio tikėjosi prisiplėšti, pagaliau daugelis manė, kad remda- 
mi planą, už kurį stojo ir žuvo su savo germanais visų mylimas 
Enomajas, jie išreiškia jam ištikimybę, suteikia malonumo jo 
sielai, pagerbia jo atminimą. 

Šiomis legionuose kunkuliuojančiomis aistromis ir gladia- 
torių nuotaikomis beregint pasinaudojo Gajus Kanicijus, kuris 
prieš parsiduodamas į gladiatorius trynėsi Forume, mokėjo 
gražiai kalbėti ir gebėjo įtikinamai dėstyti savo mintis. Jis tarė 
žodį po Spartako ir, kad niekas neįtartų jį turint piktų kėslų tra- 
ko atžvilgiu, - tai, savaime suprantama, būtų sumenkinę jo kal- 
bos efektą, - Gajus Kanicijus iš pradžių išaukštino vyriausiojo 
vado išmintį ir šaunumą ir tik tada ryškiomis spalvomis ėmė 
piešti liūdną romėnų padėtį, įrodinėti, kad šiuo metu jie be- 
jėgiai atsispirti grėsmingai gladiatorių kariuomenei, kurią su- 
daro septyniasdešimt tūkstančių vyrų, gebančių valdyti kardą; 
Kanicijus ragino legionus nepraleisti patogios progos - tokia 
galbūt daugiau niekada nebepasitaikys - ir užimti Romą; baig- 
damas jis pasiūlė rytoj pat su visa sukilėlių armija išžygiuoti 
Tiberio link. 

— Į Romą! Į Romą!.. - lyg perkūnas sugriaudėjo penkiasde- 
šimt tūkstančių balsų, Kanicijui baigus savo kalbą. 

— Į Romą! Į Romą! 

Balsavimas parodė, kad septyni legionai sutartinai parėmė 
Kanicijaus pasiūlymą, šeši jį atmetė nežymia dauguma, ir tik 
raiteliai visi kaip vienas liko ištikimi Spartakui; viską susuma- 
vus, paaiškėjo, kad per penkiasdešimt tūkstančių gladiatorių 

yra už žygį į Romą, o norinčių keltis per Po upę nesusidarė nė 
dvidešimties tūkstančių. 

Nesunku suprasti, kaip nuliūdino Spartaką nelauktas balsa- 
vimo rezultatas; visi jo planai apvirto aukštyn kojomis, o suki- 
limo tikslas — sutriuškinti Romą ir tironišką jos galybę, - užuot 
priartėjęs, beviltiškai nutolo. 

Ilgokai jis išbuvo netardamas nė žodžio, apsiniaukęs ir pri- 
slėgtas; galop pakėlė išblyškusį, liūdną veidą į Kriksą, Grani- 
ką ir Artoriksą, kurie ne mažiau pritrenkti ir nusiminę stovėjo 
šalia jo. 

O, prisiekiu Olimpo dievais, - su karčia ironija prabilo jis, — 
po tiek vargų, pavojų, rūpesčių ir skausmo, kuriuos iškenčiau 
dėl jų, mažokai šiandien turiu šalininkų!.. Tiesą sakant, jeigu 
ne sąžinė ir pareigos jausmas, tikrai gailėčiausi, kad atmečiau 
konsulo Marko Terencijaus Varono Lukulo pasiūlymus! Tiek 
to!.. Puiku! Prisiekiu Herkuliu. 

Jis vėl susimąstė, paskui staiga atsitokėjo, apžvelgė legio- 
nus, tyliai laukiančius sprendimo, ir garsiai tarė: 

- Gerai, aš sutinku, kad jau taip nutarėte: žygiuosiu su jumis 
į Romą, bet kaip paprastas kareivis. Aš atsisakau vyriausiojo 
vado pareigų; išsirinkite kitą, vertesnį už mane šio garbingo 
titulo. 

-— Ne... vardan dievų! - suriko samnitas Livijus Grandenijus, 
dvyliktojo legiono vadas. - Tu visada būsi mūsų vyriausiasis 
vadas, nes tarp mūsų nėra nė vieno, kuris tau prilygtų. 

- Išrinkite Spartaką vyriausiuoju vadu dar kartą! — riktelėjo 
Bortoriksas iš visos gerklės. 

- Spartakas - vyriausiasis vadas! 

- Spartakas - vyriausiasis vadas! - visi kaip vienas ėmė 
šaukti septyniasdešimt tūkstančių gladiatorių, pakėlę aukštyn 
skydus. 

Kai riksmas pagaliau nutilo, Spartakas iš visų jėgų sušuko: 

- Ne... Niekada!.. Aš esu prieš žygį į Romą ir jūsų ten neve- 
siu!.. Išsirinkite tą, kuris tikras dėl pergalės. 

PTE 


— Tu vadas!.. Tu vadas!.. Spartakai!.. Tu vadas! - kartojo tris- 
dešimt ar keturiasdešimt tūkstančių balsų. 

Kriksas kilstelėjo ranką, duodamas ženklą, kad nori kalbėti. 
Kareiviai nutilo, ir jis tarė: 

- Kad ir kiek būtų gladiatorių su ginklu rankoje, šimtas 
tūkstančių... ar iš viso tik šimtas... vadas turi būti vienas... Tai 
Akvino, Fundų, Kamerino, Nursijos ir Mutinos mūšių nugalė- 
tojas!.. Tik jis gali ir turi būti mūsų vadas!.. Tegyvuoja impera- 
torius Spartakas! 

Per visą Panaros slėnį, kurio pakrašty stovėjo išsirikavę gla- 
diatoriai, nuaidėjo kurtinantis riksmas: 

- Tegyvuoja imperatorius Spartakas! 

Pasipiktinęs trakas protestavo, nenorėjo priimti siūlomų 
pareigų, visaip atsikalbinėjo, bet draugai, legionų vadai, ypač 
Arvinijus, Orcilas ir Gajus Kanicijus, jį primygtinai prašė likti 
vyriausiuoju vadu, jiems pritarė visi šešiasdešimt penki karo 
tribūnai, centurionai bei dekanai, manipulų ir skyrių pasiųsti 
suminkštinti trako širdies, ir pagaliau Spartakas, sujaudintas 
taip audringai jam reiškiamos meilės bei pagarbos, nors dau- 
guma ir nesutiko su jo planais, tarė: 

- Jūs to norite?.. Tegul bus taip. Aš sutinku vadovauti, nes 
suprantu, kad išrinkus vietoj manęs kitą neišvengiamai kiltų 
tarpusavio vaidai ir žudynės; sutinku kovoti su jumis petys į 
petį ir mirti jūsų priešaky. 

Ir kai visi puolė jam dėkoti, bučiuoti drabužius ir rankas, 
aukštinti jo didybę ir nuopelnus, jis, liūdnai nusišypsojęs, 
pridūrė: 

- Neprižadu vesti jūsų į pergalę, tai lengvapėdiškas karas, 
ir aš nelabai tikiuosi nugalėti. Šiaip ar taip, žygiuosime į Romą. 


Rytoj pat patrauksime į Bononiją. 

Taigi Spartakas buvo priverstas imtis dalyko, kurį laikė ne- 
įmanomu. Kitą dieną gladiatoriai paliko stovyklą ir patraukė 
per Bononiją į Ariminą. 

Tačiau gladiatorių eilėse vis dažniau ir dažniau pasitaiky- | 
davo neklusnumo ir drausmės laužymo atvejų. Ši grėsminga 
armija, kuri talentingojo Spartako vadovaujama buvo laimėju- 
si tiek šaunių pergalių prieš stipriausią pasaulio kariuomenę, 
pradėjo silpnėti ir krikti, apimta plėšikavimo aistros. 

Kad ir kaip stengėsi Spartakas palaikyti drausmę, nieko ne- 
galėjo padaryti: kariuomenei žygiuojant per senonų kraštą, | 
tai vienas, tai kitas legionas, o kartais keli iš sykio užpuldavo 
miestus ir juos apiplėšdavo. Žala buvo dviguba: nesuvaldoma 
grobimo aistra sukompromitavo gladiatorių legionus, anks- 
čiau garsėjusius organizuotumu ir pavyzdinga drausme: dabar 
žmonių akyse jie pavirto plėšikų gaujomis, sukėlė nuskriaustų 
gyventojų neapykantą ir pagiežą, o nuolatiniai postoviai sulė- 
tino žygiavimo greitį, kuris iki šiol buvo svarbiausias Spartako 
pergalių laidas. 

Kaip Spartaką liūdino ši netvarka, lengviau įsivaizduoti 
negu aprašyti. Iš pradžių jis barė Gajaus Kanicijaus vadovauja- | 
mo tryliktojo legiono gladiatorius, nes jie pirmieji pradėjo plė- 
šikauti; jis priekaištavo, keikė, grasino bausmėmis; Spartakui 
pavyko tik sumažinti savivaliavimo mastą, tačiau visai išrauti 
blogio nepasisekė; pernelyg giliai jis buvo įleidęs šaknis; po 
dviejų dienų, kariuomenei žygiuojant Favencijos link, penkta- 
sis ir šeštasis legionai, ėję kolonos gale, užsuko į Kornelijaus 
forumą ir jį apiplėšė; Spartakas su Kriksu, pasitelkę tris trakų 
legionus, turėjo grįžti atgal sudrausti plėšikų. Kol jis vykdė šią 
nemalonią pareigą, vienuoliktasis (afrikiečių) legionas paliko 
stovyklą prie Favencijos, įsiveržė į Bertinorą, nedidelį senonų 
miestelį, ir ėmė jį siaubti. Viską metus, Spartakui vėl reikėjo 
skubėti tramdyti įsisiautėjusių karių. 

Tuo tarpu Romą greit pasiekė žinios apie konsulų, o vėliau 
ir Cizalpinės Galijos pretoriaus sutriuškinimą. Senatą ir gyven- 
tojus apėmė siaubas, kuris virto panika, sužinojus apie gladia- 
torių nutarimą žygiuoti į Amžinąjį miestą. 

Komicijos ateinančių metų konsulams rinkti dar nebuvo su- 
šauktos, o po Lentulo ir Gelijaus pralaimėjimo smarkiai suma- 
žėjo kandidatų, siekiančių užimti šias aukštas pareigas. Ir vis 
dėlto kaip tik šie romėnų pralaimėjimai paskatino iškelti savo 
kandidatūrą į konsulus Gajų Anfidijų Orestą; anot jo, neteisin- 
ga jį kaltinti dėl nesėkmės prie Fundų, kur Spartakas sumušęs 
mažą jo kariuomenę, juk toks pats likimas ištikęs abu konsu- 
lus su didžiule šešiasdešimties tūkstančių žmonių armija. Kita 
vertus, teigė jis, kautynės prie Kamerino ir Nursijos ne tik jį 
išteisinančios, bet netgi parodančios jo nuopelnus, iki šiol visų 
neigtus ir nepripažintus, nes mūšis prie Fundų romėnams bu- 
vęs ne toks pražūtingas, o gladiatoriams atnešęs kur kas dau- 
giau nuostolių negu kautynės prie Kamerino ir Nursijos, kur 
Spartakas tiesiog išskerdęs konsulų kariuomenes. 

Samprotavimas buvo gana keistas ir prieštaravo sveikam 
protui, nes tai, kad Anfidijus Orestas patyrė mažiau nuosto- 
lių negu kiti, dar neįrodė jo gebėjimų, tačiau Romoje visi buvo 
taip pasimetę ir išsigandę artėjančių gladiatorių, kad Oresto 
kalbos atrodė gana logiškos, be to, kandidatų į konsulus buvo 
tiek mažai, jog kitiems metams į šį aukštą postą buvo išrinkti 
minėtas Anfidijus Orestas ir Publijus Kornelijus Lentulas Sura, 
giminaitis Lentulo Klodiano, to paties konsulo, kurį Spartakas 
buvo sumušęs prie Kamerino. 

O trakas negalėjo tęsti žygio į Romą dėl to, kad tie patys 
legionai, kurie taip triukšmingai reikalavo juos ten vesti, el- 
gėsi įžūliai ir nepaklusniai; teko visą mėnesį stovėti Arimine. 
Spartakas atsisakė vadovauti sukilėliams ir keletą dienų neiš- 
ėjo iš palapinės, nenusileisdamas jokiems prašymams, kol pa- 
galiau visa kariuomenė susirinko į pretorijų ir parpuolusi ant 
žemės ėmė visu balsu gailėtis dėl savo nedorybių ir maldauti 
atleidimo. 

Tada trakas išėjo iš palapinės ir sustojo prieš atgailaujančius 
legionus. Atviras, kilnus jo veidas buvo išblyškęs ir sukritęs, 
akys paraudusios nuo karčių ašarų, vokai pabrinkę: dėl ne- 

deramo kareivių elgesio išgyventa kančia buvo palikusi savo 
pėdsakus. Pamatę Spartaką, visi dar garsiau ėmė reikšti jam | 
meilę, dar labiau muštis į krūtinę. 

Jis pakėlė ranką, duodamas ženklą, kad nori kalbėti. Sto- 
jo mirtina tyla, ir Spartakas griežtu, negailestingu balsu ėmė 
smerkti gladiatorių elgesį, įrodinėti, kad dėl savo piktadarybių 
jie nustojo būti laisvės siekančiais žmonėmis, o pavirto pikčiau- 
siais plėšikais. Jis tvirtai pareiškė su jais neisiąs, nebent jie su- 
teiktų jam visišką ir neribotą teisę deramai bausti plėšikavimų 
ir maišto kurstytojus. 

Ir tik tada, kai kariai vienbalsiai pritarė jo reikalavimams, 
Spartakas sutiko vėl vadovauti armijai ir griežčiausiomis prie- 
monėmis ėmėsi gaivinti gęstantį sukilėlių pareigos jausmą, vi- 
somis išgalėmis stengdamasis atstatyti pašlijusią drausmę. 

Jis pasmerkė mirti numidą Orcilą, pati nuožmiausią ir nepa- 
klusniausią iš visų legionų vadų, susiteršusį Bertinore žiauriais 
nusikaltimais; visų legionų akivaizdoje Spartakas įsakė numi- 
dams nukryžiuoti savo vadą. Tada jis liepė išplakti rykštėmis ir 
išvyti iš stovyklos kitus du legionų vadus, galą Arvinijų ir sam- 
nitą Gajų Kanicijų. Be to, jo įsakymu buvo nukryžiuota dar du 
šimtai dvidešimt trys gladiatoriai, kurie, mačiusiųjų liudijimu, 
pasižymėjo ypatingu žvėriškumu plėšiant gyventojus. 

Po to Spartakas išformavo visus legionus ir petvarkė juos, 
bet jau nebe pagal tautybės; į kiekvieną manipulą ir kohortą 
jis paskyrė atitinkamą skaičių įvairių tautybių kareivių. Taigi 
dabar šimto dvidešimties žmonių manipulą sudarė keturias- 
dešimt galų, trisdešimt trakų, dvidešimt samnitų, dešimt ilyrų, | 
dešimt graikų ir dešimt afrikiečių. 

Taip pertvarkyta kariuomenė buvo suskirstyta į keturiolika 
legionų, kurių vadais Spartakas paskyrė šiuos gladiatorius: 


1-asis legionas - galas Brezoviras 
2-asis 
3-iasis 


11 


epyrietis Tesalonijus 
galas Kastas 


1 

4-asis |“ samnitas Onacijus 

5-asis |“ trakas Mesembrijus 

6-asis |“ samnitas Livijus Grandenijus 
7-asis |“ trakas Idumėjus 

8-asis galas Bortoriksas 


9-asis |“ trakas Artakas 


Dešimtojo legiono vadu buvo paskiras narsus makedonas 
Erostenas; vienuoliktojo - numidas Vibsaldas, griežtas ir rim- 
tas, labai karingos išvaizdos, pavojus niekinantis vyras; dvy- 
liktojo - galas Elialas, pagyvenęs bebaimis gladiatorius, per 
penkiasdešimt gyvenimo metų įgijęs penkiasdešimt randų ant 
kūno. Tryliktajam legionui vadovauti buvo pasiūlytas jaunas, 
dvidešimt penkerių metų ilyras Teulopikas iš Liburnijos, tur- 
tingos ir kilmingos šeimos atžala; patekęs į vergiją, jis buvo 
parduotas lanistai, dievino Graniką ir pasižymėjo nežmoniška 
drąsa; keturioliktojo, paskutinio legiono vadu buvo paskirtas 
milžiniško ūgio, laukinės išvaizdos barzdotas galas, vardu In- 
duciomaras. Jis garsėjo nepaprasta jėga ir narsumu, todėl tarp 
savo tautiečių turėjo didelį autoritetą. 

Šiuos legionus Spartakas padalijo į tris korpusus: vadovau- 
ti pirmajam korpusui, sudarytam iš šešių legionų, jis paskyrė 
Kriksą; antrąjį, sudarytą iš septintojo, aštuntojo, devintojo ir 
dešimtojo legionų, atidavė Graniko žinion, trečiasis iš keturių 
paskutinių legionų buvo patikėtas Artoriksui. 

Aštuonių tūkstančių raitelių kavalerijos vadu pasiliko Ma- 
milijus. 

Pertvarkęs kariuomenę, Spartakas nusprendė, kad būti- 
nai reikia naujuosius legionus glaudžiai sutelkti prieš einant į 
Romą. Iš Arimino pro Sempronijaus forumą ir Arecijų jis trum- 
pais žygiais patraukė į Umbriją, duodamas kareiviams laiko 
susipažinti tarpusavyje ir apsiprasti su naujais vadais. 

Tuo tarpu Romą pasiekė gandai apie sukilėlių kariuomenės 
plėšikavimus senonų krašte; baimė ir neapykanta, kuri apim- 

davo romėnus vien tik išgirdus gladiatorių vardą, šiuos gan- 
dus dar labiau išpūtė ir pagražino. Visi puolė į paniką, o liau- 
dies tribūnai pradėjo Forume rėžti kalbas, esą laikas pagaliau 
gelbėti pavojuje atsidūrusią tėvynę. 

Susirinko senatas. Vieni apgailestavo, kad tėvai senatoriai 
dėl netikusių vadų, kuriuos iki šiol yra siuntę prieš gladiato- 
rius, dabar priversti rimtai susirūpinti šiuo maištu; kadaise at- 
rodęs juokingas, jis virto pražūtingu karu ir ėmė grėsti pačiai 
Romai. „Jeigu mes leidom suteršti save tokia gėda, - rėkavo 
kiti, — tai pagaliau laikas pakilti ir mesti prieš gladiatorius visas 
respublikos jėgas.“ 

Kita vertus, senatas matė, kad abu dabartinius konsulus 
Spartakas gėdingai sumušė, o iš dviejų išrinktų kitiems metams 
vienas irgi buvo gladiatorių sutriuškintas, o antrasis, nelabai 
išmanantis karo dalykus, neteikė jokių vilčių. Turėdamas tai 
omeny, senatas specialiu dekretu (Senatus consultum) uždraudė 
konsulams kištis į karą ir nutarė pavesti šį reikalą prityrusiam 
vadui, duoti jam didelę armiją ir neribotus įgaliojimus, kad jis 
kuo greičiau padarytų galą įžūliajam Spartakui, kuris nesiten- 
kina laimėtomis pergalėmis, bet drįsta grasinti pačiai Romai. 

Todėl buvo nuspręsta žygį prieš Spartaką pavesti Sicilijos 
pretoriui, kurio rinkimai turėjo įvykti artimiausiomis dieno- 
mis. Sužinoję šį senato nutarimą, pretendentai į Sicilijos preto- 
riaus vietą skubiai atsiėmė savo kandidatūras, išsigandę būsi- 
mo karo sunkumų; artinosi komicijų diena, bet visi buvo taip 
suglumę, kad neturėjo jokio noro būti išrinkti. 

Dauguma piliečių apgailestavo, kad nėra Metelo ir Pompė- 
jaus: pirmasis turėjo didelę patirtį, o antrasis - talentą, ir galėjo 
sėkmingai susidoroti su šiuo kebliu reikalu. Nemažai buvo ir 
tokių, kurie reikalavo atšaukti iš Azijos Lukulą, didžio proto, 
puikiai karo dalykus išmanantį vyrą, ir jam pavesti žygį prieš 
gladiatorius. 

Julijaus Cezario draugai kurstė jį imtis vadovauti šiai kam- 
panijai, žadėdami iš senato ir Romos liaudies išrūpinti aštuonis 

legionus; jie įrodinėjo Cezariui, kad su keturiasdešimt aštuo- 
niais tūkstančiais lengvai ginkluotų pėstininkų ir sąjungininkų 
kavalerija jis lengvai nugalėsiąs gladiatorius. 

Bet Cezaris, kuriam nedavė miegoti Pompėjaus triumfas ir 
pergalės, griežtai atsisakė kištis į šį karą. Jis nebuvo lengvesnis 
už karą su Marianu Domicijum ir karalium Jarba Afrikoje (kaip 
tik už Afrikos kampaniją Gnėjus Pompėjus tapo triumfato- 
rium), tačiau bėda, kad šiuo atveju nugalėtojas ne tik triumfo, 
bet nė paprastų ovacijų nesulauktų, nes romėnams išdidumas 
neleido pripažinti niekingus gladiatorius kariaujančia puse. 

— Aš sutiksiu vadovauti kariuomenei tik tada, kai laimėjęs 
pergalę galėsiu tikėtis triumfo, kuris man būtų pakopa į kon- 
sulo vietą. 

Taip Cezaris atsakė draugams. Bet visai galimas daiktas, 
kad širdyje jis turėjo kitą, svarbesnę priežastį, dėl kurios at- 
metė šį pasiūlymą. Savo erelišku žvilgsniu Cezaris matė visas 
ligas, ėdančias iš vidaus Romos respubliką mūsų aprašomuoju 
laikotarpiu, suprato, kas jas sukėlė praeityje ir kur jos gali nu- 
vesti šalį ateityje; jis puikiai matė, kad griebęsi ginklo gladia- 
toriai, stoję po jų vėliavomis nelaimingi vergai bei nuskurdę 
Samnijaus piemenys kaip tik ir sudaro tas tris beturčių ir en- 
giamųjų klases, kurių jėga ir aistromis jis ketino pasinaudoti, 
norėdamas visam laikui palaužti išpuikusių oligarchų tironiją; 
Cezaris suvokė, kad siekant įgyti šių vargšų meilę ir simpatijas, 
pavaizduoti save jų gelbėtoju, nedera teptis rankų gladiatorių 
krauju. Todėl komicijų dieną apsivilkęs sniego baltumo toga 
vietoj Cezario į Forumą atėjo Markas Licinijus Krasas ir pasiūlė 
savo kandidatūrą į Sicilijos pretorius; tai padaryti jį paskatino 
įtakingiausi senatoriai, gausybė jo klientų, o labiausiai jo paties 
ambicijos. Jam buvo maža begalinių turtų ir didžiulės įtakos — 
šiuo atžvilgiu Romoje niekas negalėjo su juo susilyginti, — jis 
baisiai troško dar ir karo laurų, kuriais jau seniai puikavosi di- 
dysis Pompėjus. 

Markas Licinijus Krasas tuo metu turėjo apie keturiasdešimt 
metų ir, kaip minėjome, buvo jau ilgokai kovojęs po Sulos vėlia- 
va: iš pradžių pilietiniame kare, vėliau malšindamas maištus; 
tada jis pasižymėjo ne tik dvasios tvirtumu ir nepaprasta drąsa, 
bet ir didele išmintimi bei gebėjimu imtis didesnių žygių. 

Todėl Krasui pasirodžius Forume su kandidato į pretorius 
drabužiais, žmonės jį sutiko ilgais ir audringais plojimais, no- 
rėdami parodyti, kaip juo tiki šiuo nerimo ir baimės kupinu 
laikotarpiu, kiek deda į jį vilčių, susijusių su būsimuoju karu 
prieš gladiatorius. 

Nutilus ovacijoms, liaudies tribūnas Liucijus Akvilijus Le- 
nonas paprašė žodžio ir ėmė raginti senatą bei liaudį vieningai 
balsuoti už Krasą, nes tokiu sunkiu metu geresnio vado žygiui 
prieš Spartaką nėra ko norėti. Tačiau būtina, pridūrė tribūnas, 
suteikti Krasui pakankamai stiprią armiją, kuri duotų jam ga- 
limybę kuo greičiau baigti šį gėdingą, jau trejus metus trun- 
kantį karą. 

Visi pritarė Akvilijaus žodžiams, ir Krasas, aidint audrin- 
goms ovacijoms, vienbalsiai buvo išrinktas Sicilijos pretorium. 
Jam buvo suteikta teisė surinkti šešis legionus su atitinkamu 
pagalbinės kariuomenės kiekiu, taip pat sutelkti Lentulo ir 
Gelijaus armijų likučius, iš kurių naujasis pretorius galės su- 
formuoti dar ketvertą legionų. Taigi Krasas turės savo žinioje 
šešiasdešimt tūkstančių legionierų ir dvidešimt keturis tūks- 
tančius pagalbinės kariuomenės. Tai bus milžiniška armija, už 
kurią didesnės Italija dar nėra regėjusi nuo Sulos karo su Mit- 
ridatu laikų. 

Kitą dieną po rinkimų Krasas paskelbė ediktą, kviesdamas 
piliečius į kovą su Spartaku. Ypatingu senato nutarimu buvo 
pažadėtos didelės dovanos Marijaus ir Sulos veteranams, kurie 
panorės dalyvauti šiame žygyje. 

Senato nutarimas ir Kraso ediktas pakėlė nusiminusių Ro- 
mos piliečių ūpą; širdyje suliepsnojo kilni patriotizmo ugnis, 
pačių garsiausių šeimų sūnūs vienas per kitą skubėjo užsirašy- 
ti į Kraso legionus. 

Krasas su karštligišku skubotumu pradėjo formuoti savo 
armiją; išsirinko kvestorius ir tribūnus iš labiausiai patyrusių 
karo veteranų, nepaisydamas nei padėties, nei luomo. Pavyz- 
džiui, kvestoriumi jis paskyrė Tiburtino žemdirbį, veteraną 
Publijų Elijų Skrofą, vienuolikos karų ir daugiau kaip šimto 
trisdešimties kautynių bei susirėmimų dalyvį, dvidešimt du 
kartus sužeistą, užsitarnavusį ne vieną apdovanojimą bei vai- 
niką ir dabar ramiai gyvenantį savo dvare. 

Krasas nepasididžiavo, nuvyko į jo vilą ir asmeniškai pa- 
prašė senąjį karį stoti pas jį tarnybon: pagaliau reikia vienąsyk 
pribaigti gladiatorius. Kraso apsilankymo sujaudintas, Skrofa 
mielai sutiko būti kvestorium jo kariuomenėje. Palikęs ramų 
gyvenimą, puikiąsias gimtojo Tiburtino kalvas, jis išvyko pa- 
skui Krasą į Romą. Dvi savaites po pretoriaus rinkimų Markas 
Licinijus su keturiais legionais, sudarytais iš senų kareivių, ku- 
rių jis buvo pririnkęs Romoje bei aplinkinėse srityse, išžygiavo 
į Otrikulą, miestą ant ekvų ir umbrų žemių ribos; ten vienas jo 
pavaduotojų, Aulas Mumijus, rinko ir formavo kitus du legio- 
nus bei pagalbinę kariuomenę. 

Kai Krasas žygiavo iš Romos, jį džiūgaudami sveikino visi 
gyventojai, susirinkę už Ratumenos vartų, kur buvo legionie- 
rių stovykla. Pretorių lydėjo ne tik visų luomų piliečių geri lin- 
kėjimai, bet ir dievų globa: haruspikai, būrę iš gyvulių vidurių, 
tvirtino, kad jam ir jo žygiui ženklai labai palankūs. 

Pirmajame legione žygiavo dvi kohortos - apie tūkstan- 
tis rinktinių vyrų; tai buvo turtingų ir garsių šeimų sūnūs, 
savo noru įstoję į Kraso armiją paprastais kareiviais. Tarp jų 
buvo Markas Porcijus Katonas, Titas Lukrecijus Karas, Gajus 
Longinas Kasijus, Sulos sūnus Faustas, Anijus Milonas, Kor- 
nelijus Lentulas Krusas, Publijus Vatinijus, Kosinijus Rebilas, 
Vibijus Pansa, Marcijus Cenzorinas, Norbanas Flakas, Gnėjus 
Azinijus Polionas ir šimtai kitų konsulų šeimų atžalų, vėliau 
irgi tapusių konsulais, taip pat daugybė jaunuolių iš raitelių 
luomo. 

Visi jaunuolių giminės, draugai ir klientai lydėjo Kraso le- 
gionus iki Milvijaus tilto, kur armija iš Flaminijaus kelio per- 
ėjo į Kasijaus kelią ir patraukė Bakanos link. Po keturių dienų 
žygio Krasas pasiekė Otrikulą ir ten, išrinkęs puikią poziciją, 
įsirengė stovyklą; jis nusprendė čia sustoti ir pamankštinti savo 
kariuomenę, įsitikinęs, jog šioje vietoje galės sėkmingai ginti 
Romą nuo gladiatorių, kad ir iš kur jie ateitų - tiesiai iš Umbri- 
jos ar nuo picenų krašto. 

Beveik visą mėnesį abi pusės stovėjo nieko neveikdamos - 
Krasas Otrikule, o Spartakas Arecijuj; vadai suko galvas, kur- 
dami naujas karo gudrybės, naujus planus ir spąstus priešui. 

Kai, Spartako manymu, atėjo tinkamas laikas, jis vieną tam- 
sią ir audringą naktį įsakė savo legionams kuo tyliausiai išžy- 
giuoti; stovykloje pasiliko tik septyni tūkstančiai Mamilijaus 
vadovaujamų raitelių, o tūkstantis jojo kariuomenės priešaky, 
žvalgydami vietovę. Naudodamasis šėlstančia audra, Sparta- 
kas be poilsio žygiavo visą naktį, beveik visą kitą dieną ir at- 
vyko į Ignuvijų, iš kur Krasui nežinant ketino pro Kameriną, 
Askulą, Sulmoną, Fuceno ežerą ir Subiaką traukti į Romą. 

Kavalerija, likusi Arecijaus stovykloje, ir toliau žvalgė vie- 
tovę, puldinėjo kaimyninius miestus, kaupdama maisto at- 
sargas septyniasdešimties tūkstančių žmonių armijai; virpan- 
tiems iš baimės gyventojams susidarė įspūdis, kad gladiatorių 
kariuomenė vis dar stovi prie Arecijaus; Spartakas tikėjosi taip 
suklaidinti Krasą, mat neabejojo, kad pretoriui visa tai bus 
pranešta. 

Tuo tarpu trako legionai, apsipylę prakaitu, žygiavo išilgai 
Apeninų kalnagūbrio, sukardami per dieną ne mažiau kaip 
po dvidešimt penkias, trisdešimt mylių, ir tiesiai per picenų 
žemes skubėjo į Romą, prie kurios sienų manė atsidurti ne- 
tikėtai, bet, deja, nenumatytas atvejis atskleidė Markui Krasui 
Spartako planą. 

Gladiatorių kariuomenei išvykus iš Arecijaus, po trijų die- 
nų Krasas, matydamas, kad priešas nesijudina iš stovyklos, 

nusprendė jį pulti, išvilioti į atvirą lauką ir lemiamu mūšiu iš 
karto padaryti karui galą. 

Jis išžygiavo iš Ortikulo ir beveik nesustodamas poilsio 
įžvalgusis Krasas suprato, kad su Spartaku reikia kovoti nau- 
dojant jo paties taktiką, - per keturias dienas pasiekė Arecijų; 
Mamilijus, sužinojęs apie besiartinančią romėnų kariuomenę, 
vyriausiojo gladiatorių vado įsakymu laikydamasis kuo di- 
džiausios tylos, naktį su visa kavalerija paliko stovyklą. Kai 
kitą dieną auštant Kraso žvalgai prisėlino prie pat sukilėlių 
įtvirtinimų, jie pamatė, kad Spartako kariuomenės ten nėra 
nė kvapo. 

Tai sužinojęs, Krasas labai nustebo ir daug negalvodamas 
pasiuntė raitelius trisdešimties mylių spinduliu išžvalgyti vi- 
sus iš Arecijaus einančius kelius, norėdamas patirti, kuriuo iš 
jų pražygiavo Spartakas. 

Netrukus jam buvo pranešta, kad gladiatorių kavalerija, ne- 
seniai išjojusi iš Arecijaus, pro Iguvijų nudūmė Kamerino link, 
o prieš savaitę tuo pačiu keliu praėjo patsai Spartakas su visa 
savo kariuomene. 

Krasas, būdamas prityręs karvedys, iškart suprato gladia- 
toriaus ketinimus ir puolė užkirsti jam kelio. Spartakas žygia- 
vo į Romą išilgai rytinių Apeninų šlaitų, o Krasas su pagirtinu 
įžvalgumu pasirinko vakarinius, visai pagrįstai tikėdamasis 
laimėti laiko. Iš tikrųjų, žygiuodamas ta pačia kryptimi kaip 
ir Spartakas, Krasas ėjo beveik tiesia linija, o gladiatorius buvo 
priverstas daryti vingius, dėl to vienas Kraso žygis prilygo 
Spartako trims žygiams. To romėnui ir tereikėjo, norint pasi- 
vyti gerokai jį aplenkusį gladiatorių. 

Po penkių dienų nepaprastai sunkaus žygio, kurį legionie- 
riai — už tai juos reikia tik pagirti - atliko nemurmėdami, Kra- 
sas pasiekė Reatą ir ten savo kariams davė vieną dieną poilsio. 

Tuo tarpu Spartakas, be atvangos žygiuodamas, pasiekė Kli- 
terną prie Fuceno ežero, bet čia jam kelią užtvėrė nenumatyta 
kliūtis - Velino upė, smarkiai ištvinusi po pastarąsias dienas 

ūžusių liūčių; kol buvo nutiestas pontoninis tiltas ir perkelta 
visa kariuomenė, trakas sugaišo ištisas dvi dienas. 

Tačiau Krasas, kuris visada siųsdavo savo dešimttūkstanti- 
nę kavaleriją toli už stovyklos žvalgyti vietovės, sužinojo, kad 
Spartakas artinasi prie Kliterno. Jis įsakė Aului Mumijui su 
dviem legionais ir šešiais tūkstančiais pagalbinės armijos karių 
persikelti prie Reatos per Velino upę ir kairiuoju krantu kuo 
greičiausiai žygiuoti į Alba Fucenciją, ten persikelti į dešinįjį 
krantą ir eiti toliau iki pat Kliterno. Jis griežtai uždraudė savo 
pavaduotojui Mumijui stoti į mūšį ir liepė visą laiką trauktis, 
kol jis, Krasas, jį pavysiąs ir pulsiąs Spartaką iš užnugario. 

Mumijus tiksliai įvykdė Kraso įsakymus: kitos dienos rytą 
jis atvyko į Alba Fucenciją, bet negalėjo čia įsirengti stovyklos ir 
turėjo kuo greičiau išeiti, nes Spartakas buvo jau visai arti. 

Nors kareiviai, sunkaus žygio išvarginti, vos vilko kojas, 
Mumijus per Apeninų tarpeklius išvedė juos į Sublakvėjų, kur 
uolėtame kalno skardyje užėmė labai stiprią poziciją, ketinda- 
mas rytojaus dieną traukti toliau. 

Bet tribūnai ėmė jį įtikinėti, kad dabar ne metas trauktis 
nuo priešo, girdi, negalima praleisti tokios puikios progos, 
kurią jam teikiąs patsai likimas, jie galį sumušti Spartaką ir 
be Kraso pagalbos, nes ankštuose kalnų tarpekliuose gladia- 
toriai negalėsią išnaudoti kiekybinio savo kariuomenės pra- 
našumo; įkalbinėdami Mumijų laukti Spartako šiose nejvei- 
kiamose pozicijose, tribūnai savo legionų vardu žadėjo jam 
šaunią pergalę. 

Mumijus susigundė šia pergale, kuri iš tikrųjų jam atrodė 
neabejotina, ir kitą dieną, atžygiavus Spartakui, stojo su juo į 
mūšį. Trakas pamatė, kad šioje pozicijoje keturiolika jo legionų 
maža teduos naudos, todėl, kol tryliktasis ir keturioliktasis le- 
gionai kovėsi su priešu, jis surinko visus velitus ir lankininkus į 
vieną korpusą, liepė jiems užlipti ant aplinkinių kalnų viršūnių 
ir smogti romėnams iš užnugario, traiškyti juos uolų luitais ir 
šaudyti strėlėmis. 

Lengvai ginkluotų gladiatorių būriai šoko vykdyti Spartako 
įsakymo ir prabėgus trims valandoms nuo kautynių pradžios 
(reikia pasakyti, jog abiejų pusių kova buvo nuožmi ir negai- 
lestinga) romėnai nustebę ar veikiau apimti siaubo pamatė, 
kad aplinkinių kalnų viršūnės gulte apgultos priešo lankinin- 
kų ir velitų; ant legionierių pasipylė akmenų, strėlių ir iečių 
kruša, paskui gladiatoriai ėmė leistis žemyn, norėdami apsupti 
juos iš šonų ir užnugario. Tai išvydę, romėnai leidosi į kojas, 
mėtydami pakeliui ginklus, skydus ir šarvus, kad būtų leng- 
viau bėgti. 

Tačiau bėglius negailestingai užgriuvo tie du legionai, ku- 
rie iki tol su jais buvo kovęsi vyras prieš vyrą, ir nuo uolų bei 
kalnų viršūnių nusileidę lengvieji pėstininkai; mūšis pavirto 
kruvinomis skerdynėmis, kuriose žuvo daugiau kaip septyni 
tūkstančiai romėnų. 


XX skyrius 


NUO MŪŠIO PRIE GARGANO KALNO IKI 
KRIKSO LAIDOTUVIŲ 


Nors kautynės prie Sublakvėjaus romėnams buvo pražūtin- 
gos ir Krasas negalėjo taip greitai atsigauti po patirtų nuosto- 
lių, Spartakui ši pergalė nedavė jokios naudos. Dar mūšiui ne- 
pasibaigus atvyko Mamilijus, paliktas išžvalgyti Velino krantų, 
ir pranešė, kad didžioji Kraso kariuomenės dalis persikėlė per 
upę; trakas suprato, jog turint už nugaros Krasą į Romą žy- 
giuoti neįmanoma; todėl tos pačios dienos vakarą paliko Sub- 
lakvėjų, persikėlė per Lirio upę prie jos ištakų ir patraukė į 
Kampaniją. 

Persikėlęs per upę, Krasas leidosi į žygį tą patį vakarą, kai 
gladiatoriai paliko Sublakvėjų, taigi apie savo pavaduotojo su- 
triuškinimą sužinojo tik po paros. 

Pretorius buvo baisiai pasipiktinęs Mumijaus, o dar labiau 
jo legionų elgesiu, nes bėgliai buvo spėję pasiekti Romą, ir Ži- 
nia apie naują pralaimėjimą sukėlė mieste baisią paniką, kuri 
baigėsi tik tada, kai atskubėję Kraso pasiuntiniai romiečius 
įtikino, kad pralaimėjimas prie Sublakvėjaus nėra toks reikš- 
mingas, kaip atrodo siaubo apimtiems žmonėms; jie nušvietė 
senatui tikrąją padėtį ir paprašė nedelsiant grąžinti atgal į pre- 
toriaus stovyklą visus Mumijaus legiono bėglius. 

Po kelių dienų visi bėgliai grįžo į romėnų stovyklą; nesunku 
įsivaizduoti jų nusiminimą ir gėdą prieš ginklo draugus. 

Krasas surinko pretorijuje visą savo kariuomenę, išrikiavo 
kvadratu, o vidury pastatė nuginkluotus, degančius iš gėdos, 
nusiminusius Mumijaus legionų bėglius. Tada pretorius, be 
kitko, dar ir didelis gražbylys, pasakė kaltinamąją kalbą; griež- 
tais, ugningais žodžiais jis barė bėglius, bailumu suteršusius 
savo vardą; girdi, jie spruko lyg, silpnos moterėlės, netgi metę 
ginklus, kuriais jų protėviai, nepabūgę dar didesnių pavojų ir 
nelaimių, užkariavo visą pasaulį. Krasas įrodinėjo, kad reikia 
vienąsyk padaryti galą kvailai baimei, nes per ją štai jau treji 
metai po Italiją laisvai valkiojasi gaujos niekingų vergų ir gla- 
diatorių, kurie atrodo šaunūs ir nenugalimi ne dėl savo narsu- 
mo, o dėl romėnų legionų bailumo - kadaise jie garsėjo galybe, 
o dabar tapo viso pasaulio pajuokos objektu. 

Krasas pareiškė, kad daugiau nepakęs gėdingo bėgimo: at- 
ėjęs metas didiems žygiams ir šaunioms pergalėms; jeigu tam 
nepakanka savigarbos ir šlovingo romėnų vardo, tai jis pasiek- 
siąs pergalę geležinės drausmės ir žiauriausių bausmių kaina. 

— Aš vėl įvesiu, - baigdamas tarė Krasas, - decimaciją*, ku- 
rios rečiausiais atvejais griebdavosi mūsų protėviai; pirmasis 
savo legionuose ją panaudojo decemviras Apijus Klaudijus 
trys šimtai ketvirtaisiais Romos metais. Beveik du šimtus metų 
neteko imtis šios žiaurios priemonės, bet jeigu jūs nieko kito 
nedarote, tik gėdingai metę ginklus bėgate nuo priešo, ir dar 
nuo kokio priešo, prisiekiu Santarvės dievais, aš panaudosiu 

šią bausmę šiandien pat, nubausiu ja tuos devynis tūkstančius 
bailių, kurie stovi prieš jus, nežinodami, kur dėti akis iš gėdos, 
išbalę, nuleidę galvas, braukdami karčias pavėluotas atgailos 
ašaras. 

Kad ir kaip Krasą prašė patys įtakingiausi tribūnai ir patri- 
cijai, kurių stovykloje buvo labai daug, jis liko nepermaldauja- 
mas, nepanoro atšaukti šio žiauraus sprendimo ir įsakė jį įvyk- 
dyti iki vakaro. Buvo mesti burtai, ir iš kiekvienos dešimties 
kareivių vienas, negailestingos lemties pažymėtas, buvo ati- 
duodamas liktoriams, kurie iš pradžių išplakdavo jį rykštėmis, 
paskui nukirsdavo galvą. 

Žiauri bausmė, ištikusi ne vieną ir tokį, kuris narsiai kovo- 
jo ir buvo nekaltas dėl draugų bėgimo, visą romėnų stovyklą 
nepaprastai prislėgė. Vykdant šią kraupią egzekuciją, kai per 
kelias valandas nusirito nuo pečių devynių šimtų kareivių 
galvos, pasitaikė keturi ar penki itin liūdni atvejai. Dėl kitų 
bailumo buvo nukirsdinti penki ar šeši Marijaus legionieriai, 
kurių drąsą Sublakvėjaus kautynėsė galėjo paliudyti daugelis 
kareivių. Tarp tokių drąsuolių didžiausios užuojautos sulaukė 
dvidešimtmetis jaunuolis Emilijus Glabrionas, iki paskutinės 
akimirkos narsiai priešinęsis gladiatorių spaudimui: nors du- 
kart sužeistas, jis nepajudėjo iš vietos, tačiau bėgančiųjų srauto 
buvo pagautas ir nutemptas toli nuo kautynių lauko. Visi tai 
matė, visi garsiai apie tai kalbėjo, bet negailestingas likimas pa- 
sirinko kaip tik jį, ir Emilijus turėjo mirti. 

Visiems verkiant, narsusis jaunikaitis, mirtinai išblyškęs, bet 
tvirtas ir ramus, kaip kadaise Mucijus Scevola“* ar Junijus Bru- 
tas*, atsistojo prieš pretorių ir garsiai, kad visi girdėtų, tarė: 

- Decimacija, kurią tu panaudojai, ne tik naudinga ir būtina 
respublikos labui, bet ir teisinga: du mūsų legionai savo gė- 
dingu elgesiu jos užsitarnavo paskutiniame mūšyje. Likimas 
man nepalankus, ir aš turiu mirti. Bet tu, Markai Krasai, Žinai, 
mano ginklo draugai žino, kad aš nebuvau bailys ir nebėgau, 
o atkakliai ir drąsiai kovojau, kaip dera romėnui, nors buvau 

sužeistas, štai, pažiūrėk, — ir jis parodė aprištą kairę ranką ir 
kruviną tvarstį ant krūtinės po drabužiais, - aš nesitraukiau nė 
žingsnio nuo įtūžusio priešo, ir jeigu manim tiki, prašau tavo 
malonės: neleisk manęs plakti rykštėmis, tegul liktoriai man tik 
nukerta galvą. 

Verkė visi, susibūrę aplink pretorių, kuris išblyškęs ir susi- 
jaudinęs klausėsi jaunikaičio žodžių. 

— Aš sutinku patenkinti tavo prašymą, narsusis' Emilijau 
Glabrionai, - atsakė jis.- Labai apgailestauju, kad griežtas 
mūsų protėvių įstatymas draudžia dovanoti tau gyvybę, nors 
esi to nusipelnęs... 

- Mirti kovos lauke nuo priešo rankos ar čia, pretorijuje, nuo 
liktoriaus kirvio yra tas pats - mano gyvybė priklauso tėvynei. 
Džiaugiuosi, kad ne tik čia visi žino, bet sužinos ir mano mo- 
tina, senatas, Romos liaudis, kad aš nebuvau bailys... Mirsiu 
ramus, nes mano garbė išgelbėta. 

- Tu nemirsi, jaunasis didvyri! - riktelėjo kokių trisdešimties 
metų kareivis, išeidamas iš Mumijaus legionų gretų; jis pribėgo 
prie pretoriaus ir liedamas ašaras garsiai sušuko drebančiu iš 
susijaudinimo balsu: - Šviesusis Krasai, aš esu Valerijus Atalas, 
Romos pilietis iš trečiojo legiono, trečiosios kohortos kareivis. 
Prie Sublakvėjaus stovėjau greta šio drąsaus jaunuolio ir ma- 
čiau, kaip jis sužeistas kapojo maištininkus, tačiau prieš savo 
valią buvo nuneštas bėgančių iš mūšio lauko kareivių srauto. 
Jeigu liktoriaus kirvis turi nukirsti galvą vienam iš dešimties 
bėglių, tai tegul kerta man, nes aš irgi bėgau, bet tik ne jam, nes 
jis, prisiekiu visais dievais, Romos globėjais, elgėsi kaip tikras 
senosios kartos romėnas. 

Šis kareivis, kuris, apimtas visuotinės panikos, pabėgo iš 
mūšio lauko, o dabar parodė tokį kilnumą, dar labiau sugrau- 
dino žmones; nors Atalas su Glabrionu nenorėjo šiose tauriose 
varžybose kits kitam nusileisti, kiekvienas reikalaudamas nu- 
bausti mirtimi kaip tik jį, tačiau Krasas liko nepalenkiamas, ir 
Glabrionas buvo atiduotas liktoriams. 

Nubaustų legionierių aimanos pasidarė dar graudesnės, 
verkė tūkstančiai ir kitų legionų kareivių; tada Glabrionas, at- 
sigręžęs į savo bendražygius, taip prabilo: 

- Jeigu jūs tikite, kad aš mirštu nekaltai, jeigu jums manęs 
nuoširdžiai gaila, jeigu norite, kad Eliziejaus laukų ramybėj 
mano siela neprarastų saldžios vilties, jog jai ten bus linksma ir 
gera, prisiekite Santarvės dievais, prisiekite verčiau žūti negu 
bėgti nuo niekingų gladiatorių. 

- Prisiekiame, prisiekiame!.. 

—-Dievų vardu prisiekiame! lyg kurtinantis perkūno trenks- 
mas iš karto nuaidėjo šešiasdešimt tūkstančių balsų. 

- Tesaugo Romą aukščiausieji dievai! Aš mirštu laimingas! — 
sušuko vargšas jaunuolis. 

Ir pakišo nuogą kaklą po liktoriaus kirviu. Staigiu ir taik- 
liu smūgiu liktorius nukirto šviesiaplaukę galvą, kuri nuriedė- 
jo, šlakstydama žemę krauju, visiems šaukiant iš gailesčio ir 
siaubo. 

Markas Krasas nusisuko, norėdamas paslėpti riedančias per 
skruostus ašaras. 

Egzekucijai pasibaigus, Markas Krasas vėl išdalijo ginklus 
Sublakvėjaus bėgliams ir trumpoje kalboje išreiškė viltį, kad jie 
niekada daugiau nebėgs nuo priešo. 

Įsakęs palaidoti devynis šimtus nubaustų mirtimi kareivių, 
jis kitą dieną paliko stovyklą ir išžygiavo Spartako pėdomis. 
Trakas, įsitikinęs, kad Romos pulti neįmanoma, sparčiu maršu 
perėjo Kampaniją bei Samnijų ir vėl nuvedė savo kariuomenę 
į Apuliją, norėdamas nuvilioti Krasą kuo toliau nuo Romos, iš 
kur jam bet kuriuo metu būtų galėję atsiųsti pastiprinimų. Jis 
turėjo tikslą stoti su Krasu į lemiamą mūšį, galutinai sutriuš- 
kinti jo legionus ir tada traukti prie Tiberio. 

Tačiau kad ir kaip sparčiai žygiavo Spartakas, Kraso legio- 
nai nuo jo neatsiliko; po decimacijos jie kantriai kentė nuovargį 
ir troško naujų žygių. 

Penkioliktą dieną pretorius pasivijo gladiatorius daunų že- 
mėje ir prie Siponto įsirengė stovyklą. Krasas čia atvyko, ketin- 

damas prispausti gladiatorius prie jūros, todėl parinko stovyk- 
lai vietą tarp Arpų bei Siponto ir ėmė laukti patogios progos 
pradėti mūšį su Spartaku. 

Jau trys dienos abi kariuomenės stovėjo viena prieš kitą; ge- 
rokai po vidurnakčio, kai romėnų stovykloje viešpatavo visiš- 
ka ramybė, Krasą pažadino jo kontubernalis ir pranešė atvykus 
gladiatorių pasiuntinį, kuris norįs su juo pakalbėti apie labai 
svarbius dalykus. 

Krasas pašoko iš guolio; jis buvo nepaprastai saikingas ir 
miegui skirdavo nedaug laiko; taigi ir dabar liepė kontuberna- 
liams nedelsiant atvesti gladiatorių. 

Pasiuntinys buvo neaukšto ūgio, apsitaisęs puikaus darbo 
šarvais; atsistojęs prieš Krasą, jis pakėlė nuleistą šalmo antvei- 
dį, ir pretorius pamatė blyškų moterišką veidą. 

Tai buvo Eutibidė, atėjusi pas Krasą išduoti savo ginklo 
draugų. 

- Nepažįsti manęs, Markai Licinijau Krasai? — pašaipiai pa- 
klausė ji. 

- Taip, taip... Iš tikrųjų... tavo veidas man lyg ir pažįstamas... 
bet... - sumurmėjo sutrikęs pretorius, stengdamasis atsiminti 
šios žmogystės vardą. - Betgi tu ne vyras, o moteris, prisiekiu 
galingaisiais dievais! Negalimas daiktas! Prisiekiu Venera Eri- 
cina!.. Tu?.. 

— Greit tu užmiršai Eutibidės glamones! Kiti vyrai jų taip 
greit neužmiršta! 

- Eutibidė! - sušuko apstulbęs Markas Krasas. - Prisiekiu 
Jupiterio žaibais! Eutibidė!.. Čia tu? Iš kur? Tokiu metu? Ir dar 
su šarvais? 

Jis žengtelėjo žingsnį atgal ir sukryžiavęs ant krūtinės ran- 
kas nepatikliai įsmeigė į Eutibidę pilkai žalias akis, kurios, nors 
šiaip visada būdavo apsiblaususios, staiga gyvai sublizgo. 

- Jeigu tu atėjai įvilioti manęs į spąstus, - griežtai tarė jis, — 
perspėju: aš ne Klodijus, ne Varinijus ir ne Anfidijus Orestas. 

- Bet ir tu už juos ne ką protingesnis, vargšeli Krasai, - iro- 
niškai šyptelėjusi ir piktai, pagiežingai dėbtelėjusi į pretorių, 

įžūliai atsakė graikė. — Esi turtingiausias, - pridūrė ji patylėju- 
si, - bet anaiptol ne protingiausias romėnas. 

— Ko tu nori?.. Kur suki?.. Sakyg greičiau. 

Eutibidė vis delsė, tik linguodama galvą su ironiška šypsena 

- Prisiekiu Olimpo Jupiterio šlove, aš nemaniau, kad tu 
taip sutiksi žmogų, atnešantį tau pergalę! Štai ir daryk kitiems 
gera!.. Nieko sau padėka, prisiekiu dievais!.. 

— Ar pasakysi pagaliau, ko atėjai? - nekantriai pertraukė ją 
Krasas, vis dar žiūrėdamas į kurtizanę su nepasitikėjimu. 

Tada Eutibidė vaizdingais ir karštais žodžiais išaiškino Kra- 
sui nuožmios savo neapykantos Spartakui priežastis: papasa- 
kojo, kaip jos dėka buvę išžudyti dešimt tūkstančių germanų, 
kaip po to mūšio, kerštingosioms erinijoms padedant, ji tarp 
gladiatorių įgijo narsios moters šlovę ir, savaime suprantama, 
beribį pasitikėjimą; graikė baigė savo kalbą, užtikrindama pre- 
torių, kad šį pasitikėjimą ir Krikso kontubernalės pareigas ji 
panaudosianti romėnų labui; jeigu jai pavyksią suskaldyti gla- 
diatorių kariuomenę į dvi dalis, Krasas laimėsiąs puikią ir ga- 
lutinę pergalę. 

Labai atidžiai klausėsi Eutibidės Krasas, nenuleisdamas 
nuo jos įdėmaus, tiriamo žvilgsnio, ir jai baigus kalbėti, iš lėto, 
ramiai pasakė: 

- Ojeigu visi tavo plepalai - tik akių dūmimas? Gal Sparta- 
kas tyčia tave atsiuntė, norėdamas įvilioti mane į spąstus? Na? 
Ką į tai atsakysi, gražioji Eutibide? Kas man laiduos, kad tavo 
žodžiai ir ketinimai tikrai nuoširdūs? 

- Aš pati. Atiduodu savo gyvybę į tavo rankas: argi tai maža 
garantija, kad mano pažadai tikri? 

Krasas truputį pagalvojo, paskui tarė: 

— Ojeigu ir tai gudrybė? Gal tau gyvenimas visai nebrangus 
ir tu ryžaisi jį paaukoti vergų pergalės labui? 

— Prisiekiu tavo dievais, Krasai, betgi ir įtarus tu! Maniau, 
kad esi protingesnis. 

- Ar tau neatrodo, - lėtai tarė Sicilijos pretorius, - kad ver- 
čiau pernelyg didelis įtarumas negu naivus patiklumas? 

Eutibidė nieko neatsakė, tik įdėmiai ir kartu pašaipiai žvilg- 
telėjo į Krasą. Patylėjusi ji taip prabilo: 

-— Kas žino? Gal ir teisybę sakai. Šiaip ar taip, išklausyk 
mane, Markai Krasai. Kaip jau esu sakiusi, manimi visiškai 
pasitiki tiek Spartakas, tiek Kriksas bei kiti gladiatorių vadai. 
Man ne paslaptis, ką prieš tave sugalvojo prakeiktas trakas, tau 
atvykus į Arpus. 

- Tu nemeluoji? - paklausė Krasas pusiau juokais, pusiau 
rimtai. - Ir ką gi jis sugalvojo? Sakyk! 

- Rytoj, tyčia dieną, kad visi matytų ir, be abejo, praneštų 
tau, du korpusai, Graniko ir Artorikso, - aštuoni legionai su 
kavalerija, iš viso keturiasdešimt aštuoni tūkstančiai žmonių, - 
Spartako vadovaujami išžygiuos iš Siponto Barletos link, neva 
į picenų žemę, o Kriksas su savo trisdešimties tūkstančių žmo- 
nių korpusu liks Siponte, paskleidęs tarp gyventojų gandus, 
esą jis susikivirčijęs su Spartaku ir nuo jo atsiskyręs. Sužinojęs, 
kad trakas išvyko, tu nedelsdamas pulsi Kriksą, bet vos tik jis 
stos į mūšį, Spartakas, pasislėpęs su kariuomene miškuose abi- 
pus Siponto-Barletos kelio, greit grįš atgal, puls tave iš užpa- 
kalio, ir šaunioji tavo armija bus sutrinta į miltus. 

- Šit kaip? - tarė Krasas. - Tai toks ir yra jų planas? 

- Taip. 

- Pamatysim, ar aš įkliūsiu į jų spąstus. 

- Jeigu aš nebūčiau įspėjusi, tikėk manim, Krasai, būtum 
įkliuvęs. Bet ar tu nori tik išvengti spąstų, ar žadi padaryti šį 
tą daugiau? Spąstais, kuriuos tau ketina paspęsti maištininkai, 
tu gali sugauti juos pačius. Ar nori sumušti, visiškai sunaikinti 
trisdešimt tūkstančių Krikso kareivių, o tada pulti Spartaką su 
dvigubai didesne negu jo kariuomene? 

- Tu manai?.. Ir ką gi aš turiu daryti? 

- Išeik iš čia rytoj auštant ir žygiuok į Sipontą; atvyksi ten, 
kai Spartakas bus už kokių penkiolikos ar dvidešimties mylių 

nuo miesto. Jis lauks iš manęs žinių apie tavo kariuomenės ju- 
dėjimą (ši atsakinga užduotis bus patikėta man) ir pranešimo, 
kad esi kelyje ir įkliūsi į paspęstas pinkles, bet aš jam pasa- 
kysiu, kad tu nė nemanai išvykti iš stovyklos. Tada grįšiu pas 
Kriksą ir jam perduosiu neva Spartako įsakymą trauktis nuo 
Gargano kalno, o tau jį užpuolus, gintis iš paskutiniųjų. Kai 
Kriksas bus pakankamai toli nuo Siponto, kažkur prie Gargano 
šlaitų, tu jį pulsi ir spėsi sutriuškinti anksčiau, negu jam į pa- 
galbą suskubs Spartakas, jeigu jis, tarkim, kaip nors sužinotų 
apie Kriksui gresiantį pavojų ir išžygiuotų jam padėti. 

Krasas su nuostaba klausėsi, ką jam kalbėjo ši įžvalgi pikta- 
darė, sugalvojusi tokį puikų karo veiksmų planą, gal net geres- 
nį, negu jis pats būtų galėjęs sudaryti. 

Ilgai žiūrėjo pretorius į kurtizanę, kurios skruostai degte 
degė nuo smarkaus susijaudinimo, ir staiga sušuko: 

- Prisiekiu Jupiteriu Išvaduotoju, tu baisi moteris! 

- Tokią mane padarė vyrai, - karštai atsakė Eutibidė; ji nuti- 
lo, paskui karčiai šyptelėjusi ramiai pridūrė: - Neverta apie tai 
kalbėti. Ką tu pasakysi apie mano sumanymą ir planą? 

- Pačios pragaro gelmės nesugalvotų baisesnio, kruvinesnio 
ir tikslesnio plano. Tiktai, kartoju, aš netikiu tavim ir... 

- Gerai, klausykis toliau. Išeik rytoj iš stovyklos kokios dvi 
ar trys valandos prieš vidurdienį, atsargumo dėlei išsiuntęs į 
priekį žvalgus, ir žygiuok į Sipontą. Kuo tu rizikuoji? Jeigu aš, 
tarkim, tave išdaviau, tu susidursi su visa Spartako kariuomene. 
Betgi ar ne tam čia esi atvykęs? Ar nenori su jais žūtbūtinai susi- 
kauti? Jeigu aš tau sumelavau, tu, užuot susidūręs tik su Kriksu, 
užklupsi kartu ir Spartaką. Aš čia nematau nieko bloga. 

Krasas dar truputį pagalvojo, tada prabilo: 

- Gerai... Tikiu tavim... tiksliau pasakius, noriu tikėti. Pri- 
žadu gausiai tave apdovanoti, jeigu viskas klostysis pagal vel- 
nišką tavo planą, dar didesnę dovaną tau duos senatas, kai 
jam pranešiu apie vertingas tavo paslaugas, padarytas romė- 
nų tautai. 

— Kas man iš jūsų dovanų? Kas man romėnų tauta! - visa 
drebėdama atkirto graikė, nuožmiai ir su panieka dėbtelėju- 
si į Krasą; iš jos akių tryško rūstybė ir pasipiktinimas. — Aš 
siūlau pergalę, bet ne dėl tavęs ir ne dėl romėnų - tai mano 
kerštas. Ar tu gali suprasti tą dievišką, neapsakomą malo- 
numą, kurį teikia nekenčiamo priešo nelaimė? Jo ašaros, jo 
kraujas! Ak, koks smagumas! Ekstazė! Kad tik galėčiau at- 
siklaupti ant mirštančio Spartako krūtinės tarp išžudytų jo 
draugų, kad tik galėčiau išgirsti priešmirtinį jo gargaliavimą 
lavonais nuklotame lauke! Kas man tavo dovanos, kas man 
senato atpildas! 

Kurtizanė buvo balta kaip drobė, jos akys žaibavo, lūpos vir- 
pėjo, žemu kraupiu balsu ji tarė šiuos žodžius, kupinus neapy- 
kantos ir kraujo troškimo; perkreiptas veidas atrodė toks nuo- 
žmus, kad net patį Krasą supurtė baimė ir pasibjaurėjimas. 

Tačiau pretorius, kuriam rūpėjo laimingai baigti karą, nu- 
sprendė, kad geros visos priemonės, vedančios į pergalę. Eu- 
tibidė užšoko ant žirgo, tyliai išjojo iš romėnų stovyklos ir tik 
tada, spustelėjusi pentinais karštakraujį savo ristūną, nurūko 
atgal pas gladiatorius. 

Auštant Krasas liepė išardyti palapines ir, pasiuntęs pir- 
myn penkis tūkstančius raitelių, įsakė jiems atsargiai joti per 
tris mylias nuo legionų kolonos ir žvalgyti apylinkes, ar nėra 
kur pasalos; patekėjus saulei, jis išžygiavo iš Siponto su visa 
kariuomene, tačiau neskubėjo, matyt, iš atsargumo ar nenorė- 
damas nuvaryti savo žmonių, jeigu netikėtai tektų susidurti su 
priešu. 

Tuo tarpu Spartakas, palikęs stovyklą, su aštuoniais legio- 
nais ir kavalerija traukė į Barletą. Kriksas su šešiais legionais 
liko Siponte; aplinkui pasklido gandas, esą sukilėlių kariuome- 
nė, Spartakui susikivirčijus su Kriksu, persiskyrė į dvi dalis: 
viena pusė sumaniusi pulti romėnų legionus jų stovykloje prie 
Arpų, o antroji nutarusi per Beneventą žygiuoti į Romą. 

Šiuos gandus žvalgai nedelsdami pranešė Krasui. 

„Kol kas Eutibidės žinios teisingos. Ji mūsų neapgavo, - pa- 
galvojo romėnų vadas. - Tai geras ženklas.“ 

Iš tikrųjų taip ir buvo. 

Kitą naktį, tuo metu, kai Kraso kariuomenė tyliai stovėjo pa- 
sislėpusi tankiuose Gargano kalno skardžių brūzgynuose, už 
keturių mylių nuo Siponto, Eutibidė šuoliais dūmė į Barletą, 
nešdama Spartakui Krikso pranešimą, kad priešas išžygiavo iš 
Arpų ir pateko į pasalą: tegul Spartakas nedelsdamas vyksta 
atgal į Sipontą. 

Graikė atjojo pas Spartaką, kuris su visais savo legionais 
slėpėsi erškėčiais ir gervuogėmis apaugusiose daubose, abipus 
Siponto-Barletos kelio. 

- Na, kaip? - paklausė jis su nerimu. 

— Krasas dar neišžygiavo iš Arpų. Nors jis ir pasiuntė kelis 
tūkstančius žvalgų iki pat Siponto, bet mūsų žvalgyba Kriksui 
pranešė, kad romėnų legionai nė nemano palikti Arpų. 

- Prisiekiu dievais! - sušuko trakas. - Tasai Krasas protin- 
gesnis ir gudresnis, nei aš maniau! 

Jis susimąstė, paskui tarė Eutibidei: 

- Grįžk pas Kriksą ir liepk jam nejudėti iš stovyklos, kad ir 
kas atsitiktų; o jeigu pasirodys Krasas ir pradės su juo mūšį, 
tegul Kriksas tučtuojau siunčia pas mane vieną po kito tris 
kontubernalius ketvirčio valandos intervalais: iš trijų vienas 
būtinai mane pasieks. Nežinau... bet man rodos, kad tas Kraso 
nenoras išnaudoti patogią progą mane su Kriksu atskirai su- 
mušti nieko gero mums nežada. 

Ir trakas keletą sykių brūkštelėjo delnu per kaktą, lyg norė- 
damas nuvyti liūdnas mintis; paskui paklausė Eutibidę: 

— Kiek laiko sugaišai, kol atjojai iš mūsų stovyklos? 

— Mažiau kaip dvi valandas. 

— Lėkei šuoliais? 

- Žvilgtelk į mano arklį ir įsitikinsi. 

Spartakas vėl pagalvojo ir pridūrė: 

- Tai lėk šuoliais ir atgal. 

Eutibidė atsisveikino su Spartaku ir apgręžusi arklį kiek 
įkabindama nudūmė Siponto link. 

Atjojusi ji pasakė Kriksui, kad Spartakas liepęs trauktis iš 
Siponto į Gargano kalno papėdę ir ten užimti kuo geresnę 
poziciją. 

Eutibidė atvyko į Krikso legionų stovyklą dvi valandos prieš 
aušrą; galas davė įsakymą išardyti palapines ir kiek įmanoma 
tyliau, dar saulei nepatekėjus, išžygiavo prie Gargano kalno. 

Po ketverto valandų gladiatoriai pasiekė aukšto kalno pa- 
pėdę; apačioje, kiek akys užmato, plytėjo skaidrūs Adrijos van- 
denys su tingiai ant bangų plūduriuojančiais pakrantės žvejų 
buriniais laiveliais. Kai Kriksas ant paskutinės Garganų kalnų 
grandinės atšakos, prie pat jūros kranto, rado tinkamą vietą įsi- 
tvirtinti ir davė įsakymą įrengti ten stovyklą, jo kariai staiga 
ėmė šaukti: 

- Romėnai! Romėnai! 

Tai buvo Kraso legionai: išdavikės užsiundyti, jie rengėsi 
pulti Krikso gladiatorius, esančius per septynias valandas kelio 
nuo Spartako kariuomenės. 

Išvydęs taip nelauktai pasirodžiusius romėnus, Kriksas ne- 
pasimetė; ramiai ir ryžtingai, kaip tikras karo vadas, jis išrikia- 
vo savo legionus kovai, prisitaikydamas prie reljefo nelygumų; 
keturis legionus išdėstė praretinta rikiuote, kad prieš romėnus 
būtų kuo ilgesnis frontas; dešinįjį jo sparną atrėmė į kalvą, 
ant kurios buvo numatęs įrengti stovyklą; ten stovėjo rezerve 
penktasis ir šeštasis legionai; kairysis fronto sparnas rėmėsi į 
stačias ir neprieinamas uolas, kurių papėdėje tyliai pliuškeno 
jūros bangos. 

Netrukus šeši romėnų legionai glaustomis gretomis aršiai 
puolė gladiatorius. Laukiniai kovotojų riksmai, kurtinamas 
kardų žvangėjimas ir skydų džerškimas sudrumstė nuoša- 
laus, miškingo kranto ramybę; aidas, atsimušęs nuo skardžių 
ir uolų, kartojo šiai vietai tokius neįprastus, šiurpulingus 
garsus. 


506 


Tiek Kriksas, tiek Krasas bėgiojo nuo vieno sparno prie kito, 
karštais žodžiais ragindami kiekvienas savo karius, keldami jų 
ūpą. Mūšis buvo baisus; nei romėnai, nei gladiatoriai nesitrau- 
kė nė žingsnio, įnirtę žudė priešininkus ir žuvo patys. 

Kadangi romėnai ėjo į ataką glausta rikiuote, jie nekliudė 
Krikso legionų kairiojo sparno, ir daugiau kaip trys tūkstan- 
čiai ketvirtojo legiono žmonių, išsiskleidę kovos tvarka, stovėjo 
kaip pasyvūs žiūrovai, nekantraudami susikibti su priešu. Tai 
matydamas, legiono vadas samnitas Onacijus išėjo į priekį ir, 
davęs komandą pasisukti dešinėn, puolė romėnų dešinįjį spar- 
ną; trys tūkstančiai gladiatorių užgriuvo priešą su tokiu įniršiu, 
sėdami mirtį jo eilėse, kad legionas, gynęs Kraso kariuomenės 
dešiniojo sparno galą, taip pasiutiškai spaudžiamas iš priekio 
ir šono, beregint visai pakriko. Tačiau tai buvo tik pergalės iliu- 
zija; šio sparno vadas kvestorius Skrofa, spustelėjęs pentinais 
arklį, nudūmė prie rezerve stovinčios romėnų kavalerijos ir 
įsakė jos viršininkui Gnėjui Kvintui su šešiais tūkstančiais rai- 
telių pulti kairįjį gladiatorių sparną, kurį Onacijus, turėdamas 
geriausių ketinimų, paliko nesaugomą ir atvirą priešui. Kvintas 
šoko vykdyti įsakymo; žaibiškai užėjęs trečiajam ir ketvirtajam 
gladiatorių legionams iš užpakalio, taip smogė su savo kava- 
lerija, kad sukilėlių gretos beregint iširo ir per trumpą laiką jie 
buvo išskersti. 

Tuo tarpu Krasas įsakė dviem legionams ir šešiems tūkstan- 
čiams laidyklininkų apsupti dešinįjį Krikso sparną; jie vikriai 
lyg beždžionės įsiropštė į uolą, stūksančią anapus kalvos, kur 
stovėjo gladiatorių rezervas, išsiskleidė pusračiu ir kaip lavina 
užgriuvo iš viršaus ant penktojo ir šeštojo legionų, bet šie, iš- 
tempę dešinįjį sparną, kiek tik leido vietovė, užkirto romėnams 
kelią nauja kovos linija; taigi dabar abu gladiatorių frontai su- 
darė dvi trikampio kraštines; jo pagrindas buvo jūra, o viršū- 
nė - kalva. 

Čia taip pat užvirė nuožmus ir kruvinas mūšis. 

Krasas pastebėjo Mesembrijaus ir Livijaus Grandenijaus, 
penktojo ir šeštojo legionų vadų, puikų manevrą ir, įsitikinęs, 

kad jam nepavyks apsupti dešiniojo gladiatorių sparno, pasi- 
naudojo Onacijaus klaida, kuria taip sumaniai jau buvo pasi- 
naudojęs Skrofa; jis metė ten ne tik likusią kavalerijos dalį, bet 
dar du legionus, įsakęs jiems pulti gladiatorius iš užpakalio. 

Nors šiame mūšyje trisdešimt tūkstančių gladiatorių, ko- 
vodami prieš aštuoniasdešimt tūkstančių romėnų, rodė nar- 
sumo stebuklus, mažiau nei per tris valandas šeši Krikso le- 
gionai, iš visų pusių apsupti beveik triskart didesnių priešo 
jėgų, buvo negailestingai iškapoti; jie netgi nebandė gelbėtis, 
grūmėsi lyg įsiutę žvėrys ir garbingai krito šiame didžiuliame 
mirties lauke. 

Kriksas, narsusis Kriksas, kovėsi iki pat mūšio galo ir iki pat 
mūšio galo vis tikėjosi, kad ateis Spartakas; pamatęs, jog dau- 
guma draugų žuvo, jis sustabdė arklį (tai buvo trečias jo arklys 
tą dieną, nes du jau gulėjo negyvi), su neapsakomu liūdesiu 
apžvelgė kautynių lauką, kuriame vyko nuožmios skerdynės, 
ir jo skruostais ėmė riedėti karštos ašaros; įsmeigęs akis į tą 
pusę, iš kur turėjo pasirodyti Spartakas, mylimiausias jo drau- 
gas, jis drebančiu balsu sušuko: 

— O 5partakai! Tu nespėsi nei mūsų išgelbėti, nei už mus at- 
keršyti! Širdis tau plyš iš skausmo, pamačius, kaip apmaudin- 
gai žuvo trisdešimt tūkstančių narsiųjų tavo draugų. 

Jis pakėlė kairę ranką prie akių, ryžtingu mostu nubraukė 
ašaras ir, atsigręžęs į savo kontubernalius, tarp kurių nuo 
pat mūšio pradžios nebuvo Eutibidės, ramiu, bet skambiu 
balsu tarė: 

- Broliai! Atėjo ir mūsų eilė mirti! 

Iškėlęs raudoną nuo užkapotų priešų kraujo kardą, jis spus- 
telėjo pentinais arklį ir puolė romėnų pėstininkų manipulą, 
gulte apgulusį kokius aštuonis ar dešimt gladiatorių, kurie, 
nors ir žaizdoti, vis dar žūtbūtinai grūmėsi. Sukdamas virš gal- 
vos baisųjį savo kardą, Kriksas riktelėjo griausmingu balsu: 

- Ei jūs, Romos narsuoliai! Jūs drąsūs, kai kaunatės trys 
prieš vieną! Laikykitės, aš einu mirti! 

 Kriksas ir keturi jo kontubernaliai pradėjo versti žemėn, 
trypti arkliais ir žudyti kardais romėnus, kurie, nors jų buvo 
apie aštuoniasdešimt ar devyniasdešimt, tik vargais negalais 
įstengė gintis nuo šių baisingų smūgių krušos. 

Legionierių eilės iš pradžių pakriko ir netgi pradėjo trauktis, 
bet jiems į pagalbą po du, po keturis, po dešimt ėmė bėgti nauji 
draugai. Jie vis labiau ir labiau veržė žiedą aplink penketą nar- 
suolių, kurių arkliai jau buvo kritę perverti kardais, o raiteliai 
su neregėtu įniršiu grūmėsi dabar pėsti; romėnai spaudė juos 
iš priekio, iš šonų, iš užpakalio, šimtai kardų taikėsi juos nu- 
kirsti, ir netrukus viskas buvo baigta. Griuvo žemėn ir Kriksas, 
kurio kūne nebuvo likę sveikos vietos; griūdamas jis apsisu- 
ko ir pervėrė kardu romėną, sužeidusį jį į nugarą. Bet geležtė 
liko legionieriaus krūtinėje: Kriksui jau nebeužteko jėgų jos iš- 
traukti; kliudytas į krūtinę strėlės, paleistos iš penkių žingsnių 
atstumo, jis dar tyliai ištarė: 

- Tegu tau... Spartakai... nusišypso pergalė ir... 

Jo lūpos susičiaupė, ir tą patį mirksnį kitas legionierius, 
įsmeigęs ietį į kruviną, žaizdotą jo krūtinę, riktelėjo: 

— O tau užteks ir pralaimėjimo. Keliauk į požemį! 

— O dievulėliau! - sušuko vienas veteranas. - Kiek prisika- 
riavau pas Sulą, bet tokio gajaus žmogaus nėra tekę matyti. 

- Aš taip pat nesu matęs tokio stipraus ir drąsaus kario, nors 
šilto ir šalto esu patyręs kovodamas po Marijaus vėliava Afri- 
koje ir prieš kimbrus bei teutonus, - pridūrė kitas veteranas. 

- Prisiekiu Marsu, tik pažiūrėkit, - tarė trečias legionierius, 
rodydamas romėnų lavonus, krūvomis gulinčius aplinkui Krik- 
są, - kiek mūsiškių paklojo, teprasmenga jis į erebą! 

Taip pasibaigė tris valandas trukęs mūšis prie Gargano kal- 
no; žuvo dešimt tūkstančių romėnų, o gladiatoriai, visi trisde- 
šimt tūkstančių, buvo išskersti. 

Tik kokie aštuoni šimtai gladiatorių, daugiausia sužeistų, 
pateko į nelaisvę. Krasas įsakė juos nukryžiuoti palei kelią, ku- 
riuo romėnai ketino naktį žygiuoti. 

Po vidurdienio pretorius sušaukė savo legionierius ir pradė- 
jo deginti žuvusių romėnų kūnus. Stovyklos jis liepė nerengti, 
tik įspėjo tribūnus ir centurionus, kad jie su legionais ir kohor- 
tomis būtų pasiruošę išžygiuoti dar prieš vidurnaktį. 

Tuo tarpu Spartakas, baisiai nerimaudamas, visą dieną ir 
visą naktį laukė Krikso kontubernalių su žinia apie romėnų 
kariuomenės judėjimą; nieko nesulaukęs, auštant jis pasiuntė 
vieną savo kontubernalį, o po pusvalandžio antrą - kiėkvieną 
su šimtine raitelių - į Sipontą, įsakęs kuo greičiau pristatyti ži- 
nių apie priešą ir Kriksą, juoba kad jo kareiviai, išvykdami iš 
stovyklos, buvo pasiėmę maisto tik trims dienoms ir jie nega- 
lėjo ilgai čia tūnoti. 

Pirmasis Spartako kontubernalis, atvykęs į Siponto stovyk- 
lą, baisiai nustebo, neradęs ten gladiatorių. Nežinodamas, kaip 
pasielgti, jis nusprendė luktelti vėliau išvykusio draugo ir su 
juo pasitarti. Jiems bestovint ir besvarstant, ką daryti, ant ap- 
dulkėjusių ir suplukusių arklių į stovyklą atšuoliavo du raite- 
liai — tai buvo Krikso kontubernaliai, kuriuos jis pasiuntė pas 
vyriausiąjį vadą, susidūręs su romėnais: remdamasis Eutibidės 
pranešimu, Kriksas manė, kad Spartakas jau seniai žygiuoja į 
Sipontą, ir norėjo jį paskubinti. 

Nėra ko nė aprašinėti, kaip suglumo ir išsigando kontuber- 
naliai, supratę, kad Eutibidė juos visus išdavė ir Krikso padė- 
tis beviltiška. Jiems beliko tik viena: galvotrūkčiais dumti pas 
Spartaką ir jį perspėti. 

Kontubernaliai taip ir padarė; bet kol jie atvyko į tą vietą, 
kur Spartako gladiatoriai buvo suruošę pasalą, mūšis prie Gar- 
gano kalno jau artėjo į galą. 

- O, prisiekiu pragaro dievais! - suriaumojo Spartakas ir iš- 
balo lyg drobė, išgirdęs klaikią žinią apie niekšingą išdavystę, 
kurios siaubingas pasekmes jis jau dabar matė kaip ant delno. 

- Į žygį! Kuo greičiau į Sipontą! 

Sėdęs ant žirgo, jis šūktelėjo Graniką ir vos tramdydamas 
raudą tarė jam: 

- Patikiu tau aštuonis legionus. Vesk juos greitu maršu: te- 


gul kiekvienam vietoj kojų išdygsta sparnai... Šiandien mus iš- 
tiko didelė nelaimė... tebūnie jūsų širdys kietesnės už deiman- 
tą... Lėkite... Lėkite... Kriksas žūva!.. Mūsų broliai žūva!.. Aš 
dumsiu jiems į pagalbą su kavalerija... Vardan visko, kas jums 
švenčiausia, lėkite, lėkite!.. 

Tai pasakęs, jis atsistojo aštuonių tūkstančių raitelių prieša- 
ky ir galvotrūkčiais nurūko į Sipontą. 

Per pusantros valandos, visiškai nuvarę arklius, raiteliai 
atjojo prie Siponto; netoli tos vietos, kur iki šios dienos buvo 
Krikso stovykla, jie pamatė keletą kruvinų, leisgyvių gladia- 
torių, kuriems tik per stebuklą buvo pavykę išsigelbėti iš to 
pragaro. 

- Vardan Jupiterio Keršytojo, sakykite, kas atsitiko? — dus- 
damas paklausė Spartakas. 

— Mes sumušti... sunaikinti... iš šešių mūsų legionų liko tik 
vardas! 

— O vargšai mano broliai!.. O mylimas mano Kriksai!.. - su- 
šuko Spartakas ir užsidengęs veidą rankomis ėmė raudoti. 

Kavalerijos viršininkai ir kontubernaliai susikaupę stovė- 
jo aplink Spartaką, sujaudinti šio kilnaus ir švento skausmo: 
kraupios žinios sukelta baimė ir neviltis dar labiau padidėjo, 
matant graudžiai verkiantį vyriausiąjį vadą. 

Ilgai truko tyla. Pagaliau Mamilijus, stovintis šalia Spartako, 
tarė jam virpančiu iš susijaudinimo, kupinu meilės balsu: 

- Kilnusis Spartakai... atsipeikėk... ir būk tvirtas... 

— O mano Kriksai!.. Vargšeli mano Kriksai!..- nevilties 
apimtas, sušuko trakas ir, apsikabinęs Mamilijų už kaklo, pa- 
dėjęs jam ant peties galvą, vėl ėmė raudoti. 

Po valandėlės jis nurimo, pakėlė šlapią nuo ašarų, išblyškusį 
veidą ir atgalia ranka nusišluostė akis. 

- Būk vyras, Spartakai!.. Pagalvokim, kaip išgelbėti kitus aš- 
tuonis legionus, - ramino jį Mamilijus. 

— Taip, taip... teisybė! Turime žūtbūt išgelbėti bent tai, kas 
mums liko, antraip šlykšti šios pragaro furijos išdavystė pra- 
žudys mus visus. 

Jis nugrimzdo į savo mintis ir ilgai tylėjo, įsmeigęs plačiai 
atmerktas akis į atdarus pagrindinius vartus buvusios Krikso 
stovyklos baslių tvoroje. 

Pagaliau atsipeikėjo ir tarė: 

— Reikia bėgti!.. Po tokio kruvino mūšio, kuriame išžudė 
mūsų brolius, Kraso legionai galės pajudėti nuo Gargano kal- 
no tikrai ne anksčiau kaip po aštuonių ar dešimties valandų; 
mums būtinai reikia tą laiką išnaudoti savo padėčiai pataisyti. 

Ir kreipdamasis į vieną kontubernalį pridūrė: 

— Lėk pas Graniką ir pasakyk, kad toliau neitų, o apsisukęs 
grįžtų su savo legionais tuo pačiu keliu atgal. 

Kai kontubernalis apgręžęs arklį nušuoliavo, Spartakas vėl 
kreipėsi į Mamilijų: 

- Per Minervijų ir Venuziją, kalnų keliais sukardami po tris- 
dešimt mylių per dieną, po penkių šešių dienų pasieksime Lu- 
kaniją; ten prie mūsų prisijungs naujų vergų, ir jeigu nepajėg- 
sime kautis su Krasu, galėsime nužygiuoti į Brucijus, iš Brucijų 
persikelti į Siciliją ir ten vėl įžiebti dar teberusenančią vergų 
sukilimo ugnį. 

Davęs pusvalandį poilsio pašėlusio jojimo nuvarytiems gy- 
vuliams, Spartakas liepė raiteliams paimti aštuonis sužeistus 
gladiatorius, išsigelbėjusius iš Gargano kalno skerdynių. Tada 
kavalerijos būrys apgręžė arklius ir nurūko prie likusių pusiau- 
kelėje aštuonių legionų. 

Pasišaukęs Graniką, Spartakas paėjo su juo į šalį ir išdėstė 
savo planą, kuris ilyrui labai patiko. Vykdyti šį planą trakas 
pavedė jam; Granikas be poilsio turįs žygiuoti dvylika valandų 
iki Herdonijaus, o jis pats su trimis šimtais raitelių ryžosi joti 
prie Gargano kalno ir paimti Krikso kūną. 

Granikas mėgino Spartaką atkalbėti, sakydamas, kad jis ga- 
lįs nepaisyti pavojų kaip žmogus, bet kaip didžio ir švento rei- 
kalo vadas ir širdis neturįs teisės rizikuoti gyvybe. 

— Aš nežūsiu ir ne vėliau kaip po trijų dienų pasivysiu jus 
Apeninų kalnagūbryje, tuo esu tikras. Tačiau jeigu man iš tiesų 
būtų lemta žūti, tu, šaunusis Granikai, esi pakankamai prity- 
ręs, protingas, visų gerbiamas vadas ir puikiausiai galėsi vie- 
nas tęsti kovą su mūsų pavergėjais. 

Kad ir kaip Granikas atkalbinėjo Spartaką, šis neatsisakė 
savo ketinimo. 

Paėmęs būrį raitelių, jis apkabino Graniką ir Artoriksą — 
šiam liepė besąlygiškai klausyti narsiojo ilyro - ir nė neatsi- 
sveikinęs su Mirca, kurią pavedė draugų globai, tylus ir liūd- 
nas paliko savo legionus. Vykdydami įsakymą, gladiatoriai 
išsuko iš pretorių kelio ir per laukus bei vynuogynus patraukė 
Herdonijaus link. 

Vakarop Spartakas prijojo Siponto apylinkes ir išsiuntė per 
porą mylių į priekį Gargano kalno link būrį raitelių išžvalgy- 
ti vietovės ir atnešti žinių apie priešo kariuomenės judėjimą; 
kadangi žvalgai nieko įtartina nepastebėjo, jis liepė raiteliams 
nulipti žemėn, ką, beje, pirmiausia padarė pats, ir paėmus ar- 
klius už kamanų eiti į mišką, augantį abipus kelio, kuris iš Si- 
ponto pro Gargano kalną vedė jūros link. Kad arkliai galėtų 
prasibrauti pro brūzgynus, teko kardais kapoti dygliakrūmius 
ir jaunų medelių šakas. Vargais negalais skindamiesi kelią, jie 
per dvi su trupučiu valandos išėjo į nedidelę aikštelę, iš visų 
pusių apsuptą ąžuolų ir eglių; aikštelės vidury stovėjo kelios 
lūšnos, kuriose beveik kiaurus metus gyvendavo medkirčiai. 

Pirmiausia Spartakas pasirūpino sulaikyti visus medkirčius 
ir pastatyti prie jų sargybą, kad nepraneštų apie gladiatorius 
romėnams; tada, nuraminęs vargšus žmogelius, kad neketina 
daryti jiems nieko bloga, liepė užgesinti laužus, kurie galėjo 
patraukti priešo dėmesį, laikytis didžiausios tylos ir klausytis 
pastačius ausis. 

Viskas įvyko taip, kaip Spartakas buvo numatęs. Prieš vi- 
durnaktį Krasas savo legionams davė komandą kilti ir žygiuoti 
į Sipontą; pragydus pirmiesiems gaidžiams, sustirę nuo nak- 

ties šalčio gladiatoriai, kurie įtempę ausis gaudė kiekvieną 
šnaresį, išgirdo pretorių keliu einančių pėstininkų žingsnius, 
arklių kanopų tapsėjimą ir tūkstančius kareivių balsų: romėnai 
žygiavo nesilaikydami jokio atsargumo; jie buvo nugalėtojai, 
žinojo, kad priešas pabėgo ir dabar yra toli. 

Gladiatorių laimė, apkvaitę nuo pergalės džiaugsmo ro- 
mėnai ėjo keldami didelį triukšmą, antraip jie, galimas daik- 
tas, būtų aptikę pasislėpusį miške Spartaką su savo raiteliais, 
mat jų arkliai, pajutę romėnų kavalerijos arklius, ėmė garsiai 
žvengti. 

Paskutinis Gargano mūšio nugalėtojų manipulas praėjo ke- 
liu, kai saulė buvo jau gana aukštai, ir Spartakas, išblyškęs ir 
prislėgtas, pagaliau su savo trijų šimtų raitelių būriu išjojo iš 
miško; paleidę arklius šuoliais, jie po dviejų valandų pasiekė 
mūšio lauką, nutįsusį nuo Gargano kalno papėdės iki jūros. 

Išvydus šį siaubingą reginį, Spartakui sugniaužė širdį ir ap- 
temo akys; visas laukas, kiek tik akys aprėpia, buvo nuklotas 
trisdešimties tūkstančių gladiatorių lavonais; milžiniški lau- 
žai - jie dar teberūko, skleisdami šleikštų degančios mėsos 
kvapą, - liudijo, kad šiame lauke neseniai gulėjo taip pat ir 
tūkstančiai romėnų karių lavonų. Žiūrint į šį nykų ir tylų plotą, 
kur dar vakar visi linksmai dirbo ir džiaugėsi, o šiandien vieš- 
patavo bežadė, negailestinga mirtis, Spartaką apėmė baisi abe- 
jonė: ar turėjo jis teisę išplėšti tiek žmonių iš gyvenimo, kad ir 
sunkaus, kad ir niekingo, bet vis dėlto gyvenimo, ir mesti mir- 
čiai į glėbį? Ar turėjo teisę taip daryti? Ar teisingai pasielgė? 

Tuo tarpu, kai kiti, apimti didelio sielvarto, tylėjo, Spartako 
širdį lyg replėmis spaudė neapsakomas liūdesys, žiauri abejo- 
nė taip užveržė savo gniaužtus, kad jam net oro ėmė trūkti. 

Stengdamasis nusikratyti sunkių minčių, jis stipriai spuste- 
lėjo pentinais arklį ir nujojo per mūšio lauką, kol lavonų krūvos 
užkirto jam kelią. Tada nušoko nuo arklio, perdavė jį vienam 
raiteliui ir su puse būrio nuėjo pėsčias; kita būrio pusė liko 
saugoti arklių. Apimtas nevilties, Spartakas pradėjo vaikščioti 

po šį gūdų lauką; kur tik jis žengdavo, visur matydavo pažįs- 
tamus, tačiau subjaurotus, baltus negyvų draugų veidus, ir jo 
akys pasruvo ašaromis. 

Jis pamatė vargšą Tesalonijų, linksmą ir kilnų epikūrietį; 
daugybės žaizdų išvarpytas, jis gulėjo ant šono, vis dar stipriai 
sugniaužęs kardą. 

Spartakas vos atpažino Brezovirą, kurio krūtinė bene de- 
šimt kartų buvo persmeigta kardu, o galva sutriuškinta arklių 
kanopų. Kitoje vietoje jis užtiko šeštojo legiono vado Livijaus 
Grandenijaus lavoną; krūva jo nužudytų priešų beveik visai 
buvo paslėpusi narsiojo samnito kūną; toliau jis pamatė negy- 
vą Onacijų; dar toliau gulėjo visas sužalotas, bet gyvas trečiojo 
legiono vadas Kastas. Vos girdimu balsu galas šaukėsi pagal- 
bos. Draugai jį pakėlė, aptvarstė žaizdas ir ant rankų nunešė į 
lauko pakraštį, kur šimtas penkiasdešimt gladiatorių saugojo 
arklius. Jie ėmė rūpintis juo kaip įmanydami. 

Sielvarto graužiamas, Spartakas dar porą valandų klai- 
džiojo po šį negyvėliais nuklotą lauką, kol pagaliau rado 
krauju aptekusį, sukapotą ir subadytą Krikso kūną; bičiulio 
tik veidas liko nepaliestas: nors jau sustingęs, tai buvo kilnus, 
išdidus narsaus vyro veidas - toks, koks atrodė per visą Krik- 
so gyvenimą. 

Tai pamačius, Spartako širdį vėl sugniaužė skausmas ir gai- 
lestis; jis krito ant žemės ir raudodamas ėmė bučiuoti draugą. 

- Mielas mano bičiuli, - rydamas ašaras, šaukė jis, - tu tapai 
šlykščios išdavystės auka! Kriksai, tu žuvai, o aš negalėjau at- 
eiti tau į pagalbą; už tavo mirtį neatkeršyta, kilnusis, mielasis 
mano Kriksai!.. 

Jis nutilo, spausdamas prie krūtinės žuvusio gladiatoriaus 
ranką. Staiga Spartako veidas persikreipė iš pykčio ir jis galin- 
gu balsu suriko, šaukdamasis dievų keršto: 

- Čia, šioje vietoje, prisiekiu aukščiausiaisiais dievais, prisie- 
kiu požemių esybėmis, prisiekiu keršto furijomis ir Hekate“, 
prisiekiu čia, prie negyvo tavo kūno, broli mano, kad už tavo 

mirtį prakeiktai išdavikei bus žiauriai atkeršyta, nors ji slėptų- 
si tamsiausiose vandenynų galmėse ar paslaptingose Tartaro 
prarajose!.. Prisiekiu ir kviečiu visus dievus šią priesaiką paliu- 
dyti: tris šimtus šauniausių, pačios aukščiausios kilmės romė- 
nų aš paaukosiu prie tavo laužo, kad tu nusiramintum aname 
pasaulyje!.. 

Jis pašoko nuo žemės ir pakėlė rankas į dangų; jo akys pa- 
sruvo krauju, jose degė pyktis. Paskui Spartakas paėmė Krikso 
kūną ant rankų ir, kareivių lydimas, nunešė ant jūros kranto; 
ten, kitų padedamas, nuėmė žuvusio bičiulio sukapotus šar- 
vus, nuvilko kruvinus drabužius, panardino kūną į jūros ban- 
gas ir rūpestingai numazgojo; tada, nusisiautęs nuo šarvų togą, 
suvyniojo į ją gladiatoriaus lavoną ir liepė nunešti ten, kur jų 
laukė kiti raiteliai su arkliais. 

Kastą, kurio dėl labai sunkios būklės nebuvo galima nešti 
ant arklio stačiais ir skardingais kalnų keliais, Spartakas nuga- 
beno į vieno patricijaus vilą netoli Siponto ir paliko ūkvaizdžio 
globai. Šis ūkvaizdis visada prijautė sukilėliams ir nuoširdžiai 
prižadėjo pagloboti sužeistąjį. 

Tada, rūpestingai pririšę Krikso kūną prie arklio, kurio pa- 
vadį paėmė patsai Spartakas, raiteliai pro Arpus ir Herdonijų 
grįžo atgal. 

Kai atvykę į Arpus gladiatoriai sužinojo, kad Krasas su savo 
kariuomene pasuko į Kanus, jie nedelsdami pasileido šuoliais 
į Herdonijų, bet, nujoję nuo miesto kokią mylią, išvydo siau- 
bingą reginį: abipus kelio ant medžių kabojo Gargano mūšyje 
Kraso paimtų į nelaisvę gladiatorių lavonai. 

Išbalęs, persikreipusiu iš pykčio veidu, Spartakas jojo keliu | 
ir degančiomis akimis žiūrėjo į šias naujas, gėdingas žudynes. 
Ant kiekvieno pakelės medžio kabojo po lavoną: Krasas buvo 
pakoręs visus aštuonis šimtus belaisvių. 

Tarp pakartųjų Spartakas išvydo kruviną ir žaizdotą savo 
tautiečio, narsiojo trako Mesembrijaus kūną. Spartakas užsi- 

dengė ranka akis, grikštelėjo dantimis ir suriaumojo kaip liū- 
tas; spustelėjęs pentinais arklį, kad kuo greičiau dingtų iš akių 
šis siaubingas reginys, jis sušuko: 

- Ak, Markai Krasai! Tu kari belaisvius? Bravo, Markai Kra- 
sai! Nenori apsisunkinti žygiuose nereikalinga našta!.. O, prisie- 
kiu dievais, jūs, romėnai, esate karo dalykų žinovai, iš jūsų yra 
ko pasimokyti, daug ko išmokau ir aš... O dabar išmoksiu ir 
šito!.. Nukryžiuosiu paimtus į nelaisvę visus tavo legionierius, 
išmintingasis Krasai!.. 

Jis pagalvojo ir pridūrė griausmingu balsu: 

— Vadinasi, mes, gladiatoriai, romėnams ne žmonės!.. Mes 
laukiniai žvėrys, bjaurūs šliužai, galvijai, kuriuos galima skers- 
ti!.. O jeigu mes ne žmonės, tad ir įstatymai mums negalioja!.. 
Puiku, prisiekiu klaikaus Tartaro liepsnomis, tegul bus taip! 
Mes, gladiatoriai, irgi paskelbsime romėnus už įstatymo ribų ir 
elgsimės su jais kaip su šlykščiais galvijais... Ašaros už ašaras, 
kraujas už kraują, mirtis už mirtį! 

Visą naktį Spartakas, negailėdamas arklių, dūmė stačiais 
kalnų takais; Herdonijuj sužinojo, kad gladiatorių legionai pro 
čia jau pražygiavo, ir nesustojęs poilsio nušuoliavo į Apulijos 
Askulą, kurį pasiekė kitą dieną per pietus, taip nuvaręs arklius, 
kad jie vos galėjo paeiti. 

Gladiatoriai buvo įsirengę stovyklą už Apulijos Askulo; jie 
labai apsidžiaugė išvydę vyriausiąjį savo vadą, ir linksmai jį 
pasveikino. 

Vidurnaktį keturiasdešimt tūkstančių gladiatorių išardė pa- 
lapines ir išžygiavo į Minervijų; vos ketvertą valandų atsikvė- 
pę, jie patraukė į Venuziją, kur atėjo jau sutemus, šios ilgos, 
sunkios kelionės išvarginti ir nukamuoti. 

Kitą dieną Spartakas liepė savo kareiviams palikti stovyklą, 
kurią vakare buvo įsirengę netoli miesto, ant gerai apsaugotos 
kalvos; jis nuvedė juos į netolimų kalnų viršūnes; čia, kalbėjo 
trakas, teks kęsti šaltį ir nepriteklių, užtat sukilėlių negalės pa- 
siekti ir sumušti Krasas. 

Tuo tarpu romėnų pretorius greitais žygiais atėjo prie Arpų, 
tada pro Kanus ir Kanuzijų pasiekė Rubus, kur įsteigė savo vy- 
riausiąjį štabą; keturis legionus, dešimt tūkstančių žmonių iš 
pagalbinės kariuomenės ir penkis tūkstančius raitelių jis paliko 
Adrijoje, paskyręs jų vadu kvestorių Skrofą, kuris, pagal Kraso 
planą, turėjo vykti į Venuziją vienu keliu, o patsai Krasas ketino 
žygiuoti kitu; į Barijų, Brundizijų ir kitus aplinkinius miestus jis 
pasiuntė žmones rinkti kareivių, norėdamas sudaryti dar vieną 
legioną, kad bent kiek kompensuotų nuostolius, kuriuos buvo 
patyręs mūšyje prie Gargano kalno žuvus dešimčiai tūkstančių 
kareivių. 

Laiške senatui Krasas pranešė apie savo pergalę, išpūsda- 
mas jos reikšmę; jis rašė, kad nusiminę gladiatoriai traukiasi į 
Lukaniją“, kur jis su dviem savo armijom ketina juos apsupti ir 
galutinai pribaigti. 

Davęs kariams dvi dienas poilsio, Spartakas pasiuntė kava- 
leriją surinkti apie priešą žinių ir dar po dviejų dienų, gavęs 
tikslius duomenis, naktį išėjo iš Venuzijos. Žygiavęs visą dieną 
ir visą naktį, jis atsidūrė prie Rubų, ko nesitikėjo priešas, ir pa- 
sislėpęs miške leido kariams pailsėti tik šešias valandas. Vidur- 
dienį jis nuskubėjo pasitikti Kraso, kuris manė Spartaką esant 
Venuzijoje, užgriuvo jį lyg perkūnas iš giedro dangaus ir per 
tris valandas sumušė; iškrikę pretoriaus legionai pasitraukė į 
Adriją; šeši tūkstančiai romėnų žuvo ir trys tūkstančiai buvo 
paimti į nelaisvę. 

Po aštuonių valandų Spartakas per Graviną išvyko į Meta- 
pontą; jis įsakė pakarti ant pakelės medžių du tūkstančius še- 
šis šimtus romėnų legionierių, paimtų į nelaisvę mūšyje prie | 
Rubų; keturis šimtus belaisvių, kurie beveik visi buvo iš Ro- 
mos patricijų šeimų, jis paliko gyvus. 

Vieną iš jų trakas paleido ir nusiuntė pas Krasą pranešti, 
kaip Spartakas pasielgė su belaisviais, sekdamas žiauriu ro- 
mėnų vado pavyzdžiu; jis liepė įspėti Krasą, kad gladiatoriai 
ir toliau taip elgsis. Be to, pavedė jaunajam patricijui Spartako 

vardu Krasui pasiūlyti šimtą iš keturių šimtų gladiatorių ne- 
laisvėje esančių legionierių mainyti į Eutibidę, kuri - jis buvo 
tuo įsitikinęs - slapstėsi romėnų stovykloje. 

Po ketverto dienų jis atžygiavo į Metapontą, iš ten patraukė 
į Turijus, paėmė juos šturmu ir įsitvirtino; Čia jis nusprendė pa- 
silikti tol, kol surinks ir apmokys naują vergų legioną. 

Per kokią savaitę pas jį atbėgo daugiau kaip šešiolika tūks- 
tančių vergų, kuriuos jis skubiai ėmėsi mokyti karo meno. Pa- 
skui, atskyręs po du tūkstančius žmonių nuo kiekvieno iš aš- 
tuonių savo legionų, jis sudarė iš jų keturis naujus, taigi dabar 
turėjo iš viso dvylika legionų, prie kurių pridėjo į dvylika dalių 
padalytus naujokus; kiekviename legione dabar buvo po ketu- 
ris tūkstančius septynis šimtus kareivių; bendras po jo vėliava 
susibūrusių karių skaičius vėl pakilo iki penkiasdešimt šešių 
tūkstančių pėstininkų ir aštuonių tūkstančių raitelių. 

Taip pertvarkęs savo kariuomenę, Spartakas išvedė ją iš Tu- 
rijų į plačią lygumą ir išrikiavęs ratu liepė jo viduryje sukrauti 
aukščiausią laužą, ant kurio buvo užkeltas Krikso kūnas, ištep- 
tas kvapiaisiais aliejais ir esencijomis. 

Tada liepė atvesti čia tris šimtus romėnų belaisvių — pusė 
jų buvo aprengta kaip trakai, pusė kaip samnitai — ir išrikiuoti 
prieš jį. Pats gladiatorių vadas, apsivilkęs imperatoriaus rūbais, 
stovėjo ant paaukštinimo, šalia laužo su Krikso kūnu; jo akys 
rūsčiai degė, o lūpos virpėjo iš pykčio. 

Jaunieji romėnai stovėjo nukaitę iš gėdos, panarinę ant krū- 
tinių galvas, o daugelis, apimti nevilties, tyliai verkė. 

- Taigi, kilmingieji jaunuoliai, - su karčia pašaipa tarė 5par- 
takas virpančiu balsu, - jūs esate kilę iš pačių žymiausių Ro- 
mos šeimų, jūsų protėviai, tie šaunūs plėšikai, kilnūs išdavikai, 
dori banditai, neprilygstami sukčiai, nuostabūs niekšai, orūs 
šunsnukiai, išgarsino savo vardą, nešdami vergiją tautoms, 
degindami miestus, žudydami ir grobdami. Ant žmonių ašarų 
ir kraujo jie pastatė amžinąjį Romos miestą, ir štai, kilmingie- 
ji jaunuoliai, jūs atsisakėte nuostabaus savo miesto azijietiškų 

malonumų, paėmėt į švelnias rankas sunkius kardus, kuriuos 
vos galite nulaikyti, ir išėjote kariauti prieš niekingus gladia- 
torius, tuos, anot jūsų, šlykščius galvijus; kilmingieji jaunuo- 
liai, gražiosios jūsų tėvynės amfiteatruose ir cirkuose jūs mė- 
gavotės kruvinomis kautynėmis, kuriose buvome priversti kits 
kitą žudyti mes, gladiatoriai, vargšai laukiniai žvėrys žmonių 
pavidalu; kaip juokingai vienas kitą galabydavo akli andaba- 
tai - tai būdavo linksma! Nuleidę nykščius žemyn, apsiputoję 
jūs reikalavote mirmilono kardu persmeigto reciarijaus mir- 
ties; svaigdavote nuo priešmirtinių konvulsijų reginio, o krau- 
pus dejavimas šimto trakų ir šimto samnitų, jūsų malonumui 
žvėriškai kits kitą žudančių krauju aplaistytoje arenoje, jums 
skambėdavo kaip nuostabi muzika; dabar parodykite išgirtąjį 
savo šaunumą jūs, palinksminkite nors kartą tuos, kurie links- 
mino jus daugelį metų; kaukitės tarp savęs, žudykite vienas 
kitą ir deramai mirkite prie laužo, ant kurio guli vargšas nie- 
kingas gladiatorius, - jo šlykščią, prakeiktą sielą gali nuraminti 
tik kilnus ir tyras romėnų kraujas. 

Spartakas kalbėjo vis karščiau ir karščiau, baisia rūstybė 
ir keršto troškimu degantį jo veidą, rodės, gaubė antgamtinė 
šviesa, ugnis tryško iš spindinčių akių; nepaprastai gražus, iš- 
didus ir vyriškas stovėjo jis prieš šešiasdešimt tūkstančių gla- 
diatorių ir daugelį tūkstančių Turijų miestiečių, sukviestų į šias 
laidotuves. 

Jam baigus kalbėti, iš gladiatorių krūtinių išsiveržė pašėlęs, 
galingas, laukinis riksmas; jų akys spindėjo iš džiaugsmo, nors 
ir žiauraus, bet teisingo, nes šia kova jie galėjo atkeršyti už iš- 
kentėtą pažeminimą ir panieką, už kruvinas brolių žudynes, 
kurias savo pramogai rengdavo cirkuose romėnai. 

Spartakas turėjo nuostabų tikslą: prikelti vergus iš purvo, 
į kurį jie nepelnytai buvo įstumti; leisti engiamiesiems pajusti 
savo vertę ir jėgą; atkeršyti už sutryptą orumą, nutrenkti bude- 
lius iš aukštybių, kad jie savo kailiu patirtų gėdą būti gyvulių; 
bent valandėlę pavirsti žiūrovais ir pasimėgauti gėdingomis 

tarpusavio žudynėmis tų, kurie iki šiol patys svaigdavo iš ma- 
lonumo, stebėdami jų, gladiatorių, priešmirtines kančias, bent 
valandėlę susikeisti vietomis — iš vergų tapti ponais, pamatyti 
išdidžius, išpuikusius patricijus vergų vaidmenyje; pajusti ne- 
apsakomą saldybę matant, kaip vienas kitą galabija tie, kurie 
sugalvojo šį nežmonišką, žiaurų paprotį; nuo savo amfiteatro 
pakopų žiūrėti į areną - joje dabar buvo ankstesnieji žiūrovai; 
stebėti jų žudynes, gerti jų ašaras, matyti jų kraują, girdėti prieš- 
mirtinį jų gargaliavimą, dejones, širdį draskantį riksmą... O, vi- 
sa tai vargšams gladiatoriams atrodė beveik nesuvokiama... Be 
galo saldus buvo šis kerštas!.. Tik aukščiausieji dievai galėjo 
tokiu mėgautis! 

Neįmanoma aprašyti to pašėlusio, laukinio riksmo, tų plo- 
jimų, kuriais gladiatoriai atsakė į Spartako žodžius. Beprotiš- 
kas džiaugsmas pagavo žmones, kurie šiandien šventė pergalę 
prieš romėnus, pačią didžiausią iš visų, laimėtų per trejus karo 
metus. 

Trys šimtai romėnų, iš kurių daugiau kaip trisdešimt pri- 
klausė senatorių luomui ir daugiau kaip šimtas - raitelių, ne- 
judėdami stovėjo gladiatorių rato vidury, nudelbę akis, tylūs. 

— Na, drąsiau, kilmingieji palikuonys, Flavijaus, Furijaus, 
Duilijaus, Genucijaus, Faunijaus, Livijaus, Mucijaus, Procilijaus 
šeimų garsiosios atžalos! - riktelėjo Spartakas griausmingu bal- 
su. - Drąsiau! Imkite į rankas kardus ir kaukitės!.. Aš degu lau- 
žą!.. Kaukitės!.. Prisiekiu dievais, mes norime pasilinksminti. 

Tai sakydamas, Spartakas paėmė iš kontubernalio rankų 
liepsnojantį deglą ir kyštelėjo prie malkų rietuvės; juo pasekė 
visi vadai, tribūnai ir centurionai. 

Sausos, sakingos malkos plykstelėjo kaip parakas, bet romė- 
nai nė nemanė kautis, nenorėdami iškart paklusti šiam gėdin- 
gam įsakymui. 

- Ak, šit kaip! - sušuko Spartakas. - Jums patinka tik žiūrėti, 
kaip kaunasi gladiatoriai, o patys jų vietoje būti nenorite? Ką 
gi! - Ir atsisukęs į legionus riktelėjo: - Lorarijai, į priekį! Paska- 
tinkite juos! 

Tuojau iš legionų eilių išbėgo devyni šimtai gladiatorių, ap- 
siginklavusių ilgomis ietimis bei įkaitintais geležiniais virbais, 
ir puolė romėnus badyti ir spirginti, stumte stumdami vienus 
prie kitų. 

Kad ir kaip romėnai kratėsi šių gėdingų, brolžudiškų kau- 
tynių, lorarijams vis labiau ir labiau veržiant įkaitintos geležies 
žiedą, buvo priversti pulti vienas kitą ir pradėti negailestingą, 
kruviną tarpusavio kovą. 

Gladiatoriai šaukė, juokėsi, plojo — kilo pragariškas triukš- 
mas, neįmanoma nė apsakyti. Šis laukinis riksmas, žiaurus 
kvatojimas, pašėlę plojimai bylojo apie neregėtą pasotinto 
keršto džiaugsmą. 

— Duok jam, duok!.. 

- Kirsk!.. Kirsk!.. 

— Durk, durk! Smeik! Durk! 

- Tai bent skerdynės!.. Tai smagu!.. 

- Mušk!.. Pjauk!.. Žudyk!.. 

Per pusvalandį malkos pavirto pelenais, o trys šimtai kil- 
mingų romėnų gulėjo negyvi ar leisgyviai kraujo klane aplink 
baigiantį smilkti Krikso laužą. 

— Ak, koks teisingas mūsų kerštas! - patenkintas sušuko 
Spartakas, kuris nepraleido nė vienos šių kruvinų kautynių 
akimirkos. — Ak, koks saldus keršto džiaugsmas! 


XXI skyrius 


SPARTAKAS LUKANIJOJE. NEKASK KITAM 
DUOBĖS, NES PATS ĮKRISI 


-Mirca, tu privalai man pasakyti, privalai atskleisti paslaptį, 
kurią jau dveji metai taip atkakliai nuo manęs slepi. Pasidalyk 
su manimi savo bėda - ji vienodai kankina mus abu. O Mirca!.. 
Jeigu tavo širdyje yra nors lašelis gailesčio... jeigu tu tokia kilni 

kaip ir graži, dieviškai graži, tai šiandien man atskleisi savo pa- 
slaptį, kuri iš tavęs vagia mano meilę, karštas mano glamones, 
stumia tave nuo manęs; aš juk myliu tave, Mirca, visa širdimi, 
visomis jėgomis, myliu karštai, be galo! 

Taip kalbėjo Artoriksas, prabėgus dvidešimčiai dienų po 
Krikso laidotuvių; jis stovėjo prie Spartako palapinės angos, 
nugara į pretorijų, o galvą buvo įkišęs vidun ir neleido Mircai 
išeiti. 

Gladiatorių stovykla iš Turijų buvo perkelta į Grumento ir 
Lukanijos apylinkes. Atbėgus naujiems vergų būriams, žmo- 
nių skaičius kiekviename legione išaugo iki šešių tūkstančių. 
Taigi dabar gladiatorių kariuomenė turėjo per septyniasdešimt 
du tūkstančius pėstininkų. 

Spartakas su dviem tūkstančiais raitelių buvo išjojęs iš sto- 
vyklos išžvalgyti kelio iki Volturo kalno; sklido gandai, kad iš 
tos pusės atžygiuoja Krasas su septyniasdešimties tūkstančių 
romėnų armija. 

Dvejus metus Artoriksas slopino savo meilę, bet ji liepsno- 
jo kaskart vis karščiau; norėdamas sužinoti Mircos paslaptį, jis 
daug sykių ją įkalbinėjo išsipasakoti. Mirca, kaip ir jis, buvo 
liūdna, susimąsčiusi, vengė žmonių. Šį rytą Artoriksas, matyt, 
nusprendė žūtbūt viską išsiaiškinti, nes toks merginos elgesys 
buvo jam nesuprantamas ir labai jį skaudino. 

Nuo tos dienos, kai Mirca susidraugavo su Eutibide, ji ėmė 
mokytis valdyti ginklą; jodinėti ją buvo išmokęs Spartakas dar 
sukilimo pradžioje, kad vargšei merginai nereikėtų eiti pėsčiai 
kartu su kareiviais, mat jiems dažnai tekdavo be poilsio Žy- 
giuoti keletą dienų iš eilės. 

Sukilėlių kariuomenei stovint prie Ravenos, brolis pado- 
vanojo Mircai šarvus, kuriuos buvo užsakęs pas geriausią šio 
miesto ginklakalį; šarvai buvo lygiai tokie, kokius turėjo Euti- 
bidė; nuo šios dienos mergina visada juos dėvėjo, nes suprato, 
kad broliui kuo toliau, tuo didesni gresia pavojai. Todėl ji nu- 
sprendė visada būti šalia, netgi per kautynes, kad galėtų, kiek 
leis jėgos, jam padėti, o blogiausiu atveju - kartu su juo žūti. 

Tuo metu, kai Artoriksas įkišo galvą pro Spartako palapinės 
angą, Mirca vilkėjo susmaugtus per liemenį ir krintančius vos 
ne iki kelių šarvinius marškinius; jie buvo padaryti iš dailiai 
virtinėlėmis sunertų poliruotų plieno kilpučių bei trikampėlių 
ir blizgėjo kaip sidabriniai; merginos kojas dengė geležiniai ant- 
blauzdžiai, dešinioji ranka buvo apsaugota geležinio antran- | 
kio, o ant kairiosios ji turėjo užsimovusi nediduką, itin puikaus 
darbo apskritą bronzinį skydą; prie kairiojo šono ant gražaus 
pasaito kabojo mažas lengvas kardas, o ant galvos pūpsojo si- 
dabrinis šalmas su puošnia skiautere. 

Šis apdaras dar labiau ryškino dailias liekno merginos kūno 
formas, o blyškus jos veidas, šviesių garbanų apgaubtas, buvo 
be galo mielas ir liūdnas po tuo šalmu. Su šarvais Mirca atrodė 
dar gražesnė, be to, tarsi ryžtingesnė negu su paprastais mo- 
ters rūbais. 

— Ką visa tai reiškia, Artoriksai? - nustebusi paklausė Spar- 
tako sesuo jaunuolį, ir jos balse buvo girdėti priekaištas. 

- Pati žinai, - švelniai prabilo galas, meiliai žiūrėdamas į 
mergaitę. - Tu negali sakyti, kad aš tau nemalonus, kad neken- 
ti manęs ar bjauriesi manimi; visa tai tu neigi žodžiais, elgesiu, 
žvilgsniais, ir man ne paslaptis, kas dedasi tavo širdy. Argi ne- 
sakei, kad Spartakas mane myli kaip brolį ir būtų laimingas, 
jeigu tu taptum mano žmona? Tūkstančius kartų esi man prisie- 
kinėjusi, kad nemyli kito, tad kodėl, kodėl taip atkakliai vengi 
begalinės, karštos ir aistringos mano meilės? 

- O tu, - susijaudinusi tarė mergina ir įsmeigė į jaunuolį 
skaisčias mėlynas akis, kurios iškalbingiau už bet kokius žo- 
džius bylojo apie jos meilę jam, - kodėl ateini manęs gundy- 
ti? Kodėl mane taip kankini? Argi nematai, kaip man sunku? | 
Tūkstantį kartų tau sakiau - aš negaliu, negaliu būti tavo ir nie- 
kada nebūsiu... 

- Bet aš noriu žinoti kodėl, - atsakė Artoriksas. Jis dar labiau 
išblyško, ir mėlynos jo akys pritvinko ašarų, kurias šis vyras | 
vos begalėjo sulaikyti. - Aš noriu žinoti priežastį, štai kodėl taip 

nuolankiai, taip atkakliai tave maldauju; tik pasakyk kodėl... 
daugiau nieko tavęs neprašau. Juk žmogus, kuris galėtų būti 
laimingiausias pasaulyje, bet priverstas kentėti lyg paskutinis 
vargeta, juk tas žmogus, prisiekiu visagalio Hezaus kardu, turi 
teisę bent žinoti, už ką jis nutrenktas iš laimės aukštumų į ne- 


vilties bedugnę? 

Artorikso žodžiai plaukė iš širdies gelmių, juose buvo tiek 
jausmo, jėgos ir aistros, kad Mirca pasijuto įveikta, pavergta ir 
pakerėta. Ji žvelgė į jaunuolį su beribe meile, jos akyse spindėjo 
toks galingas ir gilus jausmas, kad Artoriksas beveik fiziškai 
jautė, kaip per jį liejasi karštos bangos, o kūno skaidulomis teka 
plonytės ugnies srovelės. 

Abu virpėjo, įsmeigę kits į kitą akis, abu, rodos, vienodai 
svaigo nuo meilės kerų. Taip jie prastovėjo kelias minutes ne- 
tardami nė žodžio, pagaliau Artoriksas pirmasis nutraukė tylą. 
Ašaros, susitvenkusios akių kertelėse, lėtai lėtai ėmė riedėti iš- 
blyškusiais skruostais, ir jis silpnu, drebančiu balsu prakalbo: 

- Klausyk, Mircal.. Aš ne bailys... tu žinai... Einu į mūšį visa- 
da pirmas, traukiuosi paskutinis... Mano širdis tvirta, joje nėra 
žemų jausmų. Pavojuose gyvybės aš nebranginu... mirties nebi- 
jau, motina mane išmokė žiūrėti į mirtį kaip į tikrąjį mūsų sie- 
los gyvenimą... Visa tai tau žinoma... ir vis dėlto, matai, dabar 
aš verkiu kaip mažas vaikas... 

Mirca žengtelėjo prie Artorikso, lyg norėdama kažką pa- 
sakyti. 

- Nepertrauk manęs, mylimoji, dieviškoji mano Mirca, iš- 
klausyk mane! Taip, aš verkiu... bet mano ašaros nekarčios, 
tai - meilės ašaros... ir man, žinok, labai gera... aš toks laimin- 
gas... štoviu Čia ir žiūriu į liūdnas mėlynas tavo akis... jos kaip 
veidrodis atspindi kilnią tavo širdį, jos taip švelniai, taip mei- 
liai žvelgia į mane... 

Mircos skruostai skaisčiai nuraudo, ir ji nuleido akis. 

-— Ne, ne, Mirca, - sušuko įsijausminęs Artoriksas, tiesda- 
mas į merginą lyg maldai sudėtas rankas, - jeigu turi gailes- 

čio, nenukreipk nuo manęs dieviškai šviečiančių savo akių! 
Žiūrėk į mane, žiūrėk!.. Švelnus ir mielas tavo žvilgsnis veda 
mane iš proto, traukia prie tavęs, verčia užmiršti viską pa- 
saulyje... ir mane apima tyra ir nesuprantama palaima... gal 
meilės... jaučiu tokį saldumą širdyje... kad noriu numirti, 
nes žinau, kad mirtis šią svaigią akimirką būtų tik dievų 
verta laimė!.. 

Jis nutilo ir pagautas ekstazės pakėlė akis į merginą, kuri 
virpėdama staiga ėmė berti padrikus žodžius: 

— Kodėl... tu kalbi... apie mirtį?.. Tu privalai gyventi... esi jau- 
nas... narsus... gyvenk... ir stenkis būti laimingas... ir... 

- Kaip aš galiu būti laimingas? - sušuko nusiminęs gladia- 
torius. - Kaip... kaip aš galiu gyventi be tavo meilės?.. 

Spartako sesuo neatsakė, tik nuleido akis ir stovėjo neįsteng- 
dama paslėpti sumišimo; jaunuolis pagriebė ją už rankų ir pri- 
sitraukęs prie krūtinės drebančiu iš susijaudinimo balsu ėmė 
kalbėti: 

- Brangioji mano mergaite... neatimk iš manęs šios saldžios 
iliuzijos... pasakyk, kad mane myli... leisk tikėti, kad mane 
myli... glamonėk mane dievišku savo žvilgsniu... tegu nuo šiol 
man prieš akis šviečia šis laimės spindulys... kad aš visada tu- 
rėčiau vilties, kad galėčiau svajoti apie mūsų meilę... 

Tardamas šiuos žodžius, Artoriksas pakėlė Mircos rankas 
prie degančių lūpų ir ėmė karštai bučiuoti, o mergina, virpėda- 
ma lyg epušės lapas, sušnibždėjo: 

- Ak, liaukis... liaukis, Artoriksai... palik mane... išeik... kad 
tu žinotum... kiek skausmo man teikia tavo žodžiai... kad tu 
žinotum, kaip aš kankinuosi... 

- Bet gal aš apsirinku, gal tai tik iliuzija... gal meilūs tavo 
žvilgsniai buvo apgaulingi... Jeigu taip yra iš tikrųjų... sakyk... 
būk nuoširdi... stipri... sakyk: „Tuščios tavo viltys, Artoriksai, 
aš myliu kitą...“ 

— Ne... aš nemyliu, aš niekada nemylėjau, - ūmai sušuko 
mergina, - ir niekada nemylėsiu kito, tik tave, Artoriksai! 

- O! - šūktelėjo neapsakomai nudžiugęs Artoriksas. - Tu 
mane myli!.. Myli mane!.. O, brangioji mano mergaite!.. Argi 
aukščiausieji dievai gali patirti tokį džiaugsmą kaip aš? 

- Dievai! - tarė ji, ištrūkusi iš jaunuolio glėbio. - Dievai ne 
tik myli, jie svaiginasi džiaugsmais, o mes pasmerkti slapta 
mylėti ir kankintis, nedrįsdami net pasibučiuoti, ne... 

- Bet kas gi mums neleidžia? - paklausė Artoriksas, kurio 
akys spindėjo iš laimės. 

- Nesistenk sužinoti, kas mums draudžia, - liūdnai atsakė 
mergina. - Nenorėk sužinoti... Toksai mūsų likimas. Mes ne- 
galime būti vienas kito... Sunkus... žiaurus... bet neišvengiamas 
likimas... Palik mane... išeik... neklausinėk daugiau. 

Ir karčiai pravirkusi pridūrė: 

- Tu matai, kaip aš kenčiu! Ar supranti, kaip aš kenčiu?.. 
Kad tu žinotum, kaip aš didžiuočiausi tavo meile! Būčiau lai- 
mingiausia iš žmonių!.. Bet... negaliu... negaliu būti laiminga... 
ir niekad negalėsiu... Išeik, nekankink manęs savo klausinėji- 
mais... Išeik, palik mane vieną su mano skausmu. 

Metusi į kampą skydą, ji užsidengė veidą rankomis ir ėmė 
raudoti. 

Kai išsigandęs Artoriksas pripuolė prie jos ir ėmė guosti, 
bučiuoti jos rankas, ji vėl jį atstūmė, švelniai, bet ryžtingai sa- 
kydama: 

— Bėk nuo manęs, Artoriksai, jeigu tu doras ir kilnus, bėk 
nuo manęs kuo toliau. 

Pakėlusi akis, ji pro palapinės angą pamatė Cetulę, einančią 
per pretorijų. Numidė vergė Cetulė prieš dvidešimt dienų at- 
bėgo į gladiatorių stovyklą iš Tarento, nes jos šeimininkė, patri- 
cijaus Japigijaus žmona, įsakė už per didelį plepumą nupjauti 
jai liežuvį. Mirca garsiai šūktelėjo: 

- Cetule! Cetule! 

Ir atsigręžusi į Artoriksą pridūrė: 

- Ji eina čionai... Tikiuosi, Artoriksai, dabar tu išeisi! 

Galas paėmė jos ranką ir karštai pabučiavęs tarė: 

- Ir vis dėlto tu man pasakysi savo paslaptį! 

— Nesitikėk, to niekada nebus! 

Tuo tarpu prie Spartako palapinės priėjo Cetulė. Artoriksas, 
linksmas ir kartu nuliūdęs, nužingsniavo per pretorijų. Jo šir- 
dis salo iš laimės, o galvoje spietėsi liūdnos mintys. 

- Eime, Cetule, paaukosime tą avelę Lukano Marso statu- 
lai, - tarė Mirca, rodydama baltą avelę, virve pririštą prie kuolo 
palapinės kampe, ir stengdamasi nuslėpti nuo vergės susijau- 
dinimą. 

Vargšė Cetulė, beširdės savo ponios įsakymu netekusi liežu- 
vio, tik linktelėjo galva. 

- Aš ką tik užsidėjau šarvus, ketindama eiti į karo dievo 
šventyklą, ir laukiau tavęs, - pridūrė mergina, imdama nuo 
žemės neseniai numestą skydą ir maudamasi ant rankos, - kai 
čia, ieškodamas Spartako, užsuko Artoriksas. 

Ir Mirca žengė į kampą, kur stovėjo avelė, kad numidė ne- 
pastebėtų dėl šio melo skaisčiai nuraudusių skruostų. 

Ji atrišo virvę ir padavė jos galą Cetulei; avimi vedina, vergė 
kartu su Mirca išėjo iš palapinės. 

Netrukus abi merginos išėjo iš stovyklos pro dekumano 
vartus, esančius prieš Akrio upę; pretorijaus vartai buvo į Gru- 
mento pusę. 

Nuėjusios kokią mylią nuo stovyklos, Mirca su Cetule už- 
lipo į neaukštą kalvą, stūksančią netoli upės, - ant jos stovėjo | 
Lukano Marso šventykla. Čia pagal graikų, o ne pagal lotynų 
apeigas Mirca paaukojo karo dievui avelę, kad jis būtų malo- | 
ningas gladiatorių kariuomenei ir vyriausiajam jos vadui. 

Tuo metu Spartakas su savo raiteliais kiek įkabindamas par- 
šuoliavo iš žvalgybos, į kurią buvo išjojęs rytą; jis sutiko priešo 
žvalgus, užpuolė juos ir privertė bėgti, tačiau septynis paėmėį | 
nelaisvę. Iš jų sužinojo, kad Krasas žygiuoja į Grumentą. Spar- 
takas pasiruošė mūšiui, o po dviejų dienų, apie pietus, atvyko 
Krasas su savo kariuomene ir išdėstė ją prieš gladiatorius kau- 
tynių tvarka. 

Po vienos ir kitos pusės signalų prasidėjo mūšis, kuris grei- 
tai virto žiauriomis skerdynėmis. Kautynės truko daugiau kaip 
keturias valandas. Abi pusės grūmėsi su vienodu atkaklumu ir 
įniršiu, bet saulei leidžiantis susvyravo kairysis gladiatorių ka- 
riuomenės sparnas, kuriam vadovavo Artoriksas: neseniai pri- 


imti į sukilėlių legionus naujokai neturėjo nei patirties valdyti 
ginklą, nei pakankamai ryžto ir nesugebėjo atsispirti priešo 
spaudimui, juoba kad po decimacijos romėnų legionieriai ko- 
vėsi iki paskutinio kraujo lašo. Sąmyšis vis didėjo ir netrukus 
apėmė patį centrą; nors Artoriksas rodė narsumo stebuklus — 
nulipęs nuo arklio, sužeistas į krūtinę ir galvą, perskeltu šalmu, 
kraujais aptekusiu veidu, jis švaistėsi kardu kaip padūkęs, - jo 
legionai nesiliovė traukęsi ir vis labiau kriko. 

Tada čia atbėgo įsiutęs Spartakas. Priekaištaudamas karei- 
viams, jis ėmė griausmingu balsu šaukti: 

- Prisiekiu jūsų dievais, nejaugi mūsų pergalės pavertė ro- 
mėnus galingais liūtais, o jus - bailiais triušiais? Vardan Marso 
Hiperborėjo, atsigręžkite ir eikite paskui mane, kovosime kar- 
tu, ir jeigu tik grumsitės, kaip dera grumtis vyrams, mes greit 
pamatysime jų kulnus, kaip jau ne kartą esame matę. 

Ir metęs į puolančius priešus savo skydą, jis griebė iš per- 
verto gladiatoriaus rankos ginklą ir šoko ant romėnų su dviem 
kardais, kaip darydavo gladiatorių mokyklose. Spartakas taip 
greit juos suko, žaibiškai kirsdamas, durdamas, kad netrukus 
legionierių kūnai nuklojo žemę; vieni buvo negyvi, kiti raitėsi 
nuo žaizdų. Romėnai ėmė trauktis, baisios šių smūgių jėgos 
negalėjo atlaikyti nei skydas, nei šarvai - viskas dužo, skilo, 
trupėjo. Abu kardai sėjo aplinkui pražūtį ir mirtį. 

Tai matydami, gladiatoriai atsitokėjo ir negalvodami apie 
save vėl puolė į mūšį, o Spartakas, nubėgęs į gretimus legio- 
nus, jau ten rodė stebuklus, taisydamas pašlijusią padėtį. 

Bet gladiatorių kariuomenės centras, į kurį buvo nukreiptos 
pagrindinės Kraso jėgos - pretorius pats vadovavo šeštajam, 
mylimiausiajam savo legionui, nes jis buvo sudarytas iš Mari- 

jaus ir Sulos veteranų, - negalėjo ilgai spirtis baisingam priešų 
spaudimui, susvyravo ir leidosi bėgti. 

Spartakas buvo kairiajame sparne, kai su liūdesiu pamatė, 
kad centro gladiatoriai bėga. Jis puolė prie kavalerijos, stovin- 
čios rezerve kaip tik už centro, šoko ant savo žirgo, kurį šalia 
Mamilijaus laikė už pavadžio numidas, ir liepė trimituoti įsa- 
kymą kavalerijai rikiuotis į dvylika eilių, sudarydamas antrąją 
kovos liniją; bėgantys kareiviai dabar galėjo pro kavalerijos ei- 
lių tarpus prasmukti į stovyklą, kur trimitininkai jau pūtė sig- 
nalą rinktis. 

Bet šios priemonės neišgelbėjo centro ir kairiojo sparno gla- 
diatorių: jie paniškai bėgo, o romėnai negailestingai juos žudė. 
Tik dešinysis sparnas, kuriam vadovavo Granikas, traukėsi ko- 
vodamas. 

Norėdamas sulaikyti romėnų spaudimą ir išgelbėti savo ka- 
riuomenę nuo visiško sutriuškinimo, patsai Spartakas su dvy- 
lika kavalerijos eskadronų užgriuvo priešo kohortų eiles, iškri- 
kusias persekiojant gladiatorius, ir legionieriai turėjo skubiai 
trauktis, rikiuotis į apskritimus, kvadratus ir trikampius, kad 
jų neiškapotų gladiatorių raiteliai, kurie dabar tiesiog skerdė 
netikėtai užkluptus pavienius priešus. 

Krasas norėjo mesti į mūšį savo kavaleriją, bet nusprendė 
nerizikiuoti, nes saulė buvo jau nusileidusi ir tirštėjančiose 
sutemose negalėjai atskirti savų nuo svetimų - viskas liejosi į 
tamsią, neaiškią masę. Abi pusės sutrimitavo signalą trauktis, 
kariuomenės grįžo į savo stovyklas, ir kautynės savaime nu- 
trūko. 

Romėnų žuvo penki tūkstančiai, o gladiatorių — aštuoni; 
tūkstantis du šimtai sukilėlių pateko į nelaisvę. 

Grįžęs į stovyklą, Spartakas, vadų, tribūnų ir centurionų pa- 
dedamas, ėmė tvarkyti savo legionus ir pasirūpino Artoriksu, 
kurio žaizdos, pasak gydytojo, nebuvo pavojingos. Tada jis lie- 
pė stovykloje uždegti laužus ir prieš vidurnaktį, laikydamasis 
kuo didžiausios tylos, iš Grumento išžygiavo į Nerulą. Gladia- 

toriai ten atvyko rytojaus dieną per pietus, ketvertą valandų 
atsipūtė ir patraukė į Lavinijų, kurį pasiekė vėlyvą naktį, 0 iš- 
aušus rytui išžygiavo į Pandosiją; iš ten trakas ketino per Bruci- 
jus nusigauti į Konsenciją. 

Pandosijoje jį pavijo Kraso pasiuntinys. Anksčiau atsisakęs 
keisti šimtą belaisvių, kuriuos Spartakas buvo palikęs gyvus, į 
Eutibidę, po išdavystės ir Gargano kalno mūšio apsigyvenusią 
pretoriaus stovykloje, Krasas dabar per savo pasiuntinį siūlė 
keisti tūkstantį du šimtus gladiatorių, paimtų į nelaisvę prie 
Grumento, į tą šimtą romėnų patricijų, esančių pas traką. 

Spartakas, pasitaręs su Graniku ir kitais trim korpusų va- 
dais, priėmė Kraso pasiūlymą. Pasikeisti belaisviais buvo nu- 
spręsta po trijų dienų Rosciane. 

Kraso pasiuntiniui išvykus, Spartakui dingtelėjo visai pa- 
grįsta mintis, kad romėnų karo vadas šitai pasiūlė, tikėdamasis 
pristabdyti gladiatorių žygiavimą ir laimėti laiko; todėl jis nu- 
sprendė pasiųsti į Roscianą tūkstantį du šimtus gladiatorių su 
dviem tūkstančiais keturiais šimtais arklių ir šimtu romėnų be- 
laisvių; Mamilijui, kuriam buvo pavesta ši misija, jis kuo griež- 
čiausiai įsakė atiduoti belaisvius tik gavus tūkstantį du šimtus 
gladiatorių, kuriuos nedelsiant turįs susodinti ant atsarginių 
arklių ir šuoliais lėkti į Temesą - ten Spartakas su kariuome- 
ne būsiąs po ketverto dienų, įsirengsiąs stovyklą ir apsistosiąs 
ilgesniam laikui; jeigu Mamilijus įtarsiąs, kad Krasas bando jį 
apgauti, jis turįs išžudyti tą šimtą romėnų patricijų ir bėgti pas 
Spartaką, palikęs belaisvius gladiatorius likimo valiai. 

Žygiuodamas iš Pandosijos į Temesą, Spartakas susidūrė su 
ginkluotu būriu, kurį trako žvalgai iš pradžių palaikė romė- 
nais, bet pasirodė, kad tai penki tūkstančiai vergų - juos buvo 
surinkęs kadaise už drausmės laužymą išvytas Gajus Kanici- 
jus. Graužiamas sąžinės dėl nedoro savo elgesio ir norėdamas 
garbingai išpirkti kaltę, jis dabar atvedė į sukilėlių stovyklą 
būrį vergų ir prisiekė Spartakui aklai jo klausyti ir griežtai lai- 
kytis drausmės. 

Trakas kaip brolis sutiko samnitą ir jo kareivius, įsakė nedel- 
siant kuo geriau juos apginkluoti ir išskirstė po visus dvylika 
legionų, iš kurių vieną patikėjo pačiam Gajui Kanicijui. 

Po penkių dienų grįžo ir Mamilijus su tūkstančiu dviem 
šimtais belaisvių: visos kariuomenės akivaizdoje Spartakas pa- 
sakė jiems trumpą, bet pilną priekaištų kalbą, pareikšdamas, 
kad stovykloje ne visada atsirasią šimtas romėnų patricijų, 
kurie išgelbėtų pasidavusių priešui gladiatorių gyvybę. Jeigu 
ne ši laiminga aplinkybė, jie visi, tūkstantis du šimtai žmonių, 
dabar kabotų ant medžių prie Grumento-Rosciano kelio ir pe- 
nėtų Apeninų miškų varnus bei peslius; verčiau kristi mūšio 
lauke negu gyvam pasiduoti į priešo rankas ir būti gėdingai 
pakartam. 

Krasas atvyko į Temesą pavėlavęs daugiau kaip dvidešimt 
dienų. Per tą laiką jis parašė laiškus Lukanijos, Apulijos, Ka- 
labrijos ir Japigijos municipijoms, reikalaudamas kareivių; 
Lukanijos ir Apulijos municipijoms jis priminė Spartako gla- 
diatorių padarytą žalą, įrodinėjo, kad šių plėšikų išnaikinimas 
būtų naudingas pirmiausia joms pačioms, o kitoms dviem, 
perdėdamas savo nuopelnus, padarė užuominą, kad be jo, 
Kraso, pagalbos jos galinčios turėti didelių nuostolių nuo šios 
dievų rykštės. 

Po šių laiškų pas jį iš visų pusių ėmė plaukti pastiprinimai ir 
per dvi savaites jis surinko daugiau kaip keturis legionus. Kai 
Krasas vėl patraukė į žygį prieš Spartaką, jo armiją sudarė be- 
veik šimtas tūkstančių žmonių. 

Tuo tarpu trakas vedė derybas su Kilikijos piratais, plau- 
kiojančiais palei Tirėnų jūros krantus; jis norėjo, kad piratai 
perkeltų jo kariuomenę į Siciliją, žadėdamas už šią paslaugą 
trisdešimt talentų. Nors gladiatoriai buvo kaltinami neregėtais 
plėšikavimais, turto tik tiek teturėjo. 

Bet piratai, sutikę su Spartako pasiūlymu ir netgi gavę iš 
Graniko, kuris vedė su jais derybas, dešimt talentų rankpini- 
gių, gladiatorių perkėlimo išvakarėse apgavo traką ir naktį 

slapta išplaukė iš Temesos. Galimas daiktas, jie pabūgo romė- 
nų keršto už suteiktą jų priešams pagalbą. 

Tuo metu, kai gladiatorių vadai žiūrėjo į piratų laivų bures, 
kurios toldamos nuo kranto vis mažėjo ir mažėjo, kol visai din- 
go iš akiračio, į stovyklą atšuoliavo žvalgų manipulas ir pra- 
nešė, kad artinasi Markas Krasas. 

Gladiatoriai nubėgo prie ginklų ir išsirikiavę kovos linija 
ėmė laukti besiartinančio priešo; Krasui dar nespėjus pasi- 
ruošti mūšiui, pirmoji Spartako kariuomenės linija, sudaryta iš 
šešių legionų, įnirtingai puolė romėnus, sukeldama jų gretose 
didžiausią pakrikimą. 

Dar keturi trako legionai sudarė antrąją liniją, o abiejuose 
sparnuose jis išstatė po keturis tūkstančius raitelių. 

Du legionus Spartakas paliko Temesoje, kur pralaimėjimo 
atveju buvo numatęs su visa kariuomene pasislėpti ir lauk- 
ti progos atkeršyti. Turbūt galvoje jis jau turėjo planą, kuriuo 
būtų pasinaudojęs ištikus nesėkmei. 

Prieš išvesdamas kariuomenę į mūšį, Spartakas įspėjo pir- 
mosios linijos legionų vadus, kad lieptų pūsti trimitus, jeigu 
tektų trauktis, ir per savo tribūnus, centurionus bei dekanus 
įsakytų kareiviams smukti už antrosios linijos pro jos tarpus. 

Kautynės truko jau keletą valandų; abi pusės nenusileido 
viena kitai nei drąsa, nei įniršiu, bet truputį po vidurdienio 
Krasas metė į mūšį naujas jėgas ir ištęsė savo fronto liniją, tada 
Granikas, kuris vadovavo šiam mūšiui, norėdamas išvengti ap- 
supimo, įsakė trauktis; energingų ir sumanių vadų vadovau- 
jami gladiatoriai atsitraukė pro antrosios linijos tarpus labai 
greitai ir palyginti tvarkingai. Kraso legionieriai manė lengvai 
pribaigšią bėgančią kariuomenę, bet netikėtai susidūrė su nau- 
ja gladiatorių eile, kuri taip veržliai juos puolė, kad romėnai 
apsisukę ėmė bėgti, patirdami daug nuostolių. 

Markas Krasas buvo priverstas pūsti signalą rinktis, kad ga- 
lėtų mesti į mūšį aštuonis naujus legionus ir vėl pradėti dar 
aršesnes kautynes. Kitus du legionus jis pasiuntė į fronto spar- 

nus, vildamasis apsupti gladiatorius, bet Spartako kavalerija 
išsitęsė į abi puses ir romėnų vado planas sužlugo. 

Tuo tarpu Granikas surinko ir išrikiavo atsitraukusius le- 
gionus; jis išdėstė juos kautynių tvarka aplink Temesos sienas 
stūksančių kalvų šlaituose, ir kai Krasas nusprendė mesti į 
mūšį kavaleriją, Spartakas tvarkingai atsitraukė už Graniko va- 
dovaujamos pirmosios linijos, kuri vėl buvo pasiruošusi grum- 
tis su romėnais. 

Tai puldami, tai traukdamiesi, vakarop gladiatoriai priartė- 
jo prie Temesos sienų, ir Markas Krasas, nors turėjo didesnę 
kariuomenę, nieko nelaimėjo. Jis įsakė nutraukti kautynes ir, 
stovėdamas Temesą supančių kalvų papėdėje, tarė savo kves- 
toriui Skrofai: 

— Niekingas gladiatorius, šlykštus gladiatorius - vadink 
kaip nori... bet reikia pripažinti, kad tas prakeiktas Spartakas 
turi visas didžio vado savybes. 

- Sakyk tiesiai, - su kartėliu pritarė Skrofa, - kad Spartakas 
narsus, sumanus, puikus karo vadas. 

Taip pasibaigė šis daugiau kaip septynias valandas trukęs 
mūšis; gladiatorių žuvo šeši tūkstančiai, 0 romėnų - septyni. 

Tačiau kai Spartakas pasitraukė ir užsidarė Temesoje, Mar- 
kas Krasas pasiskelbė nugalėtoju ir parašė senatui, kad jis tikisi 
baigti karą per dvidešimt trisdešimt dienų: gladiatoriai apsupti 
ir iš jo rankų neištrūksią. 

Spartakas per tą laiką spėjo iškasti aplink miesto sienas pla- 
čius griovius, o dabar dieną naktį budėjo, stiprino gynybą ir vis 
suko galvą, kaip ištrūkti iš šių pelėkautų. 

Trakas griežtai uždraudė gyventojams bet kokia dingstimi 
išeiti iš miesto, o sargybiniams įsakė kuo akyliausiai saugoti 
vartus ir sienas. 

Spartako įsakymas baisiai išgąsdino Temesos gyventojus; jie 
nusprendė, kad dabar prasidės ilga apsiaustis, ir pašiurpę iš 
siaubo įsivaizdavo jų laukiantį badą, nelaimes bei pavojus. 

Spartakas pasinaudojo jų baime ir, kai municipijos atstovai 
atėjo prašyti, kad jis išvestų iš miesto kariuomenę, siūlydami 

už tai ginklų, maisto ir daug pinigų, trakas atsakė, jog esąs tik 
vienas būdas išsigelbėti nuo apsiausties baisumų ir bado: jie 
turį iš miesto gyventojų surinkti visas valtis, luotus, laivus ir 
kuo greičiau pristatyti į pajūrį, kur stovi jo kavalerija su trimis 
legionais; atsiųsti pas jį visus, kiek tik mieste yra, meistrus, mo- 
kančius statyti laivus ir skobti luotus; perduoti jam visą mieste 
esančią statybinę medžiagą, kad galėtų pastatydinti laivyną, 
kuris perkeltų jo kariuomenę į Siciliją. Tik taip gyventojai galį 
išsigelbėti nuo ilgos apsiausties ir karo baisumų. 

Miesto valdžia, Temesos patricijai ir gyventojai su šiuo siū- 
lymu sutiko, ir netrukus ant jūros kranto šimtai dailidžių, tūks- 
tančių gladiatorių padedami, ėmė statyti laivyną - daugybę di- 
delių valčių. 

Tuo tarpu Krasas, nė neįtardamas, kas dedasi Temesoje, stip- 
riai užblokavo miestą ir pasiuntė žygūnus į Turijus, Metapon- 
tą, Heraklėją, Tarentą bei Brundizijų, reikalaudamas nedelsiant 
pristatyti kaip galima daugiau apsiausties ginklų; jis suprato, 
kad be taranų, katapultų ir balistų karas gali ilgai užtrukti. 

Kol vienas karvedys ruošėsi negailestingai Temesos apsiaus- 
čiai, o kitas ketino plaukti į Siciliją ir ten sukelti karą, dar bai- 
sesnį negu šis, Eutibidė, brandindama širdy naują kerštą, pik- 
ta slampinėjo po romėnų stovyklą. Staiga jai dingtelėjo įžūli 
mintis apžiūrėti miesto apylinkes ir nusigauti kuo arčiau prie- 
šo avanpostų; ji tikėjosi rasti nuolaidesnį priėjimą prie sienų ir 
pro ten slapta prasiskverbti į miestą. 

Ji liepė dviem vergėms, kurias buvo nusipirkusi Tarente, 
paruošti rudos spalvos tepalo ir kelias dienas iš eilės juo trynėsi 
rankas, veidą bei kaklą; Eutibidė pasidarė taip panaši į etiopę, 
kad jos nebuvo galima atpažinti. Persirengusi vergės rūbais ir 
paslėpusi rudas kasas po plačiu tamsiu aprišalu, dengiančiu 
kaktą ir ausis, vieną gražią dieną, gerokai prieš aušrą, graikė 
patraukė iš stovyklos, moline amfora nešina; kiekvienas būtų 
pamanęs, kad tai vergė, einanti vandens į šaltinį, kuris tryško 
(taip Eutibidei buvo sakę vietiniai žemdirbiai) kalvos viršūnė- 
je, prie Temesos sienų. 

Tariamoji etiopė, atsargiai slinkdama apyaušrio prietemo- 
je, netrukus atsidūrė prie šaltinio; staiga ji išgirdo prislopintus 
balsus ir kardo žvangtelėjimą; ji suprato, kad prie šaltinio, ma- 
tyt, eina sargybą gladiatorių kohorta. 

Tada tyliai pasuko į kairę ir nuslinko palei kalvą, apžiūrinė- 
dama vietovę. 

Nuėjusi apie pusę mylios, Eutibidė atsidūrė toje vietoje, kur 
ši kalva nedidele lomele jungėsi su kita, aukštesne. Iš čia, jai po 
kairei, buvo matyti jūra. Mergina sustojo, apsidairė aplinkui ir 
pro tamsią medžių lapiją tartum pastebėjo dunksant kažkokį 
pastatą. Ji įsižiūrėjo geriau ir įsitikino, kad tai šventykla. 

Kurtizanė valandėlę pastovėjo mąstydama, paskui ryžtin- 
gai pasisuko ir greitai nužingsniavo prie šventyklos, stovinčios 
gana toli nuo miesto; šioje vietoje siena iš trijų pusių supo kal- 
vą, kurioje, jos manymu, gladiatorių neturėjo būti. 

Per kelias minutes Eutibidė priėjo prie šventyklos; tai buvo 
nedidelis, bet labai dailus ir grakštus dorėnų stiliaus statinys, 
visas iš marmuro. Graikė suprato, kad šventykla skirta Herku- 
liui Olivarijui. Gladiatoriai jos nesaugojo - jų priekiniai postai 
siekė tik nedidelę vilą, esančią per du lanko šūvius nuo kalno 
viršūnės, - ir ji nusprendė užeiti į vidų. 
išeiti, bet pamatė senį žynio drabužiais. Nugrimzdęs į savo 
mintis, jis stovėjo atsirėmęs į šventyklos koloną, šalia aukuro, 
už kurio stūksojo puiki marmurinė Herkulio statula su alyv- 
medžio kuoka; dėl šios kuokos jis ir buvo vadinamas Herkuliu 
Olivarijum. 

Graikė grįžo atgal, priėjo prie žynio ir darkyta lotynų kalba 
pasakė, kad ji - vietinio žemdirbio vergė ir kad nori prisipilti 
amforą vandens iš šventyklos šaltinio; jos šeimininkas, sužino- 
jęs, jog artinasi kariuomenės, pabėgo iš namų ir pasislėpė Jano 
šventyklos griuvėsiuose, slėnio gilumoje, o ten visai nesą geria- 
mojo vandens. 

Žynys (jis priklausė poticijų giminei), lydėdamas vergę prie 
šaltinio pasisemti vandens, įsikalbėjo su ja apie liūdnus laikus 


ir skaudžias karo pasekmes; anot jo, žmonėms būtų daug leng- 
viau kentėti, jeigu jie nebūtų apleidę religijos, vienintelio laimės 
šaltinio. Eutibidė jam pritarė ir gudriais klausimais bei šūkčio- 
jimais, kurie iš pirmo žvilgsnio atrodė labai naivūs ir paprasti, 
traukė už liežuvio šnekųjį poticijų, tvirtinantį, esą senovės ita- 
lai buvę nepaprastai pamaldūs, užtat Saturnas, Jupiteris, Mar- 
sas, Junona, Cerera, Herkulis, Janas ir kiti aukščiausieji dievai 
nešykštėję jiems malonių ir juos globoję; o dabar skepticizmas 
ir epikūrizmas vis labiau ir labiau gožiąs žmonių širdis, aukš- 
čiausiųjų dievų kultas esąs apleistas, o žyniai visų ant juoko 
laikomi; tai matydami, dievai siunčia skaudžias, bet teisingas 
bausmes. Gerasis poticijus neabejojo, kad visi karai, žudynės ir 
maištai, kurie jau apie keturiasdešimt metų temdė Italijos pa- 
dangę, yra ne kas kita, kaip dievų rūstybės ženklas. 

Ypač senis skundėsi, kad, gladiatoriams užėmus Temesą, jis 
su kitais dviem žyniais esąs priverstas glaustis šioje šventyklo- 
je; o Spartakui dėl apsiausties uždraudus išeiti iš miesto, nie- 
kas, kad ir labiausiai norėdamas, negali aplankyti šventyklos ir 
atnešti dievui aukų bei dovanų, kas, matyt, labiausiai ir liūdino 
senuką, nes kiekvienas aukojimas Herkuliui baigdavosi puota, 
o aukos ir dovanos tekdavo žyniams. 

Kaip matome, ne tik mūsų dienomis, bet ir tada, ir visais 
kitais laikais, visų religijų bei tautų šventikai tarnavo veidmai- 
nystei ir prietarams; apie tamsių, kvailų ir apgautų žmonių pa- 
maldumą jie spręsdavo iš suneštų į šventyklą dovanų kiekio 
ir vertės — juk visos dovanos dievams eidavo į nepasotinamą 
kulto tarnų pilvą. 

- Štai jau dvidešimt dienų niekas neužklysta į Herkulio Oli- 
varijaus šventyklą, o jį žmonės taip garbino visoj Lukanijoj ir 
Brucijuose... - dūsaudamas kalbėjo poticijus. 

- Taip ir pasakysiu savo šeimininkui: jeigu jis nori, kad maiš- 
tininkai neapiplėštų jo dvaro ir namų, tegul atneša pats ar bent 
atsiunčia dovanų aukščiausiajam Herkuliui Olivarijui, - dar- 
kydama lotynų kalbą ir apsimetinėdama kvailute, nuolankiai 
tarė Eutibidė. 

- Tesaugo tave Herkulis, geroji mergaite, - atsakė poticijus. 

Ir truputį patylėjęs pridūrė: 

— Taip, taip... pamaldumas dažniausiai randa prieglobstį 
moters širdyje. Aš tau ką tik sakiau, kad štai jau dvidešimt die- 
nų niekas neateina ir neatneša mūsų dievui aukų... Tai ne visai 
tiesa. Du kartus čia buvo apsilankiusi su aukomis mergaitė, ro- 
dos, graikė iš gladiatorių stovyklos... tokia pamaldi, dievobai- 
minga ir labai graži! i 

Eutibidės akys sužibo iš džiaugsmo, kūnu perbėgo šiurpas, 
ir kraujas mušė jai į galvą, laimė, tamsus grimas sukliudė žy- 
niui pamatyti, kaip persimainė vergės veidas, antraip jis būtų 
supratęs, kad ši moteris yra visai ne ta, kokia dedasi. 

— Ak, - tarė ji, stengdamasi nugalėti susijaudinimą, - sakai, 
iš gladiatorių stovyklos buvo atėjusi graži mergina? 

- Taip, ji buvo su šarvais, o prie šono kabojo kardas, ir abu 
kartus ją lydėjo negrė, kaip tu... nebylė, vargšelė, mat buvusi 
šeimininkė liepė nupjauti jai liežuvį. 

Eutibidė pasibaisėjusi aiktelėjo, tada truputį pagalvojo ir ge- 
raširdiškai pasakė: 

- Štai net ir priešai... mano šeimininkas tvirtina, kad jie 
mūsų priešai... netgi priešai nesibodi pagarbinti aukščiausių- 
jų dievų... Rytoj aš vėl čia ateisiu... dar su tamsa... nes bijau 
gladiatorių... ir jeigu man nepavyks įkalbėti šeimininko, kad 
atsiųstų nenugalimajam Herkuliui Olivarijui dovanų, tai aš at- 
nešiu kuklią auką nuo savęs. 

Poticijus ėmė ją girti už tokį pamaldumą, girdi, Herkulis jos 
neapleisiąs, ir atsisveikindamas parodė graikei takelį, vedan- 
tį nuo šventyklos į lomelę tarp abiejų kalvų: juo buvo galima 
lengviau čia ateiti nepastebėtam. 

Nereikia nė sakyti, kad klastingoji graikė skriste parskrido 
į stovyklą. Iš to džiaugsmo, rodės, širdis iššoks jai iš krūtinės; 
Eutibidė nė nesapnavo, kad ras tokį sąjungininką: žynio go- 
dumas taip krito į akis, kad jį papirkti būtų vieni juokai ir, ko 
gero, su jo pagalba jai pasisektų rasti kokį nors slaptą priėjimą 

prie sienų; šiaip ar taip, jeigu jai nepavyktų nužudyti Spartako, 
tai nužudytų bent jo seserį. Nuo šios minties graikei net širdis 
imdavo smarkiau plakti, nes Mircos broliui tai būtų mirtinas 
smūgis. Šį tikslą pasiekti jai padėtų žynys ir šventykla. 

Grįžusi į stovyklą, ji pasislėpė savo palapinėje ir išbuvo ten 
visą dieną. Naktį nuėjo pas pretorių, pranešė jam apie savo at- 
radimą ir užsiminusi, kad iš to romėnai galį turėti daug naudos, 
paprašė Krasą pinigų. Romėnų vadas davė jai leidimą naudotis 
kvestoriaus iždu, bet Eutibidė atsakė, kad šį sykį jai reikią tik 
penkių talentų. Skrofa jai tiek ir išdavė. 

Truputį po vidurnakčio, pasiėmusi ėriuką, du neatjunkytus 
paršelius bei ketvertą baltų balandžių, Eutibidė vėl išėjo iš sto- 
vyklos poticijaus nurodytu takeliu ir pasiekė Herkulio šven- 
tyklą dvi valandos prieš saulei patekant. Daugiau kaip valandą 
ji laukė, kol poticijus atidarys šventyklos duris. Kartu su kitais 
dviem šventikais jis priėmė vargšės vergės dovanas, ir visi trys 
labai jas išgyrė. 

Vėl plepėdama su vakarykščiu poticijum — jis buvo vardu 
Aijus Stendidijus, - Eutibidė pasakė jam, jog, rytoj jos šeiminin- 
kas ketinąs aplankyti šventyklą ir atnešti dievui gausių aukų, 
tik ji nuogąstaujanti, kad jis pabūgs išeiti iš savo slėptuvės. Jei- 
gu jis nenorėsiąs eiti pats, ji pasistengsianti, kad šią šventą mi- 
siją patikėtų jai. 

Kitą dieną ji iš tikrųjų atvedė darbinį jautį, apkrautą vynu ir 
grūdais: visa tai ji paaukojo dievui nuo savo šeimininko. 

Kokias šešias dienas vaikščiojo Eutibidė į Herkulio šven- 
tyklą; ji perprato Aijaus Stendidijaus būdą ir susiruošė pateikti 
seniui gana opų pasiūlymą. Pagaliau ji taip ir padarė. Graikė 
prisipažino žyniui esanti visai ne ta, kokia iki šiol dėjosi; ji tar- 
naujanti romėnams, ir jeigu žyniai padarytų jiems paslaugą, 
nurodydami gynybinėje sienoje tokią vietą, pro kurią būtų ga- 
lima netikėtai įsiveržti į miestą, Krasas nepašykštėtų dovanų. 

Nors ir parengtas tokiam pokalbiui, žynys apsimetė nuste- 
bęs ir tarė: 

— Vadinasi, tu... Betgi ir panašumas!.. Vadinasi, tu visai ne 
vergė ir ne etiopė?.. Tu graikė... ir eini už romėnus?.. Ir sugebėk 
man taip apsimesti!.. 

- Tai buvo tik karinė gudrybė. 

- Aš tavęs nekaltinu... Aukščiausieji dievai teisingai daro, 
kad padeda romėnams... Kas nežino jų pamaldumo!.. Herkulio 
žyniai yra už romėnus, kurie visada ištikimai garbino mūsų 
dievą ir savo miestuoste pristatė jam nuostabiausių šventyklų. 

- Tai tu padėsi Krasui? - paklausė graikė, ir jos akys suspin- 
do iš džiaugsmo. 

- Pasistengsiu... Kiek tik galėsiu... Kuo galėsiu... - atsakė po- 
ticijus. 

Jie greit susitarė. Žynys prižadėjo, nors tai ir pavojinga, įsi- 
gauti už Temesos sienų; kai Mirca vėl ateisianti į šventyklą, jis 
sugalvosiąs kokią nors nekaltą dingstį ir kartu su ja grįšiąs į 
miestą. Senis pridūrė žinąs vienintelį takelį, stačiais ir skar- 
dingais šlaitais vedantį į tokią vietą, kur sienos smarkiai ap- 
griuvusios, ir jeigu gladiatoriai jų gerai nesutvirtino, pro ten 
būtų nesunku įsiveržti į miestą. Baigdamas jis pasiūlė Eutibidei 
kiekvieną naktį ateiti į šventyklą pasiteirauti, kaip sekasi įgy- 
vendinti jų karinę gudrybę, - taip dievobaimingas žynys pa- 
vadino klastingą savo sumanymą. Ne šiandien, tai rytoj čia ga- 
linti užsukti Spartako sesuo, ir visai įmanoma, kad jau per kitą 
pasimatymą jis Eutibidei pranešiąs savo žvalgybos rezultatus. 

Už šią paslaugą Eutibidė prižadėjo atnešti žyniui dešimt ta- 
lentų iš didžiulio atlyginimo, kurio, sėkmingai viską užbaigus, 
nepagailėsiąs Krasas. 

Kitą naktį, vargais negalais nusiplovusi nuo veido tamsius 
dažus ir vėl tapusi tuo, kuo buvo, Eutibidė apsitaisė šarvais, 
nuėjo į Herkulio šventyklą ir atidavė žyniui dešimt talentų, ta- 
čiau senis dar nieko negalėjo jai pasakyti. 

Kitą naktį Eutibidė ir vėl atėjo, bet Aijaus Stendidijaus šven- 
tykloje nerado; iš kitų poticijų sužinojo, kad dieną Mirca buvo 
atnešusi Herkuliui auką ir Aijus Stendidijus kartu su ja grįžo į 
miestą. 

Kankinama baimės ir abejonių, tramdydama širdyje virpu- 
lį, tačiau neprarasdama vilties, Eutibidė visą dieną laukė šven- 
tykloje grįžtant poticijaus. Poticijus parėjo vakarop ir pranešė, 
kad apgriuvusią sieną Spartakas užtaisė; įžvalgusis karvedys 
jau seniai buvo apžiūrėjęs visas sienas ir sutvirtinęs silpnąsias 
vietas. 

Žynio pasakojimas smarkiai sugadino Eutibidei nuotaiką. Ji 
siuto ir keikė Spartako apdairumą. 

Ilgokai patylėjusi, graikė uždavė žyniui klausimą: 

— O Mirca... gladiatoriaus sesuo... kada ji ketina vėl ateiti į 
šventyklą? 

— Kad... nežinau... - neryžtingai atsakė žynys, - gal... ji at- 
eis... poryt... Kaip tik bus Antimachijų šventė Herkulio bėgimui 
su moteriškais rūbais iš Koso salos atminti; tą dieną žmonės 
neša dievui dovanų moteriškus drabužius. Mirca sakė norinti 
Herkuliui atnešti šią auką ir pasimelsti, kad tik globotų sukilu- 
sius vergus, ypač jos brolį... 

- O Jupiteri, tu teisingas!.. Ir tu, Herkuli, teisingas!.. Aukš- 
čiausieji Olimpo dievai, visi jūs teisingi! - sušuko graikė, pa- 
keldama į dangų akis, spindinčias žvėrišku džiaugsmu; su 
erinijos šypsena lūpose ir neapsakomu nerimu veide ji žodis 
po žodžio klausėsi, ką šnekėjo poticijus, paskui tarė: - Aš jam 
atkeršysiu dar baisiau, negu keršijau iki šiol. Tai bus tikras 
kruvinas kerštas! 

- Apie kokį kerštą tu kalbi? - nustebęs paklausė žynys. - Tu 
žinai, kad dievai kerštui nepritaria ir nenori jo globoti! 

- Bet jeigu kerštą pagimdo nepelnyta skriauda, jeigu žmo- 
gus trokšta atkeršyti dėl to, kad be jokios priežasties buvo įžeis- 
tas... tada ne tik pragaro, bet ir dangaus dievai kerštui pritaria 
ir jį globoja, - tarė Eutibidė, nusiimdama nuo kaklo storą aukso 
grandinę, ant kurios kabojo nedidelis kardas su brangiaisiais 
akmenimis bei safyrais nusagstyta rankena, ir padavė jį Aijui 
Stendidijui. - Argi ne taip, Stendidijau? — pridūrė ji, stebėda- 
ma, kaip žynys godžiomis akimis apžiūrinėja gautą dovaną ir 

spėlioja, kiek ji galėtų kainuoti. - Juk teisingas kerštas malonus 
netgi dangaus dievams? 

- Žinoma... be abejo... kai kerštas teisingas, o įžeidimas ne- 
pelnytas, - atsakė žynys, - tada ir Olimpo dievai... Kita vertus, 
argi kerštas nevadinamas dievų džiaugsmu? 

— Juk teisybė? - pridūrė Eutibidė. Nusiėmusi nuo galvos 
sidabrinį šalmą, papuoštą auksine gyvačiuke su didžiuliais 
rubinais akių vietoje, ji padavė jį poticijui ir pakartojo: - Juk 
teisybė? 

Žynio akys godžiai blizgėjo, žiūrint į tokias brangias dovanas. 

- Šiuos menkaverčius daiktus aš aukoju nenugalimajam 
Herkuliui, - kalbėjo ji. - Rytoj atnešiu dar dešimt talentų... ne- 
nugalimajam Herkuliui, - ji pabrėžė šiuos du žodžius, - kad 
tu, jo žynys, man padėtum atkeršyti. 

— Vardan Kastoro ir Polukso! - sušuko žynys. - Bet jeigu jis 
teisingas... aš privalau tau padėti... Prisiekiu Prozerpinos skep- 
tru! Argi aukščiausiųjų dievų žynys gali nepritarti tam, kam 
pritaria patys dievai! 

— Rytoj naktį tu turėsi čia paslėpti du drąsius ir ištikimus 
karius. 

- Čia? Šventykloje? Išniekinti dieviškojo Herkulio šventą 
buveinę? Kad gladiatoriai mane apkaltintų parsidavus romė- 
nams? Jeigu jie čia rastų tavo karius, tikrai mane pakartų, - 
žengteldamas porą žingsnių atgal, tarė žynys. 

- Tai kaipgi tu man padėsi atkeršyti? Juk tu ką tik žadėjai? - 
paklausė Eutibidė poticijų. 

- Taip... bet aš negaliu leisti, kad jie... kad Mircą jie nužudy- 
tų, kai ji ateis į mano dievo šventyklą... Juk aš žynys! Nebent... 
nebent ji patektų į nelaisvę... ir aš tau ją perduočiau.... 

Žalios Eutibidės akys niūriai sublizgo, o lūpas iškreipė nuo- 
žmi šypsena. 

- Taip, taip! - sušuko ji. - Belaisvė!.. Mano rankose... Todėl, 
kad aš... aš noriu pati ją nužudyti, jeigu Spartakas, gelbėdamas 
seserį, nepateks į mano nagus. 

- Ką tu darysi... aš neprivalau... nenoriu žinoti... svarbu, kad 
aš nesusiteršiu rankų šiuo kruvinu nusikaltimu, kad prie jo ne- 
prisidėsiu, - veidmainingai tarė poticijus. 

— Teisingai, - atsakė Eutibidė, - teisingai. Taigi rytoj naktį 


čia, šventykloje, - pridūrė ji, traukdama nuo bevardžio kairio- 
sios rankos piršto auksinį žiedą, kuriame žėrėjo stambus topa- 
zas, ir duodama jį žyniui. 

— Ne čia, ne šventykloje, - atsakė poticijus, skubiai griebda- 
mas žiedą. - Aš parodysiu ištikimiesiems tavo tarnams vietą, 
kur jie galės pasislėpti... netoli nuo čia... ąžuolų giraitėje... abi- 
pus kelio... ji lyg tyčia tam reikalui ten auga... 

- Ar ji negalės iš ten pabėgti? 

- Aš tau sakau, kad giraitė lyg tyčia pasodinta strazdams į 
tinklus vilioti... 

- Na, gerai, daryk, kaip nori... tegul nusiramina tavo, tokio 
doro žynio, dora sąžinė, - pašaipiai atsakė mergina ir tuojau 
pridūrė: - Beje, ar nėra pavojaus?.. 

— Kokio? - paklausė Aijus Stendidijus. 

- Kad iki vakaro dorybinga tavo sąžinė pabus, sujaudins 
tokio dievobaimingo žynio širdį ir iš baimės, kad gladiatoriai 
gali tave užklupti ir pakarti, duos tau patarimą mauti iš čia į 
Temesą su ginklais ir visu turtu? 

Lėtai tardama šiuos žodžius, graikė įdėmiai žiūrėjo seniui į 
akis, lyg norėdama perprasti jo tikslus ir ketinimus. 

— Ką tu sakai? - drąsiai atrėmė jos įtarinėjimus Aijus Stendi- 
dijus, nutaisęs iš tikrųjų labai doro, tik nepelnytai įžeisto žmo- 
gaus balsą. - Kas dar tau šovė į galvą? 

- Puiki mintis, padorusis, dievobaimingasis žyny. 

— Kokia mintis? 

— Nieko nesakęs savo kolegoms, kartu su manimi tu paslėpsi 
geroje vietoje šias kuklias dovanas, kurias aš paaukojau dievui; 
tada abu eisime į slėnį ir sėsime už stalo... už puikaus vaišių 
stalo... aš noriu tave pagerbti ne tik kaip dievobaimingą Herku- 
lio Olivarijaus žynį, bet ir kaip dorą žmogų bei gerą pilietį! 

- Prisiekiu dievais! - sušuko žynys neva pasipiktinęs. - Tu 
manim nepasitiki? 

- Tavim aš pasitikiu... bet man kelia nerimą gryna tavo 
sąžinė. 

- Bet... nežinau, ar aš turiu... 

— „su manim eiti? O kas gi man padės čia atnešti tuos pen- 
kiolika talentų, kuriuos esame sulygę... ar tu sakei - dešimt? 

- Penkiolika, sakiau penkiolika, - skubiai pataisė poticijus. 

- Tiek to. Jeigu ir sakei - dešimt, tai suklydai... Už savo kerš- 
tą aš dievui aukoju penkiolika talentų! Tad eime su manim, do- 
rasis Aijau Stendidijau, tu būsi šia diena patenkintas. 

Žynys, paslėpęs nuošalioje vietoje Eutibidės šalmą, kardą ir 
žiedą, nuėjo su ja į romėnų stovyklą. 

Markas Krasas dabar visiškai pasitikėjo graike ir leido jai 
laisvai vaikščioti po stovyklą ir už jos ribų vienai ar su kuo tik 
ji nori. 

Eutibidė suruošė poticijui šaunią puotą, ir aštuonetas pui- 
kaus cekubo taurių greit numalšino žynio sielvartą, kurį buvo 
sukėlęs kurtizanės nepasitikėjimas. 

Tadaji pasišaukė ištikimąjį savo Zenokratą, kažką jam šnibž- 
telėjo ir liepė eiti. 

Gerokai po vidurnakčio Eutibidė užsidėjo plieninį šalmą, 
persimetė per dešinįjį petį juostą, ant kurios kabojo nedidelis 
aštrus kardas, ir kartu su žyniu išėjo iš stovyklos. Poticijus buvo 
taip nusilesęs, ragaudamas cekubą, kad vos besilaikė ant kojų. 

Už kelių žingsnių jiems iš paskos ėjo du milžiniško ūgio 
kapadokai, apsiginklavę nuo galvos iki kojų. Tai buvo Marko 
Licinijaus Kraso vergai. 

Kol jie eis į Herkulio Olivarijaus šventyklą, žvilgtelkime 
akies krašteliu į Temesą, kur jau prieš tris dienas buvo paruoš- 
tas didelis laivynas. Spartakas tik laukė tamsios nakties, kad 
galėtų perkelti penkiolika tūkstančių gladiatorių. Paimti dau- 
giau žmonių šios iš visur surankiotos valtys neįstengė. 

Vos tik nusileido blyški saulė, kuri visą dieną slapstėsi už 
niūrių juodų debesų, vakarop taip sutirštėjusių, kad Spartakas, 
jau kelios dienos laukęs išganingos tamsos, pagaliau davė įsa- 
kymą trims legionams palikti ant jūros kranto įrengtą stovyklą 
ir sėsti į plūduriuojančius uoste laivus. Lydėti gladiatorius tra- 
kas pavedė Granikui. Davęs jam reikalingus nurodymus, liepė 
burlaiviams pakelti bures, valtims nuleisti į vandenį irklus ir 
traukti į kelionę. 

Gladiatorių flotilė tylutėliai išplaukė iš Temesos į atvirą jūrą. 

Bet tas pats sirokas, kuris, atūžęs nuo Afrikos krantų, su- 
pūtė debesis, nepaisydamas jūreivių pastangų plaukti į Siciliją, 
nunešė laivyną prie Brucijų. 

Be atvangos irkluodami, gladiatoriai vis dėlto nuplaukė 
gana toli, bet auštant vėjas ėmė pūsti dar smarkiau ir šėlstanti 
jūra grasino apversti mažus gladiatorių laivelius; patariamas 
Temesos jūreivių ir žvejų jų buvo kone kiekviename laive —bei 
jūreivystėje nusimanančių gladiatorių, Granikas liepė plaukti į 
sausumą. Penkiolika tūkstančių sukilėlių išlipo į dyką krantą 
netoli Nikoteros. Buvo nuspręsta eiti į čia pat dunksančius kal- 
nus, o pas Spartaką pranešti apie tai, kas atsitiko, Granikas iš- 
siuntė lengvą laivelį su centurionu ir dešimčia kareivių. 

Tuo tarpu abu kapadokai paskui Eutibidę ir žynį atėjo prie 
Herkulio Olivarijaus šventyklos. Iki gaidgystės jie pratūnojo 
ąžuolų giraitėje, prie kelio iš miesto į šią šventą vietą. Per pu- 
santro lanko šūvio, aukščiau giraitės, stovėjo nedidelė vilukė, 
kur buvo įsikūręs gladiatorių avanpostas, ir pro šėlstantį me- 
džių šakose vėją kapadokai kartais nugirsdavo žingsnių aidą 
bei prislopintus balsus. 

- Klausyk, Ercidanai, - savo gimtąja kalba pakuždom tarė 
vienas vergas, - šitą amazonę reikia žūtbūt paimti gyvą. 

- Taip ir padarysime, Askubari, - atsakė Ercidanas, - jei ga- 
lėsime... 

- Aš irgi sakau... jei galėsime. 

- Atvirai šnekant, jeigu ji išsitrauks kardą ar durklą, aš ją nu- 
dėsiu vienu smūgiu; jeigu mes iš čia girdime gladiatorių šnibž- 
dėjimą, tu manai, jie neišgirs tos verksnės riksmo? 

- Žinoma, išgirs, bematant prisistatys, ir tada mums galas: 
iki gladiatorių avanposto tik pora lanko šūvių, o iki mūsų sto- 
vyklos - keletas mylių. 

- Prisiekiu Jupiteriu, tavo teisybė! Man šitas reikalas pra- 
deda nepatikti. 

— O ašjau seniai apie tai galvoju. 

Ir abu kapadokai nutilo, pasinėrę į savo mintis. 

Staiga pro vėjo ūžimą aiškiai pasigirdo žingsniai; netoli nuo 
jų kažkas brovėsi pro krūmus. 

- Kas ten? - prislopintu balsu paklausė Askubaris, traukda- 
mas iš makštų kardą. 

— Kas ten? - pakartojo Ercidanas. 

- Tylėkite, - atsakė moteriškas balsas, - tai aš, Eutibidė... ap- 
žiūrinėju vietovę... nekreipkite dėmesio į tai, kas dedasi jums 
už nugaros, stebėkite kelią. 

Visa tai ji pasakė pusbalsiu, priėjusi prie kapadokų; paskui 
graikė nulindo atgal į pamiškio krūmus; netrukus abu vergai 
vėl girdėjo tik vėjo šniokštimą medžių viršūnėse. 

Askubaris ir Ercidanas tylėjo, tylėjo, pagaliau Askubaris vos 
girdimu balsu tarė: 

- Ercidanai! 

- Na? 

- Žinai, ką aš galvoju? 

- Kad reikalas rimtesnis, negu atrodė iš pradžių? 

- Taip, bet dabar suku galvą, kaip šį reikalą sutvarkyti ir iš- 
nešti sveiką kailį. 

- Būtų puiku! Ar ką nors sugalvojai? 

- Regis, taip. 

- Sakyk. 

- Kai mažoji amazonė bus nuo mūsų per dvylika ar pen- 
kiolika žingsnių, mes tylutėliai paleisime į ją porą strėlių: vie- 

ną į širdį, kitą į kaklą... Garantuoju, ji nė necyptels. Kaip tau 
atrodo? 

- Bravo, Askubari! Neblogai. 

- Ošitai pasakysime, kad ji bandė priešintis. 

- Puikiai sumanyta. 

- Taip ir padarysime? 

- Padarysime. 

— Ar tu, Ercidanai, esi tikras, kad iš dvylikos žingsnių pa- 
taikysi tiesiai į širdį? 

- Kaip mane gyvą matai. O tu tikras, kad įsodinsi jai strėlę 
į kaklą? 

— Pamatysi. 

Abu kapadokai, pastatę ausis ir paruošę lankus, įsmeigė 
akis į kelią. 

Tuo tarpu Eutibidė nerimaudama slankiojo aplinkui ir ne- 
kantriai laukė aušros, o su ja ir Mircos, einančios iš miesto į 
šventyklą. Laikas jai virto amžinybe; bene šešetą kartų ji buvo 
išėjusi iš ąžuolų giraitės, nusėlinusi kone iki pat gladiatorių 
avanposto ir vėl grįžusi atgal; galiausiai ji pastebėjo, kad visą 
naktį pūtęs sirokas ėmė rimti ir pamažu visai nutilo; žvilgtelė- 
jusi į horizonte stūksančias netolimų Apeninų viršūnes, ji pa- 
matė, kad susitvenkę ten debesys ima dažytis blyškia oranžine 
spalva, ir su palengvėjimu atsiduso: tai buvo pirmieji aušros 
ženklai. 

Kurtizanė vėl išlindo į kelią ir atsargiai ėmė slinkti prie vi- 
lukėje įsikūrusio avanposto. Bet nespėjo nueiti nė poros šimtų 
žingsnių, kai pasigirdo tylus, bet griežtas balsas: 

- Kas ten? 

Tai buvo gladiatorių patrulis; kaip įprasta kiekvienoj kariuo- 
menėj, kur gera tvarka, auštant jis išėjo išžvalgyti vietovės. Eu- 
tibidė nieko neatsakė, apsigręžė ir tyliai smuko atgal į giraitę. 
Nesulaukęs atsakymo, patrulis ėmė ją vytis. Netrukus bėglė su 
persekiotojais, lipančiais ant kulnų, pasiekė giraitės pakraštį, 
kur įtempę lankus tykojo abu kapadokai. 

- Ar girdi žingsnius? - paklausė Askubaris Ercidaną. 

- Girdžiu. 

- Būk pasiruošęs. 

- Aš pasiruošęs. 

Pirmieji aušros pragiedruliai buvo jau gerokai išsklaidę tirš- 
tą nakties tamsą, bet vergai dar negalėjo įžiūrėti bėgančio į juos 
žmogaus veido, tik matė, kad tai mažo ūgio karys. 

- Tai ji, - vos girdimu balsu tarė Askubaris draugui. 

- Taip... su šarviniais marškiniais... šalmu... tokia mažutė... 
tai moteris, be jokios abejonės. 

- Ji... ji. 

Kapadokai žaibiškai nusitaikė ir sykiu atleido lankų tem- 
ples; švilptelėjo dvi strėlės ir įsmigo — viena į baltą Eutibidės 
kaklą, o kita, pramušusi sidabrinius šarvus, į krūtinę. 

Nuaidėjo pratisas, spigus, širdį veriantis riksmas. Askubaris 
ir Ercidanas tuoj išgirdo bėgančių į jų pusę žmonių žingsnius ir 
griausmingą balsą: „Prie ginklų!“ 

Kapadokai šoko bėgti romėnų stovyklos link, o dekanui ir 
keturiems legionieriams kelią užtvėrė parkritusi Eutibidė, kuri 
gulėjo ant kelio iš žaizdų plūstančio kraujo klane; kraujas ypač 
tryško iš miego arterijos - ją buvo prakirtusi Askubario strėlė. 

Graikė garsiai kriokavo ir vaitojo, bet negalėjo ištarti nė 
žodžio. 

Gladiatoriai pasilenkė ir, keldami nuo žemės parkritusią 
Eutibidę, vienas per kitą ėmė klausinėti, kas ji tokia ir kaip bu- 
vusi sužeista. 

Tuo tarpu visai išaušo. Gladiatoriai nunešė Eutibidę į pakelę 
ir ten paguldė, atrėmę nugara į ąžuolo kamieną. Kai nuvožė jai | 
nuo galvos šalmą ir pamatė ant mirštančiosios pečių išsisklei- 
dusius tankius rudus plaukus, visi vienu balsu šūktelėjo: 

— Moteris! 

Gladiatoriai pasilenkė, atidžiai žiūrėdami į papilkėjusį, jau 
mirties paženklintą veidą, ją atpažino ir visi kaip vienas su- 
šuko: 

- Eutibidė!.. 
Tuo metu prie ąžuolo atskubėjo dar vienas gladiatorių ma- 


nipulas ir apspito sužeistąją. 

- Jeigu ji sužeista, vadinasi, kas nors turėjo ją sužeisti, - tarė 
centurionas, vadovavęs manipului. - Tegu penkiasdešimt žmo- 
nių kuo skubiausiai bėga ieškoti žudikų, jie negali būti toli. 

Penkiasdešimt gladiatorių nubėgo Herkulio Olivarijaus 
šventyklos link. 

Kiti apsupo mirštančiąją. Jos šarvai buvo raudoni nuo krau- 
jo, kuris vis dar plūdo iš kaklo. Paniurę gladiatoriai tyliai stebė- 
jo, kaip kankinasi agonijoje moteris, pridariusi jiems tiek daug 
nelaimių. Kurtizanės veidas pamėlo, ji visą laiką blaškėsi, glau- 
dė galvą tai prie vieno, tai prie kito peties, kraupiai dejavo ir 
vis kėlė į viršų rankas, lyg norėdama pasičiupinėti kaklą, bet 
rankos bejėgiškai krito žemyn ir graikė tik žiopčiojo, tarytum 
norėdama ką pasakyti. 

- Eutibidė! Prakeikta išdavikė! — po ilgos tylos piktai sušuko 
centurionas. 

- Ką tu čia veikei tokiu metu? Kas tave sužeidė? Nieko ne- 
suprantu... Bet iš to, kas atsitiko, spėju, kad būsi sumaniusi ką 
nors siaubinga... vėl kokią nors išdavystę, kurios auka šįsyk 
kažkodėl tapai tu pati. 

Iš pamėlusių Eutibidės lūpų išsiveržė dar kraupesnė dejonė. 
Ji rankomis davė gladiatoriams ženklą pasitraukti į šalį. 

— Ne! - suriko centurionas, pakeldamas kumštį. - Per tavo 
išdavystę žuvo keturiasdešimt tūkstančių mūsų brolių... mes to 
neužmiršome, ir mūsų pareiga tavo agoniją padaryti dar baises- 
nę, kad bent tuo nuramintume keršto šaukiančius jų šešėlius. 

Eutibidė nuleido ant krūtinės galvą, ir jeigu ne sunkus vai- 
tojimas, būtum galėjęs pamanyti, kad ji mirė. 

Kaip tik šiuo metu grįžo uždusę gladiatoriai, išsiųsti vytis 
kapadokų. Jie atsivedė Ercidaną, kuris, sužeistas strėle į šlau- 
nį, parkrito ir buvo paimtas į nelaisvę; Askubariui pavyko iš- 
nešti kailį. 


549 


Kapadokas papasakojo, ką žinojo, ir gladiatoriams viskas 
paaiškėjo. 

- Kas atsitiko? - pasigirdo moters balsas. 

Tai buvo Mirca. Apsitaisiusi šarvais, ji ėjo, Cetulės lydima, į 
Herkulio šventyklą. 

- Strėlės, kurias prakeiktoji Eutibidė buvo paruošusi tau, įsi- 
kišus kažkokiam dievui, matyt, Herkuliui, pervėrė ją pačią, - at- 
sakė centurionas, praleisdamas Mircą į gladiatorių rato vidurį. 

Išgirdusi Mircos balsą, Eutibidė pakėlė galvą ir įsmeigė jai 
į akis jau gęstantį, kupiną neapykantos ir nevilties žvilgsnį; 
jos lūpos persikreipė, rodės, ji norėjo kažką pasakyti; išskėtusi 
pirštus, kurtizanė ištiesė į Spartako seserį rankas, iš paskutinių 
jėgų davėsi visu kūnu į priekį, sudejavo, užmerkė akis ir krito 
aukštielninka ant žemės, atsitrenkdama bejėgiškai nusvirusia 
galva į medžio kamieną. Ji buvo nebegyva. 

—- Sakoma, nekask kitam duobės, nes pats įkrisi! - sušuko 
centurionas, ir gladiatorių būrys kartu su Mirca bei Cetule ty- 
liai pasitraukė nuo baisiojo lavono. 


XXII skyrius 


PASKUTINIAI MŪŠIAI. PRALAIMĖJIMAS 
PRIE BRADANO. MIRTIES IDILIJA 


Tuo metu, kai Eutibidė, gavusi deramą atpildą už savo pik- 
tadarybes, Mircos akyse leido paskutinį kvapą šalia kelio iš 
Temesos į Herkulio Olivarijaus šventyklą, uostan su žiniomis 
Spartakui atplaukė Graniko siųstas laivelis. 

Trakas labai nustebo, sužinojęs apie priverstinį Graniko išsi- 
kėlimą į krantą prie Brucijų. Jis ilgai galvojo, pagaliau atsigręžė 
į Artoriksą ir tarė: 

- Ką gi... jei Granikas su penkiolika tūkstančių vyrų yra prie 
Nikoteros... belieka ten perkelti jūra visą mūsų armiją ir su dar 
didesne energija kariauti toliau. 

Jis pasiuntė valtį atgal, įsakęs laivynui grįžti kitą naktį į Te- 
mesą. 

Per savaitę Spartakas naktimis perkėlė visą savo armiją į Ni- 
koterą; kiekvieną naktį, išskyrus paskutinę, kai jis su kavalerija 
išplaukė pats, keturi legionai švaistėsi už miesto sienų, norė- 
dami nukreipti romėnų dėmesį ir juos įtikinti, kad gladiatoriai 
nesiruošia niekur trauktis iš Temesos. 

Kai tik laivynas, su kuriuo išplaukė Spartakas, Mamilijus ir 
kavalerija, nutolo per kelias mylias nuo kranto, Temesos gy- 
ventojai nuskubėjo pas Krasą ir viską jam apsakė. 

Romėnų vadas įsiuto. Jis ėmė plūsti temesiečius, kad šie iš 
bailumo nesugebėję duoti jam žinios apie gladiatorių bėgimą; 
dabar, kai Spartakas ištrūko iš apsiausties, karas dar smarkiau 
įsiliepsnosiąs, o jis laikęs jį beveik baigtu, taip ir Romai pra- 
nešęs. 

Uždėjęs Temesos gyventojams didelę baudą už bailumą, 
kitą dieną jis įsakė kariuomenei palikti stovyklą ir nuvedė le- 
gionierius į Nikoterą. 

Bet Spartakas, vos spėjęs atvykti į Nikoterą, tą pačią dieną 
auštant su visais savo legionais vėl išžygiavo ir sustojo tik po 
dvidešimties valandų prie Scilos, kur įsirengė stovyklą. 

Kitą dieną jis išėjo į Regijų, pakeliui kviesdamas prie ginklo 
visus vergus, ir užėmęs puikias pozicijas, įsakė gladiatoriams 
jas sutvirtinti. Tris dienas ir tris naktis jo vyrai kasė griovius, 
tvėrė baslių tvorą; atėjęs Krasas pamatė, kad gladiatorių sto- 
vyklos jis neįveiks. 

Tada romėnų vadas nusprendė arba išvilioti Spartaką į at- 
virą lauką, arba paimti jį badu. Tam tikslui jis pradėjo mūryti 
grandiozinį, tikrai romėnišką statinį. Jeigu ne Plutarchas, Api- 
anas ir Floras, kurie lyg susitarę vienodai jį aprašė, sunku būtų 
patikėti, kad Krasas ėmėsi šio darbo. 

„Ten atėjo Krasas, ir pati gamta jam pasakė, ką reikia dary- 
ti, - rašo Plutarchas „Marko Kraso gyvenime“. - Jis nusprendė 
sąsmauką pertverti siena, siekdamas dvejopo tikslo: apsaugoti 

savo kareivius nuo dykinėjimo, o priešą numarinti badu. Dide- 
lis ir sunkus tai buvo darbas, bet Krasas, nors kiti į tai žiūrėjo 
skeptiškai, baigė jį per labai trumpą laiką. Skersai sąsmauką, 
nuo vienos jūros ligi kitos jis iškasė griovį, trijų šimtų stadijų 
ilgio, penkiolikos žingsnių pločio ir penkiolikos gylio, o palei jį 
sumūrijo nepaprastai aukštą ir tvirtą sieną.“ 

Kol šimtas tūkstančių Kraso romėnų su neapsakomu uolu- 
mu dirbo šį titanišką darbą, Spartakas mokė karo meno dar du 
legionus - vienuolika tūkstančių vergų, atbėgusių pas jį Bru- 
cijuose; kartu jis galvojo, kaip ištrūkti iš šių spąstų ir vėl nu- 
šluostyti Krasui nosį. 

- Sakyk, Spartakai, - paklausė traką jo numylėtinis Artorik- 
sas dvidešimtą dieną nuo romėnų darbų pradžios, - argi tu ne- 
matai, kad romėnai uždarė mus į spąstus? 

- Tu taip manai? 

— Aš matau, kad jie jau baigė mūryti sieną, ir turiu pagrindo 
taip manyti. 

- Ir ant Vezuvijaus vargšas Klodijus Glabras tikėjosi pagauti 
mane į spąstus. 

- Bet po dešimties dienų neturėsime ko valgyti. 

— Kas? 

- Mes. 

— Kur? 

- Čia. 

— Mielas mano Artoriksai, o kas tau sakė, kad po dešimties 
dienų mes vis dar būsime čia? 

Artoriksas nuleido galvą ir nutilo, susigėdęs, kad drįso duo- 
ti patarimą tokiam išmintingam karo vadui. Spartakas, maty- 
damas taip išraudusį jaunuolį, susijaudinęs meiliai patapšnojo 
jam per petį ir tarė: 

- Tu gerai padarei, Artoriksai, įspėdamas mane dėl maisto 
atsargų, bet gali nebūgštauti, aš jau sugalvojau, ką daryti; įsi- 
vaizduoju, kaip išsižios Krasas, pamatęs, kad už baisiosios jo 
sienos nieko nėra. 

- Šiaip ar taip, reikia pripažinti, kad tas Krasas — prityręs 
karvedys. 

- Labiausiai prityręs iš visų, kurie per šiuos trejus metus su 
mumis kariavo, - atsakė Spartakas ir patylėjęs pridūrė: - Bet 
mūsų jis dar nenugalėjo. 

- Ir nenugalės, kol tu būsi gyvas. 

- Artoriksai, aš tik žmogus! 

— Ne, ne, tu - mūsų idealas, mūsų vėliava, mūsų galybė! Tu 
įkūniji mūsų šūkį: „Šalin priespaudą, laimė vargšams, laisvė 
vergams!“ Tu toks kilnus ir didis, kad skleidi šviesą, kuri pa- 
vergia pačius nepaklusniausius, apšviečia juos, įkvepia ir trau- 
kia prie tavęs; visi tavimi gėrisi, tave vertina ir gerbia kaip iš- 
mintingą ir šaunų karo vadą. Kol tu gyvas, jie visada vykdys 
tavo valią, eis paskui tave, kaip ėjo ligi šiol, jeigu liepsi — jie 
padarys viską, nors tai būtų neįmanoma. Kol tu gyvas, jie žy- 
giuos po trisdešimt mylių per dieną, kęs nepriteklius ir alkį, 
kausis kaip liūtai; bet jeigu tu, neduok dieve, žūtum, kartu su 
tavimi žūtų mūsų vėliava ir per dvidešimt dienų mes būtume 
sunaikinti... O, tesaugo tave dievai ilgus metus, tik su tavim 
laimėsime pergalę! 

- Tu tiki mūsų pergale? - paklausė Spartakas, palingavęs 
galva ir liūdnai nusišypsojęs. 

— O kodėl gi mes negalime nugalėti? 

— Todėl, kad iš dešimties milijonų vergų, velkančių jungą 
visoje Italijoje, neatsiras nė šimto tūkstančių, kurie atbėgtų pas 
mus su ginklu rankoje; todėl, kad mūsų idėjos nesurado atgar- 
sio tarp engiamųjų, nesušildė jų širdžių; todėl, kad Romos des- 
potizmas dar ne visai išvedė iš kantrybės pavergtas tautas; to- 
dėl, kad Roma dar per daug stipri, o mes per daug silpni... štai 
kodėl negalime nugalėti ir nenugalėsime. Laimėti yra vilties tik 
už Italijos ribų; čia mums lemta žūti, čia mes ir žūsime. 

Jis patylėjo ir giliai atsidusęs pridūrė: 

- Tegul bent kraujas, pralietas už šį šventą reikalą, bus kil- 
nus pavyzdys mūsų palikuonims! 

Jam tariant šiuos žodžius, priėjo centurionas ir pranešė, kad 
trys tūkstančiai dalmatų ir ilyrų laidyklininkų iš romėnų sto- 
vyklos atbėgo prie pretorijaus vartų ir labai prašosi priimami į 
gladiatorių eiles. 

Spartakas susimąstė ir ne iš karto atsakė į bėglių prašymą: 
gal jis abejojo jų nuoširdumu, o gal nenorėjo duoti blogo pa- 
vyzdžio kareiviams, pagerbdamas dezertyrus už tariamą jų 
šaunumą; trakas nuėjo prie stovyklos vartų ir pasakė jiems, 
kad kareiviui nedera palikti savo vėliavų; doras karo vadas ne- 
turi skatinti dezertyravimo ir tuo labiau priimti bėglių iš priešo 
stovyklos į savo kariuomenės eiles. Argi begali būti blogesnis 
pavyzdys kareiviams, kai į jų tarpą kaip lygūs priimami žmo- 
nės, sulaužę priesaiką ir išdavę vėliavas? 

Ir jis jų nepriėmė. 

Prabėgus savaitei po šių įvykių, vakarėjant, dekanai ir cen- 
turionai apėjo gladiatorių palapines. Jie perdavė Spartako įsa- 
kymą nelaukiant trimitų signalo kuo tyliausiai išardyti pala- 
pines. 

Raiteliams vyriausiasis vadas įsakė pasiėmus kirvius joti į 
artimiausią mišką, prikirsti medžių ir naktį atgabenti jų kamie- 
nus į stovyklą. 

Pirmojo deglo valandą Spartakas liepė užkurti stovykloje 
didelius laužus ir naudodamasis blogu oru - jau dvi dienos są- 
siauryje ir apylinkėse be perstogės snigo ir lijo, - juodžiausioje 
tamsoje, kaukiant vėjui, tylutėliai patraukė prie Kraso griovio, 
į tą vietą, kur dar nebuvo pastatyta siena. Trakas įsakė užversti 
griovį medžių kamienais, kuriuos buvo atgabenę raiteliai, o ant 
kamienų šeši tūkstančiai gladiatorių užmetė tiek pat iš anksto 
paruoštų maišų su žeme. Taip buvo užlyginta gana ilga griovio 
atkarpa, ir gladiatorių legionai tyliai perėjo į kitą pusę: jiems 
buvo įsakyta be poilsio žygiuoti tiesiai į Kauloną, nepaisant nei 
lietaus, nei sniego. 

Spartakas su kavalerija pasislėpė miške netoli priešo stovyk- 
los ir kitą dieną apie vidurdienį užpuolė du Kraso legionus, 

vykstančius į aplinkines gyvenvietes maisto; per kokį pusva- 
landį jie išžudė daugiau kaip keturis tūkstančius romėnų. 

Romėnai žado neteko pamatę, kad tas, kurį jie dar tik vakar 
vakare, rodės, buvo uždarę tarp jūros ir sienos, grasina jiems iš 
užnugario. Kol jie, griebę ginklus, atbėgo savo legionams į pa- 
galbą, trakas su kavalerija jau dūmė į Kauloną. 

— Ot.. Prisiekiu visais pragaro dievais! - sušuko Markas Kra- 
sas, daužydamas sau galvą kumščiais. - Kas gi čia dabar?.. Jau, 
rodos, turiu jį savo rankose, o jis ištrūksta; jau, rodos, jį sumu- 
šiau, o jis, surinkęs naują kariuomenę, dar aršiau mane puo- 
la; aš pranešu senatui, kad karas jau baigiasi, 0 karas liepsnoja 
dar smarkiau!.. Aukščiausieji dievai! Tai ne žmogus, o piktoji 
dvasia! Vampyras, ištroškęs kraujo! Nepasotinamas vilkolakis, 


ryjantis žmonių lavonus! 

- Ne, jis tiesiog didis karo vadas, - atsakė jaunasis Katonas, 
kuris dėl drausmingumo, ištvermės ir šaunumo buvo paskirtas 
Kraso kontubernaliu. 

Įtūžęs Krasas šnairai žvilgtelėjo į bebaimį jaunuolį ir buvo 
rūsčiai jam beatkertąs, tačiau pamažu nusiramino ir tarė įpra- 
stu, nors dar virpančiu iš pykčio balsu: 

— Manau, tavo teisybė, drąsusis jaunuoli. 

- Jeigu tu vadini drąsa įprotį sakyti tiesą, tai nei Persėjas, nei 
Jasonas, nei Diomedas, nei joks kitas žmogus pasauly nebuvo 
už mane drąsesnis, - išdidžiai atsakė Katonas. 

Krasas nutilo, tylėjo ir Skrofa, Kvintas, Mumijus bei kiti va- 
dai. Visi stovėjo sutrikę, apie kažką liūdnai mąstydami. Pir- 
masis tylą nutraukė Krasas; jis prabilo, lyg garsiai tęsdamas 
savo mintį: 

— Mes galime jį persekioti, bet užklupti jo mums nepavyks: 
jis lekia kaip kurtas ar elnias, bet ne kaip žmogus!.. O jeigu jis 
dabar puls Romą? Aštuoniasdešimt tūkstančių karių! O aukš- 
tieji dievai! Iš tikrųjų!.. Romai gresia didelis pavojus... Kaip jį 
nukreipti? Ką daryti? 

Visi tylėjo, tik atsakydami į vyriausiojo vado klausimus iš- 
reiškė tuos pačius nuogąstavimus kaip ir jis. 

Visų nuomonė buvo vieninga: Krasas turįs parašyti sena- 
tui, kad karas tapęs dar žiauresnis ir atkaklesnis; norint grei- 
čiau jį užbaigti, būtina, be Kraso kariuomenės, pasiųsti prieš 
gladiatorius dar ir Gnėjaus Pompėjaus legionus, neseniai lai- 
mėjusius pergalę Ispanijoje ir grįžusius į Romą, taip pat Liuci- 
jaus Licinijaus Lukulo armiją, grįžtančią namo po karo prieš 
Mitridatą; jei trys armijos po šimtą tūkstančių žmonių, vado- 
vaujamos pačių geriausių respublikos vadų, apsuptų Spartaką 
iš trijų pusių, gėdingas karas su gladiatoriais būtų baigtas per 
keletą dienų. 

Nors Krasui buvo labai nemalonu rašyti tokį pranešimą, vis 
dėlto jis pasiuntė į Romą žygūnus ir palikęs stovyklą su visa 
kariuomene išžygiavo Spartako pėdomis. 

Tuo tarpu trakas nusprendė eiti kalnais ir iš Kaulono per 
Scilacijų ilgais žygiais traukti į Neokastro ir Poleokastro kal- 
nynus. 

Bet po penkių dienų, kai Spartako kariuomenė atėjo prie 
Poleokastro, Gajus Kanicijus, kuris negalėjo, beje, ir nenorėjo 
keisti atkaklaus būdo, pakėlė triukšmą, šaukdamas, kad pirma 
reikia sumušti Krasą, o paskui žygiuoti į Romą. Nekreipdamas 
dėmesio nei į Spartako grasinimus, nei į prašymus, jis su Kastu 
ir penkiais legionais paliko gladiatorių stovyklą ir sustojo nuo 
jos už kokių dešimties mylių. 

Spartakas nusiuntė pas maištininkus Graniką ir Artoriksą, 
bet jiems buvo atsakyta, girdi, čia esanti labai patogi pozicija, 
taigi jie lauksią Kraso ir jį sumušią. 

Nors ir įskaudintas neprotingo šių legionų elgesio, Sparta- 
kas vis dėlto nesiryžo palikti jų likimo valiai: maištininkams 
grėsė neišvengiama pražūtis. Trakas nusprendė palaukti sto- 
vykloje, vildamasis, kad neklaužados susiprotės ir grįš atgal, 
dėl to niekais nuėjo taip sunkiai laimėtas laikas, svarbiausias jo 
sąjungininkas mūšiuose prieš romėnus. 

Taigi gladiatoriai stovėjo vietoje, tuo tarpu Krasas žygiavo, 
negailėdamas savo kareivių; ketvirtą dieną jis pasiekė Poleo- 
kastro aukštumas, kur jo laukė Gajaus Kanicijaus legionai, ir 
nedelsdamas juos užpuolė. Narsiai kovėsi trisdešimt tūkstan- 
čių Gajaus Kanicijaus ir Kasto vyrų, bet jeigu ne Spartakas, 
laiku atskubėjęs į pagalbą, romėnai juos neišvengiamai būtų 
išžudę. 

Pasirodžius trakui, įsiliepsnojo dar žiauresnis mūšis, ir tik 
naktis išskyrė kovotojus, abi pusės neužleido viena kitai nė pė- 
dos žemės. Dvylika tūkstančių gladiatorių ir dešimt tūkstančių 
romėnų padėjo galvas šiame mūšyje. 

Tą pačią naktį Spartakas, kuris turėjo mažiau kariuomenės 
negu priešas, paliko stovyklą ir įkalbėjęs neklaužadas žygiuoti 
kartu, patraukė į Bizinianą; Krasas sekė iš paskos, bet pulti 
nedrįso. 

Spartakas įsitvirtino ant aukšto stataus kalno ir nusprendė 
ten luktelėti; Kanicijų ir Kastą jis įtikinėjo eiti su juo išvien ir kol 
kas vengti mūšio su Krasu, kurį reikia užpulti patogiu metu, 
pirma nuvarginus žygiais ir manevrais. 

Spartako kalba, rodos, šiek tiek nuramino Kastą ir Kanicijų; 
jie nebuvo nusistatę prieš traką - priešingai, jį gerbė ir juo žavė- 
josi, bet nei vienas, nei antras negalėjo pakęsti drausmės apy- 
nasrio ir į nieką neatsižvelgdami troško tik susikibti su priešu. 

Tris dienas Spartakas išbuvo stovykloje ant kalno prie Bi- 
ziniano; paskui ketvirtą naktį, šėlstant uraganui, šniokščiant 
lietui ir dundant griaustiniui, akinami žaibų blyksnių, gladia- 
toriai nusileido stačiais takeliais, paspruko nuo Kraso ir greitu 
maršu nužygiavo Klaramonto link. 

Krasas pavijo gladiatorius po aštuonių dienų ir vėl apsiautė 
Spartaką, įsirengusį stovyklą ant kalno; Kastas su Kanicijum 
dar kartą atsiskyrė nuo trako ir su abiem legionais sustojo per 
šešias mylias nuo jo užimtų pozicijų. 

Dvi dienas Krasas tyrinėjo vietovę ir priešo pozicijas, paskui 
naktį įsakė vienam savo legionui užimti kalvą, apaugusią me- 

džiais bei krūmais, pasislėpti ten ir smogti Kastui ir Kanicijui 
iš užnugario, kai Skrofa su trimis legionais puls juos iš priekio. 
Krasas tikėjosi sunaikinti tuos dvylika tūkstančių gladiatorių 
per vieną valandą, trakui dar nespėjus ateiti jiems į pagalbą, 
tada pulti patį Spartaką, kuriam po Poleokastro mūšio buvo 
likę septyniasdešimt tūkstančių karių, o sutriuškinus Kasto bei 
Kanicijaus legionus, liktų ne daugiau kaip penkiasdešimt aš- 
tuoni tūkstančiai; Krasas manė su devyniasdešimties tūkstan- 
čių vyrų armija lengvai apsupsiąs ir sunaikinsiąs gladiatorių 
kariuomenę. 

Livijus Mamerkas, išsiųsto į pasalą legiono vadas, taip atsar- 
giai nuvedė savo kareivius į nurodytą kalvą, jog Kastas ir Kani- 
cijus nieko nepastebėjo. Nuogąstaudamas, kad blizgantys sau- 
lėje ginklai jų neišduotų, Mamerkas liepė kareiviams šalmus ir 
šarvus užmaskuoti medžių šakomis. Taip ir buvo padaryta. 

Mamerkas neramiai laukė nakties ir ryto, kada jis turės pulti 
priešą iš užnugario. Bet lyg tyčia dievobaimingi apylinkių gy- 
ventojai šios kalvos papėdėje buvo pastatę nedidelę šventyklą 
aukščiausiajam Jupiteriui. Nors pastaruoju metu šventyklėlės 
niekas nelankė, tačiau Mirca, apie ją sužinojusi, nusprendė čia 
atnešti dievų tėvui auką. Mirca nepaprastai mylėjo brolį ir nuo- 
lat dėl jo baiminosi; kadangi buvo labai religinga, niekada ne- 
praleisdavo progos atnešti dievams auką, melsdama Spartakui 
malonių. 

Tą dieną, pasinaudojusi patogia proga, Mirca su ištikimąja 
Cetule nuėjo į Jupiterio šventyklėlę, vedina baltu ožiuku, kurį 
ketino paaukoti ant apleisto aukščiausiojo dievo aukuro. 

Prisiartinusi prie šventyklos, Mirca pamatė ant kalvos vir- 
šūnės romėnų kareivius. Vieni tupėjo, kiti gulėjo išsitiesę žolė- 
je; pasak Plutarcho, „juos aptiko dvi moterys, atėjusios prašyti 
dievų malonių priešui“. Nors ir labai išsigando Mirca, bet šir- 
dyje apsidžiaugė čia atėjusi: mintis atnešti į šią šventyklą auką 
Jupiteriui, jos manymu, buvo neabejotinas dievų globos žen- 
klas; ji tylutėliai pasuko atgal ir, greitai perbėgusi slėnį, nusku- 

bėjo į Kanicijaus ir Kasto stovyklą, norėdama juos įspėti apie 
pasalą; paskui, etiopės lydima, nubėgo pranešti Spartakui. 

Kokią valandą prieš vidurdienį Gajus Kanicijus įsakė dviem 
su juo buvusiems legionams palikti stovyklą, ir jie kaip viesu- 
las užgriuvo romėnus. Mamerkas narsiai sutiko netikėtai už- 
puolusį priešą ir skubiai išsiuntė pas Krasą kontubernalį pra- 
šyti pagalbos. 

Romėnų vadas nedelsdamas pasiuntė du legionus, tiek pat 
į pagalbą saviškiams pasiuntė ir Spartakas; šis palyginti nedi- 
delis susirėmimas užtruko keletą valandų ir pavirto kruvino- 
mis kautynėmis, kai į mūšio vietą beveik vienu metu atskubė- 
jo Spartakas ir Markas Krasas su visais legionais: įsiliepsnojo 
kova, žiaurumu pralenkusi visas anksčiau buvusias. 

Tiek gladiatoriai, tiek romėnai grūmėsi su neregėtu įniršiu, 
ir tik nakties tamsa išskyrė abi puses. 

Vienuolika su viršum tūkstančių romėnų ir dvylika tūks- 
tančių trys šimtai gladiatorių padėjo galvas šiame mūšyje; nar- 
siųjų mirtimi žuvo ir trys legionų vadai: Kanicijus, Kastas ir 
Induciomaras. 

Keturios valandos po kautynių Spartakas, surinkęs sa- 
vo kariuomenę, skubiai pasitraukė. Takeliais, per miškingus 
skardžius ir stačias pakriaušes, jis vedė savo žmones į Petelino 
kalnus. 

Krasas, likęs kautynių lauko šeimininku, liepė sudeginti ro- 
mėnų lavonus; jis ir visa jo kariuomenė labai stebėjosi pamatę, 
kad iš dvylikos tūkstančių trijų šimtų šiame mūšyje kritusių 
gladiatorių tik du buvo nudurti į nugarą, kiti žuvo kovodami 
akis į akį su priešu. 

Po šių kautynių, kai Spartako kariuomenė pasislėpė kalnuo- 
se, Krasas ėmė gailėtis parašęs senatui ir paprašęs Pompėjaus 
ir Lukulo pagalbos, nes gladiatorių jėgas iš tikrųjų buvo iš- 
sekinęs jis, o pergalės laurai gali atitekti varžovams. Todėl jis 
nusprendė pribaigti sukilėlius anksčiau, negu grįš į Italiją Lu- 
kulas arba išžygiuos į Lukaniją Pompėjus, jau grįžęs su savo 

kariuomene į Romą. Pavedęs šešiasdešimt tūkstančių žmonių 
kvestoriui Skrofai, Krasas liepė be atvangos lipti Spartakui ant 
kulnų, neduoti jam nei poilsio, nei ramybės, o pats su likusia 
kariuomene (apie dvidešimt tūkstančių legionierių), su visa 
manta ir gurguole, žygiuodamas dieną ir naktį, patraukė į Tu- 
rijus, o iš ten į Potenciją, visur siuntinėdamas savo įgaliotinius 
ir tribūnus rinkti kareivių; kiekvienam, kuris stos į jo armiją, 
žadėjo didelį atlyginimą. 

Tuo tarpu Spartakas, padaręs lankstą, iš Klaramonto nu- 
žygiavo į Neokastrą, iš ten į Tanagrą, o iš Tanagro vėl į Kla- 
ramontą, norėdamas išvarginti Kraso kariuomenę, kuri - jis 
tuo neabejojo - lipo jam ant kulnų. Trakui į galvą neatėjo, kad 
romėnams vadovauja tiktai Skrofa. Spartakas norėjo nuvilioti 
Krasą į tokią vietą, kur kiekybinis jo armijos pranašumas ne- 
daug tereikštų, ir tik tada stoti su juo į mūšį. 

Skrofa visaip vargino besitraukiantį Spartaką, puldinėjo 
gladiatorių ariergardą, pasiekdamas kai kurių laimėjimų; daž- 
nai jis paimdavo į nelaisvę ištisus sukilėlių manipulus, kuriuos 
paskui iškarstydavo ant pakelės medžių. 

Iš Klaramonto Spartakas kalnų šlaitais nužygiavo į Heraklėją. 

Bet pasiekęs Kazuento upę, jis suprato, kad persikelti į kitą 
krantą neįmanoma: nuo neseniai praūžusių liūčių upė buvo 
smarkiai patvinusi; čia gladiatorius pavijo romėnų kavalerija ir 
užpuolė jų kolonos uodegą. 

Spartakas įnirto; išrikiavęs savo legionus, jiems pasakė, kad 
šį mūšį reikia žūtbūt laimėti, antraip visų laukiąs galas: trauk- 
tis nebėra kur. Ir gladiatoriai kaip viesulas užgriuvo romėnus. 

Tartum įsiutę žvėrys gladiatoriai puolė romėnus, per dvi va- 
landas juos sumušė ir puolė skersti bėgančius iš mūšio lauko. 

Veltui Kvintas mėgino sustabdyti savo karius, bergždžiai 
stengėsi juos sulaikyti Skrofa: jį patį, sužeistą į šlaunį ir veidą, 
kavalerijos būrys vos ne vos išgelbėjo nuo siautėjančių priešų. 

Romėnų nuostoliai buvo didžiuliai: mūšyje prie Kazuento 
jų Žuvo daugiau kaip dešimt tūkstančių, o gladiatorių tik aš- 


560 


tuoni tūkstančiai čia padėjo galvas. Romėnų kareivius apėmė 
tokia panika, kad jie, skubiai perplaukę Akrio upę, kurios ban- 
gose daugelis nuskendo, bėgo nesustodami, kol pasislėpė už 
Turijų sienų. 

Nesunku įsivaizduoti, kaip ši pergalė pakėlė gladiatorių ūpą. 
Jie taip ėmė pasitikėti savo jėgomis, kad nusiuntė pas Spartaką 
dekanus ir centurionus, prašydami vėl vesti juos prieš romė- 
nus ir žadėdami išžudyti visus priešus. Tačiau trakas nemanė 
galįs vėl pulti Krasą, kuris netgi po šios pergalės vis dar buvo 
už jį stipresnis; kita vertus, Spartakas gavo žinių, kad romėnų 
vadas telkia naujus legionus. 

Išgirdęs apie Skrofos pralaimėjimą, Krasas su trisdešimt 
aštuoniais tūkstančiais žmonių — tiek kariuomenės jis turėjo 
kartu su naujais paskubom surinktais legionais - iš Potencijos 
išžygiavo į Turijus. Griežtai išbaręs Skrofos kareivius, jis pri- 
siekė vėl panaudoti decimaciją, jeigu jie dar kartą pabėgtų iš 
mūšio lauko. 

Praleidęs Turijuose keletą dienų ir patvarkęs sumuštus prie 
Kazuento legionus, Krasas vėl išžygiavo Spartako pėdomis — 
jo žvalgai tvirtino, kad trakas įsirengė stovyklą prie Bradano 
upės, netoli Silvijaus. 

Po Kazuento kautynių prabėgo dvidešimt dienų. Vieną va- 
karą, kai liūdnas ir susimąstęs Spartakas vaikštinėjo keliu nuo 
pretorijaus ligi kvestorijaus savo stovykloje ant aukšto Bradano 
upės kranto, jam buvo pranešta, kad iš Romos atjojo trys per- 
sirengę gladiatoriai ir sakosi turį perduoti vyriausiajam vadui 
svarbų laišką. 

Spartakas skubiai nuėjo į savo palapinę ir priėmė atvykė- 
lius; jie įteikė susuktą į ritinėlį papirusą ir pridūrė, kad šį laišką 
jiems pavedusi atgabenti Valerija Mesala. 

Smarkiai išblyškęs, Spartakas paėmė laišką ir prispaudė 
ranką prie širdies, lyg norėdamas sulaikyti jos plakimą. Atlei- 
dęs gladiatorius ir liepęs juos pavalgydinti, jis išvyniojo papi- 
rusą ir štai ką perskaitė: 

Nenugalimajam ir narsiajam Spartakui šlovės ir sveikatos linki 
Valerija Mesala. 


Mylimasis mano Spartakai, žiaurus likimas ir nepalankūs dievai 
nepanorėjo globoti didžio tavo reikalo, kuriam atidavei visus kilnios 
širdies lobius. Dėl tavo nežmoniško narsumo, išminties ir dorumo 
pergalė trejus metus lydi jūsų laisvės vėliavas, tačiau netgi tu esi be- 
jėgis įveikti piktą likimą ir Romos galybę: iš Azijos atšauktas ir bus 
pasiųstas prieš tave Lukulas, o dabar, man rašant šį laišką, Pompėjus 
Didysis, Ispanijos nugalėtojas, su visa savo kariuomene žygiuoja iš 
Romos į Samnijų. Nusilenk, Spartakai, nusilenk ir išsaugok savo gy- 
vybę dėl mano meilės, karštos, didelės ir amžinos mano meilės; saugok 
save dėl mažytės mūsų Postumijos: juk ji liks našlaitė ir niekada ne- 
patirs tėviškų tavo elamonių, jeigu nenutrauksi šio karo, dabar jau 
tapusio beviltišku. 

Moteris, kurią myli Spartakas, neprivalo ir negali jam patarti 
niekšiškai elgtis. Tačiau po to, kai tu privertei drebėti Romą, kai iš- 
tisus trejus metus sėjai baimę visoje Italijoje, po to, kai tavo vardą 
apgaubė šlovė, o nuostabių pergalių laurai papuošė tavo galvą, tu 
sudėtum ginklus ne iš baimės - tiesiog nusileistum tai paslaptingai, 
nematomai, neįveikiamai jėgai, nes nebuvo, nėra ir nebus žmogaus, 
galinčio atsispirti likimo smūgiams, juk niekais prieš jį virsta pastan- 
gos netgi tokių valios gigantų, apie kuriuos mums pasakoja istorija: 
Kyro ir Pyro, Kserkso ir Hanibalo. 

Kol dar į karą neįsitraukė Pompėjus, pasiduok Krasui; bijodamas, 
kad pergalės šlovė neatitektų varžovui, Krasas tikrai sutiks su sąlygo- 
mis, kurios tau neužtrauks gėdos. 

Atsisakyk savo tikslo — jis dabar beviltiškas, apsigyvenk mano vi- 
loj Tuskulė, kur tavęs laukia pati tyriausia, pati karščiausia ir ištiki- 
miausia meilė. Ten laimingai leisi savo dienas, 0 aš tave myluosiu ir 
glamonėsiu taip švelniai ir aistringai, kaip tik begali moteris šiame 
pasaulyje; nežinomas žmonėms, toli nuo jų reikalų, tu gyvensi, myli- 
mas vyre ir tėve, supamas amžino meilės džiaugsmo. 

O Spartakai, mano Spartakai, tave prašo vargšė moteris, tave 
maldauja nelaiminga motina ir mūsų duktė, girdi, Spartakai? Vargšė 


mūsų dukrelė kartu su manimi klūpo tau prie kojų, glaudžia galvą 
tau prie kelių, laisto ašaromis ir bučiuoja tau rankas; graudžiai verk- 
damos, meldžiam tave saugoti savo gyvybę, kuri mums brangesnė už 
visus pasaulio turtus. 

Rašant šias eilutes, dreba mano ranka, rauda smaugia gerklę, 0 ant 
papiruso laša karštos ašaros - kai skaitysi laišką, kai kurie žodžiai gali 
būti nuplauti. 

O Spartakai, Spartakai, pasigailėk savo dukters, pasigailėk manęs, 
juk aš tik silpna nelaiminga moteris ir mirsiu iš liūdesio ir skausmo, 
jeigu tu žūsi... 

Pasigailėk manęs, Spartakai... aš tave myliu ir garbinu labiau 
negu aukštuosius dievus! Pasigailėk manęs, Spartakai!.. 


Trūksta žodžių apsakyti, ką jautė vargšas gladiatorius, skai- 
tydamas šį laišką. Jis verkė, o ašaros sruvo jam per skruostus, 
lašėjo ant papiruso ir maišėsi su Valerijos ašarų pėdsakais. Per- 
skaitęs laišką, jis prispaudė jį prie lūpų ir ėmė aistringai bu- 
čiuoti; raudodamas bučiavo ir bučiavo tą papiruso lakštelį, 
paskui jo rankos bejėgiškai nusviro ir jis ilgai stovėjo, sunėręs 
pirštus, įsmeigęs pilnas ašarų akis į žemę, nugrimzdęs į sal- 
džius ir liūdnus prisiminimus. 

Kas žino, kur šiuo metu buvo jo mintys? Kas žino, kokie ma- 
lonūs vaizdiniai kilo jam prieš akis? Kas žino, kokios iliuzijos 
dabar svaigino jo širdį?.. 

Ilgai jis taip stovėjo susimąstęs, pagaliau atsipeikėjo, nusi- 
šluostė akis, dar kartą pabučiavo laišką ir susukęs paslėpė ant 
krūtinės; tada užsidėjo šarvus, šalmą, prisisegė kardą, užsimo- 
vė ant rankos skydą ir pašaukęs kontubernalį liepė atvesti arklį, 
o raiteliams įsakė perduoti, kad būtų pasiruošę su juo išjoti. 

Po pusvalandžio, pirma pasikalbėjęs su Graniku, jis šuoliais 
išjojo iš stovyklos trijų šimtų raitelių būrio priešaky. 

Spartakui išvykus, po kelių minučių į jo palapinę įėjo Mirca, 
lydima Artorikso. 

Jaunuolis maldavo merginą pasakyti, kokia priežastis kliu- 
do tapti jo žmona, bet Mirca kaip visada tylėjo, dūsavo ir tik 
liejo ašaras. 

- Patikėk, Mirca, aš negaliu toliau taip gyventi! - kalbėjo ga- 
las. - Negaliu daugiau, prisiekiu Spartako gyvybe, kuri tūks- 
tantį kartų brangesnė už mano, nes yra man šventa. Prisiekiu, 
kad mano meilė tau, mano aistra - tai ne žmogiška silpnybė, o 
didžiulis jausmas, kuris valdo mano mintis, mano širdį, mane 
visą. Kai sužinosiu, kas tave nuo manęs stumia, kas tau nelei- 
džia būti mano... kas žino?.. Galimas daiktas, aš sutiksiu, kad 
tai neišvengiama būtinybė, gal aš save įtikinsiu, pripažinsiu 
pats, kad tai neįmanoma... gal aš nusilenksiu negailestingam 
likimui. Bet kad aš pats atsisakyčiau savo gyvenimo džiaugs- 
mo ir ramiai su viskuo sutikčiau, nežinodamas, kas man kliudo 
tapti laimingiausiu iš žmonių, nors tikiu, kad tu mane myli, - 
to niekada nebus, Mirca! 

Artorikso balsas drebėjo, veidas buvo išblyškęs, tačiau mei- 
lės kupini žodžiai plaukė iš širdies gelmių: prieš Mircą stovėjo 
žmogus, kuris sakė tai, ką iš tikrųjų jautė. 

Mergina susijaudinusi klausėsi, ir neįmanoma apsakyti, 
koks skausmas draskė vargšę jos širdį. 

- Artoriksai, — tarė ji pro ašaras, - Artoriksai, vardan tavo 
dievų, vardan tavo meilės Spartakui, maldauju, neklausinėk 
manęs daugiau. Man taip sunku! Jeigu žinotum, kaip aš ken- 
čiu, patikėk, Artoriksai, daugiau manęs neklausinėtum! 

- Tada išklausyk mane, Mirca, - tarė galas, neįstengdamas 
suvaldyti verdančios jame aistros, - išklausyk mane. Prisiekiu 
tau, aš nebegaliu daugiau taip kankintis, nebegaliu taip gy- 
venti! Kasdien matyti dievišką tavo veidą, gėrėtis spindulinga 


šviesa, kuri trykšta iš dangiškų tavo akių ir meiliai mane gla- 
monėja; matyti tokią švelnią, tokią mielą tavo šypseną, Žinoti, 
kad šie didžiuliai gėrio ir grožio lobiai gali būti mano ir be 1 

jokios priežasties jų atsisakyti — tai viršija mano jėgas. Jeigu tu 
man neatskleisi paslapties, jeigu nepasakysi, kas tave varžo, 
aš verčiau mirsiu, nes nebeturiu jėgų daugiau kentėti. Tegul 
šį akimirksnį visagalė Tarana galingu savo žaibu nutrenkia 
Spartaką, jeigu aš dabar nepersiversiu krūtinės per tavo ne- 
lemtą tylėjimą! 

Persikreipusiu iš susijaudinimo veidu Artoriksas ištarė 
šiuos žodžius, išsitraukė iš makštų durklą ir užsimojo smogti 
sau į krūtinę. 

— Ne, ne, vardan aukščiausiųjų dievų! - sukliko Mirca, 
maldaujamai tiesdama rankas į Artoriksą. - Ne! Nereikia! - Ir 
dusdama pridūrė: - Verčiau sudegsiu iš gėdos... prieš tave... 
verčiau tu mane niekink... tik nesižudyk! Palauk... išklausyk 
mane... Artoriksai... aš negaliu būti tavo todėl, kad nesu verta... 
aš mirštu iš gėdos... bet tu viską sužinosi, mylimasis mano... 
brangusis mano Artoriksai! 

Užsidengusi veidą rankomis, ji graudžiai pravirko ir kūk- 
čiodama ėmė greitai kalbėti: 

— Vergė... šeimininkas... sąvadautojas... čaižė mane rykštė- 
mis... kankino įkaitinta geležim... mane privertė... 

Ji nutilo, paskui vos girdimu balsu pridūrė: 

— Aš buvau... kurtizanė!.. - ir užsidengusi veidą rankomis, 
vėl ėmė balsu raudoti, nedrįsdama pakelti galvos. 

Išgirdęs šiuos žodžius, Artoriksas su griežė dantimis, jo akys 
sužaibavo nesulaikomu pykčiu ir, pakėlęs į dangų ranką su 
durklu, jis suriko galingu balsu: 

- Tebūnie prakeikti šlykštūs žmonių pirkliai!.. Tebūnie pra- 
keikta vergija!.. Tebūnie prakeiktas žmonių žiaurumas!.. 

Įsikišęs durklą į makštis, jis puolė Mircai po kojų, sugriebė 
jos rankas ir, karštai jas bučiuodamas, su didžia meile sušuko: 

— O, mano mylimoji, neverk... nereikia verkti! Na tai kas? 
Argi dėl to esi ne tokia tyra? Argi tu, romėnų barbariškumo 
nekalta auka, gali dėl to man būti ne tokia graži? Jie išniekino 
tavo kūną, bet ne jų galioj suteršti skaisčią tavo širdį! 

- Palik mane, palik, aš noriu pasislėpti pati nuo savęs... - su- 
šnibždėjo mergina, vėl užsidengdama veidą rankomis. - Ne- 
žiūrėk į mane, man gėda... Visuomet bus gėda tavo žvilgsnio. 

Ir nubėgusi į atitvertą palapinės kampą, puolė vergei Cetu- 
lei glėbin. 

Artoriksas kurį laiką pastovėjo, įsmeigęs meilės kupiną 
žvilgsnį į pertvarą, už kurios dingo Mirca, tada išėjo, su pa- 
lengvėjimu atsidusęs: ši, Mircos akimis žiūrint, nenugalima 
kliūtis jam neatrodė tokia jau didelė. 

Kitą dieną, vos išaušus, Spartako pasiuntinys įteikė lentelę 
Markui Krasui, kuris buvo apsistojęs prie Mamertino opidu- 
mo, vienos dienos žygio atstu nuo gladiatorių stovyklos. 

Lentelėje graikų kalba buvo parašyta štai kas: 


Imperatorių Marką Licinijų Krasą sveikina 
Spartakas. 


Man būtinai reikia su tavimi susitikti. Dešimt mylių nuo tavo 
stovyklos ir dešimt mylių nuo mano, prie kelio iš opidumo į Silvijų, 
stovi nedidelė vila, priklausanti Titui Osilijui, patricijui iš Venuzijos. 
Aš esu šioje viloje su trim šimtais raitelių. Ar negalėtum ten atjoti 
su tiek pat raitelių? Atvykau su dorais ketinimais ir pasikliauju tavo 
kilnumu. 

Spartakas 


Krasas priėmė gladiatoriaus pasiūlymą; jis pasišaukė len- 
telę atnešusį raitelį, liepė jam grįžti pas Spartaką ir perduoti, 
kad po keturių valandų jis, Markas Krasas, atvyksiąs su trim 
šimtais raitelių į susitikimą paskirtoje vietoje ir, kaip Spartakas 
pasikliauja juo, jis pasikliauja Spartaku. 

Tą pačią dieną po pusketvirtos valandos, tai yra porą valan- 
dų prieš vidurdienį, Krasas atvyko su kavalerijos būriu į Tito 
Osilijaus vilą. Prie vilos vartų jį sutiko Spartaką atlydėjęs Ma- 
milijus, centurionas ir dešimt dekurionų. 


566 


"LLRA 

Atidavę Krasui deramą pagarbą, jie nuvedė jį pro rūmų 
prieangį, paskui pro atrijų ir koridorių į nedidelę paveikslų ga- 
leriją. Išgirdęs žingsnius, galerijos tarpduryje pasirodė Sparta- 
kas; jis mostu liepė gladiatoriams pasišalinti ir, pakėlęs dešinę 
ranką prie lūpų, tarė: 

- Sveikas, didysis Markai Krasai! 

Ir pasitraukė į galerijos vidurį, praleisdamas romėnų vadą, 
kuris įėjo vidun ir mandagiai atsakė į pasveikinimą;: 

- Būk sveikas ir tu, šaunusis Spartakai! 

Abu karo vadai sustojo ir tylėdami ėmė vienas kitą stebėti. 

Gladiatorius buvo visa galva aukštesnis už patricijų; jo kak- 
las, galva, grakšti ir kartu atletiška figūra tik dar labiau ryškino 
nedidelį Marko Kraso ūgį ir gana apvalias kūno formas. 

Spartakas įdėmiai stebėjo išraiškingus ir griežtus kaulėto, 
tamsaus, grynai romėniško Kraso veido bruožus, trumpą kak- 
lą, plačius pečius, tvirtas, per kelius truputį išlinkusias kojas, 0 
Krasas gėrėjosi didingu Spartako stotu, laisvomis manieromis, 
tobulu herkuliško kūno sudėjimu, aukšta išmintinga kakta, 
spindinčiomis akimis ir kilniais gražaus veido bruožais. 

Tačiau nuostabiausia - Krasui pasidarė net apmaudu, - kad 
šiam žmogui jis pajuto didžiulę pagarbą, susižavėjo juo prieš 
savo valią. 

Pirmasis tylą nutraukė Spartakas, maloniu balsu paklaus- 
damas Krasą: 

- Sakyk, Krasai, ar tau neatrodo, kad šis karas pernelyg už- 
truko? 

Romėnas pasvyravo, tada atsakė: 

- Iš tiesų jis pernelyg užtruko. 

- Ar tau neatrodo, kad mes galėtume jį baigti? - vėl paklau- 
sė gladiatorius. 

Pusiau primerktos gelsvai pilkos Kraso akys ūmai sužibo, ir 
jis paklausė: 

- Bet kaip? 

- Sudarydami taiką. 

— Taiką? 

- Kodėl gi ne? 

- Bet... todėl, kad... o kaipgi ją būtų galima sudaryti? 

- Vardan Herkulio! Kaip ir kiekvieną taiką tarp dviejų ka- 
riaujančių šalių. 

- A, - pašaipiai šyptelėjęs, sušuko Krasas, - taip, kaip su 
Hanibalu, Antiochu, Mitridatu?.. 

— Kodėl gi ne? - su vos pastebima ironija paklausė trakas. 

- Todėl, kad... todėl, kad... - su panieka, bet regimai sumi- 
šęs atsakė romėnų vadas. - Todėl, kad... Argi jūs kariaujanti 
tauta? 

— Mes - daugelio tautų sąjunga, kariaujanti prieš Romos ti- 
roniją. 

- Štai kaip! Prisiekiu Marsu Keršytoju, - pašaipiai šūktelėjo 
Krasas, užkišęs kairiąją ranką už auksinės perpetės, — o aš vi- 
sada maniau, kad jūs gauja įžūlių, niekingų vergų, sukilusių 
prieš teisėtą savo šeimininką. 

— Padarykime pataisą, - ramiai atsakė Spartakas. - Niekin- 
gi... sakote? Ne! Mes neteisingos ir beprasmiškos jūsų prievar- 
tos vergai, bet ne niekingi... O apie jūsų teisę mus valdyti ge- 
riau nekalbėkime. 

- Vadinasi, - tarė Krasas, - tu norėtum sudaryti taiką su 
Roma, lyg būtum Hanibalas ar Mitridatas? Kokių provincijų 
pageidautum? Kokio atlyginimo reikalauji už karo išlaidas? 

Spartako akyse blykstelėjo pyktis; jis prasižiojo ir jau buvo 
deramai Krasui beatkertąs, bet tik kilstelėjo ranką prie lūpų ir 
susilaikė. Paskui, keletą kartų persibraukęs dešine ranka per 
kaktą, tarė: 

- Aš čia atvykau ne ginčytis su tavimi, Krasai, ne įžeidinėti 
tavęs ir ne klausytis tavo įžeidinėjimų. 

- O argi tau neatrodo, kad tartis dėl taikos su vergais ir maiš- 
taujančiais gladiatoriais yra romėnų tautos didybės įžeidimas? 
Reikia būti gimusiam ant Tiberio krantų, kad galėtum pajusti 
tokių derybų gėdą! Tu, deja, gimei ne romėnu - nors tikrai esi 

to vertas, Spartakai, - ir negali suprasti, kaip baisiai mane įžei- 
dei tokiu siūlymu. 

- Otas neregėtas išdidumas, kurį jau su motinos pienu įčiul- 
pia lotynų rasė, tau irgi neleidžia suprasti, kaip baisiai įžeidi- 
nėji, jeigu ne mane ir mano ginklo draugus, tai visą Žmonių 
giminę ir aukštuosius dievus, juk visas pasaulio tautas tu laikai 
žemesnėmis rasėmis, greičiau gyvuliais, o ne žmonėmis. 

Ir paveikslų galerijoje vėl stojo tyla. 

Keletą minučių pagalvojęs, Krasas pakėlė galvą ir tarė, žiū- 
rėdamas į Spartaką: 

— Tu prašai taikos, nes tavo jėgos išseko ir negali toliau prie- 
Šintis. Gerai, kokios tavo sąlygos? 

— Aš turiu šešiasdešimt tūkstančių žmonių; tu žinai, ir Roma 
žino, ko jie verti... Visoje Italijoje dejuoja milijonai grandinėmis 
sukaustytų vergų; jie nuolat papildo ir ateityje papildys mano 
legionus. Karas trunka jau treji metai ir gali trukti dar dešimt 
ir virsti liepsna, kuri sudegins Romą. Ne jėgos mano išseko, aš 
tik pavargau. 

- Tu pamiršti, kad Pompėjus, nugalėjęs Sertorijų, jau žygiuo- 
ja su savo legionais iš Samnijaus, o už dienos kitos Brundizijuj 
laukiama Lukulo su jo armija, kovojusia prieš Mitridatą. 

— Ak, ir Lukulas! - sušuko Spartakas blykšdamas. - Kokią 
garbę daro Roma gladiatoriams, prisiekiu dievais! Esate pri- 
versti mesti prieš juos visas valstybės pajėgas, bet taiką su jais 
sudaryti jums gėda! 

Ir valandėlę patylėjęs pridūrė: 

- Aš pamiršau apie Lukulą, o tu pamiršai, kad, Krasui, 
Pompėjui ir Lukului su savo trijų šimtų tūkstančių žmonių 
armija mane nugalėjus, garbę - jeigu tik pergalė prieš gladia- 
torius gali teikti garbės — teks dalyti tarp Lukulo, Pompėjaus 
ir Kraso. 

Romėnas prikando lūpą: trakas pataikė jam į skaudamą vie- 
tą. Susivaldęs Krasas paklausė: 

- Tai kokios tavo sąlygos? Aš noriu žinoti tavo sąlygas. 

- Aš paleisiu savo armiją, jeigu Romos senatas duos iškil- 
mingą pažadą palikti gyvus visus mano ginklo draugus, jeigu 
juos visus, nesvarbu, ar buvo jie anksčiau gladiatoriai, ar ne, 
paskirstys po Italijos cirkus ir mokyklas, jeigu tas nedaugelis 
mano draugų, kurie iki karo buvo rudiarijai, taip pat visi vadai, 
įskaitant centurionus, bus laikomi rudiarijais. 

- Verčiau dalysiuos garbę su Lukulu ir Pompėjum, negu pri- 
imsiu tokias sąlygas. | 

- O kokios būtų tavo sąlygos, jeigu panorėtum sudaryti taiką? 

- Tu ir šimtas žmonių, kuriuos pats pasirinksi, gausite lais- 
vę, visi kiti turės sudėti ginklus ir besąlygiškai pasiduoti nu- 
galėtojo malonei, jų likimą nuspręs senatas. 

- Su tokiomis... - buvo besakąs Spartakas, tačiau Krasas jį 
pertraukė. 

- Arba, jei tu pavargai, palik juos; tu gausi laisvę, pilietybę, 
kvestoriaus laipsnį vienoje iš mūsų armijų; be tavęs gladiatorių 
kariuomenė savaime pakriks ir per savaitę bus sutriuškinta. 

Spartako veidas plykstelėjo kaip ugnis. Suraukęs antakius, 
jis grėsmingai žengtelėjo porą žingsnių prie Kraso, bet susival- 
dė ir tarė drebančiu iš pykčio balsu: 

- Dezertyruoti?.. Išduoti draugus?.. Verčiau mirsiu su visais 
mūšio lauke, negu priimsiu tokias sąlygas. 

Ir eidamas prie durų tarė: 

- Lik sveikas, Markai Krasai. 

Ant slenksčio jis sustojo ir atsigręžęs į romėnų vadą pa- 
klausė: 

- Ar pamatysiu tave per artimiausią mūšį? 

- Pamatysi. 

- Kausies su manim? 

- Kausiuos su tavim. 

- Lik sveikas, Krasai. 

- Lik sveikas. 

Spartakas išėjo į vilos aikštelę, užšoko ant arklio ir, liepęs 
palydovams sekti iš paskos, šuoliais nulėkė į stovyklą. 

Atjojęs įsakė nedelsiant išardyti palapines ir, perbridęs Bra- 
dano upę, nužygiavo į Peteliją, kurią pasiekė vėlai naktį, ir ten 
įsirengė stovyklą. 

Auštant žvalgai atvedė pas jį paimtą į nelaisvę romėnų de- 
kurioną, kuris kavalerijos eskadrono priešaky dūmė pas Kra- 
są. Lukulas - jo armija buvo jau atplaukusi į Brundizijaus uos- 
tą - siuntė jį pas Sicilijos pretorių pranešti, kad jis netrukus iš 
Brundizijaus išžygiuosiąs prieš gladiatorius. 

Spartakas neteko bet kokios vilties išsigelbėti; dabar išeitis 
buvo tik viena: susikauti su Krasu ir jį nugalėti; nuo šio mūšio 
priklausė gladiatorių likimas. 

Todėl jis iš Petelijos išžygiavo atgal prie Bradano, atvyko ten 
vakare ir įsitvirtino per vieną mylią nuo kairiojo kranto ir per 
aštuonias nuo tos vietos dešiniajame krante, kur buvo įsirengęs 
stovyklą užvakar; dabar ten stovėjo atžygiavusi prieš kelias va- 
landas romėnų kariuomenė. 

Naktį Krasas perkėlė savo legionus į kairįjį upės krantą ir 
liepė įsitvirtinti tik per dvi mylias nuo gladiatorių stovyklos. 

Auštant trys gladiatorių kohortos grįžo iš miško su malkų 
bei žabų ryšuliais ir pamatė keturias romėnų kohortas, gilinan- 
čias griovį aplink savo stovyklą; gladiatoriai metė žemėn ne- 
šulius ir drąsiai puolė priešą. Išgirdę riksmus ir ginklų žvan- 
gėjimą, romėnų kareiviai, kurių palapinės stovėjo čia pat už 
pylimo, šoko draugams į pagalbą. 

Gladiatorius irgi pasiekė mūšio triukšmas; jie užlipo ant 
pylimo ir, pamatę, kad jų draugai kaunasi su priešu, išbėgo iš 
stovyklos, iš visų pusių puolė romėnus, ir netrukus užvirė dar 
karštesnis mūšis. 

Spartakas tuo metu vyniojo papirusą, kuriame buvo parašęs 
laišką Valerijai; užlipdęs ritinėlį vašku ir užantspaudavęs jos 
dovanotu medalionu, kurį visada nešiojo ant kaklo, jis įteikė 
laišką vienam iš trijų Valerijos pasiuntinių, stovinčių palapinėje 
ir laukiančių trako nurodymų, sakydamas: 

- Patikiu tau, patikiu jums visiems šį laišką jūsų poniai, ku- 
rią taip mylite... 

—Mesir tave mylime, - pertraukė Spartaką gladiatorius, im- 
damas laišką. 

- Dėkoju jums, brangūs broliai, - atsakė Spartakas ir pridū- 
rė: - Nuošaliais, neprieinamais takeliais kuo atsargiausiai ke- 
liaukite dieną ir naktį ir nuneškite jai šitą laišką. Jeigu vienam 
iš jūsų atsitiktų nelaimė, tegul laišką paima kitas; padarykite 
viską, kad jis patektų jai į rankas. Dabar eikite, ir telydi jus 
dievai! 

Gladiatoriai išėjo iš Spartako palapinės; palydėjęs juos iki 
pat angos, trakas tarė: 

- Atsiminkite, kad reikia išeiti pro dekumano vartus! 

Sulig šiais žodžiais jis išgirdo ginklų žvangėjimą, prasidėju- 
sio mūšio triukšmą ir nubėgo pažiūrėti, kas atsitiko. 

Tą patį padarė ir Krasas, nusprendęs paskutinį kartą susi- 
kibti su priešu. Abu vadai paruošė kariuomenes mūšiui. Spar- 
takas, apeidamas savo legionus, kreipėsi į kareivius tokiais 
žodžiais: 

- Broliai! Nuo šio mūšio priklausys viso karo baigtis. Mums 
už nugaros - Lukulas: jis išsilaipino Brundizijuj ir dabar eina 
prieš mus; Pompėjus mums grasina iš dešinės: jis jau patraukė į 
Samnijų; iš priekio - Krasas. Šiandien reikia arba nugalėti, arba 
žūti. Arba mes sutriuškinsime Kraso kariuomenę ir tada pulsi- 
me Pompėjų, arba būsime nugalėti ir mirsime, kaip dera nar- 
siems kariams, laimėjusiems tiek pergalių prieš romėnus. Mūsų 
reikalas šventas ir teisingas, jis nežus kartu su mumis. Pergalės 
kelias aplaistytas krauju, didžios idėjos reikalauja daug aukų. 
Verčiau garbinga mirtis negu menkas ir gėdingas gyvenimas. 
Žūdami mes paliksime savo anūkams keršto ir pergalės troški- 
mą, mūsų krauju nudažytą laisvės ir lygybės vėliavą. Broliai, 
nė žingsnio atgal! Nugalėsime arba mirsime! 

Jam baigus kalbėti, kontubernalis atvedė jo žirgą, Numi- 
dijos gražuolį, sakytum išskobtą iš juodmedžio, - šiuo arkliu 

Spartakas jodinėjo jau daugiau kaip metus ir labai jį mylėjo. 
Trakas išsitraukė iš makštų kardą, įsmeigė jį gyvuliui į krūtinę 
ir sušuko: 

- Šiandien man nereikia arklio: jeigu mes nugalėsime, aš iš- 
sirinksiu geriausią priešų žirgą, jeigu būsime nugalėti, man jo 
nebereikės nei šiandien, nei kada nors. 

Spartako žodžiai ir poelgis gladiatorius įtikino, kad šis mū- 
šis bus paskutinis. Garsiai šaukdami, jie sveikino savo vadą, 
prašė jį duoti komandą puolimui. 

Spartakui sukomandavus, garsiai sugaudė trimitai - tai 
buvo ženklas pulti. 

Kaip vandens srautas, patvinęs nuo lietaus ir sniego, kriok- 
damas virsta žemyn, viską užliedamas, viską sugriaudamas 
savo kelyje, taip ir gladiatoriai su neapsakomu įsiūčiu puolė 
romėnus, ėmė juos kapoti ir badyti. 

Neatlaikę šio baisaus spaudimo, šios smūgių krušos, Kraso 
legionai susvyravo ir ėmė trauktis. 

Spartakas kovojo vienuoliktojo legiono pirmojoje gretoje, 
pačiame centre, rodydamas narsumo ir drąsos stebuklus; kiek- 
vienas jo kardo kirtis atsiėjo priešui gyvybę. Kai tik jis pamatė, 
kad romėnų legionai ėmė trauktis, liepė trimitininkams duoti 
sutartinį ženklą Mamilijui, kad šis nedelsdamas pultų kairįjį 
arba dešinįjį priešo kariuomenės sparną. 

Išgirdęs signalą, Mamilijus, kuris su savo aštuoniais tūks- 
tančiais raitelių stovėjo pėstininkų užnugary, paleido arklius 
šuoliais, aplenkė kairįjį gladiatorių sparną, išsiveržė į priekį 
daugiau kaip per du stadijus, pasuko dešinėn ir išskleidęs es- 
kadronus kaip viesulas nudūmė į dešinįjį romėnų sparną. 

Krasas, atidžiai sekdamas kautynių eigą ir drąsindamas 
svyruojančius legionus, įsakė Kvintui pasitikti priešo kavaleri- 
ją. Dešimt iš penkiolikos tūkstančių priešo raitelių savo ruožtu 
žaibiškai išsiskleidė, ir Mamilijus, ketinęs pulti dešinįjį Kraso 
sparną ir netikėtai jį užklupti, pats susidūrė su priešo kavaleri- 
ja ir buvo priverstas stoti su ja į kruviną mūšį. 

Tuo tarpu Mumijus su keturiais savo legionais įnirtingai 
puolė dešinįjį gladiatorių sparną. Granikas nedelsdamas iš- 
vedė iš rezervo du paskutinius legionus ir metė juos prieš 
Mumijų. 

Tačiau penkiasdešimt septynių tūkstančių gladiatorių ka- 
riuomenei buvo sunku laikytis prieš kiekybiškai pranašesnę 
devyniasdešimties tūkstančių romėnų armiją. Nors priekinės 
Kraso legionų linijos, įnirtingai spaudžiamos gladiatorių, ir 
buvo pradėjusios netvarkingai trauktis, bet pretorius atvedė 
paskutinius tris rezervinius legionus ir davė pakrikusioms 
dalims ženklą palikti mūšio lauką. Per ketvirtį valandos, 
greit pasitraukusios į kairę ir į dešinę, jos praleido naujas ko- 
hortas, kurioms vadovavo pats Krasas ir tribūnas Mamerkas. 
Su naujomis jėgomis romėnai aršiai puolė Spartaką ir jo gla- 
diatorius, kurių gretos persekiojant besitraukiančius priešus 
buvo iškrikusios. 

Centre įsiliepsnojo dar aršesnis ir žiauresnis mūšis; tuo 
metu penki tūkstančiai romėnų raitelių, išsiskleidę palei deši- 
nįjį sparną tų dešimties tūkstančių, kurie kovėsi prieš Mamili- 
jų, apsupo jį iš kairiojo sparno ir užpuolė šauniai kovojančią 
gladiatorių kavaleriją iš užpakalio. 

Per trumpą laiką dešinysis gladiatorių sparnas buvo sutriuš- 
kintas; nieko nepadėjo nei Graniko sumanumas ir energija, nei 
jo vyrų neregėta drąsa ir pasiaukojimas - Mumijui vis dėlto pa- 
vyko juos apsupti. 

Sukilėliai jau nebeturėjo vilties išsigelbėti, jiems nebekėlė 
ūpo mintis apie pergalę, bet keršto troškimas ir neviltis teikė 
šiems žmonėms jėgų ir jie pasiryžo kuo brangiau parduoti savo 
gyvybę. 

Tai buvo jau ne mūšis, o baisios, kruvinos skerdynės. Jos 
truko dar tris valandas, nors gladiatoriai beveik iš visų pusių 
buvo apsupti. Neatlaikę priešo spaudimo, dešinysis ir kairysis 
gladiatorių sparnai ėmė sparčiai trauktis, tik centras, kur kovė- 
si Spartakas ir netoli jo Artoriksas, dar priešinosi romėnams. 

Granikas, pamatęs, kad jo legionai sumušti, puolė į pačią 
kautynių tirštumą, nužudė vieną tribūną, du dekanus ir apie 
dešimt kareivių, bet žaizdotas, paplūdęs kraujais, krito, per- 
vertas bene dvidešimties kardų, ir mirė kaip tikras vyras - toks 
jis buvo visą gyvenimą. Didvyriškai žuvo ir dešimtojo legiono 
vadas makedonas Erostenas. 

Centre, narsiai kaudamasis savo legiono priešaky, sutiko 
mirtį jaunas gražuolis Teulopikas. 

Sutriuškinta kavalerija savo akimis matė, kaip, pervertas de- 
šimties strėlių, krito šaunusis jos vadas Mamilijus. 

Atėjo vakaras, tačiau mūšis nesibaigė, nusikamavę, žaizdo- 
ti, paplūdę kraujais gladiatoriai vis dar priešinosi, bet tai jau 
buvo ne narsūs vyrai, o laukiniai žvėrys. 

Spartakas nesitraukė nė žingsnio; su tūkstančiu savo vyrų 
jis pleištu įsiveržė į šeštąjį romėnų legioną, kuris, nors buvo su- 
darytas iš veteranų, negalėjo atlaikyti gladiatorių spaudimo ir 
pasišaukė į pagalbą netoliese kovojus; Krasą. 

Tribūnas Mamerkas su šaunių Marijaus ir Sulos vetera- 
nų būriu puolė Spartaką, bet greit krito nuo jo rankos. Trako 
kardas smūgiavo lyg žaibas, ir netrukus prie jo kojų gulėjo du 
centurionai ir gal dešimt dekanų, bandžiusių parodyti savo ka- 
reiviams, kaip reikia kautis; bet jie tik sugebėjo parodyti, kaip 
reikia mirti. 

Kovodamas petys į petį su Spartaku, narsumo stebuklus 
rodė numidas Vibsaldas, vienuoliktojo legiono vadas; aplink 
šiuos galiūnus, suvirtę vienas ant kito, gulėjo šimtai baisiai su- 
žalotų lavonų. 

Mūšio lauką apgaubė sutemos, bet romėnai, nors ir nuga- 
lėję, buvo priversti vis dar kautis. Netrukus patekėjo mėnulis 
ir blyškiais spinduliais apšvietė kraupų kruvinų skerdynių 
vaizdą. 

Krito daugiau kaip trisdešimt tūkstančių gladiatorių; su- 
mišai su jais plačioje lygumoje gulėjo aštuoniolika tūkstančių 
romėnų. Mūšis baigėsi. Tie penkiolika ar šešiolika tūkstančių 

gladiatorių, likę gyvi po aštuonias valandas trukusių kautynių, 
iš nuovargio vos vilkdami kojas, nedideliais būreliais padrikai 
traukėsi į artimiausias kalvas ir kalnus. 

Tik vienoje vietoje vis dar virė įnirtingas mūšis, vis dar ne- 
buvo numalšintas kraujo troškulys. 

Tai buvo centre, kur tūkstantis karių, apsupę Spartaką, sek- 
dami jo pavyzdžiu, stovėjo tvirtai lyg uola, varydami romėnus 
į neviltį. 

- Krasai!.. Kur tu?.. - šnopuodamas retkarčiais šūkteldavo 
Spartakas. - Tu žadėjai kautis su manim!.. Kurgi tu, Krasai? 

Dar prieš dvi valandas Spartakas liepė nuvesti kuo toliau 
nuo mūšio lauko Mircą; liejančią gailias ašaras, ją teko nutemp- 
ti prievarta. 

Spartakas žinojo, kad jam lemta žūti, bet jis nenorėjo matyti, 
kaip jo akyse miršta sesuo, nenorėjo, kad ir ji būtų jo mirties 
liudytoja. 

Prabėgo dar valanda. Nuo iečių smūgių Spartako skydas 
buvo skylėtas kaip rėtis. Štai krito žaizdoti paskutinieji jo drau- 
gai, kovęsi su juo petys į petį, - Vibsaldas ir Artoriksas. Strėlės 
perverta krūtine Artoriksas griuvo ant žemės, meiliai riktelda- 
mas savo bičiuliui: 

- Spartakai! Eliziejuj... pamatysiu tave tarp... 

Spartakas grūmėsi vienas prieš septynis ar aštuonis šimtus 
jį apsupusių priešų; visas žaizdotas jis stovėjo vidury krūvomis 
suvirtusių lavonų. Jo akys spindėjo, balsas griaudė kaip griaus- 
tinis; žaibo greitumu sukdamas baisųjį savo kardą, jis kapojo, 
badė ir vertė žemėn visus, kas tik mėgino jį pulti. Bet štai iš 
dvylikos žingsnių paleista ietis įsmigo jam į kairiąją šlaunį. Jis 
kluptelėjo ant vieno kelio, prisidengė skydu, o jo kardas, tartum 
antgamtinių jėgų valdomas, ir toliau guldė priešus; jis buvo pa- 
našus į riaumojantį liūtą, o savo dvasios didybe ir atletiška fi- 
gūra - į Herkulį, apsuptą kentaurų. Pagaliau, kliudytas iš karto 
bene aštuonių iečių, sviestų į nugarą iš dešimties žingsnių, jis 
krito aukštielninkas ir numirė, spėjęs ištarti vienintelį žodį: 

- Va... le... rija... 

Nustebę romėnai apsupo jo lavoną ir, netardami nė žodžio, 
ilgai į jį žiūrėjo. Visi matė, kaip didvyriškai jis kovėsi nuo pirmos 
ligi paskutinės akimirkos, matė, kaip didvyriškai jis žuvo. 

Taip baigė gyvenimą šis nepaprastas vyras. Kilnūs jausmai, 
didis protas, begalinė drąsa, neapsakomas narsumas ir gili iš- 
mintis - šios dvasios savybės, kuriomis tasai žmogus buvo ap- 
dovanotas, duoda mums teisę statyti jį greta žymiausių karo 
vadų, kokius tik žino istorija. 

Po dviejų valandų romėnai grįžo į savo stovyklą. Kraupią 
liūdnos mėnesienos apšviesto lauko tylą trikdė tik sužeistųjų ir 
mirštančiųjų dejonės, sklindančios iš lavonų krūvų. 

Po šią lygumą, kliuvinėdamas už negyvėlių, klaidžiojo kaž- 
koks šešėlis. 

Lėtai ir atsargiai slinko jis į tą vietą, kur mūšis buvo nuož- 
miausias ir ilgiausias. 

Kartais šešėlis ryškiai suspindėdavo mėnesienoje. Tai buvo 
karys. Spindėjo to kario šalmas ir šarvai, kai nuo jų atsimušda- 
vo mėnulio šviesa. 

Tikriausiai koks nors pamaldus gladiatorius ar romėnas pa- 
noro aplankyti šią niūrią lygumą tokiu vėlyvu metu. 

Karys ilgai klaidžiojo po lauką, kol atėjo į tą vietą, kur žuvo 
Spartakas, - lavonai čia gulėjo krūvomis suvirtę vienas ant kito. 
Karys sustojo; jis buvo neaukšto ūgio, lieknas; palenkęs galvą, 
jis vieną po kito apžiūrinėjo negyvėlius, kol pagaliau rado gla- 
diatorių vado lavoną ir atsiklaupė prieš jį ant kelių; vargais ne- 
galais pakėlęs šviesiaplaukę jo galvą, karys atrėmė ją į kritusio 
nuo Spartako rankos romėnų centuriono kūną. 

Mėnesiena apšvietė blyškų gladiatoriaus veidą - nors ir ne- 
gyvas, jis vis tiek buvo gražus; mažasis karys, liedamas karš- 
tas ašaras ir balsu raudodamas, ėmė jį švelniai bučiuoti ir gla- 
monėti. 

Tas karys - mūsų skaitytojai tikriausiai jau atspėjo — buvo 
Mirca. Kai gladiatoriai buvo galutinai sumušti, o likę gyvi, ne- 


577 


norėdami beprasmiškai žūti ir galvodami tik apie išsigelbėjimą, 
leidosi bėgti, Mirca paspruko nuo Spartako pristatytų sargų ir 
grįžo į mūšio lauką. Ji neturėjo vilties rasti gyvus brolį ir Ar- 
toriksą, tačiau buvo tikra, kad ras bent jų lavonus ir paskutinį 
kartą atsisveikins su brangiausiais jai žmonėmis. 

- O Spartakai!.. Broli mano!.. - drebančiu balsu raudojo mer- 
gaitė, glostydama ir bučiuodama Spartako veidą. - Štai kokį aš 
matau tave paskutinį kartą! O varge! Kaip jie sudarkė gražų 
tavo kūną! Kiek žaizdų... kiek kraujo! 

Staiga mergaitė nutilo. Jos ausis pasiekė dejonė, aiškesnė ir 
artesnė negu kitos, kurios retkarčiais pasigirsdavo kraupioje 
nakties tyloje. 

— Nejaugi daugiau nematysiu meilaus šviesių tavo akių 
žvilgsnio! Nematysiu daugiau, mylimas mano broleli, nuosta- 
bios tavo šypsenos, kuri nušviesdavo gerą ir kilnų tavo veidą? 
Negirdėsiu daugiau skambaus tavo balso, brangių žodžių, ku- 
riuos man tardavai, dėkodamas už menką mano rūpinimąsi 
tavimi!.. O mano broli... o mano broli... nematysiu daugiau, ne- 
girdėsiu! O Spartakai, mylimas mano broleli! 

Širdį draskanti rauda nutraukė Mircos žodžius, ir ji puolė 
glamonėti atšalusį brolio kūną. 

Vėl pasigirdo dejonė, šįsyk tartum silpnesnė, užtat ilgesnė. 

Mergaitė nekreipė į ją dėmesio, tik bučiavo ir bučiavo ne- 
gyvą Spartako veidą. 

Sužeistasis sudejavo trečią kartą ir dabar jis ištarė kažko- 
kį žodį. 

Mergaitė pakėlė galvą ir įsiklausė; ji išgirdo, kaip kažkas lė- 
tai taria jos vardą. 

Mirca pašoko, šiurpas perbėgo jos kūnu, kaktą išmušė šalto 
prakaito lašai, akys iš siaubo plačiai atsimerkė, ir ji, nė pati ne- 
žinodama ką, garsiai paklausė, lyg ją kas nors čia būtų galėjęs 
išgirsti: 

— Vardan dievų!.. Kas čia?.. Kas mane šaukia? 

Niekas neatsiliepė. 

Mirca tartum suakmenėjo ir įsiklausė, nedrįsdama nė 
mirktelti. 

— Mirca!. Brangioji mano Mircal.. šį kartą aiškiai ištarė 
mirštantysis. 

- Kas čia? - staiga sušuko nudžiugusi mergina. - Nejaugi 
čia tu, Artoriksai? 

Šokinėdama per lavonus, ji nubėgo prie gulinčio savo krau- 
jo klane Artorikso. Galo veidas buvo išblyškęs ir šaltas, retkar- 
čiais jis lėtai atmerkdavo vokus, jau apsunkusius nuo priešmir- 
tinio miego. 

Mirca puolė prieš jį ant kelių ir, bučiuodama jo veidą, vos 
atgaudama kvapą ėmė šaukti: 

- Tu gyvas!.. Mylimas mano, brangus mano Artoriksai!.. Gal 
man pavyks tave išgelbėti... aš tave sušildysiu savo kvapu... ap- 
tvarstysiu tavo žaizdas... nunešiu į saugią vietą... 

Nuo degančių lūpų prisilietimo ir karštų bučinių mirštanty- 
sis atsipeikėjo ir, pramerkęs gęstančias akis, silpnu balsu tarė: 

- Jau... mes susitikome? Taip greit? Mes jau Eliziejuj... Mir- 
ca... brangioji! Bet kodėl... taip šalta... Eliziejuj? 

- Ne!- aistringai sušuko mergina, jį glamonėdama. - Ne, 
mes ne Eliziejuj... Tai aš, aš, tavo Mirca... tu gyvas... tu gyven- 
si... nes aš noriu, kad tu gyventum... juk tu gyvensi, Artoriksai, 
mylimasis mano? 

Galas užsimerkė, lyg bijodamas, kad nedingtų ši saldi vizi- 
ja, bet karšti merginos bučiniai išsklaidė jo snaudulį; atmerkęs 
akis, kuriose blykstelėjo gyvybės kibirkštėlė, jis iš lėto apkabi- 
no nusilpusiomis rankomis Mircos kaklą ir sušnibždėjo: 

— Vadinasi, tai tiesa?.. Aš dar gyvas... ir man suteikta laimė... 
prieš mirtį... apsvaigti nuo tavo bučinių?.. 

- Taip, taip, mano Artoriksai... bet tu neturi mirti... aš tavo... 
tavo... visa širdimi. 

- O, aš mirštu laimingas!.. Hezus... išklausė mano maldų... 

Artorikso balsas vis labiau silpo; įtampa, susijaudinimas, 
džiaugsmas išsėmė paskutinius jo jėgų likučius. 

— Mirca!.. - sušuko jis, bučiuodamas mergaitę. — Aš... mirštu... 

Mirca veidu pajuto, kaip suvirpėjo Artorikso lūpos, išgirdo 
sunkų, trūkčiojantį jo alsavimą ir, supratusi, kad jos mylimasis 
miršta, sušnibždėjo: 

— Nemirk vienas... palauk manęs... mirsime kartu ir kartu 
eisime į Eliziejų. 

Ir ištraukusi kabantį prie Artorikso diržo durklą, ji nesvy- 
ruodama smeigė juo sau į miego arteriją, iš kurios lyg fontanas 
pliūptelėjo kraujas. 

- Su tavimi, - sušnibždėjo ji, stipriai apkabinusi mylimąjį, — 
aš mirsiu, su tavimi eisiu į gerųjų sielų buveinę. 

— Ką... tu padarei?.. - vos girdimu balsu paklausė mirš- 
tantysis. 

- Pasirinkau tavo likimą... mylimasis mano... 

Ji tarė žodžius su dideliu vargu: durklas beveik visai buvo 
perpjovęs miego arteriją. Mergaitė dar stipriau apkabino jau- 
nuolį, prispaudė savo lūpas prie jo lūpų, ir po trumpos agoni- 
jos abu paliko šį pasaulį, jungiami taip ilgai laukto paskutinio 
bučinio. 

Tuo pačiu metu per lauką atsargiai ėjo du gladiatoriai; jie 
prisiartino prie tos vietos, kur gulėjo Spartakas, ir pakėlę jo la- 
voną, suvyniojo į tamsią plačią vilnonę antklodę. Paėmę lavoną 
vienas už kojų, antras už galvos, gladiatoriai vargais negalais 
išnešė jį iš mūšio lauko. Už poros mylių ant kelio jų laukė senas 
valstietis su ratais, pakinkytais dvejetu jaučių. 

Įdėję trako kūną į valstiečio ratus, jie paslėpė jį po grūdų 
maišais, kurie gulėjo pakelėj, šalia vežimo. 

Vežimas pajudėjo; abu kariai nuėjo paskui jį. 

Tie kariai buvo dvyniai Acilijus ir Akvilijus, Valerijos Tusku- 
lo vilos ūkvaizdžio Libedijaus sūnūs. Tikriausiai jie vežė žuvu- 
sio vado palaikus į jo mylimosios vilą, norėdami apsaugoti nuo 
įžūlių nugalėtojų išniekinimo. 

PABAIGA 


Praslinkus dviem savaitėms po Bradano kautynių, karas su 
gladiatoriais buvo baigtas. Tie keli tūkstančiai sukilėlių, kurie 
liko gyvi, pabėgo į kalnus, tačiau neturėdami tarp savęs ryšio, 
be vadų, negailestingai persekiojami iš vienos pusės Kraso, iš 
antros - Pompėjaus, jau atvykusio į karo veiksmų vietą, buvo 
per keletą dienų išžudyti; tik kokie šeši tūkstančiai pateko į ne- 
laisvę: visi jie buvo nukryžiuoti palei Apijaus kelią nuo Kapu- 
jos iki Romos. 

Laidojant žuvusius prie Bradano romėnų kareivius, veltui 
ieškota Spartako kūno. Jo taip ir nepavyko rasti. Todėl ėmė 
sklisti įvairūs ir kartais labai keisti spėliojimai, tik jie visi anaip- 
tol nebuvo panašūs į tiesą. 

Taip pasibaigė šis beveik ketverius metus trukęs karas, ku- 
riame narsūs gladiatoriai įrodė, kad jie irgi žmonės, verti lais- 
vės ir gebantys atlikti didžius darbus. Šiame kare Spartakas pa- 
sirodė esąs vienas galingiausių ir šauniausių karvedžių, kokius 
tik žino istorija. 

Reikalas, už kurį gladiatoriai kovojo, buvo švenčiausias ir 
teisingausias iš visų, kada nors įkvėpusių žmones; dėl jo buvo 
pralieta daug kraujo tada, daug jo buvo pralieta vėliau, nema- 
žai jo pralieta ir mūsų dienomis, tačiau kovą už šį reikalą lydėjo 
tik menka, trumpalaikė sėkmė ir niekada nebuvo pasiekta vi- 
siška ir galutinė pergalė. 

Žlugo Romos tironija, ją pakeitė tūkstančiai barbarų tironi- 
jų ir viduramžių tamsa; feodalizmas ir katalikybė apgaule dar 
tvirčiau sukaustė grandinėmis engiamą liaudį, ir tik lėta, bet 
nepaliaujama žmogaus proto raida, tik mokslas, kuris, pana- 
šiai kaip jūros potvyniai, tai suklestėdavo, tai atslūgdavo, po 
šimtmečius trukusių kruvinų kovų padarė įmanomą 1793 me- 
tų prancūzų revoliuciją; ji pagaliau sugrąžino - bent jau įstaty- 
muose - piliečiams teises ir pripažino, nors dar gana abstrak- 
čiai, bet neginčijamai ir visiems laikams, lygybę tarp žmonių 

visame pasaulyje. Įstatymų, kurie reguliuoja valstybės ir pilie- 
čių santykius, ir tų, kurie kiekvienam piliečiui nustato jo teises 
ir pareigas kitiems bei sau pačiam, negalima laikyti tobulais; 
juk pastaruoju metu visuomenę vėl purto kruvini perversmai, 
juk mes vėl girdime tolimo griausmo aidus, retkarčiais trikdan- 
čius iš pažiūros ramų pasaulį, - tai niūrūs atslenkančio baisaus 
uragano pranašai. 

O dabar baigsime šią istoriją ir nuvesime skaitytojus į tokią 
vietą, kur jie susitiks su dviem mūsų pasakojimo herojėmis; ti- 
kimės, kad jie jau spėjo jas pamilti, ir, reikia manyti, norės dar 
šį tą sužinoti apie jų gyvenimą. 

Po Bradano mūšio prabėgo trys savaitės. Tuo metu, kai Kra- 
sas ir Pompėjus, degdami vienas kitam neapykanta ir pavydu, 
artinosi su savo armijomis prie Romos, kiekvienas savindama- 
sis sukilimo nuslopinimo garbę ir reikalaudamas už tai konsu- 
lo vietos, Tuskulo viloje, savo konklavoje, ant suoliuko sėdėjo 
gražioji Valerija, apsirengusi pilka gedulo stola. 

Mesalos duktė buvo labai išblyškusi. Neseniai išgyventas 
didžiulis sielvartas jos veide paliko ryškius pėdsakus. Vokai 
buvo paburkę, raudoni nuo ašarų; minkštų tankių juodų lyg, 
varno sparnas plaukų sruogos krito ant marmurinių jos pečių; 
ji visa buvo paskendusi švelniam liūdesy, tik akys išdavė, ko- 
kia neapsakoma gėla drasko jai širdį. 

Ji sėdėjo, atsirėmusi kairės rankos alkūne į dailų marmuri- 
nį pastovą, prilaikydama delnu kiek palenktą galvą. Bejėgiškai 
nusvirusios ant suoliuko dešinės rankos pirštai gniaužė papi- 
rusą. Juodos akys buvo įsmeigtos į paauksuotą bronzinę pui- 
kaus graikų meistrų darbo urną. 

Nebylaus sielvarto apimta, gražioji moteris buvo panaši į le- 
gendinę Niobę“. Ji, rodės, sakė: „Žiūrėkite, argi yra pasaulyje 
kančia, didesnė už mano?“ 

Šalia pastovo, ant suoliuko stovėjo miela šviesiaplaukė Po- 
stumija, irgi apsirengusi gedulo rūbeliais; ji buvo graži kaip ir 
motina, tik jos grožį dar papildė vaikiškas žavumas ir gracija. 

Švelniomis rankutėmis mergaitė glostė kaltines figūras, lapus 
bei ornamentus, kuriais buvo papuošta laidojimo urna, ir ret- 
karčiais protingomis akutėmis žvilgteldavo į motiną, tartum 
priekaištaudama jai už ilgą tylėjimą. 

Staiga Valerija krūptelėjo ir, pakėlusi prie akių papirusą, 
kurį iki šiol laikė dešinėje rankoje, vėl ėmė skaityti. 

Štai kas buvo parašyta laiške: 


Dieviškajai Valerijai Mesalai 
Spartakas 

siunčia sveikinimus ir linki laimės. 

Iš meilės tau, dieviškoji mano Valerija, aš buvau susitikęs su Mar- 
ku Krasu ir siūliau jam sudaryti taiką. Dėl tavęs, dėl brangiausios 
mūsų Postumijos aš būčiau priėmęs bet kokias sąlygas, tačiau Sicili- 
jos pretorius man pasiūlė gyvybę ir laisvę už išdavystę. 

Būsiu nedėkingas tau, būsiu žiaurus savo dukrelei, bet neišduosiu 
likimo brolių, nesuteršiu amžina gėda savo vardo. 

Kai tu gausi šį laišką, manęs greičiausiai jau nebebus gyvo: mūsų 
laukia didelis ir lemiamas mūšis, kuriame aš garbingai baigsiu savo 
gyvenimą. 

Taip jau yra skirta negailestingo likimo. 

Dieviškoji mano Valerija, prieš mirtį noriu tave paprašyti alleidi- 
mo už visas kančias, kurių esu tau suteikęs. Atleisk man ir neliūdėk: 
mirdamas aš laiminu narsią tavo širdį, kilnią ir mylinčią sielą. 

Būk stipri ir gyvenk; gyvenk dėl meilės man, dėl nekalto mūsų 
kūdikio — toks mirštančiojo linkėjimas ir prašymas. 

Ašaros smaugia man gerklę, aš dūstu, bet mane guodžia mintis, 
kad galėsiu apkabinti tave, nemirtingą tavo sielą, geresniame pa- 
saulyje. 

Su paskutiniu mano pabučiavimu pas tave skrenda paskutinės 
mano mintys, paskutinis mano širdies plastelėjimas. 


Tavo Spartakas 

Baigusi skaityti, Valerija prispaudė laišką prie lūpų ir ėmė 
graudžiai verkti. 

- Mama, ko tu verki? - liūdnai paklausė mergaitė. 

- Vargšas mano vaikeli! - gokčiodama sušuko Valerija ir ėmė 
glostyti baltaplaukę garbanotą Postumijos galvutę. - Nieko!.. 
Nieko man neatsitiko... Nenusimink... O mano dukrele! - tarė 
ji, žvelgdama į mergaitę su neapsakoma meile. 

Ji prisitraukė mergaitę ir, laistydama jos veiduką ašaromis, 
ėmė karštai bučiuoti. 

— Tau nieko neatsitiko, o tu verki! - papriekaištavo jai Po- 
stumija. - Kai aš verkiu, tu sakai, kad aš negera! O dabar tu, 
mama, negera! 

- Ak, nekalbėk taip, nekalbėk!.. - sušuko vargšė moteris, dar 
karščiau bučiuodama ir glamonėdama mergaitę. - Jei tu žino- 
tum, kaip man skaudu klausytis tokių tavo žodžių, vaikeli!.. 

— Man irgi skaudu žiūrėti, kaip tu verki. 

- O dukrele, tu man tokia brangi ir kartu tokia žiauri; nuo 
šios dienos tu likai vienintelė tyra mano meilė! 

Taip kalbėdama vargšė moteris vėl priglaudė prie lūpų laiš- 
ką, paskui paslėpė jį ant krūtinės ir, paėmusi mergaitę už pa- 
žastėlių, užsikėlė ant kelių, stengdamasi sulaikyti ašaras; bu- 
čiuodama ir glostydama Postumijai plaukus, ji tarė: 

- Teisybę sakai, vaikeli, aš buvau negera... bet daugiau tokia 
nebūsiu. Galvosiu tik apie tave ir labai labai mylėsiu brangią- 
ją savo mergaitę, mylėsiu neapsakomai. O tu ar mylėsi vargšę 
savo mamytę? 

- Taip, taip, visada, labai, labai, labai! 

Postumija pakėlė galvutę, apsikabino motiną už kaklo ir 
ėmė karštai ją bučiuoti. Paskui mergaitė vėl įniko vedžioti pirš- 
čiukais per urnos pagražinimus. 

Konklavoje pasidarė tylu. 

Staiga Postumija paklausė motiną: 

- Sakyk, mama, o kas ten viduj? 

Ašaros plūstelėjo Valerijai į akis; sielvartingai pakėlusi jas į 
dangų, ji sušuko: 

— O, vargšas mano vaikeli!.. 

Po valandėlės, vos sulaikydama ašaras, drebančiu balsu 
ji tarė: 

- Šioj urnoj, vargšele, tavo tėvo pelenai! 

Ir vėl ėmė raudoti. 


PAAIŠKINIMAI 


I skyrius 


Idos - pagal romėnų kalendorių - mėnesio vidurys: kovo, gegu- 
žės, birželio ir spalio penkioliktoji, o kitų mėnesių - tryliktoji diena. 

Romos era - romėnai metus skaičiavo nuo „Romos įkūrimo“, 
t. y. nuo 753 m. pr. Kr. Šią datą nustatė Romos istorikas Varonas 
(I a. pr. Kr.), ir ji tapo tradicine. 

„„konsulaujant...- nuo VI a. pr. Kr. pabaigos Romoje kasmet buvo 
renkami du konsulai, kuriems priklausė aukščiausioji pilietinė val- 
džia. Per karą jie vadovaudavo armijoms. Pagal Licinijaus ir Seksti- 
jaus įstatymus (367 m. pr. Kr.) vieną konsulą imta rinkti iš plebėjų. 
Išoriniai konsulo valdžios ženklai - toga preteksta, kurulinė kėdė ir 
12 liktorių. Konsulų vardais Romoje paprastai vadindavo jų valdymo 
metus. 

Didysis cirkas - pasak legendos, pastatytas Romos karaliaus Tark- 
vinijaus Senojo. Jis buvo tarp Palatino ir Aventino kalvų ir turėjo apie 
650 m ilgio ir kokių 130 metrų pločio; jame tilpo 150 000 žiūrovų. 

Kimbrai - germanų gentis. 113 m. pr. Kr. kimbrai, ieškodami naujų 
vietų apsigyventi, perėjo rytines Alpes, susijungę su teutonais bei kel- 
tų gentimis, jie keletą kartų smarkiai sumušė romėnus. Romos karve- 
dys Marijus 102 m. pr. Kr. prie Akvės Sekstijės sutriuškino teutonus, 
0 101 m. šiaurės Italijoje prie Vercelos laimėjo pergalę prieš kimbrus; 
mūšis baigėsi beveik visišku kimbrų sunaikinimu. 

Lacijus - vidurio Italijos sritis, gyvenama lotynų genties. Iš pra- 
džių Roma buvo vienas iš Lacijaus miestų, bet IV m. pr. Kr. ji pajungė 
visą sritį. 

Abola - storas vilnonis kelioninis apsiaustas. 

Toga - visateisių Romos piliečių apdaras. 

Stola - panašus į tuniką ištekėjusių romėnių drabužis. 

Palijus - apsiaustas, kurį moterys užsivilkdavo ant stolos, eida- 
mos į gatvę. 

Cenzorius - valdininkas, kuris rūpinosi piliečių turto įkainojimu ir 
mokesčių nustatymu. Cenzoriaus pareiga buvo taip pat žiūrėti pilie- 
čių doros. 

Oktavianas Augustas (63-12 m. pr. Kr.) - Julijaus Cezario įsūnytas gi- 
minaitis. Po ilgo pilietinio karo Augustas paėmė į savo rankas aukščiau- 
siąją valdžią, panaikino respubliką ir įkūrė imperiją (nuo 27 m. pr. Kr.). 

"lai Ks 


Vestalė - senovės Romoje - deivės Vestos vaidilutė, davusi skais- 
tybės įžadus. 

Senatorius - senato, aukščiausiosios valstybinės tarybos senovės 
Romoje, narys. 

Raiteliai - palūkininkiškojo kapitalo atstovai, antrasis cenzinis gy- 
ventojų sluoksnis po senato aristokratijos. Taip vadinamas todėl, kad 
ilgą laiką iš šio sluoksnio buvo sudarinėjama raitųjų kariuomenė, nes 
tarnyba joje brangiai kainuodavo. 

Liucijus Kornelijus Sula Laimingasis (138-78 m. pr. Kr.) - Romos kar- 
vedys. 88 m. pr. Kr. buvo išrinktas konsulu. 83 m. pr. Kr., nugalėjęs 
Ponto karalių Mitridatą, sugrįžo į Italiją ir po metus trukusio pilieti- 
nio karo užėmė Romą, proskripcijų būdu žiauriai susidorojo su savo 
politiniais priešais, Marijaus šalininkais, ir tapo diktatorium. Išleido 
keletą aristokratijai naudingų įstatymų. 79 m. pr. Kr. atsisakė valdžios 
ir po metų mirė. 

Gajus Marijus (156-86 m. pr. Kr.) - populiarų partijos vadovas, 
karvedys. Kare su Numidijos karalium Jugurta ir su kimbrais bei 
teutonais pelnė savo kariuomenės meilę ir įgijo didelį autoritetą tarp 
plebėjų. Net septynis kartus buvo išrinktas konsulu. 

Triklinijus - turtingo romėno namų valgomasis, kuriame stovėjo 
stalas su gultais iš trijų pusių. 

Kviritai - iškilmingas romėnų pavadinimas. Romėnai lygiai su 
Marsu (karo dievu) garbino Kviriną, kurį laikė sudievintu Romulu, 

Latiklavija - tunika, apkraštuota plačia purpurine juosta. 

Angustiklavija - tunika su siaura purpurine juosta, skiriamasis rai- 
telių luomo ženklas. 

Preteksta — purpurine juosta apkraštuota toga, kurią nešiodavo 
aukštieji valdininkai ir žyniai, taip pat aukštųjų luomų berniukai iki 
šešiolikos metų. 

Tunika - ilgas palaidas drabužis trumpomis rankovėmis arba visai 
be jų. Tuniką vilkėdavo vergai ir laisvieji amatininkai. 

Peplas - iš graikų perimtas puošnus romėnių drabužis, užsegamas 
ant peties. 

Kvintas Hortenzijus (114-50 m. pr. Kr.) - garsus romėnų oratorius. 

Provincija - Romos užkariauta ir jai pavaldi sritis už Italijos ribų, 
valdoma vietininko. 

Marsų karas - 90-88 m. pr. Kr. prieš Romą sukilo marsų gentis (vi- 
durio Italija), siekusi pilietinių teisių. Karas buvo pavadintas Marsų, 
arba Sąjungininkų, karu. 

Centurionas — centurijos - 100 žmonių būrio viršininkas senovės 
Romos kariuomenėje. 

Tribūnas — čia turima galvoje karo tribūnas. Taip buvo vadinami 
vyresnieji karininkai legione. 

Katonas Cenzorijus (Markas Porcijus Katonas Vyresnysis, 234- 
149 m. pr. Kr.) - cenzorius nuo 184 m. pr. Kr. Pagarsėjęs konservaty- 
viomis pažiūromis; buvo nesutaikomas Kartaginos priešas ir kiekvie- 
ną savo kalbą senate baigdavo žodžiais: „Be to, aš reikalauju sugriau- 
ti Kartaginą“. 

Antrasis pūnų karas - antrasis Romos karas su Kartagina truko nuo 
218 iki 201 m. pr. Kr. ir baigėsi taikos sutartimi. Po šio karo Kartagina 
nebeatsigavo. 

Markas Porcijus Katonas (95-46 m. pr. Kr.) - Katono Vyresniojo pro- 
vaikaitis, konservatyvios pakraipos valstybės veikėjas. 56 m. pr. Kr. 
dėjo pastangas, kad nebūtų išrinkti konsulais Gajus Julijus Cezaris ir 
Gnėjus Pompėjus. Per pilietinį karą pabėgo nuo Cezario iš Romos į 
Siciliją pas Pompėjų, vėliau į Rodo salą ir prisidėjo prie respublikonų. 
Pompėjui pralaimėjus, nenorėdamas pasiduoti Cezariui, nusižudė. 

Titas Lukrecijus Karas (98-55 m. pr. Kr.) - romėnų poetas. Poemoje 
„Apie daiktų prigimtį“ jis originaliai ir aiškiai išdėstė graikų filosofo 
Epikūro mokslą. Kitaip negu Epikūras, kviečiantis ramiai mėgautis 
gyvenimu, Lukrecijus siekė paveikti visuomenės įvykių raidą ir vi- 
suomenės etiką. Lukrecijaus poema plėtoja mintį apie materijos am- 
žinumą, aukština žmogaus protą ir apdainuoja neišsenkančias gam- 
tos gyvybines jėgas. 

Pompėjus Didysis (106-48 m. pr. Kr.) - Romos karvedys ir valstybės 
veikėjas. Buvo Romos konsulas, kariavo su Ponto karaliumi Mitrida- 
tu, sudarė pirmąjį triumviratą su Cezariu ir Krasu. Pradėjęs kovą dėl 
valdžios su Cezariu, mūšyje prie Farsalo buvo sumuštas ir pabėgo į 
Egiptą, kur 48 m. pr. Kr. buvo nužudytas. 

Triumfas - aukščiausias pagarbos pareiškimas Romos karvedžiui, 
laimėjusiam didelę pergalę. Triumfatorius purpurine toga, su laurų 
vainiku ant galvos paauksuotu vežimu įvažiuodavo į Romą. Paskui jį 
būdavo vedami belaisviai ir nešamas karo grobis. Eisena traukdavo į 
Kapitolijų, kur triumfatorius aukodavo Jupiteriui aukas. 

Imperatorius - garbingas titulas, suteikiamas karo vadui, laimėju- 
siam didelę pergalę (kitą reikšmę šis titulas įgijo tik imperijos laiko- 
tarpiu). 


Komicijos - laisvųjų piliečių susirinkimas senovės Romoje. 

Kapadokija — sritis Mažosios Azijos rytinėje dalyje. 

Prokonsulas - buvęs konsulas, paskirtas provincijos valdytoju. 

Reciarijus - gladiatorius, ginkluotas tridančiu ir tinklu. 

Mirmilonas - galų ginklais ginkluotas gladiatorius, kurio šalmo 
skiauterė vaizdavo žuvį. 

Lakveatorius - gladiatorius, ginkluotas tridančiu ir kilpa. 

Sekutorius - gladiatorius, ginkluotas skydu ir kardu. 

Samnitai - vidurio Italijos srities Samnijaus gyventojai; IV a. pr. Kr. 
jie sumušė romėnus. Aprašomuoju laikotarpiu samnitais buvo vadi- 
nami gladiatoriai, ginkluoti kaip senovės Samnijaus kariai. 

Lanista - gladiatorių mokyklos savininkas. 

Charonas - mitinis valtininkas, perkėlinėjęs mirusiųjų sielas į po- 
žemio karalystę. 


II skyrius 


Liucijus Sergijus Katilina (108-62 m. pr. Kr.) - romėnų politinis 
veikėjas, sąmokslo prieš konsulus ir senatą organizatorius. Katilina 
tikėjosi užgrobti valdžią padedamas liaudies masių, kurioms ža- 
dėjo duoti žemės, konfiskuotos iš turtingųjų romėnų. Pažadas pa- 
naikinti skolas patraukė į jo pusę daug nusigyvenusių aristokratų. 
63 m. pr. Kr. sąmokslą atskleidė Ciceronas. Katilina žuvo kautynėse 
su senato kariuomene. 

Proskripcija - paskelbtų už įstatymo ribų asmenų sąrašai, kurie bū- 
davo iškabinami viešai. Sulos diktatūros laikotarpiu į proskripcijas 
įtrauktus žmones galėdavo bet kas nužudyti. Jų turtą konfiskuodavo 
valstybė. 

Kurija - čia: pastatas, kuriame posėdžiaudavo senatas. 

Kvestorius - senovės Romos pareigūnas, prižiūrėjęs valstybės iždą. 
Žygyje kvestoriai lydėdavo karvedį ir tvarkydavo kariuomenės iždą. 

Markas Krasas (gimė 114 m. pr. Kr.) - Sulos šalininkas, 82 m. pr. Kr. 
smarkiai praturtėjęs iš proskripcijų; vadovavo romėnų kariuome- 
nei, pasiųstai malšinti Spartako sukilimo. 60 m. pr. Kr. sudarė su 
Pompėjum ir Cezariu pirmąjį triumviratą. 53 m. pr. Kr. žuvo kare 
su partais. 

Piliečio vainikas - ąžuolo lapų vainikas, kuriuo būdavo apvaini- 
kuojamas romėnų kareivis, išgelbėjęs mūšyje draugo gyvybę. 

Horacijai prieš Kuriacijus - pasak legendos, karaliaus Tulo Hostili- 
jaus valdymo laikais, VI a. pr. Kr., sprendžiant Romos ir Alba Longos 

miestų ginčą, trynukai Horacijai nugalėjo trynukus Kuriacijus iš Alba 
Longos, ir šis miestas pateko Romos priklausomybėn. 

Scevolos - turima galvoje: 1) Kvintas Mucijus Scevola - 121 m. pr. Kr. 
valdė Aziją; drąsiai stojo senate prieš Sulą; 2) Mucijus Scevola - vy- 
riausiasis žynys; 95 m. pr. Kr. konsulas. Garsėjo kaip doras žmogus, 
karštas patriotas, talentingas oratorius. 

Augurai - senovės romėnų žynių kolegijos nariai. Prieš svar- 
bius valstybinius įvykius pranašaudavo ateitį iš paukščių skridimo 
ir klyksmo. 

Vyriausiasis žynys vadovavo aštuonių, o vėliau penkiolikos pontifi- 
kų kolegijai; kolegija tvarkė visus kulto reikalus. 


III skyrius 


Dvylikos lentelių įstatymai - 451-450 m. pr. Kr. Romoje buvo suda- 
ryta dešimties žmonių (decemvirų) komisija, kuri išleido įstatymus, 
tapusius romėnų teisės pagrindu. Tie įstatymai buvo surašyti į dvyli- 
ka bronzinių lentelių ir išstatyti Forume. 

„„ūrpinietis - Gajus Marijus. 

Asis - smulki romėnų moneta. 

Barbaras - taip romėnai vadino visus svetimšalius ir priešus. 

Pretorius - 1) senovės Romoje - aukščiausias po konsulo valdžios 
asmuo; 2) Romos provincijos vietininkas. 

Belona - romėnų karo deivė, Marso sesuo. 

Aurėjas - auksinė moneta, lygi 100 sestercijų. 

Manipulas - ketvirtoji kohortos dalis (100-120 žmonių). 

Grakchai, Tiberijus (162-133m. pr. Kr.) ir Gajus (153-121 m. pr. Kr.) - 
Romos politiniai veikėjai. Broliai. Išrinkti liaudies tribūnais darė svar- 
bias demokratines reformas. 133 m. pr. Kr. Tiberijaus iniciatyva buvo 
priimtas agrarinis įstatymas, ribojantis visuomeninių žemių savini- 
mąsi. Žemės perteklius buvo atimamas ir dalijamas neturtingiems 
piliečiams. Opozicionieriai Tiberijų nužudė. Brolio numatytą agrari- 
nį įstatymą vėl atgaivino liaudies tribūnu išrinktas Gajus. Jo projek- 
tas suteikti Romos pilietybę sąjungininkams italikams sukėlė įvairių 
Romos socialinių sluoksnių nepasitenkinimą. Politiniai priešininkai 
Gajų nužudė. 

Optimatai 1 a. pab.-1 a. pr. Kr. Romos respublikos politinė grupė, 
gynusi privilegijuotos, uždaros socialinės žmonių grupės - nobiliteto 
(jį sudarė patricijų ir žymių plebėjų šeimos) interesus; priešinga po- 

puliarų politinei grupei, gynusiai plebėjų, pirmiausia kaimo, intere- 
sus. Optimatai rėmėsi senatu. 

Kakas - mitinis milžinas, gyvenęs toje vietoje, kur vėliau buvo 
įkurta Roma; žuvęs dvikovoje su Herkuliu. 

Palatinas - pasak legendos, pats Romulas išrinkęs Palatino kalvą 
Romai įkurti. Kai ant Palatino iškilo imperatoriaus rūmai, šis rajonas 
tapo aristokratiška miesto dalimi. Aplink imperatoriaus rezidenciją 
pridygo daugybė didikų rūmų bei vilų. 

Gemonijos laiptai - uolėtame Kapitolijaus kalvos šlaite iškalti laip- 
tai, kuriais į Tiberį būdavo velkami mirtimi nubaustųjų lavonai. 


IV skyrius 


Grekostasė (pažodžiui - graikų pastogė) - erdvi korintinio stiliaus 
bazilika su marmurinėmis kolonomis netoli Hostilijaus kurijos, kur 
apsistodavo kitų šalių (dažniausiai graikų) pasiuntiniai, laukdami 
senato sprendimo. 

Cezario, Pompėjaus ir Kraso triumviratas - taip buvo vadinamas 
pirmasis triumviratas (60 m. pr. Kr.) - neoficiali trijų Romos politi- 
nių veikėjų sąjunga, nukreipta prieš senatorių grupę. Triumvirato 
pastangomis 59 m. pr. Kr. Cezaris buvo išrinktas konsulu. Būdamas 
konsulu, Cezaris iškovojo, kad būtų priimtas nutarimas apie jo pa- 
ties ir jo politinių sąjungininkų —- Kraso bei Pompėjaus - paskyrimą 
provincijų prokonsulais. Vėliau tarp triumvirų ėmė bręsti konfliktas, 
kuris virto pilietiniu karu dėl valdžios. 

Eunas - vergas, 136 m. pr. Kr. vergų sukilimo Sicilijoje vadas. Su- 
mušęs romėnų kariuomenę, jis pasiskelbė karalium ir surinko dviejų 
šimtų tūkstančių karių armiją. Laimėjęs nemaža pergalių prieš romė- 
nus, 132 m. pr. Kr. Eunas buvo nugalėtas, paimtas į nelaisvę ir mirė 
kalėjime. 

Talentas - didžiausias svorio ir piniginis vienetas, labai paplitęs 
senovės Graikijoje, Mesopotamijoje, Sirijoje, Egipte; talentas įvairiose 
šalyse turėjo skirtingą vertę; antikinis talentas (Graikijoje) kaip svorio 
vienetas buvo lygus 26,2 kg. 

Peripatetikų mokykla (gr. peripatos — galerija pasivaikščiojimams) — 
antikinė filosofijos mokykla, įkurta Aristotelio 335 m. pr. Kr. Likėjyje. 
Taip pavadinta dėl to, kad Aristotelis dėstydavo savo mintis vaikšti- 
nėdamas su mokiniais Likėjo sode. 

V skyrius 


Rudiarijus - gavęs laisvę gladiatorius. 

Tetrarchas - ketvirčio srities valdytojas, smulkus valdininkas. 

„vienas šaunus romėnų raitelis... - 104 m. pr. Kr. netoli Kapujos 
įvyko vergų sukilimas, kuriam vadovavo nusigyvenęs raitelis Mi- 
nucijus. 


VI skyrius 


Momas - senovės graikų mitologijoje —- juokų, pašaipų, liežuvavi- 
mo dievas. 

Apijaus kelias - pirmasis strateginis romėnų kelias, nutiestas cen- 
zoriaus Apijaus Klaudijaus 312 m. pr. Kr. Jis buvo išklotas akmens 
plokštėmis ir vietomis išliko iki mūsų laikų. 

Auksas... atidarė Jupiteriui bronzines Danajės bokšto duris - pasak 
graikų legendos, Argo karaliui Akrisijui orakulas išpranašavęs, kad 
jis žūsiąs nuo anūko rankos. Akrisijas uždarė savo dukterį Danaję 
bronziniame bokšte, kad ji negalėtų bendrauti su vyrais. Tačiau Jupi- 
teris, jos grožio sugundytas, pateko į bokštą aukso lietaus pavidalu. 


VIII skyrius 


Kornelijai — taip buvo vadinami paleisti į laisvę ir gavę pilietines 
teises vergai, priklausę šeimininkams, žuvusiems nuo Sulos pro- 
skripcijų. Per juos Sula darydavo spaudimą liaudies susirinkimams. 

Konsularai - buvę konsulai. 

Liaudies tribūnai - anksčiau tribos, t. y. vienos iš trijų Romos apy- 
gardų, viršininkai; vėliau jie būdavo renkami iš plebėjų, kad galėtų 
ginti savo luomo interesus. Iš pradžių jie neturėjo teisės kalbėti komi- 
cijų rūmuose, kur posėdžiaudavo senatas, tad rinkdavosi priedury. 
Nuo IV a. pr. Kr. vidurio tribūnai gavo teisę eiti į rūmus, dalyvauti 
diskusijose ir netgi šaukti senato posėdžius. 

Pyras - Epyro karalius, laimėjęs pergalę prieš romėnus 
280 m. pr. Kr., bet buvo jų nugalėtas prie Benevento 275 m. pr. Kr. 

Salijai - Marso žynių kolegija, įkurta žiloje senovėje; jie dėvėda- 
vo margą tuniką su šalmo pavidalo gobtuvu; buvo ginkluoti kardu, 
ietimi ir pailgu skydu. Kovo mėnesį salijai Marso garbei rengdavo 
iškilmingas eitynes, per kurias giedodavo senovines šventas giesmes 

ir šokdavo (salijai reiškia „šokėjai“); kiekviena šventės diena baigda- 
vosi puota. 

Arvaliai - dvylikos žynių kolegija, kuri gegužės viduryje eidavo 
aplink Romą, melsdama dievus gero derliaus. 

Trabėja — balta toga su purpurinėmis juostomis, dėvima konsulų, 
Marso žynių ir patricijų per dideles šventes. 


IX skyrius 


Gajus Julijus Cezaris (100-44 m. pr. Kr.) - Romos valstybės veikėjas, 
karvedys, rašytojas. Jaunystėje suartėjo su populiarų politinės gru- 
pės vadais ir pateko Sulos nemalonėn. Sulai mirus, grįžo į Romą ir 
kovojo su jo šalininkais. 61-60 m pr. Kr. valdė provinciją Ispanijoje. 
60 m. pr. Kr. grįžo į Romą ir su Pompėjum bei Krasu sudarė pirmąjį 
triumviratą. 58 m. pr. Kr. buvo paskirtas Narbonos Galijos vietinin- 
ku. Iki 51 m. pr. Kr. užkariavo visą Galiją, atrėmė germanų puolimus, 
55-53 m. pr. Kr. surengė sėkmingus karo žygius į Britaniją ir Germa- 
niją. 49 m. pr. Kr. su kariuomene persikėlė per Rubikono upę, pradėjo 
kovą dėl valdžios su Pompėjum ir jį nugalėjo. Paėmęs valdžią (dikta- 
torius ir liaudies tribūnas iki gyvos galvos turėjo cenzoriaus įgalioji- 
mus), nebesilaikė populiarų demokratinių idėjų. Nors formaliai eg- 
zistavo respublika, Romoje buvo įvesta karinė diktatūra. Respublikos 
institucijų siaurinimas sukėlė senato respublikonų opoziciją. Bruto ir 
Kasijaus vadovaujami sąmokslininkai Cezarį nužudė. Cezaris buvo 
puikus rašytojas. Iš visų kūrinių išliko patys svarbiausi veikalai, bū- 
tent: „Galų karo užrašai“ ir „Pilietinio karo užrašai“. 

Kilikijos piratai - nuo karo su Mitridatu laikų Viduržemio jūroje 
labiau įsisiautėjo piratai. Jų atrama buvo Kilikijos pajūrio miestai ir 
Kretos sala. 67 m. pr. Kr. Pompėjaus šalininkas liaudies tribūnas Au- 
las Gabinijus išreikalavo, kad būtų priimtas įstatymas dėl kovos su pi- 
ratais. Juo remiantis, Pompėjus gavo ypatingus įgaliojimus. Jis ėmėsi 
energingų priemonių ir greit išvalė Viduržemio jūrą nuo piratų. 

Trirema - laivas su trimis eilėmis irklų. 

Lapsus linguae - kalbos klaida (Iot.). 

Žąsys - pasak legendos, kai galai 390 m. pr. Kr. užgrobė Romą ir 
naktį tyliai sėlino į Kapitolijų, šventosios Jupiterio žąsys ėmė gagenti 
ir išbudino sargybinius. 

X skyrius 


Erebas - 1) požemių dievas, Chaoso sūnus; 2) pati niūriausia po- 
žemio karalystės dalis. 


XI skyrius 
Oskai - Kampanijoje gyvenusi italikų gentis. 


XII skyrius 


Dekumanas — romėnų stovykloje gatvė, einanti iš rytų į vakarus. 
Opcionas - centuriono padėjėjas. 


XIII skyrius 


Tvirtovės vainikas - vainikas, kuriuo būdavo apvainikuojamas ro- 
mėnų karys, per puolimą pirmas užlipęs ant apgulto miesto sienos. 

Velitas - lengvai ginkluotas karys. 

Picenai - tautelė, gyvenusi vidurio Italijoje prie Adrijos. 

Kontubernaliai - kareiviai, gyvenantys vienoje palapinėje. Kontu- 
bernaliais taip pat buvo vadinami jauni kilmingi romėnai, stoję tar- 
nauti į kariuomenę, kad įgytų karo žinių, ir turėję teisę valgyti kartu 
su karvedžiu jo palapinėje. 


XIV skyrius 
Sapfo - žymiausia graikų lyrikė, jau antikoje laikyta dešimtąja 


mūza. 

Minojas - Kretos karalius, po mirties tapęs požemio karalystės 
teisėju. 

Kastoras ir Poluksas - dvyniai, pasak mito, išsiritę iš kiaušinio, kurį 
pagimdė Spartos karaliaus žmona Leda, suartėjusi su gulbinu pasi- 
vertusiu Dzeusu. 

Trakija - pasak legendos, per gigantų karą su Jupiteriu dalis dievų 
apsigyveno Makedonijoje, Tesalijoje ir Trakijoje. 

Kvestorijus - taip vadinosi vieta, skirta kvestoriui ir intendantūros 
sandėliams, esanti netoli vyriausiojo vado palapinės. 

Regilo ežeras - pasak legendos, 257 Romos eros metais, per mūšį 
prie Regilo ežero Kastoras ir Poluksas kovojo romėnų pusėje prieš 
lotynus. 


XV skyrius 


Ilyrai - tautelė, gyvenusi kalnuose, rytinėje Adrijos pajūrio dalyje. 
Ergastulas - Romos vergų darbų kalėjimas, dažnai požeminis. 


XVII skyrius 


Aborigenai - pirmieji Romos srities Lacijaus gyventojai. 
Kvadrantas - smulki varinė moneta. Kvadrantarija - parsiduodan- 
ti moteris. 


XVIII skyrius 


Brenas - galų vadas, apie 390 m. pr. Kr. įsiveržęs į Italiją ir sumušęs 
romėnus. 

Antėjas - Libijos valdovas, Poseidono ir Gajos (Žemės) sūnus. 
Buvo nenugalimas, kol lietė motiną žemę. 

Stadijus - graikų ilgio matas, lygus 184,97 metro. 

Vilkas Fenris - senovės germanų religijoje - viena pikčiausių dva- 
sių, pragare kankinančių žmonės. 

Midgardas - senovės germanų mitologijoje - begalinio dydžio gy- 
vatė, kurią Odinas nuskandino jūroje; kandžiodamasi uodegą, ji už- 
pildė savo kūnu visą žemę. 

Odinas - germanų vyriausiojo dievo Voltano skandinaviškas 
vardas. 

Managarmoras - senovės germanų mitologijoje - baisus šuo, pra- 
gare (Niflheime) draskantis pasmerktųjų kūnus. 

Toras - skandinavų audros ir griaustinio, be to, gyvybinių jėgų 
dievas, Odino sūnus. 


XIX skyrius 


Cizalpinė Galija - šiaurinė Italijos dalis, dabartinė Lombardija. 

XX skyrius 


Decimacija - senovėje mirties bausmės įvykdymas už nusikaltimą 
kas dešimtam asmeniui, išrenkamam burtų tvarka. 

Mucijus Scevola - per karą su Porsena (509 m. pr. Kr.) romėnų 
jaunuolis Mucijus Kordas, pasiryžęs nužudyti Porseną, įsiskverbė į 
priešo stovyklą, bet vietoj karaliaus Porsenos nužudė šalia jo sėdėjusį 
raštininką. Grasindamas žiauriais kankinimais, Porsena pareikalavo 
išduoti bendrininkus, tačiau Mucijus pats įkišo dešinę ranką į ugnį 
ir, kol ji degė, nė nesudejavo. Pasak legendos, Mucijaus tvirtumo pa- 
veiktas, Porsena sudarė su romėnais taiką. Už šį poelgį Mucijus Kor- 
das gavo pravardę Scevola (Kairys). 

Liucijus Junijus Brutas kvietė romėnus nuversti karaliaus Tarkvi- 
nijaus Superbo (Išdidžiojo) tironiją. 509 m. pr. Kr. išrinktas pirmuoju 
konsulu, atskleidė jaunų patricijų, bandžiusių atkurti karaliaus val- 
džią, sąmokslą. Jame dalyvavo ir jo paties sūnūs, kuriuos Brutas pa- 
smerkė mirti. 

Hekatė — graikų mitologijoje - sutemų, nakties šmėklų, kerėjimo 
deivė. 

Lukanija - sritis vakarinėje pietų Italijos pakrantėje. 


XXII skyrius 


Niobė - graikų mitų personažas - Dzeuso sūnaus Tantalo duktė, 
Tėbų karaliaus Amfijono žmona. 


TURINYS 


I skyrius 


SULOS DOSNUMAS 


II skyrius 
SPARTAKAS ARENOJE 


III skyrius 
VENEROS LIBITINOS SMUKLĖ 


IV skyrius 

KĄ VEIKĖ SPARTAKAS, GAVĘS LAISVĘ „aaaaaesesenenanansnsnsiaaiis 69 
V skyrius 

KATILINOS TRIKLINIJUS IR VALERIJOS KONKLAVA „Lasas 90 
VI skyrius 

GRASINIMAI, INTRIGOS IR PAVOJAI...LL L La as kaasaansea neina 110 


VII skyrius 
KAIP MIRTIS APLENKĖ DEMOFILĄ IR METROBIJŲ „aseeeneis 139 


VIII skyrius 


SULOS MIRTIES PASEKMĖS.......kikaananeseeenenieonae saskes 161 
IX skyrius 

KAIP VIENAS GIRTUOKLIS TARĖSI 

IŠGELBĖJĘS RESPUBLIKĄ „.LLddaaaseaenasenenkasnenase seses 194 
X skyrius 

SUKILIMAS....... aa aaaesonesesesen seek ease asess s a a 224 
XI skyrius 

NUO KAPUJOS IKI VEZUVIJAUS...... L aasaeskanainnene asas s 257 

XII skyrius 
APIE TAI, KAIP SPARTAKAS PER SAVO ĮŽVALGUMĄ 
IR SUMANUMĄ PADIDINO KARIŲ SKAIČIŲ NUO 
ŠEŠIŲ ŠIMTŲ IKI DEŠIMTIES TUKSTANCIY tia ss dia 275 


XIII skyrius 
NUO KAZILINO MŪŠIO IKI AKVINO MŪŠIO LL 298 


XIV skyrius 
KUR TARP DAUGELIO ĮVARIŲ JAUSMŲ VIRŠŲ 
PAĖMĖ LIKTORIAUS SIMPLICIANO SAVIMELLĖ LL 323 


XV skyrius 
SPARTAKAS SUTRIUŠKINA DAR VIENĄ PRETORIŲ 
IR NUGALI DIDELĖS PAGUNDAS.......nsinsassiusnasssonsssasissssisnasneis 


XVI skyrius 
LIŪTAS PRIE MERGAITĖS KOJŲ. 
NUBAUSTAS PASTUNTINYS ..„mosisssonicyssiesanssioiian kanos niais 


XVII skyrius 
ARTORIKSAS - GATVĖS KLOUNAS.....L.kkkaaa aa nananaeken asas eksas 


XVIII skyrius 
KONSULAI KARE. KAMERINO MŪŠIS. 
PPDBAJO-MIETIS Linsisissisisass aiieniasaaas Adieikaa vačis Laisonas 


XIX skyrius 
MŪŠIS PRIE MUTINOS. MAIŠTAI. 
MARKAS KRASAS VEIKLA. LAssivisaniausessišieonsiusaskkkdaėiussssas ka 


XX skyrius 
NUO MŪŠIO PRIE GARGANO KALNO 
BBI KSO LAIDO TEV savikaina lankai 

XXI skyrius 
SPARTAKAS LUKANIJOJE. NEKASK KITAM 
DUOBĖS, NES PATS ĮKRISI „Auddaaeaansesenenesekeese sasas 522 


XXII skyrius 
PASKUTINIAI MŪŠIAI. PRALAIMĖJIMAS 
PRIE BRADANO. MIRTIES IDILIJA.LLdakaaaa aaa aneneeneenesenensi na 550 


PABAIGA ....,sasassnnsssososansss esse o sasas seses komas aaa a ai 581 


PAAIŠKINIMAI L Zascoscisšsinsi saniši assavsšikkyikė klasės vvepstas 586 

